
Cateheze morale 



Legea morală naturală 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Privind în jurul nostru şi în noi înşine observăm fără prea mare 
greutate grija pe care Dumnezeu o are pentru păstrarea ordinei şi 
armoniei în lumea creată de El. Aceasta se manifestă mai întâi 
prin legile existente în viaţa fiinţelor vii pe măsură a le asigura 
buna lor dezvoltare şi desfăşurare. Omul, fiinţă spirituală, are 
aşezată de Dumnezeu în interiorul lui o lege a firii sale sufleteşti, 
care se manifestă ca o predispoziţie sau tendinţă a sufletului de a 
urma adevărul, binele, frumosul, dreptatea, ordinea, şi de a evita 
răul. Această lege existentă în natura sau firea spirituală a omului 
este cunoscută sub numele de legea morală naturală (sau firească). 

5. Comunicarea subiectului lecţiei noi 

Vom vedea în cele ce urmează mai în amănunt ce este legea 
morală naturală şi care sunt caracteristicile ei. 

6. Dirijarea învăţării. însuşirea noilor cunoştinţe 

Despre existenţa legii morale naturale mărturiseşte însăşi firea 
omenească care se revoltă în situaţiile de nedreptate, de falsitate, 
sau minciună, dar care primeşte cu satisfacţie viaţa când respectă 
ordinea şi armonia care îi asigură buna ei desfăşurare. Despre 
acest fapt al existenţei legii morale naturale avem şi mărturia 
expresă a Scripturii: „Cu ştiinţa înţelegerii i-a umplut pe ei şi 
bune şi rele le-a arătat. A pus ochiul Său peste inimile lor. Le-a 
pus ştiinţa şi legea vieţii lor le-a dat-o moştenire... şi le-a zis: 
feriţi-vă de toată nedreptatea şi le-a dat porunci, dând fiecăruia 
în grijă datoriile către aproapele său“ (Sirah 17, 6.7.9.12). 

La fel putem citi şi altă mărturie a Scripturii privind existenţa 
acestei legi morale naturale înscrisă în firea omului: „Porunca 
aceasta pe care ţi-o poruncesc eu ţie astăzi nu este neînţeleasă de 
tine şi nu este departe. Ea nu este în cer ca să zici: cine ne va sui 
pe noi în cer ca să ne-o aducă şi să ne-o dea să o auzim şi să o 
facem? Şi nu este ea nici în mare ca să zici: cine se va duce 

pentru noi peste mare ca sâ ne-o aducă, să ne facă să o auzim şi 
să o împlinim? Ci cuvântul acesta este foarte aproape de tine; el 
stă în gura ta ca să-l faci“ (Deuteronom 30, 11-14). 

Sfântul Apostol Pavel referindu-se la starea generală a 
vinovăţiei în păcat, înaintea venirii Mântuitorului, arată deosebit 
de concludent că nimeni nu poate avea scuză că nu a cunoscut 
legea şi nu a ştiut care este binele pentru a-1 făptui. Nici iudeii 
nu pot avea scuză, pentru că li s-a făcut cunoscută voia lui Dum¬ 
nezeu prin legea Sa, şi nici celelalte neamuri, care chiar dacă nu 
le-a fost descoperită legea lui Dumnezeu, ei o aveau totuşi în 
fire, în natura lor sufletească: „Căci, când păgânii, care nu au 
lege, din fire fac ale legii, aceştia neavând lege, îşi sunt ei singuri 
lege, care arată fapta legii scrisă în inimile lor, împreună 
mârturisindu-le cugetul lor şi gândurile lor“ (Romani 2, 14-15). 

Legea morală naturală are mai multe caracteristici: 

1. Unitatea legii morale se deduce din unitatea neamului 
omenesc, ca şi unitatea ordinei divine în lume. Iar principiul unic 
la care ea se referă constă în faptul că binele trebuie urmat, iar 
răul trebuie evitat. 

2. Universalitatea este dată de natura omenească însăşi, care 
este identică la toţi oamenii, având ca temei creaţia divină dintr-o 
singură pereche de oameni: „Apoi a făcut (Dumnezeu) dintr-un 
sânge tot neamul omenesc, ca să locuiască peste toată faţa pămân- 
tului“ (Faptele Apostolilor 17, 26). De aceea, legea morală natu¬ 
rală are obiectivitate pentru toţi oamenii, indiferent de origine, 
de vârstă, de stare culturală, sau socială. 

3. Neschimbabilitatea legii morale naturale este dată de faptul 
că, exprimând voinţa lui Dumnezeu înscrisă în fiinţa omului, are 
o durabilitate veşnică, nu se schimbă, ca legile omeneşti în funcţie 
de situaţii, împrejurări istorice, sau scopuri urmărite, fiindcă 
„Dumnezeu nu poate să se tăgăduiască pe Sine“ (II Timotei 2, 13). 

Venind să restabilească firea căzută în păcat, Mântuitorul 
repune în funcţionalitatea ei normală şi autentică legea morală 
naturală, ca o capacitate a sufletului eliberat de păcat, de a urma 
poruncile sau voia lui Dumnezeu... în acelaşi timp, Mântuitorul 
oferă sufletului omenesc prin harul divin şi renaşterea lui 
duhovnicească, întărindu-i puterea şi energia de a voi asemenea 
lui Dumnezeu şi a făptui după voia Sa, înscriind astfel legea firii 
ca o necesitate cerută de natura omenească restabilită prin har; 
după cum a prevăzut profetul: „Voi pune legea mea înăuntrul lor 
şi pe inimile lor o voi scrie“ (Ieremia 31, 33). 

7. Fixarea cunoştinţelor 

Din cele de mai sus vedem că alături de legile fizice, care 
determină corelaţia şi interdependenţa fenomenelor existente în 
univers, pentru asigurarea ordinei şi armoniei vieţii însăşi, exis¬ 
tă şi legi logice, estetice, precum şi legea morală, înscrise toate 
în fiinţa sau în natura omului. Legea morală naturală sau'firească 
are rolul unui îndreptar sau a unei reguli înscrisă în fiinţa (natura 
spirituală) omului, care exprimând voia lui Dumnezeu, îi indică 
binele şi îl determină să-l urmeze, precum şi să evite răul. Legea 
morală naturală are trei caracteristici: unitatea, universalitatea şi 
neschimbabilitatea. Restabilind firea căzută în păcat, Mântuito¬ 
rul înscrie legea Sa în inimile celor ce-L primesc în viaţa lor, 
încât făptuirea binelui are ca model viaţa duhovnicească a lui 
Iisus Hristos şi devine o cerinţă a firii. 

8. Temă pentru acasă 

Se va arăta de ce omul care are legea morală înscrisă în fiinţa sa, 
face de multe ori confuzia între bine şi rău! 


9. Rugăciunea la ieşirea din clasă. 



Decalogul 


I. Pregătirea aperceptivă 

Deşi căzut în păcat, Dumnezeu nu l-a lăsat pe om în părăsire ci a 
continuat să menţină legătura cu el. Astfel cu Avraam Dumne¬ 
zeu încheie un legământ pe care Avraam ţinându-1 devine 
„prietenul lui Dumnezeu* 1 . La fel şi după încetarea potopului. 
Dumnezeu îi arată lui Noe voia Sa pe care acesta avea să o 
comunice poporului pentru ca acesta să poată duce o viaţă plăcută 
Domnului. 

II. Anunţarea temei 

Mai presus de acestea sunt cele zece porunci sau Decalogul la 
care ne vom referi în cele ce urmează. 

III. Tratarea 

Atmosfera solemnă, ca şi pregătirea poporului ales în vederea 
primirii Decalogului, arată importanţa cu totul deosebită pe care 
o prezintă acesta în restabilirea ordinei fireşti, precum şi a 
comuniunii omului cu Dumnezeu şi cu semenii. Cele Zece Porunci 
comunicate de Dumnezeu lui Moise, pe Muntele Sinai, au fost 
date pe două Table de piatră, având următorul conţinut şi înţeles: 

Porunca I „Eu sunt Domnul Dumnezeul tău, care te-am scos 
din pământul Egiptului şi din casa robiei. Să nu ai alţi dumnezei 
afară de Mine“(Ieşirea 20, 2-3). în tot timpul istoriei sale, poporul 
ales a fost menţinut de Dumnezeu în credinţa cea adevarată spre 
a fi pregătit în mod deosebit pentru primirea Mântuitorului. 
Această poruncă consfinţeşte monoteismul, adică credinţa într-un 
singur Dumnezeu, stabilind o legătură veşnică a poporului lui 
Israel cu Dumnezeu cel viu şi adevărat: „Să-mi fiţi sfinţi, că Eu, 
Domnul Dumnezeul vostru sunt sfânt şi v-am deosebit.de toate 
popoarele, ca să fiţi ai Mei“ (Leviticul 20. 26). Aşezarea acestei 
porunci la începutul Decalogului, se impunea cu atât mai mult 
cu cât poporul lui Israel venea din pământul Egiptului şi se 
îndrepta spre cel al Canaanului, ambele fiind politeiste: „De 
datinile Egiptului în care aţi trăit să nu vă ţineţi, nici de datinile 
pământului Canaanului în care am să vă duc, să nu vă ţineţi şi 
nici să umblaţi după obiceiurile lor (Leviticul 18, 3). 

Porunca a Il-a „Să nu-ţi faci chip cioplit şi nici un fel de 
asemănare a nici unui lucru din câte sunt în cer sus, şi din câte 
sunt pe pământ, jos, şi din câte sunt în apele de sub pământ! Să 
nu te închini lor, nici să le slujeşti 11 (Ieşirea 20, 4-5). Dacă prima 
poruncă proclama în mod afirmativ monoteismul, această poruncă 
oprea poporul ales să se închine la idoli, spre a nu cădea din 
comuniunea lui Dumnezeu, în tot felul de credinţe false. Ori de 
câte ori poporul înclina spre una din religiile idolatre, i se imputa 
păcatul infidelităţii faţă de adevăratul Dumnezeu, ca şi cum ar fi 
comis desfrâul. 

Pe lângă acest înţeles, idolatria mai poate avea şi un alt sens, 
şi anume unul moral. Astfel, nu numai chipul cioplit poate fi 
obiect de adorare, ci pot exista idoli creaţi şi din oameni, spre a 
fi cinstiţi mai mult decât Dumnezeu. Omul îşi poate crea idol şi 
din sine însuşi. Egoismul şi egocentrismul sunt forme de idolatrie 
ale eului, care degenerează în tot felul de patimi. Sfântul Apostol 
Pavel se referă astfel la unii „al căror dumnezeu este pântecele 11 

(Filipeni 3, 19). Bogatul căruia i-a rodit ţarina este un exemplu 
convingător în acest sens. Se vorbea încă din antichitate de o 
„foame odioasă de argint 11 („auri sacra fames“ - Virgiliu Eneida, 
111, 57), iar avariţia este păcatul care o însoţeşte. Hagi Tudosie 
din nuvela cu acelaşi nume de Barbu Ştefănescu Delavrancea este 
un personaj tipic în acest sens. 

Porunca a IlI-a „Să nu iei numele Domnului Dumnezeului tău 
în deşei't, că nu va lăsa Domnul nepedepsit pe cel ce ia în deşert 
numele lui“ (Ieşirea 20, 7). Dacă în prima porunca Dumnezeu se 
descopere ca atotputernic şi cu purtare de grijă faţă de poporul 
Său, dacă în cea de a doua poruncă Dumnezeu cere comuniunea 
cu El prin ferirea de idoli, cea de a treia poruncă se referă la 
cinstirea numelui lui Dumnezeu, prin recunoaşterea sfinţeniei Lui. 
A lua în deşert numele lui Dumnezeu sau a-L necinsti nu rămâne 
fără pedeapsă. în Legea Veche stă scris: „Omul care va huli pe 
Dumnezeu îşi va agonisi păcat. Hulitorul numelui lui Dumnezeu 
să fie omorât (Leviticul 24, 15-16). La fel şi jurământul (prin 
care Dumnezeu este luat ca garanţie a adevărului mărturisit) dacă 
este fals, reprezintă o necinstire a numelui lui Dumnezeu: „Să 
nu vă juraţi strâmb pe numele meu şi să nu pângăriţi numele cel 
sfânt al Dumnezeului vostru (Leviticul 19, 12). Tot necinstire 
adusă numelui lui Dumnezeu este şi apostasia, erezia, bigotismul, 
fanatismul, precum şi falsele profeţii. 

Porunca a IV-a „Adu-ţi aminte de ziua odihnei ca să o sfinţeşti 
— lucrează şase zile şi-ţi fă toate treburile tale, iar ziua a şaptea 
este odihna Domnului Dumnezeului tău. Să nu faci în acea zi 
nici un lucru: nici tu, nici fiul tău, nici fiica ta, nici sluga ta, nici 
slujnica ta, nici boul tău, nici asinul tău, nici orice dobitoc al 
tău, nici străinul care rămâne la tine, căci în şase zile a făcut 
Domnul cerul şi pământul, marea şi toate cele ce sunt într-însele, 
iar în ziua a şaptea s-a odihnit. De aceea a binecuvântat Domnul 
ziua a şaptea şi a sfinţit-o (Ieşirea 20, 8-11). Ziua de odihnă este 
un semn al comuniunii dintre Dumnezeu şi om, un mijloc şi o 
posibilitate de împărtăşire din sfinţenia lui Dumnezeu (Iezechiel 
20, 12). De aceea, ziua de odihnă nu are numai o referire fizică, 
ci mai ales una spirituală; înseamnă o întrerupere a activităţii 
zilnice, o „lepădare a grijii lumeşti pentru ca sufletul să-şi 
regăsească odihna şi liniştea comuniunii cu Dumnezeu. 


Porunca a V-a „Cinsteşte pe tatăl tău şi pe mama ta, ca să-ţi 
fie bine şi să trăieşti ani mulţi pe pământul pe care Domnul 

Dumnezeul tău ţi-1 va da ţie (Ieşirea 20, 12). începând cu porunca 
a V-a se au în vedere datoriile faţă de aproapele. Este firesc ca 
după cinstirea lui Dumnezeu să se aibă în atenţie cinstirea 
părinţilor, întrucât viaţa ne este dată de Dumnezeu prin părinţi. 
De aceea, necinstirea părinţilor era aspru pedepsită de Legea 
Veche: „Cel ce va bate pe tatăl său sau pe mama sa, acela să fie 
omorât (Ieşirea 21, 15-17). 

Porunca a Vl-a „Să nu ucizi (Ieşirea 20, 13). Viaţa fiind un 
dar primit din partea lui Dumnezeu, nimeni nu o poate lua decât 
numai Dumnezeu. De aceea, uciderea este socotită o gravă 
încălcare a voii lui Dumnezeu. Cain săvârşeşte păcatul uciderii 
fratelui său Abel, iar sângele acestuia strigă după dreptate şi 
Dumnezeu pedepseşte fără cruţare pe toţi cei ce săvârşesc această 
nelegiuire. S-a instituit şi o lege numită a „talionului, care preciza 
că dacă „va lovi cineva un om şi va muri, acela să fie şi el 
omorât... De va pricinui cineva vătămare aproapelui său, aceluia 
să i se facă ceea ce a făcut el altuia: ochi pentru ochi, dinte pen¬ 
tru dinte. Cel ce va ucide dobitoc, să dea altul, iar cel ce va ucide 
om să fie omorât (Ieşirea 21, 12; 24-25; Leviticul 24, 17-21). 
Se făcea însă deosebire între uciderea intenţionată şi cea nein¬ 
tenţionată (fără voie) (Ieşirea 21, 12-14), în aplicarea pedepsei 
pentru ucidere. Sfera uciderii nu se reduce însă numai la luarea 
vieţii cuiva. Se vorbeşte şi de o ucidere indirectă, când cineva 
este pus în situaţia de a nu-şi putea desfăşura viaţa în condiţii 
normale de existenţă sau muncă. Pe lângă uciderea trupească se 
mai vorbeşte apoi şi de uciderea sufletească, de moartea morală 
în păcat şi în patimi, precum citim în cartea Apocalipsei: „Ştiu 
că trăieşti, dar eşti mort (3, 1). Mântuitorul imprimă poruncii a 
Vl-a un caracter duhovnicesc, arătând că uciderea se formează 
mai întâi în inimă sub forma mâniei. Rupând rădăcinile mâniei, 
nu se va ajunge nici la ucidere (Matei 5, 21-22). 

Porunca a VH-a „Să nu fii desfrânat" (Ieşirea 20, 14). Noţiunea 
de „desfrânare" poate avea un înţeles general, larg, precum şi un 
înţeles restrâns, special. în sens general desfrâul înseamnă o 
pierdere a frâului (după cum arată şi numele), adică a cumpătului, 
a stăpânirii de sine, sau a înfrânării în cele mai variate forme ale 
vieţii. Pierderea cumpătului la mâncare şi băutură, de pildă, este 
lăcomia, care duce la desfrânare. în sens restrâns, desfrânarea 
vizează în mod special păcatul adulterului, sau al infidelităţii 
conjugale. încă de la creaţie, Dumnezeu a întemeiat căsătoria şi 
a binecuvântat familia ca singura formă de menţinere a ordinei 

în scopul perpetuării neamului omenesc. Desfrâul apare ca o 
abatere de la această ordine firească, şi de aceea a fost condamnat 
şi pedepsit cu moartea: „De va desfrâna cineva cu femeia fratelui 
său să se omoare desfrânatul şi desfrânata“ (Leviticul 20, 10). 
Interpretând duhovniceşte această poruncă, Mântuitorul 
accentuează, ca în cazul uciderii, păcatul desfrâului format mai 
întâi în inimă: „Aţi auzit că s-a zis celor de demult: să nu 
desfrânezi. Iar eu zic vouă că oricine caută la femeie spre a o 
pofti, a şi desfrânat cu ea în inima sa“ (Matei 5, 27—28). 

Porunca a VlII-a „Să nu furi“ (Ieşirea 20, 12). Furtul este 
însuşirea lucrurilor care aparţin aproapelui. El aduce dezordine 
în comunitatea omenească; de aceea s-a luat totdeauna atitudine 
faţă de el. „De va fura cineva un bou sau o oaie şi le va junghia 
sau le va vinde, să plătească cinci boi pentru un bou şi patru oi 
pentru o oaie“ (Ieşirea 22, 1). Furtul are însă o sferă foarte largă 
de manifestare. Orice dobândire a bunurilor p'rin înşelăciune şi 
nu prin muncă cinstită poate fi socotită furt. Sunt cunoscute astfel 
formele de parazitism, adică refuzul de a munci şi trăirea de pe 
munca altora. în cele mai multe cazuri, furtul este determinat de 
lăcomie, sau nesaţiul după acumularea bunurilor, precum şi de 
viaţa dusă în lenevie şi lâncezeală, de unde şi îndemnul Apos¬ 
tolului: „Cel ce fură să nu mai fure, ci mai degrabă să se 
ostenească lucrând binele cu mâinile sale, ca să aibe să dea şi 
celui ce are nevoie" (Efeseni 4, 28). 

Porunca a IX-a „Să nu mărturiseşti strâmb împotriva aproape¬ 
lui tău“ (Ieşirea 20, 16). Aceasta poruncă opreşte, pe de o parte, 
de la mărturisirea nedreaptă împotriva semenului, iar pe de altă 
parte combate orice fel de minciună în scopul statornicirii 
încrederii şi sincerităţii între oameni. Aşa cum de la Dumnezeu 
vine viaţa şi toată strălucirea adevărului, diavolul esţe „părintele 
minciunii" (Ioan 8, 44), al vicleniei, al întunericului şi al morţii, 
încât „buzele cele grăitoare de minciună sunt urâciune înaintea 
Domnului, iar cei ce făptuiesc după adevăr sunt plăcerea Lui" 
(Pilde 12, 22). 

Porunca a X-a „Să nu pofteşti casa aproapelui tău, să nu doreşti 
femeia aproapelui tău, nici ogorul lui, nici sluga lui, nici slujnica 
lui, nici boul lui, nici asinul lui şi nici unul din dobitoacele lui şi 
nimic din câte are aproapele tău" (Ieşirea 20, 17). Dacă porunca 
a VlII-a opreşte de furt, această poruncă, spre deosebire şi de 
celelalte porunci, se referă la poftă, sau la dorinţă, având un 

caracter interior, prin aceea că vizează tăierea râului de la 
rădăcină, aşa cum am văzut că recomanda Mântuitorul în cazul 
uciderii şi a desfrâului. în felul acesta, Decalogul trebuie transcris 
de pe tablele de piatră, pe tablele de carne ale inimii (II Corin- 
teni 3, 3). 

IV. Recapitularea - Aprecierea 

Din cele tratate vedem caracterul religios-moral al Decalogului, 
menit să reglementeze raportul cu Dumnezeu şi să pună rânduială 
sau ordine în relaţiile dintre oameni. Astfel, primele patru porunci 
scrise pe prima tablă au un caracter religios, referindu-se la 
atitudinea faţă de Dumnezeu, iar cele şase porunci scrise pe cea 
de a doua tablă, având un caracter moral, vizează atitudinea faţă 
de semeni. De aici vedem că Decalogul, reprezentând voia lui 
Dumnezeu, este legea universală şi veşnică, menită să trezească 
conştiinţa păcătoşeniei şi nevoia izbăvirii din păcat prin venirea 
unui Izbăvitor. De aceea, Iisus Domnul a spus că nu a venit să 
strice Legea, ci să o împlinească" (Matei 5, 17), iar cel ce va 
împlini Legea şi va învăţa şi pe alţii „acela mare seva chema în 
împărăţia cerurilor" (Matei 5, 19). 

V. Asocierea 

Legea morală naturală deşi unitară, universală şi neschimbabilă 
nu prezintă totdeauna orientarea spre săvârşirea păcatului. 
Datorită păcatului care subjugă mintea şi simţirea omenească, 
uşor apare confuzia între bine şi râu. Pentru a-i arăta omului calea 
izbăvirii sale, Du m nezeu prin Decalog îi prezintă indicatoarele 
care exprimă voia Sa. 

VI. Generalizarea 

Din cele de mai sus tratate vedem că Decalogul reprezintă Legea 
lui Dumnezeu „dreaptă, sfântă şi bună" (Romani 7, 12), având 
un caracter universal şi veşnic. 

VII. Aplicarea 

Se vor repeta pe rând cele zece porunci înscrise în Decalog, 
folosindu-se eventual forma lor prescurtată, aşa cum sunt redate 
în cărţile de rugăciuni. 

Se vor indica păcatele pe care le combate fiecare poruncă 
din Decalog şi se va arăta nocivitatea socială a fiecăruia. 

Fericirile 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Am văzut că legea morală naturală reprezintă tendinţa sau pre¬ 
dispoziţia înscrisă în sufletul omenesc spre a urma ordinea şi 
armonia în viaţă, adică adevărul, binele, frumosul, dreptatea şi a 
evita răul. Am văzut apoi că firea omului purtând rănile păcatului 
şi fiind mereu confruntată cu păcatul, spre a depăşi confuzia dintre 
bine şi rău, Dumnezeu dă legea Sa pe table de piatră, spre a-i 
arăta omului răul pe care trebuie să-l evite. Mântuitorul restabilind 
firea omului căzut în păcat, înscrie Legea Sa „nu pe table de 
piatra, ci pe tablele de carne ale inimii, cu puterea Duhului lui 
Dumnezeu celui viu" (II Corinteni 3, 3), aducând astfel în suflet 
bucuria împărăţiei lui Dumnezeu pe care descoperind-o să-i arate 
necontenit roadele în lume. De aceea. Mântuitorul nu pune 
înaintea poruncilor Sale interdicţia de a nu face ceea ce nu este 
după voia lui Dumnezeu, ci fericirea pe care o simt sufletele care 
tind ca necontenit să se regăsească în comuniunea Părintelui 
ceresc, prin înnoirea vieţii. 

5. Comunicarea subiectului lecţiei noi 

Acestea sunt cele nouă Fericiri, „Tablele Legii celei noi“ al căror 
conţinut şi înţeles vom căuta să-l arătăm în cele ce urmează, 

6. Dirijarea învăţării. însuşirea noilor cunoştinţe 

1). „Fericiţi cei săraci cu duhul, că a acelora este împărăţia 
lui Dumnezeu". Domnul se adresează în această Fericire maselor 
largi ale poporului care îl urmau pretutindeni şi care erau priviţi 
cu dispreţ de reprezentanţii oficiali ai Legii. Aceştia în mândria 
lor se considerau „plini de duh“ şi se lăudau chiar în faţa lui 
Dumnezeu cu faptele lor. Pe cei umili şi săraci îi desconsiderau, 
deoarece socoteau că boala şi sâracia sunt o pedeapsă a lui Dum¬ 
nezeu. Ei obişnuiau chiar să spună că „mulţimea aceasta care nu 
cunoaşte legea este blestemată" (Ioan 7, 49). Cei umili, care nu 
cunoşteau legea, erau socotiţi „săraci cu duhul". Iisus schimbă 

această mentalitate superficială şi trufaşă arătând că nu 
cunoscătorii legii, nici lăudăroşii împlinitori ai legii vor ajunge 
la dobândirea împărăţiei lui Dumnezeu, ci din contră, cei ce îşi 
recunosc neputinţa şi păcatele, adică cei smeriţi au în faţă marea 
şansă şi marea deschidere spre împărăţia lui Dumnezeu, fiindcă 
„cel ce se înalţă pe sine se va smeri, iar cel ce se smereşte pe sine 
se va înălţa". 

2) . „Fericiţi cei ce plâng, că aceia se vor mângâia". Dacă prima 
Fericire îi are în vedere pe cei smeriţi, a doua Fericire merge mai 
departe, referindu-se la cei ce-şi plâng păcatul, la cei ce se căiesc 
de păcatele săvârşite şi hotărăsc să-şi înnoiască viaţa. Ca să-ţi 
poţi plânge păcatul trebuie la început să-ţi recunoşti starea de 
păcătoşenie. Iar pentru aceasta trebuie să fii mai întâi smerit. 
Cei mândri nu-şi recunosc păcatul, ci se laudă cu faptele săvârşite. 
Ei nu au ce-şi plânge... Pe de altă parte, acest plâns de regretai 
păcatului nu este spre deznădejde, ci spre mângâiere, sau spre 
bucuria înnoirii vieţii prin harul lui Dumnezeu. Lacrimile de re¬ 
gret sunt asemenea ploii ce face să crească şi să rodească floarea 
înmiresmată a redeşteptării şi renaşterii spirituale, iar mângâierea 
este darul de pace şi linişte venit din partea iertării lui Dumne¬ 
zeu. 

3) . „Fericiţi cei blânzi, că aceia vor moşteni pământul 11 . Aceste 
cuvinte, reproducând Psalmul 36, 11 („Cei blânzi vor moşteni 
pământul"), scot în evidenţă virtutea blândeţei opusă păcatului 
mâniei. Dacă mânia reprezintă o tensiune care agită sufletul 
omenesc şi tulbură relaţiile cu semenii, blândeţea, fără a însemna 
pasivitate sau nepăsare, aduce totdeauna pacea şi liniştea 
sufletului, precum şi armonia în relaţiile cu semenii. Nu cei 
irascibili şi impulsivi vor câştiga de partea lor pe cei mulţi. Linii 
ca aceştia vor putea reuşi prin viclenie să domine cu asprime şi 
tiranie, dar mai curând, sau mai târziu brutalitatea lor se va 
transforma în eşec. Cei blânzi reprezintă cerul senin străbătut de 
razele luminoase ale soarelui, care a alungat norii negri aducători 
de furtună... Ei sunt asemenea izvorului cristalin de munte care 
alină pe cei însetaţi. De aceea, prin calmul, îngăduinţa şi răbdarea 
ei, blândeţea totdeauna atrage într-o atmosferă de armonie pe 
toţi semenii încât cei blânzi vor moşteni pământul. 

4) . „Fericiţi cei ce flămânzesc şi însetează de dreptate, că 
aceia se vor sătura". Dreptatea înseamnă în limbajul ebraic al 
Bibliei starea de sfinţenie, adică lipsa fărădelegilor şi a nedrep- 

taţilor de tot felul. Cine flămânzeşte şi însetează după împărăţia 
lui Dumnezeu, aşa cum un flămând doreşte pâinea şi un însetat 
apa, va tinde necontenit spre dobândirea sfinţeniei vieţii sale, 
urmând şi făptuind totdeauna şi virtutea dreptăţii, care indică să 
dăm fiecăruia ceea ce i se cuvine şi să nu lezăm pe nimeni în 
drepturile Iui. în acelaşi timp se simte revoltat, neîngăduind 
păcatul şi actele de nedreptate din jurul său. Cei ce nu se vor 
sătura în această viaţă de sfinţenia spre care aspiră necontenit 
sufletul lor, în împărăţia veşnică a lui Dumnezeu dreptatea lui 
va fi deplină şi satisfacţia sau fericirea lor nu va avea sfârşit. 

5) . „Fericiţi cei milostivi, că aceia se vor milui“. Mila este 
virtutea naturala. Aparţine prin natura sufletului omenesc, ca 
tendinţă, sau predispoziţie de a se deschide, de a participa la 
suferinţa celui aflat în nenorocire, sau în necaz, „dc a plânge cu 
cel ce plânge 14 . Milostenia este fapta însăşi de ajutorare a celui 
aflat în suferinţă. Este mâna salvatoare întinsă pentru izbăvirea 
lui. Cel ce se milostiveşte spre cel neputincios, nevoiaş, sau aflat 
în suferinţă nu va rămâne lipsit de mila sau îndurarea lui Dum¬ 
nezeu, când şi asupra lui se vor abate ispite, fiindcă „cu ce măsură 
vei măsura, cu aceeaşi măsură ţi se va măsura 11 . 

6) . „Fericiţi cei curaţi cu inima, căci aceia vor vedea pe Dum¬ 
nezeu 11 . Vederea lui Dumnezeu este suprema fericire. Apostolii 
au experimentat-o pe Tabor, cu prilejul schimbării la faţă a 
Domnului, când au văzut Dumnezeirea Lui. Nu s-ar mai fi 
despărţit niciodată de ea. „Să facem aicea trei colibe... 11 spune 
Sfântul Apostol Petru în acele clipe de copleşitoare fericire. 
Vederea lui Dumnezeu este deplină în veşnicia împărăţiei Sale, 
când El, „va fi totul în toate 11 . Celor curaţi cu inima, adică celor 
neprihăniţi, lipsiţi de păcate li se oferă încă din această viaţă 
posibilitatea de a vedea lumina lui Dumnezeu. Cei ce au 
experimentat aceasta sunt inundaţi de o bucurie sfântă şi de o 
fericire ce nu poate fi exprimată prin cuvinte, fiindcă este altceva 
şi depăşeşte cu mult satisfacţiile şi bucuriile comune ale acestei 
vieţi. Dar numai cei cu inima curată şi simplă, nevinovată ca a 
copiilor, au acest privilegiu, deoarece sufletul omenesc este 
asemenea unei oglinzi. Dacă aceasta este murdară sau ruginită 
nu-ţi poţi vedea chipul în ea. Tot aşa şi Dumnezeu îşi vede chipul 
Său numai în inimile curate şi neprihănite ca şi ale copiilor: „De 
nu veţi fi ca pruncii, nu veţi intra în împărăţia cerurilor 11 (Matei 
18, 3). 

7) . „Fericiţi făcătorii de pace, că aceia fiii lui Dumnezeu se 
vor chema“. Numai cel eliberat de păcat poate intra în comuniune 
cu Dumnezeu, ca un fiu cu Părintele său, dobândind astfel pacea 
cu Dumnezeu. Aceasta este „pacea care depăşeşte toată mintea" 
(Filipeni 4, 7), adică este mai presus de înţelegerea omenească, 
şi deosebită de ea. La pacea comuniunii cu Dumnezeu noi 
ajungem prin Flristos, care „prin sângele Lui“ a „dărâmat peretele 
despărţirii noastre de Dumnezeu" (Efeseni 2, 13-14). De aceea 
„El este pacea noastră" (Efeseni 2, 14) şi ne oferă pacea Sa, 
deosebită de pacea vremelnică, nestatornică şi de multe ori 
confuză a acestei lumi: „Pace vă las, pacea Mea vă dau. Nu 
precum dă lumea vă dau Eu. Să nu se tulbure inima voastră, nici 
să nu se spăimânte" (Ioan 14, 7). Aceasta este pacea ca realitate 
a împărăţiei lui Dumnezeu prin lucrarea Sfântului Duh (Romani 
14, 17: Galateni 5, 22). Cel ce a dobândit această pace cu Dum¬ 
nezeu, prin eliberarea de păcat, va căuta să o transpună în viaţă, 
din sufletul lui radiind această pace. El este fiu al lui Dumnezeu, 
al păcii lui Dumnezeu, care pe măsură ce se străduieşte să cultive 
duhul păcii lui Hristos, se va asemăna tot mai mult cu Dumne¬ 
zeu, ca un copil cu părintele său. 

8) . „Fericiţi cei prigoniţi pentru dreptate, că acelora este împă¬ 
răţia cerurilor". Cei ce caută şi găsesc împărăţia lui Dumnezeu 
devin fericiţi prm înnoirea sau transformarea vieţii păcătoase de 
altădată. Ei aduc astfel marea noutate într-o lume a fărădelegilor, 
prin smerenie, blândeţe, căinţă, milostenie ca expresie a iubirii 
şi sfinţeniei vieţii lor. Fiind însă în contradicţie cu păcatul din 
lume, acest fapt atrage şi aversiunea, duşmănia şi prigoana lumii 
cufundată în păcat: „Dacă aţi fi din lume, lumea ar iubi ce este al 
său; dar pentru că nu sunteţi din lume, ci Eu v-am ales din lume, 
pentru aceasta vă urăşte lumea" (Ioan 15, 9). 

9) . „Fericiţi veţi fi când vă vor batjocori pe voi şi vă vor 
prigoni şi vor zice tot cuvântul rău împotriva voastră, minţind 
pentru mine. Bucuraţi-vă şi vă veseliţi că plata voastră multă 
este în ceruri". Această fericire este o prelungire a celei anterioare, 
însă într-o altă direcţie. Aici e vorba de prigoana îndreptată 
împotriva închinătorilor Domnului. Va mai reveni Iisus Domnul 
asupra acestui fapt şi atunci când se va despărţi de Apostoli şi 
când îi va face atenţi, zicând: „Aduccţi-vă aminte de cuvântul pe 
care vi l-am spus: nu este sluga mai mare decât stăpânul său. De 
M-au prigonit pe Mine şi pe voi vă vor prigoni. De au păzit Cu¬ 
vântul Meu şi pe al voşţru îl vor păzi" (Ioan 15, 20). Toţi cei care 

au suferit şi vor suferi prigoane pentru Hristos nu au fost şi nu 
vor fi trişti şi învinşi, ci prin credinţa lor vie şi nestrămutată, 
inima lor li se umple de o bucurie sfântă, după cum mărturiseşte 
Apostolul: „în toate pătimim necaz, dar nefiind striviţi, lipsiţi 
fiind, dar nu deznădăjduind, prigoniţi fiind, dar nu părăsiţi, 
doborâţi, dar nu pierduţi, purtând totdeauna în trup omorârea 
Domnului Iisus, pentru ca şi viaţa lui Iisus să se arate în trupul 
nostru" (II Corinteni 4, 8-10); „Că precum prisosesc patimile 
lui Hristos faţă de noi, aşa prisoseşte prin Hristos şi mângâierea 
noastră" (II Corinteni 1, 5). Dar floarea bucuriei care răsare printre 
spinii prigoanelor va fi plină de mireasmă în comuniunea cu 
Hristos, în împărăţia Sa, pe tărâmul veşniciei. 

7. Fixarea cunoştinţelor 

Se vor reproduce pe rând cele 9 Fericiri. Care este prima Fericire? 
(Prima Fericire este: „Fericiţi cei săraci cu duhul..."). Dar a doua? 
(A doua Fericire este: „Fericiţi cei ce plâng..."), etc. 

8. Aplicarea 

Reprezentând Tablele Legii celei noi, Fericirile au intrat în cultul 
divin public, cântându-se în cadrul Sfintei Liturghii. Să le cântăm 
şi noi. 

9. Temă pentru acasă 

Pentru a le putea cânta când participăm la Sfânta Liturghie, 
trebuie să le memorizăm cu toţii. 



10. Rugăciunea la ieşirea din clasă. 

Poruncile bisericeşti 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Este ştiut faptul că datoriile creştinului se referă deopotrivă la 
cinstirea lui Dumnezeu şi la iubirea faţă de semeni, faţă de patrie, 
ca şi faţă de întreaga creaţie, şi nu în ultimul rând în adoptarea 
unei atitudini pozitive faţă de Biserică, atât ca şi comunitate a 
credincioşilor, cât şi ca locaş sfinţit de cult. Privind datoriile 
faţă de Biserică, la loc de frunte se află păzirea poruncilor 
bisericeşti. 

5. Comunicarea subiectului lecţiei noi 

Vom vedea în cele ce urmează conţinutul-şi înţelesul fiecăreia 
din cele 9 porunci bisericeşti. 

6. Dirijarea învăţării. însuşirea noilor cunoştinţe 

Având temeiuri în Sfânta Scriptură şi Sfânta Tradiţie, cele 9 
porunci bisericeşti au fost formulate în Mărturisirea Ortodoxă a 
lui Petru Movilă şi aprobate de sinodul de la Iaşi din anul 1642. 
Conţinutul şi înţelesul celor 9 porunci bisericeşti este următorul: 

Porunca I „să ne rugăm lui Dumnezeu cu zdrobirea şi umilinţa 
inimii şi să împlinim rânduiala Bisericii în toate duminicile şi 
sărbătorile, adică să ascultăm Utrenia, Liturghia, Vecernia şi cu¬ 
vântul de învăţătură. Această poruncă reprezintă un îndemn de a 
aplica porunca a IV-a din Decalog, care ne îndatorează să ţinem 
„ziua Domnului cu toată evlavia 11 . Porunca bisericească are două 
aspecte. Primul arată modul în care trebuie să ne rugăm lui Dum¬ 
nezeu: „cu zdrobirea şi umilinţa inimii", iar a doua parte indică 
serviciile divine la care trebuie să luăm parte: Utrenie şi Vecernie, 
care constituie două din cele 7 laude bisericeşti; precum şi la 
Sfânta Liturghie, care stă în centrul cultului divin public. 

Porunca a Il-a „Să păzim în tot anul cele patru posturi hotărâ¬ 
te, şi anume: postul înainte de praznicul Naşterii Domnului (care 

începe la 15 noiembrie), postul cel mare al Paştelui, cel al 
Sfinţilor Apostoli Petru şi Pavel şi cel înaintea praznicului 
Adormirii Maicii Domnului. Afară de acestea, miercurile şi 
vinerile de peste an (afară de cele din săptămâna luminată, din 
cea de după praznicul Rusaliilor, şi cea dinaintea duminicii „fiului 
risipitor" din „săptămână albă“ şi din timpul de la Naştere la 
Botezul Domnului), 29 august (Tăierea capului Sfântului Ioan 
Botezătorul), 14 septembrie (înălţarea Sfintei Cruci) şi ajunul 
Bobotezei. Această poruncă indică amănunţit perioadele şi zilele 
de post, precum şi cele însemnate în calendar cu „hărţi, ca o 
dezlegare de post în anumite perioade calendaristice. Indicând 
rânduiala în timp a postului, porunca a Il-a bisericească ne ajută 
să înţelegem şi să participăm cu întreaga noastră fiinţă la 
sărbătorile pe care le comemorăm. 

Porunca a IlI-a ne cere „a arăta cuviinciosă cinstire feţelor 
bisericeşti ca unor slujitori ai lui Dumnezeu şi mijlocitori-rugători 
la Domnul pentru noi, iar mai cu seamă acelora cărora ne mărtu¬ 
risim ca unor părinţi duhovniceşti, sfătuindu-ne cu ei asupra 
mântuirii noastre. Porunca a IlI-a indică pe larg atitudinea pe 
care se cuvine să o adopte credincioşii Bisericii faţă de feţele 
bisericeşti, ca unii care sunt părinţii spirituali şi care ne conduc 
pe drumul desăvârşirii duhovniceşti. De fapt, această poruncă 
reia îndemnul Sfântului Apostol Pavel, care ne sfătuieşte că 
„preoţii care cârmuiesc bine, să se învrednicească de îndoită 
cinste, mai ales cei care se ostenesc cu cuvântul şi cu învăţătura 11 
(I Timotei 5, 17). 

Porunca a IV-a se referă la „mărturisirea păcatelor de 4 ori pe 
an înaintea preoţilor ce sunt hirotoniţi după lege şi ortodoxie; 
aceia care însă nu au înaintat în moralitate şi viaţă sfântă, să-şi 
mărturisească păcatele în fiecare lună, iar poporul cel de rând 
cel puţin odată pe an şi anume la Sfânta Patruzecime (Bolnavii 
trebuie să-şi cureţe cugetul prin mărturisire şi să se împărtăşească 
cu Sfintele Taine, primind mai întâi cu toată evlavia sfinţirea 
untdelemnului, adică Taina Sfântului Maslu). Fiind neîntrerupt 
supus ispitelor şi păcatului, credinciosul are datoria ca mereu să 
se cureţe prin împărtăşirea cu Trupul şi Sângele Domnului. 
Această Sfânta Taină este precedată de cea a Mărturisirii, sau 
Spovedaniei, când primim dezlegarea de păcate. Porunca a IV-a 
ne îndeamnă la un minim de evlavie,.manifestat prin revenirea 
conştiinţei, mărturisirea păcatelor şi împărtăşirea cu Dumneze- 

iasca Euharistie, ca şi cu alte Sfinte Taine ale însănătoşirii trupeşti 
şi sufleteşti (Sfânta Taină a Maslului). 

Porunca a V-a „Nefiind ispitit (instruit n.n.) în cunoaşterea 
Sfintei Scripturi şi a altor învăţături de acest fel, a nu citi cărţi 
scrise de eretici, a nu asculta hulitoarele lor învăţături şi a nu 
intra cu ei în unire şi petrecere. Datorită faptului că învăţăturile 
ereticilor sunt dăunătoare şi derutante pentru viaţa duhovnicească, 
cei mai slabi în credinţă uşor pot rătăci de la adevăr, şi alunecând 
spre alte învăţături păgubitoare sufletului, să ajungă să-şi piardă 
chiar mântuirea. De aici şi îndemnul Apostolului: „De omul 
eretic, după întâia şi a doua mustrare, depârtează-te ştiind că unul 
ca acesta s-a abătut şi a căzut în păcat, fiind singur de sine osândit" 
(Tit. 3, 10-11). 

Porunca a Vl-a „A ne rugă Prea Bunului Dumnezeu pentru 
toate stările, şi anume mai întâi pentru cele duhovniceşti (precum 
şi pentru Prea Sfinţitul Patriarh, Mitropolit sau Episcop eparhiot 
şi pentru toată tagma preoţească şi călugărească) şi pentru toată 
ocârmuirea, pentru oaste, pentru aceia care fac bine Bisericii şi 
se silesc pentru întărirea credinţei soborniceşti şi ortodoxe. In 
sfârşit, trebuie să ne rugăm şi pentru cei repausaţi, care s-au sfârşit 
în credinţa ortodoxă, precum şi pentru ereticii schismatici, ca şi 
ei să se reîntoarcă la credinţa ortodoxă. Această poruncă ne atrage 
atenţia în mod amănunţit asupra datoriei pe care o avem de a ne 
ruga unii pentru alţii, împlinind prin aceasta cuvintele 
Apostolului: „îndemn deci înainte de toate, să se facă cereri, ru¬ 
găciuni, mijlociri, mulţumiri pentru toţi oamenii... ca să petrecem 
viaţa paşnică şi liniştită în toată cuvioşia şi bunacuviinţă. Căci 
acesta este lucru bun şi primit înaintea lui Dumnezeu, Mântuito¬ 
rul nostru, care voieşte ca toţi oamenii să se mântuiască şi să 
vină la cunoaşterea adevărului “(I Timotei 2, 1-4). 

Porunca a Vll-a „A păzi poruncile şi rugăciunile însemnate 
îndeosebi pentru vreo trebuinţă de către mitropolitul sau episcopul 
eparhiot, precum de pildă: pentru a întoarce dreapta mânie a lui 
Dumnezeu, apoi în scopul mântuirii de boli, de foamete, de 
războaie, de secetă şi în urmă pentru mângâierea celor scârbiţi. 
Mântuitorul a recomandat postul şi rugăciunea ca mijloace prin 
care ne putem învrednici de bunătatea şi îndurarea Părintelui 
ceresc. Episcopii au dreptul de a orândui posturi şi rugăciuni 
ţinute de obştea credincioşilor, pentru a abate diferite nenorociri 
ce pot veni la un moment dat asupra bunei desfăşurări a vieţii, 

iar credincioşilor le revine datoria de a da ascultare şi de a împlini 
aceste măsuri. 

Porunca a VUI-a „A nu răpi averile şi banii bisericeşti şi a le 
întrebuinţa în folos propriu. Credincioşilor le revine datoria de a 
contribui fiecare cu cât poate la întreţinerea vieţii bisericeşti şi a 
sfinţitului locaş de cult. Exemplul femeii văduve dat de Mântu¬ 
itorul care a pus în cutia milelor de la templu chiar din necesarul 
întreţinerii vieţii, este convingător în acest sens... De aceea, a 
fura, a înstrăina, sau a răpi din bunurile Bisericii este un 
sacrilegiu. 

Porunca a IX-a „A nu face nuntă în zilele oprite de Biserică şi 
a nu merge la jocuri şi privelişti nepermise. Astfel de zile sunt: 
postul Paştelui, al Crăciunului, timpul de' la Naştere la Botezul 
Domnului; miercurea şi vinerea din săptămâna albă şi cea 
luminată; postul Sfinţilor Apostoli; postul Adormirii Maicii 
Domnului; ziua tăierii capului Sfântului Ioan Botezătorul (29 
august) şi ziua înălţării Sfintei cruci (14 septembrie). 

7. Fixarea cunoştinţelor 

Conţinutul complet al celor 9 porunci bisericeşti după amintita 
Mărturisire de credinţă a lui Petru Movilă este însă prezentat în 
cărţile de rugăciuni, sau în diferitele cărţi de învăţătură, într-o 
formă prescurtată, rezumativă, mai uşor de reţinut de credincioşi. 
Iată această formă rezumativă: 1. Să mergem la biserică în fiecare 
duminică şi sărbătoare pentru ascultarea sfintelor slujbe; 2. Să 
ţinem posturile rânduite de Biserică; 3. Să cinstim pe slujitorii 
bisericeşti; 4. Să ne mărturisim şi să ne împărtăşim cu Sfintele 
Taine în cele patru posturi, sau cel puţin o dată pe an, în postul 
Sfintelor Paşti; 5. Să nu folosim cărţile ereticilor; 6. Să ne rugăm 
pentru toţi cârmuitorii noştri; 7. în vreme de primejdii mari, dând 
urmare îndemnului patriarhului, mitropolitului, sau episcopului 
locului, să ţinem post şi să veghem în rugăciune; 8. Să nu 
înstrăinăm şi să nu folosim în scopuri străine bunurile Bisericii; 
9. Să nu facem nunţi şi ospeţe în post. 

8. Temă pentru acasă 

Pentru ca poruncile bisericeşti să poată fi respectate, se cuvine 
să fie memorizate. 

9. Rugăciunea la ieşirea din clasă. 


Sfaturile evanghelice 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Din întâlnirea Mântuitorului cu tânărul bogat, dornic să moşte¬ 
nească viaţa veşnică, reiese îndemnul că pe lângă păzire'a 
poruncilor care aduc mântuirea, la desăvârşirea vieţii se ajunge 
prin urmarea a încă unui sfat; şi anume acela de a-şi împărţi 
averile sale săracilor şi a urma lui Iisus. Acest sfat al sărăciei de 
bună voie, alături de cel al fecioriei şi al ascultării sunt cunoscute 
sub numele de sfaturi evanghelice. 

5. Comunicarea subiectului lecţiei noi 

Le vom vedea pe rând, analizând importanţa lor în viaţa duhovni¬ 
cească a credincioşilor. 

6. Dirijarea învăţării. însuşirea noilor cunoştinţe 

Sărăcia de bună voie o vedem aplicată în viaţa Mântuitorului 
sub un dublu aspect: în primul rând, aspectul numit „Kenotic", 
al deşertării. Ca unul care a fost Dumnezeu adevărat şi neîncetând 
să rămână Dumnezeu, s-a deşertat pe Sine, luând chip de rob, a 
sărăcit ca să ne îmbogăţească pe noi: „Căci cunoaşteţi harul 
Domnului Iisus Hristos, că a sărăcit pentru voi, bogat fiind, ca 
să vă îmbogăţiţi voi cu sărăcia Lui“ (II Corinteni 8, 9). 

în al doilea rând, sărăcia de bună voie a Fiului Omului se 
referă la condiţia Sa umană de smerenie: „Vulpile au vizuini şi 

păsările cerului cuiburi, dar Fiul Omului nu are unde să-şi plece 
capul “ (Luca 9, 58). De aici vedem că Iisus a avut ca plan al 
misiunii Sale îmbogăţirea altora prin lepădarea de Sine. 
îmbogăţirea altora nu cu comori pieritoare ale pământului, 
vremelnice ca însăşi viaţa de aici şi de acum, ci cu comorile 
neveştejite ale împărăţiei veşnice a lui Dumnezeu. Dar nu numai 
că i-a învăţat pe oameni că „mai bine este a da decât a lua“ din 
bunurile pieritoare ale acestei vieţi, ci S-a dat pe Sine până la 
jertfă pentru a câştiga bunurile nepieritoare pentru toţi cei ce-i 
urmează Lui, indiferent de neam, sau de starea lor socială. Sfinţii 
Apostoli, ca următori sau imitatori ai vieţii Lui, au putut pune la 
un moment dat problema: „iată noi am lăsat toate şi ţi-am urmat 
Ţie. Şi El le-a zis: Amin grăiesc vouă că nimeni nu este care a 
lasat casă sau părinţi, sau fraţi, sau femeie, sau copii pentru 
împărăţia lui Dumnezeu şi să nu ia cu mult mai mult în vremea 
aceasta, iar în veacul viitor viaţa veşnică “(Luca 18, 28-30). Şirul 
celor care de bună voie au sărăcit pentru a da altora şi a dobândi 
bunurile nepieritoare a continuat mereu şi nu s-a mai sfârşit... 
Sunt nume cunoscute, ori necunoscute de oameni ci numai de 
Dumnezeu; sunt nume încrustate în calendarul sfinţeniei creştine, 
sau uitate de generaţiile care au urmat, dar nu şi de Dumnezeu... 

Această sărăcie nu este un act forţat, venit din afară. Ea este 
de bună voie. E un act liber. Cei ce au practicat sărăcia de bună 
voie au făcut-o cu mare bucurie, fiindcă lepădând egoismul, 
lăcomia şi neînfrânarea din viaţa lor, au găsit în schimb „comoara 
ascunsă a împărăţiei lui Dumnezeu, care le-a adus adevărata pace 
şi bucurie sfântă în sufletele lor, încât au dat totul pentru ea“ 
(Matei 13, 44-45). Ei şi-au „adunat comori în cer, unde nici 
moliile, nici rugina nu le strică şi unde furii nu le sapă, nici le 
fură“ (Matei 6, 20), fiindcă inima lor se schimbase, se 
transformase după modul de viaţă al lui Iisus Hristos. Ei L-au 
aflat pe El şi au vrut să urmeze Lui până la capat, uşuraţi de 
orice povară care i-ar fi împiedicat sau reţinut. S-au dăruit inte¬ 
gral lui Hristos şi vroiau să-I aparţină total. El le-a deschis zorii 
veşniciei, iar ei devenind fii ai împărăţiei, au fost pătrunşi până 
în cele mai adânci simţăminte de credinţă vie, de nădejdea 
nestrămutată şi de iubirea dezinteresată şi jertfelnică, pe care le- 
o oferă nu lumea aceasta cu bogăţiile ei vremelnice, ci „împărăţia 
lui Dumnezeu care venea cu putere;.." (Marcu 9, 1). 


Fecioria sau castitatea se bazează tot pe cuvintele Mântuito¬ 
rului şi tot pilda vieţii Lui stă înaintea celor ce I-au urmat. El 
vorbeşte astfel de aceia „care s-au făcut fameni pentru împărăţia 

cerurilor “(Matei 19, 12). Şi dacă nu a fost înţeles de toţi, va 
veni Apostolul cu explicaţia cuvenită, arătând că „cel ce se 
căsătoreşte face bine, iar cel ce nu se căsătoreşte face şi mai bine“ 
(I Corinteni 7, 28), fiindcă „cel necăsătorit se îngrijeşte de ale 
Domnului, cum să placă Domnului; iar cel căsătorit se îngrijeşte 
de ale lumii, cum să placă femeii. Se deosebesc de asemenea 
femeia şi fecioara: cea nemăritată se îngrijeşte de ale Domnului, 
cum să placă Domnului ca să fie sfântă şi cu trupul şi cu sufletul; 
iar cea măritată se ingrijeşte de ale lumii, cum să placă bărbatului" 
(I Corinteni 7, 32-34). Din acest sfat nu deducem că în sine 
căsătoria nu poartă pecetea binecuvântării divine. O poartă încă 
de la creaţie şi se menţine cu un scop bine determinat, de a 
perpetua neamul omenesc. De aceea, Apostolul dă „un sfat“ şi 
nu „o poruncă" (I Corinteni 7, 25). Porunca este un imperativ cu 
obligaţie generală, pe când sfatul e un îndemn oarecum particu¬ 
lar, care vizează o vocaţie particulară, îndreptată spre un ideal, 
sau spre un scop superior. Şi nu puţini au fost aceia care au urmat 
sfatul Apostolului pentru a duce o viaţa dedicată lui Dumnezeu. 
Biserica a sprijinit, a protejat şi a cinstit în mod deosebit această 
instituţie a „fecioriei" care cuprindea chiar şi pe femeile rămase 
văduve. Şi acestea, urmând îndemnul sau sfatul Apostolului (1 
Corinteni 7, 40), chiar tinere fiind, preferau să trăiască pentru 
Domnul, renunţând la recăsătorirea pe care Biserica le-ar fi 
admis-o, motiv pentru care în Biserica Apostolică unora ca 
acestora li se spunea tot fecioare. 

Sfatul ascultării ni-1 oferă ca model tot pe Mântuitorul, care 
„s-a făcut ascultător până Ia moarte şi încă moartea pe cruce" 
(Filipeni 2, 8). Şi aceasta, fiindcă El nu a venit să facă voia Sa, 
ci voia Tatălui. Dacă prin păcatul neascultării primul om a rupt 
comuniunea cu Dumnezeu, Fiul Omului prin ascultare până la 
jertfă, împlineşte voia Tatălui, restabilind dreptatea lui Dumne¬ 
zeu şi rascumpărând neamul omenesc din păcat. Tot cel ce se 
leapădă de sine (Marcu 8, 34), de eul păcatului devine următor 
sau imitator al vieţii lui Hristos, făcându-se ascultător Lui, pen¬ 
tru a se împărtăşi din duhul lui Hristos şi a deveni asemenea Lui. 
El rămâne astfel în iubirea lui Hristos, asemenea „mlădiţei în 
viţă" (Ioan 15, 5) şi face această dovadă împlinind, sau făcându-se 
ascultător cuvintelor Lui (Ioan 14, 23-24; I Ioan 5, 3). După cum 
putem vedea, cele trei sfaturi evanghelice, urmarea şi dăruirea 
lui Hristos, eliberează fiinţa noastră de cele trei patimi: „pofta 
ochilor", prin sărăcia de bună voie; „pofta trupului", prin feciorie 
sau castitate; şi „trufia vieţii" prin ascultare (vezi: I Ioan 2, 16). 

Odată cu biruinţa creştinismului au pătruns în sânul Bisericii, în 
secolul IV, mase păgâne, încreştinate numai formal, încât odată 
cu slăbirea evlaviei, cei dornici de desăvârşire s-au retras de 
„vuietul lumii în pustiu şi astfel s-a întemeiat monahismul, 
începutul l-a făcut Sfântul Antonie cel Mare (|336), de la care 
s-a răspândit în toată lumea. Organizarea monahismului chinovial 
(de obşte) l-a făcut Sfântul Pahomie, ucenicul Sfântului Antonie, 
iar Sfântul Vasile cel Mare (f379) a definitivat viaţa mănăsti¬ 
rească. 

întreaga viaţă monahală se întemeiază pe cele trei sfaturi 
evanghelice, numite „voturi monahale": sărăcia de bună voie, 
castitatea sau fecioria şi ascultarea de superiori (cu condiţia ca 
aceştia să nu poruncească ceva împotriva credinţei şi a moralei 
Bisericii). Chiar dacă sfaturile evanghelice s-au fixat mai mult 
în viaţa monahală, sub numele de „voturi monahale", la împlinirea 
lor sunt chemaţi să aspire toţi credincioşii, fiindcă tuturor li se 
adresează îndemnul de a fi desăvârşiţi asemenea lui Dumnezeu, 
adică asemenea vieţii duhovniceşti a Mântuitorului. Chiar dacă 
un credincios nu-şi împarte avuţia, dacă însă inima lui este plină 
de iubire şi lipsită de egoism şi lăcomie, dacă are mereu în faţă 
„cuvintele Domnului Iisus că mai bine este a da decât a lua, se 
poate socoti că a pornit pe urmele vieţii lui Hristos, spre desă¬ 
vârşirea vieţii duhovniceşti. Chiar dacă, fiind căsătorit, dar e ca 
şi cum nu ar fi" (I Corinteni 7, 29-31), iar sufletul eliberat de 
patimi este ascultător şi următor întru totul lui Hristos, plin de 
iubire faţă de Dumnezeu şi faţă de întreaga creaţie, e ca şi cum 
ar fi împlinit sfatul castităţii şi al ascultării depline de voia lui 
Dumnezeu. 

7. Fixarea cunoştinţelor 

• 5 5 

De cine au fost instituite sfaturile evanghelice? (De către Mân¬ 
tuitorul nostru Iisus Hristos). Cine le-a practicat mai întâi? (El 
şi Sfinţii Apostoli). Care este semnificaţia lor pentru credincioşi? 
(Ele reprezintă urmarea vieţii Mântuitorului). Ce vizează sfaturile 
evanghelice? (Desăvârşirea duhovnicească a celor ce renunţă la 
bunuri îngăduite pentru a se putea dărui total slujirii lui Hristos 
şi semenilor). De aici vedem că sfaturile evanghelice au un as¬ 
pect negativ şi unul pozitiv. Cel negativ se referă la renunţarea 
sau eliberarea voluntară de anumite bunuri îngăduite ale vieţii, 
iar cel pozitiv înseamnă o totală dăruire lui Hristos. Numai la 
monahi se referă sfaturile evanghelice? (Sfaturile evanghelice se 
referă la viaţa duhovnicească a tuturor credincioşilor, fiindcă toţi 

sunt chemaţi la desăvârşirea vieţii: „Fiţi desăvârşiţi, precum şi 
Dumnezeu este desăvârşit"). 

8. Temă pentru acasă 

Se va face o comparaţie între porunca divină şi sfatul evanghelic. 

9. Rugăciunea la ieşirea din clasă. 


Conştiinţa morală 

9 9 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Auzim adesea spunându-se despre unul sau altul care este punc¬ 
tual şi îşi îndeplineşte toate datoriile ce îi revin că este conşti¬ 
incios şi, ca urmare, satisfăcut în urma faptei sau activităţii 
depuse. La fel auzim spunându-se despre cineva, care apucând 
pe un drum greşit, comiţând fapte pe care apoi le regretă, că are 
procese de conştiinţă... Citim şi în foarte multe opere de mare 
valoare literară despre unele personaje care, comiţând fapte 
condamnabile, sunt mustrate sau judecate foarte aspru şi 
nepărtinitor de însuşi cugetul lor... Acest judecător care îţi aduce 
mustrarea în urma faptelor rele, dar şi satisfacţia în urma faptelor 
bune este conştiinţa morală. 

5. Comunicarea subiectului lecţiei noi 

9 

Vom vedea în cele ce urmează ce este conştiinţa morală, care 
este originea, esenţa, funcţionalitatea şi felurile ei. 

6. Dirijarea învăţării. însuşirea noilor cunoştinţe 

în general vorbind, conştiinţa morală reprezintă capacitatea 
sufletului de a face deosebire între bine şi rău. Această capaci¬ 
tate a sufletului apare însă ca un judecător, care sancţionează 

faptele rele săvârşite sau dă satisfacţie pentru cele bune. Despre 
acest judecător aparţinând sufletului, unii au spus că reprezintă 
chiar un „instinct divin“ sau „glasul lui Dumnezeu 11 în sufletul 
omului. Adevărul este că conştiinţa morală este numai o 
aptitudine, sau capacitate ce face parte din chipul lui Dumnezeu 
în sufletul omului. Sfânta Scriptură o numeşte „inimă 11 (ca parte 
spirituală a fiinţei umane) sau „cuget 11 , fiindcă raţiunea sau mintea 
curată poate fi lumina sufletului spre a deosebi binele de râu. 
Mântuitorul îi spune foarte sugestiv „luminătorul 11 vieţii: 
„Luminătorul trupului este ochiul. Deci de va fi ochiul tău curat, 
tot trupul tău va fi luminat... 11 (Matei 6, 22-23). Aparţinând 
sufletului omenesc, acest judecător nu prezintă numai o formă 
statică şi inflexibilă, ci poartă în sine şi o putere de schimbare şi 
de modelare. Poate fi dezvoltată, sau poate fi înăbuşită; poate fi 
influenţată de concepţia la care poate ajunge cineva, de experienţa 
dobândită, de contactele stabilite cu mediul înconjurător, cu 
lumea, cu viaţa, şi nu in ultimul rând cu credinţa religioasă a 
cuiva. 

Pentru a înţelege mai bine aceasta, să ne referim prin analogie 
la limbaj. Orice om normal posedă de la naştere capacitatea de a 
vorbi, dar conţinutul limbajului sau al vorbirii îl dobândeşte, 
putându-1 amplifica, deprinzând vorbirea mai multor limbi, sau 
poate chiar uita pe acelea pe care nu le mai vorbeşte. S-au găsit 
chiar copii crescuţi de animale sălbatice, care neavând 
posibilitatea de a învăţa o limbă oarecare imitau pur şi simplu 
„limbajul 11 acelor animale. Când însă au fost luaţi de oameni, ei 
au putut uşor învăţa limba sau vorbele lor. La fel se poate spune 
şi despre simţul estetic prin care deosebim frumosul de urât, sau 
despre simţul muzical, sau chiar a formării procesului de gândire, 
prin care ne orientăm în viaţă spre a determina realitatea. 

Rezultă de aici că tot astfel şi conştiinţa morală are în sine, 
pe de o parte aptitudinea înăscutâ, ca o capacitate de a deosebi 
binele de rău, iar pe de altă parte, posedă şi conţinutul dobândit 
în decursul vieţii. Acesta este elementul variabil, schimbător, 
dinamic şi creator al conştiinţei morale. 

Am văzut că, aparţinând sufletului încă de la creaţie, conşti¬ 
inţa morală face parte din chipul lui Dumnezeu în om. Desigur, 
înainte de căderea în păcat ea se manifesta sub forma satisfacţiei 
sau a mulţumirii. Abia păcatul îi determină calitatea de judecător 
al vinei (vinovăţia păcatului) şi apare funcţia ei mustrătoare. în 
situaţia de revenire de la rău, sau de schimbare în bine, ea îşi 
schimbă şi funcţia din mustrare în satisfăcătoare, sau mulţu¬ 
mitoare. De pildă, conştiinţa morală îl mustră pe Cain în urma 

faptei săvârşite. La fel pe Iuda şi pe Petru. Iuda cade victimă 
vinovăţiei sale. Petru, mustrat însă de fapta lui se ridică şi 
lacrimile de regret devin mângâietoare sufletului. Fiul risipitor 
şi Zacheu sunt mustraţi de vinovăţia faptelor rele săvârşite. Dar 
aceeaşi conştiinţă morală, acelaşi judecător le aduce şi satisfacţia, 
sau mulţumirea în urma căinţei şi a îndreptării. Ne întrebăm: cum 
se află conştiinţa morală după căderea omului în păcat? Datorită 
faptului că firea este căzută, iar chipul lui Dumnezeu în om este 
alterat de păcat (mintea este întunecată, voinţa este slăbită, iar 
simţirea este pervertită), această tulburare se repercutează şi 
asupra conştiinţei morale. Ea nu mai este luminătorul care să 
indice cu adevărat drumul alegerii dintre bine şi rău, încât asistăm 
la confuzia dintre bine şi râu... Aceasta nu înseamnă că. conştiinţa 
morală s-a stins, sau că s-a nimicit. Ea apare cu mustrările ei de 
multe ori neiertătoare. Cazul lui Cain este un exemplu concludent 
în acest sens... Grecii şi romanii şi-o chiar înfăţişau simbolic 
prin chipul unor femei (numite Furii sau Ernii) care având în 
părul despletit şerpi, urmăreau cu făclii aprinse pe criminali. 

Pentru a-i indica însă omului căzut în păcat adevărata 
orientare, Dumnezeu îi descopere legea sa. Având legea, 
conştiinţa morală cunoaşte calea şi nu se mai înşeală în căutarea 
ei. Conştiinţa morală devine astfel intermediarul dintre lege şi 
faptă. Adică, ea va judeca faptele referindu-le la norma exactă a 
binelui, care este Legea lui Dumnezeu, expresia voinţei divine. 
Funcţionalitatea conştiinţei morale ca intermediar între faptă şi 
lege are o orientare precisă. Putem astfel spune că în această 
situaţie ea poate fi antecedenţă, ca sfătuitoare înaintea săvârşirii 
faptei; concomitentă, ca martor în timpul săvârşirii faptei; şi 
consecventă, ca judecător după săvârşirea faptei, aducând 
mustrarea sau satisfacţia. 

Tot în acest context putem determina şi felurile conştiinţei 
morale. Astfel, dacă va fi conformă cu legea, arătând drumul 
drept, va fi o conştiinţă dreaptă. Dacă nu este conformă cu legea, 
spunem că este rătăcită. Psalmistul ne oferă un grăitor model al 
conştiinţei drepte, spunând: „Fericit bărbatul, care... pe calea 
păcătoşilor nu a umblat şi în adunarea hulitorilor nu a şezut, ci 
legea Domnului e dorirea lui şi la Legea Lui cugetă ziua şi 
noaptea. Acela în toate câte face are spor şi e ca un pom sădit pe 
malul unor ape, care îşi dă rodul la vreme şi ale cărui frunze nu 
se vestejesc.(Psalmul 1, 1-3). Dacă reacţionează cu prompti¬ 
tudine, ca fiul cel pierdut, Zacheu, sau tâlharul mântuit de pe 
Golgota, este o conştiinţă trează. Sunt însă şi conştiinţe adormite, 
ca cea a fecioarelor nebune din Evanghelie... Conştiinţa adormită 

duce spre laxism, sau chiar la pierderea simţului moral, adică la 
patologie sau boală, ca incapacitatea deosebirii binelui de rău... 
Astfel, dacă despre cei cu conştiinţa trează se spune că sunt 
conştiincioşi, despre cei cu conştiinţa adormită se spune că „nu 
au conştiinţă" (sunt inconştienţi sub aspectul indeplinirii 
îndatoririlor ce le revin). 

De notat este şi conştiinţa sigură, hotărâtă, lipsită de ezitări, 
ca cea a fecioarelor înţelepte, care aşteptau mirele şi având 
siguranţa că nu se înşeală în aşteptările lor, erau hotărâte să nu 
piardă această ocazie... Există însă şi conştiinţe şovăielnice, 
nesigure, nestabile, cum a fost de pildă cea a Sfântului Apostol 
Petru aflat pe valurile mării înfuriate, când nu a avut certitudinea 
sau siguranţa că Cel ce-1 cheamă este tocmai Salvatorul său... 

Există apoi şi conştiinţe scrupuloase, care aduc prea uşor 
mustrarea şi apăsarea vinei, acordând prea mare importanţă 
lucrurilor neînsemnate. în sfîrşit, se poate vorbi şi de o conştiinţă 
fariseică, nesinceră, falsă, caracteristică fariseilor din timpul Mân¬ 
tuitorului. Ei aduc la Iisus o femeie prinsă în desfrâu, cerând 
condamnarea ei. Când Domnul cere ca cel fără de păcat să arunce 
primul cu piatra în ea, „mustraţi de cuget" —- conştiinţă — (Ioan 
8, 9), părăsesc acel loc... Ei se conformau numai la litera legii, 
neglijându-i duhul şi erau oricând gata să condamne cu legea în 
mână numai pe alţii, chiar dacă şi ei se făceau vinovaţi exact de 
aceleaşi fapte sau păcate... 

Ne întrebăm acum mai departe: care este legea care reprezintă 
binele sau voia lui Dumnezeu, şi la care trebuie să ne raportăm 
faptele noastre prin intermediul conştiinţei morale? Desigur, legea 
dată de Dumnezeu este Decalogul, sau cele zece porunci. Fiind 
dat de Dumnezeu, Decalogul are valabilitate universală şi veşnică. 
Mântuitorul însuşi a spus că nu a „venit să strice legea, ci să o 
împlinească" (Matei 5, 17). Pe de altă parte, Sfântul Apostol Pavel 
spunea despre legea veche că este „sfântă, şi porunca sfântă şi 
dreaptă şi bună" (Romani 7, 12), dar firea fiind sub influenţa 
păcatului, „nu fac binele pe care îl voiesc, ci râul pe care nu-1 
voiesc, pe acela îl săvârşesc" (Romani 7, 19), sau: „Cu mintea 
slujesc legii lui Dumnezeu, iar cu trupul legii păcatului" (Romani 
7, 25). Şi în astfel de situaţii legea împovărează, apasă conştiinţa, 
nu o eliberează. Legea obligă conştiinţa să mustre, arătând 
vinovăţia rezultată din neîmplinirea ei. 

Din această dramatică confruntare dintre conştiinţă, lege şi 
faptă, ne poate scoate harul divin, care punându-ne în comuniune 
cu „legea duhului vieţii în Hristos Iisus, ne izbăveşte de legea 
păcatului şi a morţii" (Romani 8, 2). 


Capitolul trei 


De aici vedem că legea cea nouă a harului divin nu rămâne 
poruncitoare în afara firii, cum era legea veche, ci împărtăşind 
duhul vieţii lui Iisus Hristos, devine interioară firii, spre a o 
restabili şi înnoi duhovniceşte: „Deci, dacă este cineva în Hristos, 
este făptură nouă; cele vechi au trecut, iată toate s-au făcut noi“ 
(II Corinteni 5, 17). într-o astfel de renaştere duhovnicească în 
duhul vieţii lui Hristos, implinirea legii nu mai este o povară, ci 
devine o necesitate a firii. E împlinită din convingere. 
Credinciosul iese din obsesia tiranică a păcatului, aspirând spre 
sfinţenie şi desăvârşire: „Izbăvindu-vă de păcat — spune 
Apostolul — v-aţi făcut robi sfinţeniei" (Romani 6, 18). 

7. Fixarea cunoştinţelor 

Ce reprezintă conştiinţa morală? (Capacitatea sufletului de a 
deosebi binele de rău). Ce consecinţe are acest fapt? (Că ea este 
un judecător care îţi dă satisfacţie când faci binele şi te mustră 
când săvârşeşti râul). Se poate spune despre conştiinţa morală că 
este glasul lui Dumnezeu în suflet? (Dacă ar fi aşa, nu ne putem 
explica rătăcirile conştiinţei morale). Dar atunci care este originea 
conştiinţei morale? (Ea are elemente fixe, stabile, înnăscute, ca 
predispoziţii puse de Dumnezeu încă de la creaţie, dar are şi 
elemente variabile, dobândite în cursul vieţii). Având elemente 
variabile, ce putem spune despre conştiinţa morală? (Că se poate 
forma prin experienţă, prin convingeri şi credinţă, că reprezintă 
un proces dinamic creator, ce poate fi educat). Care este locul 
conştiinţei morale în raportul dintre legea morală şi faptă? (Ea 
este un intermediar, care raportează permanent fapta la legea 
morală). Care sunt funcţiile ei? (Antecedenţă, sau premergătoare 
faptei, concomitentă, în timpul faptei; şi consecventă — după 
săvârşirea faptei). Care sunt felurile conştiinţei morale? (Ea poate 
fi dreaptă şi rătăcită, sigură şi îndoielnică, trează şi adormită, 
scrupuloasă şi laxă, precum şi falsă sau fariseică). Din toate 
acestea, care este funcţionalitatea corectă a conştiinţei morale? 
(Dreaptă, sigură şi trează). Ce aduce nou harul divin în cadrul 
conştiinţei morale? (Sufletul fiind pătruns de „legea harului vieţii 
lui Hristos", conştiinţa morală, ca intermediar între lege şi faptă, 
va exercita funcţia transpunerii legii în faptă din convingere, sau 
dintr-o cerinţă a firii restabilită şi înnoită prin har, eliberată de 
sub povara păcatului apăsător). 

8. Temă pentru acasă 

Fiecare îşi va face un examen al conştiinţei sale morale. 

9. Rugăciunea la ieşirea din clasă. 


Libertatea morală 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predată anterior 

4. Legătura cu lecţia precedentă sau cu 
cunoştinţele anterioare 

Prezentându-ne tabloul judecăţii de apoi, Mântuitorul scoate în 
evidenţă faptul că fiecare va fi judecat spre binecuvântare sau 
osândă după faptele pe care le-a săvârşit în această viaţă. Pentru 
ca cineva să poată fi răspunzător de faptele sale trebuie să fie 
lipsit de orice constrângere în săvârşirea lor. Această lipsă de 
constrângere în săvârşirea unei fapte sau acţiuni este libertatea 
morală, sau libertatea de voinţă. 

5. Comunicarea subiectului lecţiei noi 

Vom vedea în cele ce urmează ce este libertatea morală, cum se 
manifestă ea, precum şi obiecţiunile ridicate împotriva ei. 

6. Dirijarea învăţării. însuşirea noilor cunoştinţe 

Când spunem libertate morală sau de voinţă, înţelegem că fiecare 
poate hotărî singur asupra faptei pe care o săvârşeşte. Aceasta 
reprezintă capacitatea sufletului omenesc de autodeterminare. Ea 
a fost sădită de Dumnezeu în om încă de la creaţie şi intră alături 
de raţiune în componenţa chipului lui Dumnezeu în noi. Ea îi dă 
omului demnitatea de coroană a creaţiei şi prin ea omul se afirmă 
ca stăpân al lumii văzute. Dar tot datorită ei, omul putând alege 
între bine şi rău, a căzut în osânda greşelii, cu consecinţe dintre 
cele mai dezastruoase asupra lui şi urmaşilor lui. 

Chipul lui Dumnezeu s-a alterat în omul căzut în păcat: mintea 
i s-a întunecat, voinţa i-a slăbit, iar sentimentele s-au pervertit. 
Deşi derutată şi lipsită de orientare clară spre bine, mai mult 
sufocată de contradicţia pe care păcatul a creat-o în fiinţa sa, 
omul nu a rămas totuşi lipsit de libertatea de alegere şi decizie 
asupra faptelor sale. De aici şi adresarea lui Dumnezeu făcută 
omului: „Astăzi ţi-am pus înainte viaţa şi moartea, binecuvântarea 
şi blestemul. Alege viaţa ca să trăieşti tu şi urmaşii tăi“ (Deute- 
ronom 30, 19). Dacă omul de după căderea în păcat nu ar mai fi 
avut această capacitate de autodeterminare, de hotărâre sau de 
decizie asupra faptelor săvârşite, nu ne putem explica pedeapsa 
pe care o impune dreptatea lui Dumnezeu în urma greşelilor, sau 
faptelor omului neconforme voinţei şi poruncii divine. 

Pe de altă parte, când ne cheamă să-L urmăm, Mântuitorul 
nu ne obligă, ci lasă la libera noastră alegere, sau decizie: „Cel 
ce vrea să vină după Mine, să se lepede de sine, să-şi ia crucea şi 
sâ-Mi urmeze" (Marcu 8, 34). Cartea Sfântă ne prezintă apoi 
imaginea lui Iisus, care bate la uşa sufletului nostru, cerând 
primirea, fără ca să forţeze sau să constrângă: „De va auzi cineva 
glasul meu şi va deschide uşa, voi intra la el şi voi cina cu el şi el 
cu Mine" (Apocalipsa 3, 20). 

Cercetând mai îndeaproape libertatea de voinţă, ca şi 
capacitatea de autodeterminare în săvârşirea unei fapte, distingem 
mai multe faze sau etape. în primul rând ne apare în faţa conşti¬ 
inţei fapta sau acţiunea pe care vrem să o săvârşim, ca şi scopul 
pe care îl urmărim. Urmează apoi faza deliberării, a judecăţii, 
când punem în balanţă motivaţia de a săvârşi fapta. E vorba de o 
analiză a avantajelor sau dezavantajelor pe care ni le oferă fapta 
sau acţiunea respectivă. în sfârşit, apare hotărârea sau decizia, 
care transformă gândul şi voinţa în faptă. 

De aici vedem că libertatea este însoţită totdeauna de raţiune. 
Fără raţiune sau gândire, libertatea se transformă în anarhie, în 
haos, luând forma libertinajului, sau nebuniei... De aceea trebuie 
să vorbim de o libertate raţională, sau conştientă. Numai o astfel 
de libertate a voinţei poate delibera cu discernământ şi măsură, 
spre a lua hotărâri lucide şi eficiente. 

La fel şi raţiunea, sau gândirea fără libertate sufocă 
dinamismul, creativitatea şi discernământul sufletului omenesc, 
transformându-1 într-un mecanism, lipsit de orice orizont deschis 
şi luminos... Pentru acest motiv vorbim de libertatea de gândire, 
fiindcă omul este fiinţa care continuu îşi pune întrebări, şi 
neîntrerupt formulează răspunsuri şi găseşte soluţii... O gândire 
lipsită de mişcare şi dinamism, devine statică şi fixă, paralizând 

energia sufletească în obsesie maladivă. Legătura dintre raţiune 
şi libertate este — ca să folosim o imagine cunoscută oricui — 
ca cea dintre inimă şi plămâni: nu pot funcţiona separat, ci în 
interdependenţă. 

Sub aspectul modului de manifestare a libertăţii distingem 
două forme: una exterioară şi alta interioară. Lipsa constrângerii 
exterioare — după cum am văzut — este decisivă în determinarea 
libertăţii. Dar poate exista şi o constrângere interioară. De pildă, 
pasărea ţinută în colivie este lipsită de libertate exterioară. Când 
însă este eliberată din colivie, ea dispune de libertatea de 
manifestare în exterior. Dar pasărea nu poate dispune de libertatea 
interioară, deoarece este dominată de instinct. Viaţa ei se 
desfăşoară sub dominaţia instinctului de conservare şi perpetuare 
a speciei. Ea nu poate, de pildă, să nu mănânce, dacă îi este foame. 
Ea nu poate renunţa la instinctul de îmnulţire. 

Spre deosebire de toate celelalte vieţuitoare, omul dispune 
de libertatea interioară. El este singura fiinţă care poate spune 
NU instinctului. El are libertatea de a impune capacităţile sale 
raţionale asupra vieţii vegetative, putându-se astfel spiritualiza, 
îmbogăţindu-şi mereu fiinţa cu valorile spiritului. El poate să 
mănânce dacă îi este foame, dar poate şi posti, orientând voinţa 
spre dominarea spiritului. El poate chiar renunţa la instinctul 
procreaţiei tot în scop spiritual... Dar tot datorită libertăţii, a 
capacităţii de autodeterminare, el poate cădea din sferele înalte 
ale spiritului, spre josnicia poftelor oarbe care devin dominante 
în fiinţa lui, anulându-i libertatea ascensiunii sau a devenirii. 
Purtând rănile păcatului, firea lui este bolnavă. E adevărat că el 
poartă în sine chipul lui Dumnezeu, dar am văzut că acesta este 
alterat de păcat. Păcatul din fire aduce o revoltă a simţurilor şi a 
poftelor... Şi cu toate acestea, unii susţin că libertatea înseamnă 
o descătuşare a pornirilor firii... Numai că aceste porniri oarbe 
ale firii sunt asemenea buruienilor care apar şi se dezvoltă după 
ploaie... 

Libertatea pe care o aduce păcatul este falsă, e o iluzie 
dulceagă cu miez de putregai, este o autoînşelare, asemenea unei 
ape în care te îneci. De aceea, Mântuitorul spune atât de clar că 
„cel ce păcătuieşte devine rob păcatului* 1 (Ioan 8, 34). Păcatul 
atrage după sine patima (ca o deprindere în rău), iar patima 
reprezintă o suferinţă a sufletului, care îi anulează elanul cre¬ 
ator, adică libertatea interioară, înrobindu-1, sau dominându-1; 
închizându-1 într-un cerc vicios din care nu mai poate ieşi... 
Salvarea vine însă din partea lui Dumnezeu. Jertfa lui Hristos 
ne-a eliberat din păcat. Cel ce se uneşte cu El devine un duh cu 


1 

El, asemenea „viţei cu mlădiţa" (Ioan 15, 5), îşi însănătoşeşte 
fiinţa prin harul divin şi simte marea eliberare din păcat, 
descătuşarea din robia lui. El va cunoaşte adevărul şi „adevărul 
îl va face liber" (Ioan 8, 32). Cel ce este în Hristos va renaşte la 
o viaţă nouă (II Corinteni 5, 17). El va avea repulsie faţă de păcat 
prin regăsirea libertăţii în Dumnezeu, fiindcă „unde este Duhul 
Domnului acolo este libertate" (II Corinteni 3, 17). Aceasta este 
adevărata libertate interioară, rezultată prin restabilirea, prin harul 
divin a chipului lui Dumnezeu în om şi orientată spre desăvâr¬ 
şirea vieţii duhovniceşti până la asemănarea cu Dumnezeu (Matei 
5, 48), după modelul vieţii lui Hristos. Dar libertatea de voinţă 
nu a fost şi nu este înţeleasă de toţi la fel. Dacă unii vorbesc de 
limitele libertăţii, şi nu greşesc, fiindcă libertatea omului este 
intr-adevăr limitată, alţii însă spun că ca nici nu există. Se cunosc 
încă din antichitate curente de gândire filozofico-religioase 
fataliste care atribuiau soartei totul, spunând că „aşa cum îţi este 
scris, aşa vei merge în viaţă...". Căutau chiar să ghicească soarta 
omului în astre, sau în alte multe forme, dintre care unele se 
menţin şi acuma, degenerând în supoziţii. în epoca modernă ex¬ 
istă concepţia numită „deterministă", care nu recunoaşte libertatea 
de voinţă a omului, sau liberul arbitru. Pe plan religios creştin 
este cunoscută învăţătura despre predestinaţie, susţinută de 
protestanţi. Ei spun că la mântuire nu poate veni oricine, ci numai 
cei pe care Dumnezeu î-a hotărât mai dinainte, sau i-a predestinat 
să fie mântuiţi. Asupra vieţii lor lucrează harul divin, încât voinţa 
nu-şi aduce nici un aport, iar faptele bune nu reprezintă o 
împreună lucrare a voinţei cu harul divin. De aceea, nici nu sunt 
necesare pentru mântuire. Această învăţătură contravine însă 
dreptăţii lui Dumnezeu, care va răsplăti fiecăruia după faptele 
sale, iar dacă cineva nu e liber, nu poate fi nici răspunzător de 
faptele săvârşite... 

7. Fixarea cunoştinţelor 

Când spunem că omul are libertatea de voinţă, ce înţelegem prin 
aceasta? (înţelegem că are capacitatea de autodeterminare, sau 
că nu este constrâns din afară când săvârşeşte o faptă). Care sunt 
etapele de acţiune ale voinţei în săvârşirea unei fapte? (Mai întâi 
ne apare în faţa conştiinţei fapta, precum şi scopul pentru care o 
săvârşim. Urmează deliberarea şi apoi hotărârea). în ce constă 
chipul lui Dumnezeu în om? (în raţiune şi libertate). Există vreo 
legătură între libertate şi raţiune? (Există o legătură organică, în 
sensul că nu pot funcţiona una fără cealaltă). Cum mai poate fi 

împărţită libertatea? (Poate fi împărţită în exterioară şi interioară). 
Cine le posedă pe amândouă? (Numai omul. Celelalte fiinţe nu 
au libertatea interioară). Ce reprezintă libertatea interioară? 
(Capacitatea de a spune NU pornirilor interioare ale firii şi în 
acelaşi timp, puterea de dezvoltare a valorilor spirituale). Care 
este raportul dintre libertatea interioară şi cea exterioară la om? 
(Cel ce posedă libertatea interioară se simte liber, chiar când poate 
fi constrâns din exterior). Cine întunecă şi anulează libertatea? 
(Păcatul şi patima care îl înrobesc pe om). Cine ne eliberează 
din păcat? (Harul divin). Cum conlucrează harul divin cu firea 
omului? (Harul însănătoşeşte firea, şi restabilind chipul lui Dum¬ 
nezeu în om, îi deschide libertatea devenirii şi împlinirii sale 
până la asemănarea cu Dumnezeu). Firea conlucrează cu harul? 
(Conlucrează spre fapte bune şi virtute. Prin aceasta ajungem la 
asemănarea cu Dumnezeu). Există predestinaţie din partea lui 
Dumnezeu? (Nu există predestinaţie, ci atotştiinţa lui Dumne¬ 
zeu. Omul este liber să aleagă păcatul sau virtutea. Numai aşa 
judecata lui Dumnezeu asupra faptelor omului este dreaptă). 

8. Temă pentru acasă 

Se va arăta care este raportul dintre libertatea morală şi legea 
morala. 

9. Rugăciunea la ieşirea din clasă. 


Faptele morale 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

9 9 

Se cunoaşte că raţiunea şi libertatea reprezintă chipul lui Dum¬ 
nezeu în om. Datorită lor, omul poate participa la ordinea morală 
dată de făptuirea binelui, şi poate săvârşi în mod liber acte ce 
sunt conforme cu binele, sau contrare binelui. Dat fiind apoi faptul 
că binele exprimă voia lui Dumnezeu, concretizată în legea Sa, 

faptele omului pot să reprezinte o împlinire a voii Lui, sau pot fi 
fărădelegi, adică abateri de la poruncile lui Dumnezeu exprimate 
în legea Sa. 

5. Comunicarea subiectului lecţiei noi 

Modul cum vom şti noi să apreciem dacă faptele noastre sunt 
bune sau rele, vom vedea în cele ce urmează, urmărind: subiectul 
şi obiectul moralităţii, criteriile de apreciere a faptelor morale şi 
despre aşa-numitele „fapte morale indiferente". 

6. Dirijarea învăţării. însuşirea noilor cunoştinţe 

Subiectul şi obiectul moralităţii Subiectul faptelor morale este 
omul ca fiinţă conştientă şi liberă. Animalul nu poate săvârşi 
acte morale, fiindcă nu îndeplineşte condiţia de a fi conştient şi 
liber. El nu are nici conştiinţă, nici libertate, fiindcă acţionează 
din instinct, automat, din reflexe. 

Obiectul moralităţii sunt faptele însele săvârşite de om, adică 
numai actele conştiente şi libere. Instinctele, reflexele nu sunt 
fapte morale. Faptele conştiente şi libere sunt raportate la ordinea 
morală, la bine şi la râu. Şi cum ordinea morală este exprimată 
prin lege, şi faptele sunt considerate bune sau rele în funcţie de 
felul în care sunt conform sau contra legii morale. Faptele 
conforme legii se numesc moral bune, sau simplu: fapte morale. 
Faptele contrare legii morale se numesc moral rele, sau imorale 
(contra moralei). Fapte amorale nefiind conştiente şi libere, nu 
se raportează la ordinea morală. Ele aparţin oamenilor cu 
conştiinţa deficitară, lipsită de discernământ sau animalelor care 
sunt lipsite de conştiinţă şi libertate. 

Ca mod de exprimare, faptele pot avea un caracter exterior, 
sau un caracter interior. Faptele externe sunt: a posti, a milui, a 
fura, a ucide etc. Fapte interne: a invidia, ca şi toate dorinţele şi 
poftele înclinate spre rău. 

Faptele morale pot fi privite obiectiv, când se are în vedere 
fapta în sine, adică fapta raportată strict la legea morală. Ex: fac 
milostenie pentru că legea îmi spune să ajut pe semenul meu. 
Sub aspect subiectiv sunt intenţiile care conduc la scop, ce poate 
să fie, sau să nu fie în conformitate cu legea morală. Ex: fac 
milostenie ca să fiu lăudat. 

Criteriile de apreciere a faptelor morale Faptele morale pot 
fi determinate după trei criterii: obiectul, scopul, împrejurările. 

a) . Obiectul înseamnă acţiunea în sine după cuprinsul ei. Ex: 
furtul, milostenia, minciuna, desfrâul, etc. Obiectul este dat de 
legea morală. Ea spune care acţiune este bună şi care este rea în 
sine. 

b) . Scopul înseamnă ceea ce urmăreşte făptuitorul prin 
acţiunea sa. Ex: scopul milosteniei este să ajuţi pe cel în suferinţă. 
Scopul minciunii este să induci în eroare pe aproapele. 

Nu trebuie să confundăm scopul cu motivul (sau cauza faptei). 
Motivul este anterior scopului. Ex: cineva este în suferinţă şi 
merge la medic. Motivul sau cauza este determinat de suferinţă. 
Scopul este acela de a fi eliberat, vindecat de suferinţă. Deşi 
motivul nu se confundă cu scopul, ele se află în interdependenţă. 
Adică, nu merg la medic să fiu vindecat, dacă nu am suferinţa 
pricinuită de boală. 

Scopul poate fi apoi: apropiat, îndepărtat şi final. 

Scopul apropiat al unui pictor este acela de a-şi câştiga 
existenţa; al unui elev de a promova clasa şi şcoala, etc. 

Scopul îndepărtat a unui pictor este buna reputaţie care să-l 
afirme ca artist. Scopul îndepărtat al unui student este acela de 
a-şi câştiga probitatea şi reputaţia profesională. 

Scopul final este mântuirea sufletului, sau dobândirea vieţii 
veşnice. Acesta cuprinde atât scopul apropiat, cât şi cel depărtat 
spre a fi conform cu binele, sau cu legea morală. 

Raportul dintre obiect şi scop este diferit înţeles şi aplicat. 
Totdeauna primează obiectul. Ex: ajutorul semenului spre a fi 
lăudat, după obiect e bună; după scop este rea. Fapta va fi taxată 
ca fiind rea; fiindcă scopul este rău: Ex: fur pentru a ajuta pe 
cineva. Obiectul e râu, dar scopul este bun. Fapta rămâne rea. 

c) împrejurările sunt particularităţile, sau condiţiile prin care 
se săvârşeşte o faptă spre a se deschide alte fapte de acelaşi fel. 
împrejurările nu se referă numai la obiectul faptei, ci şi la subiect, 
ca şi la modul de desfăşurare a faptei. 

împrejurările unei fapte pot fi determinate după următoarele 
şapte întrebări la care răspund: 

1. Cine - persoana făptuitorului (tânăr, bătrân, preot, monah, 
căsătorit, necăsătorit). 

2. Ce - se referă la calitatea şi cantitatea faptei. Ex: în caz de 
furt , bunul furat e privat, sau c al Bisericii, e săvârşit de un 
tânăr, sau un om apropiat Bisericii; apoi la valoarea furtului. 

3. Unde - indică locul unde s-a săvârşit fapta. 

4. Prin ce mijloace - Ex: de ce mijloace s-a folosit pentru a 
înşela pe cineva: minciună, făgăduinţă, jurământ. 

5. Pentru ce - se referă la scop. A păgubit pe cineva din 
lăcomie, pentru a ajuta pe semenul aflat în suferinţă. 

6. Cum - (în ce chip) arată atât modul în care s-a săvârşit 
fapta, cât şi dispoziţia sufletească a făptuitorului. Ex. Ucidere: 
din beţie, cu premeditare, fără intenţie, din mânie. 

7. Când - arată timpul şi durata. 

împrejurările schimbă caracterul moralităţii faptelor omeneşti 
sub două aspecte: 

a) cu privire la gradul moralităţii (din bună poate deveni mai 
bună; din rea mai rea). 

b) cu privire la felul moralităţii (din faptă bună devine faptă 
rea). O faptă rea după obiect şi scop nu poate deveni bună după 
împrejurări. 

Faptele morale indiferente Pe lângă faptele bune sau rele, unii 
moralişti spun că există şi fapte indiferente, adică nici legea nici 
datoria nu cer şi nici nu opresc săvârşirea lor: Ex: a se plimba, a 
practica un sport, a şedea în scaun întins, sau a sta culcat pe pat, 
etc. 

Dat fiind faptul că numai în abstract faptele nu urmăresc un 
scop, ele nu pot fi considerate în concret fapte indiferente, fiindcă 
în fond orice faptă este săvârşită cu un scop. 

7. Fixarea cunoştinţelor 

Cine este subiectul moralităţii? (Omul ca fiinţă conştientă şi 
liberă). Care este obiectul moralităţii? (Faptele însele raportate 
la ordinea morală, adică la bine şi la rău). Cum se vor numi astfel 
faptele morale? (Fapte morale bune şi fapte morale rele, sau 
imorale, adică opuse ordinii morale dată de bine). Care sunt 
criteriile de apreciere a faptelor morale? (Sunt trei: obiectul, 
scopul şi împrejurările). Ce este obiectul? (Fapta în sine pe care 
se cuvine să o facem, sau care trebuie să nu o facem). Ce este 
scopul? (Scopul este ceea ce urmăreşte făptuitorul prin acţiunea 
sa). De câte feluri poate fi scopul? (Poate fi de trei feluri: apropiat, 
îndepărtat şi final). împrejurările în care se săvârşeşte o faptă 
cum pot fi determinate? (După cele şapte întrebări la care răspund: 
cine, ce, unde, când, pentru ce, şi prin ce mijloace). Ce sunt 
faptele indiferente? (Sunt fapte lipsite de scop). Există fapte 
lipsite de scop? (Numai teoretic sau abstract putem vorbi de fapte 
indiferente, în fond acestea nu există). Raportând cele trei criterii 
de apreciere ale faptelor morale unele la altele, care dintre acestea 
primează? (Totdeauna primează obiectul, adică fapta raportată 

la legea morală. De exemplu dacă cineva săvârşeşte un furt pen¬ 
tru a ajuta un nevoiaş, fapta rămâne rea, deşi scopul e bun, fiindcă 
furtul este contrar voinţei şi legii lui Dumnezeu). 

8. Aplicarea 

Faptele morale se află între patimă şi virtute. Faptele rele prin 
deasa lor săvârşire creează deprinderea sau obişnuinţa în rău, ceea 
ce este patima, ca suferinţă a sufletului, sau a vieţii. Faptele bune 
săvârşite constant creează statornicia în bine sau virtutea, care 
însănătoşeşte şi desăvârşeşte firea omenească. Mântuitorul acordă 
însă importanţă veşnică chiar şi unei simple fapte săvârşite de 
noi. El ne spune că „cel ce va adăpa pe unul din aceştia mici 
numai cu un pahar de apă rece în numele de ucenic, amin zic 
vouă: nu îşi va pierde plata sa" (Matei 10, 42); „Şi zic vouă că de 
orice cuvânt deşert pe carc-1 vor grăi oamenii, vor da seamă în 
faţa judecăţii' 1 (Matei 12, 36). 

Prin urmare, se cuvine să fim cu luare aminte la toate faptele 
noastre, cât de neînsemnate le considerăm, fiindcă prin ele putem 
aduce sminteală semenului, sau îl putem zidi duhovniceştc. Se 
cuvine ca prin faptele noastre să ne arătăm a fi „scrisoarea lui 
Hristos către lume, scrisă nu cu cerneală, ci cu Duhul lui Dum¬ 
nezeu cel viu, nu pe table de piatră, ci pe tablele de carne ale 
inimii" (II Corintem 3, 3). în felul acesta vom putea împlini 
porunca Domnului care ne îndeamnă: „Aşa să lumineze lumina 
voastră înaintea oamenilor, ca văzând faptele voastre cele bune 
să slăvească pe Tatăl vostru cel din ceruri" (Matei 5, 16). 


9. Rugăciunea la ieşirea din clasă. 




44 


Capitolul trei 


Responsabilitatea morală 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Faptele conştiente şi libere pe care le săvârşeşte cineva îl fac 
responsabil, adică îl pun în situaţia de a da socoteală de ele, 
precum şi de consecinţele lor. Aşa se întâmplă în orice domeniu 
al activităţii omeneşti. Medicul, de pildă, trebuie să dea socoteală, 
cel puţin în faţa propriei conştiinţe, dacă pune un diagnostic bun, 
dacă prescrie un tratament eficient, sau dacă nu reuşeşte o 
operaţie... Constructorul va trebui pe o mare perioadă de timp să 
dea socoteală asupra lucrării efectuate şi să fie tras la răspundere 
atunci când construcţia sa se dărâmă şi crează victime, fiindcă a 
fost greşit concepută şi executată. La fel există şi o responsabili¬ 
tate politică, socială, religioasă, în funcţie de instanţa în faţa 
căreia trebuie să dea socoteală cineva de faptele sale, potrivit 
misiunii sau profesiunii ce i s-a încredinţat. 

5. Comunicarea subiectului lecţiei noi 

Tot astfel se poate vorbi şi de responsabilitate morală, cu 
specificul ei propriu, la care ne vom referi în cele ce urmează. 

6. Dirijarea învăţării. însuşirea noilor cunoştinţe 

Responsabilitatea morală este „obligaţia ce se impune unei 
persoane de a se recunoaşte ca autor liber al faptelor sale şi de 
a-şi lua asupra sa consecinţele sau urmările acestora 11 (E. Baudin, 
«Cours de philosophie morale»-Paris, 1936, p. 137). Altfel spus, 
responsabilitatea este obligaţia fiecărui om de a dea socoteală de 
fapta greşită pe care a săvârşit-o, precum şi de urmările ei. 

După cum vedem, responsabilitatea stabileşte o dublă 
legătură: 1. între persoană şi faptă; 2. între faptă şi urmările ei. 

Mergând însă mai departe, spre deosebire de responsabili¬ 
tatea celorlalte domenii de activitate, care vizează greşeala 
săvârşită, responsabilitatea morală se referă şi la fapta bună pe 
care aveai obligaţia să o săvârşeşti, dar nu ai făcut-o, după cum 

spune atât de clar Sfântul Iacob: „Cine ştie să facă binele şi nu 
face, păcat are“ (Iacob 4, 17). 

Este important să menţionăm faptul că responsabilitatea 
morală se referă exclusiv la persoana umană conştientă şi liberă. 
Altfel spus, omul poate fi considerat ca autor al faptelor sale 
numai în măsura în care are discernământul şi libertatea săvârşirii 
lor. 

Discernământul presupune elementul conştient al faptelor 
săvârşite, ceea ce implică în primul rând normalitatea raţională. 
Alienarea minţii anulează şi responsabilitatea, fiindcă lipsind 
discernământul, pierde şi capacitatea deosebirii binelui de râu. 
Pe de altă parte, omul este fiinţă responsabilă de faptele sale 
numai dacă sunt săvârşite în condiţii de libertate. Actele săvârşite 
prin constrângere sau determinate de frica puternică, de groaza 
care îi anulează omului capacitatea de autodeterminare, nu-1 face 
responsabil de fapta săvârşită, adică nu se consideră el autorul 
faptei, ci cel care l-a constrâns să o săvârşească. In general, ne 
considerăm autori ai faptelor noastre şi ai consecinţelor lor, sau 
dăm socoteală de ele în faţa lui Dumnezeu, a semenilor şi a 
propriei conştiinţe, conform mărturiei apostolice: „... Pentru mine 
însă prea puţin înseamnă că sunt judecat de voi sau de vreo 
judecată omenească. De altfel, nici eu nu mă judec, că nu mă 
ştiu vinovat cu nimic... Cel ce mă judecă pe mine este Domnul“ 
(I Corinteni 4, 3-4). Responsabilitatea faţă de Dumnezeu este 
dată de modul în care am înmulţit darurile sădite de El în fiinţa 
noastră, aşa cum ne arată prea bine acest lucru cunoscuta pildă a 
talanţilor (Matei 25, 13-3 1)... Omul se face răspunzător de faptele 
sale în faţa lui Dumnezeu atunci când El va judeca lumea. Atunci, 
la judecata cea din urmă, istoria se va deschide ca o carte în care 
sunt înscrise faptele fiecăruia, însoţite de urmările lor, de 
consecinţele lor asupra vieţii oamenilor şi asupra istoriei. 

Responsabilitatea în faţa istoriei este relativă, dată fiind nesi¬ 
guranţa acestei vieţi vremelnice. în cazuri grave responsabili¬ 
tatea în faţa istoriei poate avea consecinţe dure şi chiar fatale, 
dar unii se pot sustrage prin înşelăciune şi minciună. La judecata 
de apoi însă, în faţa atotştiinţei şi puterii lui Dumnezeu, respon¬ 
sabilitatea în faţa istoriei este veşnică. Şi cum această judecată 
este dreaptă şi definitivă, la fel vor fi şi consecinţele faptelor 
responsabile. Iată o exprimare sugestivă şi plastică a acestei 
realităţi: „O, om!... ce mari răspunderi ai / Tu vei pleca din 
lume! / Dar ce scrie azi, ce spui în grai, / Ce laşi din pilda care-o 
dai, / Pe mulţi mereu în rai / Sau iad o să-i îndrume. / O, nu 
uita!... fii credincios / Cu grijă şi cu teamă / Să laşi în urmă 

luminos / Un grai, un gând, un drum frumos / Căci pentru toate 
ne-ndoios / Odată vei da seamă!.(Traian Dorz poezia: „O, 
om!“). 

Pe de altă parte omul, se face responsabil în faţa lui Dumne¬ 
zeu şi în privinţa modului în care a primit în viaţa sa Jertfa 
mântuitoare a lui Hristos, ce i s-a oferit de-a lungul vieţii sale. 
Adică, fiecare se face răspunzător de modul în care a fructificat 
în viaţa sa roadele harului spre preamărirea lui Dumnezeu, după 
cuvântul Apostolului: „Hristos a murit pentru toţi, pentru ca cei 
ce trăiesc să nu mai trăiască loru-şi, ci pentru Cel ce a murit şi a 
înviat pentru ei“ (II Corinteni 5, 15). 

Responsabilitatea faţă de noi înşine raportează sentimentul 
vinovăţiei unei fapte la judecata conştiinţei. Având însă 
capacitatea de autodeterminare a faptei, „fericit este cel ce nu se 
osândeşte pe sine în ceea ce alege" (Romani 14, 22). Dar judecata 
conştiinţei este de multe ori relativă, oscilantă şi contradictorie 
în timp. Neputând prevedea totdeauna consecinţele faptei care îi 
aduce mulţumirea în prezent, poate fi mustrată de consecinţele 
ei în viitor. 

Responsabilitatea faţă de semeni este dată de grija pe care se 
cuvine să o avem pentru viaţa semenului. Apostolul atrage atenţia 
în acest sens că trebuie „să purtăm grijă de ce este bine nu numai 
înaintea Domnului, ci şi înaintea oamenilor" (II Corinteni 8, 21). 
Această grijă ne atrage atenţia că orice vătămare fizică sau morală 
adusă cu voie sau fără voie cuiva naşte suferinţă ce poate avea 
urmări mai mult sau mai puţin dureroase. Ca autori liberi şi 
conştienţi noi devenim responsabili atunci când aducem 
vătămarea, dar şi atunci când cunoaştem neajunsurile vieţii 
semenului, nevoile şi suferinţa care îl apasă, şi cu toate că îi 
putem fi de folos, trecem totuşi nepăsători pe lângă neputinţa 
lui, sau rămânem surzi la strigătul lui după ajutor, lăsându-1 mai 
departe să se zbată în chinul lui apăsător. Această grijă care ne 
face responsabili faţă de viaţa semenului, ne obligă pe plan 
duhovnicesc să nu-i producem sminteala sub nici o formă, adică 
să nu creăm situaţii de păcat. 

Responsabilitatea faţă de semen impune o sporită atenţie nu 
numai asupra comportamentului, ci şi asupra cuvântului, a 
învăţăturii care formează concepţii şi determină atitudini precum 
şi fapte în viaţă. Cuvântul poartă în sine o mare putere de a zidi 
sau de a sminti. Poate aduce învierea sau moartea. Pentru acest 
motiv, „de orice cuvânt deşert pe care-1 vor grăi oamenii, vor da 
seamă în ziua judecăţii" (Matei 12, 36). Poetul Alexandru Vlahuţă 
a imortalizat în versuri fără egal responsabilitatea pe care o avem 

pentru cuvintele noastre: „Ca-n basme-i a cuvântului putere. / El 
lumi aievea-ţi face din păreri, / Şi chip etern din umbra care piere, 

/ Şi iarăşi azi din ziua cea de ieri. / El poate morţii din mormânt 
sâ-i cheme; / Sub vraja lui atotputernic eşti, / Străbaţi în orice 
loc şi-n orice vreme, / Şi mii de feluri de vieţi trăieşti. / Aprinde- 
n inimi ură sau iubire, / De moarte, de viaţă-i dătător, / Şi neamuri 
poate-mpinge la pieire, / Cum poate-aduce mântuirea lor“. 

Prin urmare, avem responsabilitate faţă de semenul nostru şi 
în privinţa împlinirii neajunsurilor vieţii lui pentru zidirea sa 
duhovnicească. 

Pe lângă aceste forme de responsabilitate, mai există şi res¬ 
ponsabilitatea morală pe plan social. Ea este dată de raporturile 
oamenilor în societate, de faptele lor reciproc responsabile. 
Astfel, părinţii sunt responsabili pentru creşterea şi educarea 
copiilor, dar şi aceştia de felul în care urmează bunele îndemnuri 
ale părinţilor. Profesorii pentru modul în care elevii îşi vor împlini 
menirea în viaţă, dar şi elevii de modul în care înmulţesc talantul. 
Conducătorii obşteşti de modul în care-şi împlinesc datoriile 
sociale, dar şi populaţia de modul în care contribuie la 
prosperitatea socială. Prin urmare, individul este responsabil faţă 
de societate, dar şi societatea faţă de el. Din felul armonic în 
care se împletesc aceste responsabilităţi reciproce rezultă 
bunăstarea unui popor şi a cetăţenilor săi. 

Responsabilitatea ecologică a omului porneşte de la faptul 
că el posedă creaţia lui Dumnezeu ca dar. Omul nu este stăpânul 
absolut al creaţiei. E doar administratorul ei. El este responsabil 
în faţa lui Dumnezeu de felul cum chiverniseşte darul lui Dum¬ 
nezeu ce i s-a oferit spre desăvârşire, prin împreună lucrarea cu 
Dumnezeu, Stăpânul ei absolut (I Corinteni 3, 9). Abuzând de 
libertate, omul poate deveni în sălbăticia lui păcătoasă un des¬ 
pot, care să spolieze creaţia. Dar ca fiu al lui Dumnezeu el este 
protectorul creaţiei. Numai prin înfrăţirea omului cu creaţia i se 
va descoperi taina iubirii lui Dumnezeu arătată ca dar prin creaţie. 
Sunt vrednice de reţinut şi chiar normative pentru responsabili¬ 
tatea ecologică a omului, îndemnurile stareţului Zosirna din 
romanul „Fraţii Karamazov" de F. M. Dostoievski: „... Iubeşte 
creatura lui Dumnezeu, iubeşte întreg universul, precum şi fiecare 
firicel de nisip. Iubeşte orice frunză, orice rază a lui Dumnezeu. 
Iubeşte animalele, iubeşte plantele, iubeşte orice lucru... Dacă 
vei iubi orice lucru, ţi se va descoperi în fiecare taina lui Dum¬ 
nezeu". Pe acest temei, responsabilitatea creştină proclamă, că 
din iubire Dumnezeu îi oferă omului creaţia Sa, iar omul 
credincios primind-o, o desăvârşeşte şi o prezintă lui Dumnezeu 

sub forma unei iubiri-răspuns: „Ale Tale dintru ale Tale, Ţie 
aducem de toate şi pentru toate"... 

7. Fixarea cunoştinţelor 

Ce este responsabilitatea morală? (Este obligaţia ce se impune 
unei persoane de a da socoteală de fapta greşită pe care a săvâr- 
şit-o, precum şi de urmările ei). Care este deosebirea dintre res¬ 
ponsabilitatea morală şi responsabilitatea din alte domenii de 
activitate? (Responsabilitatea morală pretinde a da socoteală nu 
numai de fapta greşită, ci şi de fapta bună pe care nu ai săvâr¬ 
şit-o, deşi trebuia să o săvârşeşti. în celelalte domenii de 
activitate, responsabilitatea se referă numai la greşeală şi la 
urmările ei). Care sunt condiţiile pentru ca o faptă să fie respon¬ 
sabilă? (Să fie conştientă şi liberă, adică persoana umană să 
posede discernământul şi capacitatea de autodeterminare în 
săvârşirea faptei). în ce constă responsabilitatea noastră faţă de 
Dumnezeu? (în modul în care am înmulţit talanţii pe care El ni 
i-a dăruit şi în modul în care aderăm la Jertfa mântuitoare a lui 
Hristos, împărtăşindu-ne de harul oferit de ea). în ce constă res¬ 
ponsabilitatea faţă de semeni? (în grija faţă de mântuirea sa, 
evitând sminteala ca prilej de păcat). Dar responsabilitatea faţă 
de noi înşine, ce sens are? (Responsabilitatea faţă de noi înşine 
raportează sentimentul vinovăţiei unei fapte la judecata conşti¬ 
inţei. Având însă capacitatea de autodeterminare a faptei, „fericit 
este cel ce nu se osândeşte pe sine în ceea ce alege" (Romani 14, 
22). Cum se manifestă responsabilitatea socială? (Prin conjugarea 
reciprocă şi armonică a raporturilor ce se stabilesc între membrii 
societăţii). Responsabilitatea ecologică la ce se referă? (La 
atitudinea omului faţă de creaţie. El poate fi un despot, dar poate 
să fie protectorul ei, „împreună lucrător cu Dumnezeu la desă¬ 
vârşirea creaţiei" (I Corinteni 3, 9). 

8. Aplicarea 

Se cuvine ca totdeauna să ne cercetăm faptele, spre a ne îndrepta 
comportamentul, dar mai cu seamă se cuvine să prevenim faptele 
rele de care vom da socoteală, şi să chibzuim asupra faptelor 
bune pe care suntem datori să le săvârşim. 

9. Rugăciunea la ieşirea din clasă. 

Păcatul si felurile lui 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Când ne-am referit la păcatul strămoşesc, am văzut că aceste a 
produs o alterare a naturii umane, manifestată prin întunecarea 
minţii, slăbirea sau chiar paralizarea voinţei şi pervertirea 
sentimentelor. Odată intrat în fire, păcatul s-a transmis la toţi 
oamenii, asemenea uni boli contagioase şi ereditare. Sub 
dominarea păcatului firea omenească se află într-o necontenită 
tulburare şi în acelaşi timp într-o învrăjbire cu semenii şi cu lumea 
înconjurătoare. 

Deşi unul Păcatul strămoşesc devine păcat personal ce se 
manifestă sub diferite forme, ca tot atâtea greşeli pe care le 
săvârşeşte omul atunci când se înstrăinează de harul lui Dumne¬ 
zeu şi prin voie liberă se opune voii Sale. 

5. Comunicarea subiectului lecţiei noi 

Ne vom referi în cele ce urmează la cauzele păcatului, la modul 
în care se formează, la felurile şi la urmările lui. 

6. Dirijarea învăţării. însuşirea noilor cunoştinţe 

Sfântul loan Gură de Aur arată că nici ochiul şi nici un mădular 
al trupului nu sunt cauza păcatului, ci numai voinţa perversă. 
Dar înainte de a fi voinţă perversă, păcatul apare ca o greşală a 
minţii, ce se lasă sedusă de aparenţele înşelătoare, spune Sfântul 
Grigorie de Nyssa. 

Prin urmare, păcatul e totdeauna opera libertăţii noastre. Cel 
ce i se împotriveşte, nu-i va cădea victimă... Dar păcatul nu este 
uzul libertăţii, ci dimpotrivă, este refuzul folosirii naturale a 
libertăţii, care constă în refuzul de a răspunde iubirii lui Dumne¬ 
zeu (Tomas Spidlik, Spiritualitatea Răsăritului Creştin (Manual 
sistematic), trad. diac. Ioan 1. Ică jr. Sibiu, 1997, p. 223). Iar 
aceasta atrage după sine perversitatea inimii, care este esenţa 
păcatului. Iar inima este locul cel mai adânc al sufletului, unde 
are loc întâlnirea firii omeneşti cu harul divin, care aduce sfinţenia 

vieţii, sau împărtăşirea de viaţa divină, dar în acelaşi timp ea se 
poate perverti în păcat. 

I. CAUZA PĂCATULUI 

I. Cauza sau izvorul intern al păcatului este pofta sau dorinţa rea 
intrată odată cu păcatul originar în firea noastră. Sfântul Apostol 
Ioan o sintetizează în trei elemente: „pofta trupului, pofta'ochilor 
şi trufia vieţii" (I loan 2, 16). Această poftă rea nu este păcat, ci 
numai amăgire, la care omul poate să consimtă sau să nu consimtă. 
Sfântul Iacob spune că „fiecare se ispiteşte de pofta sa, fiind tras 
şi amăgit de ea" (Iacob 1, 14). 

2. Izvorul extern al păcatului este diavolul şi lumea. 

Diavolul este numit de Sfânta Scriptură „ispititorul 11 (I Te- 
saloniceni 3, 5), „potrivinicul şi înşelătorul omului dintru 
început 1 ' (Ioan 8, 44). El a ispiti pe primii oameni şi pe Mântui¬ 
torului... 

Ispita diavolului este indirectă. El întunecă mintea şi 
amăgeşte fantezia cu chipuri înălţătoare şi propunerea unui bine 
aparent şi derutant. Dar diavolul nu se poate atinge de libertatea 
omului. Pe de altă parte, diavolul poate ispiti pe om atât cât îi 
este îngăduit de Dumnezeu. Dacă analizăm cazul dreptului Iov 
ne convingem de acest adevăr... 

Lumea ca reprezentare a răului difuzat de oameni poate fi o 
ispită spre păcat. Prin învăţătura şi faptele lor oamenii răi 
smintesc, amăgesc, înşeală şi prigonesc pe cei buni. 

Apoi, plăcerile lumii impulsionează simţurile spre fapte contrare 
voinţei lui Dumnezeu. 

în sfârşit, relele fizice existente în lume aduc supărări, 
încercări şi chinuri. 

II. FAZELE PĂCATULUI 

Ispita ce duce la păcat se manifestă în patru faze. în prima fază 
ne apare în faţa conştiinţei momeala atrăgătoare a păcatului. A 
doua fază este cea a plăcerii ademenitoare. în a treia fază această 
plăcere se amplifică devenind consimţire la păcat. Urmează apoi 
faza a patra, corespunzătoare cu fapta păcătoasă. Primele trei faze 
formează păcatul sufletesc, intern, al inimii, după care urmează 
făptuirea însăşi. 

Păcatul nu se opreşte la simpla faptă. Forţa lui creşte pe 
măsură ce puterile duhovniceşti ale celui ce-1 săvârşeşte scad. El 
devine obişnuinţă, care îl domină şi îl subjugă pe cel ce îl 

făptuieşte, iar el, ca un prizonier va scăpa greu din mrejele lui, 
din pânza ca de păianjen, sau în labirintul în care a intrat. Aceasta 
este înrobirea de păcat sau patima: „Cel ce păcătuieşte devine 
rob păcatului 11 (Ioan 8, 34). Patima este deja obişnuinţă, iar 
obişnuinţa reprezintă o cerinţă a firii, oricât de mult rău îi aduce. 
Acesta este de fapt paradoxul păcatului, care dovedeşte că el nu 
aparţine firii, ci îi este străin şi opus, dar care este totuşi cerut de 
firea pe care o domină. Astfel păcatul devine o boală care aduce 
firii suferinţa. Iar această suferinţă este patima cere reprezintă 
moartea vieţii duhovniceşti. 

III. DEOSEBIREA PÂCATELOR 

Sfântul Apostol Ioan precizează la sfârşitul primei sale epistole: 
„Dacă vede cineva pe fratele său pâcătuind, păcat nu de moarte, 
să se roage pentru el şi Dumnezeu îi va da viaţă ca celor ce nu 
păcătuiesc de moarte. Este şi păcat de moarte; nu zic să se roage 
pentru acela 11 (I Ioan 5, 16). 

De aici vedem că sunt păcate uşoare şi păcate de moarte. In 
general păcate uşoare sunt socotite abaterile săvârşite fără deplină 
cunoştinţă şi voinţă, fără intenţii, mai mult din neglijenţă. 
Păcatele grele sau de moarte creează o destrămare a vieţii du¬ 
hovniceşti şi ca urmare o cădere din starea de har. Aceste păcate 
duc la pervertirea firii omeneşti, creând tot felul de conflicte, 
tensiuni şi convulsii sociale, pe măsură să aducă dezordinea nu 
numai în fiinţa omului, ci şi în mediul ambiant şi în lume. 

Va trebui însă precizat faptul că această împărţire este destul 
de artificială, fiindcă în cele din urmă orice păcat poate fi socotit 
greu, fiindcă mâhneşte pe Dumnezeu. Sfântul Vasile cel Mare 
spune că orice încălcare a legii lui Dumnezeu este una şi aceiaşi. 
Aşa că păcatul trebuie văzut în perversiunea interioară a inimii, 
care este gravă, chiar dacă este vorba de lucruri exterioare lipsite 
de importanţă. 

Oricum, în scop didactic, păcatul de moarte, care înseamnă 
o cădere din comuniunea lui Dumnezeu, le vom împărţi în trei 
categorii: 1. păcate capitale 2. Păcate împotriva Duhului Sfânt 
3. Păcate strigătoare la cer. 

IV. FELURILE PÂCATELOR 

Păcatele capitale Aceste păcate au fost puse pentru prima dată 
în circulaţia spiritualităţii creştine de către Evagrie din Pont, în 
capitolul VI al Praktikos-ului său. 

Lista evagriană a celor „opt duhuri ale răutăţii" (logismoi) a 
fost preluată de Sfântul Ioan Casian şi răspândită în Occident. 
Sfântul Grigorie cel Mare face prima modificare a listei evagriene, 
stabilind la şapte numărul acestor duhuri ale răutăţii. începând 
cu secolul al XIII- lea în Occident cele şapte duhuri ale răutăţii 
vor primi numele de păcate capitale. Acestea sunt: mândria, 
iubirea de arginţi, desfrâul, invidia, lăcomia pântecului, mânia, 
lenea. Aceste păcate se numesc „capitale", fiindcă sunt de 
„căpetenie", adică izvorul tuturor păcatelor, distrugând starea de 
har. 

Să vedem în continuare câte ceva despre fiecare: 

1. Mândria 

Mândria este depăşirea măsurii în preţuirea faţă de sine. Ea 
poate fi deplină când se manifestă sub forma egoismului care 
dispreţuieşte totul, chiar şi pe Dumnezeu, dar poate fi şi nedepli¬ 
nă, când nu dispreţuieşte totul, dar omul îşi afirmă în exterior 
propria-i persoană, atribuindu-şi calităţi pe care nu le are. înţe¬ 
leptul Sirah spune că: „începutul păcatului este mândria" (Sirah 
10, 13), de unde rezultă că mândria este un păcat luciferic, dia¬ 
bolic, fiindu-i propriu lui Lucifer, care din mândrie s-a răzvrătit 
împotriva lui Dumnezeu. 

Ca forme ale mândriei sunt: 

a) , vanitatea este mândria care aduce satisfacţii prin laudele altora. 

b) . orgoliul este lauda de sine pornită din egoism. 

c) despotismul este tendinţa de a domina şi a supune pe alţii. 

Mândria a fost condamnată de Mântuitorul în pilda Vameşului 
şi fariseului, când arată că „cel ce se înalţă pe sine se va smeri", 
iar Sfântul Iacob spune că „Domnul stă împotriva celor mândri" 
(Iacob 4, 6). 

2. Iubirea de argint (avariţia, zgârcenia) 

“Iubirea de argint — spune Sfântul Apostol Pavel — este 
rădăcina tuturor relelor" (I Timotei 6, 10). Ea are două aspecte: 
a) avariţia manifestată prin lăcomia de a acumula bunuri mate¬ 
riale peste trebuinţă, b) zgârcenia ca formă a egoismului se mani¬ 
festă prin păstrarea bunurilor materiale peste trebuinţă, şi refuzul 
de a ajuta semenul chiar şi din cea ce îţi prisoseşte. 

Iubirea de argint devine maladie a spiritului atunci când inima 
este înrobită de bogăţie, refuzând să acorzi ajutor semenului aflat 
în nevoie. 

Mântuitorul condamnând lipsa de chibzuinţă a bogatului 
căruia i-a rodit ţarina, arată că „viaţa cuiva nu stă în surplusul 
avuţiilor sale" (Luca 12, 15) 

3. Desfrâul (curvia, necurăţia) este dorinţa neînfrânată după 
plăcerile sexuale manifestată în gânduri, vorbe şi fapte, în 
conformitate cu natura umană sau contrare naturii. 

Mântuitorul arată că desfrâul poate exista şi în sufletul 
omului, ca dorinţă aprinsă spre faptă, spre păcat: „Aţi auzit că 
s-a zis celor de demult: să nu desfrânezi. Iar eu zic vouă că oricine 
caută la femeie spre a o pofti, a şi desfrânat cu ea în inima sa“ 
(Matei 5, 17-28). Acest păcat devine un marc rău atât pentru 
firea omului , pe care o slăbeşte, sau îi aduce boli, cât şi sub 
aspect social, familial, creând conflicte şi tensiuni prin trădarea 
iubirii conjugale, sub forma infidelităţii. 

4. Invidia (pizma, zavistia) 

Invidia este părerea de rău şi mâhnirea pentru binele aproa¬ 
pelui, ca şi bucuria sufletească pentru răul acestuia. 

în mod normal se cuvine „să ne bucurăm cu cel ce se bucură 
şi să plângem cu cel ce plânge" (Romani 12, 15). Invidia repre¬ 
zintă o răsturnare a tablei de valori, fiind un mod de manifestare 
a tristeţii pentru binele semenului. Sfântul loan Gură de Aur 
compară invidia cu avariţia, şi arată că este mai rea decât acesta. 
Avariţia se mulţumeşte când posedă, invidiosul se agită şi 
acţionază ca alţii să nu posede: „El însuşi, poate nu se ridică, 
poate că e leneş, dar este capabil să sară pentru a-1 face să cadă 
pe altul care stă în picioare". 

Din acest păcat izvorăşte ura şi clevetirea, defăimarea şi chiar 
omorul. 

5. Lăcomia pântecelui (îmbuibarea) 

Lăcomia este pofta nemărginită după mâncare şi băutură, în 
scopul desfătării trupeşti. 

înţelepţii vechi spuneau că: „mănâncă pentru a trăi, nu trăi 
pentru a mânca". Aceasta înseamnă că mâncarea şi băutura sunt 
necesare firii biologice a omului, dar până la necesar. Tot ce este 
peste necesar, devine dăunător vieţii. Cu privire la băutură, 
înţelepţii antici dădeau următorul sfat: „primul pahar îl bei de 
sete, al doilea de voie bună, al treilea şi celelalte duc la rătăcirea 
minţii, adică la nebunie". Cel ce depăşeşte necesarul în mâncare 
şi băutură devine rob păcatului (Filipeni 3, 19), asemenea 
bogatului din Evanghelie, care dispunând de prisosul rodirii 
pământului, nu vede alt scop al vieţii decât să mănânce, să bea 
şi să se veselească. Datorită acestui păcat care a pus stăpânire pe 
sufletul lui, Dumnezeu îi spune: „nebune", fiindcă în loc să 
folosească bunurile vieţii până la necesar, fiind stăpânul lor, el 
le devine rob, este sub stăpânirea lor. 

Acest păcat duce la o viaţă destrăbălată, la boli, certuri, 
tensiuni sociale, iar beţia, pierzând controlul raţiunii, merge până 
la ucideri. 

6. Mânia este supărarea cu uşurinţă pentru motive neînsem¬ 
nate şi pornirea de răzbunare faţă de cei pe care îi socotim 
duşmanii noştri. 

Acest păcat aduce atitudini nechibzuite de vrăjmăşie nu numai 
faţă de semeni, ci şi faţă de Dumnezeu. Ea merge apoi spre 
violenţă şi chiar spre ucidere, precum a fost cazul omorârii lui 
Abel de către Cain, fratele său, dominat de invidie şi mânie. 

Se vorbeşte şi despre o mânie dreaptă şi sfântă; precum cea 
a Sfântului Ioan Botezătorul faţă de fariseii făţarnici şi faţă de 
nedreptatea şi fărădelegea lui Irod. La fel şi Mântuitorul ia 
atitudine dreaptă de protejare a sfinţeniei casei Ini Dumnezeu, 
scoţându-i pe negustori cu biciul... Tot mânie îngăduită este şi 
pedeapsa părinţilor şi a dascălilor faţă de greşelile copiilor, din 
dorinţa educării şi îndreptării lor. Dat fiind însă faptul că mânia 
poartă în sine tensiunea care alungă liniştea şi pacea din sufletele 
oamenilor, Sfântul Apostol Pavel sfătuieşte: „mâniaţi-vă şi nu 
păcătuiţi! Soarele să nu apună peste mânia voastră" (Efeseni 4, 
26). La fel ne îndeamnă şi psalmistul: „Să nu greşiţi mâniindu-vă 
. Cugetaţi în inimile voastre, în aşternuturile voastre şi vă pocăiţi" 
(Psalmul 4, 4). 

Pentru remedierea acestei maladii a spiritului se recomandă 
dreapta judecată faţă de fierbinţeala judecăţii mânioase. Aceasta 
va aduce stăpânirea de sine alături de cultivarea virtuţilor, precum: 
blândeţea, smerenia, iubirea faţă de aproapele. 

7. Lenea (trândăvia) este nepăsarea sau dezgustul faţă de 
împlinirea datoriilor, manifestată în neplăcerea faţă de orice 
muncă fizică sau intelectuală. 

Munca îşi are originea în paradis şi constituie porunca divină 
dată primilor oameni, când le-a spus: „creşteţi şi vă înmulţiţi şi 
umpleţi pământul şi-l stăpâniţi" (Facerea 1, 28). 

In porunca de stăpânire a pământului este implicată munca, 
activitatea omului de a fi „împreună lucrător cu Dumnezeu" la 
desăvârşirea creaţiei, deoarece Dumnezeu a creat lumea nu per¬ 
fectă, ci perfectibilă. Pentru acest motiv, Vechiul Testament 
proclamă că „munca este cea mai de preţ comoară pentru om", 
oferind exemplul furnicii şi albinei pentru cel leneş (Proverbe 
12, 27). Sfântul Apostol Pavel este şi mai categoric când spune 
că: „cel ce nu vrea să lucreze nici să nu mănânce" (II Tesaloni- 
ceni 3, 10). 

Din lene izvorăsc şi alte păcate, precum: cleveteala 
(defăimările), furtul, parazitismul. 

Lenea ca maladie a spiritului poate fi remediată prin 
exerciţiile de voinţă îndreptate spre o activitate utilă şi creatoare. 

Păcatele împotriva Duhului Sfânt Mântuitorul spune că 
„oricine va grăi cuvânt împotriva Fiului Omului, se va ierta lui, 
dar oricine va spune cuvânt împotriva Duhului Sfânt, nu se va 
ierta lui, nici în veacul de acum, nici în veacul viitor 11 (Matei 12, 
32). 

Aceste păcate sunt concretizate în faptele şi atitudinile 
potrivnice lucrării Sfântului Duh. Iar cum lucrarea Sfântului Duh 
se exercită în viaţa creştină având ca roade cele trei virtuţi 
teologice, păcatele împotriva credinţei, a nădejdii şi a dragostei 
sunt considerate a fi păcate împotriva Sfântului Duh. 

1. Păcate împotriva credinţei au săvârşit fariseii care huleau 
lucrarea mântuitoare a Domnului Iisus Hristos, spunând că: „cu 
domnul demonilor scoate El demonii 11 (Matei 9, 34). 

Tot păcat împotriva Duhului Sfânt poate fi socotită şi 
apostasia, adică lepădarea credinţei în Hristos şi în opera 
mântuitoare a Bisericii, precum şi prigonirea Bisericii. 

2. Păcate împotriva nădejdii constituie în primul rând 
pierderea încrederii în bunătatea şi îndurarea lui Dumnezeu de 
a-ţi ierta păcatele. 

3. Păcat împotriva iubirii îl constituie în primul rând invidia 
faţă de sporul duhovnicesc al semenului. 

La fel, refuzul de a îndruma pe păcătos pe drumul mântuirii. 

Am văzut că Domnul spune referitor la aceste păcate că nu 
se vor ierta. Aceasta nu înseamnă însă că nu se pot ierta, fiindcă 
la Dumnezeu toate sunt cu putinţă şi pentru că El nu încetează 
să-şi arate dragostea faţă de păcătos. Mântuitorul a spus că: „în 
cer va fi mai mare bucurie pentru un păcătos care se pocăieşte 
decât pentru nouăzeci şi nouă de drepţi care nu au nevoie de 
pocăinţă 11 (Luca 15, 7). întrucât „Fiul Omului nu a venit să piardă 
sufletele oamenilor, ci să le mântuiască 11 (Luca 9, 56), tot cel 
care nu se câieşte de faptele sale, săvârşeşte prin aceasta păcat 
împotriva Duhului Sfânt. Iar această împotrivire faţă de mântuirea 
la care eşti chemat prin căinţa faţă de relele săvârşite şi hotărârea 
de a nu le mai comite, constituie păcat împotriva Duhului Sfânt 
care nu se va ierta, datorită rezistenţei pe care însăşi omul o face 
faţă de harul lui Dumnezeu ce i se oferă spre iertarea păcatelor. 

Păcate strigătoare la cer Sub acest nume sunt cunoscute mai 
multe păcate care prin cruzimea, răutatea şi întinarea pe care o 
aduc vieţii oamenilor, urmările sau consecinţele lor sunt ca un 
strigăt spre cer, ca o adresare către dreptatea lui Dumnezeu ca să 
le stăvilească. Ele se împotrivesc ordinii naturale şi sociale, 
aducând prejudicii demnităţii omeneşti. Cele mai importante sunt: 

1. Omuciderea voită (intenţionată) având ca origine primul 
fratricid săvârşit de Cain asupra lui Abel. Dumnezeu mustrând 
pe Cain pentru omorârea fratelui său, îl întreabă: „Ce ai făcut? 
Glasul fratelui tău strigă către mine din pământ” (Facerea 4, 10). 
După cum vedem, strigătul din pământ al celui ucis se îndreaptă 
spre Dumnezeu spre a cere dreptate. Tot în această ucidere voită 
se încadrează sinuciderea şi avortul. Se discută însă tot mai 
mult problema euthanasiei. înrudită cu uciderea intenţionată este 
şi uciderea morală, care reprezintă un atentat lent asupra vieţii 
semenului, lipsit de violenţa uciderii. Aici putem numi cruzimile, 
răpirea libertăţii şi atentatul la demnitatea aproapelui prin 
calomnie şi defăimare (Matei 18, 10). Tot spre moartea morală 
se îndreaptă şi se încadrează şi sminteala, ca o greşită orientare a 
atitudinii faţă de semen. Gravitatea acestui păcat este arătată de 
Mântuitorul în termeni foarte categorici: „...Iar celui ce va sminti 
pe unul dintre aceşti mici, care cred în mine, mai de folos i-ar fi 
ca să-şi atârne o piatră de moară de gât şi să se arunce în adâncul 
mării. Vai lumii din pricina smintelelor! Că smintelele trebuie 
să vină, dar vai de omul acela prin care vine sminteala 11 (Matei 
18, 6-7). 

2. Oprirea plăţii lucrătorilor reprezintă o pervertire a 
instinctului social, care atrage după sine defecţiuni de comporta¬ 
ment prin aceea că lezează relaţiile sociale. încă în Vechiul 
Legământ oprirea plăţii lucrătorului era o mare nedreptate 
săvârşită asupra semenului, ca şi asupra vieţii lui, fiindcă mulţi 
trăind după munca lor, neremunerarea acesteia constituie un 
atentat asupra vieţii lor: „Să nu opreşti plata celui sărac sau celui 
lipsit dintre fraţii tăi, sau a simbriaşului... ci dă-i plata în aceeaşi 
zi, înainte de apusul soarelui...ca să nu strige către Domnul asupra 
ta“ (Deuteronom 24, 14-15). Acelaşi strigăt către Dumnezeu 
poate fi auzit şi în Noul Legământ, atunci când plata lucrătorilor 
nu era făcută la timp, conform muncii prestate: „Iată plata 
lucrătorilor, — avertizează Sfântul Iacob pe bogaţii nedrepţi — 
celor care au secerat ţarinile voastre, pe care aţi oprit-o, strigă, 
şi strigătele secerătorilor au intrat în urechile Domnului Savaot 
(Iacob 5, 4). 

3. Păcatul sodomiei practicat în perioada Vechiului Testa¬ 
ment şi în lumea păgână, a constituit o nelegiuire atât de mare 
împotriva rânduielii aşezate de Dumnezeu în lume, încât cetăţile 
Sodoma şi Gomora au fost blestemate şi nimicite de Dumnezeu, 
pentru ca odată cu aceasta să dispară şi ruşinoasa nelegiuire 
îndreptată contra firii şi a instinctului de conservare a vieţii 
(Facereal8, 20; 19, 13). 

4. Asuprirea văduvelor, orfanilor şi săracilor este socotit păcat 
strigător la cer, fiindcă văduvele, orfanii şi cei săraci au ca ajutor 
şi protector pe Dumnezeu. El este părintele lor care le poartă de 
grijă, de aceea legiuirea teocratică a Vechiului Testament îi avea 
în apropiată atenţie: „La nici o văduvă şi la nici un orfan să nu 
le faceţi rău! Iar de Ie veţi face rău şi vor striga către mine, voi 
auzi plângerea lor. Şi se va aprinde mânia mea şi vă voi ucide cu 
sabia şi vor fi femeile voastre văduve şi copiii voştri orfani. De 
vei împrumuta bani fratelui sărac din poporul meu să nu-1 
strâmtorezi şi să nu-i pui camătă" (Ieşirea 22, 22-25). 

5. Necinstirea părinţilor reprezintă în primul rând o încălcare 
a poruncii a patra din Decalog, care ne îndeamnă să ne cinstim 
părinţii, fiindcă prin ei ne transmite Dumnezeu viaţa pe care o 
trăim aici şi acum, iar bunăstarea acestei vieţi va fi în funcţie de 
cinstirea şi recunoştinţa arătată părinţilor. Datorită acestui fapt, 
necinstirea părinţilor era pedepsită în statul teocratic al lui Is¬ 
rael, cu moartea: „Cel ce bate pe tatăl său sau pe mama sa, cu 
moarte să se omoare! Cel ce va grăi de râu pe tatăl său sau pe 
mama sa, cu moarte să se omoare" (Ieşirea 21, 15-17). 

7. Fixarea cunoştinţelor 

Care este originea păcatului personal? (Păcatul strămoşesc pătruns 
în firea omului, a cărui vinovăţie se transmite asemenea unei 
boli ereditare spre moarte). Ce este păcatul personal? (O 
înstrăinare faţă de iubirea lui Dumnezeu, care constă în refuzul 
folosirii naturale a libertăţii, fapt care duce la perversitatea 
inimii). Care sunt cauzele păcatului? (Izvorul intern este pofta 
sau dorinţa rea intrată odată cu păcatul strămoşesc în firea noastră, 
şi izvorul extern, care este diavolul şi lumea). Care sunt fazele 
păcatului? (Mai întâi este momeala atrăgătoare a păcatului, apoi 
plăcerea ademenitoare spre păcat, urmată de consimţirea la păcat 
şi finalizată cu fapta păcătoasă). Păcatul se opreşte la o simplă 
faptă? (De obicei el se transformă în patimă, ca obişnuinţă în 
săvârşirea păcatului. Patima îl înrobeşte pe om). în ce constă 
paradoxul păcatului? (Că omul îl doreşte ca plăcere, deşi 

devenindu-i rob, îi aduce patima, adică suferinţa). Care sunt 
păcatele capitale prin care omul cade din starea de har? (Acestea 
sunt şapte la număr: mândria, iubirea de arginţi, desfrâul, invidia, 
lăcomia, mândria, lenea). De ce se numesc capitale? (Fiindcă 
din ele se nasc toate păcatele). Care sunt păcatele împotriva 
Duhului Sfânt? (Sunt păcate împotriva celor trei virtuţi teologice, 
prin care participăm la viaţa divină ca lucrare a duhului Sfânt). 
Pot fi iertate aceste păcate, fiindcă Mântuitorul spune că acestea 
nu se iartă? (Mântuitorul spune într-adevăr că „nu se iartă", dar 
nu spune că nu se pot ierta. Orice păcat se iartă prin căinţa noastră. 
Fiul lui Dumnezeu „s-a făcut pentru noi păcat" (II Corinteni 5, 
21), tocmai pentru a ne izbăvi de păcat. El aşteaptă însă căinţa 
noastră ca libertate şi dorinţă de a-L primi în sufletul nostru, 
prin renunţarea la păcat. Dacă orice păcat se iartă prin căinţă, 
înseamnă că lipsa căinţei până la moarte înseamnă un refuz al 
darurilor Duhului Sfânt şi constituie păcatul împotriva Duhului 
Sfânt care nu se iartă). Care sunt păcatele strigătoare la cer? 
(Omuciderea voluntară, oprirea plăţii lucrătorilor, păcatul 
sodomiei, asupra văduvelor, orfanilor şi săracilor, precum şi 
necinstirea părinţilor). De ce aceste păcate se numesc „strigătoare 
la cer"? (Fiindcă aceste rele sunt aşa de grave, încât cer în mod 
direct ajutorul, sau intervenţia imediată a lui Dumnezeu spre a le 
stăvili). 

8. Aplicarea 

Omul nu a fost creat de Dumnezeu pentru păcat şi pentru moarte, 
ci pentru sfinţenia vieţii prin împărtăşirea de viaţa divină. In faţa 
omului Mântuitorul pune chemarea de a fi „desăvârşit precum şi 
Dumnezeu este desăvârşit" (Matei 5, 48). Omul îşi poate împlini 
menirea numai dacă aderă la Jertfa lui Hristos care l-a eliberat 
de păcat, şi numai dacă permanent se străduieşte să înlocuiască 
păcatul cu virtutea, mai ales cu cele trei virtuţi teologice: credinţa, 
nădejdea şi dragostea care le cuprinde pe toate celelalte. Aşa cum 
întunericul dispare prin apariţia luminii, tot aşa păcatul poate fi 
înlocuit prin virtuţi. Mândria prin smerenie; iubirea de arginţi 
prin iubirea faţă de Dumnezeu şi faţă de semeni, prin milostenie; 
invidia prin curăţia inimii; mânia prin blândeţe şi dreaptă 
judecată; lăcomia prin post şi rugăciune, lenea prin muncă. 

Un rol important în eliberarea de păcat îl are pocăinţa sub 
cele trei faze ale ei: recunoaşterea stării de păcătoşenie, regretul 
pentru păcatele săvârşite şi hotărârea de a nu-1 mai săvârşi. 
Această strădanie a noastră trebuie totdeauna corelată cu lucrarea 

harului divin, ştiind că Mântuitorul ne-a spus atât de clar: „fără 
de mine nu puteţi face nimic“ (Ioan 15, 5) în trecerea de la viaţa 
de păcat la viaţa de har, de la omul vechi care slujeşte păcatului 
la omul nou în care străluceşte lumina vieţii lui Dumnezeu. 

9. Rugăciunea la ieşirea din clasă. 


Virtutea creştină 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Pentru dobândirea mântuirii este necesar, pe lângă harul divin, 
şi aportul pe care fiecare din noi trebuie să-l aducem. Acesta 
constă în credinţă şi fapte bune. Strădania noastră trebuie însă să 
fie statornică, constantă, nu sporadică sau întâmplătoare. Nu este, 
adică, suficient să săvârşim la întâmplare câte o faptă bună, ci 
permanent, în mod constant trebuie să săvârşim toate faptele bune, 
după modelul vieţii duhovniceşti a Mântuitorului. 

5. Comunicarea subiectului lecţiei noi 

Această statornică împlinire a voii lui Dumnezeu şi a săvârşirii 
faptelor bune este virtutea creştină la care ne vom referi în cele 
ce urmează. 

6. Dirijarea învăţării. însuşirea noilor cunoştinţe 

Cuvântul „virtute" derivat din latinescul „vir“, care înseamnă 
„bărbat", indică puterea în săvârşirea unei acţiuni. Mai precis, 
puterea de dominare a binelui asupra forţelor răului din fiinţa 
noastră. 

Ne punem însă întrebarea: de unde cunoaştem noi binele pe 
care trebuie să-l săvârşim în mod constant spre a deveni virtuoşi? 
în primul rând, firea însăşi ne indică şi ne impune dreptatea, 
adevărul şi binele, pe care trebuie să le împlinim în mod con- 

stant. în al doilea rând, datorită faptului că firea este supusă 
păcatului şi poate greşi în determinarea şi săvârşirea binelui, 
Dumnezeu ne-a descoperit Legea Sa ca un indicator precis şi fără 
greş a voii Sale, care reprezintă binele ce trebuie urmat. 

Dar legea nu ajută firea care poartă rănile păcatului să 
săvârşească în mod constant şi statornic binele, ci ea aduce osândă 
în situaţia neîmplinirii ei. Mântuitorul nostru Iisus Hristos 
reprezintă însă „plinirea Legii" (Romani 10, 4). Prin pilda vieţii 
Sale duhovniceşti, El ne arată în mod concret care este binele pe 
care se cuvine să-l făptuim în mod constant. Dar în acelaşi timp 
ne şi ajută în săvârşirea lui, prin harul Său, care vindecă rănile 
firii căzute şi înclinată spre păcat. Hristos cel pururi viu se leagă 
organic de fiinţa noastră. Noi devenim un duh cu El (Romani 8, 
9-10), suntem pătrunşi de duhul Lui şi „trupul devine mort pen¬ 
tru păcat" iar viaţa duhovnicească pătrunsă de duhul lui Hristos 
va deveni o imitaţie a curâţiei Lui morale, a smereniei, blândeţei, 
dreptăţii şi iubirii Lui. Va deveni astfel o imitaţie constantă, 
statornică în săvârşirea binelui, având un orizont deschis şi cre¬ 
ator, urmărind neîntrerupt desăvârşirea, până la atingerea 
perfecţiunii Părintelui ceresc: „Fiţi desăvârşiţi, precum şi Tatăl 
vostru cel din ceruri este desăvârşit" (Matei 5, 48). 

De aici vedem că virtutea nu este o deprindere mecanică, o 
desteritate în săvârşirea binelui, ci un act conştient, un angajament 
continuu, un exerciţiu care te fortifică mereu, pentru ca 
neîntrerupt să te poţi depăşi. De aceea, pe drumul virtuţii nu ex¬ 
istă odihnă. Apostolul atrage atenţia că „celui ce i se pare că stă, 
să ia aminte să nu cadă" (I Corinteni 10, 12). Staţionarea înseamnă 
o răcire a puterilor duhovniceşti, iar aceasta duce la lâncezirea şi 
adormirea lor, asemenea termometrului ţinut într-un mediu rece. 
El va indica o coborâre a temperaturii, iar această coborâre indică 
un regres... 

Pe de altă parte, drumul virtuţii nu este neted, nici uşor. E 
calea cea strâmtă. Pretinde efort susţinut în lupta cu răul din 
interiorul firii noastre, care poartă rănile păcatului şi permanent 
este atrasă spre păcat. Dar virtutea nu numai că pretinde un urcuş 
continuu, ci cu cât urcăm mai sus, cu atât se vad mai adânci 
prăpăstiile căderii... Ni se cere totdeauna concentrarea atenţiei 
spre noi înşine, fiindcă cu cât cineva se află mai la înălţimi, cu 
atât simte mai tare puterea vântului ispitelor de tot felul, multe 
din ele ascunzându-se subtil sub chiar virtuţile prin care ne 
desăvârşim duhovniceşte. Câţi de pildă, trăindu-şi viaţa în sfin¬ 
ţenie nu s-au prăbuşit datorită mândriei ascunsă ca un şarpe 
veninos, inoculind otrava porţii duhovniceşti?... 

Virtutea creştină fiind rezultatul unei colaborări a firii cu 
harul divin, primele virtuţi pe care le primim în suflet prin harul 
Sfântului Botez sunt: credinţa, nădejdea şi dragostea. Ele se 
numesc virtuţi teologice, fiindcă prin practicarea lor intrăm în 
comuniune şi în unire cu Dumnezeu. Ele constituie drumul care 
ne duce la asemănarea cu Dumnezeu. De aceea, se cuvine să 
vedem care este înţelesul fiecăruia: 

1. Virtutea credinţei. Cartea Sfântă ne spune că pe Dumne¬ 
zeu „nimeni niciodată nu L-a văzut" (Ioan 1, 18). Aceasta înseam¬ 
nă că noi nu-L putem cunoaşte pe Dumnezeu cu ajutorul sim¬ 
ţurilor. Prin raţiune putem deduce existenţa Lui, dar raţiunea nu 
ne duce totdeauna neapărat spre Dumnezeu. Şi cu toate acestea, 
Scriptura ne dă mărturie despre posibilitatea de a-L cunoaşte şi 
de a intra în comuniune cu El. Dumnezeu ne-a lăsat în suflet un 
alt simţ prin care îl putem cunoaşte. Aceasta este ci'edinţa. De 
aceea, Apostolul spune că credinţa este „adeverirea lucrurilor 
celor nevăzute" (Evrei 11, 1). întrucât credinţa este adevăratul 
mod de a-L cunoaşte pe Dumnezeu, „fără credinţă nimeni nu poate 
fi plăcut lui Dumnezeu" (Evrei 11, 6). Credinţa este asemenea 
acului de busolă, care ne îndreaptă sufletul spre Dumnezeu spre 
a-L cunoaşte şi a intra în legătură cu El. Pentru a înţelege mai 
bine credinţa ca virtute, ca putere a sufletului îndreptată spre 
Dumnezeu, o vom asemăna cu unda radiofonică, şi spunem că 
aşa cum unda stabileşte legătura cu postul de emisie şi putem 
recepţiona vocea, tot astfel prin credinţă stabilim legătura cu 
Dumnezeu spre a-I cunoaşte voia, sau planul mântuirii noastre. 
Iar pentru ca audiţia radiofonică, cu care am comparat credinţa, 
să fie făcută în condiţiile cele mai bune, trebuie fixat indicatorul 
radioului cu mai multă exactitate la postul dorit, tot aşa şi credinţa 
trebuie să indice obiectul drept şi sigur al Descoperirii lui Dum¬ 
nezeu. Pentru a fi mântuitoare, trebuie totdeauna orientată, fixată 
spre cruce, fiindcă prin „cruce a venit mântuirea la toata lumea". 
De aceea, crucea a devenit simbolul credinţei. 

2. Cea de a doua virtute teologică, a nădejdii, are ca simbol o 
ancoră. Imaginea i-a dat-o Sfântul Apostol Pavel, care spune că 
nădejdea este o „ancoră sigură şi tare şi care intră în cele dinăuntru 
ale catapetesmei, unde a intrat, ca înainte-mergător pentru noi, 
Iisus, devenind arhiereu în veac, după rânduiala lui Melchisedec" 
(Evrei 6, 19). Aşa cum ancora ţine vasul la ţărm şi nu-1 lasă să 
fie dus de valuri la voia întâmplării, tot astfel şi nădejdea dă 
putere sufletului de a se încrede în făgăduinţa lui Dumnezeu 
privind bunurile veşnice pe care ni le va da. 


Capitolul trei 


3. Cea de a treia virtute teologică este iubirea. Simbolul ei 
este inima. Aşa cum inima întreţine viaţa şi îi dă putere, tot astfel 
iubirea întreţine şi dă putere vieţii virtuoase, încât ea cuprinde 
toate virtuţile, şi toate iradiază din ea, după cum spune Mântui¬ 
torul că iubirea faţă de Dumnezeu şi faţă de semeni cuprinde 
toată legea şi proorocii (Matei 22, 37-39). Sfântul Apostol Pavel 
arată că „dragostea nu cade niciodată" şi ca dintre cele trei virtuţi 
teologice, „mai mare este dragostea" (I Corinteni 13, 8; 16, 13). 
Dacă credinţa şi nădejdea ne conduc spre Dumnezeu numai în 
această viaţă, iubirea, care înseamnă comuniune şi unire cu Dum¬ 
nezeu, rămâne veşnică. 

Pe de altă parte, aşa cum inima dă viaţă şi întreţine viaţa, tot 
astfel şi iubirea reprezintă puterea sufletului de a intra în 
comuniune cu Dumnezeu, cu semenii şi cu întreaga creaţie. Iar 
dacă „Dumnezeu este iubire", omul care poartă în el chipul lui 
Dumnezeu este întru atâta om, întrucât trăieşte în iubire. 
Decăderea din iubire înseamnă decăderea din umanitate, iar 
cultivarea statornică, constantă a iubirii înseamnă afirmarea 
umanităţii autentice. 

Pe lângă cele trei virtuţi teologice, Biserica recomandă cre¬ 
dincioşilor spre zidire duhovnicească încă patru virtuţi numite 
cardinale, morale, sau bisericeşti. Acestea sunt: înţelepciunea, 
dreptatea, bărbăţia (curajul) şi cumpătarea. Fiind luate din 
gândirea şi practica înţelepţilor antici, Biserica le-a dat o inter¬ 
pretare duhovnicească, specifică. Astfel: 

1. Dacă după înţelepţii antici, înţelepciunea era virtutea 
cunoaşterii binelui şi răului, după învăţătura Bisericii 
înţelepciunea este cunoaşterea drumului care duce la mântuire, 
precum şi alegerea celor mai bune mijloace pentru a ajunge la 
cele mai bune scopuri. 

2. Dreptatea înseamnă să dai fiecăruia ceea ce i se cuvine. 
Dar întrucât în antichitate oamenii nu erau socotiţi toţi egali, 
dreptatea nu putea fi împlinită. Biserica socoteşte drepţi pe sfinţii 
săi, care au împlinit dreptatea lui Dumnezeu, adică voia Lui, 
exprimată prin Legea Sa. 

3. Bărbăţia sau curajul însemnă la cei vechi puterea de a 
întâmpina şi depăşi pericolele de tot felul ale vieţii. Biserica 
recomandă această virtute ca pe o putere de a învinge mai întâi 
ispitele care ne vin dinăuntrul fiinţei noastre şi care ne periclitează 
mântuirea. în acelaşi timp, bărbăţia reprezintă şi curajul sau 
puterea duhovnicească de afirmare a credinţei în timpul 
prigoanelor, şi de mărturisire a ei chiar cu preţul vieţii. 



Cateheze morale 



4. Cumpătarea este considerată de înţelepţii antici ca mijlocul 
dintre două extreme, adică dintre ceea ce reprezintă prea mult şi 
este dăunător vieţii, şi ceea ce reprezintă prea puţin, ca o lipsă a 
necesarului vieţii. Biserica recomandă cumpătarea ca stăpânire 
de sine, precum şi ca înfrânare de la mâncare şi băutură, de la 
vorbe deşarte, de la dorinţele pătimaşe ale firii, pentru a dobândi 
curăţia sufletului şi a obţine bunurile şi frumuseţile duhovniceşti. 

7. Fixarea cunoştinţelor 

Rezumând cele până aici tratate, vom evidenţia şi fixa următoa¬ 
rele idei sau învăţături despre virtutea creştină, a) Virtutea 
reprezintă puterea sufletului de a săvârşi în mod constant binele, 
b) Datorită faptului că desăvârşirea lui Dumnezeu nu are limite, 
chemarea ce ni se adresează de a fi desăvârşiţi asemenea Părintelui 
ceresc reprezintă o creştere continuă, fără limite, în săvârşirea 
binelui după modelul vieţii duhovniceşti a Mântuitorului, printr- 
o legătura personală cu El, fiind pătrunşi de duhul vieţii Lui. c) 
Drumul virtuţii nu este uşor şi nici neted. De aceea, la slăbiciunile 
firii noastre ajută harul divin, d) Virtuţile teologice prin care 
intrăm în comuniune cu Dumnezeu sunt trei: credinţa, nădejdea 
şi dragostea, e) Virtuţile cardinale sunt patru: înţelepciunea, 
dreptatea, bărbăţia (curajul) şi cumpătarea. Preluându-le din 
gândirea antică, Biserica le-a imprimat pecetea învăţăturii şi 
idealului creştin. 

8. Temă pentru acasă 

Se vor analiza mai în amănunt virtuţile care au caracterizat viaţa 
duhovnicească a Mântuitorului, şi pe care suntem chemaţi şi noi 
să le împlinim. 

9. Rugăciunea la ieşirea din clasă. 


Datoriile creştinului - plan dezvoltat 

I. Pregătirea aperceptivă 

Cum orice credincios împlineşte voia lui Dumnezeu cuprinsă în 
poruncile Sale şi cum toată legea şi proorocii se cuprind în iubirea 

faţă de Dumnezeu, faţă de semeni şi faţă de sine (Matei 22, 
35-39), spunem că datoriile creştinului sunt îndreptate spre Dum¬ 
nezeu, spre sine, spre semeni, spre Biserică, spre patrie şi spre 
întreaga creaţie. 

II. Anunţarea temei 

în cele ce urmează vom vedea mai în amănunt care sunt aceste 
datorii ale creştinului. 

III. Tratarea 

1. Prima datorie creştinească este aceea de a-L iubi pe Dumne¬ 
zeu „cu toată inima, cu tot sufletul şi cu tot cugetul' 4 (Matei 22, 
35). Astfel intrăm în comuniune cu Dumnezeu, şi pe măsură ce 
creştem în iubire, devenim una cu El. Comuniunea cu Dumne¬ 
zeu se realizează prin cunoaşterea şi cinstirea adusă Lui. Ea 
porneşte din credinţă, fiindcă „fără credinţă nu putem fi plăcuţi 
lui Dumnezeu" (Evrei 11,6). Se continuă apoi prin nădejde, care 
asemenea unei ancore ne ţine statornici în comuniunea Părintelui 
ceresc (Evrei 6, 19), şi se împlineşte în iubire, care este „legă¬ 
tura desăvârşirii" (Coloseni 3, 14). Credinţa, nădejdea şi dragostea 
ca forme interioare ale cinstirii lui Dumnezeu, se exteriorizează 
prin rugăciune, post, împărtăşirea cu Sfintele Taine pentru 
primirea harului divin, precum şi prin participarea la slujbele 
bisericeşti în duminici şi sărbători, concretizându-se în faptele 
creştineşti orientate după cuvântul lui Dumnezeu şi rânduiala 
Bisericii. 

2. Datoriile faţă de sine reprezintă ceva firesc şi natural, 
căci „nimeni nu şi-a urât vreodată trupul" (Efeseni 5, 29), adică 
viaţa sa. Există însă o formă adevărată a iubirii de sine, care 
dezvoltă tot ceea ce reprezintă valoare în noi înşine, precum şi o 
falsă iubire de sine, ca o decădere a iubirii de sine în egoism, 
când grija firească de sine se preface în pofte şi păcate (Romani 
13, 14). Datoriile faţă de sine au un dublu aspect: 

a) Datoriile faţă de suflet se manifestă prin cultivarea înţelep¬ 
ciunii, a voinţei şi a simţirii în direcţia desăvârşirii vieţii duhov¬ 
niceşti. 

b) Datoriile faţă de trup se referă la întreţinerea vieţii biologice, 
în armonie şi echilibru cu cea duhovnicească. Asigurarea 
condiţiilor de hrană, îmbrăcăminte, locuinţă, muncă, odihnă, 
îngrijirea sănătăţii. Toate acestea reprezintă satisfacerea nevoilor 
naturale ale omului. 

3. Datoriile faţă de aproapele. Din pilda Samarineanului 
milostiv (Luca 10, 25-37) reiese că orice om este aproapele nos¬ 
tru, fiindcă orice om poartă în sine chipul lui Dumnezeu şi 
reprezintă o valoare. Iubirea faţă de aproapele trebuie să fie 
sinceră, dezinteresată, jertfelnică, universală (nu se uită la sex, 
neam, stare socială), şi creatoare, vizând totdeauna salvarea şi 
desăvârşirea semenului. Iubirea faţă de aproapele se manifestă 
în mod concret prin faptele milei trupeşti şi sufleteşti. 

4. Datoriile faţă de familie se referă la datoriile dintre soţi, 
ca şi la cele dintre părinţi şi copii: „Bărbatul să-i dea femeii 
iubirea datorată, asemenea şi femeia bărbatului" (I Corinteni 7, 
3). Părinţii au obligaţia să asigure copiilor condiţii normale de 
dezvoltare a vieţii biologice şi de educaţie, în vederea conturării 
caracterului şi a personalităţii spirituale. 

5. Datoriile faţă de Biserică se concretizează prin: 

a) Participarea la lucrarea sfinţitoare a Bisericii; 

b) Cunoaşterea şi păstrarea învăţăturii Bisericii; 

c) împlinirea celor nouă porunci bisericeşti; 

d) Aportul sau contribuţia la administrarea şi înfrumuseţarea 
locaşului sfinţit de cult. 

6. Datoriile faţă de patrie: 

a) Cultivarea virtuţilor cetăţeneşti, prin îndeplinirea cu conşti¬ 
inciozitate a datoriei la locul de muncă, ca şi prin participarea 
activă la buna desfăşurare a vieţii obşteşti. 

b) Păstrarea bunurilor obşteşti. 

c) Apărarea independenţei şi suveranităţii patriei. 

7. Datoriile creştinului faţă de natură şi lumea înconjurătoare 
se manifestă prin atitudinea de îngrijire, înfrumuseţare şi înfrăţire 
cu ea. 

IV. Recapitularea - Aprecierea 

Vedem din cele mai sus expuse că datoriile creştinului au o sferă 
foarte largă de manifestare, sintetizându-se în atitudinea de iubire 
faţă de Dumnezeu, faţă de sine, faţă de semeni, de familie, de 
Biserică, de patrie şi de firea înconjurătoare. (Se vor fixa în 
rezumat care anume sunt toate acestea). 

V. Asocierea 

Datoriile creştinului se leagă între ele prin forţa iubirii. Astfel, 
iubirea adevărată faţă de sine se împlineşte totdeauna prin iubirea 
faţă de Dumnezeu şi faţă de semenii noştri, cu prelungire în 

iubirea faţă de familie, Biserică, patrie şi firea înconjurătoare. 
Numai singură sau ruptă de acestea, iubirea de sine devine ego¬ 
ism şi nu este ducătoare la scop. 

VI. Generalizarea 

Din cele tratate până aici vedem că pentru a ajunge la dobândirea 
mântuirii şi a desăvârşirii vieţii duhovniceşti, adevăratul creştin 
trebuie să-şi îndeplinească datoriile faţă de Dumnezeu, dc sine, 
de semeni, de Biserică, de patrie şi de firea înconjurătoare. 

VII. Aplicarea 

Creştinul îşi îndeplineşte datoriile faţă dc Dumnezeu păzind 
poruncile Lui; care ne pun în comuniune de bună convieţuire cu 
semenii şi ne ajută să ne desăvârşim propria personalitate. 

Fiecare creştin trebuie să-şi îndeplinească datoria sa nu cu 
jumătăţi de măsură, ci în mod desăvârşit, adică cu toată convin¬ 
gerea şi dăruirea, „ca pentru Dumnezeu, nu ca pentru oameni", 
adică „din toată inima, cu tot sufletul si cu tot cugetul" (Matei 
22, 37). 

Sintetizând împlinirea datoriilor în porunca iubirii, datoriile 
creştinului rămân mereu deschise spre desăvârşire, iar iubirea 
„ca legătură a desăvârşirii" (Coloseni 3, 14) rămâne o datorie 
mereu de împlinit, de unde şi îndemnul Apostolului: „Nu fiţi 
datori nimănui cu nimic, decât cu iubirea unuia faţă de altul" 
(Romani 13, 8). 


Iubirea faţă de Dumnezeu 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Sfânta Evanghelie ne arată că „l-a întrebat pe Iisus un învăţător 
de lege, ispitindu-1 şi zicând: învăţătorule, care poruncă este mai 
mare în lege? Iar Iisus a zis lui: să iubeşti pe Domnul Dumnezeul 

tău cu toată inima ta, cu tot sufletul tău şi cu tot cugetul tău. 
Aceasta este cea dintâi şi cea mai mare poruncă. Iar a doua 
asemenea acesteia: să iubeşti pe aproapele tău ca pe tine însuţi, 
în aceste două porunci se cuprinde toată legea şi proorocii' 1 (Matei 
22, 35-39). Din răspunsul Mântuitorului reţinem că prima şi cea 
mai mare poruncă din lege devine şi cea mai însemnată datorie a 
creştinului. 

5. Comunicarea subiectului lecţiei noi 

Aceasta este iubirea faţă de Dumnezeu, la care ne vom referi în 
cele ce urmează. 

6. Dirijarea învăţării. însuşirea noilor cunoştinţe 

Porunca iubirii faţă de Dumnezeu existentă în Vechiul Testa¬ 
ment primeşte aureola şi importanţa care i se cuvine prin 
dimensiunea pe care i-o dă Mântuitorul, ca sinteză a tuturor 
datoriilor faţă de Dumnezeu şi a întregii religiozităţi. în Vechiul 
Testament frica de Dumnezeu stătea la baza religiei, iar dreptatea 
era actul de sfinţire a vieţii credincioşilor. Mântuitorul ni-L 
prezintă pe Dumnezeu nu atât ca pe un Stăpân la al cărui glas se 
cutremură munţii şi se dărâmă stâncile, care pedepseşte după 
dreptate pe cei ce încalcă legea Sa, ci ca pe un Părinte bun şi 
iubitor, care cu braţele deschise aşteaptă pe orice păcătos să se 
întoarcă, pentru că în cer mai mare bucurie este pentru un păcătos 
care se întoarce, decât pentru 99 de drepţi... El face ca „soarele 
să răsară şi peste cei buni şi peste cei răi şi face să plouă şi peste 
cei drepţi şi peste cei păcătoşi" (Matei 5, 45). 

Pe de altă parte, motivul pentru care noi îl iubim pe Dumne¬ 
zeu rezidă în faptul că noi suntem creatura Lui. El ne-a adus de 
la nefiinţă la fiinţă, ne-a dat viaţa ca cel mai mare dar, lăsând în 
noi continua chemare spre desăvârşire (Matei 5, 48). După cum 
ne arată Mântuitorul, Tatăl ceresc îngrijeşte de viaţa noastră, 
„perii capului ne sunt număraţi" (Matei 10, 30). El poartă grijă 
întregii creaţii, dar mai presus de toate omului: „Căci dacă iarba 
câmpului, care astăzi este şi mâine se aruncă în cuptor Dumne¬ 
zeu aşa o îmbracă, cu mult mai vârtos pe voi puţin credincio¬ 
şilor" (Matei 6, 30). Dumnezeu împlineşte ca un Părinte cererile 
fiilor, fiindcă „Tatăl vostru ştie de ce aveţi voi trebuinţă înainte 
de a cere voi de la El“ (Matei 6, 8). 

în al doilea rând, „noi îl iubim pe Dumnezeu pentru că El 
ne-a iubit mai întâi" (I loan 4, 10). Chiar dacă prin păcatul 

strămoşesc ne-am depărtat de Dumnezeu, am rupt legătura de 
iubire cu El, totuşi El nu a încetat să ne iubească „trimiţând pe 
Fiul Său ca ispăşire pentru păcatele noastre 11 (I Ioan 4, 10). După 
cum însuşi Mântuitorul ne arată, „atât de mult a iubit Dumnezeu 
lumea, încât pe Fiul Său L-a dat ca oricine crede într-Insul să nu 
piară, ci să aibă viaţa veşnică" (Ioan 3, 16). „Sângele lui Hristos 
ca al unui miel nevinovat şi neprihănit" (I Petru 1, 18) a şters 
orice păcat şi aşteaptă orice suflet să se mântuiască prin înnoirea 
vieţii şi să restabilească legătura de iubire cu Părintele ceresc, 
bun şi iubitor. De aici vedem şi caracteristicile iubirii faţă de 
Dumnezeu. 

In primul rând, trebuie să fie o iubire internă şi lucrătoare, 
adică să izvorască din cele mai adânci cute ale sufletului; să fie 
o dăruire integrală, fără ezitări şi rezerve, şi în acelaşi timp să 
fie activă, verificându-se prin împlinirea poruncilor Lui: „Cel ce 
păzeşte poruncile Lui rămâne în El şi El în acela; şi din aceasta 
cunoaştem că rămâne în noi, din duhul pe care ni l-a dat“ (I Ioan 
3, 24); „Căci dragostea de Dumnezeu aceasta este: să păzim 
poruncile Lui" (I Ioan 5, 3). 

In al doilea rând, iubirea faţă de Dumnezeu este statornică. 
Dacă adevărata iubire faţă de Părintele nostru este din tot sufletul, 
din tot cugetul şi cu toată puterea", evident că o astfel de iubire 
trebuie să fie statornică. Dacă nu va fi statornică, nu va fi nici 
puternică şi nici adâncă, va fi instabilă, nesigură, clătindu-se în 
bătaia vântului... 

în al treilea rând, iubirea faţă de Dumnezeu are un caracter 
„teandric", adică El coboară spre noi, spre a ne salva prin iubirea 
Lui arătată în jertfa lui Elristos. Dar şi noi trebuie să urcăm mereu 
şi fără încetare spre desăvârşirea iubirii noastre faţă de El, prin 
iubirea lui Hristos, în Duhul Sfânt. „Nimeni nu vine la Tatăl 
decât prin Mine" (Ioan 14, 6), le-a spus Domnul Sfinţilor Apos¬ 
toli înaintea Sfintelor Patimi. El e „calea, adevărul şi viaţa" care 
duce la Tatăl. Şi când în aceste împrejurări, unul din Apostoli îi 
cere lui Iisus să le arate pe Tatăl, Domnul îi răspunde oarecum 
contrariat: „Atâta vreme Eu cu voi sunt şi nu m-ai cunoscut? Cel 
ce m-a văzut pe Mine, a văzut pe Tatăl. Şi cum zici tu: arată-ne 
pe Tatăl? Nu crezi ca Eu sunt în Tatăl şi Tatăl este în Mine?..." 
(Ioan 14, 7-10). Prin Hristos, „Mijlocitorul între Dumnezeu şi 
oameni" (I Timotei 2, 5) noi „avem apropierea cu Tatăl într-un 
duh" (Efeseni 2, 18). Deci „nu mai sunteţi străini şi venetici, ci 
împreună cetăţeni cu sfinţii şi sunteţi din casa lui Dumnezeu" 
(Efeseni 3, 18-19). Şi astfel, „cunoscând dragostea lui Hristos 
cea mai presus de cunoştinţă, suntem plini de toată plinătatea lui 

Dumnezeu 14 (Efeseni 3, 19). Iubirea lui Hristos face „palpabilă 44 
iubirea datorată lui Dumnezeu Tatăl, statornicind-o în viaţa 
harului divin necreat: „Precum M-a iubit pe mine Tatăl şi Eu 
v-am iubit pe voi; rămâneţi în dragostea Mea 44 (Ioan 15, 9); iar 
roada acestei comuniuni de iubire cu Dumnezeu prin Hristos, 
face ca „orice vrem de la Tatăl în numele lui Hristos, să ni se 
dea 44 (Ioan 15, 16; 16, 23-26). 

In felul acesta iubirea noastră adresata lui Dumnezeu prin 
Hristos nu se referă la o idee abstractă, la un duh necuprins de 
simţuri şi de puterea percepţiei omeneşti, care stă în „lumina 
slavei celei neapropiate 44 (I Timotei 6, 16), ci devine o realitate 
accesibilă prin Fiul, iar noi intrăm în comuniunea Lui de iubire 
tot ca fii prea iubiţi ai unui Părinte bun şi iertător. 

Există din nefericire şi aspecte negative ale iubirii şi cinstirii 
lui Dumnezeu. Bigotismul, ca o forma exterioară de cinstire a 
lui Dumnezeu este lipsit de finalitate. La fel necredinţa, ereziile, 
schisma, superstiţiile de tot felul... Iar fanatismul aprinde ruguri 
în numele unei credinţe lipsite de iubire. 

Iubirea lui Dumnezeu se verifică totdeauna atât prin păzirea 
poruncilor Lui, cât şi prin dragostea îndreptată spre semeni şi 
spre întreaga creaţie: „Dacă zice cineva: iubesc pe Dumnezeu, 
iar pe fratele său îl urăşte, este mincinos, fiindcă cel ce nu iubeşte 
pe fratele său pe care îl vede, cum poate să iubească pe Dumne¬ 
zeu pe care nu-L vede. Şi această poruncă o avem de la El: cine 
iubeşte pe Dumnezeu, iubeşte şi pe fratele său 44 (I Ioan 4, 20-21). 
Şi când vorbim de semeni, ne gândim la orice om, chiar şi la 
duşmanii noştri (Matei 5, 44), ca şi la întreaga creaţie: „Iubeşte 
creatura lui Dumnezeu, iubeşte întreg universul, ca şi fiecare 
firicel de nisip. Iubeşte orice frunză, orice rază a lui Dumnezeu. 
Iubeşte animalele, iubeşte plantele, iubeşte orice lucru. Dacă vei 
iubi orice lucru, ţi se va descoperi în fiecare taina lui Dumne¬ 
zeu... Cerul e clar, aerul curat. Ce gingaşa e iarba. Ce frumoasă 
şi ce pură e natura. Numai noi... nu înţelegem că viaţa e un 
paradis. Dacă am vrea să înţelegem (acest lucru) pământul în 
toată frumuseţea lui ar deveni un paradis şi ne-am îmbrăţişa unul 
pe altul şi am plânge de bucurie 44 (F.M.Dostoievschi, «Fraţii 
Karamazov»), 

7. Fixarea cunoştinţelor 

Din cele de mai sus vedem ca noi îl iubim pe Dumnezeu ca pe un 
Părinte în calitatea noastră de fii răscumpăraţi prin moartea şi 
învierea Fiului Său. Noi avem părtâşie cu Tatăl prin Fiul, în Duhul 

Sfânt şi astfel iubirea noastră devine o comuniune personală, 
fiindcă ceea ce este specific persoanei, este capacitatea de 
deschidere spre comuniune şi comunicare... Iubirea pe care noi o 
adresăm lui Dumnezeu se temeluieşte pe faptul că El este Părintele 
nostru bun şi iubitor, care ne-a adus din nefiinţă la fiinţă, şi per¬ 
manent are grijă de viaţa noastră. Caracteristicile iubirii ce se 
îndreaptă spre Dumnezeu, Părintele nostru au un caracter inte¬ 
rior, activ, lucrător şi teandric, fiind o iubire — răspuns faţă de 
iubirea pe care Dumnezeu ne-a arătat-o El mai întâi, prin Jertfa 
Fiului Său. Prin Iisus Hristos, care restabileşte chipul lui Dum¬ 
nezeu Tatăl, având mereu chemarea de ă deveni desăvârşiţi ca El 
(Matei 5, 48). Iubirea faţă de Dumnezeu feste totdeauna-verificată 
prin iubirea faţă de semeni. De aceea, cel ce iubeşte pe Dumne¬ 
zeu, iubeşte şi pe semenul său. 

*>• •-* * . • * r* ‘ „«■* 

8. Aplicarea 

Am văzut că iubirea faţă de Dumnezeu are un caracter interior- 
duhovnicesc şi în acelaşi timp şi unul activ-lucrător. El nu ne 
cere decât o deschidere totală şi sinceră faţă de iubirea Lui care 
ni se adresează şi ni se oferă în Hristos, prin Duhul Sfânt, pentru 
a lucra în viaţa noastră duhovnicească sfinţenia care să ne ducă 
la desăvârşire: „Fiule, dâ-mi inima ta“ (Pilde 23, 26), este che¬ 
marea cerului. „Iată roaba Domnului, fie mie după cuvântul Tâu“, 
este răspunsul sufletului dăruit total lui Dumnezeu, prin iubire. 

9. Rugăciunea la ieşirea din clasă. 


Iubirea faţă de aproapele 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Sfânta Evanghelie ne arată că în una din zile „un învăţător de 
lege s-a sculat, ispitindu-L pe Iisus şi zicând: învăţătorule, ce să 
fac ca să moştenesc viaţa veşnică? Iar El i-a zis: în lege ce stă 



Cateheze morale 



scris? Cum citeşti? Iar el răspunzând a zis: „Să iubeşti pe Domnul 
Dumnezeul tău din toată inima ta şi din tot sufletul tău şi din 
toată puterea ta, şi din tot cugetul tău, şi pe aproapele tău ca pe 
tine însuţi". Zis-a lui: drept ai răspuns. Fă aceasta şi vei fi viu. 
Iar el voind să se indreptăţească, a zis către Iisus: Şi cine este 
aproapele meu? 

5. Comunicarea subiectului lecţiei noi 

Mântuitorul răspunde Ia această întrebare prin pilda samarinea- 
nului milostiv, la care ne vom referi în cele ce urmează. 


6. Dirijarea învăţării. însuşirea noilor cunoştinţe 

Textul pericopei „Iar Iisus răspunzând, a zis: un om oarecare 
se cobora din Ierusalim la Ierihon şi a căzut între tâlhari, care 
dezbrăcându-l, s-au dus, lăsându-1 abia viu. Şi din întâmplare se 
cobora pe calea aceea un preot şi văzându-I a trecui pe alături. 
Asemenea şi un levit, ajungând la acel loc, venind şi văzându-1, 
a trecut pe alături. Iar un samarinean mergând pe cale, a venit la 
cl şi văzându-1, i s-a făcut milă. Şi apropiindu-se, i-a legat rănile, 
turnând untdelemn şi vin şi punându-1 pe asinul său, l-a dus la o 
casă de oaspeţi şi a purtat grijă de el. Şi a doua zi plecând, a scos 
doi dinari, a dat gazdei şi i-a zis: poartă grijă de el şi orice vei 
mai cheltui, îţi voi da când mă voi întoarce. Deci care din aceşti 
trei ţi se pare că a fost aproapele celui căzut între tâlhari? Iar el a 
zis: cel ce a avut milă de el. Iar Iisus i-a zis: mergi şi fă şi tu 
asemenea" (Luca 10, 25-37). 

Explicarea textului După cum vedem acţiunea se petrece pe 
drumul stâncos de 28 km ce cobora de la Ierusalim la Ierihon cu 
circa 740. m. 

întâlnim aici trei atitudini. Prima atitudine este cea a tâlharilor 
care maltratează „un om oarecare", lăsându-1 abia viu. 

A doua atitudine este cea a preotului şi lovitului, ca 
reprezentanţi ai legii, aflaţi în drum spre cetatea sacerdotală 
Ierihon. Ei trec indiferenţi, cu nepăsare pe lângă nenorocitul 
învins şi aruncat la periferia vieţii... Legea îi considera necuraţi 
dacă se atingeau de un cadavru. Şi în interpretarea lor, muribundul 
putea fi şi el socotit ca atare. Mântuitorul nu combate aici funcţia 
sacerdotală în sine, ci interpretarea foarte mărginită a literei legii, 

uitând că profetul comunicând voia lui Dumnezeu, arată că 
Părintele ceresc „milă vrea, nu jertfă", 

A treia atitudine este cea dc bunăvoinţă, de dragoste frăţească 
a samarineanului milostiv, care trece peste duşmănia seculară 
dintre samarinem şi iudei, îndreptându-se spre salvarea acestui 
„om oarecare", despuiat de orice putere de a se ridica singur. 
Samarineanul vroia sâ-1 ajute şi sâ-1 salveze. Şi pentru aceasta 
nu cruţă nimic. Se apleacă spre el nu ca sâ-1 vadă, nici ca să-l 
compătimească, ci ca să se dăruiască total pentru salvarea lui. Şi 
astfel îi leagă rănile cu pânze înmuiate în vin şi untdelemn, ca 
leacuri tămăduitoare recomandate de medicina acelor vremi; îl 
pune pe asinul său, îl duce la o casă de oaspeţi (la un han), oferă 
gazdei doi dinari, costul a două zile de lucru, odată cu promisiunea 
că după ce va vinde lucrurile pe care le ducea la târg, va achita şi 
restul cheltuielilor ce-i revenea gazdei pentru îngrijirea acordată 
muribundului, fără să se gândească măcar o clipă, sau să ridice 
pretenţia ca cel pe care îl ajută, să-i achite cândva datoria... 

La sfârşit Mântuitorul întreabă: care este aproapele celui căzut 
între tâlhari? întrebarea este legitimă, întrucât în acele timpuri 
la poporul iudeu aproapele era considerat cel de acelaşi sânge 
(rudenia), prietenul, vecinul şi conaţionalul. La fel şi la celelalte 
popoare. Grecii, de pildă, care se considerau înţelepţi, spuneau 
că cei din alte neamuri sunt „barbari", iar sclavul nici nu era 
considerat om, ci „unealtă însufleţită". Mântuitorul referindu-se 
la „un om oarecare", arată că orice om este aproapele nostru, 
fără nici o deosebire de neam, sau de stare socială. Dumnezeu 
este Părintele tuturor şi toţi oamenii ca fii ai lui sunt fraţi. De 
aceea, de aproapele nostru trebuie să ne apropiem totdeauna cu 
dragoste frăţească, asemenea samarineanului milostiv. 

Rezumând cele trei atitudini adoptate faţă de cel căzut între 
tâlhari, reţinem mai întâi atitudinea tâlharilor ca om contra om; 
apoi atitudinea preotului şi a levitului ca om pe lângă om; sau de 
nepăsare şi indiferenţă faţă de viaţa semenului; iar atitudinea sa¬ 
marineanului milostiv este cea de om pentru om, adică atitudinea 
de dăruire jertfelnicâ pentru salvarea oricărui om ajuns în suferinţă 
şi neputinţă de a se ridica singur. 

După cum vedem, parabola nu are un înţeles ascuns, sau 
tainic, ci unul realist şi concret. S-a încercat totuşi să i se dea şi 
o interpretare alegorică, simbolică. Astfel, samarineanul milostiv 
ar fi Mântuitorul Hristos, care s-a jertfit pentru mântuirea noastră. 
Preotul şi levitul reprezintă legea care nu-1 poate salva pe omul 
căzut în păcat; omul căzut între tâlhari este omul căzut în păcat, 
ce nu se poate ajuta, sau salva si^şur. Tâlharii reprezintă pe diavol 

şi uneltele lui. Vinul şi untdelemnul ar fi harul Sfintelor Taine, 
în special Euharistia, Mirungerea şi Maslul; iar hanul (casa de 
oaspeţi) reprezintă Biserica. Cei doi dinari oferiţi pentru salvarea 
omului ar fi Taina Botezului şi a Euharistiei. Mai presus însă de 
această interpretare alegorică, rămâne cea literală, vizând înţelesul 
comunicat direct de către Mântuitorul. 

Din modul în care se manifestă atitudinea samarineanului 
milostiv, vedem care trebuie să fie caracteristicile iubirii faţă de 
aproapele nostru. Astfel, samarineanul nu a urmărit nici un interes 
egoist când s-a apropiat de cel căzut între tâlhari. Nu l-a interesat 
decât salvarea acelui om aflat în nenorocire. Putem spune astfel 
că iubirea lui are un caracter sincer şi dezinteresat. Şi fiindcă 
iubirea samarineanului nu se uită la faţa omului, ci la suferinţa 
şi nenorocirea lui, fiindcă nu caută din ce neam este, nici la 
duşmănia dintre iudei şi samarineni, vedem că iubirea lui are un 
caracter universal. Samarineanul se sacrifică apoi, ridicându-1 şi 
transportându-1 la casa de oaspeţi pe nenorocitul aruncat la 
periferia vieţii, oferind în acelaşi timp şi gazdei tot ce avea la el, 
pentru îngrijirea lui. în felul acesta iubirea faţa de aproapele este 
jertfelnică. Iubirea samarineanului este dezinteresată şi discretă, 
lipsită de orice publicitate, sau urmă de orgoliu. 

în sfârşit, iubirea samarineanului are un caracter de 
profunzime, un caracter creator, vizând nu simpla ajutorare, ci 
salvarea vieţii, a reintegrării ei în cursul normal. Iubirea faţă de 
aproapele nu este un simplu sentiment (de milă, sau de 
compasiune). Originea ei este în iubirea lui Dumnezeu. „Precum 
liniştitul lac îşi are cauza sa adâncă în izvorul ascuns, nevăzut de 
ochii omeneşti, aşa şi iubirea omului îşi are izvorul ei cel mai 
adânc în iubirea lui Dumnezeu. Dacă Dumnezeu n-ar fi iubire, 
n-ar exista nici lacul cel liniştit şi n-ar exista nici iubirea omului. 
Precum lacul cel liniştit ia naştere din izvorul ascuns vederii, tot 
aşa şi iubirea omului îşi are temeiul ei tainic în iubirea lui Dum- 
nezeu“ (S. Kierkegaard). Avându-şi obârşia în iubirea faţă de 
Dumnezeu, iubirea omului se extinde faţă de întreaga creaţie. Ea 
este o „ardere a inimii pentru toată creaţia, pentru oameni, pen¬ 
tru păsări, pentru animale şi pentru oricare alte făpturi. Din mila 
lui mare şi intensă care stăpâneşte inima şi din multa stăruinţă în 
aceasta i se înmoaie inima şi nu mai poate îndura, sau auzi, sau 
vedea vreo vătămare chiar neînsemnată apărută în vreo făptură. 
De aceea se roagă în tot ceasul cu lacrimi şi pentru animale şi 
pentru duşmani şi pentru cei ce-i fac rău“ (Sfântul Isaac Şirul). 

7. Fixarea cunoştinţelor 

Cine anume este aproapele nostru? (Pilda ne spune că „un om 
oarecare a căzut între tâlhari' 1 . Nu ştim cine este, sau de ce neam 
era, sau cărei religii îi aparţinea. Mântuitorul nu face aceste 
specificări, tocmai pentru ca să ne arate că aproapele nostru este 
orice om, indiferent de neam, de starea socială, sau de religie). 
Ne spune pilda de ce a căzut el între tâlhari? (Pilda ne spune 
doar că a fost victima tâlharilor). Ce deducem de aici? (Că omul 
nu trebuie judecat ci ajutat atunci când se află în necaz). Pilda 
samarineanului milostiv ne arată cu claritate însuşirile iubirii faţă 
de semeni. Cum trebuie să fie această iubire? (Sinceră, dezin¬ 
teresată, jertfelnică, discretă, universală, şi integrală). De unde 
avem noi în suflet sentimentul iubirii faţă de semeni? (Din izvorul 
adânc al iubirii lui Dumnezeu faţă de noi). Iubirea noastră se 
referă numai la oameni? (Ca şi iubirea lui Dumnezeu, ea cuprinde 
întreaga creaţie. Prin iubire noi ne simţim înfrăţiţi cu orice om, 
dar în acelaşi timp ne simţim înfrăţiţi şi cu toată creatura Iui 
Dumnezeu. Prin iubirea noastră faţă de creaţie dovedim că Dum¬ 
nezeu este Părintele nostru bun şi iubitor care necontenit veghează 
la viaţa noastră). 

8. Aplicarea 

Urmând pilda iubirii samarineanului milostiv, şi iubirea noastră 
faţă de aproapele trebuie să aibe un caracter practic şi activ, adică 
„să nu iubim cu cuvântul, nici cu limba, ci cu fapta şi cu adevărul" 
(I Ioan 3, 18). Dacă vrem cu adevărat să fim oameni, urmând 
pildei samarineanului milostiv, făcând să strălucească chipul lui 
Dumnezeu în noi, trebuie să ne străduim ca neîncetat iubirea lui 
Dumnezeu să se arate în viaţa noastră. „Existenţa pentru iubire 
nu e un atribut lângă altele ale fiinţei omeneşti, ci este existenţa 
omenească însăşi. Omul este întru atâta om, întrucât trăieşte în 
iubire. Măsura îndepărtării din iubire este măsura decăderii din 
umanitate. Nici libertatea, nici puterea creatoare spirituală, nici 
raţiunea nu constituie specificul omenesc. Acestea sunt mai de 
grabă condiţiile realizării fiinţei sale proprii omeneşti, care constă 
în iubire. Ele nu-şi au sensul în ele însele. Sensul lor este iubirea, 
adevărata comuniune. Nu măsura genialităţii determină gradul 
omenităţii, al calităţii de om, ci măsura iubirii" (Emil Brunner). 

9. Rugăciunea la ieşirea din clasă. 

Iubirea fată de sine 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

» 5 

Privind datoriile creştinului, ele au ca obiectiv iubirea faţă de 
Dumnezeu şi faţă de aproapele, raportată la sine însuşi. A iubi 
adică, pe Dumnezeu şi pe aproapele, „ca pe tine însuţi". Sunt în 
Sfânta Scriptură exemple pozitive ale adevăratei iubiri faţă de 
sine însuşi. 

5. Comunicarea subiectului lecţiei noi 

Ne vom referi astfel la falsa şi adevărata iubire de sine, urmând 
pilda bogatului lacom, căruia i-a rodit ţarina... 

6. Dirijarea învăţării. însuşirea noilor cunoştinţe 

Conţinutul parabolei „Zis-a lui (Iisus) cineva din mulţime: 
Invăţătorule, zii fratelui meu să împartă moştenirea cu mine. Iar 
El i-a zis: Omule, cine m-a pus pe mine judecător sau împărţitor 
între voi? Şi a zis către ei: vedeţi şi vă feriţi de lăcomie, că viaţa 
cuiva nu stă în prisosul avuţiilor sale. Şi a spus o pildă către ei: 
unui om bogat i-a rodit ţarina. Şi cugetă în sine, zicând: ce să 
fac? Că nu am unde să-mi adun roadele. Şi a zis: aceasta voi 
face: voi strica jitniţele mele şi mai mari le voi zidi şi voi strânge 
acolo toate roadele mele şi bunătăţile mele. Şi voi zice sufletului 
meu: suflete, ai multe bunătăţi strânse pentru mulţi ani: 
odihneşte-te, mănâncă, bea şi te veseleşte. Iar Dumnezeu i-a zis: 
nebune, în noaptea aceasta ţi se va lua sufletul, iar cele ce ai 
gătit ale cui vor fi? Aşa este cel ce îşi adună comori, iar în Dum¬ 
nezeu nu se îmbogăţeşte" (Luca 12, 13-21). 

Explicarea pericopei Pilda în neasemuita claritate, simplitate 
şi adâncime ne prezintă un bogat lacom şi dominat de lipsa de 
cumpătare, care căuta toată desfătarea vieţii numai în viaţa de 
aici şi de acum, fără a se gândi nici o clipă că viaţa poate avea şi 
un caracter veşnic, iar în acest caz „viaţa cuiva nu stă în surplusul 
avuţiilor sale...". Toată atenţia lui era antrenată într-un circuit 

haotic şi se rezuma numai la aspectul vieţii biologice, trupeşti; 
sufletul fiind identificat cu „pântecele 11 , căruia îi promitea 
îndestulare, belşug şi veselie fără limite... Nu-1 interesa nimic 
altceva decât propria-i descătuşare instinctivă, lipsită de oiice 
fel de cumpătare, şi scăldată sau bălăcită în nesaţiu şi destră¬ 
bălare... Acesta era singurul ideal al vieţii... 

Ne întrebăm însă: de ce, ca un trăsnet îi vine din altă lume o 
voce. care avertizându-1 sentenţios, îl dezaprobă total în hotăiârea 
lui. „Nebune! 11 este adresarea care îl descalifică total. Ne 
întrebăm: de ce această adresare?! Unde este anormalitatea? Unde 
este greşeala care îl descalifică? Faptul că şi-a adunat bogăţiile 
în urma rodirii pământului nu poate fi în nici un caz o vinovăţie... 

E darul lui Dumnezeu în urma muncii (despre care nu ni se spune 
că a fost necinstită); nici faptul că şi-a lărgit hambarele ca să-şi 
depoziteze recolta, nu poate fi nimic rău. E ceva firesc şi foarte 
normal şi natural. Dacă şi-ar fi lăsat recolta în neglijenţă şi 
paragină, ar fi săvârşit o mare greşeală. Dai atunci, de ce. 

Răspunsul îl găsim în lăcomia sau în nesaţiul căreia i-a 
devenit rob, ducând la o falsă iubire de sine, la egoism, sau la 
egocentrism. Nu-1 interesa decât viaţa lui. Şi-a făcut din eul său 
un idol. Nu mai vedea pe nimeni în jurul său. Erau poate mulţi 
cu hambarele goale; erau poate mulţi care nu aveau nici ce mânca, 
lipsindu-le chiar strictul necesar... Pe unii ca aceştia el nu-i vede 
şi nici nu-1 interesează viaţa lor. Se gândea exclusiv la sine însuşi, 
la pântecele său lacom şi nesăţios... Aici e nebunia lui. 

Este adevărat că grija de trup şi de suflet constituie în mod 
natural şi normal o datorie faţă de sine. Dar această datorie a 
devenit pentru personajul nostru o pierdere a cumpătului sau a 
frâului instinctiv, care îi domina întreaga fiinţă. Fără a se neglija 
pe sine, el avea datoria ca cel puţin din surplus să ajute şi pe cei 
nevoiaşi şi neputincioşi, care în fond sunt semenii săi, sau fraţii 
săi... 

De aceea, carapacea egoismului şi a egocentrismului, care te 
izolează de cei din jur şi te închide în închisoarea propriei 
neînfrânări, este anormalul, sau nebunia morală... 

în afara lăcomiei, egoismului şi neînfrânării, iubirea faţă de 
sine reprezintă o datorie elementară şi esenţială a vieţii. Ea se 
referă atât la trup, cât şi la suflet: „Căci nimeni nu şi-a urât vreo¬ 
dată trupul, ci îl hrăneşte şi îl încălzeşte, ca şi Hristos Biserica 
(Efeseni 5, 29). Trupul nu este şi nu poate fi socotit rău în sine. 
El a fost creat prin intervenţia directă a lui Dumnezeu. Dacă toată 
creaţia a fost adusă de Dumnezeu la existenţă prin cuvânt, la 
crearea omului Dumnezau a intervenit în mod diiect, a acţionat 

personal, luând pământ şi suflând în el viaţă, adică suflarea Sa 
divină, imprimându-i chipul Său. Trupul ca purtător al vieţii lui 
Dumnezeu este „templu al Duhului Sfânt“ (I Corinteni 3, 16), 
sau „mădular al lui Hristos“ (I Corinteni 6, 19). Dar atunci când, 
„trupul chemat spre sfinţenie" (Romani 12, 2) devine obiect al 
neînfrânării, fiind târât prin tot felul de plăceri josnice şi dorinţe 
nesăbuite, apare anormalul, păcatul, pierderea echilibrului... 

Au fost, ce-i drept, şi concepţii de-a lungul vremii care 
considerau că materia (deci şi trupul) este de la diavol şi, ca 
urmare, el trebuie neglijat şi chiar nimicit. în contextul acestor 
concepţii, trebuie făcut totul ca să ne eliberăm, sau să ne 
debarasăm de partea materială a fiinţei noastre. Astfel de concepţii 
nu sunt însă conforme gândirii şi învăţăturii creştine. 

învăţătura creştină este, după cum am văzut, favorabilă părţii 
materiale din fiinţa noastră. Altfel nu ne putem explica de ce 
Mântuitorul a luat trup omenesc real, ca al oricăruia dintre noi. 
Iar prin sângele Lui ne-a adus eliberarea din păcat, lăsându-ne 
Trupul şi Sângele Său până la sfârşitul veacurilor mijlocul de 
sfinţire a vieţii noastre duhovniceşti. Tot cu acest Trup, Domnul 
s-a înălţat la cer şi şade de-a Dreapta Tatălui şi va veni întru 
slava Sa să judece viii şi morţii... Şi tot cu acest trup (spiritualizat) 
vom învia şi noi după judecata universală. 

De aici vedem câ materia nu este rea în sine, şi nici trupul 
omenesc. Totul depinde de modul în care este privit şi tratat. In 
felul acesta ne apare ca o datorie firească, după cum am văzut că 
a arătat şi Apostolul, să ne îngrijim trupul, sâ-1 hrănim, să-l ferim 
de boli. Ceea ce ni se cere însă tot ca o datorie este ca să nu 
pierdem cumpătul, stăpânirea de sine, adică „grija de trup să nu 
o prefacem în pofte" (Romani 13, 14). Sufletul reprezintă pe de 
altă parte o altă componentă a fiinţei noastre. El este suflarea 
divină, chipul lui Dumnezeu în om. El este nemuritor, ca şi Dum¬ 
nezeu. De aici rezultă şi grija deosebită ce trebuie avută sufletului: 
„Ce ar folosi omului de ar dobândi toată lumea, dar şi-ar pierde 
sufletul său; sau ce ar da omul în schimb pentru sufletul său?" 
(Matei 16, 1 6). întrucât sufletul este format din intelect (raţiune, 
minte), voinţă şi sentiment, se cuvine ca în cadrul iubirii de sine, 
să avem în atenţie toate funcţiile sufletului. 

a). Raţiunea reprezintă partea sufletului prin care ne adunăm 
cunoştinţe pentru a intra în relaţie cu lumea, motiv pentru care 
este necesar să o îmbogăţim să o dezvoltăm mereu cu cele mai 
folositoare cunoştinţe pentru câştigarea adevăratei înţelepciuni, 
ştiut fiind că „mintea care iubeşte pe Dumnezeu este făclia care 
luminează sufletul" (Sf. Antonie cel Mare). 

b) . Voinţa este puterea sufletului prin care ducem la înde¬ 
plinire hotărârile minţii. Ea trebuie întărită şi orientată perma¬ 
nent spre faptele bune; după îndemnul Apostolului: „Nu te lăsa 
biruit de rău, ci biruieşte răul cu binele“ (Romani 13, 21). Prin 
statornicia voinţei se ajunge la formarea caracterului religios 
moral, care reprezintă un ideal al strădaniilor noastre duhovni¬ 
ceşti. 

c) . Simţirea (sentimentul) creştinului trebuie să fie mereu 
sub orientarea raţiunii şi a voinţei pentru a da impuls puterilor 
sufleteşti pe calea virtuţilor. 

7. Fixarea cunoştinţelor 

Pe ce se întemeiază iubirea faţă de sine? (Pe faptul că omul având 
în sine chipul lui Dumnezeu reprezintă o valoare, o demnitate pe 
care Dumnezeu Creatorul i-a dat-o numai lui. în mod firesc noi 
ne apropiem totdeauna şi cultivăm ceea ce reprezintă valoarea, 
şi evităm contrariul ei). în ce constă această demnitate dată dc 
Creator omului? (în faptul că omul este coroana creaţiei, că arc 
sufletul nemuritor, că având chipul lui Dumnezeu, trebuie ne¬ 
contenit să tindă la asemănarea cu Dumnezeu). Care este valoarea 
spre care omul trebuie să tindă necontenit spre a fi asemenea lui 
Dumnezeu? (Aceasta este virtutea). Care este contrariul valorii 
din om care trebuie îndepărtat? (Păcatul intrat în firea omului). 
Păcatul nu poate duce la iubirea faţă de sine? (Nu poate duce, 
fiindcă el reprezintă o falsă iubire faţă de sine). Când sesizăm 
noi aceasta? (Când suntem înrobiţi de păcat). Când suntem 
înrobiţi de păcat? (Când nu mai slujim chipului lui Dumnezeu 
din noi, ci căutăm numai poftele oarbe din simţurile noastre 
înclinate spre păcat). Care sunt acestea? (în primul rând egoismul 
care naşte în sufletul nostru mândria, lăcomia, desfrâul, invidia, 
mânia, ura, răutatea, precum şi toate celelalte pofte şi înclinaţii 
care crează o falsă iubire de sine). Cum putem cunoaşte că aceasta 
este o falsă iubire de sine? (Fiindcă păcatul ruinează firea 
omenească, e ca o boală care duce la moarte. în mod firesc noi 
iubim ceea ce ne împlineşte firea şi ne aduce nemurirea 
sufletului). 

8. Aplicarea 

Se cuvine ca fiecare credincios să-şi analizeze propria sa 
conştiinţă şi viaţă duhovnicească, luptând cu păcatul lăcomiei, 

al egoismului şi al neînfrânării, şi căutând în acelaşi timp să 
cultive cumpătarea, sfinţenia şi altruismul în relaţiile cu semenii. 

9. Rugăciunea la ieşirea din clasă. 


Semnificaţia morală a jurământului 


I. Pregătirea aperceptivă 

Auzim adesea spunându-se „jur pe Dumnezeu că...“, sau: „aşa 
să-mi ajute Dumnezeu precum spun adevărul* 1 , sau: „jur că voi 
împlini cutare promisiune sau făgăduinţă!**. Prin asemenea 
cuvinte se stabilesc relaţii de încredere între oameni, deoarece 
ele impun respectarea cuvântului dat. 

II. Anunţarea temei 

Acesta este jurământul, la care ne vom referi în cele ce urmează. 

III. Tratarea 

Jurământul este o practică religioasă datând din cele mai vechi 
timpuri, cu adânci temeiuri în învăţătura descoperită de Dumne¬ 
zeu. Cartea Sfântă aminteşte de jurământ numai după căderea 
omului în păcat, prin minciuna şi viclenia diavolului „părintele 
minciunii** (Ioan 8, 44), şi „cel viclean**, care îl ispiteşte perma¬ 
nent pe om şi nu odată acesta cade pradă ispitelor lui. Minciuna 
şi viclenia duce însă la înşelăciune şi la nedreptăţi, provocând 
dezordine şi neîncredere în viaţa oamenilor, ceea ce duce mai 
departe la învrăjbire şi tulburare, alungând armonia şi pacea, care 
se impun a fi statornice pentru ca viaţa să-şi poată avea mersul ei 
normal. 

Pentru a evita această situaţie ce tulbură buna desfăşurare a 
vieţii, în lupta omului cu ispita şi păcatul, Dumnezeu a introdus 
jurământul, legându-i astfel pe oameni de adevăr, de fidelitate 
faţă de cuvântul dat şi ţinerea unei făgăduinţe. De aceea, Dum¬ 
nezeu însuşi, atunci când a stabilit un legământ veşnic cu Avraam 
şi cu Moise, prin care le-a comunicat voia şi poruncile, a depus 
toate făgăduinţele cu jurământ. Este, fireşte, un mod omenesc de 
a vorbi, dar care avea să-i asigure pe oameni că Dumnezeu ţine 

totdeauna făgăduinţele Sale, că este statornic în a răsplăti cu 
bunătate pe cei ce împlinesc voia şi poruncile Sale, sau pedepseşte 
pe cei ce le încalcă. Şi tot aşa trebuie să se comporte şi oamenii 
în relaţiile dintre ei: să spună numai adevărul şi să-şi ţină cuvân¬ 
tul dat. în prima sa carte, Biblia arată că pentru ca regele Sodomei 
să fie convins şi să nu se îndoiască de spusele lui Avraam, acesta 
îi declară cu jurământ — care se facea prin ridicarea mâinii drepte 
în sus spre Dumnezeu (Facerea 21, 23-24). Pentru a nu lăsa nici 
un fel de îndoială asupra făgăduinţelor date lui Avraam, Dumne¬ 
zeu îl asigură sub forma jurământului (Facerea 21, 16-18). La 
rândul său, Avraam, pentru a avea certitudinea că i se va împlini 
dorinţa, cere slugii sale făgăduinţe tot sub formă de jurământ 
(Facerea 24, 3). Dacă jurământul adevărat conferă fermitate 
caracterului prin ţinerea cuvântului dat. în schimb jurământul 
strâmb, sub care se ascunde înşelătorie, constituie o „pângărire a 
numelui celui sfânt al lui Dumnezeu" (Leviticul 19, 11-12). 

Adevăratul jurământ constituie o mărturisire de credinţă şi 
de cinstire a lui Dumnezeu; de aceea ci primeşte autoritatea 
cuvenită numai dacă este făcut în numele lui Dumnezeu; „Să te 
temi de Domnul tău şi numai lui să-i slujeşti, de el să te lipeşti şi 
pe numele lui să te juri" (Deuteronom 6, 13). Profeţii Vechiuiui 
Testament arătau că jurământul făcut pe numele Dumnezeului 
adevărat, este o binecuvântare, aducând cinstire lui Dumnezeu, 
fiindcă a mărturisi adevărul şi dreptatea în numele lui Dumne¬ 
zeu înseamnă a-i aduce cuvenită preamărire (Ieremia 4, 2). 

' Ceea ce condamnă profeţii este jurământul fals, strâmb. Prin 
el vine nedreptatea între oameni şi se necinsteşte numele lui Dum¬ 
nezeu (Zaharia 8, 17). Pe timpul Mântuitorului cărturarii şi fariseii 
au falsificat adevăratul înţeles al jurământului, spunând că numai 
cel făcut în numele lui Dumnezeu trebuie ţinut. De aceea, 
obişnuiau să jure, fără a ţine jurământul, pe cer, pe pământ, pe 
Ierusalim, sau chiar pe capul lor. lisus condamnă sentenţios 
această practică, deoarece toate sunt legate de numele lui Dum¬ 
nezeu: „Aţi auzit că s-a zis celor de demult: să nu juri strâmb, ci 
să ţii înaintea Domnului jurămintele tale. Eu însă vă spun: să nu 
vă juraţi nicidecum, nici pe cer, fiindcă este tronul lui Dumne¬ 
zeu, nici pe pământ, fiindcă este aşternutul picioarelor Lui, nici 
pe Ierusalim, că este cetatea marelui împărat, nici pe capul tău 
să nu te juri, fiindcă nu poţi să faci un fir de păr, alb sau negru. 
Ci cuvântul vostru să fie: ceea ce este da, da şi ceea ce este nu, 
nu; iar ce este mai mult decât aceasta, de la cel rău este“ (Matei 
5, 33-37). 

Dacă credincioşii tind cu consecvenţă spre sfinţenie, şi 
desăvârşire, dacă gândurile, vorbele şi faptele sunt totdeauna 
curate şi sincere, nu mai este nevoie de jurământ. Aceasta ar fi şi 
starea ideală ce ar trebui să se statornicească între ei. De aici şi 
îndemnul Sfântului Iacob: „Iar înainte de toate, fraţii mei, să nu 
vă juraţi nici pe cer, nici pe pământ, nici cu orice alt jurământ, ci 
să fie vouă ce este aşa, aşa, şi ce este nu, nu, ca să nu cădeţi sub 
judecată." (Iacob 5, 12). Dar nu toţi se află pe aceeaşi treaptă de 
sfinţenie. Biserica nu este numai a drepţilor şi a sfinţilor, ci şi a 
păcătoşilor, căci „cei bolnavi au nevoie de doctor...". „Intr-o casă 
mare — spune Apostolul — nu sunt numai vase de aur sau de 
argint, ci şi de lemn şi de pământ, şi unele sunt spre cinste, iar 
altele sunt spre necinste" (II Timotei 2, 20). 

Aşa stând lucrurile, pentru ca toţi să poată convieţui în pace 
şi armonie, pentru a înlătura minciuna şi a statornici deprinderea 
în ţinerea cuvântului dat, Biserica nu a înlăturat jurământul, ci 
l-a socotit ca uri pedagog, care oferă tărie şi demnitate caracterului 
şi creează deprinderea de a spune numai adevărul şi de a evita 
minciuna: „Căci oamenii se jură pe cel mai mare şi jurământul 
este pentru ei spre întărire şi sfârşit al oricăror neînţelegeri" (Evrei 
6, 16). Apostolul Neamurilor foloseşte des expresia: „Martor îmi 
este Dumnezeu", pentru ca cei cărora le sunt adresate cuvintele 
lui, să aibă certitudinea celor comunicate (Romani 1,9; II Corin- 
teni 1, 23; Galateni 1, 20; Filipeni 1, 8), şi chiar li se adresează 
cu jurământ spunând: „Vă jur întru Domnul" (I Tesaloniceni 5, 
27). 

Pe de altă parte, Biserica a condamnat totdeauna cu asprime 
jurământul îndreptat împotriva vieţii semenului, cum a fost, de 
pildă, jurământul lui Irod, care a dus la tăierea capului Sfântului 
Ioan Botezătorul... Cu aceeaşi asprime a fost pedepsit şi 
jurământul fals, mincinos, socotit ca o crimă împotriva vieţii 
semenilor. Astfel, învăţătura celor 12 Apostoli, scrisă în primul 
secol creştin, spune categoric: „să nu juri strâmb, să nu dai 
mărturie mincinoasă, sa nu vorbeşti de rău, să nu ţii minte-răul. 
Să nu fii cu două gânduri, nici cu două feluri de vorbă, pentru că 
două feluri de vorbă este cursa morţii". La rândul lor, canoanele 
bisericeşti pedepsesc şi ele jurământul fals. Aşa spre pildă, 
canonul 25 Apostolic pedepseşte cu caterisirea pe clericul care a 
depus jurământ strâmb, iar canonul 64 al Sfântului Vasile cel 
Mare opreşte 10 ani de la împărtăşanie pe credincioşii care au 
depus jurământ mincinos. Jurământul strâmb a fost totdeauna 
incriminat şi de legile civile prin diferite pedepse, mergând de la 
cea capitală, până la condamnarea la închisoare. 

IV. Recapitularea - Aprecierea 

Când a apărut jurământul? (După căderea omului în păcat, odată 
cu apariţia vicleniei, a minciunii şi a neîncrederii între oameni). 
Care este rostul jurământului? (De a alunga neîncrederea şi 
suspiciunea, care tulbură relaţiile dintre oameni). Cum era 
considerat jurământul în Vechiul Testament? (Un adevărat act 
de cult. El poartă sfinţenia lui Dumnezeu, fiindcă exprimă 
dreptatea lui Dumnezeu, iar jurământul strâmb aduce pedeapsă 
grea, deoarece aduce o „pângărire 44 a numelui lui Dumnezeu). 
Dacă oamenii spun mereu adevărul şi îşi ţin promisiunile, mai 
este nevoie de jurământ? (Nu mai este nevoie. Aceasta este 
situaţia ideală de desăvârşire, spre care trebuie să tindă toţi cre¬ 
dincioşii şi spre care ne îndeamnă şi Mântuitorul. Dar cum Bise¬ 
rica este şi a păcătoşilor, şi cum între toţi credincioşii trebuie să 
existe armonie şi pace, practica jurământului devine folositoare, 
tocmai pentru a cimenta şi garanta încrederea între oameni). 

V. Asocierea 

Având o utilizare superioară în viaţa oamenilor, jurământul este 
întâlnit în diferite forme în toate religiile şi la toate popoarele. 
Pe lângă aspectul religios, în care se invocă martor Dumnezeu, 
există şi jurământul din viaţa civilă, folosit în tribunale pentru 
stabilirea adevărului, iar jurământul militar, de fidelitate faţă de 
patrie, reprezintă un angajament solemn, care dă expresie 
simţămintelor patriotice. Mai există şi jurământul de fidelitate 
faţă de o instituţie, faţă de Biserică, faţă de practicarea cu simţ 
de răspundere a unei activităţi, precum şi alte forme particulare 
de asigurare a adevărului mărturisit, sau a ţinerii unei tăgăduinţe, 
prin aşa-numitul „cuvânt de onoare 41 . 

VI. Generalizarea 

Jurământul religios înseamnă deci, a lua pe Dumnezeu ca martor 
pentru adevărul mărturisit sau făgăduinţa făcută având credinţa 
în putere lui Dumnezeu de a pedepsi minciuna. 

VII. Aplicarea 

1. Datorită importanţei sale, jurământul este aplicat în instanţele 
bisericeşti de judecată, pentru stabilirea adevărului şi a dreptăţii. 

2. Jurământul solemn se face în biserică, cu mâna pe Sfânta 
Evanghelie şi pe cruce."«Se mai practică şi jurământul solemn 

între două persoane, săvârşit în biserică în faţa preotului, privind 
mărturisirea unui adevăr, ţinerea unei făgăduinţe, sau de fidelitate 
reciprocă între soţi. 

3. Pentru situaţii independente de cei ce au săvârşit 
jurământul, în cazul în care acesta nu poate fi ţinut, Biserica 
acordă dezlegare de jurământ. Dar ţinând seama de importanţa 
jurământului, se cuvine a fi făcut cu seriozitate şi chibzuinţă, 
spre a putea fi ţinut cu sfinţenie. 


Rugăciunea 


I. Pregătirea aperceptivă 

Este cunoscut faptul că prin căderea omului în pacat chipul lui 
Dumnezeu s-a tulburat în fiinţa lui, mintea i s-a întunecat, 
sentimentele s-au pervertit şi voinţa i-a slăbit. în acelaşi timp 
s-a întunecat şi comuniunea cu Dumnezeu. Dincolo de toate 
acestea, i-a mai rămas totuşi omului căzut în păcat puterea de 
a-şi ridica sufletul spre cer. Nu i-a fost secătuită în întregime 
simţirea duhovnicească de a ţine legătura şi a reintra mereu în 
comuniune cu Creatorul său, înălţându-se ca pe o scară spre 
Părintele ceresc pentru a primi darurile Sale. 

II. Anunţarea temei 

Această capacitate a sufletului credinciosului de a se ridica spre 
comuniunea cu Dumnezeu este rugăciunea, la care ne vom referi 
în cele ce urmează. 

III. Tratarea 

Rugăciunea ca şi putere a sufletului de a se apropia şi intra în 
comuniune cu divinitatea este întâlnită la toate religiile. Ea este 
însă recomandată diferit, în funcţie de gradul la care fiecare din 
ele a reuşit să interpreteze actul religios ca şi comuniune dintre 
Dumnezeu şi credincios. S-au ivit şi forme mai puţin autentice, 
precum şi situaţii de declin. Mântuitorul combate, de pildă, 
„bolboroseala 41 practicată de unele religii din timpul Său, ca şi 
declinul la care ajunsese rugăciunea făcută de farisei cu mândrie 
şi nesinceritate, „de ochii lumii“, ca să primească laude. Domnul 

ne arată că rugăciunea trebuie să reprezinte adresarea plină de 
sinceritate, de naturaleţe, şi de dăruire tainică a fiului faţă de 
Părintele său. Iar atunci când Apostolii nu ştiau cum să se roage, 
El îi învăţa rugăciunea „Tatăl nostru". 

Spre deosebire de celelalte religii, rugăciunea pe care o 
rostesc creştinii este „în duh şi în adevăr" (Ioan 4, 24). Ea se 
adresează Sfintei Treimi cu însăşi participarea Persoanelor Ei. 
Astfel rugăciunea în creştinism reprezintă înălţarea, sau ridicarea 
sufletului spre Dumnezeu Tatăl prin intermediul Duhului Sfânt. 
Rugăciunea este astfel menţinută în lumina adevărului, fiindcă 
Duhul „se roagă pentru noi cu suspine negrăite" (Romani 8, 26). 
în al doilea rând, rugăciunea este făcută „în numele lui Hristos" 
(Ioan 15, 16; Romani 1. 8, 7. 25) şi prin participarea Lui ca 
Mijlocitor către Tatăl (I Timotei 2, 5). Rugăciunea primeşte astfel 
putere şi îndrăznire către Părintele ceresc: „Eu ştiu că pururea 
mă asculţi" (Ioan 11,42). 

Pe de altă parte înălţarea sufletului spre Dumnezeu prin 
rugăciunea în duh şi adevăr se face prin cele trei virtuţi teologice: 
credinţa, nădejdea şi dragostea. 

Credinţa face ca rugăciunea să pornească din adâncul 
sufletului şi să fie expresia fidelă a simţămintelor îndreptate spre 
Dumnezeu. Credinţa îi dă rugăciunii putere şi siguranţă. De aici 
şi îndemnul Mântuitorului „Toate câte cereţi, rugându-vă, credeţi 
că veţi lua şi veţi avea" (Marcu 11,24). în acest sens, Iisus admiră 
rugăciunea femeii cananience, a sutaşului, a femeii cu scurgere 
de sânge, a orbului din Ierihon, etc., şi îmbărbătându-1 pe Iair, îi 
spune: „Nu te teme, crede numai..." (Luca 8, 50), asigurând în 
acelaşi timp chiar şi pe Sfinţii Apostoli că „toate sunt cu putinţă 
celui ce crede", că cine are credinţă „cât grăuntele de muştar, şi 
ar zice muntelui: ridică-te şi aruncă-te în mare şi nu se va îndoi 
în inima sa, şi va crede că cele ce zice vor fi, va fi lui orice va 
zice" (Marcu 1 1, 22-23). 

Pe lângă credinţă, rugăciunea primeşte putere prin virtutea 
nădejdii. De altfel, fără nădejde, ca încredere în iertarea şi 
milostivirea lui Dumnezeu, nici nu există rugăciune. De aici şi 
îndemnul psalmistului: „Nădăjduieşte în Domnul şi fă binele... 
Caută fericirea ta la Domnul şi El va împlini dorinţele inimii 
tale. încredinţează Domnului căile tale. Nădăjduieşte în El şi El 
te va călăuzi" (Psalmul 36, 3-5). 

Rugăciunea pornită din credinţă şi întărită de nădejde, trebuie 
să fie pătrunsă de iubire. Dacă credinţa îţi ajută să cunoşti pe 
Tatăl, să ştii cui te adresezi, dacă nădejdea îţi aduce putere şi 
statornicie, iubirea stabileşte prin rugăciune comuniunea cu Tatăl; 

o comuniune ca între fiu şi Părintele său: sinceră, deschisă, natu¬ 
rală, fără nici un fel de rezerve... 

Şi în celelalte religii credincioşii se rugau. O făceau însă cu 
teamă, cu nesiguranţă, din interes, sau de multe ori din simplă 
obişnuinţa... „Iubirea alungă teama' 1 (I loan 4. 18) şi credinciosul 
intrând în comuniune cu Părintele său, face din rugăciune un act 
de adorare a măreţiei şi frumuseţii divine, şi în acelaşi timp de 
înălţare a sa în sferele cele mai înalte ale iubirii lui Dumnezeu. 

De aici vedem că rugăciunea poale fi împărţită după conţinut 
în rugăciune de laudă (sau de preamărire), rugăciune de mulţu¬ 
mire şi rugăciune de cerere. 

Rugăciunea de laudă sau de preamărire este cea mai înaltă şi 
desăvârşită formă de rugăciune. Ea uneşte cerul cu pământul. E 
rugăciunea întregii creaţii de pe pământ unită cu cea a îngerilor 
din ceruri. întreaga creaţie de pe pământ aduce preamărire lui 
Dumnezeu prin însăşi existenţa sa, prin ordinea pe care Creatorul 
însuşi i-a imprimat-o, iar credincioşii aduc laudă Părintelui ceresc 
prin admirarea desăvârşirii lui Dumnezeu: „Toate să laude numele 
Domnului, că numele Lui e preamărit şi slava Lui e în cer şi pe 
pământ" (Psalmul 148, 13). 

Rugăciunea de mulţumire este expresia recunoştinţei faţă de 
purtarea de grijă şi bunătatea lui Dumnezeu. întrucât noi nu putem 
înţelege totdeauna lucrarea lui Dumnezeu exercitată asupra vieţii 
noastre şi interpretăm întâmplările vieţii mai mult în prezent decât 
în viitor, rugăciunea de mulţumire trebuie să fie făcută pentru 
tot ceea ce ne vine din partea Părintelui ceresc, după modelul 
Apostolului: „Mulţumesc pururea pentru toate lui Dumnezeu 
Tatăl în numele Domnului nostru Iisus Etristos" (Efeseni 5, 20, 1 
Tes. 5, 18). 

Rugăciunea de cerere trebuie să fie expresia încrederii Fiului 
că Părintele sau îi împlineşte dorinţele folositoare vieţii şi 
mântuirii. Este adevărat că Dumnezeu ştie de ce avem noi nevoie 
(Matei 6, 8), dar prin cererile noastre devenim conştienţi că ceea 
ce am primit ne vine de la Părintele pe care L-am rugat. 
Rugăciunea de cerere trebuie să fie stăruitoare (Luca 18, 1-7), 
dar în acelaşi timp plină de încredere, de dăruire şi de umilinţă, 
având pildă rugăciunea Mântuitorului, care adresându-se lui Dum¬ 
nezeu Tatăl îi cere: „Nu voia mea, ci voia Ta (să se împlinească)" 
(Matei 26, 39). 

După subiectul care o exprimă, rugăciunea poate fi de două 
feluri: personală şi publică. Cea personală exprimă comuniunea 
intimă a sufletului cu Dumnezeu. Cea publică este expresia 
comuniunii de simţire a credincioşilor îndreptată spre cer. într-o 

astfel de rugăciune, pietatea primeşte căldura şi flacăra prin 
apropierea duhovnicească a credincioşilor care înalţă Părintelui 
aceeaşi simţire, asemenea unor cărbuni ţinuţi pe o vatră de jăratec, 
care se aprind unul din altul... Rugăciunea Euharistică din cadrul 
Sfintei Liturghii oferă cel mai înălţător model de rugăciune pu¬ 
blică, aportul principal aducându-1 şi faptul că în cadrul ei cre¬ 
dincioşii se împărtăşesc din acelaşi Trup şi Sânge al Domnului, 
constituindu-se astfel că membre vii în Trupul lui Hristos (Bise¬ 
rica). 

în acelaşi timp aspectul comunitar al rugăciunii este dat de 
faptul că ea cuprinde întreaga Biserică, atât pe cei aflaţi în viaţă, 
cât şi pe cei adormiţi în Domnul. Ea se adresează Sfintei Treimi 
în comuniunea sfinţilor ca mijlocitori către Dumnezeu. 

După forma de exprimare rugăciunea poate fi lăuntrică şi 
verbală. „Gura vorbeşte din prisosul inimii" (Matei 12, 24) a 
spus Mântuitorul, ceea ce înseamnă că vorbele au valoare în faţa 
lui Dumnezeu numai în măsura în care sufletul participă cu 
întreaga lui vibraţie interioară la rugăciunea rostită. 

Efectele sau roadele rugăciunii sunt multiple. Reţinem două 
care le includ şi pc celelalte. Primul se referă la curăţia inimii, a 
gândurilor de orice întinăciune. „Când ne aşternem la rugăciune 
— spunea Fericitul Augustin — încetăm să mai păcătuim, iar 
când încetăm rugăciunea, începem să păcătuim". Evlavia Bisericii 
Ortodoxe oferă, la recomandarea Apostolului, modelul „neînce¬ 
tatei rugăciuni" (I Tes. 5, 17), redat prin cunoscuta „rugăciune a 
inimii", sau „rugăciunea lui Iisus", care prin rostirea neîntreruptă 
a numelui lui Iisus ţine mintea mereu trează, ferind-o de viclenia 
gândurilor dăunătoare vieţii duhovniceşti. 

Al doilea rod sau efect al rugăciunii este iubirea faţă de 
semeni, ca şi faţă de întreaga creaţie pe care trebuie să o simtă 
cel ce se întâlneşte cu Dumnezeu în rugăciune. Aşa cum, dacă 
stai sub influenţa razelor soarelui, te încălzeşti, sau sub influenţa 
ploii, te uzi; tot astfel stând în rugăciune sub raza de lumină a 
iubirii lui Dumnezeu, trebuie să te laşi pătruns de ea prin 
exteriorizarea ei în acte de iubire îndreptate spre semeni şi spre 
întreaga creaţie. De aceea, ca expresie a gândului curat şi a iubirii 
care animă sufletul în rugăciune, nu vom cere niciodată rău 
semenului nostru, ci ne vom ruga deopotrivă pentru cei de aproape 
sau de departe, pentru cei ce ne iubesc sau cei ce ne duşmănesc, 
căutând totdeauna pacea şi împăcarea cu toţi oamenii: „Când staţi 
de vă rugaţi iertaţi orice aveţi împotriva cuiva, ca şi Tatăl vostru 
cel din ceruri să vă ierte greşelile voastre" (Marcu 11, 25). 

IV. Recapitularea - Aprecierea 

Care sunt caracteristicile rugăciunii creştine ca adresare către 
Părintele ceresc? (Rugăciunea se face în numele lui Hristos, prin 
mijlocirea Fiului şi a Duhului Sfânt). Cum trebuie să se înalţe 
sufletul creştinului spre Dumnezeu atunci când ne rugăm în duh 
şi adevăr? (Prin cele trei virtuţi teologice: credinţa, nădejdea şi 
dragostea). Care sunt însuşirile rugăciunii pornită din credinţă, 
nădejde şi dragoste? (O astfel de rugăciune trebuie să fie 
stăruitoare, plină de umilinţă, de iertare şi curăţită de gândurile 
care tulbură sufletul). De câte feluri este rugăciunea după 
conţinut? (De trei feluri: de laudă, de mulţumire şi de cerere). 
Dar după subiectul care o rosteşte? (Este particulară şi publică). 
Care sunt efectele sau roadele rugăciunii? (Ferirea de păcat şi 
creşterea neîncetată în iubirea adresată semenilor şi întregii 
creaţii). De aici vedem că pe bună dreptate au apreciat dascălii 
Bisericii că ceea ce este aerul şi hrana pentru trup, este rugăciunea 
pentru suflet. Ea este „cheia cu care deschidem poarta cerului şi 
intrăm la părintele ceresc" (Fericitul Augustin); este „rădăcina 
vieţii duhovniceşti, fără de care sufletul nu se poate hrăni şi trăi, 
cum nu poate trăi şi rodi un pom fără rădăcină" (Sf. Efrem Şirul); 
„ceea ce este apa pentru peşte, aceasta este rugăciunea pentru 
sufletul credinciosului" (Sfântul Ioan Gură de Aur). 

V. Asocierea 

Pentru dezvoltarea şi desăvârşirea vieţii duhovniceşti, rugăciunea 
trebuie împletită armonic cu munca. „Roagă-te şi munceşte" a 
devenit încă dintru început deviza creştinilor. La fel, rugăciunea 
unită cu postul oferă posibilitatea izgonirii a tot ce reprezintă 
rău în fiinţa noastră (Matei 17, 21), iar alături de milostenie, 
rugăciunea devine roditoare, primind viaţă şi putere prin iubirea 
ce trebuie cultivată în relaţiile cu semenii. 

VI. Generalizarea 

Din cele până aici tratate vedem că rugăciunea este comunicarea 
şi comuniunea sufletului credinciosului cu Părintele ceresc, în 
urma căreia fiinţa lui devine mai curată sub aspect duhovnicesc, 
iar iubirea faţă dc semeni şi faţă de întreaga creaţie mai 
desăvârşită. 

VII. Aplicarea 

1. Sub aspect practic-aplicativ, rugăciunea poate fi făcută oricând 
şi oriunde, când simţim nevoia, dar se cuvine să fie făcută cu 
atenţie, prin concentrarea gândurilor şi a întregii simţiri la 
cuvintele rostite. Iar pentru împlinirea acestui deziderat este 
potrivit să ne retragem într-un loc mai liniştit, sau în biserică. 
Nu este lipsită de importanţă nici poziţia pe care trebuie să o 
adoptăm în timpul rugăciunii, fie în genunchi, fie stând în 
picioare, pentru a exprima evlavia şi respectul arătat lui Dumne¬ 
zeu. Rugăciunea începe şi se sfârşeşte cu semnul sfintei cruci. 
Se face în Numele Sfintei Treimi (în numele Tatălui şi al Fiului 
şi al Sfântului Duh) şi se sfârşeşte prin mărirea adusă Ei (Mărire 
Tatălui şi Fiului şi Sfântului Duh...). 

2. Rugăciunea poate fi rostită sub formă spontană, 
improvizată, spre a exprima simţămintele care angajează sufletul 
la un moment dat în relaţie cu Dumnezeu, dar se recomandă mai 
ales să ne orientăm după modelele pe care ni le oferă Biserica 
prin cărţile de cult, sau prin cele de rugăciuni, care cuprind un 
adevărat tezaur de simţăminte la diferite trebuinţe ale vieţii, for¬ 
mulate de cei mai înduhovniciţi părinţi ai Bisericii. 

3. Se vor rosti cu credincioşii rugăciunile începătoare 
slujbelor bisericeşti: împărate ceresc, Prea Sfântă Treime, Tatăl 
nostru. 


Despre post 


I. Pregătirea aperceptivă 

Fără prea mare greutate observăm cu toţii că viaţa noastă nu se 
desăvârşeşte monoton, ci variat. Nu numai în procesul activităţii 
zilnice, ci şi sub aspect duhovnicesc. Sunt rânduite de Biserică, 
sărbători cu adâncă semnificaţie în istoria mântuirii noastre, de 
care trebuie să ne apropiem cu duhovnicească. Sunt apoi chiar 
zile care rămân pe veci de neuitat pentru creştini. Ori de câte ori 
ne gândim la Patimile şi învierea Domnului prin care ne-a venit 
mântuirea, imediat facem legătura cu Vinerea şi Duminica, şi 
astfel aceste zile ne determină ca bucuria să primească o anumită 
interpretare. Vinerea, spre exemplu, amintind de suferinţele 
Domnului, rămâne pentru cei mântuiţi prin Jertfa lui Hristos o 

zi, nu de îmbuibare cu mâncări şi băuturi, ci participare la 
suferinţa Domnului ce pentru noi s-a adus, prin abţinerea de la 
mâncări şi băutură care să ne stimuleze şi să ne întreţină plăcerea 
trupească. La fel şi marile praznice împărăteşti precum Naşterea 
şi învierea Domnului, sau praznicul închinat Sfinţilor Apostoli 
Petru şi Pavel sau adormirea Maicii Domnului sunt întâmpinate 
printr-o anumită pregătire specială, înălţare a sufletului spre 
Dumnezeu prin rugăciune şi reţinere de la îmbuibare cu mâncare 
şi băutură. 

II. Anunţarea temei 

Această renunţare la îmbuibare cu mâncare şi băutură pe o 
perioadă mai mică sau mai mare de timp este postul, la care ne 
vom referi în cele ce urinează. 

III. Tratarea 

Este ştiut fiecăruia că îmbuibarea în mâncare şi consumul 
băuturilor alcoolice peste necesarul cerut de organismul fiecărui 
om, şubrezesc sănătatea trupului şi-i deformează arhitectonica, 
lâncezind şi alterând în acelaşi timp şi mintea, simţirea şi voinţa. 
De aceea, încă din antichitate s-a emis principiul „mănâncă ca să 
trăieşti, nu trăi ca să mănânci". A existat de asemenea, din cele 
mai vechi timpuri şi o adevărată practică a regimului vegetarian, 
cu rezultate dintre cele mai bune pentru viaţa indivizilor sau a 
colectivităţii. 

Practica nu este străină nici colectivităţii religioase, ea 
devenind o poruncă de comportament, de conduită pentru o 
anumită perioadă, vizând anumite scopuri. Nu a lipsit nici 
motivaţia sănătăţii sufletului şi trupului, ştiind că de pildă, „vinul 
veseleşte inima omului", cum spunea psalmistul, dar abuzul „duce 
la desfrânare", cum specifica Apostolul, sau exprimat într-un 
limbaj duhovnicesc de un Părinte al Bisericii: „băutura este de la 
Dumnezeu, beţia de la diavolul". Multe din religii şi religia 
descoperita de Dumnezeu în special, a intuit norme sau reguli de 
întreţinere a sănătăţii duhovniceşti a credincioşilor şi în felul 
acesta a creării posibilităţilor celor mai bune de folosire a tuturor 
bunurilor ce le sunt date. De pildă, încă de la crearea omului, 
Dumnezeu i-a dat posibilitatea de a mânca din toate roadele care 
sâ-i asigure viaţa; numai din unul, nu... Această interdicţie pe 
lângă faptul că îl menţine pe om în ascultare faţă de Ziditorul 
său, în acelaşi timp îi întăreşte şi voinţa, ca putere a stăpânirii de 

sine, îi educă comportarea şi îi formează caracterul... Intervenţia 
păcatului în viaţa omului creând o descumpănire a raporturilor 
dintre trup şi suflet şi o tulburare a relaţiilor cu divinitatea, ca 
un remediu, ca un leac se instituie practicarea postului trupesc 
împletit cu căinţa şi smerenia faţă de Dumnezeu pentru păcatele 
săvârşite. Tot în acest scop se practică postul şi cu prilejul 
anumitor evenimente mai importante din viaţa credincioşilor, sau 
comunităţii. Aşa de pildă Moise a postit înaintea primirii Legii 
pe Muntele Sinai (Ieşire 34, 20). Având un pronunţat caracter 
moral, a fost practicat de Ilie (I împăraţi 19, 8); de profetul Daniel 
în timpul ispitiri (Daniel 10, 2-3), de regele David în semn de 
pocăinţă (Ps. 35, 3); sau ca o înfrânare deopotrivă a trupului şi a 
sufletului, adică o abţinere nu numai de la mâncare şi băutură, ci 
şi sub forma căinţei (Ioil 2, 12; Daniel 11, 12) şi înfrânarea inimi 
(Numeri 30, 7), cu consecinţe profund sociale, profeţii arătând 
că adevăratul post plăcut lui Dumnezeu constă în: „dezlegarea 
lanţurilor răutăţilor a legilor robiei, slobozind pe cei asupriţi şi 
rupând orice fel de jug, împărţind pâinea cu cel flămând şi 
aducând în casă pe cei nenorociţi şi fără adăpost, acoperind pe 
cel gol...“ (Isaia 58, 6-8). S-a instituit şi postul public, fixându-se 
o zi specială numită a „împăcării", sau a „curăţiei" prin umilirea 
sufletului şi prin înfrânarea trupului (Levitic 16, 29-34; 23, 
27-30). Tot cu caracter public se impunea postul şi în situaţii 
speciale: pentru prevenirea unor calamităţi, pentru ploaie la timp, 
încetarea unor robii (Judecători 20, 26; I Samuel 7, 6 31,13; 
Zaharia 7, 5; Daniel 9, 3; Ioil 1,4), sau la moartea unui condu¬ 
cător. 

Ca unul care „nu a venit să strice legea ci să o împlinesc 
(Matei 5, 17), Mântuitorul însuşi a postit înaintea începerii 
activităţii sale mesianice, 40 de zile şi nopţi în pustia Carantanei. 
El a făcut însă o recomandare specială, spunând „Şi când postiţi, 
nu fiţi trişti ca făţarnicii... iar tu când posteşti, unge-ţi capul tău 
şi spală-ţi faţa, ca să nu te arăţi oamenilor că posteşti, ci Tatălui 
care vede în ascuns..." (Matei 6, 16-18). Prin aceste cuvinte 
Mântuitorul accentuează sinceritatea căinţei, naturaleţea, discreţia 
şi bucuria sufletească asociată înfrânării trupeşti. Şi face această 
precizare pentru că se simţea nevoia, întrucât lipseau aceste 
trăsături esenţiale adevăratului post. Astfel, pentru a apărea mai 
mult în faţa oamenilor că postesc, fariseii acelor timpuri aveau 
feţele triste şi încruntate, iar când practicau un post mai sever 
mergeau pe stradă cu capetele plecate mergând până acolo încât 
nu se salutau. La posturile recomandate pentru ploaie înceta orice 
fel de activitate, umblaiLdesculţi, nespălându-se şi neungându-şi 

părul, nici cu ulei, nici cu aromate, îmbrăcau veşmânt sub formă 
de sac, îşi smoleau feţele şi îşi puneau pe cap cenuşă. Nu 
manifestau nici un fel de căinţă interioară, ci se lăudau chiar în 
faţa lui Dumnezeu că postesc de două ori pe săptămână (adică 
lunea şi joia, amintirea urcării şi coborârii lui Moise pe muntele 
Sinai când a primit legea), cum este relatat faptul în pilda 
vameşului şi fariseului... 3n cursul activităţii £ale, Mântuitorul a 
recomandat postul alături de rugăciune, ca pe un mijloc de biruinţă 
asupra ispitelor şi demonilor (Matei 17, 21; Marcu 9, 29), iar 
practicarea nu şi-a pierdut întru nimic din însemnătate în viaţa 
Bisericii. Astfel sfinţii apostoli au practicat postul după modelul 
Domnului (II Corinteni 11, 27), îndemnându-ne să-l ţinem şi noi 
la fel (I Corinteni 11, 27). Multe din evenimentele cele mai 
însemnate din viaţa lor şi a Bisericii au fost precedate de rugă¬ 
ciune şi de post (Fapte 9, 9; 13, 2-3; 14, 23). Constituţiile 

Apostolice stabilesc ca zile de post miercurea şi vinerea în 
amintirea Sfintelor Patimi ale Domnului. 

IV. Recapitularea - Aprecierea 

Am văzut că înfrânarea de la mâncare şi băutură, sau cumpătarea 
era în vechime o recomandare a înţelepţilor şi medicilor pentru 
asigurarea sănătăţii trupeşti şi sufleteşti, a stăpânirii de sine, a 
educaţiei propriu-zise, a creşterii vitalităţii şi longevităţii. Sub 
aspect religios postul este înfrânarea căreia i se adaugă şi căinţa, 
smerenia, zdrobirea de inimă faţă de divinitate, iar în Vechiul 
Testament se referă şi la acte de binefacere către semeni. 

Când Mântuitorul spune fariseilor că nu ce intră în gură 
spurcă pe om, ci ceea ce iese din gură, adică din inimă: gândurile 
rele, ucideri, desfrânare (Matei 15, 11; Marcu 7, 21) combate 
tocmai formalismul, nesinceritatea cu care ei practicau postul 
dar nu postul în sine. Domnul accentuează că tocmai postul 
trupesc trebuie neapărat împreunat cu postul sufletesc, aşa cum 
am văzut de altfel că au recomandat şi profeţii şi cum le-au 
practicat şi Sfinţii Apostoli şi Biserica . 

Pe de altă parte, recomandarea Bisericii de a ne abţine de la 
mâncare şi băutură pe o perioadă limitată, nu înseamnă că 
mâncarea şi băutura sunt socotite ca fiind rele în sine. Dacă s-a 
făcut cândva în Legea Veche deosebirea între mâncări „curate* 1 
şi „necurate**, aceasta nu mai rămâne valabilă şi în Legea Nouă, 
„unde toate sunt curate pentru cei curaţi** (Tit 1,5). Mâncarea şi 
băutura sunt create de către Dumnezeu spre existenţa biologică 
„şi toată făptura lui Dumnezeu este bună** (I Timotei 4, 4; Romani 

14, 3-6 ; Coloseni 2, 16-23). Părinţii Bisericii au arătat că hrana 
şi băutura folosite până la necesar sunt o cerinţă naturală a firii 
şi vieţii: „Pentru că şi hrana simplă ne produce o plăcere natu¬ 
rală chiar dacă nu voim, întrucât ne satisface o trebuinţă; la fel 
băutura, pentru că ne potoleşte neplăcerile setei" (Sfântul Maxim 
Mărturisitorul). Aceasta pentru că grija faţă de trup este o cerinţă 
naturală şi necesară; fiindcă aşa cum spune Apostolul: „nimeni 
nu şi-a urât vreodată trupul său, ci îl hrăneşte şi îl încălzeşte..." 
(Efeseni 5, 29). Problema se pune ca „grija de trup să nu o 
prefacem în pofte" (Romani 13,14). Să nu devenim robiţi de 
poftele trupului, sau de răutăţile sufletului. Iar postul trupesc şi 
sufletesc tocmai de la aceasta ne fereşte. Sfântul Apostol Pavel 
referindu-se la cei necumpătaţi arată că „Dumnezeul lor este 
pântecele" (Filipeni 3, 19). Pentru unii ca aceştia „stomacul 
devine asemenea mării ce nu se umple", după cum remarcă un 
părinte al Biserici (Sfântul Nil Ascetul). Deci „nu mâncărurile 
sunt rele, ci lăcomia pântecelui" (Sfântul Maxim Mărturisitorul). 

V. Asocierea 

Legătura dintre postul trupesc şi cel duhovnicesc se manifestă 
prin înfrânare de la mâncare şi băutură armonic împletită cu 
înfrânarea de la gândurile rele, mânie, invidie, lăcomie, mândrie, 
lene, etc., adică prin căinţa de păcate şi strădania de a nu le mai 
săvârşi. 

Pe lângă rugăciune, Părinţii Bisericii "pun postul alături de 
priveghere, ca cele mai înalte virtuţi ale trupului. „Păcatul se 
învinge prin zdrobirea inimii, iar la această stare se ajunge prin 
înfrânare de la somn, hrană şi de la lenevirea sufletească" — 
spune unul dintre ei. 

Pe lângă aceasta postul se adresează şi semenului prin acte 
ale milosteniei trupeşti şi sufleteşti. Comentând cuvintele Mân¬ 
tuitorului referitoare la practica postului: „părul tău îl unge şi 
faţa ta o spală", un Sfânt Părinte arată că ungerea cu aromate 
înseamnă faptele de binefaceri către semeni, iar spălarea feţei, 
căinţa cu lacrimile regretelor pentru păcatele săvârşite. Privind 
îmbinarea armonică între înfrânarea trupului şi binefacerea arătată 
semenilor, s-a remarcat pe bună dreptate că în biserica primară 
când un creştin postea, el nu se înfrâna de la mâncare doar pen¬ 
tru a îndeplini un percept religios şi a se purifica practicând o 
virtute, ci pentru a veni în ajutorul fraţilor aflaţi în lipsă, deoarece 
echivalentul hranei la care renunţa era predat comunităţii şi 
aceasta la rândul ei, îl distribuia după necesităţi . 

VI. Generalizarea 

Din cele tratate vedem că postul este abţinerea de la mâncăruri şi 
băuturi pentru un timp limitat în scopul cinstirii lui Dumnezeu, 
prin restabilirea armoniei dintre trup şi suflet şi slujirea semenilor. 

VII. Aplicarea 

Biserica a stabilit mai multe forme de practicare a postului: 

1. Ajunarea totală, când nu mâncăm şi nu bem nimic toată ziua. 

2. Postul uscat. Postul obişnuit, cu mâncarea de post, adică oprire 
de la carne, vin, lapte, ouă şi grăsimi animale. 

Sunt cazuri când Biserica acordă dezlegare de la post. în 
această categorie intră copiii sub 7 ani, bătrânii peste 70 de ani, 
bolnavii, cei ce exercită o muncă grea, ca şi cei ce călătoresc 
drum lung şi obositor. Dacă însă din acestea sau din alte pricini, 
credincioşii nu pot ţine postul trupesc, de postul sufletesc nu 
poate fi scutit nimeni. „Deci aşa să posteşti: -— spune un Sfânt 
Părinte — fereşte-te de orice cuvânt rău, de orice faptă rea şi 
curăţeşte-ţi inima de toate deşertăciunile' 1 . 


Familia creştină 


I. Pregătirea aperceptivă 

Creându-1 pe om după chipul şi asemanarea Sa, oferindu-i în dar 
viaţa, ca şi condiţiile şi posibilităţile de a o perpetua, creându-i 
calitatea sufletului de a nu trăi în izolare, ci de a se deschide 
permanent spre comuniune şi comunicare, Dumnezeu i-a oferit 
în acelaşi timp omului şi modul de convieţuire ordonată şi 
organizată, pe măsura împlinirii menirii sale. 

II. Anunţarea temei 

Toate aceste deziderate se desfăşoară în familie, la care ne vom 
referi în cele ce urmează. 

III. Tratarea 

Corespunzând naturii omului, spunem de la început că familia 
constituie un organism natural şi social, care răspunde necesităţii 
omului de a-şi duce viaţa nu în izolare, ci în comuniune. în felul 
acesta, familia este celula societăţii. Ea este întemeiată pe liberul 
consimţământ al bărbatului şi al femeii de a vieţui împreună toată 
viaţa spre a îndeplini legea de bază a perpetuării neamului 
omenesc şi a contribui activ la buna desfăşurare a vieţii personale 
şi sociale. Este adevărat că oamenii s-ar putea înmulţi şi în afara 
familiei, dar în acest caz s-ar ajunge la dezastru în viaţa 
comunităţii, prin lipsa de orientare a raportului dintre bărbat şi 
femeie, cât şi în ceea ce priveşte naşterea, creşterea şi educarea 
copiilor... Acest caracter natural al familiei, ne ajută să înţelegem 
mai bine originea ei divină. Cartea Sfântă, în primele ei pagini, 
ne arată că Dumnezeu văzând că „nu e bine ca omul să fie singur, 
i-a făcut ajutor potrivit pentru el" (Facerea 2, 18). La fel şi 
menirea întemeierii familiei reprezintă o binecuvântare divină: 
„Şi Dumnezeu i-a binecuvântat, zicând: creşteţi şi vă înmulţiţi şi 
umpleţi pământul şi-l supuneţi" (Facerea 1, 28). De aceea, dacă 
Creatorul a numit pe bărbat „Adam" (adică „pământ"), spre a-i 
indica originea, femeii i-a pus numele „Eva“ (care înseamnă 
„viaţă"), spre a arăta scopul pentru care a fost creată, şi anume 
de a perpetua viaţa. Orginea divină a familiei, la baza căreia stă 
căsătoria, a fost întărită şi prin participarea Mântuitorului la nunta 
din Cana Galileii. 

Ne punem acum întrebarea: care sunt trăsăturile caracteristice 
ale familiei creştine? Caracteristicile familiei creştine sunt: 
unitatea şi indisolubilitatea. Unitatea înseamnă că în cadrul 
familiei un bărbat nu poate avea decât o singură femeie. Poligamia 
nu este admisă după învăţătura creştină, fiindcă Dumnezeu i-a 
creat omului doar o singură femeie, şi nu mai multe. Unitatea 
familiei se bazează în primul rând pe unitatea de fiinţă dintre 
soţi. „Şi a zis Adam: iată, acesta e os din oasele mele şi carne 
din carnea mea; ea se va numi femeie, pentru că este luată din 
bărbatul ei" (Facerea 2, 23). (Acest fapt se poate vedea mai bine 
din însăşi tema comună a acestor două cuvinte în limba originală 
a Vechiului Testament, ebraica: „iş“ =bărbat; şi „işa“ =femeie. 
Această unitate poartă în sine binecuvântarea lui Dumnezeu încă 
de la creaţie: „De aceea va lăsa omul pe tatăl său şi se va uni cu 
femeia sa şi vor fi amândoi un singur trup" (Facerea 2, 24). De 
aici şi concluzia că „ceea ce Dumnezeu a legat, omul să nu 
despartă" (Matei 19, 6). Unitatea de fiinţă duce în mod necesar 

şi la egalitatea dintre bărbat şi femeie în cadrul familiei. S-a 
remarcat pe bună dreptate că femeia nu a fost creată nici din 
piciorul bărbatului ca să-i fie sclavă, nici din capul lui ca să-l 
domine, ci din coasta lui, ca să fie la egalitate cu el. Apostolul 
ridică unitatea familiei temeluită pe iubire şi pe căsătorie, la 
unitatea dintre Hristos şi Biserică: „Bărbaţi, iubiţi-vâ femeile 
voastre precum şi Hristos a iubit Biserica şi s-a dat pe Sine pen¬ 
tru ea" (Efeseni 5, 25). Pe baza acestei unităţi „bărbatul se 
sfinţeşte prin femeie şi femeia se sfinţeşte prin bărbat" (I Corin- 
teni 7, 14). Strâns legată de unitatea familiei este şi indisolubili- 
tatea ei, adică familia întemeiată prin căsătorie este pe toată viaţa, 
ca şi căsătoria; nu pot fi desfăcute. 

Am văzut câtă importanţă acordă Mântuitorul faptului că 
„ceea ce Dumnezeu a legat, omul să nu despartă" (Matei 19, 6), 
arătând că Moise „numai după învârtoşarea inimii" a admis 
despărţirea soţilor, „dar dintru început nu a fost aşa“ (Matei 19, 
8). Astfel Apostolul Pavel spune tot atât de categoric: „Celor 
căsătoriţi poruncesc nu eu ci Domnul: femeia să nu se despartă 
de bărbat, iar de se va despărţi, să nu se mărite, sau să se împace 
cu bărbatul său; iar bărbatul să nu-şi lase femeia" (I Corinteni 7, 
10 - 11 ). 

Două lucruri pot leza totuşi mdisolubilitatea căsătoriei şi a 
familiei: desfrâul şi moartea unuia dintre soţi. Desfrâul, fiindcă 
acesta înseamnă o trădare a iubirii dintre soţi şi destramă astfel 
comuniunea dintre ei (Matei 5, 32; 19, 9). Moartea unuia dintre 
soţi, ştirbind în mod natural familia, dă drept soţului rămas în 
viaţă să-şi refacă familia: „Căci femeia cu bărbatul este legată 
prin lege cât trăieşte el, iar dacă bărbatul i-a murit... este liberă 
după lege să ia alt bărbat" (Romani 7, 2-3). Apostolul vine însă 
şi cu altă precizare, spunând: „Femeia este legată de lege câtă 
vreme trăieşte bărbatul, iar dacă va muri bărbatul ei este liberă 
să se mărite cu cine vrea, numai în Domnul. Dar mai fericită este 
de va rămânea aşa..." (I Corinteni 7, 39—40). Se chiar statornicise 
obiceiul în Biserica primară, urmând îndemnul Apostolului, ca o 
femeie rămasă văduvă să nu se mai recăsătorească. 

Strâns legat de caracteristicile familiei este şi scopul pentru 
care a fost creată. Acesta este întreit: naşterea de copii, ajutorarea 
reciprocă a soţilor şi ferirea de desfrânare. 

1. Naşterea de copii reprezintă însăşi menirea naturală a 
familiei ca perpetuare a neamului omenesc. Dar în acelaşi timp, 
procrearea este şi un act sacru. S-a remarcat astfel că „prin 
naşterea de copii se continuă într-un fel opera lui Dumnezeu, 
omul devenind colaboratorul direct al Creatorului... Naşterea de 

prunci devine atunci nu un simplu act mecanic, precum se 
întâmplă în regnul animal, ci o adevărată taină, iar continua 
aducere la existenţă de noi şi noi fiinţe, poruncă dumnezeiască" 
(Nicolae, Mitropolitul Banatului, „înmulţiţi-vă şi umpleţi 
pământul", în rev. «Mitropolia Banatului» nr. 10-12/1974, p. 588). 
Reprezentând o binecuvântare a lui Dumnezeu, s-a subliniat într- 
o formă plastică şi sugestivă că: „Familia fără copii este ca o 
gradină fără flori. / Familia fără copii e ca un clopot fără sunet / 
Familia fără copii e ca o pasăre fără cântec / Familia fără copii 
este ca un pom fără roade". In această situaţie ne apare clar că 
avortul este un mare păcat. 

2. Ajutorarea soţilor în familie este dată de legământul făcut 
de ei, prin care se obligă să fie alături unul de altul toată viaţa, 
atât la bine, cât şi la rău. De aceea, ei îşi spun unul altuia: „soţ" 
şi „soţie", purtând acelaşi nume. Ajutorarea reciprocă este înscrisă 
în însăşi menirea familiei, chiar de la creaţie (Facerea 2, 18), 
încât se spune că „bărbatul să acorde femeii iubirea datorată, 
asemenea şi femeia bărbatului" (I Corinteni 7, 3). Neîndeplinirea 
acestei datorii reprezintă o laşitate şi o trădare a iubirii familiale. 

3. Familia îndeplineşte şi scopul moral de a feri de păcatul 
desfrânării, după cum ne arată Apostolul: „Dar din cauza 
desfrânării, să-şi aibe fiecare femeia sa şi fiecare să-şi aibe 
bărbatul său. Femeia nu este stăpână pe trupul său, ci bărbatul; 
asemenea nici bărbatul nu este stăpân pe trupul său, ci femeia" 
(I Corinteni 7, 2-4). Cât privesc condiţiile întemeierii familiei 
prin căsătorie, acestea sunt următoarele: 

în primul rând căsătoria trebuie să fie un act liber. Fără 
libertate nu poate fi luată hotărârea necesară pentru întemeierea 
familiei şi atunci familia nu poate forma o unitate de voinţă şi 
acţiune. Este destrămată înainte de a se fi întemeiat. Sunt chiar 
întrebaţi cei ce vor să-şi întemeieze familia, dacă fac acest pas în 
mod liber şi nesiliţi de nimeni... 

în al doilea rând, căsătoria se temeluieşte pe afecţiune, sau 
pe iubirea reciprocă între cei ce intenţionează să întemeieze fa¬ 
milia, şi nu pe interese, calcule, sau presiuni din afară. Dacă nu 
există această iubire de la întemeierea familiei, ea nu va fi găsită, 
oricât ar căuta-o cineva mai târziu în cadrul familial. 

în al treilea rând, cei ce voiesc să întemeieze o familie trebuie 
să fie apţi, să aibe chemarea sau vocaţia pentru a îndeplini scopul 
familiei, ştiut fiind că „sunt fameni... care s-au născut aşa" (Matei 
19, 12). Nu e însă nici un rău în aceasta, numai că trebuie să-şi 
orienteze în altă direcţie viaţa. Datorită faptului că familia este 

formată din cei doi soţi şi copii, vom vedea în continuare care 
sunt datoriile unora faţă de alţii. 

1. Datoriile reciproce ale soţilor: 

a) Ca expresie a iubirii care trebuie să-i lege în cadrul unităţii 
familiale, soţii au datoria de a statornici buna înţelegere prin 
potrivirea firilor şi a caracterelor într-o unitate de simţire şi 
acţiune. 

b) Făgăduinţa credincioşiei (fidelităţii) pe care au depus-o 
soţii în faţa sfântului altar trebuie să le rămână statornică şi 
puternică, nelăsându-se pradă ispitelor şi păcatului. 

2. Datoriile părinţilor faţă de copii: 

a) întrucât copii reprezintă o prelungire a vieţii şi fiinţei 
părinţilor, aceştia trebuie să le creeze condiţiile necesare de 
creştere şi dezvoltare trupească, asigurându-le hrana, îmbră¬ 
cămintea şi locuinţa. 

b) Părinţii trebuie să poarte grijă şi de formarea sufletească, 
de educarea copiilor. Pe drept cuvânt se vorbeşte de „cei şapte 
ani de acasă..." sau de zicala că „pe copil cum îl înveţi, aşa îl vei 
avea în viaţă". De fapt, educaţia pe care o primeşte copilul prin 
modelarea sufletului şi dăltuirea caracterului va fi icoana 
părinţilor, spre cinstirea sau ruşinea lor. 

c) Părinţii au şi datorii specifice privind formarea copiilor. 
Astfel, tatălui îi revine datoria să le asigure existenţa materială, 
impunându-le ataşamentul şi respectul. Mama le acordă îngrijirea 
plină de căldură şi afecţiune pe măsură să-i ţină legaţi de vatra 
părintească. 

3. Datoriile copiilor faţă de părinţi: 

a) Copiii trebuie să dea ascultare bunelor îndemnuri venite 
din partea părinţilor (Se impune însă ca şi sfaturile părinţilor să 
fie vrednice de urmat...). 

b) Se cuvine ca în caz de neputinţă sau boală copiii să acorde 
părinţilor ajutor şi îngrijire, iar iubirea faţă de ei să se continue 
şi după moarte, prin rugăciunile înălţate către Dumnezeu pentru 
odihna sufletului lor. 

IV. Recapitularea - Aprecierea 

Care este caracterul natural al familiei? (El este dat de faptul că 
omul nu-şi poate duce viaţa în izolare, ci în comuniune, cât şi 
faptul că poartă în natura lui menirea perpetuării neamului 
omenesc). Care este originea divină a familiei? (Originea divină 
a familiei constă în voia lui Dumnezeu, care a constatat că „nu e 
bine ca omul să fie singur şi i-a creat un ajutor „potrivit pentru 

el“, cu scopul de a „se înmulţi şi umple pământul"). Care sunt 
trăsăturile caracteristice ale familiei? (Unitatea şi indisolubili- 
tatea). Care este scopul familiei? (Scopul familiei este întreit: 
naşterea de copii, ajutorarea reciprocă a soţilor şi ferirea de 
desfrânare). Care sunt condiţiile întemeierii familiei prin 
căsătorie? (în primul rând căsătoria este un act liber. în al doilea 
rând familia se întemeiază pe iubirea reciprocă a soţilor. Şi în al 
treilea rând, cei ce vor să întemeieze o familie trebuie să fie apţi 
pentru aceasta). Din cine este formată familia? (Din cei doi soţi 
şi copii, care au datorii reciproce bine determinate). 

V. Asocierea 

Pornind de la constatarea Sfinţilor Părinţi că familia reprezintă o 
„Biserică în nric“, s-a remarcat că „dacă Biserica este mireasa 
lui Hristos, fiecare familie, întrucât face parte din Biserică, poa¬ 
te fi socotită mireasa lui Hristos, care ca Mire ceresc al ei o uneşte 
cu Sine, o umple de viaţa divină, o încadrează în organismul cel 
mare al Bisericii, o luminează, o întăreşte, o sfinţeşte. Şi aşa 
cum unitatea şi puterea Bisericii o constituie Hristos, tot Hristos 
constituie unitatea şi puterea familiei creştine. Prezenţa lui Hristos 
face din familie un organism în care pulsează veşnicia" (Dr. 
Nicolae Mladin, «Studii de Teologie Morală» - Sibiu, 1969, p. 
351). 

VI. Generalizarea 

Din cele până aici tratate vedem că familia creştină este un 
aşezământ divin întemeiat prin Taina Sfintei Cununii, având ca 
scop naşterea, creşterea şi educarea copiilor; ajutorarea reciprocă 
a soţilor; ferirea de păcat şi desăvârşirea personalităţii". 

VII. Aplicarea 

1. întemeiată odată cu Taina Sfintei Cununii, familia creştină 
reprezintă un aşezământ divin, revenindu-i datoria cultivării 
virtuţilor creştine, a ataşamentului faţă de Biserică şi de credinţa 
străbună. 

2. Constituind vatra de formare a viitorilor cetăţeni, familia 
are datoria cultivării virtuţilor cetăţeneşti, a împlinirii datoriilor 
sociale şi a dragostei faţă de patrie. 

Dragostea faţă de patrie 


I. Pregătirea aperceptivă 

Oricine îşi aduce cu plăcere şi nostalgie aminte de casa 
părintească, de locurile natale, unde şi-a trăit primii ani ai 
copilăriei, unde în nevinovăţia sufletului a făcut cunoştinţă cu 
realităţile vieţii. Nostalgia locurilor natale se extinde şi asupra 
întregului teritoriu geografic locuit de cei legaţi prin aceeaşi 
limbă, acelaşi neam, aceleaşi tradiţii, aceleaşi obiceiuri, aceeaşi 
istorie. Mai mult, cuprinde pe toţi cei care deşi nu sunt de acelaşi 
neam, dar locuind pe acelaşi teritoriu, se simt uniţi într-o acţiune 
comună şi sunt angajaţi în aspiraţii comune, alcătuind un singur 
popor. 

II. Anunţarea temei 

Aceasta este patria, şi la dragostea faţă de pământul şi poporul 
patriei, ne vom referi în cele ce urmează. 

III. Tratarea 

Cuvântul „patrie 11 (de la „patres 11 = „părinţi 11 ), sau „ţară 11 (de la 
„terra 11 = „pământ 11 ) reprezintă pământul părinţilor, al strămoşilor. 
Şi cum noi avem datoria, potrivit poruncii a cincea din Decalog, 
de a ne iubi părinţii şi strămoşii, fiindcă viaţa lor pulsează în 
noi, tot astfel avem datoria de a ne iubi patria, pământul lor şi al 
nostru, întocmai cum trebuie să ne iubim viaţa sau pe noi înşine. 
De aceea, pe bună dreptate spun Părinţii Bisericii că „cetatea 
căreia aparţinem este patria noastră, ea este ca şi mama noastră" 
(Fericitul Augustin). „Cinstirea faţă de patrie este egală cu 
cinstirea faţă de părinţi" (Sfântul Vasile cel Mare). 

Acest sentiment al iubirii patriei pământeşti este dat omului 
de către Dumneze,u încă de la creaţie. Sfânta Scriptură în primele 
ei pagini arată că primul om a fost aşezat într-un anume loc dat 
lui sub stăpânire, cu menirea de a-1 îngriji, bucurându-se de el ca 
de un dar de la Dumnezeu. La fel şi întruparea Mântuitorului nu 
a avut loc oriunde, ci într-un anume teritoriu geografic, devenit 
pe drept cuvânt patria Lui pământească. Dragostea Lui se 
îndreaptă deopotrivă şi faţă de poporul împreună cu care îşi duce 
viaţa pământească şi a cărui soartă vrea să fie mai bună şi mai 
fericită. De aceea, Mântuitorul arată deschis că „nu este trimis 

decât pentru oile pierdute ale casei lui Israel“ (Matei 15, 24). în 
acelaşi timp, înaintea Sfintelor Patimi, Mântuitorul plânge soarta 
Ierusalimului: „Şi când s-a apropiat, văzând cetatea, a plâns pen¬ 
tru ea“ (Luca 19, 41). De trei ori, ne mărturiseşte Noul Testa¬ 
ment că a plâns, a lăcrimat Iisus: la moartea prietenului Său Lazăr 
(Ioan 11, 35), atunci când a proorocit soarta tristă a ţării Sale, 
precum şi în Ghetsimani. 

Cât de ataşat a fost Sfântul Apostol Pavel faţă de poporul 
său, o vedem din însăşi mărturisirea lui: „Spun adevărul în 
Hristos, nu mint, martor fiind şi cugetul meu în Duhul Sfânt, că 
mare îmi este întristarea şi neîncetată durerea inimii; căci aş fi 
dorit să fiu eu însumi anatema de la Hristos pentru fraţii mei, cei 
de un neam cu mine după trup" (Romani 9, 1-2). De aici vedem 
că sentimentul dragostei faţă de patrie cuprinde deopotrivă iubirea 
faţă dc pământul natal şi de poporul care îl locuieşte şi de care te 
leagă aceleaşi înfrăţiri de neam, de limbă, de tradiţii şi de aspiraţii, 
ţubirea faţă de patrie se referă deci şi la valorile spirituale, la 
întreg tezaurul cultural şi artistic al înaintaşilor, la limbă, la 
tradiţiile, precum şi la asipraţiile prezente şi viitoare ale 
poporului, stabilind astfel legătura cu trecutul şi cu viitorul 
poporului din care facem parte. Iubirea faţă de pământul 
strămoşesc şi faţă de popor exclude naţionalismul şovin, care 
susţinând dreptul unei singure naţionalităţi, persecută celelalte 
naţionalităţi existente pe teritoriul unei ţări. 

Legat de şovinism este şi rasismul, care consideră rase 
superioare şi inferioare, socotind că primele trebuie să domine, 
iar cele inferioare să le slujească. învăţătura creştină nu poate fi 
de acord cu naţionalismul şovin sau cu rasismul, fiindcă în faţa 
lui Dumnezeu toţi oamenii sunt egali şi trebuie să trăiască în 
frăţietate, datorită faptului că El este Părintele tuturor, fără nici 
o deosebire, şi datorită faptului că toţi oamenii au origine comună, 
provenind dintr-o singură pereche de oameni. Păcatul a creat 
vrajba, despărţirea şi nedreptatea dintre oameni. De aceea, toţi, 
fără nici o deosebire, sunt chemaţi la acelaşi ideal comun al 
mântuirii sufletului. Astfel, Mântuitorul după înviere porunceşte 
Sfinţilor Apostoli: „Mergând, învăţaţi toate neamurile, 
botezându-le în numele Tatălui şi al Fiului şi al Sfântului Duh" 
(Matei 28, 19-20). 

La fel se pronunţă şi Sfântul Apostol Pavel, arătând că în 
Hristos toţi oamenii sunt chemaţi la mântuire, fără nici o 
deosebire de neam, sex, sau stare socială: „Nu mai este iudeu, 
nici elin, nu mai este rob, nici slobod, nu mai este parte 
bărbătească şi femeiasţjă, pentru că voi toţi una sunteţi în Hristos 



Cateheze morale 

Iisus' 1 (Galateni 3, 28). La polul opus naţionalismului şovin, este 
cosmopolitismul, care-1 scoate pe om din graniţele patriei sale şi 
îl socoteşte „om al lumii". Rupându-1 de ţara sa, cosmopolitis¬ 
mul îl dezlipeşte de limba, de tradiţiile culturale şi istorice ale 
înaintaşilor, îl „pierde" în lume... Mântuitorul porunceşte Sfinţilor 
Apostoli să propovăduiască la toate „popoarele", ceea ce înseamnă 
că poporul este recunoscut de Mântuitorul. Această recunoaştere 
a popoarelor nu este numai temporară, ci şi veşnică, fiindcă după 
însăşi spusele Domnului, la judecata de apoi se vor prezenta „toate 
neamurile" (Matei 25, 32; Apocalipsa 7, 9). La aceasta mai putem 
adăuga faptul că dacă la Cincizecime Sfinţii Apostoli au 
propovăduit Evanghelia în limbile popoarelor prezente la 
evenimentul pogorârii Sfântului Duh, au făcut-o pentru a se face 
înţeleşi şi a arăta în acelaşi timp respectul faţă de limba şi poporul 
căruia se adresează. 

IV. Recapitularea - Aprecierea 

Ce este patria? (Locul geografic în care au trăit strămoşii noştri, 
de care ne leagă limba şi întreg tezaurul cultural, artistic şi spiri¬ 
tual). Ce putem deduce de aici? (Că patria înseamnă atât pământul 
pe care locuim, cât şi poporul din care facem parte). Care este 
mărturia Scripturii despre dragostea dc patrie? (Sfânta Carte ne 
arată că încă de la creaţie Dumnezeu i-a rânduit omului pământul 
în care să locuiască). Care este atitudinea Mântuitorului faţă de 
patrie? (Domnul a iubit atât locul în care s-a născut şi a trăit, cât 
şi poporul din care a făcut parte). Cât de mult şi-a iubit Sfântul 
Apostol Pavel poporul său? (Atât de mult, încât prefera să renunţe 
la propria mântuire, în schimbul mântuirii poporului său). Ce 
concluzie tragem noi de aici, urmând pilda Mântuitorului şi a 
Apostolului? (Că şi noi trebuie să ne iubim atât pământul patriei, 
cât şi poporul din care facem parte). Care sunt păcatele împotriva 
dragostei faţă de patrie? (Sunt două extreme: pe de o parte, na¬ 
ţionalismul şovin şi rasismul, iar pe de altă parte, cosmopolitis¬ 
mul). 

V. Asocierea 

Datorită importanţei pe care Sfânta Scriptură o acordă vieţii 
veşnice, împărăţiei cereşti, numită şi „patrie cerească", ne punem 
întrebarea dacă aceasta nu exclude cumva dragostea faţă de patria 
pământească? Biserica învaţă, potrivit descoperirii Mântuitoru¬ 
lui şi a Sfinţilor Apostoli, că împărăţia lui Dumnezeu are un 

caracter spiritual şi veşnic, că ea se realizează desăvârşit în viaţa 
viitoare, când „Dumnezeu va fi totul în toate" (I Corinteni 15, 26). 
Datorită acestei învăţături, Apostolul arată că „patria noastră este 
în ceruri, de unde şi aşteptăm Mântuitor pe Domnul Iisus Hristos" 
(Filipeni 3, 20). Acest caracter spiritual şi veşnic al împărăţiei 
lui Dumnezeu care se desăvârşeşte în veşnicie, nu exclude însă 
caracterul ei temporar şi pământesc, ştiut fiind că „împărăţia lui 
Dumnezeu este în noi" (Luca 17, 22) şi că o dobândim în viaţa 
de aici şi de acum. De aici vedem fără prea mare greutate că aşa 
cum împărăţia lui Dumnezeu se desăvârşeşte în patria cerească, 
tot aşa ea începe să prindă viaţă în sufletele credincioşilor aflaţi 
în patria pământească. Şi aşa cum aşteptăm desăvârşirea în patria 
cerească, tot astfel ne pregătim mai întâi aici în patria 
pământească. 

VI. Generalizarea 

Din cele de mai sus vedem că pentru fiecare credincios idealul 
suprem este de a ajunge în „patria cerească", unde „Dumnezeu 
va fi totul în toate", dar că acest ideal nu exclude, ci implică 
dragostea faţă de patria pământească, adică faţă de pământul şi 
poporul din care fiecare credincios face parte. 

VII. Aplicarea 

1. Cultivând un patriotism sănătos, care exclude şovinismul şi 
cosmopolitismul, Biserica îndeamnă necontenit pe credincioşi să 
se simtă înfrăţiţi cu toţi cetăţenii patriei, indiferent cărei 
naţionalităţi aparţin, în muncă şi acţiune comună de ridicare a 
patriei spre progres şi civilizaţie. 

2. Fiecare credincios trebuie să-şi cinstească cu demnitate 
şi sinceritate patria şi numele pe care îl poartă ca aparţinător 
patriei. Fiecare trebuie să poarte în sine mândria patriotică faţă 
de pământul ţării, faţă de trecutul de luptă şi jertfă, precum şi 
faţă de prezentul şi viitorul ei. 

3. în sfârşit, dragostea faţă de patrie trebuie să fie atât de 
mare, încât independenţa şi suveranitatea ţării trebuie să fie 
apărate, dacă este cazul, chiar cu jertfa propriei vieţi. 

Datoria creştinului de a munci 

? 


I. Pregătirea aperceptivă 

Rostind pilda talanţilor, Mântuitorul ne arată că datoria fiecăruia 
este de a-şi înmulţi darurile cu care l-a înzestrat Dumnezeu încă 
de la creaţie, printr-o activitate desfăşurată în folosul său şi al 
comunităţii din care face parte. 

II. Anunţarea temei 

Această activitate care dă sens vieţii este munca, la care ne vom 
referi în cele ce urmează. 

III. Tratarea 

încă în primele ei pagini Cartea Sfântă îl prezintă pe Dumnezeu 
într-o continuă activitate. Mai întâi cea de Creator al lumii 
nevăzute şi văzute, iar apoi că proniator al ei. Ca o încununare a 
creaţiei a fost adus la existenţă omul, după chipul şi asemănarea 
Ziditorului său (Facerea 1, 26-28). El a fost aşezat că stăpân al 
lumii văzute cu menirea de a duce la perfecţiune, ceea ce Dum¬ 
nezeu a creat perfectibil, devenind astfel „împreună lucrător cu 
Dumnezeu" (I Corinteni 3, 9). 

în acelaşi timp activitatea sa se îndreaptă şi în direcţia 
desăvârşirii proprii. Munca era pentru omul dinaintea căderii în 
păcat asemenea unei gimnastici plăcute şi necesare bunei 
desfăşurări şi desăvârşiri a vieţii sale biologice şi spirituale. 
Această necesitate a muncii era imprimată de Creator în însăşi 
firea omului, în însăşi menirea vieţii lui. A intervenit însă păcatul, 
care a atras după sine dezarmonia dintre om şi creaţie (Facerea 
3, 17-20), iar munca dintr-o activitate plăcută şi necesară devine 
o povară, care nu odată stoarce sudori de oboseală. De remarcat 
este însă faptul că nu munca în sine a fost blestemată odată cu 
căderea omului în păcat, ci numai condiţiile naturii care opuneau 
rezistenţă în faţa activităţii creatoare a omului. 

Faptul că munca rămâne pe mai departe o datorie şi în acelaşi 
timp o binecuvântare divină, rezultă şi din consacrarea zilei de 
odihnă stabilită de Dumnezeu prin Decalog (Ieşirea 20, 8-10). 
Mai mult decât atât, prin venirea în lume a Fiului lui Dumnezeu, 
munca din nou este sfinţită. Mântuitorul însuşi activează 
neîntrerupt pentru restabilirea chipului lui Dumnezeu în om, pen- 

tiu a-1 readuce pe acesta la demnitatea dobândirii celor necesare 
vieţii prin muncă cinstită. De aceea, Iisus Hristos putea spune: 
„Tatăl meu până acum lucrează şi eu lucrez" (Ioan 5, 17). Dar 
dacă pe timpul Său munca manuală era desconsiderată şi rezervată 
sclavilor, El nu s-a ruşinat să muncească în casa teslarului... şi 
dacă munca celor de jos era spre profitul celor înavuţiţi şi spre 
continua lor îmbogăţire, Domnul arată că „lucrătorul este vrednic 
de plata sa“ (Luca 10, 17). 

Ştiut este cât de necruţătoare a fost condamnarea adresată de 
Mântuitorul celor bogaţi care adunându-şi bunuri prisositoarc 
refuzau sa privească la semenii lor, săraci şi neputincioşi, copleşiţi 
de mizerie şi suferinţă. Astfel, prin pilde deosebit de semnificative 
ca cea a bogatului căruia i-a rodit ţarina, sau cea cu „bogatul şi 
săracul Lazâr" ca şi prin întâlniri directe, cum a fost cea cu tânărul 
bogat, Iisus nu poate rămâne indiferent faţă dc dezmoşteniţii 
sorţii, precum nu poate trece nepăsător pc lângă înavuţiţii pămân¬ 
tului, deveniţi robii propriilor lor bogăţii... „Mai lesne va trece 
cămila prin urechile acului, decât bogatul în împărăţia cerurilor", 
le-a replicat Domnul atât dc sentenţios. Nu că bunurile câştigate 
ar fi rele în sine, ci modul în care au fost agonisite, din osteneala 
şi din munca altora, şi apoi prin înrobirea faţă de ele. Pe de altă 
parte, Domnul a condamnat lenevia ca un păcat aducător de 
moarte. El a blestemat smochinul neroditor, vrând prin aceasta 
să no arate că cel ce nu aduce roade prin munca sa şi împiedică 
în acclaU timp şi activitatea altora (fiindcă smochinul ţinea doar 
umbră m nu lăsa să se dezvolte nici o plantă în jurul său), nu pot 
primi decât osândă din partea lui Dumnezeu. 

La fel şi Biserica de-a lungul veacurilor a combătut lenevia 
ca pe un păcat căpital, aducător de moarte, fiindcă paralizează 
propriile noastre energii şi în acelaşi timp tulbură relaţiile cu 
semenii, atrăgând după sine şi alte păcate ca: furtul, clevetirea, 
lâncezeala, parazitismul. Pe drept cuvânt Sfântul Apostol Pavel 
îndeamnă ca „cel ce fură să nu mai fure, ci mai de grabă să se 
ostenească lucrând binele cu mâinile sale, că să aibă şi să dea şi 
celui ce are nevoie" (Efeseni 4, 28). Un Sfânt Părinte subliniază 
că „cel ce trândăveşte multe vorbe deşarte grăieşte, multe lucruri 
zadarnice săvârşeşte, nemuncind toată ziua este copleşit de mare 
toropeală". Din cuvintele Apostolului mai vedem că munca îl 
scoate pe om din egoism, ea devenind un mijloc de ajutorare a 
semenilor, o faptă de iubire, de milostenie, vizând desigur viaţa 
celor neputincioşi şi neajutoraţi, care nu-şi pot agonisi cele 
necesare vieţii. Ajutorarea acestora nu devine însă o slăbiciune 
care ar încuraja lenevia^Cuvintele Apostolului sunt în acest sens 

foarte categorice: „Cel ce nu vrea să muncească, nici să nu 
mănânce 11 (II Tesaloniceni 3, 1 0). —Este clară distincţia pe care 
o face el între cei ce nu pot munci, şi cei ce nu voiesc să 
muncească... 

Ceea ce amplifică valoarea muncii constă în activitatea pe 
care o desfăşori nu numai pentru tine, ci şi pentru alţii. Sunt 
pline de înţelepciune cuvintele unui dascăl al Bisericii, care ne 
îndeamnă să urmăm exemplul albinei, care nu adună numai pen¬ 
tru sine, ci şi pentru alţii; şi nu pe cel al păianjenului, care şi el 
trudeşte la fel ca şi albina, dar numai pentru sine. Succesul muncii 
noastre apare mai evident atunci când nu nesocotim, ci preţuim 
activitatea altora alături de cea a noastră. Aceasta este de altfel 
— spune un Sfânt Părinte — şi o lege a firii, a existenţei însăşi: 
„căci Dumnezeu, voind să lege pe toţi oamenii între ci a impus o 
necesitate atât de mare în lucruri, încât cu folosul aproapelui este 
legat folosul altuia. Astfel, în corabie, dacă cârmaciul, când se 
întâmplă furtună, respingând folosul celor mulţi, caută numai pe 
al său se îneacă curând şi pe sine şi pe ceilalţi. Şi în singuraticele 
meşteşuguri, dacă un oarecare meşteşugar ar căuta numai ceea ce 
este folositor lui, viaţa nu ar fi niciodată în bună stare, nici 
meşteşugarul care caută aceasta. Din pricina aceasta, agricultorul 
nu seamănă numai atâtea cereale câte îi ajung lui, căci astfel încă 
de mult s-ar fi ruinat pe sine şi pe alţii, ci caută ceea ce este 
folositor şi altora. Din pricina aceasta Dumnezeu a legat împreună 
pe acestea că să nu ajungă la folos propriu, decât prin acelea care 
folosesc şi altora" (Sfântul Ioan Gură de Aur). 

IV. Recapitularea - Aprecierea 

Din cele de mai sus am văzut că munca reprezintă o binecuvântare 
divină aparţinătoare omului încă de la creaţie. Prin muncă omul 
devine stăpânul lumii văzute şi „împreună lucrător cu Dumne¬ 
zeu" la perfecţionarea creaţiei. Munca nu a căzut sub blestemul 
divin nici atunci când păcatul a făcut ca creaţia să nu-i mai fie 
supusă omului, ci răzvrătindu-se, face ca activitatea omului să-i 
stoarcă de multe ori sudori şi osteneală. Cu toate acestea, munca 
rămâne „cea mai de preţ comoară pentru om" (Pilda 12, 27). Ea 
îi dezvoltă şi îi întăreşte omului viaţa sufletească, echilibrându-i 
firea, alungă gândurile rele, încât şi medicina o recomandă ca pe 
un medicament tămăduitor al fiinţei omului (eroterapia). Fiind 
un act creator, care aduce bucurie în viaţa omului ca singurul 
mijloc de a-şi câştiga cele necesare vieţii, de a-şi înmulţi după 
vrednicie talanţii, de a împlini porunca iubirii creştine, ajutând 

pe cei neputincioşi. Nefiind nici o deosebire între munca 
intelectuală şi cea manuală, ci între activitatea cinstită şi 
necinstită, îmbinarea ambelor forme de muncă creează echilibrul 
fiinţei umane, spre binecuvântarea veşnică din partea lui Dum¬ 
nezeu şi cinstire din partea oamenilor. Dacă este „vrednic 
lucrătorul de plata sa“, oprirea plăţii lucrătorului este socotită 
păcat strigător la cer (Iacob 5, 4). De aceea: „nici pâine fără 
muncă, nici muncă fără pâine“. 

V. Asocierea 

Părinţii Bisericii au unit totdeauna munca cu rugăciunea. „Roa- 
gă-te şi munceşte" este deviza vieţii creştine. Orice muncă o 
începem şi o sfârşim cu rugăciunea. Prin rugăciune primim putere 
şi ajutor de la Dumnezeu în munca noastră, săvârşind o activitate 
cinstită şi bucurându-ne de roadele ei atât noi, cât şi semenii 
noştri. în felul acesta munca devine şi un act de binefacere, de 
milostenie îndreptat spre ajutorarea vieţii celor neputincioşi şi 
neajutoraţi. 

VI. Generalizarea 

Din cele tratate vedem că munca este o activitate pe care omul o 
exercită în urma binecuvântării divine, în scopul susţinerii şi 
desăvârşirii vieţii proprii, raportată la viaţa semenilor şi a întregii 
creaţii. 

VII. Aplicarea 

Exercitarea muncii ca datorie creştină are mai multe aspecte: 

1. Pentru orice creştin munca cinstită pe care o desfăşoară 
este o datorie de onoare, menită sâ-i asigure bunăstarea vieţii şi 
vrednicia în faţa lui Dumnezeu şi a semenilor. 

2. Manifestând interes şi dăruire în muncă, creştinul nu va 
precupeţi nici un efort în a face mai rodnice ogoarele, a îngriji 
natura, a face mai productive uneltele de muncă, care şi acestea 
cer un ataşament din partea celui ce lucrează cu ele, prin îngrijirea 
şi prin buna lor utilizare. 

Inima curată - temeiul evlaviei ortodoxe 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Mărturisind o anume credinţă, omul cultivă în acelaşi timp 
evlavia, ca formă de manifestare a religiozităţii sale. Evlavia este 
viaţa însăşi a credinţei şi puterea ei de manifestare. Toate religiile, 
confesiunile şi chiar sectele promovează o anume evlavie, în 
funcţie de învăţătura de credinţă pe care o propovăduiesc. In felul 
acesta creştinii se deosebesc între ei nu numai prin mărturisirea 
credinţei, ci şi prin variatele forme ale evlavie. 

5. Comunicarea subiectului lecţiei noi 

Biserica Ortodoxă pune la temelia evlaviei curăţia inimii, aşa că 
vom vedea în cele ce urmează cum se ajunge şi cum este cultivată 
curăţia inimii. 

6. Dirijarea învăţării. însuşirea noilor cunoştinţe 

Cuvântul „inimă 11 are o gamă largă de înţelesuri. Pornind de la 
înţelesul material; inima ca organ vital al trupului, se trece pe 
plan sufletesc denumind sentimentele umane cele mai adânci care 
dinamizează întreaga desfăşurare a vieţii sufleteşti a omului. Pe 
plan duhovnicesc inima are un înţeles de profunzime, definind 
eul sufletesc al persoanei, lăuntricul omenesc, fiinţa internă a 
omului în totalitatea ei, spre deosebire de partea dinafară, de cea 
văzută. 

Prin urmare, inima reprezintă partea spirituală a fiinţei 
omeneşti, suflarea divină, chipul lui Dumnezeu dat în om la 
creaţie. Ca suflare divină inima nu poate să fie decât bună. 
Căderea omului în păcat a adus însă şi răul în inimă, încât Sfinţii 
Părinţi vorbesc de două inimi. Inima bună, asemenea părţii 
ascunse a templului lui Dumnezeu, adică partea dinăuntru a 
catapeteasmei, care ia îndemnurile bune şi frumoase de la Hristos, 
care locuieşte acolo de la Botez şi se prelungeşte într-o vieţuire 
virtuoasă (Marcu Ascetul, „Răspuns acelora care se îndoiesc 
despre Dumnezeiescul Botez", «Filocalia»-voi. I, p. 287 şi 297). 

Există însă şi o inimă rea, rezultată de căderea omului în păcat. 
La această inimă se referă Mântuitorul când spune că „dinăuntru, 
din inima oamenilor ies gândurile rele, dezbinările, adulterul, 
uciderile, furtişagurile, pizma, hula, necumpătarea, trufia, 
uşurătatea; toate aceste rele ies dinăuntru şi necurăţesc pe om“ 
(Marcu 7, 21-23). Această inimă fiind întinată de rele, adică 
necurată, din ea — după cum este şi firesc — nu poate ieşi decât 
necurâţia, adică tot felul de păcate care întinează, înjosesc şi 
ruinează viaţa omului. S-a remarcat astfel că „prin inima bună 
lucrează Dumnezeu, iar prin inima rea duhurile rcle“, încât 
„conştiinţa morală devine un teren de luptă între Hristos şi duhul 
cel rău, prin gândurile bune şi gândurile rele ce le trimit prin 
cele două inimi. Fiecare caută să câştige adeziunea conştiinţei 
lui. Raportând totul la inima bună, ajutăm la biruinţa lui Hristos 
în noi, care va curăţa şi inima pătimaşă (Pr. Prof. D. Stăniloaie, 
«Teologia Morală Ortodoxă» voi. III. Bucureşti 1981, p. 227)“. 

Pe de altă parte, aşa cum inima reprezintă pentru corp ele¬ 
mentul cel mai adânc, centrul lui vital, tot astfel şi curăţia este o 
lege fundamentală a vieţii, menită să-i asigure buna desfăşurare 
şi dezvoltare. O întâlnim în natură, în regnul vegetal, şi mai ales 
animal. Curăţia este prezentă şi pe plan duhovnicesc. Religiile 
având ca obiectiv legătura omului cu divinitatea, curăţia, atât a 
trupului, cât şi a sufletului, ocupă un loc central, şi un punct de 
plecare manifestai într-o gamă foarte variată şi diversificată. De 
pildă, accentuând necesitatea cultivării curăţiei pe plan religios 
s-a ajuns ca apa, fiindcă elimină murdăria, să primească şi 
simbolul curăţiei sufleteşti. De aceea la intrarea în templele 
păgâne erau amenajate anumite vase cu apă pentru ca cel ce intra 
acolo să se spele pentru a putea fi curat... Şi Legea Veche era 
foarte preocupată de problema curăţiei ca act al evlaviei. în unele 
din împrejurările vieţii credinciosul era privit ca fiind „curat“, 
sau „necurat". în această categorie se încadrau şi mâncărurile... 

Spre deosebire de toate acestea, Mântuitorul accentuează 
curăţia şi necurăţia pe plan spiritual, duhovnicesc. Mai întâi El 
se referă la gândurile rele care ies din inimă" (Matei 15, 19). 
Acestea întinează, necurăţesc viaţa spirituală a omului. Dar 
curăţind „ţarina" inimii de toate rădăcinile gândurilor şi patimilor 
rele, omul poate descoperi „comoara ascunsă în ţarina sa“ (Matei 
13, 44), adică „împărăţia lui Dumnezeu care se află înăuntrul 
nostru" (Luca 17, 21). Iar „împărăţia lui Dumnezeu este dreptate, 
pace şi bucurie în Duhul Sfânt" (Romani 14, 17). Cine posedă şi 
cultivă aceste virtuţi, ca şi pe toate celelalte ca rod al lucrării 
Duhului în inimă, descoperă în interiorul fiinţei sale împărăţia 

lui Dumnezeu. Şi aşa cum la apariţia zorilor de lumină dispare 
întunericul nopţii, tot astfel inimile devin curate ca rod al vieţii 
Duhului care alungă întinăciunea păcatului. 

Din cele de mai sus rezultă că inima curată „este centrul spiri¬ 
tual al omului, creat după chipul lui Dumnezeu, eul cel mai adânc 
şi cel mai adevărat, altarul lăuntric în care se intră în stare de 
kenoză (de golire a patimilor, care aduc necurăţia n.n.), şi de 
jertfă (de dăruire lui Dumnezeu prin jertfirea plăcerilor pătimaşe 
n.n.) şi în care are loc unirea cu Hristos" (Pr. Prof. Dr. Ion Bria, 
«Dicţionar de Teologie Ortodoxă» - Bucureşti, 1981, p. 221). 

Pentru ajungerea la inima curată rolul esenţial şi determinat 
îl are mintea. Precum ochiul curat luminează activitatea trupului 
(Matei 6, 22-23), tot astfel gândul sau mintea conduce activitatea 
sufletului. Pentru acest motiv privegherea (luarea aminte, atenţia) 
asupra gândului are un rol decisiv asupra curăţiei inimii. Gândul 
omului este asemenea morii ce macină neîntrerupt. Dc aici şi 
îndemnul Apostolului: „supuneţi-vâ gândul spre ascultarea lui 
Hristos“ (II Corinteni 10, 5). Nu-1 lăsaţi, altfel spus, victimă 
poftelor şi dorinţelor oarbe care îl atacă şi vreau să-l înrobească, 
spre a le sluji lor. Jertfiţi-1 lui „Hristos pe care îl aveţi în inimile 
voastre" (Efeseni 3, 17). Străduiţi-vă să dobândiţi „gândul lui 
Hristos" (I Corinteni 2, 16; Filipeni 2, 5). S-a remarcat că „nu 
totdeauna putem apăra gândul simplu întâi născut, de ghearele 
fiarei care îl pândeşte. Aceasta se întâmplă mai ales atunci când 
nu l-am jertfit îndată lui Hristos, când mintea nu s-a îndreptat cu 
el spre inimă, ci a privit, ca soţia lui Lot, îndărăt spre atacul 
apărut, spre pofta ce şi-a semnalizat prezenţa în conştiinţă" (Pr. 
Prof. Dr. Stăniloaie, o.c.p. 132). „Mintea îndată ce se depărtează 
de inimă şi de căutarea împărăţiei lui Dumnezeu aflătoare 
înlăuntrul ei — spune Marcu Ascetul — dă loc momelii (atacului) 
diavolului şi devine capabilă să primească şoapta lui cea rea" 
(«Filocalia» voi. I, p. 304). 

Mijlocul prin care putem menţine gândul mereu treaz, iar 
curăţia inimii într-o continuă priveghere este rugăciunea. De aici 
şi îndemnul Apostolului: „Rugaţi-vă neîncetat" (I Tesaloniceni 
5, 17) „stăruind în rugăciune, priveghind în ea cu mulţumire" 
(Coloseni 4, 2). 

Cei ce cultivă rugăciunea neîncetată recomandată de Apostol 
prin menţinerea inimii curate ajung prin unificarea gândului cu 
inima la isihie. Prin isihie se dobândeşte în tăcere liniştea şi pacea 
duhovnicească. Practic isihia se dobândeşte prin rostirea 
neîntreruptă a numelui lui Iisus doar într-o fază foarte scurtă şi 
neîncetat repetată. Conţinutul ei este: „Doamne. Iisuse Hristoase, 

Fiul lui Dumnezeu, miluieşte-mă pe mine păcătosul 11 . Fiindcă 
invocă numele lui Iisus se mai numeşte „Rugăciunea lui Iisus“, 
iar pentru faptul că se referă la curăţia inimi, poate fi numită: 
„Rugăciunea inimii", sau „Rugăciunea pură". Această rugăciune 
are ca scop să menţină conştiinţa în starea de priveghere, de 
păzirea minţii de orice gând dăunător şi pătimaş, iar rostirea 
continuă a numelui lui Iisus, reprezintă propriu-zis o invocare a 
lui Iisus cel înviat şi înălţat în slava cerească, de-a dreapta Tatălui, 
„în numele căruia tot genunchiul se pleacă, a celor cereşti, a celor 
pământeşti şi a celor dedesupt, mărturisit ca Domn (Stăpân) spre 
mărirea lui Dumnezeu Tatăl" (Filipeni 2, 10-12). Prin rostirea 
continuă a numelui lui Iisus iubirea divină se revarsă în inimă 
spre a o curăţa, aducându-i astfel isihia, adică liniştea şi pacea 
ca lipsă a tulburării de gândurile ducătoare la păcat. 

Practica isihastâ prin rostirea numelui lui Iisus are trei faze: 

1. Faza cuvântului, efectuată prin repetarea neîntreruptă a 
numelui lui Iisus, printr-o concentrare a întregului gând spre Iisus. 
Odată cu aceasta se duce şi lupta pentru eliberarea de patimi şi 
creşterea în virtute. In lupta cu ispitele omul este lăsat singur. 

2. Faza gândului. Credinciosul devine stăpân pe instincte şi 
începe să se cureţe de patimi. Toate gândurile se îndreaptă către 
Hristos, ceea ce face ca şi faptele să le urmeze. Aceasta determină 
o învingere a patimilor şi prin lucrarea harului care aşează în 
suflet pacea. 

3. Faza inimii. Harul coboară tot mai abundent în inimă spre 
a o sfinţi. Rugăciunea se face nu prin cuvinte, nici prin gând, ci 
prin Duhul Sfânt, care „se roagă pentru noi" (Romani, 8, 26). Se 
simte vederea lui Dumnezeu, iar inima astfel curăţită primeşte 
bucuria prin prezenţa lui Hristos, încât „tăria rugăciunii 
credinciosului stă în aceea că Iisus Hristos se roagă împreună cu 
cei ce se roagă şi stăruie pentru cei ce stăruie. El însuşi se roagă 
Tatălui împreună cu cei pentru care El mijloceşte. Iar rugăciunea 
Lui este întotdeauna biruitoare: „Eu ştiam că Tu pururi mă asculţi" 
(Ioan 11, 47)“ (Pr. Prof. Dr, I. Bria,« Credinţa pe care o mărturi¬ 
sim» - Bucureşti 1987, p. 226). 

Desigur aceste faze care duc la curăţia inimii prin necontenita 
rugăciune a lui Iisus se desfăşoară în timp şi nu sunt lipsite de 
efortul duhovnicesc, precum şi de izbânda sau biruinţa 
duhovnicească a celui ce cu răbdare, cu încredere şi cu iubire le 
practică. 

Prin continua practicare a Rugăciunii lui Iisus se statorniceşte 
o sincronizare, între cuvintele rugăciunii, pe de o parte, bătăile 
inimii şi respiraţia, pe d£ altă parte. Practica aceasta nu devine 

un exerciţiu mecanic, nici o deprindere stereotipă, fiindcă 
înţelesul cuvintelor rămân statornice în minte. Şi apoi, observă 
unul din trăitorii ei, că întru atât îi devenise de proprie, încât „de 
nimic nu era tulburat. Dacă am un lucru de făcut şi rugăciunea se 
desfăşoară în inimă de la sine, lucru merge mai departe; dacă 
ascult sau citesc ceva, rugăciunea nu-i încetează şi eu simt în 
acelaşi timp şi una şi alta, ca şi când aş fi împărăţit în două sau 
aş avea două suflete în piept". 

Efectele acestei rugăciuni sunt atât de evidente prin pacea şi 
liniştea duhovnicească a inimii curate, încât un om înduhovnicit, 
copleşit de dragostea faţă de semeni, întâmpina pe oricine venea 
la el, cu adresarea: „bucuria mea!“. Dar dragostea inimilor cu¬ 
rate se extinde, spre a cuprinde întreaga creaţie: „când începeam 
să mă rog cu inima— spunea un om înduhovnicit — toată 
împrejmuirea mi se înfăţişa într-o formă fermecătoare: pomii, 
iarba, păsările, pământul, aerul, lumina, toate păreau că vorbesc 
către mine, că sunt aici pentru om, că mărturiseau dragostea lui 
Dumnezeu către om şi că totul se ruga, totul lăuda pc Dumne¬ 
zeu... Atunci am văzut calea pe care trebuie mers pentru a ajunge 
să stai de vorbă cu făpturile lui Dumnezeu". 

în concluzie putem spune că inima curată prin pacea şi liniştea 
sufletească pe care Ic aduce, reactualizează bucuria sfântă şi de 
negrăit pe care au simţit-o Apostolii atunci când s-au împrăştiat 
în lumina şi slava lui Dumnezeu pe Tabor. „Dumnezeu este numit 
Lumină, nu după esenţa Lui, ci după energiile Sale —• spune 
Sfântul Grigorie Palama. Vederea desăvârşită a Dumnezeirii 
devenită perceptibilă în lumea Sa necreată...aparţine veacului Ce 
va să vie... totuşi, cei ce sunt vrednici de ea, ajung să vadă 
„împărăţia lui Dumnezeu venind la putere" (Luca 9, 1), încă din 
această viaţă, precum au văzut-o cei trei Apostoli pe Muntele 
Taborului". 

7. Fixarea cunoştinţelor 

Ce înţeles are inima în spiritualitatea ortodoxă? (Este centrul cel 
mai adânc al sufletului. Este asemenea unui altar în care se intră 
prin eliberarea de patimile care o întinează). Dacă inima reprezintă 
chipul lui Dumnezeu în om, locul unde l-am primit pe Hristos la 
Botez, cum se cuvine să o păstrăm? (Totdeauna curată). De ce? 
(Fiindcă numai în curăţie viaţa lui Hristos se poate dezvolta şi 
desăvârşi; numai prin curăţia inimii putem ajunge la asemănarea 
cu Dumnezeu). Cum se ajunge la curăţia inimii? (Prin păstrarea 
curată a gândului coborât din ea). Dar la curăţia gândului cum 

ajungem? (Prin neîncetata rugăciune). Ce dobândeşte inima curată 
prin neîncetata rugăciune? (Isihia, adică liniştea şi pacea ce rodesc 
în tăcere prin harul lui Dumnezeu). Cum se practică rugăciunea 
neîncetată? (Prin neîntrerupta rostire a numelui lui Iisus). Cum 
anume? („Domne, Iisuse Hristoase, Fiul lui Dumnezeu, 
miluieşte-mă pe mine păcătosul 11 ). Cum se numeşte această ru¬ 
găciune? (Se mai numeşte Rugăciunea lui Iisus. Rugăciunea 
inimii, sau Rugăciunea pură, fiindcă prin ea ajungem lâ curăţia 
inimii). Care sunt fazele acestei rugăciuni? (Sunt trei faze: a 
cuvântului, a gândului şi a inimii). Ce simt cei ce au ajuns la 
faza cea mai înaltă a rugăciunii inimii? (Ei simt bucuria şi pacea 
tainică şi de negrăit a împărtăşirii sufletelor de slava lui Dumne¬ 
zeu, asemenea celor trei Apostoli pe Tabor). Această bucurie 
sfântă a inimilor curate are numai un caracter individual? (Nu. 
Ea se împărtăşeşte printr-un elan sfânt, atrăgând în aceeaşi 
comuniune de iubire atât oamenii, cât şi întreaga creaţie). 

8. Aplicarea 

Isihasmul ca şi curent de spiritualitate ortodoxă tcmeluit pe curăţia 
inimii a fost iniţiat de Părinţii deşertului, începând cu secolul 
1V-V, inspirându-se din Filocalie, care poartă pe frontispiciul ci 
deviza apostolică: „rugaţi-vă neîncetat!". Altfel spus, căutaţi 
frumuseţile duhovniceşti, care aurolate de rugăciunea neîncetată 
aduc curăţia inimii. 

Sub numele de isihasm s-a organizat de-a lungul vremii o 
adevărată mişcare de renaştere spirituală şi teologică, încât în 
secolele XIII-XIV este practicat pe spaţii largi, atât de monahi, 
cât şi de credincioşi. Având centrul spiritual la Muntele Athos, 
isihasmul a cuprins şi s-a răspândit în întreaga Ortodoxie. 
Prinzând teren favorabil şi în Ţările Române, a fost cultivat cu 
mult succes, dat fiind rolul său duhovnicesc şi cultural. 


9. Rugăciunea la ieşirea din clasă. 

Desăvârşirea creştină 

3 3 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Având ca temă a propovâduirii Sale împărăţia lui Dumnezeu, 
spirituală şi veşnică, Mântuitorul nu numai că oferă fiilor 
împărăţiei modelul şi puterea de a-I urma pilda vieţii duhovni¬ 
ceşti, ci în acelaşi timp le adresează şi îndemnul de a depune 
efortul, şi necontenit să se străduiască să atingă cotele cele mai 
înalte ale sfinţeniei, având mereu ca ţintă desăvârşirea Părintelui 
ceresc: „Fiţi dar voi desăvârşiţi, precum şi Tatăl vostru cel din 
ceruri este desăvârşit" (Matei 5, 48). 

5. Comunicarea subiectului lecţiei noi 

Urmând acestei chemări a Mântuitorului, ne vom referi în cele 
ce urmează la desăvârşirea creştină, văzând felul în care trebuie 
înţeleasă şi etapele pe care trebuie să le străbatem spre a ajunge 
la acest ideal. 

6. Dirijarea învăţării. însuşirea noilor cunoştinţe 

Având suflare divină şi fiind creat după chipul lui Dumnezeu, 
sufletul omenesc prin natura şi menirea lui poartă în sine tendinţa 
de a progresa mereu, de a nu rămâne static, pe loc, ci necontenit 
a creşte, neîntrerupt să se dezvolte şi să devină asemenea Celui 
ce l-a adus din nefiinţă la fiinţă... 

A intervenit însă păcatul, care alterând chipul lui Dumnezeu 
în om, a întrerupt şi această tendinţă, sau tensiune înscrisă în 
sufletul omului de a se desăvârşi până la asemănarea lui Dumne¬ 
zeu. Prin Jertfa răscumpărătoare a Domnului, prin umanitatea Sa 
îndumnezeită noi primim harul divin, care restabileşte chipul lui 
Dumnezeu în om. începutul îl face Sfânta Taină a Botezului, prin 
care primim harul iertării păcatului strămoşesc şi a renaşterii 
spirituale, „îmbrăcându-ne în Hristos“ (Galateni 3, 27), adică 
schimbându-ne chipul păcatului, în chipul lui Hristos cel fără de 
păcat. Datorită acestei curăţii de păcat şi renaşteri spirituale în 
Hristos, primii creştini care primiseră Botezul erau numiţi 

„sfinţi“. Aceasta este sfinţenia numită „sacramentală", fiindcă o 
primim de la Dumnezeu prin Taina Sfântului Botez. Ne oferă 
harul lui Dumnezeu. Dar trebuie să ne aducem şi noi contribuţia, 
să „lucrăm şi noi la mântuirea noastră" (Filipeni 2, 12). Harul nu 
lucrează nici contra voinţei noastre, nici peste ea. Prin credinţă 
şi fapte bune noi facem ca harul să devină roditor al sfinţeniei în 
viaţa noastră. Iar această sfinţenie la care ne aducem şi noi 
contribuţia, se numeşte „sfinţenie morală". Aceasta este propriu- 
zis desăvârşirea, care împodobeşte calendarul sfinţeniei creştine. 
Un dascăl al Bisericii arăta că „prin Botez se dă în chip tainic 
harul, care locuieşte astfel (în noi) în chip ascuns". Pe urmă, pe 
măsura împlinirii poruncilor (a progresului moral) „...se 
descoperă celor ce cred în Domnul" (harul divin). Iar „de nu vom 
lucra poruncile lui Dumnezeu harul dat nouă nu se va descoperi". 
De aici vedem că fiecare creştin „are de la Botez pe Hristos ascuns 
în sine", care se descopere pe măsură ce el creşte în virtute. 

Ne întrebăm: ce înseamnă această creştere în virtute şi cum 
sc realizează ea? întreaga viaţă morală creştină este urmarea sau 
imitarea vieţii duhovniceşti a Mântuitorului, adică înfăptuirea 
binelui, sau a virtuţii după modelul în care a realizat-o El. Şi cu 
cât suntem mai asemănători Lui, cu atât suntem mai desăvârşiţi 
în virtute. Dar El fiind Dumnezeu, lipsit de orice păcat, sau de 
orice fel de posibilitate de a păcătui, sfinţenia Lui este desăvârşită, 
ceea ce înseamnă că virtuţile sunt dezvoltate în cel mai înalt grad. 
în felul acesta, noi nu vom putea niciodată ajunge la piscul 
desăvârşirii Lui, dar suntem chemaţi ca neîntrerupt să tindem 
spre piscul sfinţeniei lui Iisus Hristos; neîncetat să ne străduim 
ca Hristos care a luat chip în noi odată cu Taina Botezului, să 
prindă putere duhovnicească în viaţa noastră, iar noi tindem ne¬ 
contenit să ajungem la asemanarea Lui, „la starea de bărbat 
desăvârşit, la măsura vârstei deplinătăţii lui Hristos" (Efeseni 4, 
13). Sfântul Apostol Pavel compară această neîntreruptă strădanie 
a noastră de a ne desăvârşi în virtute după modelul vieţii lui Iisus 
Hristos, cu cea a alergătorului din arenă, care se încununează 
numai în urma efortului, sau strădaniei de a se autodepăşi mereu. 
(Filipeni 3, 12-14). 

Ne întrebăm acum în concret: care sunt virtuţile din viaţa 
duhovnicească a lui Iisus Hristos, pe care urmându-le să fim 
asemenea Lui? Răspunsul este simplu: toate virtuţile sunt 
asemenea unor raze de lumină care izvorăsc din Cel ce este „lu¬ 
mina lumii" (Ioan 8, 12). Din toate vom reţine însă trei, care 
definesc şi determină calea noastră spre desăvârşire. Ceea ce ne 
impresionează în prinţul rând..în viaţa duhovnicească a lui Iisus 

este curăţia inimii Sale, lipsa oricărui păcat. El este singurul om 
care a avut curajul să pună întrebarea: „cine mă vădeşte de păcat?“ 
(Ioan 8, 46) la care potrivnicii nu au putut avea nici o replică... 
Cu cât suntem hotărâţi să luptăm cu mai multă energie împotriva 
păcatului, cu atât mai mult Hristos prinde chip în viaţa noastră. 

In al doilea rând, smerenia Mântuitorului este fără egal, dacă 
ne gândim că El a coborât din înălţimea cea mai luminată a ceru¬ 
lui, „făcându-se ascultător până la moarte şi încă la moarte pe 
cruce" (Filipeni 2, 5-8). Cu cât suntem şi noi mai smeriţi, cu 
atât ne dăm seama de nedesăvârşirea noastră, de insuficienţele 
proprii, ca şi dc puţinul progres duhovnicesc la care au ajuns şi 
la care trebuie să ajungem. Şi astfel smerenia nc dă un neîntrerupt 
impuls spre autodepăşire. Smerenia nc face să vedem piscul 
desăvârşirii lui Iisus, şi a nedesăvârşirii noastre. Cu cât smerenia 
e mai adâncă cu atât temelia sfinţeniei e mai solidă şi edificiul 
desăvârşirii creşte tot mai mult, încât pe drept cuvânt s-a spus că 
desăvârşirea înseamnă tocmai conştiinţa nedesăvârşirii!... Cu cât 
dobândim mai mult prin smerenie conştiinţa nedesăvârşirii, cu 
atât creşte mai mult elanul progresului duhovnicesc spre 
desăvârşire. 

In al treilea rând, noi trebuie să imităm iubirea lui Iisus, iar 
iubirea Lui este fără egal: „Mai mare dragoste decât aceasta, ca 
cineva să-şi pună sufletul pentru prietenii Săi nimeni nu are“ 
(Ioan 15, 13). Dar nu numai pentru prieteni, ci şi pentru vrăjmaşi 
şi pentru toţi păcătoşii. Iubirea Lui este universală (în sensul că 
ea cuprinde pe toţi oamenii, fără nici o deosebire) şi jertfelnică, 
fiindcă se dăruieşte până la moarte. Iar dacă „Dumnezeu este 
iubire" (I Ioan 4, 16) şi Iisus Hristos este „chipul lui Dumnezeu 
cel nevăzut" (Coloseni 1, 15), „în care locuieşte trupeşte toată 
plinătatea dumnezeirii" (Coloseni 2, 9), înseamnă că pe măsură 
ce ne desăvârşim în iubire după modelul iubirii Mântuitorului, 
devenim desăvârşiţi, asemenea lui Dumnezeu. 

De aici rezultă şi răspunsul că a fi desăvârşit asemenea 
Părintelui ceresc înseamnă a fi desăvârşit în iubire, asemenea lui 
Iisus Hristos. în felul acesta, pe drept cuvânt putea spune Sfântul 
Apostol Pavel: „...iar peste toate acestea, îmbrăcaţi-vă în dragoste, 
care este legătura desăvârşirii" (Coloseni 3, 14). 

în sfârşit, se pune întrebarea: putem noi singuri, prin forţele 
proprii ale firii care poartă rănile păcatului şi care este supusă 
ispitei şi căderii, să ajungem la desăvârşirea morală? Desigur că 
nu. Numai prin Hristos, prin harul lui ne putem desăvârşi: „Eu 
sunt viţa, voi mlădiţele. Cel ce rămâne în Mine şi Eu în El, acesta 
aduce roadă multă, pentru că fără de Mine nu puteţi face nimic" 

(Ioan 15, 5). De aici vedem că necontenitul nostru efort 
duhovnicesc trebuie la rândul său să fie ajutat de harul divin, 
care însănătoşeşte firea, şi îi reînnoieşte energia, sporindu-i elanul 
şi puterile spre a ne putea autodepăşi mereu, tinzând spre piscul 
desăvârşirii lui Iisus Hristos. 

Privind treptele sau etapele care duc spre piscul desăvârşirii, 
ele sunt asemănătoare fazelor prin care trece omul de la naştere 
până la maturizare. Prima faza este pruncia duhovnicească, când 
credinciosul hotărându-se să pornească pe drumul virtuţii, se află 
în luptă cu ispita şi păcatul, nelipsind ezitările şi îmbinarea 
căderilor cu ridicările... dar rămâne neclintit în hotărârea sa, nu 
cedează, ci înaintează spre o treaptă superioară, crescând astfel 
duhovniceşte. 

în această a doua fază, a creşterii duhovniceşti, credinciosul 
câştigă mai multa siguranţă, iar forţele spirituale devin tot mai 
statornice în desăvârşirea virtuţii. Nu lipseşte însă cu totul 
posibilitatea căderii în păcat. Au mai rămas în suflet ispite 
ademenitoare, care pot duce la păcat, asemenea rădăcinilor unei 
buruieni care se mai menţin totuşi, şi pot încolţi, deşi am smuls 
buruiana... în sfârşit, această fază a creşterii duhovniceşti se 
continuă cu cea de maturitate, sau starea de sfinţenie, când 
credinciosul împlineşte statornic voia lui Dumnezeu, dobândind 
libertatea faţă de pornirile firii spre păcat, sau dobândind virtutea 
nepâtimirii, transpusă prin pacea şi bucuria sfântă a sufletului 
inundat de iubire faţă de Dumnezeu, faţă de semeni şi faţă de 
întreaga creaţie. 

Desăvârşirea vieţii duhovniceşti asemenea desăvârşirii lui 
Dumnezeu nu are limite. Ea reprezintă o chemare continuă şi are 
un orizont veşnic deschis, chiar şi în viaţa viitoare, potrivit 
infinitei desăvârşiri a lui Dumnezeu: „După această viaţă, spune 
un Sfânt Părinte, noi vom înceta de a mai lucra virtuţile, dar nu 
vom înceta de a mai simţi în noi lucrându-se îndumnezeirea după 
har, ca o răsplată pentru ele. Căci lucrarea îndumnezeirii în noi 
fiind mai presus de fire e fără de hotar" (Sfântul Maxim Mărtu¬ 
risitorul). 

7. Fixarea cunoştinţelor 

De ce Mântuitorul ne adresează îndemnul de a fi desăvârşiţi ca 
Părintele ceresc? (Fiindcă purtăm în noi chipul Lui şi avem 
menirea de a ajunge la asemănarea Lui. Şi pentru că suntem fiii 
lui Dumnezeu, iar un fiu seamănă cu părintele său...). Ştiind că 
păcatul a întunecat chipul li£i Dumnezeu în noi, putem ajunge la 

desăvârşire asemenea Părintelui ceresc? (Prin Taina Sfântului 
Botez noi primim harul curăţiei de păcat, al renaşterii duhovni¬ 
ceşti şi a înfierii. Dacă vom colabora cu harul divin, făcându-i 
rodnică lucrarea, drumul spre desăvârşire este deschis). 
Cunoaştem noi calea care duce la desăvârşire? (O cunoaştem. 
Aceasta este calea virtuţii după modelul vieţii Mântuitorului). 
Ce elemente din viaţa duhovnicească a Mântuitorului ne indică 
drumul spre desăvârşire? (Eliberarea firii de păcat, smerenia, ca 
o continuă tensiune spre desăvârşire şi iubirea ca o împlinire a 
desăvârşirii). Putem ajunge la desăvârşire numai prin forţele 
proprii? (Nu putem ajunge decât prin conlucrarea firii cu harul 
divin). Cum primim harul divin? (Prin Sfintele Taine în Biserică). 
Care sunt etapele sau fazele desăvârşirii? (Sunt trei faze: pruncia 
duhovnicească, creşterea şi dezvoltarea duhovnicească şi 
sfinţenia). Când se încheie procesul duhovnicesc al desăvârşirii? 
(Acest proces duhovnicesc este veşnic deschis pentru că se 
raportează la Dumnezeu care nu are limite). 

8. Temă pentru acasă 

Se vor căuta şi găsi texte Scripturistice pentru fiecare din etapele 
sau fazele desăvârşirii. 



9. Rugăciunea la ieşirea din clasă. 



Cateheze privind 
Istoria Bisericească 
Universală 







Istoria bisericească universală 



Pogorârea Duhului Sfânt şi întemeierea 
Bisericii creştine 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

înainte de înălţarea Sa la cer, Domnul „le-a poruncit Apostolilor 
să nu se depărteze de Ierusalim, ci să aştepte făgăduinţa Tatălui, 
pe care au primit-o de la El, „căci Ioan a botezat cu apă“, iar ei 
se „vor boteza cu Duhul Sfânt". Apoi a mai adăugat: „Şi veţi 
lua putere, venind Duhul Sfânt peste voi şi veţi fi Mic martori în 
Ierusalim şi în toată Iudeea şi în Samaria şi până la marginea 
pământului" (Fapte 1, 4-8). 

5. Comunicarea subiectului lecţiei noi 

Astfel, la zece zile după înălţarea Domnului la cer, în ziua 
Cincizecimii a avut loc pogorârea Duhului Sfânt, la care ne vom 
referi în cele ce urmează. 

6. Dirijarea învăţării. însuşirea noilor cunoştinţe 

Textul pericopei „Şi când a sosit ziua Cincizecimii erau toţi 
împreună în acelaşi loc. Şi din cer, fără de veste, s-a făcut un 
vuiet ca de suflare de vânt ce vine repede, şi a umplut toata casa 
unde şedeau ei. Şi li s-a arătat, împărţite, limbi ca de foc şi au 
şezut pe fiecare dintre ei. Şi s-au umplut toţi de Duhul Sfânt şi 
au început să vorbească în alte limbi, precum le dădea lor Duhul 
a grăi. Şi erau în Ierusalim locuitori iudei, bărbaţi cucernici, din 
toate neamurile ce sunt sub cer. Şi iscându-se vuietul acela, s-a 
adunat mulţimea şi s-a tulburat, căci fiecare îi auzea pe ei vorbind 
în limba sa. Şi erau uimiţi toţi şi se minunau zicând: iată, nu 
sunt aceştia care vorbesc toţi galileeni? Şi cum auzim noi fiecare 
limba noastră în care ne-am născut? Părţi şi mezi şi elamiţi şi cei 
ce locuiesc în Mesopotamia, în Iudeea şi în Capadocia, în Pont 
şi în Asia, în Frigia şi în Pamfilia, în Egipt şi în părţile Libiei 
cea de lângă Cirene, şi romani în treacăt, iudei şi prozeliţi, cretani 
şi arabi îi auzim pe ei vorbind în limbile noastre despre faptele 

minunate ale lui Dumnezeu? Şi toţi erau uimiţi şi nu se dumireau, 
zicând unul către altul: ce va să fie aceasta? Iar alţii, batjoco- 
rindu-i, ziceau că sunt plini de must. Şi stând Petru cu cei unspre¬ 
zece, a ridicat glasul şi le-a vorbit: Bărbaţi, iudei, şi toţi care 
locuiţi în Ierusalim, aceasta să vă fie cunoscută şi luaţi în urechi 
cuvintele mele; că aceştia nu sunt beţi cum vi se pare vouă că 
este al treilea ceas din zi; ci aceasta este ce s-a spus prin proorocul 
loil: „Iar în zilele din urmă, zice Domnul, voi turna din Duhul 
Meu peste tot trupul şi fiii voştri şi fiicele voastre vor prooroci 
şi cei mai tineri ai voştri vor vedea vedenii şi bătrânii voştri vise 
vor visa. încă şi peste slugile melc şi peste slujnicele melc voi 
turna în acele zile, din Duhul Meu şi vor prooroci. Şi minuni voi 
face sus în cer şi jos pe pământ semne: sânge, foc şi fumegare de 
fum. Soarele se va schimba în întuneric şi luna în sânge, înainte 
de a veni ziua Domnului, cea mare şi strălucită. Şi tot cel ce va 
chema numele Domnului se va mântui 14 . Bărbaţi isracliţi, ascultaţi 
cuvintele acestea: pe Iisus Nazarineanul, bărbat adeverit între 
voi de Dumnezeu, prin puteri, prin minuni şi prin semne pe care 
lc-a făcut prin El Dumnezeu în mijlocul vostru, precum şi voi 
ştiţi, pc Acesta, fiind dat după sfatul cel rânduit şi după ştiinţa 
cea dinainte a lui Dumnezeu, voi L-aţi luat şi. pironindu-L, prin 
mâinile celor fărădelege. L-aţi omorât, pe care Dumnezeu L-a 
înviat, dezlegând durerile morţii, întrucât nu era cu putinţă ca El 
să fie ţinut de ea. Căci David zice despre El: „Totdeauna am 
văzut pe Domnul înaintea mea, căci El este dc-a dreapta mea, ca 
să nu mă clatin. De aceea s-a bucurat inima şi s-a veselit limba 
mea; chiar şi trupul meu se va odihni întru nădejde. Căci nu vei 
lăsa sufletul meu în iad, nici nu vei da pe cel sfânt al Tău să vadă 
stricăciune. Fâcutu-mi-ai cunoscute căile Tale vieţii; cu 
înfăţişarea Ta mă vei umple de bucurie 44 . Bărbaţi fraţi, cuvine-se 
a vorbi cu îndrăznire către voi despre strămoşul David, că a murit 
şi s-a îngropat, iar mormântul lui este la noi până în ziua aceasta. 
Deci el fiind prooroc şi ştiind că Dumnezeu i s-ajurat cu jurământ 
să aşeze pe tronu-i din rodul coapselor lui. Mai înainte văzând a 
vorbit despre învierea lui Hristos: că n-a fost lăsat în iad sufletul 
Lui şi nici trupul Lui nu a văzut putreziciune, Dumnezeu a înviat 
pe Acest Iisus căruia noi toţi suntem martori. Deci, înălţându-se 
prin dreapta lui Dumnezeu şi primind de la Tatăl făgăduinţa 
Duhului Sfânt, L-a revărsat pe Acesta cum vedeţi şi auziţi voi. 
Căci David nu s-a suit la ceruri, dar el a zis: „Zis-a Domnul 
Domnului Meu: şezi de-a Dreapta Mea, până ce voi pune pe 
vrăjmaşii tăi aşternut picioarelor tale 44 . Cu siguranţă să ştie deci 
toată casa lui Israel £a Dumnezeu, pe Acest Iisus pe care voi 

L-aţi răstignit, L-a făcut Domn şi Hristos. Ei auzind acestea, au 
fost pătrunşi la inimă şi au zis către Petru şi ceilalţi Apostoli: 
Bărbaţi fraţi, ce să facem? Iar Petru a zis către ei: pocăiţi-vă şi să 
se boteze fiecare dintre voi în numele lui Iisus Hristos spre 
iertarea păcătelor voastre, şi veţi primi darul Duhului Sfânt. Căci 
vouă vă este dată făgăduinţa şi fiilor voştri şi tuturor celor de 
departe, pe oricâţi îi va chema Domnul Dumnezeul nostru. Şi cu 
alte multe vorbe mărturisea şi îndemna, zicând: mântuiţi-vă de 
acest neam viclean. Deci cei ce au primit cuvântul lui s-au botezat, 
şi în ziua aceea s-au adăugat ca la trei mii de suflete" (Fapte 2, 

i—4i). 


Explicarea textului La şapte săptămâni după Paşti este 
sărbătoarea sau praznicul Cincizecimii. Semnificaţia acestei 
sărbători este legată de terminarea secerişului început încă după 
Paşti, fiind astfel o zi de bucurie, ca zi a strângerii recoltelor. 
Dar în acelaşi timp, aceasta zi are şi un caracter religios solemn 
impus de faptul că acum se comemora promulgarea Legii pe 
Muntele Sinai. Cu prilejul acestei sărbători toţi Apostolii erau 
adunaţi la un loc, probabil în casa lui loan Marcu din Ierusalim, 
în foişorul căreia a avut loc şi Cina cea de taină, în cadrul căreia 
Domnul le-a făgăduit Apostolilor trimiterea Mângâietorului, 
Duhul adevărului, care de la Tatăl purcede. 

Pogorârea Duhului Sfânt surprinde simţul auzului şi văzului. 
Astfel, „s-a făcut fără de veste, din cer, sunet ca de suflare de 
vifor ce vine repede şi a umplut toată casa unde şedeau". Sunetul 
era desigur puternic, asemenea unui clopot, sau a unei sirene, 
reprezentând o chemare a mulţimii aflată în Ierusalim, la locul 
unde se petrece minunea. Aspectul văzului consta în arătarea 
limbilor ca de foc aşezate deasupra capului Apostolilor. Reţinem 
precizarea că limbile nu erau de foc, ci „ca de foc". Duhul Sfânt 
nu se materializează. La Iordan cu prilejul Botezului Domnului, 
Duhul Sfânt nu apare ca un porumbel, ci „în chip de porumbel" 
(asemenea porumbelului). Atunci a apărut în culoarea albă, ca 
semn al neprihănirii, al păcii, al curăţiei, referindu-se la Persoana 
Celui botezat. Acum apare în limbi ca de foc. Flacăra e ca un 
mănunchi de limbi arzătoare, fiindcă focul arde, curăţă de păcat 
(asemenea apei), dar în acelaşi timp el căleşte, întăreşte, aduce 
putere. Aşadar, la Iordan Duhul Sfânt se referea la Iisus, ca o 
mărturie a neprihănirii lui, acum se referă la cei ce-L vor primi 
în viaţa lor, arzându-le păcatele şi înnoindu-le cu noi puteri du¬ 
hovniceşti viaţa. 

în acele timpuri evreii erau împrăştiaţi în toată lumea, fie în 
urma exilurilor, fie prin deportări, fie chiar pentru a se pricopsi. 
Ei veneau la Ierusalim de marile praznice, pentru a proslăvi pe 
Dumnezeu, achitând cu această ocazie şi datoriile către templu, 
menţinându-se astfel în credinţa străbună. Mulţi veneau aici la 
bătrâneţe ca să se reculeagă pe pământul strămoşesc. La Ieru¬ 
salim veneau iudei, dar odată cu ei şi prozeliţi. Cum evreii erau 
răspândiţi între toate neamurile, veneau aici ca şi cum aparţineau 
neamului respectiv, purtând numele poporului în mijlocul căruia 
trăiau. Astfel, părţii şi mezii erau în jurul Mesopotamiei. Elamiţii 
erau arabi din peninsula Balcanică. Alţii erau apoi locuitori ai 
Mesopotamiei (asiro-babilonienii); alţii din Roma, Capadocia, 
Pont, Asia (Proconsularâ cu capitala la Efes), Frigia, Pamfilia, 
Libia (Africa de nord). Creta, Arabia. Toţi aceştia aflându-se la 
Ierusalim şi fiind „chemaţi" de sunetul produs la pogorârea 
Duhului Sfânt, au mers la locul unde se aflau Apostolii şi au 
rămas uimiţi auzindu-i pe aceştia vorbind în limbile lor „măririle 
lui Dumnezeu". Era vorba de limba latină, greacă, ebraică, ca şi 
de alte limbi semite, precum şi limba zend, vorbită de părţi, rnezi 
şi elamiţi. 

Uimirea de la început uşor se transformă în invidie, cleveteală 
şi defăimare din partea multora, spunând că Apostolii sunt „plini 
de must". Dacă până acum Apostolii aflându-se singuri „grâiau 
măririle lui Dumnezeu", acum se află în faţa mulţimii uimită şi 
derutată, căreia îi datora explicaţie. Acest lucru îl face Sfântul 
Apostol Petru, care arată că Apostolii nu sunt „plini de must", 
fiindcă era înainte de ora 9 şi nu şi-ar fi permis nimeni să guste 
băutură înaintea jertfei de dimineaţă... Spulberând astfel 
calomnia, Apostolul descopere caracterul profetic al minunii 
pogorârii Duhului Sfânt şi a vorbirii în limbi, arătând apoi că 
Iisus este Domn (adică Dumnezeu-Mesia), că El a murit şi a 
înviat, deschizând tuturor uşa mântuirii. Bârfitorii de altă dată 
au fost acum pătrunşi la inimă de cuvintele Apostolului, care li 
se adresa direct, cu tăria şi viaţa Duhului, încât copleşiţi de 
minunea la care au asistat întreabă ce să facă. Apostolul le spune 
să se căiască de păcatele săvârşite, şi înnoiţi duhovniceşte, să se 
boteze în numele Sfintei Treimi: „Deci primind ei cu dragoste 
cuvântul lui, s-au botezat, şi s-au adăugat în ziua aceea ca la trei 
mii de suflete", întemeindu-se astfel prima comunitate creştină, 
adica Biserica, Trupul tainic al Domnului. 

Intuiţia se face arătându-se tabloul sau icoana pogorârii 
Duhului Sfânt. 

7. Fixarea cunoştinţelor 

5 5 

Când a avut loc pogorârea Duhului Sfânt? (La şapte săptămâni 
după Paşti, adică la Cincizecime). Ce sărbătoreau iudeii acum? 
(Sărbătoarea sfârşitului strângerii recoltei şi comemorarea primirii 
Legii pe Muntele Sinai). Unde erau adunaţi Apostolii? (Ei erau 
adunaţi în Ierusalim, la casa lui Ioan Marcu, în foişorul în care a 
avut loc Cina cea de Taină, când li s-a profeţit despre venirea 
Duhului Sfânt). Cum s-a manifestat pogorârea Duhului Sfânt? 
(Sub o formă auditivă, printr-un sunet ca „de vifor“; şi sub o 
formă vizuală, şi anume a limbilor „ca de foc"). Ce a făcut mul¬ 
ţimea adunată la Ierusalim? (A fost atrasă de sunet spre locul 
unde s-a pogorât Duhul Sfânt). Ce au văzut acolo? (Au văzut pe 
Apostoli vorbind, iar ci înţelegând în limbile lor „măririle lui 
Dumnezeu"). Ce atitudine au luat ei faţă de aceasta? (La început 
i-au bârfit pe Apostoli, spunând ca sunt plini de must, iar apoi, 
după ce Sfântul Apostol Petru le explică minunea pogorârii 
Duhului Sfânt ca o împlinire a profeţiilor mesianice, şi le predică 
cu multă putere despre patimile şi învierea Domnului Iisus 
Hristos, toţi cei prezenţi au fost pătrunşi la inimă şi au primit 
Botezul Sfintei Treimi, constituind astfel prima comunitate 
creştină, sau Biserică, Trupul tainic al Domnului). 

8. Aplicarea 

Pogorârea Duhului Sfânt este sărbătorită de creştini la şapte 
săptămâni după Paşti, fiind una din cele mai vechi şi mai impor¬ 
tante sărbători creştine. 

Se va rosti rugăciunea: „împărate ceresc ..." şi se va cânta 
Troparul Pogorârii Duhului Sfânt. 

9. Temă pentru acasă 

Se va învăţa rugăciunea: „împărate ceresc..." şi Troparul pogorârii 
Duhului Sfânt. 



10. Rugăciunea la ieşirea din clasă. 

Alegerea celor şapte diaconi - martiriul 
Sfântului Arhidiacon Ştefan 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Ştim că la Cincizecime, odată cu pogorârea Sfântului Duh, a luat 
fiinţă Biserica creştină, ca organism social. Pentru buna 
desfăşurare a vieţii acesteia, dat fiind faptul că misiunea 
Apostolilor se concentra asupra propovăduirii Cuvântului lui 
Dumnezeu în lume, înţelepciunea Duhului Sfânt i-a călăuzit pe 
aceştia să-şi aleagă ajutoare pentru buna desfăşurare a vieţii 
comunitare pe care o duceau primii creştini. 

5. Comunicarea subiectului lecţiei noi 

Astfel a avut loc alegerea celor şapte diaconi, dintre care Sfântul 
Ştefan a fost supus persecuţiei, înscriindu-şi numele în istorie ca 
primul martir creştin. 

6. Dirijarea învăţării. însuşirea noilor cunoştinţe 

Cartea Faptele Apostolilor ne arată că odată cu creşterea numă¬ 
rului credincioşilor s-au ivit şi unele greutăţi în viaţa primilor 
creştini, care duceau o viaţă comunitară. Astfel, ni se spune că 
„eleniştii cârteau împotriva evreilor, pentru că în slujirea zilnică 
văduvele lor erau trecute cu vederea" (Fapte 6, 1). 

Eleniştii erau evrei dinafara Palestinei, de limbă şi cultură 
greacă. Ei aveau în Ierusalim sinagoga lor, unde cultul mozaic 
se oficia în limba greacă. Nu erau totdeauna în relaţii bune cu 
evreii din Palestina. Deosebirea de limbă şi cultură îi făcea 
oarecum diferiţi şi ca mentalitate şi comportament. 

Ca şi creştini, ducând viaţa în comun, au apărut divergenţele. 
Prima şi cea mai de luat în seamă era aceea că văduvele eleniştilor 
sunt private de drepturi atunci când se împărţea hrana zilnică. 
Văzând această nedreptate, Apostolii au chemat întreaga 
comunitate creştină, propunându-le să aleagă „şapte bărbaţi cu 
nume bun, plini de Duh Sfânt şi de înţelepciune" spre a fi rânduiţi 

la misiunea slujirii la mese. Această alegere era imperios necesară, 
întrucât Apostolii erau angajaţi cu predicarea Evangheliei la 
neamuri, iar în comunitate aveau rolul de a conduce rugăciunile 
publice (cultul), frângerea pâinii şi rostirea cuvântului de 
învăţătură. 

Comunitatea primilor creştini din Ierusalim a primit cu multă 
bucurie propunerea Apostolilor şi „a ales mai întâi pe Ştefan, 
bărbat plin de credinţă şi de Duh Sfânt", apoi încă şase. Ultimul 
dintre ei se numea Nicolae. Era prozelit din Antiohia. Rolul lui 
era acela de a sluji în mod special pe cei din comunitatea 
eleniştilor. 

Cei şapte au fost aduşi înaintea Apostolilor. Aceştia şi-au 
pus mâinile peste ei, adică i-au hirotonit cu rugăciune. De acum 
aceştia, pe lângă slujirea la mese puteau şi ei să predice Cuvântul 
şi să boteze pe cei ce primeau credinţa. 

Dintre cci şapte diaconi, s-a evidenţiat Ştefan nu numai prin 
slujirea la mese, ci mai ales, fiind „plin de har şi de putere, 
făcea minuni şi semne mari în popor". Acest fapt a trezit invidia, 
şi împotriva lui „s-au ridicat unii din sinagoga numită a liberţilor. 
Aceştia erau sclavi eliberaţi, urmaşi ai evreilor pe care la anul 
63 în. Hs. Pompei i-a dus ca sclavi la Roma. Acestora li s-au 
alăturat evrei mozaici, potrivnici noii credinţe creştine, 
aparţinători şi altor sinagogi, şi cu toţii antrenându-se în dialog 
cu Ştefan „nu puteau sta împotriva înţelepciunii şi duhului cu 
care el vorbea". Crescând invidia, ura şi ticăloşia, a apărut şi 
mărturia mincinoasă împotriva lui Ştefan. Astfel, unii au fost 
puşi să spună că l-au auzit pe Ştefan „grăind cuvinte de blasfemie 
împotriva lui Moise şi a lui Dumnezeu". O astfel de faptă 
constituia un delict atât de grav, încât celui în cauză i se acorda 
pedeapsa maximă. De fapt aceasta se şi urmărea. Tot astfel l-au 
acuzat şi pe Mântuitorul pentru a-1 putea condamna la moarte. 

Revenind însă la Ştefan, nu le-a fost prea greu vajnicilor 
apărători ai tradiţiilor străbune să întărâte poporul, şi răpindu-1 
pe Ştefan, să-l ducă în faţa sinedriului. Din nou martorii 
mincinoşi. Din nou acuza de blasfemie, cu specificul că Ştefan a 
fost remarcat ca propovăduitor al lui Iisus Nazarineanul, cel care 
dărâmă templu şi schimbă datinile lăsate de Moise. în faţa tuturor 
apare acum minunea: „toţi cei care şedeau în sinedriu au văzut 
faţa lui ca o faţă de înger". Ochii lor au rămas însă închişi. Dum¬ 
nezeu le-a arătat minunea spre a-i aduce la adevăr. Era marea lor 
şansă de a primi mântuirea pe care Dumnezeu le-o oferă acum, 
prin această minune. Mântuirea se primeşte însă prin pocăinţă şi 

zdrobirea inimii. Sufletul lor era însă înfierbântat. Ei doreau 
sânge, nu mântuire. Şi aşa s-a şi întâmplat. 

Arhiereul în calitate de preşedinte al sinedriului pune 
acuzatului întrebarea de rutină: „adevărate sunt acestea 11 , urmând 
ca cel în cauză să se disculpe. în apărarea sa. Sfântul Ştefan ţine 
o lungă cuvântare plină de puterea Duhului, în care prezintă istoria 
poporului ales, condus de Dumnezeu spre a împlini profeţii 
mesianice, iar acum , Mesia deşi a venit, ei nu L-au recunoscut 
şi nu L-au primit. „Iar ei auzind acestea, fremătau de furie în 
inimile lor şi scrâşneau din dinţi împotriva lui. Iar Ştefan, fiind 
plin de Duh Sfânt şi privind la cer, a văzut slava lui Dumnezeu 
şi pe Iisus stând la dreapta lui Dumnezeu. Şi a zis: iată, văd 
cerurile deschise şi pe Fiul Omului stând de-a dreapta lui Dum¬ 
nezeu! Iar ei... s-au năpustit asupra lui şi scoţându-1 afară din 
cetate, îl loveau cu pietre. Iar martorii şi-au pus hainele la 
picioarele unui tânăr numit Saul. Şi îl loveau cu pietre pe Ştefan, 
care se ruga şi zicea: Doamne Iisuse, primeşte duhul meu! Şi 
îngenunchind, a strigat cu glas mare: Doamne, nu le socoti Îm¬ 
păcatul acesta! Şi zicând acestea a adormit 11 . 

După cum vedem, atât ca desfăşurare, cât şi ca procedură, 
procesul intentat împotriva lui Ştefan a fost un linşaj. Preşedintele 
a scăpat frânele din mână. Cei ce l-au acuzat au devenit şi 
judecători şi executorii sentinţei. Potrivit legii, sentinţa trebuia 
rostită după deliberare, abia a treia zi. Execuţia sentinţei prin 
lapidare trebuia făcută de către martorii acuzării (Deuteronom 
17, 7). Nu a fost deci un proces real, ci un adevărat linşaj. încă 
un nevinovat condamnat la moarte pe nedrept. Măcar de-ar fi 
fost ultimul... Dincolo de această negură a nedreptăţii şi a urii 
bestiale, străluceşte totuşi, cu seninătate, puterea iubirii iertătoare, 
plină de lumină, căldură şi putere, a lui Ştefan. E o reeditare a 
iubirii de pe Golgota. Ştefan devine Iisus răstignit a doua oară. 
Se împlineşte, astfel profeţia Domnului dinaintea Sfintelor Sale 
Patimi: „aduceţi-vă aminte de cuvântul pe care vi l-am spus: nu 
este sluga mai mare decât stăpânul său. Dacă m-au prigonit pe 
Mine şi pe voi vă vor prigoni... Dar toate acestea le vor face 
vouă din pricina numelui Meu 11 (Ioan 15, 20-21). 

7. Fixarea cunoştinţelor 

Din ce cauză erau nemulţumiţi iudeii elenişti? (Pentru că văduvele 
lor erau nedreptăţite la împărţirea hranei ce se făcea în cadrul 
comuniunii de bunuri din prima comunitate creştină din Ieru¬ 
salim). Ce au hotărât SfinţiLApostoli? (Ca ei să propovăduiască 

pe mai departe Evanghelia la neamuri, iar cu slujirea la mese să 
se aleagă şapte bărbaţi, oameni plini de Duh, drepţi şi înţelepţi). 
Cum au fost numiţi aceştia? (Diaconi, adică slujitori). Pe lângă 
slujirea la mese ce atribuţii mai aveau ei? (Aceştia puteau predica 
cuvântul şi boteza pe cei ce primeau noua credinţă). Cum au fost 
instituiţi ei diaconi de către Sfinţii Apostoli? (Prin rugăciune şi 
punerea mâinilor). Ce înseamnă „punerea mâinilor"? (Hirotonie). 
Se mai aplică şi azi? (Se aplică tuturor acelora care devin diaconi, 
preoţi şi episcopi). Dintre cei şapte diaconi, care s-a afirmat cu 
mai multă putere? (Ştefan). Cum s-a evidenţiat el, prin slujirea 
la mese? (Nu, ci prin puterea Duhului şi a cuvântului său). Cine 
s-a ridicat împotriva lui? (Iudei mozaici, adică păstrători ai legii 
lui Moise şi a vechilor tradiţii). Cum au acţionat împotriva lui? 
(Târându-1 la judecata sinedriului pe baza unor martori minci¬ 
noşi). La ce s-a ajuns în cele din urmă? (La uciderea lui cu pietre). 
Procesul s-a desfăşurat conform legii? (Nu. A fost un proces 
abuziv în care acuzatorii au rostit sentinţa şi tot ei au fost execu¬ 
torii ei). Cu cine se aseamănă moartea martirică a lui Ştefan? 
(Cu moartea Mântuitorului). De ce Biserica îl numeşte pe el 
„arhidiacon"? (Fiindcă a fost primul ales între diaconi). Cum 
considerăm noi moartea sa nevinovată pentru Hristos? (Moarte 
martirică). Ce rămâne el pentru Biserică? (Un sfânt, primul ei 
martir). 

8. Aplicarea 

Biserica face pomenirea morţii martirice a Sfântului arhidiacon 
Ştefan, a treia zi de Crăciun, adică la 27 decembrie. In înţelep¬ 
ciunea ei. Biserica a considerat că aşa cum Hristos Domnul s-a 
născut pentru mântuirea noastră, tot astfel arhidiaconul Ştefan a 
fost primul martir care a deschis porţile împărăţiei veşnice. 

Mulţi dintre credincioşi poartă numele lui. Se cuvine ca şi 
viaţa lor să fie plină de Duhul şi de puterea care l-au însufleţit pe 
Sfântul arhidiacon Ştefan. 

9. Temă pentru acasă 

Se va citi cuvântul de apărare al arhidiaconului Ştefan (Fapte 
cap. 8) şi se va face rezumatul lui. 


10. Rugăciunea la ieşirea din clasă. 

Răspândirea creştinismului în 
perioada apostolică 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Odată cu întemeierea Biserici creştine, a şi început prigoana 
împotriva ei, împlinindu-se astfel profeţia Domnului spusă 
Apostolilor înaintea Sfintelor Patimi: „Nu este sluga mai mare 
decât stăpânul său... Dacă m-au prigonit pe mine şi pe voi vă vor 
prigoni. Dacă au păzit cuvântul meu, şi pe al vostru îl vor păzi“ 
(loan 15, 20). Martirul Sfântul Arhidiacon Ştefan avea să 
confirme pe deplin cuvintele Domnului. Numai că după uciderea 
lui Ştefan, afară de Sfinţii Apostoli, mulţi din cei ce împărtăşeau 
noua credinţă s-au împrăştiat în ludea, Samaria, Siria, sau mai 
departe, în Fcnicia,, Antiohia şi chiar în insula Cipru. Depăr- 
tându-se din faţa prigonitorilor, creştinii nu au renunţat la 
credinţă, ci au devenit adevăraţi misionari, fiind printre cei dintâi 
care au răspândit creştinismul în lume. 

5. Comunicarea subiectului lecţiei noi 

Vom vedea în cele ce urmează modul în care s-a răspândit creşti¬ 
nismul în perioada apostolică... 

6. Dirijarea învăţării. însuşirea noilor cunoştinţe 

Cartea Faptele Apostolilor relatează despre activitatea Sfinţilor 
Apostoli în Samaria, cu specială referinţă asupra activităţii de 
propovăduire a diaconului Filip, a minunilor săvârşite de el şi de 
convertirea mai multora la noua credinţă. Printre aceştia se află 
şi un vrăjitor, pe nume Simon. Acesta era însă dornic de câştig. 
Pe el nu-1 interesa credinţa, ci profitul material. De aceea, atunci 
când în urma predicii lui Filip, mulţi primesc botezul, iar Sfinţii 
Apostoli vin în Samaria ca să-şi pună mâinile peste ei şi să 
primească Duhul Sfânt, Simon oferă Apostolilor bani pentru a-i 
vinde puterea Duhului Sfânt. Condamnând cu multă hotărâre 
păcatul lui, sfântul Apostof Petru îl îndeamnă pe Simon la 

pocăinţă spre a primi iertarea lui Dumnezeu pentru greşeala 
comisă. Din păcate greşeala lui Simon Magul se va continua în 
istorie. Ea va fi considerată „simonie“, de la numele lui Simon, 
şi va constitui un păcat grav, pe care canoanele Bisericii îl pedep¬ 
sesc cu asprime. 

O relatare interesantă este cea a întâlnirii lui Filip cu famenul 
etiopian. Acesta era convertit la mozaism şi venise să se închine 
la templu din Ierusalim. Reîntorcându-se în Etiopia la dregătoria 
ce o deţinea la curtea reginei din Etiopia, citea din cartea 
profetului Isaia prorocia cu privire la patimile lui Mesia şi nu 
putea înţelege la cine se referă profetul. După ce Filip îi desluşeşte 
cu deamănuntul felul în care profeţia s-a împlinit prin jertfa 
izbăvitoare a lui Iisus Hristos, famenul plin de entuziasm, 
mărturisindu-şi credinţa va fi botezat de Filip. 

Capitala politică a Ţârii Sfinte era Cezarea Palestinei. Aici 
îşi avea reşedinţa proconsulul roman şi garnizoana sa. Unul din 
centurionii (cel ce avea comanda a 100 de soldaţi) cohortei Italice 
se numea Corneliu. Despre el se spune că era „temător de Dum¬ 
nezeu cu toată casa sa“ (Fapte 10, 2), ceea ce înseamnă că era 
prozelit, adică păgân trecut la iudaism. El dorea să primească 
botezul, şi în acest scop trimite la Iope doi slujitori şi un ostaş 
sâ-1 cheme pe Petru la Cezarea. în urma unei viziuni, Dumnezeu 
îi artă lui Petru că şi păgâni sunt chemaţi la curăţia sufletului de 
păcate, că şi lor li se adresează jertfa lui Hristos. Ajungând la 
Cezarea şi propovăduindu-le celor din casa lui Corneliu despre 
planul lui Dumnezeu de a mântui lumea prin Hristos, în urma 
credinţei lor au primit harul Duhului Sfânt şi apoi s-au botezat 
(Fapte 10, 47). Reîntorcându-se la Ierusalim, Sfântul Petru a 
relatat întâmplarea, arătând că voia lui Dumnezeu este ca toţi 
oamenii să devină membrii ai Bisericii, prin botez, fără a mai fi 
nevoie să fie circumscrişi. 

La Antiohia, capital Siriei, cel mai mare oraş din imperiu, 
după Roma şi Alexandria, mulţi din iudeii care au primit botezul 
creştin, au propovăduit noua credinţă, convertind mulţi „elini“ 
(Fapte 11,2). Când cei din Ierusalim au aflat aceasta, l-au trimis 
pe Barnaba ca să cerceteze şi să sporească lucrarea Evanghelei. 
„Şi în Antiohia, întâia oară, ucenicii s-au numit creştini 11 (Fapte 
11, 26). Toţi cei ce-L mărturisesc pe Hristos ca Mântuitor a! lor, 
fie iudei, fie cei din alte neamuri, îşi vor lua numele de la El. 

în timpul care va urma asistăm la răspândirea creştinismului 
în toată lumea, prin Sfinţii Apostoli şi ucenicii lor. Apostolul 
Iacob, fiul lui Zevedei, fratele lui Ioan, a propovăduit Evanghelia 
la Ierusalim, până la moartea sa martirică, întâmplată pe timpul 

lui Irod Agripa, nepotul lui Irod cel Mare. Pus rege de puterea 
romană peste toată Palestina, pentru a se face plăcut iudeilor 
începe prigoana împotriva creştinilor. Astfel Apostolii Iacob şi 
Petru sunt închişi, urmând să fie omorâţi. Petru scapă din 
închisoare în mod minunat (Fapte 12,4-11), Iacob însă va fi ucis 
cu pietre în anul 44, fiind primul apostol martir (Fapte 12, 2). 
Locul lui la conducerea Bisericii din Ierusalim este luat de Iacob, 
„fratele Domnului", care se bucura de multă autoritate, atât printre 
creştini, cât şi printre iudeii încreştinaţi. Documentele istorice 
spun despre el că a avut un sfârşit tragic. în anul 61 marele preot 
Hanan cel Tânăr a întrunit sinedrul, l-a arestat pe Iacob împreună 
cu alţi creştini, sub acuzaţia că a încălcat legea lui Moise. A fost 
aruncat de pe aripa templului şi ucis cu pietre. 

Sfântul Apostol Ioan, fiul lui Zevedei a rămas în Ierusalim 
până pe la anul 66, având în apropiata îngrijire pe Sfânta Fecioară 
Maria. A predicat cuvântul Evangheliei în Asia Proconsularâ, în 
special în Efcs. Este exilat în insula Patmos din Marea Egce, 
unde moare în timpul domniei împăratului Traian. Dat fiind faptul 
că toţi Apostolii muriseră, Sfântul Ioan face legătura dintre 
perioada apostolică şi cea postapostolică, când Biserica creştină 
se desparte definitiv de sinagoga iudaică. în acest timp a apărut 
erezia lui Cerint, pe care Sfântul Ioan o combate cu multă 
hotărâre. 

Despre ceilalţi Apostoli ai Domnului, istoricul creştin 
Eusebiu de Cezarea ne spune pe scurt următoarele: „când Sfinţii 
Apostoli şi ucenici ai Mântuitorului nostru s-au împărţit peste 
tot pământul locuit, Toma a luat ţara părţilor, Andrei, Scytia, 
Ioan Asia...“. Tradiţia ne spune despre Sfântul Toma că din Partia 
va predica Evanghelia în ludea, unde moare ca martir. Despre 
Sfântul Apostol şi Evanghelist Matei tradiţia ne spune că a 
predicat mai întâi iudeilor din Palestina, cărora le şi adresează 
Evanghelia, apoi a trecut în Arabia, Sirea, Persia, ajungând până 
în Etiopia unde moare ca martir. Sfântul Apostol Bartolomeu 
(Natanael) a propovăduit în Arabia de Sud, lăsând creştinilor 
convertiţi de el Evanghelia scrisă de Sfântul Matei. Sfântul 
Apostol Tadeu (Lebeu) a predicat în Palestina. Din porunca lui 
Dominiţian, fiii săi au fost duşi la Roma ca suspecţi de revoltă 
politică. Când le-a văzut palmele bătătorite şi îmbrăcămintea 
slabă, s-a convins de netemeinicia acuzaţiei şi i-a eliberat. Apostol 
Filip a predicat cuvântul Domnului în Firigia, însoţit de două 
fiice ale sale „care aveau darul profeţiei". 

Ucenicii şi colaboratorii Apostolilor erau numeroşi. Cei 70 
(72) de ucenici ai Domnului^rergeau doi câte doi prin localităţile 

Palestinei, însoţind pe Apostoli, ca şi colaboratori, în răspândirea 
cuvântului Domnului. Unul dintre ei a fost Barnaba (fiul mângâ¬ 
ierii). Era originar din Cipru. Avea aici o ţarină pe care vânzând-o 
a depus preţul la „picioarele Apostolilor". împreună cu Ioan 
Marcu însoţesc pe Apostolul Pavel în călătoriile misionare, apoi 
rămân în Cipru. Barnaba pleacă apoi în Italia de nord unde 
întemeiază Biserica din Mediolanum. 

Sfântul Ioan Marcu era originar din Ierusalim. Se crede că în 
casa sa Mântuitorul împreună cu Apostolii au participat la Cina 
cea de Taină, şi tot aici a avut loc pogorârea Sfântului Duh. Casa 
lui a găzduit pe Sfântul Petru eliberat în anul 44 în chip minunat 
din închisoare. Ataşându-se în special Sfântul Petru după a cărui 
predică scrie Evanghelia sa, îl va însoţi în Babilon. Apoi va însoţi 
pe Sfântul Pavel la Roma, iar de aici merge la Alexandria unde 
va întemeia Biserica creştină. 

Sfântul evanghelist Luca era originar din Troa. Era medic şi 
însoţitorul permanent al Sfântul Pavel. După moartea Apostolului, 
Sfântul Luca face misiune creştină în Italia, Dalmaţia, Macedonia. 
Despre Sila (Silvan) ştim că a fost însoţitorul Sfântul Pavel, de 
mare folos în propovăduirea Evangheliei printre neamuri. Unul 
dintre cei mai iubiţi discipoli ai Sfântul Apostol Pavel a fost 
Timotei. L-a întâlnit la Listra, şi convertindu-I la creştinism, i-a 
rămas colaborator toată viaţa, fiind rânduit ca episcop în Efes 
prin ani 61-63. După o tradiţie, se crede că a murit martir în 
timpul persecuţiei lui Dominiţian. 

Un alt colaborator al Sfântul Pavel a fost Tit. Era de origine 
grecească. A făcut misiune creştină în Dalmaţia, fiind rânduit de 
Apostol ca episcop în Creta. 

O atenţie deosebită se cuvine să acordăm Sfântului Apostol 
Petru. De la Cinzecime şi până în anul 50, activitatea Sfântului 
Petru s-a desfăşurat în Ierusalim, Samaria, Galileea şi ludea. Apoi 
la Lida, unde vindecă pe paraliticul Enea, la Iope învie pe fecioara 
Tavita, la Cezarea a botezat pe sutaşul Corneliu, şi casa sa. După 
anul 50 a mers la Antiohia, apoi în cetăţile Pont, Galitia, 
Capadocia, Asia şi Bitinia. O bună parte a predicat şi în Corint, 
bucurându-se aici de o aşa de mare autoritate, încât creştinii 
divizaţi de aici, se consideră unii a fi a lui Apollo, alţii a lui 
Hristos, alţii a lui Petru, iar alţii a lui Pavel (I Corinteni 1, 
12-13). Spre sfârşitul vieţii merge la Roma. Bucurându-se de 
foarte multă preţuire din partea creştinilor de aici, în timpul 
persecuţiei lui Nero, în anul 67, la 29 iunie va fi răstignit la 

cererea lui, cu capul în jos. Biserica îl prăznuieşte la 29 iunie 
alături de Sfântul Apostol Pavel, sărbătoare precedată de o 
perioadă de post. 


* Schitopole 

7. Fixarea cunoştinţelor 

Cum s-a răspândit creştinismul după întemeierea Bisericii? (Mai 
întâi, noua învăţătură a fost dusă în ţările lor de baştină de cei 
veniţi la Ierusalim cu prilejul Cincizecimii, care au primit Botezul 
creştin). Din Ierusalim, unde s-a răspândit mai întâi Evanghelia? 
(în Samaria, unde un rol important l-a avut diaconul Filip). Cine 
a fost primul creştinat dintre neamuri? (Sutaşul Corneliu şi fa¬ 
milia sa). Ce atitudine au avut autorităţile Iudaice faţă de 
creştinism? (A avut o atitudine duşmănoasă, Sfântul Iacob şi 
Sfântul Petru sunt închişi din porunca regelui Irod Agripa. Primul 
este ucis, iar Sfântul Petru scapă în chip minunat). Cum au sfârşit 
viaţa sfinţii Apostoli în urma misiunii lor? (Aproape toţi au murit 
ca martiri). Cine nu a murit ca martir? (Sfântul Apostol Ioan a 
murit de moarte naturală în insula Patmos). Care din cei 70 de 
ucenici ai Domnului s-au evidenţiat în activitatea misionară? 
(Barnaba, Luca, Ioan Marcu, Sila). Care din ucenicii Apostolilor 
au devenit primii episcopi ai Bisericii creştine? (Timotei în Efes 
şi Tit în Creta). 

8. Aplicarea 

Dat faptul că Sfântul Apostol Andrei a predicat Evanghelia în 
Scythia Minor, unde era o populaţie daco-romană, în formare, 
putem spune că poporul nostru s-a născut creştin. Creştinismul 
care se va consolida şi va pătrunde în nordul Dunării este chezăşia 
faptului că Biserica Ortodoxă Română este Biserica Apostolică, 
având dreptul să se numească „una, sfântă sobornicească...“. 


9. Rugăciunea la ieşirea din clasă. 

Convertirea Sfântului Apostol Pavel 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Este cunoscut faptul că la Cincizecime, odată cu pogorârea 
Sfântului Duh, la predica Sfântului Apostol Petru au primit 
botezul Sfintei Treimi înjur de 3000 de bărbaţi, constituindu-se 
astfel prima comunitate creştină sau Biserica. Numărul acestora 
va creşte nu peste prea mult timp cu încă 2000, ajungându-se la 
5000 de bărbaţi creştini plus femei şi eventual copii. 

Fiindcă aceste evenimente s-au întâmplat la Ierusalim, 
reprezentanţii Legii Vechi nu au văzut cu ochi buni activitatea 
Apostolilor şi au pornit prigoana atât împotriva lor, cât şi contra 
tuturor închinătorilor Domnului. Mai întâi au fost luate cu asalt 
cetăţile apropiate, iar apoi cele mai îndepărtate, încât cei pe care 
îi prindeau erau duşi la Ierusalim, judecaţi şi expuşi la chinuri, 
iar dacă nu se lepădau de noua lor credinţă, erau omorâţi. Aşa a 
fost cazul arhidiaconolui Ştefan, omorât cu pietre pentru 
statornicia sa în credinţă. Cartea Faptele Apostolilor ne spune că 
printre cei care au participat la uciderea lui a fost şi un tânăr pe 
nume Saul, care păzea hainele celor ce-1 omorau pe Sfântul Ştefan. 

5. Comunicarea subiectului lecţiei noi 

Vom vedea mai îndeaproape cine a fost Saul şi ce ne spune Cartea 
Sfântă despre convertirea lui. 

6. Dirijarea învăţării. însuşirea noilor cunoştinţe 

Sfântul Apostol Pavel era originar din Tarsul Ciliciei, în Asia 
Mică. S-a născut între anii 2-5 d.Hs. Părinţii erau evrei. Numele 
lui era Saul (care înseamnă „cel dorit“). Tatăl său era un zelos 
cunoscător, împlinitor şi apărător al Legii mozaice. Fiindcă Tarsul 
era sub stăpânire romană, tatăl primise şi titlul de cetăţean ro¬ 
man. Dorea ca şi fiul său să devină un bun cunoscător şi zelos 
împlinitor al Scripturilor Sfinte, motiv pentru care, când acesta 
avea 16 ani, îl trimite să^tudieze „Legea şi proorocii" la Ieru¬ 
salim, la cel mai vestit dascăl al timpului, Gămăliei. Se reîntoarce 

apoi în Tars, pe când avea 25 de ani, ca unul care aduce cu el 
zestrea cunoaşterii temeinice a Scripturii, devenind şi un zelos 
împlinitor al tradiţiei şi datinilor străbune. 

Cât timp a stat la Ierusalim nu l-a întâlnit pe Iisus. După 
aceea însă auzise de El, ca despre unul care şi-a luat îndrăzneala 
să se considere Fiul lui Dumnezeu şi să deruteze datinile străbune. 
Ştia Saul prea bine că profeţii amintesc de venirea lui Mesia. 
Dar ideea unui Mesia politic era atât de încetăţenită, încât toţi 
considerau că El va fi eliberatorul poporului iudeu, căruia îi va 
da puterea stăpânirii veşnice peste toate popoarele. Iisus nu făcea 
proba unui astfel de Mesia. El avea o poziţie foarte modestă, 
urmat de câţiva oameni prea simpli pentru a putea fi socotiţi ca 
ucenici ai lui Mesia. El învăţa blândeţea şi iubirea faţă de Dum¬ 
nezeu, şi supunerea faţă de cezarul Romei. Auzise că Iisus a murit 
umilit şi învins, prin răstignire, moarte rezervată sclavilor. îl 
liniştise această veste. Dar îl tulbura vestea învierii Lui şi mai 
ales faptul că aceasta câştiga tot mai mulţi adepţi. 

Zelosul apărător al Legii străbune nu putea rămâne indiferent 
atâta timp cât Legea însăşi era în pericol... Astfel, încă de la 
început se înrolează şi el ca prigonitor al închinătorilor Domnului 
„învoindu-se la uciderea lui Ştefan“ (Fapte 8, 1), iar apoi „pustia 
Biserica, mergând prin case şi târând bărbaţi şi femei, îi da la 
temniţă" (Fapte 8, 3). Mai mult decât atât, „încă suflând cu 
ameninţare şi cu ucidere împotriva ucenicilor Domnului, mergând 
la marele preot, a cerut de la el scrisori către sinagogile din 
Damasc, că, de ar afla pe ucenicii care merg pe calea aceasta, 
atât bărbaţi, cât şi femei, să-i aducă la Ierusalim" (Fapte 9, 1-2). 

Când a ajuns la porţile Damascului însă, o lumină orbitoare 
din cer l-a trântit în pulberea pământului şi o voce venită dintr-o 
altă lume i se adresează prin cuvintele: „Saule, Saule, pentru ce 
mă prigoneşti?" O întrebare la care el nu poate răspunde. Avea 
conştiinţa că se află pe calea cea bună, că face o slujbă pentru 
Dumnezeu. Şi totuşi, din cer, lumina cea nepătrunsă a lui Dum¬ 
nezeu, îi cere socoteală cu privire la acţiunea în care el se înrolase 
cu convingere şi cu zel. Şi fiindcă nu poate da nici un răspuns, 
întreabă la rândul său: „Cine eşti, Doamne?" Iar acum primeşte 
neaşteptatul răspuns: „Eu sunt Iisus pe care tu îl prigoneşti". Stă 
învins în pulberea drumului şi nu înţelege nimic. Pe Iisus nu L-a 
cunoscut. Nu L-a întâlnit niciodată în drumul vieţii. îl ştia mort 
şi era convins că nu a înviat. Şi tremurând şi spâimântat fiind a 
zis: „Doamne, ce voieşti să fac?" Şi Domnul a zis către el: 
„scoală-te şi intră în cetate şi ţi se va spune ce trebuie să faci". 
Fiind dus de mână în cetate, nu a putut mânca nici bea. Apoi 

revenindu-şi este botezat de unul din ucenici, pe nume Anania, 
după ce acesta primise încredinţarea prin descoperirea Domnului: 
„Mergi, că vas ales îmi este acesta, ca să poarte numele meu 
înaintea neamurilor şi a împăraţilor şi a fiilor lui Israel; că eu îi 
voi arăta cât trebuie să pătimească el pentru numele Meu“ (Fapte 
9, 15-16). 

Ascultând porunca Domnului, Anania a intrat în casa unde 
era Saul şi atingându-se de el au căzut nişte solzi de pe ochii lui 
şi văzând, a început să mănânce şi să prindă putere. Apoi s-a 
botezat şi a spus tuturor celor din Damasc marea minune care i-a 
schimbat viaţa. De atunci nu se mai numeşte Saul, ci Pavel. 
Propovăduind pe Hristos cel înviat, tulbura pe iudei în aşa măsură 
încât aceştia au hotărât să-l omoare. Aflând aceasta este ajutat 
de ucenicii Domnului să scape noaptea, fiind lăsat peste zi într-un 
coş. 

Mergând la Ierusalim, Pavel a căutat să se alipească de uce¬ 
nicii Domnului. Aceştia însă se temeau şi ei la început, 
cunoscându-i numele şi acţiunile lui de prigonitor al lor. Dar un 
ucenic pe nume Varnava l-a dus în faţa Apostolilor asigurându-i 
pe aceştia că în lumina cerească de pe drumul Damascului, 
Domnul însuşi i s-a arătat şi l-a oprit din drumul său de prigo¬ 
nitor, transformându-1 într-o făptură nouă, devenind adică un 
propovăduitor al învierii. 

Astfel „Saul“ a rămas în pulberea Damascului şi din pulbere 
se ridică „Apostolul Pavel“ care va face cunoscută Evanghelia 
Domnului în toată lumea. De acum, din prigonitorul de altădată 
se naşte Apostolul care cu totală dăruire de sine va trece peste 
toate obstacolele pentru a-şi îndeplini misiunea pentru care Mân¬ 
tuitorul însuşi l-a ales şi i-a încredinţat-o. 

7. Fixarea cunoştinţelor 

Cine a fost Saul din Tars? (Saul din Tars a fost un prigonitor al 
creştinilor). Unde s-a produs convertirea sa? (Convertirea s-a 
produs pe drumul Damascului). Cum s-a produs convertirea? (O 
lumină orbitoare din cer l-a trântit în pulberea pământului şi o 
voce i se adresează prin cuvintele: „Saule, Saule, pentru ce Mă 
prigoneşti?". Atunci Domnul i s-a prezentat, iar Saul a întrebat 
ce trebiue să facă. Domnul i-a spus să meargă în cetate şi i se va 
spune ce trebuie să facă). A ascultat Saul de Domnul? (Da, a 
ascultat. Primind apoi botezul a devenit unul dintre cei mai de 
seamă apostol şi misionar creştin). 

8. Aplicarea 

Pericopa care relatează despre convertirea lui Saul din Tars a 
intrat în cultul Bisericii Ortodoxe încă din cele mai vechi timpuri, 
menţinându-se şi astăzi, citirea ei făcându-se în duminica a IX-a 
după Rusalii. 

9. Temă pentru acasă 

Se va citi pericopa din cartea Faptele Apostolilor, capitolul IX. 

10. Rugăciunea la ieşirea din clasă. 


Activitatea Sfântului Apostol Pavel 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

înainte de înălţarea Sa la cer, Mântuitorul a dat Sfinţilor Apos¬ 
toli porunca de a merge în toată lumea şi să înveţe toate neamurile, 
„botezându-le în numele Tatălui şi al Fiului şi al Sfântului Duh“ 
(Matei 28, 19). După pogorârea Duhului Sfânt s-a întemeiat Bise¬ 
rica şi s-a săvârşit primul Botez creştin. Apoi, Sfinţii Apostoli 
s-au răspândit spre propovăduirea Evangheliei, întemeind 
comunităţi creştine până la marginea pământului. Pentru 
răspândirea Evangheliei la neamuri se simţea nevoia unei 
personalităţi pe măsura acestei misiuni. 

5. Comunicarea subiectului lecţiei noi 

Acesta a fost Sfântul Apostol Pavel, a cărui activitate misionară 
o vom urmări în cele ce urmează. 

6. Dirijarea învăţării. însuşirea noilor cunoştinţe 

întreaga viaţă a Sfântului Apostol Pavel se va desfăşura sub 
imperativul misiunii apostolice, de a face cunoscută Evanghelia 


Capitolul patru 


la orice făptură (Matei 28, 19). Pentru aceasta a străbătut întreg 
pământul pe apă şi pe uscat, riscându-şi nu odată viaţa. De aceea, 
activitatea Apostolului printre neamuri este cunoscută în urma 
„călătoriilor misionare" pe care le-a făcut. 

Moartea arhidiaconului Ştefan atrage o mare persecuţie con¬ 
tra creştinilor din Ierusalim. Mulţi dintre ei se refugiază în 
Antiohia Siriei. Aici activează Barnaba Cipriotul. Dar neputând 
face faţă în activitatea de evanghelizare şi de caritate, cere ajutorul 
proaspăt botezatului Pavel. „Si astfel întâia oară în Antiohia, 
ucenicii s-au numit creştini" (Fapte 11,26). De aici pleacă toate 
cele trei călătorii misionare. 

Prima călătorie misionară, care a avut loc între anii 45-48 
d.Hs. Scopul ei este de a propovădui Evanghelia la politeiştii 
greco-romani. După ce au poposit şi s-au rugat, Pavel şi cu 
Barnaba pornind din Antiohia Siriei, coboară la Seleucia şi de 
acolo au mers cu corabia la Salamina (port la Cipru) de unde iau 
cu ei şi pe Ioan Marcu (Se va urmări în continuare călătoria 
misionară, arătându-se pe hartă întregul traseu). Aici predică 
Cuvântul lui Dumnezeu în sinagogile iudeilor. Străbat apoi in¬ 
sula până la Pafos (capitala Ciprului), convertesc pe proconsulul 
Sergiu Paulus, iar vrăjitorul Elimas, care li se împotriveşte, 
rămâne temporar orb. Ajung la Perga Pamfiliei, Ioan Marcu se 
desparte de ei, întorcându-se la Ierusalim. 

Ajungând mai departe la Antiohia Pisidiei şi intrând în 
sinagogă, în ziua sâmbetei, predică „cuvântul mântuirii". Peste 
o săptămână vor predica păgânilor, care s-au „bucurat şi au primit 
cuvântul", pe când căpeteniile iudeilor i-au scos din hotarele lor", 
continuându-şi drumul spre Iconiu. Predicând şi aici în sinagoga 
iudeilor, mulţi din iudei şi păgâni au crezut, mai ales că Domnul 
„dă mărturie pentru cuvântul harului Său şi da să se facă semne 
şi minuni prin mâinile lor". Continuând drumul, ajung la Listra 
şi Derbe. La Listra, vindecând pe ologul din naştere sunt zeificaţi, 
declarându-1 pe Pavel, Hermes, iar pe Barnaba, Zeus. Şi aici iudeii 
pornesc o acţiune brutală împotriva lor, încât Pavel este aruncat 
la marginea cetăţii ca mort. Pe unde mergeau hirotoneau preoţi 
pentru fiecare Biserică pe care o întemeiau: „şi rugându-se cu 
posturi i-au încredinţat Domnului în care crezuseră". Reîntor- 
cându-se în Antiohia Siriei, pe drumul pe care au mers, „adunând 
Biserica, au vestit câte a făcut Dumnezeu cu ei şi cum că a deschis 
păgânilor uşa credinţei". 

între timp are loc la Ierusalim sinodul apostolic pentru a 
stabili dacă trebuie pusă în aplicare cererea iudaizanţilor (creştini 
proveniţi dintre iudei) cu ţyivire la obligativitatea legii mozaice 

şi a circumciziunii, pentru creştinii proveniţi dintre neamuri. Se 
stabileşte sub asistenţa Duhului Sfânt că pretenţia iudaizanţilor 
ar fi o greutate prea mare pentru acei dintre neamuri, care se 
mântuiesc primind credinţa creştină şi harul divin. Această 
hotărâre trebuia comunicată Bisericilor. Apoi, Bisericile trebuiau 
consolidate, iar creştinismul răspândit mai departe în Asia Mică 
şi în Europa. Pentru aceasta se întreprinde cea de a doua călătorie 
misionară, din toamna anului 5 1, până în vara anului 54. (Traseul 
ei va fi din nou urmărit pe hartă). 

Pavel şi Sila pornesc tot din Antiohia Siriei spre Cilicia, apoi 
în Derbe şi Listra, de unde iau cu ei pe Timotei, „şi trecând prin 
Frigia şi ţinutul Galatieir fiind opriţi de Duhul Sfânt a grăi 
Cuvântul în Asia, trecând prin Misia, s-au coborât la Troa“. De 
aici se asociază misiunii şi medicul Luca, îndreptându-se spre 
Europa, ajung la Filipi. Aici se converteşte, primind Botezul, o 
„femeie temătoare de Dumnezeu", vânzătoare de purpură, pe 
nume Lidia, care pune casa ei la dispoziţia misiunii apostolice, 
devenind probabil prima Biserică creştină din Europa. La Filipi, 
Pavel scoate „duhul pitonicesc" dintr-o „slujnică care aducea 
câştig mult stăpânilor ei, ghicind". Pavel şi Sila sunt întemniţaţi. 
Scapă în chip minunat. Temnicerul aderă la noua credinţă şi cere 
să fie botezat împreună cu casa sa. Ajungând apoi la Tesalonic, 
unde merg în trei sâmbete la rând în sinagoga iudeilor, întâmpină 
ostilitatea acestora. 

Mergând mai departe, ajung la Atena. Aici întâlneşte în 
sinagogă pe iudei şi în piaţă, în toate zilele, pe elini. Filozofilor 
epicurei şi stoici le descoperea învăţătura despre adevăratul Dum¬ 
nezeu, Creatorul cerului şi al pământului, Părintele tuturor 
oamenilor. Vorbind mai departe despre învierea lui Iisus, rămâne 
singur, fiindcă filozofii atenieni nu puteau înţelege acest adevăr. 
Ajungând apoi la Corint, se asociază soţilor Aquila şi Priscila, 
făcători de corturi. A stat aici un an şi şase luni, convertind pe 
Crispus, mai-marele sinagogii, împreună cu casa sa. Apoi iudeii 
îl duc pe Pavel în faţa tribunalului învinuindu-1 că „îndeamnă pe 
oameni să cinstească pe Dumnezeu împotriva legii". Proconsulul 
Ahaei, Galion nu-i găseşte nici o vină. Merge apoi pentru puţin 
timp în Efes şi se îndreaptă apoi spre Ierusalim, cu promisiunea 
că va reveni. 

Pentru a respecta această făgăduinţă şi pentru a cerceta şi 
consolida Bisericile, Pavel împreună cu Timotei întreprind o a 
treia călătorie misionară, din toamna anului 54, până în primăvara 
anului 58. (Traseul călătoriei va fi arătat pe hartă în timpul 
expunerii). Pornind din Antiohia Siriei, ajung la Efes prin Galatia 

şi Frigia. La început, ca şi în alte părţi, întâmpină ostilitatea 
iudeilor. Stă aici trei ani. Doi ani învaţă pe iudei şi elini din Asia 
Mică în şcoala unui oarecare Tiranus. Fiindcă aici cultul zeiţei 
Diana aducea mult venit slujitorilor ei, şi fiindcă predica 
Apostolului pe mulţi i-a întors la Evanghelie, se iscă o revoltă 
iniţiată de reprezentanţii templului zeiţei... Părăsind Efesul se 
îndreaptă spre Troa, unde învie pe tânărul Eutih, care căzuse de 
la fereastră cuprins de somn. De aici, pe apă până la Ares, apoi 
la Mitilene, ajung la Milet prin Samos şi Troghilion. La Milet se 
întâlneşte cu prezbiterii Bisericii din Efes, pe care îi îndeamnă 
stăruitor să păstreze credinţa pe care le-a propovăduit-o el şi să 
trăiască după învăţătura Domnului. 

Despărţindu-se de ei au ajuns la Cos, apoi la Rhodos, iar de 
acolo la Patara. Cu o corabie se îndreaptă spre Tir, unde găsind 
ucenici care ziceau lui Pavel prin Duhul „să nu se suie la Ieru- 
salim“. Din Tir pornesc spre Ptolemaida, iar de aici ajung la 
Cezareea Palestinei, şi sfârşeşte a treia călătorie misionară, 
ajungând la Ierusalim. Aici întâlnind pe Sfântul Iacob este 
încunoştinţat cu privire la ura pe care i-o poartă iudeii, urmărind 
să-l prindă şi să-l omoare. Intervine însă căpitanul cohortei 
romane, Claudius Lisias, care îl ia pe Apostol, ca să îl judece. 
Pavel uzează de calitatea de cetăţean roman. I se dă voie să le 
vorbească iudeilor, apoi este trimis în faţa sinedriului spre 
justificare. Aici profită de contradicţia existentă între credinţa 
saducheilor şi fariseilor, şi arătând că este dus spre judecată, fiind 
fariseu, scapă „făcându-se dezbinare între saduchei şi farisei...“. 

între timp, Pavel este luat sub protecţia lui Claudius Lisias. 
Peste noapte însă 40 de iudei au depus jurământ că nu vor mânca 
şi nu vor bea până când nu-1 vor omorî pe Pavel. Aflând aceasta 
prin nepotul său, îl încunoştiinţează pe căpitanul cohortei, care 
asigurându-i viaţa, îl trimite procuratorului Felix din Cezareea 
Palestinei. Acesta negăsindu-i nici o vină, îl ţine liber în apro¬ 
pierea sa timp de doi ani, „nădăjduind că i se vor da bani de către 
Pavel ca să-l dezlege". Urmează apoi Porcius Festus ca procura¬ 
tor în locul lui Felix. Acesta „voind să facă pe placul iudeilor, a 
lăsat pe Pavel legat". Iar când iudeii cer pe Pavel sâ-1 judece, 
Apostolul prevalându-se de calitatea sa de cetăţean roman, cere 
lui Festus să fie judecat de cezarul de la Roma. Regele Agripa 
venind la Cezareea ca să salute pe Festus, îl judecă pe Pavel şi 
nu-i găseşte nici o vină. Spre a-i împlini cererea, este încredinţat 
sutaşului Iuliu din cohorta augustă pentru a merge la Roma. După 
14 zile petrecute în primejdia călătoriei pe apă, ajung în insula 
Malta, unde rămân peste iarnă (anul 60-61). Aici, fiind muşcat 

de o viperă şi neîntâmplându-i-se nimic rău, este considerat 
„dumnezeu". După ce vindecă pe tatăl lui Publius, mai marele 
insulei, s-au bucurat de multă cinstire din partea acestuia. Cu 
acest prilej vindecă şi alţi bolnavi. Primăvara se îmbarcă pe o 
corabie ce venea din Alexandria, şi ajung la Roma, unde stă doi 
ani (61-63) într-o casă particulară, păzit de un ostaş. Putea primi 
cunoscuţi. Fiind apoi eliberat, îşi continuă activitatea misionară. 
Nu peste mult timp însă, se dezlănţuiesc persecuţiile sângeroase 
împotriva creştinilor. în anul 66 este arestat şi închis la Roma. 
Era singur. Doar medicul Luca era cu el. La anul 67 este decapitat 
la 2 km de Roma. 

De la Sfântul Apostol Pavel ne-au rămas 14 epistole numite 
după numele său: „Epistole Pauline". Ele sunt adresate Bisericilor 
şi persoanelor cu care a avut apropiate legături. Acestea sunt: 
Epistola către Romani, I şi II Corintcni, Galateni, I şi II Tesalo- 
niceni, Efeseni, Filipeni, Coloseni, Filimon, I şi II Timotei, Evrei 
şi Laodiceni (pierdută), Tit. 

7. Fixarea cunoştinţelor 

Din cele până aici tratate vedem că Sfântul Pavel a fost ales şi 
chemat în apostolat de Iisus FIristos, Mântuitorul, pentru a 
propovădui Evanghelia între neamuri, motiv pentru care îl 
cunoaştem sub numele de „Apostol al neamurilor". 

în activitatea pe care a desfăşurat-o în cele trei călătorii 
misionare, se îndreaptă spre centrele cele mai importante ale lumii 
păgâne. Acestea devenind creştine, au fost tot atâtea locuri de 
răspândire a noii credinţe. Totdeauna când ajungea într-o 
localitate, intra mai întâi în sinagogă şi propovăduia iudeilor, 
având în vedere că poporul ales este chemat în primul rând la 
mântuire. în cursul călătoriilor sale, a avut foarte mulţi aderenţi, 
dar a fost combătut cu multă violenţă, atât de iudeii care refu¬ 
zaseră să primească creştinismul, cât şi de iudaizanţi (care îi chiar 
contestau apostolatul). Şi aceasta, pentru că Apostolul eliberează 
creştinismul de sub „povara legii". Cei renăscuţi însă prin har, 
devin oameni liberi prin credinţa în Hristos, care ia chip în fiinţa 
lor, înnoindu-le necontenit viaţa prin lucrarea Duhului Sfânt. 

Păgânii se dovedesc mult mai recepţi faţă de noua credinţă. 
Monoteismul propovăduit de Apostol însemna pentru ei eliberarea 
de sub servitutea idolilor, iar viaţa Duhului îi scutea de mulţi¬ 
mea jertfelor. Proclamarea tuturor oamenilor ca egali în faţa lui 
Dumnezeu şi fraţi întreolaltă, într-o lume sclavagistă, constituia 
pentru fiecare o împlinire a condiţiei umane. 

Prin localităţile prin care trecea întemeia Biserici creştine, 
hirotonind preoţi, iar în teritorii mai mari, episcopi. Revenea în 
multe din localităţi pentru a vedea modul de desfăşurare a vieţii 
religioase şi a le întări în credinţa şi organizare. Unde nu putea 
merge şi se ridicau anumite probleme de învăţătură şi morală, le 
scria epistole, inspirate de Duhul Sfânt, învăţându-i adevărul de 
credinţă. Acestea rămân normative pentru Biserica creştină. 

Referitor la personalitatea Apostolului reţinem credinţa, 
înţelepciunea, strategia, totala dăruire şi capacitate de a se „face 
tuturor toate". La aceasta se adaugă prezenţa permanentă a 
Duhului Sfânt care l-a călăuzit, l-a păzit şi i-a făcut rodnică activi¬ 
tatea. Astfel, Apostolul neamurilor reprezintă cea mai proe¬ 
minentă personalitate în propovăduirea şi răspândirea Evangheliei 
în lume, care prin harul lui Dumnezeu a schimbat chipul ei moral. 

8. Aplicarea 

De aceea. Biserica îl cinsteşte ca şi pe ceilalţi Apostoli, iar pen¬ 
tru activitatea sa misionară deosebită, pe care a îndeplinit-o, i 
s-a închinat, alături de Sfântul Apostol Petru, o sărbătoare spe¬ 
cială la 29 iunie, în amintirea morţii lor martirice. Această 
sărbătoare este precedată de o perioadă de post, începând cu 
Duminica Tuturor Sfinţilor. Multe biserici poartă hramul Sfinţilor 
Apostoli Petru şi Pavel, şi mulţi creştini au primit la Botez numele 
Apostolului Pavel. 

Epistolele scrise de el constituie textul pericopeior apostolice 
în aproape toate duminicile şi sărbătorile de peste an. 

9. Temă pentru acasă 

Se vor recapitula şi fixa temeinic călătoriile misionare ale 
Sfântului Apostol Pavel, urmărindu-se textul cărţii Faptele 
Apostolilor, cap. 13-19. 


10. Rugăciunea la ieşirea din clasă. 

Sinodul Apostolic din Ierusalim 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Ori dc câte ori s-au ivit probleme în Biserică asupra cărora trebuia 
să se ia o hotărâre, aceasta nu a fost luată de o singură persoană, 
ci de întreaga comunitate, fiindcă Duhul Sfânt luminează şi asi¬ 
gură întreaga Biserică, ca Trup tainic al Domnului. Aşa a fost 
cazul alegerii Sfântului Matia ca apostol, sau cu prilejul alegerii 
şi hirotoniei celor şapte diaconi. 

5. Comunicarea subiectului lecţiei noi 

Tot astfel are loc la Ierusalim în anul 50(51) adunarea sau Sinodul 
Sfinţilor Apostoli, la care ne vom referi în cele ce urmează. 

6. Dirijarea învăţării. însuşirea noilor cunoştinţe 

Cauzele şi împrejurările în care a avut loc sinodul Cartea 
Faptele Apostolilor ne arată că după prima călătorie misionară, 
Sfântul Apostol Pavel şi cu Varnava „au mers cu corabia la 
Antiohia, de unde fuseseră încredinţaţi harului lui Dumnezeu, 
spre lucrul pe care l-au îndeplinit. Şi venind şi adunând Bise¬ 
rica, au vestit câte a făcut Dumnezeu cu ei şi cum a deschis 
păgânilor uşa credinţei.Trecerea păgânilor la noua credinţă 
s-a făcut prin Taina Sfântului Botez. între timp, veniseră în 
Antiohia din Iudeea unii din fariseii trecuţi la creştinism, făcând 
tulburare în Biserica de aici, spunând că înainte de primirea 
Botezului se impunea tăierea împrejur şi ţinerea celorlalte 
prescripţii ale Legii lui Moise. „Deci, făcându-se împotrivire şi 
întrebare nu puţină de către Pavel şi Varnava faţă de aceia, au 
rânduit să se suie Pavel şi Varnava şi alţii oarecare dintre ei la 
Apostoli şi la bătrânii în Ierusalim, pentru întrebarea aceasta" 
(14, 26; 15,2). 

Cadrul în care s-a desfăşurat sinodul apostolic relatat de cartea 
Faptele Apostolilor. Cartea Faptele Apostolilor ne arată în 
continuare cadrul în care s-a desfăşurat sinodul apostolic: „Deci 

trimişi fiind ei de Biserică, au trecut prin Fenicia şi Samaria 
povestind despre întoarcerea păgânilor şi făceau bucurie mare 
tuturor fraţilor. Şi dacă au venit la Ierusalim, au fost primiţi de 
Biserică şi de Apostoli şi de bătrâni şi au vestit câte a făcut 
Domnul cu ei. Dar s-au sculat unii din eresul fariseilor, care 
crezuseră, zicând că trebuie să-i taie împrejur şi să le poruncească 
a păzi Legea lui Moise. Şi s-au adunat Apostolii şi bătrânii să 
vadă despre cuvântul acesta. Şi multă întrebare făcându-se, 
sculându-se Petru a zis către ei: Bărbaţi fraţi, voi ştiţi că din 
zilele de mai înainte Domnul a ales dintre noi, ca prin gura mea 
să audă păgânii cuvântul Evangheliei şi să creadă. Şi Domnul, 
cunoscătorul de inimi, le-a mărturisit, dându-le Duh Sfânt, ca şi 
nouă. Şi nimic n-a osebit între noi şi între ei, curâţind inimile lor 
cu credinţă. Acum dar, de ce ispitiţi pe Domnul, punând peste 
grumazul ucenicilor jug pe care nici părinţii noştri, nici noi n-am 
putut sâ-1 purtăm? Ci prin harul Domnului nostru lisus Hristos 
credem că ne vom mântui în acelaşi chip ca şi aceia. Şi a tăcut 
toată mulţimea să asculte pe Varnava şi pe Pavel, care povesteau 
câte semne şi minuni a făcut Domnul la neamuri prin ei. Iar dacă 
au tăcut ei, a răspuns Iacob zicând: Bărbaţi fraţi, ascultaţi-mâ pe 
mine: Sirnon a spus cum întâi Domnul a socotit să ia dintre 
neamuri un popor în numele său. Şi cu aceasta se potrivesc 
cuvintele proorocilor după cum este scris: „După aceasta mă voi 
întoarce şi voi ridica iarăşi cortul cel căzut al lui David, şi cele 
ruinate ale lui le voi ridica din nou şi-l voi îndrepta pe el, ca să 
caute ceilalţi oameni pe Domnul şi toate neamurile peste care s-a 
chemat numele meu, zice Domnul, cel ce face acestea toate. Lui 
Dumnezeu îi sunt cunoscute din veac toate lucrurile Sale; de aceea 
eu socotesc să nu supărăm pe aceia dintre păgâni care se întorc 
la Dumnezeu, ci să le scriem să se ferească de pângăririle idolilor 
şi de desfrâu şi de sugrumate şi de sânge. Pentru că Moise are 
din timpuri de demult în toate cetăţile pe cei care îl propovăduiesc, 
fiind citit în sinagogi în fiecare sâmbătă. Atunci au hotărât 
Apostolii şi bătrânii împreună cu toată adunarea că, alegând 
bărbaţi dintre ei, să-i trimită la Antiohia împreună cu Pavel şi cu 
Varnava: pe Iuda, care se cheamă pe Varsava şi pe Sila, bărbaţi 
cu vază între fraţi, scriind prin mâinile lor acestea: Apostolii şi 
bătrânii şi fraţii, fraţilor (către fraţii) din Antiohia şi din Siria, şi 
din Cilicia, celor ce sunt dintre păgâni, salutare. Deoarece am 
auzit că venind unii dintre noi v-au tulburat cu cuvinte slăbind 
sufletele voastre, zicând să vă tăiaţi împrejur şi să păziţi Legea, 
cărora noi nu le-am poruncit. Am găsit de cuviinţă, adunaţi într-un 
gând, ca, alegând bărbaţi^să-i trimitem către voi împreună cu 

Varnava şi cu Pavel, oameni care şi-au dat sufletele lor pentru 
Domnul nostru Iisus Hristos. Drept aceea, am trimis pe Iuda şi 
pe Sila, care şi ei vor vesti cuvântul acelaşi. Pentru că s-a părut 
Duhului Sfânt şi nouă, că să nu se pună peste voi nici o greutate 
mai mult, afară de acestea ce sunt de trebuinţă: să vă feriţi dc 
cele jertfite idolilor şi de sânge şi de sugrumate şi de desfrâu, de 
care păzindu-vă, bine veţi face. Fiţi sănătoşi! Deci ei fiind lăsaţi 
să meargă, au venit la Antiohia şi adunând mulţimea, au dat 
scrisoarea; şi citind-o s-au bucurat pentru mângâiere 14 (15, 3— 
31). 

Explicarea textului După cum am văzul, tulburarea Bisericii 
din Antiohia a fost determinată de iudeo-creşlinii din ludeea, 
care spuneau că nu e suficientă credinţa şi harul Sfântului Botez, 
ci trebuiesc respectate şi prescripţiile legii vechi şi aplicată 
circumciziunca acelora dintre păgânii care doreau să treacă la 
creştinism. Aceşti iudco-crcştini care impuneau aceste norme se 
numeau iudaizanţi. 

Respectarea spuselor lor ar fi însemnat ca înainte dc a trece 
la creştinism, păgânii trebuiau să treacă la iudaism. Păgânii aveau 
reţinere faţă dc circumciziune, fiindcă, pe dc altă parte, nu era 
necesară mântuirii, deoarece ei au primit Botezul în numele 
Sfintei Treimi; iar pe dc altă parte, aveau „oroare faţă de 
circumciziune, operaţie dureroasă şi dezgustătoare". Şi întrucât 
misionarii creştini nu au reuşit să-i lămurească pe iudaizanţi, au 
apelat la arbitrajul Bisericii-Mame din Ierusalim. 

Ei nu au primit răspunsul imediat, ci numai după ce s-au 
sfătuit Sfinţii Apostoli, bătrânii şi ceilalţi fraţi, adică întreaga 
Biserică a luat hotărârea comună şi normativă în sinod, sub 
asistenţa Sfântului Duh. Datorită faptului că sinodul s-a desfăşurat 
cu participarea Sfinţilor Apostoli şi hotărârea lor a devenit 
normativă, acest sinod poartă numele de sinod apostolic. în cadrul 
dezbaterii sinodale a luat cuvântul Sfântul Apostol Petru, spunând 
că păgânilor li s-a propovăduit cuvântul Evangheliei spre cre¬ 
dinţă, dându-li-se acelaşi Duh Sfânt. Apoi adaugă că mântuirea 
este prin har şi nu prin jugul legii pe care nici părinţii noştri, 
nici noi nu am putut să-l purtăm. 

La sfârşitul dezbaterilor a luat cuvântul Sfântul Iacob. El era 
episcop în Ierusalim, şi prezidând sinodul trage şi concluzia că 
păgânii sunt chemaţi dc Dumnezeu şi trebuie să se ferească de 
pângăririle idolilor, dc desfrâu, de sugrumate şi de sânge; adică 
să se ferească de idolatrie, de desfrâu, fiindcă era păcatul spe¬ 
cific lumii păgâne; de a consuma carnea animalelor omorâte prin 

sugrumare şi de sânge, fiindcă se consideră că viaţa este în sânge. 
Aceste hotărâri sunt cunoscute sub numele de „Clauzele lui 
Iacob 11 . El nu vroia să supere nici pe iudaizanţi, motiv pentru 
care precizează că legea lui Moise este citită şi propovăduită în 
sinagogi în fiecare sâmbătă; iar pentru păgâno-creştini sunt 
suficiente hotărârile amintite. 

Intuiţia se poate face arătându-se tabloul sinodului apos¬ 
tolic din Ierusalim. 

7. Fixarea cunoştinţelor 

Ce a determinat convocarea sinodului apostolic din Ierusalim? 
(Tulburarea provocată de iudaizanţi în Biserica din Antiohia cu 
privire la obligativitatea circumciziunii şi a prescripţiilor legii 
mozaice pentru păgânii care primeau noua credinţa creştină prin 
Botezul în numele Sfintei Treimi). Ce este sinodul? (Adunarea 
întregii Biserici, asistată de Duhul Sfânt). De ce această adunare 
a Bisericii se numeşte „sinod apostolic 1 '? (Fiindcă s-a desfăşurat 
sub autoritatea tuturor Apostolilor). De unde ştim că este asistată 
de Duhul Sfânt? (Fiindcă hotărârea luată a fost pronunţată sub 
forma: „părutu-s-a Duhului Sfânt şi nouă 11 ). Cine a prezidat sino¬ 
dul apostolic din Ierusalim? (El a fost prezidat de episcopul 
Ierusalimului, care era Sfântul Iacob, fratele Domnului). Cum se 
numesc hotărârile sinodului? (Se numesc „Clauzele Sfântului 
Iacob 11 ). Ele impun circumciziunea pentru păgâno-creştini? (Nu 
impun circumciziunea, ci credinţa şi Botezul în numele Sfintei 
Treimi). 

8. Aplicarea 

Cunoscând practica apostolică, Biserica şi-a exercitat de-a lungul 
veacurilor puterea sa învâţătorească şi disciplinară sub forma 
sinodală, prin ierarhie, care exprimă succesiunea apostolică, 
alături de toţi credincioşii. De aceea, când s-au ivit problemele 
de credinţă, pentru a rămâne în unitate, s-au adunat ierarhi din 
toată Biserica în sinoade ecumenice, pentru ca hotărârile luate să 
devină obligatorii pentru întreaga Biserică. Sunt cunoscute şi 
sinoadele particulare pentru Bisericile locale, menite să pună în 
bună rânduială aclivitatea Bisericii dintr-un anumit teritoriu. 

9. Temă pentru acasă 

Se va analiza organizarea sinodală a Bisericii Ortodoxe Române. 

10. Rugăciunea la ieşirea din clasă. 


Monahismul 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 

Am văzut că sfatul evanghelic reprezintă, nu o poruncă, ci un 
îndemn de a duce o vieţuire creştinească pe măsura desăvârşirii 
ei în sfinţenie. Toţi oamenii sunt chemaţi la sfinţenie şi la 
desăvârşire, dar unii au vocaţii speciale ca să o realizeze la cotele 
ei cele mai ridicate. De aceea, sfaturile evanghelice reprezintă 
anumite voturi pe care şi le iau anumite persoane, care simt în 
sufletul lor chemarea lui Dumnezeu de a i se consacra Lui în 
întregime, de a trăi viaţa ca o totală dăruire lui Dumnezeu, 
lepădându-se de plăcerile şi patimile din lume. 

Cei ce au depus în faţa lui Dumnezeu votul castităţii, al 
ascultării şi al sărăciei de bună voie se numesc monahi, iar organi¬ 
zaţia bisericească din care fac parte se numeşte monahism. 


5. Comunicarea subiectului lecţiei noi 

Vom vedea în cele ce urmează cum s-a constituit monahismul şi 
care a fost evoluţia lui duhovnicească de-a lungul vremii. 

6. Dirijarea învăţării. însuşirea noilor cunoştinţe 

întemeietorul monahismului este Sfântul Antonie cel Mare 
(t356). Ascultând în biserică pericopa evanghelică a tânărului 
bogat dornic să moştenească viaţa veşnică, şi-a găsit vocaţia de 
a urma pe Hristos, vânzându-şi averile, şi după ce le-a împărţit 
săracilor, s-a retras în pustie. Desigur şi înaintea lui au fost mulţi 

alţii care s-au retras de vuietul lumii, spre a-şi putea trăi viaţa în 
comuniunea lui Dumnezeu. Cunoaştem astfel pe Pavel din Teba 
(f247) care a trăit o viaţă pustnică în totală izolare în lume. Dar 
Sfântul Antonie a fost primul organizator a vieţii monahale 
anahorctice, adică viaţa retrasă în diferite colonii şi lavre (peşteri). 
El a exercitat o influenţă imensă asupra vieţii spirituale, mai întâi 
în Răsăritul creştin, apoi indirect în Apus. 

Astfel, începând cu secolul al IV-lea, atraşi dc imensa 
personalitate a Sfântului Antonie, vom întâlni în Valea Nilului 
peste 6000 dc monahi din toată lumea, fie ca stabili, fie ca 
trecători... Interesul pentru Egipt creşte tot mai mult, încât după 
moarte lui Antonie numărul monahilor se ridică la 10000. cele 
mai populate erau părţile Ni trie. Kellia, şi Sketic. unde vieţuiau 
5000 dc călugări. 

E momentul să arătăm că monahismul nu a rămas numai sub 
forma anahorcticâ, sau eremitică, adică retrasă de lume. ci s-a 
impus şi sub formă chinovială. înţelegând prin aceasta viaţa în 
comun a călugărilor. Începutul vieţii chinovialc l-a făcut Sfântul 
Pahomic (|349). El a fost înainte dc a se increştinn militar, si 
astfel avea disciplina şi ordinea „intrate în sânge". Pahomic a 
apreciat că viaţa chinovială asigură o mai bună organizare a 
evlaviei creştine, cultivând sfinţenia şi desăvârşirea în duhul 
iubirii creştine faţă de semeni. Astfel, Sfântul Pahomic. pe la 
330 adună toţi călugării în insula Tabena, aflată pe Nil, in Egiptul 
dc sus. Mai departe. Sfântului Vasile cel Mare îi va reveni meritul 
de a fi desăvârşit monahismul chinovial, lăsând peste veacuri 
Regulile mari şi mici, ca îndreptare duhovniceşti ale vieţii de 
obşte. 

Populaţia monahală a deşertului din Egipt era organizată în 
grupuri mici aşezate în jurul unui părinte duhovnicesc, numit: 
„avvâ“. Astfel, cel dintâi stareţ din Nitria a fost avva Amon, iar 
cel din pustiul Sketic a fost avva Macarie. 

Un rol hotărâtor în răspândirea monahismului l-a avut cartea: 
„Viaţa Sfântul Antonie", scrisă de Sfântul Antanasic. Ea a fost 
tradusă şi în limba latină, trezind vocaţii monahale şi convertiri 
în Spania, Galia, Roma, Africa. 

Nu numai în deşert, ci şi în regiunile muntoase iau fiinţa 
mănăstiri, prin aceiaşi râvnă a Sfântul Antonie. Pe la anul 313 
ucenicii lui au întemeiat viaţa monahală în peninsula Sianai, în 
partea muntoasă, de pe lângă actualul Canal Sucz. Datorită 
terenului mlăştinos pe văi şi râpos pe coaste, se organizează mai 
întâi viaţa sihăstrcască, întrucât mănăstirile erau greu dc zidit. 

Dintre vieţuitorii celebri de pe muntele Sinai reţinem numele 
Sfântul Ioan Scărarul. 


în Palestina viaţa mănăstirească a fost întemeiată de către 
Sfântul Ilarion, originar din Gaza. Ucenicul acestuia, Epifanie, 

şi-a făcut ucenicia în Egipt. La fel şi Sfântul Hariton, după ce se 
reîntoarce din Egipt, întemeiază în regiunea muntoasă a Palestinei 
colonii de monahi. 

Viaţa monahală din Palestina se întinde apoi în Siria şi 
Mesopotania. 

în munţii din jurul Antiohiei se aflau şi călugări râvnitori, 
ucenici ai Sfântului Antonie şi a Sfântului Vasile cel Mare. 

în Apus viaţa monahală se formează şi se consolidează odată 
cu exilul Sfântul Atanasie cel Marc la Roma în aprilie 339. Luând 
cu el doi ucenici, care activează la Roma, unul din ei ajunge 
duhovnicul unui aşezământ de 70 călugăriţe. Făcându-1 cunoscut 
pe Sfântul Antonie în Cetatea eternă, acesta devine model al 
desăvârşirii, pe care îl vor urma mulţi credincioşi, dedicându-se 
monahismului, printre care şi Fericitul Icronim, după ce mai întâi 
cunoscuse viaţa monahală din Egipt. Făcând o adevărată pledoarie 
în favorul vieţi monahale şi a reprezentanţilor ei, Icronim scrie 
ucenicilor şi uceniţelor sale, cuvinte pline de entuziasm şi 
convingere: „. Orice îndeletnicire arc modelele sale. Generalii 
romani să ştie imita pe Rcgulus şi pe Scipionc; filosofii pe 
Pitagora şi Socratc; poeţii pe Honier: oratorii pe Lisias şi pe Greci; 
iar pentru noi monahii să fie modelele de urmat: Pavel din Teba 
şi Antonie cel mare, Ilarion şi Macane" (Protos. Prof. Ioasaf Popa, 
1600 de ani de la moartea Sfântului Antonie cel Mare, în rev. 
Studii Teologice, nr. 9-10/1956, p. 669). 

în Italia se converteşte la monahism Fericitul Augustin şi 
prietenul său Alipius, când erau la Milan, însufleţiţi de „Viaţa 
Sfântul Antonie" scrisă de Sfântul Atanasie. în Galia monahismul 
este întemeiat de Sfântul Martin (|401). în jurul mănăstirii 
încălziţi de bunătatea inimii sale, s-au adunat foarte mulţi 
vieţuitori. Se spune că a fost condus pe cel din urmă drum, când 
şi-a sfârşit călătoria pe acest pământ, de 2000 de monahi veniţi 
din toate părţile. Sfântul Ioan Casian, originar din părţile 
Dobrogei de azi întemeiază la Marsilia (de azi) în jurul anului 
415 o mănăstire în care va impune regulile Sfântul Vasile cel 
Mare, privind viaţa chinovială. Cel ce va oficializa monahismul 
în Apus este Benedict de Nursia. El va întemeia în 521 mănăstirea 
de la Monte Cassino-Italia. Preluând regulile Sfântul Vasile cel 
Mare, le va adapta vieţii monahale occidentale. Mai târziu, pen¬ 
tru consolidarea vieţii monahale, sinodul de la Aachen, din 817 
a dat monahismulu latin caracterul de ordin monahal, condus de 
un „proir general". 

Revenind la monahismul răsăritean, vom face cunoştinţă în 
secolul al V-lea cu stiliştii sau stâlpnicii. Celebru rămâne Simion 

Stălpnicul (ţ489), care şi-a ridicat în pustia Sinai un stâlp de 20 
de metri, pe care va vieţui 30 de ani. 

Tot în Sinai la poalele muntelui, în 527 împăratul Justinian 
va zidi mănăstirea „Sfânta Ecatcrina 1 '. în capitala imperiului vor 
apărea călugării „achimiţi" (neadormiţi), veşnic rugători, pentru 
că Alexandru, conducătorul lor, i-a împărţit în trei cete pentru a 
asigura privegherea la neîncetata rugăciune publică. în timp ce o 
ceată se ruga, alta muncea, iar alta se odihnea, încât prin alternanţă 
şi succesiune, era asigurată rugăciunea continuă. 

Tot la Constantinopol. consulul Studius întemeiază în 463 
mănăstirea Studion, unde călugării împleteau armonic activitatea 
monahală cu studiul teologiei. Viaţa monahală s-a impus tot mai 
mult în Eiserică, încât viitorii cpiscopi vor fi aleşi numai dintre 
monahi. Se cuvine să subliniem şi activitatea culturală şi 
caritabilă pe care o va dezvolta monahismul. Mănăstirile au 
devenit centre importante de şcoli şi biblioteci, unde se cultivau 
cu mult succes artele plastice, precum: sculptura, pictura, artele 
minore, etc. De aceea, nu va trebui să ne mire faptul că atât 
iconoclaştii, care loveau în învăţătura tradiţională a Bisericii, cât 
şi musulmanii, care voiau să-şi impună religia, au avut ca ţinte 
principale de luptă, mănăstirile. Dar cu toate persecuţiile suferite 
de invazia arabă, mănăstirile au rezistat şi nu au încetat să rămână 
vetre şi fermenţi de cultură şi civilizaţie. De pildă Renaşterea 
culturală din secolele X-XIV a fost creată de învăţaţii georgieni, 
ruşi şi bulgari, care erau călugări. Apoi, în sudul Italici vor dăinui 
50 de centre monahale greceşti, care vor fi adevărate modele 
pentru Renaşterea italiană. Pe de altă parte, mănăstirile rămâneau, 
conform unei tradiţii statornicite în Biserica creştină, aşezăminte 
de binefacere. E suficient să invocăm cazul fiicei împăratului 
Constantin Copronim (740-775), care după ce s-a călugărit a 
ridicat din averea ei un azil pentru orfani şi pentru copii găsiţi, 
pe care îi îngrijea ca o mamă. 

Şi în Apus mănăstirile au devenit metropole pentru difuzarea 
culturii, pepiniere pentru creşterea clerului, centre pentru 
desăfârşirea misiunilor de convertire la creştinism şi chiar staţiuni 
de raţionalizare a muncilor agricole, dat fiind faptul că deviza 
monahală era „ora et labora“ (roagă-te şi munceşte!). 

începând cu secolul al X-lea monahismul ortodox va lua o 
amploare proprie şi o dezvoltare remarcabilă, pe măsură să 
influenţeze întreaga ortodoxie, la muntele Alhos, numit şi 
„Grădina Maici Domnului 11 . Marea Lavră cu biserica principală 
numită „Katholicon 11 a fost întemeiată la 963 dc către Sfântul 
Atanasie Atonitul, cu marca contribuţie a împăratului Nichifor 

Focas. Numărul mănăstirilor va creşte neîntrerupt aici, ajungând 
la 20 mănăstiri mari, la care se adaugă diferite schituri, unde 
vieţuiau 4-5 monahi, chilii independente, precum şi sihăstrii (cu 
viaţă mai aspră). La început viaţa în mănăstirile atonite era cea 
chinovialâ, unde pe lângă rugăciune, monahi se îndeletniceau cu 
agricultura, meserii, creşterea animalelor. 

Din secolul al XlII-lea s-a întemeiat şi stihul de viaţă 
idioritmic, monahii având chilii separate. începând cu secolul al 
XlV-lca apare isihasmul, curent de adâncă spiritualitate ortodoxă, 
care va cuprinde întreaga Ortodoxie şi va atrage spre Athos ca 
spre o şcoală de formare generaţii întregi de călugări proveniţi 
din toate Bisericile Ortodoxe. Monahismul Apusean va primi din 
ce în ce mai mult specificul centralist, supus puterii papei. Se 
vor întemeia noi ordine monahale şi sute de mănăstiri, care vor 
cultiva acţiunile caritative şi vor combate imoralitatea, luxul şi 
trândăvia clerului şi a credincioşilor, precum şi mişcările eretice 
şi sectare. Devenind însă asemenea unei armate papale, au săvârşit 
multe exagerări inchizitoriale, combătând imoralitatea şi ereziile 
prin chinuri, torturi, sau chiar exterminări în masă a ereticilor. A 
apărut în Apus şi ordinele monahale cavalereşti care se înrolau 
în lupta pentru apărarea Locurilor sfinte, cum a fost cazul 
constituirii cruciadelor. Mai târziu, în secolul al XVIII-lea apare 
ordinul iezuiţilor, în vederea susţinerii monarhiei spaniole, s-au 
aliat faimoasei şi de tristă amintire inchiziţie, un tribunal de 
represiune al papalităţii şi regalităţii, înfiinţat în 1184 de papa 
Lucius al 111-lea, care secole de-a rândul va arde pe rug eretici şi 
vrăjitoare. 

7. Fixarea cunoştinţelor 

Cine este întemeietorul monahismului? (Sfântul Antonie cel 
Mare). Care a fost focarul de difuzare a monahismului? (Egiptul). 
Cine a întemeiat monahismul chinovial?(Sfântul Pahomie şi apoi 
Sfântul Vasile cel Mare). Cine este considerat întemeietorul 
monahismului chinovial în apus? (Benedict de Nurssia). Unde 
se va centraliza mai târziu monahismul răsăritean? (La muntele 
Athos). Ce curent de spiritualitate creştină se va dezvolta şi 
răspândi de aici în întreaga Ortodoxie? (Isihasmul). Ce caracter 
va avea monahismul în Apus? (Pe lângă aspectele benefice, 
datorită caracterului său centralist, adică supus papei, în multe 
aspecte va fi folosit asemenea unei armate care execută ordinele 
comandantului, chiar dacă acestea nu sunt totdeauna conforme 
unui anume ideal de viaţă). Care sunt aspectele monahismului, 

în general?(Monahismul a cultivat spiritualitatea creştină la 
nivelele cele mai înalte, a întreprins opere caritative, şi de apărare 
a vieţii şi culturii creştine. Mănăstirile au centre şi şcoli de 
cultivare a culturii şi civilizaţiei şi oaze dc reculegere duhovni¬ 
cească, de cultivare a evlaviei creştine pentru credincioşi). 

8. Aplicarea 

Pe teritoriul patriei noastre monahismul a pătruns odată cu 
încreştinarea poporului daco-roman în rit bizantin. El s-a 
dezvoltat mereu, împodobind teritoriul ţării cu mănăstiri 
ortodoxe, monumente ale arhitecturii româneşti, focare dc 
spiritualitate, şcoli în care s-a învăţat carte, primele centre ale 
tipăriturilor româneşti. 

9. Rugăciunea la ieşirea din clasă. 


Persecuţiile împotriva creştinilor 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Am văzut că încă de la apariţia ci în lumea păcatului, Biserica 
creştină a fost persecutată. Mai întâi la Ierusalim, apoi în toate 
locurile unde noua credinţă menită să înnoiască chipul acestei 
lumi, s-a răspândit. Călătoriile misionare ale Sfântului Apostol 
Pavel ne-au prezentat ostilitatea necruţătoare a iudeilor din lumea 
întreagă faţă de Biserica creştină. Autorităţiile păgâne s-au 
comportat atunci în spiritul legilor, judecând conflictele ivite fără 
părtinire. Această situaţie nu a durat însă prea mult. Autoritatea 
romană de stat a dezlănţuit pe o perioadă de aproape două secole 
şi jumătate persecuţii violente împotriva creştinilor. 

5. Comunicarea subiectului lecţiei noi 

Vom vedea mai în amănunt persecuţiile împotriva creştinilor, 
cercetând cauzele care le-au generat, legislaţia, desfăşurarea, 
pedepsele şi martirii creştini. 

6. Dirijarea învăţării. însuşirea noilor cunoştinţe 

Persecuţiile dezlănţuite împotriva creştinilor au început la anul 
64 şi s-au încheiat la 3 1 3. Primul împărat roman care a dezlănţuit 
persecuţia contra creştinilor a fost Ncro. 

Se spune că acest împărat nebun, în vanitatea lui artistică, 
vrând să reediteze arderea Troii, a dat foc Romei urmând ca după 
arderea ei să rezidească o nouă Cetate. în timp ce ardea Roma el 
cânta dintr-un flaut în grădină. Poporul înfuriat se îndreaptă spre 
reşedinţa imperială pentru a-i cere socoteală. Vanitatea şi 
eroismul lui se transformă acum în laşitate. Pentru a scăpa cu 
viaţă aruncă vina asupra creştinilor. Pentru a-şi susţine 
nevinovăţia, Nero se alătură urii spumegânde a celor porniţi 
împotriva creştinilor cu o cruzime ieşită din comun. Istoricul 
Tacitus relatează că creştinii, unşi cu răşină, ardeau noaptea de 
vii pe ruguri, spre a lumina grădinile lui Ncro unde aveau loc 
spectacole de curse. 

Alţi creştini erau răstigniţi pe cruce iar alţii erau îmbrăcaţi 
în piei de animale sălbatice şi sfâşiaţi de câini. în această 
persecuţie, pe la anul 67 mor ca martiri Sfinţii Apostoli Petru şi 
Pavcl. Primul, răstignit la cererea sa cu capul în jos, iar Sfântul 
Pavel, ca cetăţean roman, a fost ucis prin decapitare. 

Nu toţi împăraţii romani care au urmat după Nero au fost 
persecutori. De altfel, pe la jumătatea secolului III, persecuţiile 
au fost incidentale şi locale. începând însă cu împăratul Decius 
(249-251), persecuţiile au devenit generale şi sistematic 
organizate, creştinismul fiind declarat în întreg imperiul ca religie 
nepermisâ (religio illicita), încât persecutarea creştinilor a devenit 
obligatorie, datorită edictelor imperiale emise împotriva lor de-a 
lungul vremii. 

Să vedem mai în amănunt cauzele persecuţiilor, adică 
motivele care le-au generat. Cauzele prigoanei împotriva 
creştinilor iniţiată de Nero s-au dizolvat odată cu nebunia lui, 
care s-a încheiat la mormânt. Au apărut cauze esenţiale, de 
substanţă care marcau deosebirea de mentalitate şi comportament 
social dintre lumea păgână care apunea, şi noua credinţă care i-a 
luat locul. 

Cauze religioase Deoarece noua religie creştină nu avea zei 
cu reprezentări plastice (idoli), temple şi jertfe, era socotită 
apostasie şi ateism, „o superstiţie nouă şi răufăcătoare'*. Se aprecia 
că din cauza ei zeii se răzbună prin calamităţi naturale, epidemii 
şi invazii duşmane. 

Cauze politice Politeismul făcea parte integrantă din viaţa 
publică şi statală. Nu se concepea ca militarii şi funcţionarii de 
stat să nu participe la manifestările religioase sau la actele de 
cult. Acestea erau în acelaşi timp şi datorii cetăţeneşti. Comba¬ 
terea politeismului de către creştini era socotita ca atitudine 
duşmănoasă faţă de stat. 

Cultul împăratului Refuzul creştinilor de a participa la cultul 
împăratului este considerată impietate, un adevărat ultraj la adresa 
maiestăţii imperiale. 

Cauze moral-socialc O mulţime de acuzaţii calomnioase la 
adresa creştinilor mărea şi ura faţă de ci. Astfel, ncînţelcgând 
Taina împărtăşirii cu Trupul şi sângele Domnului, spuneau că 
creştinii ucid copiii la cultul lor. Agapele creştine erau interpretate 
ca acte de desfrâu şi chiar de incest. Erau apoi acuzaţi că adoră 
soarele şi un asin. 

Sub aspect social creştinii erau socotiţi oameni inferiori şi 
ignoranţi, iar religia lor, o religie de sclavi, inutilă societăţii. 
Legislaţia împotriva creştinilor se concretiza în decrete ale 
senatului, precum: „nu este permis să existe creştini** (non licet 
esse christianos). Căzând sub sancţiune penală, pedepsele se 
aplicau cu multă cruzime. Cei proveniţi dintre nobili erau 
deportaţi în locuri nesănătoase şi ţinuţi sub pază. Munceau 
asemenea sclavilor în mine şi cariere. Femeile şi fecioarele erau 
vândute la casele de toleranţă. Oamenii de jos, de cetăţenie ro¬ 
mană, erau decapitaţi. 

Indiferent din ce clasă socială proveneau, pe toţi îi aştepta 
pierderea drepturilor civice şi a libertăţii, iar moartea se aplica 
cu o cruzime sălbatică, prin răstignire, aruncarea la fiarele 
sălbatice, sau în luptele de gladiatori, în circuri cu prilejul 
sărbătorilor populare. înainte de judecată erau ţinuţi în lanţuri, 
sau prinşi în butuci de lemn, îngrămădiţi în încăperi subterane, 
într-o atmosferă sufocantă, fără lumină, cu hrană puţină. 

Aceste mijloace erau aplicate cu scopul de a-i sili să se lapede 
de credinţă. Cei ce se lepădau de credinţă se numeau „lapsi“ 
(căzuţi). Pentru cei ce nu^sc lepădau, se pregăteau insuportabilele 

pedepse, precum: flagelarea, lapidarea arderea cu fier înroşit, 
sfâşierea corpului cu gheare de fier, cu cioburi ascuţite, sau cu 
torţe, turnarea de plumb topit pe spate, legarea de cai fugăriţi, 
spânzurarea cu capul în jos, sugrumarea, sfărâmarea picioarelor, 
tăierea limbii, a urechilor, a nasului, scoaterea ochilor, răstignirea 
şi alte multe invenţii ieşite din bestialitatea unor suflete 
clocotitoare de ură. 

începute de Nero, după o perioadă de linişte, persecuţiile au 
continuat prin Domiţian (81-96), primul împărat care s-a 
autodivinizat, numindu-se pe sine „domn şi dumnezeu". Creştinii 
erau acuzaţi de ateism, iar împăratul, dorind să întemeieze o 
monarhie absolută, devine bănuitor pe creştini. în această 
persecuţie din cauza bănuielii moare chiar şi un consul, un vâr al 
împăratului, precum şi Flavia, soţia lui. Sfanţul Apostol loan 
este exilat pe insula Patmos, unde îşi dă obştescul sfârşit. 

Un alt persecutor al creştinilor a fost împăratul Traian, apoi 
Adrian şi urmaşul său, Antoniu Piosul. împăratul Marcus Aurelius 
care a urmat, era o fire maditativă, foarte cult, adept de frunte al 
filosofici stoice. Se crede că de pe această poziţie a început 
persecuţia contra creştinilor. Adică, pentru că creştinii nu 
acceptau filosofia stoică. 

Printre martiri se numără Sfântul Iustin Martirul şi Filosoful, 
mare apologet creştin. Apoi fecioara nobilă romană Cecilia a fost 
condamnată la moarte fiindcă a refuzat să aducă sacrificii zeilor. 
Cu multă duritate s-a desfăşurat persecuţia în Galia, unde au căzut 
48 de martiri. Urmaşul şi fiul lui Marcus Aurelius, a fost 
Comodus. Nu semăna întru nimic tatălui său. Istoria îl compară 
cu Domiţian şi cu Nero. în persecuţia iniţiată de el au murit mulţi 
martiri în Africa. Dar sub influenţa soţiei sale Marcia, Comodus 
dă edictul de toleranţă pentru creştini. După moartea lui Comodus 
imperiul roman este străbătut de o perioadă de criză. 

încep să apară tot mai multe credinţe şi culte orientale, 
precum mitraismul. Aversiunea mulţimii faţă de creştini începe 
să scadă. Guvernatorii şi împăraţii vor avea acum iniţiativa 
persecuţiilor. De acum ei nu vor lovi chiar în instituţia 
bisericească. Dată fiind însă situaţia de criză, împăraţii fiind mai 
mult preocupaţi de lupta pentru tron, îi lasă pentru un timp pe 
creştini în pace. 

începe o scurtă perioadă de linişte favorabilă creştinilor. 
Despre împăratul Septimiu sever, care a urmat lui Comodus, se 
spune că a fost vindecat de boală de către un creştin, pe care îl 
ţinea la palatul său. împăratul Caracalla a avut ca doică o creştină. 
Chiar şi în senat se aflau creştini. Episcopii puteau convoca chiar 

sinoade. Guvernatorul din Africa începe însă prigoana împotriva 
creştinilor. Printr-un edict, împăratul Septimiu Sever interzice 
prozelitismul iudaic şi apoi pe cel creştin. E vizată acum 
activitatea cateheticâ a Bisericii. Catehumenii şi cei de curând 
botezaţi sunt persecutaţi. Şcoala cateheticâ din Alexandria a fost 
închisă. Sub domnia lui Alexandru Sever religia casei imperiale 
devine un sincretism, un fel de cult al eroilor, în care era inclus 
Avraam şi Hristos alături de Alexandru cel Mare şi alţi împăraţi 
divinizaţi. 

Arătam mai înainte că sub Decius persecuţia împotriva 
creştinilor sc oficializează şi devine universală. Edictul dat de el 
în 249 prevedea ca toţi creştinii precum şi cei ce erau bănuiţi a fi 
creştini trebuiau să facă acte de adeziune la păgânism, aducând 
sacrificii zeilor în faţa unei comisii. Aceasta se făcea pe baza 
unei convocări nominale, încât nimeni nu se putea sustrage. Dacă 
nu se prezentau li se confisca averea, iar dacă erau prinşi erau 
ucişi fără altă judecată. Este adevărat că edictul lui Dccius a 
provocat numeroase apostasii, dar şi foarte mulţi creştini mai de 
seamă şi foarte mulţi clerici au fost aruncaţi în închisori şi 
torturaţi. După un an de persecuţie împăratul moare pe câmpul 
de luptă contra goţilor. Biserica se dovedeşte tot mai puternică, 
iar creştinii, mai încrezători în dragostea lui Hristos pentru care 
se jertfeau. 

Urmaşul la tron al lui Decius a fost Valerian. Acesta porneşte 
prigoana împotriva creştinilor unui păgân fanatic, şeful tezaurului 
statului. Statul fiind în criză şi sărac, se credea că Biserica are 
mari averi. Un nou edict imperial deschide noi prigoane împotriva 
creştinilor. Mulţi clerici şi credincioşi au fost închişi, exilaţi, 
condamnaţi la mine. Averile lor erau confiscate, precum şi 
bunurile Bisericii. Adunările creştinilor erau pedepsite cu 
moartea. Persecuţia a fost zadarnică, fiindcă Biserica nu a avut 
prea multe bunuri cum se credea. în această persecuţie mor ca 
martiri mai mulţi episcopi printre care şi Sfântul Ciprian al 
Cartaginei. în africa au fost aruncaţi într-o groapă cu var nestins 
153 de creştini. Alţi creştini au fost aruncaţi la animalele din 
circ şi sfâşiaţi de acestea. 

După un secol de noi crize, imperiul roman îşi găseşte 
restauratorul prin Diocleţian. Dând imperiului caracterul unui stat 
monarhic absolut, Diocleţian se declară „dominus" şi după 
modelul monarhiilor orientale, cere ca toţi supuşii, indiferent de 
rangul ce-1 deţineau să i se proştearnă, sărutându-i marginea 
mantiei şi să-l adore ca pe un zeu. El trăia în palat, retras de 
lume, îmbrăcat în veşminte pompoase, având pe cap diademă. 

La început el a fost tolerant cu creştinii, mai ales că mulţi dintre 
ei se aflau chiar în serviciul palatului. Dar Galeriu, unul din 
asociaţii săi la tron, sub influenţa maniei sale, a început prigoana 
împotriva creştinilor. După consultarea oracolului şi sub influenţa 
filosofului neoplatonic Porfiriu, care a scris o lucrare împotriva 
creştinilor, Diocleţian devine cel mai dur persecutor al acestora. 
A emis decrete de persecuţie sub lozinca: „nomen christianorum 
deleto" (numele de creştin să dispară). Prin măsuri mult mai dure 
decât Decius, Diocleţian, la fel ca el, urmărea distrugerea Bisericii 
creştine. De aceea, edictele lui prevedeau arderea cărţilor sfinte, 
interzicerea adunărilor şi dărâmarea locaşurilor de cult. Nu cerea 
neapărat victime, dar creştini care refuzau apostasia erau privaţi 
de drepturi şi torturaţi. în anul 303, Diocleţian dă două edicte de 
persecuţie împotriva clerului bisericesc. Iar următorul edict 
declara războiul de nimicire a creştinismului. Au avut loc execuţii 
masive. Mulţi au apostaziat şi au predat cărţile cerule. Alţii însă, 
în loc de Sfânta Scriptură au predat cărţile ereticilor. Printre 
martiri se numără Sfântul Ghcorghc. Sfântul Dimitrie. Sfinţii 
Cosma şi Darnian, „doctori fără de argint" (doctori caic practicau 
medicina ca pc o lucrare de caritate creştină). 

La 305, după 20 de ani de domnie, cei doi auguşti, Diocleţian 
şi Maximian care şi-au împărţit lumea între ci, s-au retras. 
Diocleţian, văzându-şi destrămat imperiul său politic, a murit la 
316, în palatul său din Salona (Dalmaţia), unde se retrăsese în 
singurătate. Locul acestor doi auguşti a fost luat de Galeriu pen¬ 
tru Orient şi Constanţiu Chior pentru Occident. Galeriu a luat ca 
cezar asociat pe Maximian Daia, iar Constanţiu pc Flavius Sever. 
Galeriu şi Maximian contunuă persecuţiile în orient. Atât de 
groaznică devenise prigoana, încât pentru a nu fi dezonorate, 
multe femei creştine preferau să se sinucidă. în 307 a suferit 
martiriu la Alexandria, Sfânta Ecaterina. Dar falimentul 
sistemului politic iniţiat de Diocleţian îşi face apariţia din ce în 
ce mai mult. In 306, îmbolnăvindu-se, Constanţiu a chemat pe 
Constantin, fiul său din Orient. Armata îl proclamă împărat după 
moartea, în acelaşi an, a tatălui său. 

La 307 Flavius Severus este învins de Maxenţiu şi se 
sinucide. în locul lui, Galeriu îl numeşte pe Licinius. Persecuţia 
lui Galeriu şi Maximian Daia continuă. Creştinii sunt obligaţi să 
sacrifice zeilor. Cei ce refuzau erau supuşi la pedepse şi torturi. 
Mărturisitorii credinţei umpleau carierele şi minele. Creştinilor 
nu li se acorda dreptul de a-şi îngropa morţii, încât păsările de 
pradă şi câinii sfâşiau cadavrele. Persecuţia împotriva creştinilor 
nu si-a atins însă scopul. Acelaşi Galeriu, bolnav pe patul morţii 

dă în 311 un edict de toleranţă pentru creştini, cu condiţia ca ei 
să se roage pentru el şi pentru stat. Acum mărturisitorii credinţei 
s-au întors din închisori, din mine şi din cariere, fiind primiţi cu 
cântece de bucurie şi cu dragoste de către credincioşii liberi. La 
acest edict aderă şi împăratul Constantin. Neînţelegerile din 
imperiu au pus în contradicţie pe Maximian Daia cu Liciniu. 
Maximian cere ajutorul lui Maxenţiu, iar Liciniu lui Constantin. 
Acum apare faţă în faţă armata mai numeroasă şi mai bine 
organizată a lui Maxenţiu, cu armata lui Constantin. în urma unor 
semne minunate apărute pe cer, respectiv a unei cruci luminoase 
înconjurată dc cuvintele: „întru acest semn vei învinge'* (in hoc 
signo vinces). Constantin pune pe steaguri monogramul rezultat 
din iniţialele numelui de „Hristos** suprapuse. Hotărâtă în luptă, 
armata lui Constantin învinge pe cea a lui Maxenţiu şi el intră 
triumfător în Roma. în urma acestor fapte. Constantin sc alătură 
întru totul creştinilor, şi împreună cu Liciniu dau la 313 edictul 
de la Mediolanum prin care creştinismul devine „religio licita** 
(religie permisă), cu libertatea deplină de a-şi exercita, ca şi 
celelalte religii, credinţa şi cultul. Hotărârea a fost adusă şi la 
cunoştinţa lui Maximian Daia. Acesta tocmai se afla în luptă cu 
Liciniu. învins moare pe jumătate pocăit. Dar din interese poli¬ 
tice apare conflictul între Constantin şi Liciniu. Acesta din urmă 
este învins în luptă. Sc răzbună însă pc creştini, persccutându-i. 
Astfel cad victime 40 de mucenici îngheţaţi noaptea în lacul 
Sevasia. în 324 Liciniu suferă o nouă înfrângere. A fost prins, 
judecat, condamnat la moarte şi executat la Tesalonic. 

De acum Constantin rămâne singurul împărat în imperiu. 
Creştinismul rămâne religia favorizată în imperiu. Numai că, 
puţin mai târziu. Iulian Apostatul (361-363) a încercat să acorde 
din nou întâietate păgânismului, persecutând creştinismul, 
încercarea lui a eşuat, fiindcă Biserica creştină era acum bine 
consolidată. 

7. Fixarea cunoştinţelor 

Când vorbim de persecuţiile contra creştinilor la ce anume 
prigoană ne referim? (La persecuţiile păgânilor contra 
închinătorilor Domnului). Când au început acestea? (Nero a fost 
făcut începutul lor în anul 64). Care au fost apoi cauzele care 
le-au generat? (Acestea au fost în primul rând religioase. Apoi 
din nepotrivirea existentă între noua mentalitate creştină şi vechile 
mentalităţi şi structuri sociale păgâne). De cine au fost persecutaţi 
creştinii? (Mai întâi de masele populare. Dar poporul a fost 

susţinut de guvernatori şi împăraţi. Aceştia emiteau decrete şi 
edicte contra creştinilor, incitând poporul contra lor). Care a fost 
caracterul persecuţiilor de-a lungul istoriei? (La început au avut 
un caracter local, şi urmărindu-se cu precădere credincioşii. Apoi, 
după 249 împăratul Decius dă persecuţiilor un caracter universal 
şi obligatoriu, urmărindu-se însăşi exterminarea Bisericii 
creştine). Au fost şi stări de pace? (Dumnezeu a rânduit să existe 
şi astfel de situaţii pentru ca Biserica şi credincioşii să-şi poată 
consolida forţele pentru o altă prigoană). Persecuţiile desfăşurate 
cu atâta cruzime au reuşit să descurajeze noua credinţă până la 
anihilarea ei? (Au apărut şi cazuri de apostasie, de lepădare a 
credinţei, dar nu aceasta rămâne elementul caracteristic, ci faptul 
că cu cât curgea mai mult sânge nevinovat, cu atât mai mult se 
întărea prin harul lui Dumnezeu viaţa şi comunitatea creştină. 
Aceasta a fost marea minune, care a dus de altfel, la biruinţa 
creştinismului). Care dintre împăraţii persecutori au fost mai duri 
şi au lovit cu mai multă cruzime în Biserică? (Diocleţian şi 
Galcriu. Deviza lor contra creştinilor era ca numele de creştin să 
dispară). Cum s-au sfârşit persecuţiile împotriva Bisericii şi a 
credincioşilor? (Prin biruinţa acesteia, după două secole şi 
jumătate de suferinţă şi de jertfă pentru Hristos). Care împărat a 
dat libertate creştinilor? (Constantin, prin edictul de la 
Mediolanum (Milan) din 313, a declarat creştinismul ca „religio 
licita“, adică liberă să-şi desfăşoare activitatea asemenea 
celorlalte religii. Datorită convingerilor creştine, împăratul 
Constantin a favorizat în continuare activitatea Bisericii, 
apreciind rolul ei benefic în viaţa statului). 

8. Aplicarea 

Cei care s-au jertfit în urma mărturisirii credinţei în Hristos, adică 
martirii, reprezintă pentru Biserică aureola ei de jertfă şi de glorie. 
Preţuirea pe care Biserica o acordă dăruirii lor totale pentru 
Hristos, a determinat ca locaşurile de cult să aibe în masa 
altarului, pe care se aduce jertfa nesângeroasă a lui Hristos moaşte 
ale sfinţilor şi în special ale martirilor. De fapt, din cele mai 
vechi timpuri, creştinii se adunau la mormintele martirilor, şi 
săvârşeau acolo Sfânta Jertfă. Astfel, martirii au fost primii sfinţi 
care au împodobit cu numele lor calendarul Bisericii creştine. 

în semn de cinstire, Biserica face pomenirea lor cu prăznuire. 
Astfel de sărbători sunt închinate sfinţilor martiri şi apostoli Petru 
şi Pavel; Sfântului Ştefan, Sfântului Dimitrie şi Sfântului 
Gheorghe. Nu există zi în care să nu fie pomenit la slujbele 

bisericeşti numele sfântului de rând. Dintre aceştia la loc de frunte 
se află numele martirilor. 

9. Temă pentru acasă 

Tratând despre persecuţiile împotriva creştinilor, se cuvine să ne 
îmbogăţim cunoştinţele citind „Actele Martirice", unde ni se rela¬ 
tează despre credinţa şi jertfa martirilor. Citind întreaga carte, 
fiecare va nota în caiet moartea martiricâ a unui sfânt care l-a 
impresionat mai mult. 

10. Rugăciunea la ieşirea din clasă. 


Sinodul I ecumenic 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Dacă la început noua învăţătură creştină a fost trăită şi mai puţin 
discutată, odată cu intrarea în creştinism a elementelor pregătite 
la şcolile păgâne au început şi discuţiile raţionaliste, care îşi 
propuneau să înţeleagă cu mintea adevărurile de credinţă mai 
presus de cunoaştere. Şi cum unul din aceste adevăruri este cel 
referitor la Sfânta Treime, încă de timpuriu au început discuţiile 
pe această temă. 

Ele s-au înteţit, au deviat de la adevăr şi au luat proporţii, 
câştigând tot mai mulţi adepţi, încât Biserica a trebuit să ia 
atitudine faţă de ele. A făcut-o prin sinoadele care au condamnat 
pe eretici. Când s-a ivit însă erezia lui Arie, Biserica s-a văzut 
nevoită să se întrunească într-un sinod ecumenic, cuprinzând pe 
reprezentanţii ei de pretutindeni. Astfel se înscrie în Istoria 
Bisericească Universală primul sinod ecumenic. 

5. Comunicarea subiectului lecţiei noi 

Vom vedea în cele ce urmează în ce a constat erezia lui Arie, 
care a determinat convocarea primului sinod ecumenic, a 
desfăşurării lucrărilor sinodului şi a hotărârilor luate. 

6. Dirijarea învăţării. însuşirea noilor cunoştinţe 

După cum arată şi numele, erezia ariana poartă numele 
susţinătorului ei, Arie. Arie era originar din Libia Egiptului. După 
cum descriu contemporanii, era „la înfăţişare ca un şarpe dc 
mlădios, veninos şi viclean, care uşor sc putea furişa şi ascunde" 
(Epifaniu). A fost instruit dc preotul Lucian din Antiohia, adept 
al ereticului Paul dc Samosata (care susţinea că cele trei persoane 
ale Sfintei Treimi sunt doar nişte „puteri" impersonale ale unui 
singur Dumnezeu). După terminarea studiilor se stabileşte la 
Alexandria, devenind preot la una din cele mai mari biserici de 
aici. S-a distins ca un mare orator, bine instruit şi cu calităţi 
morale. Fiind însă o fire vanitoasă şi nercuşind să obţină postul 
de episcop al Alexandriei, porneşte o luptă pentru răsturnarea 
episcopului Alexandru, difuzând o învăţătura proprie cu privire 
la Fiul lui Dumnezeu, care — spunea el — nu este de o fiinţă cu 
Tatăl. 

La început a fost difuzată printre prieteni, apoi pe o rază mai 
extinsă, în Bisericile Alexandriei, Palestinei şi Nicomidici. 
învăţătura sa greşită era cuprinsă în lucrarea numită „Thalia", 
redată sub formă de cântece accesibile poporului. Mai în amănunt, 
el propovăduia că Dumnezeu Tatăl are superioritate şi întâietate 
faţă de Fiul. Singur Dumnezeu Tatăl este necreat şi nenâscut; iar 
Fiul este creat din voinţa Tatălui şi nu din fiinţa Lui, fiind prima 
Lui creatură. Fiul nu îşi are existenţa ca şi Tatăl din eternitate, ci 
înainte de a fi timpul, fiindcă a fost un timp când El nu exista. 
Fiind o creatură, Fiul nu poate fi dc o fiinţă cu Tatăl. Motivul 
pentru care a fost creat Fiul este acela de a se ajunge la crearea 
lumii materiale printr-o fiinţa intermediară, fiindcă Dumnezeu 
cel preaînalt nu putea crea universul material. Prin harul primit 
de la Tatăl, Fiul devine fiu adoptiv al Tatălui, având astfel o 
divinitate împrumutată de la Tatăl şi una proprie. 

Erezia lui Arie a devenit foarte populară, discutându-sc atât 
între credincioşi, cât şi între clerici şi cpiscopi, care „se ciocneau 
ca nişte corăbii în timp de furtună" (Euscbiu de Cezareea). Pen¬ 
tru a avea linişte în imperiu, după învingerea lui Liciniu, Constan¬ 
tin ccl Marc convoacă un sinod ecumenic la Niccea, cu pârtiei- 

parea reprezentanţilor de frunte ai Bisericii din întreg imperiu, 
punându-se la dispoziţie pentru deplasare poşta imperială şi 
asigurându-le întreţinerea pe perioada sinodului. 

Au luat parte 318 părinţi, unii chiar din afara imperiului. 
Din părţile Tomisului a participat episcopul Evangelicus. Unii 
din episcopii participanţi s-au distins prin arta elocinţei, alţii prin 
sfinţenia vieţii lor, iar alţii mai purtau pe trupurile lor semnele 
chinurilor pentru credinţa mărturisită în persecuţii. 

Sinodul s-a deschis la 20 mai 325 în sala de recepţie a 
palatului imperial dinNiceea, sub preşedinţia episcopilor Eustaţiu 
al Antiohiei şi Alexandru al Alexandriei, cu participarea împă¬ 
ratului Constantin cel Mare. Discuţiile care s-au purtat au luat 
trei direcţii. Poziţia ortodoxă susţinută de episcopul Alexandru 
şi mai ales de diaconul său Atanasie susţineau, bazaţi pe Sfânta 
Scriptură, că Iisus Hristos, Dumnezeu şi Om, este de o fiinţă cu 
Tatăl. Arie şi susţinătorii lui se aflau pe poziţia greşită, afirmând 
că Fiul nu este de o fiinţă cu Tatăl. S-a creat şi o poziţie de 
mijloc, care aprecia că Fiul „este asemănător după fiinţă cu Tatăl“. 
Aceasta era un fel de camuflare a ereziei ariene. 

La sfârşitul dezbaterilor care au durat trei luni, până la 25 
august 325, s-a impus formula ortodoxă (că Fiul este de o fiinţă 
cu Tatăl), compunându-se 7 articole ale Simbolului de credinţă, 
în care se arată că Iisus Flristos este „Dumnezeu adevărat din 
Dumnezeu adevărat, născut nu făcut, de o fiinţă cu Tatăl prin 
care toate s-au făcut“. Arie a fost anatemizat, iar susţinătorii lui 
depuşi din scaunele episcopale şi exilaţi cu toţii. 

Folosind prilejul participării reprezentanţilor Bisericii de 
pretutindeni, sinodul a luat în discuţie şi alte probleme, precum: 
stabilirea datei serbării paştelui, neobligativitatea celibatului 
preoţilor şi diaconilor, precum şi alte aspecte referitoare la 
organizarea şi disciplina bisericească, emiţând 20 de canoane. 
Hotărârile sinodului au fost confirmate de împărat şi promulgate 
în întreg imperiu roman. 

Cu toate acestea, disputele ariene au continuat să tulbure 
liniştea imperiului încă jumătate de veac, apoi s-au stins. Un aport 
deosebit la combaterea arianismului l-au adus în Răsărit, pe lângă 
Sfântul Atanasie, şi Sfinţii Vasile cel Mare, Grigorie de Nazianz 
şi Grigorie de Nissa; iar în Apus, Sfântul Ilarie de Pictavium şi 
Sfântul Ambrozie al Milanului. 

7. Fixarea cunoştinţelor 

Când a avut loc primul sinod ecumenic? (între 20 mai - 25 au¬ 
gust 325). Câţi reprezentanţi ai Bisericii au participat la acest 
sinod ecumenic? (3 18). Cine l-a convocat? (împăratul Constantin 
cel Mare). Unde a avut loc? (La Niceea). Ce a stabilit primul 
sinod ecumenic? (Adevărul de credinţă faţă de erezia lui Arie, 
care spunea că Dumnezeu Fiul nu este de o fiinţă cu Dumnezeu 
Tatăl). Ce a mai stabilit sinodul I ecumenic odată cu adevărata 
învăţătură că Dumnezeu Fiul este egal şi de aceeaşi fiinţă cu Dum¬ 
nezeu Tatăl? (A stabilit şi primele şapte articole ale Simbolului 
de credinţă pe care îl mărturisim cu toţii). Care sunt acestea? 
(Cred într-Unul Dumnezeu Tatăl atotţiitorul, făcătorul cerului şi 
al pământului). 

8. Aplicarea 

Se repetă cele şapte articole ale Sinodului de credinţă. 

9. Temă pentru acasă 

Se vor învăţa şi reproduce aceste articole ale Simbolului de 
credinţă. 

10. Rugăciunea la ieşirea din clasă. 


Sinodul II ecumenic 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

5 î 

Am văzut că erezia ariană nu admite că Fiul lui Dumnezeu este 
de o fiinţă cu Tatăl. Admiteau ei oare Dumnezeirea Duhului 
Sfânt? Desigur că nu o admiteau, dar vroiau mai întâi să câştige 
lupta împotriva Dumnezeirii Fiului; şi atunci lupta împotriva 
Duhului Sfânt era mai uşor de câştigat. Cu toate că nu s-a reuşit 

să se combată Dumnezeirea Fiului, ca o prelungire a ereziei ariene 
a luat naştere o altă erezie care punea în discuţie Dumnezeirea 
Duhului Sfânt, egalitatea şi deofiinţimea lui cu Tatăl şi cu Fiul. 
Luptătorii împotriva Sfântului Duh se numeau „pnevmatomahi“ 
şi au intrat în discuţia sinodului II ecumenic. 

5. Comunicarea subiectului lecţiei noi 

Ne vom referi în cele ce urmează la sinodul II ecumenic, urmărind 
mai îndeaproape cauzele care l-au provocat, desfăşurarea şi 
hotărârile luate. 

6. Dirijarea învăţării. însuşirea noilor cunoştinţe 

Erezia „pnevmatomahilor" se mai numeşte şi erezia „macedone- 
nilor“, după numele episcopului Macedoniu, depus din scaun ca 
eretic de către sinodul din Constantinopol din 360, sau 
„maratonieni“, după numele diaconului Maratoniu, hirotonit de 
Macedoniu ca episcop de Nicomidia. 

împotriva acestei erezii s-a ridicat Sfântul Vasile cel Mare 
în lucrarea „Despre Sfântul Duh“, arătând că „noi trebuie să măr¬ 
turisim că Tatăl e Dumnezeu, Fiul e Dumnezeu, Duhul Sfânt e 
Dumnezeu". „El este deofiinţă cu Tatăl şi cu Fiul“. 

Vrând să aibe linişte în imperiu, împăratul Teodosie cel Mare 
dă mai multe edicte cerând restabilirea ordinei şi disciplinei în 
Biserică, şi invită pe episcopii din partea orientală a imperiului, 
unde se întinsese această erezie, la un sinod ecumenic. Astfel se 
deschide la începutul lunii mai 381 sinodul II ecumenic la Con¬ 
stantinopol, cu participarea a 150 episcopi. Din partea Tomisului 
a participat episcopul Terentius. 

Sinodul s-a desfăşurat într-o atmosferă agitată, determinată 
de schimbarea episcopilor care l-au prezidat. Astfel, dacă sinodul 
s-a deschis sub preşedinţia episcopului Meletie al Antiohiei, ca 
cel mai vârstnic participant, din iunie 381 preşedinţia va reveni 
Sfântului Grigorie de Nazians, întrucât la sfârşitul lunii mai, 
Meletie moare, iar în scaunul de episcop al capitalei a fost numit 
Sfântul Grigorie de Nazianz. Episcopii egipteni veniţi la sinod 
privesc cu gelozie şi invidie pe Sfântul Grigorie, contestându-i 
canonicitatea numirii sale ca episcop al capitalei. Văzând 
atmosfera conflictuală ce se crease, Sfântul Grigorie se retrage 
din scaun la sfârşitul lunii iunie 381. Este ales ca episcop al 
Constantinopolului şi preşedinte al sinodului, Nectarie, care fiind 
numai catehumen în acel timp, a fost botezat şi trecut pe rând 

prin cele trei trepte ale preoţiei: diacon, preot şi episcop. întrucât 
cei 36 episcopi eretici (macedonieni) nu au vrut să primească 
credinţa ortodoxă, au părăsit sinodul. 

în ultima sa şedinţă din 9 iulie 381 episcopii ortodocşi 
prezenţi la sinod, sub preşedinţia lui Nectarie, aruncă anatema 
împotriva tuturor ereziilor, inclusiv asupra ereziei apolinariste, 
care nega integritatea firii umane a lui Hristos. Cu acest prilej, 
la Simbolul de credinţă stabilit la Niceea, se mai adaugă încă 5 
articole, având astfel în sinteză întreaga mărturisire a credinţei, 
în 12 articole, Simbolul fiind cunoscut sub numele de „Niceo- 
Constantinopolitan". în articolul 8 se afirmă dreapta credinţă cu 
privire la Sfântul Duh: „Şi întru Duhul Sfânt, Domnul de viaţă 
făcătorul, care din Tatăl purcede; Cela ce împreună cu Tatăl şi 
cu Fiul este închinat şi mărit, care a grăit prin prooroci". Simbolul 
de credinţă a intrat cu timpul în cult, fiind rostit în cadrul Sfintei 
Liturghii şi a săvârşirii Tainei Botezului. 

Sinodul II ecumenic a elaborat 7 canoane. Prin canonul 3 se 
hotărăşte ca episcopul Constantinopolului să aibă întâietatea 
onorifică imediat după cel al Romei, întrucât este „Roma cea 
nouă“. 

7. Fixarea cunoştinţelor 

Când a avut loc sinodul II ecumenic? (S-a deschis la începutul 
lunii mai şi s-a încheiat la 9 iulie 381). Cine a convocat acest 
sinod? (împăratul Teodosie cel Mare). De ce? (Ca să aibe linişte 
şi ordine în imperiu, fiind tulburat de erezia macedonienilor, care 
susţineau că Duhul Sfânt nu este egal şi de aceeaşi fiinţă cu Tatăl 
şi cu Fiul). Câţi episcopi au participat la sinod? (150 episcopi 
ortodocşi şi 36 episcopi eretici). Unde s-a ţinut sinodul? (La 
Constantinopol, capitala imperiului roman de răsărit). Cine a 
prezidat sinodul? (Trei episcopi: Meletie al Antiohiei, Sfântul 
Grigorie de Nazianz şi Nectarie). Ce a stabilit sinodul cu privire 
la mărturisirea adevăratei credinţe? (Ultimele cinci articole ale 
Simbolului de credinţă, completând cele şapte articote stabilite 
la Niceea şi alcătuind Simbolul Niceo-Constantinopolitan). Ce 
se arată în articolul 8 al Simbolului de credinţă? (Că Duhul Sfânt 
este „Domn de viaţă făcător", adică Dumnezeu; că purcede de la 
Tatăl, aşa cum ne-a arătat Mântuitorul, şi că este mărit ca şi Tatăl 
şi ca Fiul, ceea ce înseamnă că este egal şi deofiinţă cu Tatăl şi 
cu Fiul). Câte canoane a elaborat sinodul II ecumenic? (Şapte 
canoane). 

8. Aplicarea 

Se rostesc ultimele cinci articole ale Simbolului de credinţă. 

9. Temă pentru acasă 

Se va repeta şi învăţa întreg Simbolul de credinţă. 

10. Rugăciunea la ieşirea din clasă. 


Sinodul III ecumenic 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

în articolul al III-lea din Simbolul de credinţă mărturisim că cea 
de a doua Persoană a Sfintei Treimi, Dumnezeu Fiul, „s-a întrupat 
de la Duhul Sfânt şi din Fecioara Maria şi s-a făcut om“. Ne 
întrebăm: poate fi considerată sfântă, Fecioara Maria Născătoare 
de Dumnezeu? Răspunsul la această întrebare a fost formulat de 
sinodul al III-lea ecumenic de la Efes, din anul 431. 

5. Comunicarea subiectului lecţiei noi 

Vom urmări în cele ce urmează cauzele care au dus la convocarea 
Sinodului III ecumenic, modul în care s-a desfăşurat şi hotărârea 
luată. 

6. Dirijarea învăţării. însuşirea noilor cunoştinţe 

Este un lucru foarte firesc şi îndeobşte acceptat că dacă preţuim 
pe cineva, nu vom dispreţui nici pe mama lui. Tot astfel şi Sfinţii 
Apostoli şi-au preţuit învăţătorul, şi ca urmare au purtat grijă şi 
mamei Sale, cinstind-o ca pe Născătoarea de Dumnezeu, întrucât 
şi pe Domnul L-au considerat „Fiul Dumnezeului celui viu“. Aşa 
au făcut şi primii creştini, până au apărut păreri contradictorii în 
două din şcolile existcntlHn primele secole ale creştinismului. 

Astfel, şcoala creştină antiohiană susţine că Mântuitorul a fost 
Dumnezeu adevărat şi om adevărat, având două firi: cea divină 
şi cea umană. Aceste firi nu erau contopite, ci unite moral, în 
sensul că ele conlucrau armonic, nefiind una contra celeilalte. In 
această situaţie nu se acordă închinare trupului Domnului, fiindcă 
reprezenta firea omenească distinctă, reunită real cu cea divină. 
A-i fi acordat închinare trupului Domnului, era ca şi cum ai fi 
adorat un om şi nu pe Dumnezeu. După această interpretare nici 
nu se putea spune că Dumnezeu s-a născut, sau că Dumnezeu a 
pătimit; iar Maica Domnului nu a născut pe Dumnezeu, ci pe 
omul Hristos. Ea nu poate fi socotită în acest caz Născătoare de 
Dumnezeu. 

Pe de altă parte, şcoala alexandrină susţinea că cele două firi 
erau unite în mod real, şi atunci se putea spune că Dumnezeu s-a 
născut şi a pătimit, precum şi că Sfânta Fecioară este Născătoare 
de Dumnezeu. 

Aceste păreri s-au confruntat vehement atunci când pe scaunul 
patriarhal din Constantinopol este numit Nestorie, în anul 428. 
Provenind din mediul şcolii antiohiene, înzestrat cu un deosebit 
talent oratoric, Nestorie şi-a răspândit cu multă energie erezia, 
susţinând că în Iisus Hristos există două persoane. Cea divina a 
Fiului lui Dumnezeu născut din veci din Tatăl şi persoana umană, 
care s-a născut din Fecioara Maria. Consecinţa acestei învăţături 
greşite este că Fecioara Maria nu a născut pe Fiul lui Dumnezeu, 
ca să poată fi numită Născătoare de Dumnezeu, ci „Născătoare 
de om“, sau cel mult „Născătoare de Hristos“. Nestorie spunea 
în acest sens că „Maria nu trebuie să fie numită de nimeni 
„Născătoare de Dumnezeu", pentru că ea a fost o creatură 
omenească şi este imposibil de imaginat ca Dumnezeu Fiul să se 
fi născut dintr-o creatură". Aceste cuvinte propovăduite de 
Nestorie în predicile sale, au tulburat foarte mult atât pe clerici, 
cât şi pe mirenii din Capitală, fiindcă în Biserica primară niciodată 
nu s-a crezut că „o creatură omenească a dat naştere Creatorului, 
dar se credea că Hristos este o persoană dumnezeiască şi că 
Fecioara Maria dând naştere lui Hristos, a fost mama persoanei 
dumnezeieşti şi în acest sens a putut fi numită nu mama 
Dumnezeirii, ci mama lui Dumnezeu". 

Scandalul provocat de erezia lui Nestorie ia proporţii tot mai 
mari, cu atât mai mult cu cât câştigă adeziunea împăratului 
Teodosie al II-lea şi a soţiei sale Eudochia; nu şi a surorii 
bazileului, Pulcheria. 

Răspândindu-se erezia pe spaţii geografice tot mai mari, şi 
ajungând până în Egipt, îl determină pe Sfântul Chirii al 

Alexandriei să intervină în apărarea persoanei lui Hristos, arătând 
că firea divină este unită cu cea umană în persoana lui Hristos, şi 
nu pot fi despărţite firile: „Dacă Domnul nostru Iisus Hristos 
este Dumnezeu — spune el — cum n-ar fi Sfânta Fecioară care 
L-a născut Maica lui Dumnezeu? De aceeaşi părere era şi papa 
Celestin, care a proclamat solemn în sinodul de la Roma, din 1 1 
august 430, că învăţătura lui Nestorie despre „cei doi fii ai lui 
Dumnezeu" este erezie. 

Atât de mult se înteţise lupta şi atât de mulţi erau împotriva 
lui Nestorie, încât Teodosie al Il-lea, pentru a avea linişte în 
imperiu, convoacă la Efes sinodul al IlI-lea ecumenic, ţinut între 
22 iunie şi 31 iulie 431. Sinodul este deschis de Sfântul Chirii al 
Alexandriei la 22 iunie 431 în catedrala Sfintei Fecioare Maria, 
cu participarea a 198 de episcopi. S-a stabilit atunci adevărul de 
credinţă că Iisus Hristos este o singură persoană, cea divină a 
Fiului lui Dumnezeu şi cele două firi, cea divină şi cea umană. 
Legătura dintre firi este naturală, ipostaticâ şi nu morală.Hristos, 
Fiul lui Dumnezeu este consubstanţial cu Tatăl după Dumneze¬ 
ire, şi consubstanţial cu noi după umanitatea pe care a primit-o 
de la Sfânta Fecioară Maria. Denumirea de „Născătoare de Dum¬ 
nezeu" dată Sfintei Fecioare Maria a fost repusă în cinstea cea 
dintâi care i se cuvenea. 

Hotărârea condamnării lui Nestorie a fost semnată de cei 198 
episcopi. La 22 iunie 431 Nestorie a fost destituit din demnitatea 
arhierească şi excomunicat. Dar Nestorie şi susţinătorii lui replică 
împotriva sinodului, reuşind să câştige adeziunea împăratului 
Teodosie al Il-lea. 

între timp sosesc şi delegaţii papei Celestin al Romei, încât 
în prezenţa lor s-au mai ţinut încă şase şedinţe sinodale, prezidate 
de Sfântul Chirii. Sinodul a elaborat 8 canoane. în cea de a şasea 
şedinţa, din 31 iulie 431, prin canonul 7 se pedepsea sub aspră 
sancţiune bisericească introducerea sau compunerea altui Simbol 
de credinţă decât cel Niceoconstantinopolitan. în anul 435 
Nestorie a fost exilat în Arabia şi de acolo în Egipt, unde se 
stinge din viaţă în anul 450. împăratul a dispus arderea operelor 
lui şi a interzis adunarea prietenilor lui. 

7. Fixarea cunoştinţelor 

9 9 

Rezumând momentele cele mai importante ale sinodului al III- 
lea ecumenic cu privire la cinstirea Maicii Domnului, ne întrebăm 
de la început: în ce a constat greşeala lui Nestorie? (El spunea că 
în Hristos există două persoane, cea divină născută din veci din 

Tatăl şi cea omenească născută din Fecioara Maria). Ce consecinţe 
asupra adevărului de credinţă putea avea o astfel de afirmaţie? 
(Prima consecinţă este că împărţind sau divizând pe Hristos în 
două persoane, înseamnă că sunt doi fii ai lui Dumnezeu. A doua 
consecinţă a acestei greşeli este că neagă Sfintei Fecioare calitatea 
de Născătoare de Dumnezeu). Care este adevărul de credinţă? 
(Adevărul de credinţă rezidă în aceea că Hristos este deopotrivă 
persoana dumnezeiască şi omenească, iar Sfânta Fecioara dând 
naştere lui Hristos a fost şi mama persoanei dumnezeieşti, putând 
fi numită Mama lui Dumnezeu). 

8. Aplicarea 

Se cunoaşte vreun imn bisericesc în care Sfânta Fecioară este 
cinstită ca Născătoare de Dumnezeu? Sunt multe astfel de imnuri. 
Cel mai bine cunoscut este însă „Axionul 41 , pe care îl cântă obştea 
credincioşilor la Sfânta Liturghie. Să-l repetăm acum şi să-l 
cântăm cu toţii: „Cuvine-se cu adevărat să te fericim pe tine 
Născătoare de Dumnezeu cea pururea fericită şi prea nevinovată 
şi maica Dumnezeului nostru. Ceea ce eşti mai cinstită decât 
Heruvimii şi mai mărită fără de asemănare decât Serafimii; care 
fără stricăciune pe Dumnezeu-Cuvântul ai născut, pe tine cea întru 
adevăr, Născătoare de Dumnezeu te mărim 44 . 

9. Temă pentru acasă 

Se va repeta şi învăţa Axionul pe care se cuvine să-l cântăm cu 
toţi la Sfânta Liturghie. 

10. Rugăciunea la ieşirea din clasă. 

Sinodul IV ecumenic 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Dacă sinodul III ecumenic a stabilit raportul firii divine cu cea 
umană în persoana lui Hristos, precum şi că Maica Domnului 
este Născătoare de Dumnezeu, discuţiile privind cele două firi în 
persoana lui Hristos au continuat în sens invers, afirmându-se în 
mod greşit că firea divină a asimilat firea umană. Această erezie 
este cunoscută sub numele de „monofizitism“ (o singură fire) şi 
a constituit obiectul discuţiilor sinodului IV ecumenic. 

5. Comunicarea subiectului lecţiei noi 

Ne vom referi astfel în cele ce urmează la sinodul IV ecumenic, 
urmărind cauzele care I-au provocat, dezbaterile şi formularea 
adevăratei învăţături de credinţă cu privire la firea divină şi cea 
umană în persoana lui Hristos. 

6. Dirijarea învăţării. însuşirea noilor cunoştinţe 

Era în jurul Constantinopolului o mare mănăstire avându-1 ca 
stareţ pe Eutihie, om vârstnic şi cunoscător al sfintelor învăţături 
şi zelos combatant al ereziei lui Nestorie. Numai că, întru atât 
l-a combătut pe Nestorie, încât el însuşi cade în extrema opusă, 
spunând greşit că firea dumnezeiască a absorbit firea omenească 
în persoana lui Hristos. Fiind învăţat şi propovăduind cu multă 
convingere şi încăpăţânare această erezie, a reuşit să atragă de 
partea sa pe patriarhul Alexandriei Dioscor, precum şi pe 
împăratul Teodosie al II-lea. 

Nu a reuşit însă să convingă pe Flavian patriarhul Constan¬ 
tinopolului şi pe alţi patriarhi şi episcopi care i-au combătut erezia 
în scris. A fost chemat să-şi expună învăţătura sa într-un sinod, 
spre a putea fi judecată şi apreciată sau respinsă public. Astfel, 
după ce la început ezita, în cele din urmă se prezintă la sinodul 
de la Constantinopol din 448, unde depune următoarea 
mărturisire: „Recunosc că înainte de unirea Dumnezeirii cu 

umanitate, Hristos avea două firi, dar după unire nu recunosc 
decât o singură fire“. 

Această erezie a fost condamnată de 30 de episcopi şi 23 
egumeni, iar susţinătorul ei anatemizat. Eutihie nu s-a dat însă 
bătut. Având influenţă la curtea imperială şi avându-1 de partea 
sa pe patriarhul Dioscor, reuşeşte să convoace în 449 un nou 
sinod la Efes. Aici dezbaterile s-au desfăşurat sub imperiul unei 
durităţi excesive, încât cei ce nu au aderat la erezia monofizită 
au fost brutalizaţi şi alungaţi, iar împăratul necunoscător în 
probleme teologice a semnat hotărârea acestui sinod. S-a 
întâmplat însă că împăratul Teodosie al II-lea moare într-un ac¬ 
cident de călărie. In lipsa unui moştenitor, tronul este ocupat de 
sora sa, Pulheria. Aceasta se căsătoreşte cu generalul Marcian. 

Ei hotărăsc convocarea unui nou sinod ecumenic, care să spele 
ruşinea abuzurilor de la Efes şi să stabilească adevărul de credinţă. 
Fiindcă noul împărat dorea să asiste şi el la discuţie, a convocat 
acest sinod la Calcedon (în faţa Constantinopolului). Sinodul ţinut 
între 8-25 octombrie 451 a intrat în istorie ca cel de al IV-Iea 
sinod ecumenic, fiind cel mai impunător sinod din antichitatea 
creştină, desfâşurându-se cu participarea până la 630 episcopi. 

Sinodul condamnă pe Dioscor, patriarhul Alexandriei, 
făcându-1 vinovat pentru atitudinea sa brutală de la sinodul din 
Efes, iar pe Eutihie îl declară eretic. Pentru a avea linişte în 
imperiu, împăratul hotărăşte trimiterea amândurora în exil. La 
sfârşit, sinodul a emis următoarea mărturisire de credinţă: 
„Urmând Sfinţilor Părinţi noi învăţăm şi mărturisim cu toţii pe 
unul şi acelaşi Fiu, pe Domnul nostru Iisus Hristos, desăvârşit în 
Dumnezeire şi desăvârşit în umanitate, Dumnezeu adevărat şi 
om adevărat, având suflet raţional şi trup de o fiinţă cu Tatăl 
după Dumnezeire şi de o fiinţă cu noi după umanitate, fiind întru 
toate asemenea nouă, în afară de păcat. Ca Dumnezeu, s-a născut 
mai înainte de toţi vecii din Tatăl, iar ca om s-a născut în zilele 
cele de pe urmă pentru noi şi pentru mântuirea noastră din 
Fecioara Maria, Născătoare de Dumnezeu. Unul şi acelaşi Hristos, 
Fiu, Domn, Unul-Născut, cunoscut în două firi, în chip neames¬ 
tecat şi neschimbat; neîmpărţit şi despărţit 11 . Această mărturisire 
de credinţă a fost proclamată solemn în faţa perechii imperiale 
Marcian şi Pulheria, fiind socotiţi „luminători ai credinţei 
ortodoxe, un nou Constantin cel Mare şi Elena 11 . După cum 
vedem, prin cuvintele: „neamestecat şi neschimbat 11 este combătut 
monofizitismul; iar prin cuvintele: „neîmpărţit şi nedespărţit 11 este 
combătut nestorianismul. 

Sinodul IV ecumenic a elaborat 30 de canoane, din care 
canonul 28 stabileşte că scaunul patriarhal de Constantinopol să 
fie socotit al doilea, după Roma, bucurându-se de aceeaşi cinste 
şi privilegii, ca fiind „Roma cea noua“, capitala imperiului. Alte 
canoane reglementează disciplina monahală şi cea a clerului de 
mir. 

7. Fixarea cunoştinţelor 

Când a avut loc sinodul al IV-lea ecumenic? (între 8-25 octom¬ 
brie 451). Unde? (La Calcedon). Cine 1.-a convocat? (împăratul 
Marcian). Câţi episcopi au participat? (630 episcopi, fiind cel 
mai impunător sinod ecumenic). Ce erezie a fost pusă în discuţie? 
(Erezia lui Eutihie, care susţinea că firea Dumnezeiască a absorbit 
firea umană din persoana lui Hristos). Cum se numeşte această 
erezie? (Monofizitism, adică „o singură fire"). Care este adevărul 
de credinţă stabilit de sinodul de la Calcedon? (Că în persoana 
lui Hristos se află două firi, Dumnezeiască şi omenească, 
neamestecate şi neschimbate; neîmpârţite şi nedespărţite). 

8. Aplicarea 

Această mărturisire de credinţă cu privire la unirea personală 
(ipostaticâ) a celor două firi în persoana lui Iisus Hristos are o 
deosebită importanţă asupra operei de mântuire pe care ne-a 
adus-o El, fiindcă numai ca Dumnezeu putea realiza mântuirea 
oamenilor, şi numai ca om putea aduce jertfă mântuitoare pentru 
toţi oamenii. 

9. Temă pentru acasă 

Se va face o comparaţie între erezia lui Nestorie şi cea a lui 
Eutihie; ca şi a învăţăturii de credinţă stabilită la sinodul III şi 
IV ecumenic. 


10. Rugăciunea la ieşirea din clasă. 

Sinodul V ecumenic 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Este cunoscută diferenţa dintre şcoala antiohiana din care a apărut 
nestorianismul şi şcoala alexandrină care, după cum am văzut în 
cadrul sinodului IV ecumenic, avea înclinaţii monofizite. întrucât 
mulţi dintre monofiziţi (care îşi mai promovau ideile, deşi sinodul 
IV ecumenic i-a condamnat) se întemeiau pe scrierile celebrului 
reprezentant al şcolii alexandriene, Origen (1254), pentru com¬ 
baterea în continuare a monofizitismului s-a luat atitudine 
îndârjită contra greşelilor lui Origen. Acest fapt a generat o ve¬ 
hementă ciocnire între admiratorii şi adversarii lui Origen, ceea 
ce a determinat pe la jumătatea secolului al Vl-lea convocarea 
unui sinod ecumenic. 

5. Comunicarea subiectului lecţiei noi 

E vorba de sinodul al V-lea ecumenic, la care ne vom referi în 
cele ce urmează, urmărind mai îndeaproape cauzele care l-au 
determinat, desfăşurarea lui şi hotărârile luate. 

6. Dirijarea învăţării. însuşirea noilor cunoştinţe 

în cadrul disputelor trinitare şi hristologice a fost de multe ori 
pomenit numele lui Origen (f254), ca a unei autorităţi în materie 
teologică. Episcopul Epifaniu din Constanţa (Salamina) afirmă 
însă că la baza tuturor ereziilor stă elenismul, iar reprezentantul 
cel mai periculos este Origen. Părerea lui Epifaniu nu a fost 
unanim primită, fapt care a determinat divergenţa de păreri între 
episcopi, teologi şi mai ales în lumea monahală, împărţită în 
tabere antagoniste. Luptele origeniste se înteţesc din ce în ce 
mai mult. 

Pe de altă parte, episcopul Petru al Ierusalimului trimite la 
împăratul Justinian patru călugări antiorigenisti, care reuşesc să-l 
determine pe împărat să convoace în 543 un sinod la Constanti- 
nopol, cu care prilej scrierile lui Origen au fost condamnate, iar 
numele lui a fost trecut în rândul marilor eretici. 

Pe de altă parte, doi călugări origenisti învăţaţi, Domeţian şi 
Teodor, câştigă de partea lor simpatia împăratului Justinian şi 
ajung episcopi. Aceştia împreună cu împărăteasa Teodora conving 
pe împărat asupra necesităţii de a atrage pe monofiziţii 
condamnaţi de sinodul IV ecumenic de la Calcedon, spre 
Ortodoxie şi a avea linişte în imperiu. Pentru aceasta se impuneau 
condamnarea aşa-ziselor „cele trei capitole", adică trei persoane 
şi operele lor, care au fost socotiţi simpatizanţi ai nestorianismului 
(erezie contrară şi la extrema opusă monofizitismului), dar pe 
care i-a reabilitat sinodul de la Calcedon. Aceştia trei sunt: 
Teodorat de Cir, Ibas din Edesa şi Teodor de Mopsuestia. Iar 
operele lor condamnate au fost cele îndreptate împotriva Sfântului 
Chirii al Alexandriei, apărătorul Ortodoxie la sinodul III ecu¬ 
menic. Dând împăratul în 544 un edict de condamnare a „celor 
trei capitole" se stârneşte un nou scandal şi agitaţie în imperiu, 
văzându-se în aceasta o vătămare a sinodului de la Calcedon, 
care i-a reabilitat. 

întrucât tensiunea a devenit foarte confuză, pentru a se lămuri 
lucrurile, s-a convocat la Constantinopol sinodul al V-lea 
ecumenic pentru ziua de 5 mai 553. Numărul participanţilor s-a 
ridicat la 165 persoane, lucrând până la 19 mai, în şase şedinţe. 
Sinodul recunoaşte autoritatea celor patru sinoade ecumenice, 
condamnă „cele trei capitole" şi pe Origen (ca şi pe Didim cel 
Orb şi Evagrie din Pont, pentru aderenţa lor la teoria apocatastazei 
susţinută de Origen). Hotărârile sinodului V ecumenic au fost 
primite mai întâi de lumea creştină din Răsărit şi apoi în Apus. 

7. Fixarea cunoştinţelor 

Când a avut loc cel de al V-Iea sinod ecumenic? (între 5-19 mai 
553). Unde? (La Constantinopol). Cine l-a convocat? (împăratul 
Justinian). Câte persoane au participat la desfăşurarea lui? (165). 
Ce a stabilit sinodul? (Recunoaşte autoritatea sinoadelor ecu¬ 
menice anterioare, anatemizând pe Arie, Macedoniu, Nestorie, 
Eutihie şi Origen); şi condamnă „cele trei capitole, adică pe 
Teodorat de Cir, Ibas de Edesa şi Teodor de Mopsuestia). 

8. Aplicarea 

Se va lectura din opera lui Origen ,remarcându-se greşelile lui, 
în special teoria „apocatastazei" (a restabilirii tuturor lucrurilor 
la sfârşitul veacurilor, când nu va mai exista iadul, şi când 
diavolul va fi şi el iertat). 

Se va face o comparaţie între şcoala antiohiană şi cea 
alexandrina. 

Se va arăta rolul Sfântului Chirii al Alexandriei pentru 
păstrarea Ortodoxiei la sinodul III ecumenic şi greşeala operei 
„celor trei capitole" îndreptată împotriva lui. 

9. Rugăciunea la ieşirea din clasă. 


Sinodul VI ecumenic 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

înfrânţi la sinodul IV ecumenic monofiziţii rămânând încă în 
număr mare nu s-au dat bătuţi, căutând pe mai departe să se 
dezbine unitatea de credinţă şi să creeze ruptură şi confuzie în 
întreg imperiu bizantin, confruntat în lupte cu popoarele 
învecinate. Fiind nemulţumit de lipsa de loialitate a maselor de 
monofiziţi, împăratul Heraclie căuta să-i atragă printr-o nouă 
învăţătură venita din Egipt în jurul anului 600, numită „mono- 
telism", care susţinea că în Hristos este o singură voinţă şi o 
singură energie, cea divină. 

Voinţa şi energia umană au fost absorbite de cea divină. 
Monofiziţii erau dispuşi să vie la ortodoxie, acceptând că în 
Hristos sunt două firi (conform hotărârii de la Calcedon), dar o 
singură voinţă şi energie. Această învăţătură era un monofizitism 
camuflat, ce nu putea fi acceptat de ortodoxie; motiv pentru care, 
după opt decenii de discuţii şi frământări dramatice s-a ajuns la 
sinodul al Vl-lea ecumenic. 

5. Cominicarea subiectului lecţiei noi 

Ne vom referi mai îndeaproape la sinodul VI ecumenic, urmărind 
frământările care l-au provocat, modul în care s-a desfăşurat şi 
hotărârea pe care a luat-o. 

6. Dirijarea învăţării. însuşirea noilor cunoştinţe 

întorcându-se din luptă, împăratul Heraclie în înţelegere cu 
patriarhul Serghie şi cu alţi teologi, acceptă că în persoana lui 
Hristos a fost o singură voinţă (monoteletism) şi o singură 
energie. întâmpină însă opoziţia ortodocşilor, în special a călu¬ 
gărului erudit Sofronie, care ajuns patriarh la Ierusalim convoacă 
un sinod în care se arată că la fiecare natură (fire) a lui Hristos 
corespunde câte o voinţă şi o energie, întrucât voinţa este o 
însuşire necesară firii. Ca să pună capăt frământărilor din Biserică, 
împăratul Heraclie dă în 638 un edict în care cere cu asprime 
admiterea unei singure voinţe şi energii în Hristos. Un edict şi 
mai dur dă şi succesorul lui Heraclie la tron, împăratul Constantin 
al II-lea. 

Apărătorii ortodoxiei susţin credinţa adevărată cu preţul vieţii 
lor, precum papa Martin I şi Maxim Mărturisitorul (căruia i s-a 
tăiat limba şi mâna dreaptă). 

Urmează însă la tronul Bizanţului, Constantin al IV-lca 
Pogonatul (Bărbosul), care dorind să restabilească pacea în 
imperiu, convoacă între 7 noiembrie 680 şi 16 septembrie 681 
cel de al Vl-lea sinod ecumenic, la Constantinopol, în sala boltită 
(în greceşte ,,trulos“) a palatului imperial, motiv pentru care s-a 
numit şi „sinodul trulan". Au participat 174 episcopi. Lucrările 
sinodului s-au desfăşurat în 18 şedinţe, elaborând la sfârşit 
următoarea mărturisire de credinţă: „în Iisus Hristos sunt două 
voinţe şi două lucrări sau energii, corespunzătoare celor două 
firi, neamestecate şi neschimbate, neîmpărţite şi nedespărţite, 
precum şi neopuse una alteia, cea omenească urmând întru totul 
voinţei şi lucrării celei divine“. Această mărturisire a fost trimisă 
fiecăruia din cele cinci patriarhate, reprezentând biruinţa 
ortodoxiei, pe care împăratul o impune întregului imperiu. 

Datorită faptului că sinoadele V şi VI ecumenice nu au emis 
nici un fel de canoane, împăratul Justinian al II-lea în 691-692 a 
convocat un sinod ecumenic, în aceeaşi sală imperială (boltită- 
trulos), motiv pentru care sinodul a primit numele de „al doilea 
sinod trulan", sau „sinodul quinisext" (adică al ,,cinci-şaselea“) 
ecumenic. Au participat 240 episcopi şi au elaborat 102 canoane 
referitoare la disciplina şi ritualul bisericesc. S-a recunoscut 
egalitatea patriarhilor din Constantinopol cu cei din Roma. S-a 
combătut celibatul clerului impus de Biserica Romei, precum şi 
practica apuseană de a mânca în postul pastelui ouă şi lapte. Alte 
canoane vizau ridicarea moralei creştine în rândurile clerului şi 
ale credincioşilor. 

7. Fixarea cunoştinţelor 

Când a avut loc sinodul al Vl-lea ecumenic? (Sinodul al Vl-lea 
ecumenic s-a ţinut între 7 noiembrie 680 şi 16 septembrie 681). 
Unde? (în sala imperială boltită din Constantinopol). Cum se 
mai numeşte? (Sinodul trulan, fiindcă s-a ţinut în sala boltită 
(trulos-boltit). Cine l-a convocat? (împăratul Constantin al IV- 
lea Pogonatul). Câţi episcopi au participat? (174). în câte şedinţe 
s-a desfăşurat? (în 18 şedinţe). Ce erezie a combătut? (Mono- 
telitismul, care susţinea că în persoana lui Hristos se află o singură 
voinţă, cea divină, care a absorbit pe cea umană, precum şi o 
singură eregie). Care este învăţătura ortodoxă? (Că în persoana 
lui Hristos se află două voinţe şi două energii, neopuse una alteia, 
cea umană urmând întru totul voinţei şi lucrării divine). Când a 
avut loc sinodul al II-lea trulan? (în anul 691-692). Cine l-a 
convocat? (împăratul Justinian al II-lea). Unde? (în aceeaşi sală 
boltită imperială din Constantinopol). Câţi episcopi au participat? 
(240). Câte canoane au elaborat? (102 canoane privind disciplina 
clerului şi a credincioşilor, precum şi ritualul bisericesc). 

8. Aplicarea 

Canoanele sinodului II trulan sunt şi acum actuale şi normative 
pentru viaţa duhovnicească a clerului şi a credincioşilor, încât 
trebuiesc păstrate şi împlinite cu râvnă, ca venind din partea 
autorităţii bisericeşti. 

9. Temă pentru acasă 

Se va face comparaţie între nestorianism, monofizitism, monote- 
letism şi dreapta învăţătură de credinţă a Bisericii. 

10. Rugăciunea la ieşirea din clasă. 

Sinodul VII ecumenic 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Dacă primele două sinoade ecumenice au stabilit dreapta 
învăţătura de credinţă despre Sfânta Treime; dacă celelalte patru 
sinoade ecumenice care au urmat, s-au referit la Persoana Fiului 
lui Dumnezeu întrupat, care ne-a adus mântuirea; cel de al 
şaptelea sinod ecumenic se referă la o altă problemă, care şi ea a 
dat naştere la multe discuţii, frământări şi jertfe. Aceasta este 
problema cinstirii icoanelor. 

5. Comunicarea subiectului lecţiei noi 

Vom vedea în cele ce urmează cauzele care au dus la convocarea 
Sinodului VII ecumenic, împrejurările istorice în care s-a 
desfăşurat şi biruinţa finală a Ortodoxiei. 

6. Dirijarea învăţării. însuşirea noilor cunoştinţe 

Este cunoscut faptul că încă din cele mai vechi timpuri a apărut 
iconografia creştină dezvoltată mai întâi în catacombe sub formă 
simbolică, spre a nu fi descoperiţi creştinii şi supuşi persecuţiilor. 
Un astfel de prim simbol a fost peştele, fiindcă literele din care 
este format acest cuvânt în limba greacă indică tocmai numele 
lui Iisus FIristos ca Dumnezeu şi Mântuitor al nostru. 

Dar nu numai simbolic au apărut icoanele. Cuvântul „icoană“ 
înseamnă „chip“, şi Fiul lui Dumnezeu a luat chip omenesc ase¬ 
menea nouă. Şi după cum este firesc a avea mereu în faţa ochilor 
imaginea celor dragi, Chipul Mântuitorului, al Sfintei Sale Maici, 
ale Apostolilor şi ale sfinţilor au umplut tot mai mult pereţii 
locaşurilor de închinăciune, mai ales după ce creştinismul devine 
religie liberă. La aceste chipuri s-au adăugat şi scene biblice sau 
din viaţa sfinţilor, oferind în felul acesta celor neştiutori de carte 
posibilitatea de a înţelege prin simpla privire întreaga istorie a 
mântuirii lor, formându-se cu timpul o adevărată iconografie. 

Pe lângă acestea, icoana mai îndeplineşte şi o funcţie harică, 
deoarece sufletul credinciosului intră prin intermediul icoanei în 

comuniune tainică cu sfântul, care mijloceşte pentru dobândirea 
harului divin. De aceea, icoanele au fost cinstite, sau venerate 
nu ca materie, ci ca şi comuniune cu Chipul pe care îl reprezintă. 

S-au ivit încă chiar în primele secole creştine şi învăţături 
greşite care opreau cultul icoanelor, spunând că cinstirea icoane¬ 
lor reprezintă idolatrie şi nu închinare în „duh şi adevăr", cum 
ne recomandă Mântuitorul. 

A apărut apoi în secolul al V-lea marea erezie a lui Eutihie, 
susţinând că firea dumnezeiască a Mântuitorului a absorbit pe 
cea omenească şi oprea cinstirea icoanelor, care reprezintă chipul 
divin-uman al Domnului. 

La aceasta se mai adaugă şi acuzaţile venite din partea iudeilor 
şi musulmanilor, care vedeau în cinstirea icoanelor tot idolatrie, 
care încalcă porunca a doua din Decalog. Pe de altă parte, chiar 
pietatea creştină a făcut unele exagerări privind cinstirea icoane¬ 
lor, aşteptându-se ca ele să facă minuni, sau fiind văzute că 
lăcrimează. Erau luate chiar naşi pentru copii. Unele erau con¬ 
siderate ca nefiind făcute de mâna omenească şi aducătoare a 
tuturor binefacerilor şi chiar a mântuirii sufletului. Iar dacă 
sinodul numit „quini-sext“ de la 691-692 prin canonul 82 
recomandă în mod special icoana Mântuitorului întrupat, Justin- 
ian al II-lea o pune chiar pe monedă, ceea ce, evident, a generat 
discuţii. 

Deşi aceste exagerări puteau fi cercetate, totuşi în secolul al 
VlII-lea apare erezia numită „iconoclastă", în scopul distrugerii 
icoanelor. Dacă ereziile de până acum erau formulate şi răspândite 
de către persoane particulare, iconoclasmul care a durat aproape 
un secol, a fost iniţiat de împăraţi şi pus în practică cu sprijinul 
lor militar şi politic, manifestat sub formă de violenţă, de mare 
cruzime. Atitudinea lor era îndreptată nu numai împotriva cinstirii 
icoanelor, ci şi a moaştelor, a sfinţilor, chiar şi a Maicii 
Domnului. Era în acelaşi timp îndreptată şi împotriva mona¬ 
hismului, care în mod deosebit susţinea cultul icoanelor. 

Pe lângă aceasta, puterea imperială bizantină era incomodată 
de prezenţa monahismului şi pentru faptul că mănăstirile posedau 
domenii funciare, se bucurau de imunităţi fiscale, aducând 
prejudicii tezaurului statului, armatei prin lipsă de luptători, 
agricultori şi alte domenii economice. 

Iconoclasmul intră în istorie prin împăratul Leon al III-lea 
Izaurul în anul 726. El se considera „împărat şi preot" cu drept 
de control asupra problemelor laice şi bisericeşti, susţinând că 
prin eliminarea icoanelor purifică creştinismul de păgânism, 
aducându-1 la forma sa originară. Atitudinea lui nu a fost desigur 

primită de cinstitorii icoanelor. Când, de pildă, nişte ofiţeri dau 
jos icoana Mântuitorului ce se află deasupra porţii palatului, au 
fost omorâţi de popor, izbucnind o adevărată răscoală, soldată 
însă cu înfrângerea, cinstitorii icoanelor fiind arestaţi, 
condamnaţi, mutilaţi, exilaţi. întrucât dascălii universităţii din 
Constantinopol nu primesc iconoclasmul, Leon închide 
universitatea, arde bibliotecile şi alungă pe profesori. 

Episcopul Romei, Grigorie al II-lea protestează energic 
împotriva amestecului împăratului în treburile bisericeşti. în anul 
729 Leon dă un edict împotriva închinătorilor la icoane pe care 
patriarhul Gherman al Constantinopolului refuză să-l semneze, 
motiv pentru care este înlocuit cu Atanasie. Papa Grigorie al III- 
lea ţine la Roma un sinod prin care combate iconoclasmul şi se 
îndreaptă spre Apus, spre regii francilor, mai ales spre Carol cel 
Mare. Acum apare şi Sfântul Ioan Damaschin (t749), care scrie 
Apologii în apărarea cinstirii icoanelor, arătând rolul lor 
estetic, pedagogic, latreutic (de a însoţi cultul divin) şi haide. 
Iconoclasmul primeşte forma cea mai violentă pe timpul 
împăratului Constantin al V-lea Copronimul. 

El organizează la Hieriat (palat imperial pe ţărmul asiatic al 
Bosforului, la nord de Calcedon), între 10 februarie - 6 august 
754 un sinod pretins ecumenic, cu participarea a 338 de episcopi. 
întrucât scaunul patriarhal a fost vacant, preşedintele sinodului 
a fost Teodosie de Efes. Au lipsit episcopul Romei şi patriarhul 
Alexandriei, Antiohiei şi Ierusalimului, aflaţi sub stăpânire arabă. 
La ultima şedinţă participă şi împăratul în palatul „Vlaherne“ 
din Constantinopol. 

Din concluziile sinodului rezultă că împăraţii sunt consideraţi 
ca egali cu Apostolii, investiţi cu puterea Sfântului Duh de a 
combate cinstirea icoanelor. Ca urmare, se iau măsuri de mare 
cruzime împotriva celor ce nu renunţă la cinstirea icoanelor. 
Clericii care posedau icoane erau depuşi din treaptă, călugării şi 
laicii erau anatemizaţi ca adversari ai lui Dumnezeu şi dogmelor 
Bisericii. Cei ce nu se supuneau ordinului, erau maltrataţi, iar 
pictorii de icoane erau îngropaţi de vii. Călugării erau alungaţi 
din mănăstiri şi erau obligaţi să se căsătorească. Cei ce refuzau 
erau deportaţi sau orbiţi. Mănăstirile au fost transformate în 
cazărmi sau hanuri. Proprietăţile le-au fost vândute, iar moaştele 
şi manuscrisele au fost arse. Chiar şi demnitarii de stat care nu 
distrugeau icoanele au fost exilaţi, umiliţi în public, orbiţi, ucişi. 
Operele de artă religioasă au fost distruse din Biserică. Pictura a 
fost acoperită cu un strat de vopsea. Pereţii bisericii au fost 
împodobiţi cu chipul împăratului, sau cu picturi inspirate din 

natură, fructe, păsări, scene de vânătoare sau de război, alergătură 
de cai. 

Urmează la tron Leon al IV-lea Chazarul. Se căsătoreşte cu 
Irina, originară din Atena, adeptă a cultului icoanelor. Leon este 
fire blândă şi paşnică, încât opreşte furia iconoclastă. Nu dom¬ 
neşte însă prea mult (775-780), şi locul este luat de fiul său mi¬ 
nor, Constantin al Vl-lea în vârsta de 10 ani, patronat de mama 
sa Irina. împărăteasa caută să restabilească cultul icoanelor. Pune 
patriarh pe Tarasie, fostul ei secretar, om cultivat, cu temeinică 
formaţie teologică. Pentru a se putea însă deschide un nou sinod 
ecumenic trebuiau înlăturate mai întâi piedicile. Astfel, Irina 
deplasează trupele de armată iconoclastă în Orient, sub pretextul 
de a face faţă unui eventual atac arab. Aduce trupe de armată 
iconofile şi la 24 septembrie 787 deschide la Nicea, în biserica 
„Sfânta Sofia“, lucrările sinodului al VH-lea ecumenic, cu 
participarea a 350 episcopi, 130 arhimandriţi, egumeni, monahi. 
A fost condus de patriarhul Tarasie şi s-a desfăşurat în 8 şedinţe, 
combătând punct cu punct sinodul din 754, contestându-i-se chiar 
şi funcţia de „adunare ecumenică", fiindcă nu a fost reprezentat 
nici de patriarhii răsâriteni, nici dc episcopul Romei. 

La ultima şedinţă din 13 octombrie 787 ţinută la Constanti- 
nopol participă împăratul şi împărăteasa, semnând şi hotărârile 
sinodului, care stabileşte că icoana este distinctă de modelul divin 
şi că poate fi obiectul venerării relative, sau cinstirii, nu adorării, 
care se cuvine numai lui Dumnezeu. 

Urmează o perioadă de linişte şi pace pentru cinstitorii icoa¬ 
nelor, până când lupta cu bulgarii hanului Krum a îndemnat 
armata să proclame împărat pe unul din cei mai capabili militari, 
pe Leon al V-lea Armeanul. Acesta era însă iconoclast şi anul 
813 când devine bazileu, reprezintă reînceputul persecuţiei 
iconoclaste. Convocând în 815 un sinod, anulează hotărârile 
sinodului din 787, considerându-le valabile pe cele din 754. 

în anul 830 urmează la tron Teofil, tot iconoclast, care 
porunceşte că mănăstirile să fie devastate, călugării întemniţaţi, 
iar pe pereţii bisericilor să fie pictate păsări şi animale. La 20 
ianuarie 842 Teofil moare. Fiul său Mihai avea doar 4 ani, încât 
treburile împărăteşti trec asupra mamei sale, împărăteasa Teodora. 
Aceasta continuă să restabilească liniştea, numindu-1 la 4 martie 
843 ca patriarh de Constantinopol pe Metodie, care a fost prigonit 
de iconoclaşti. 

La 11 martie 843 sinodalii au declarat valabile toate hotărârile 
celor şapte sinoade ecumenice, restabilind cultul icoanelor, 
anatemizând pe iconoclaşti, ca şi pe toţi ereticii începând cu 

Simon Magul. Sinodul a mai hotărât câ prima duminică din Postul 
Paştelui să poarte denumirea de „Duminica Ortodoxiei 11 , 
reamintind astfel mereu de triumful dreptei credinţe asupra 
ereticilor. Secole de-a rândul nu a mai fost oprită cinstirea icoa¬ 
nelor, ci susţinută fiindcă a creat arta religioasă, care peste veacuri 
rămâne expresia celor mai nobile simţăminte ale pietăţii creştine, 
oferind sufletului credincios — după spusele unui gânditor creştin 
— „o contemplaţie divină în culori 11 . 

7. Fixarea cunoştinţelor 

Care sunt cauzele apariţiei iconoclasmului? (Exagerări ale pietăţii 
unor creştini privind cinstirea icoanelor, ivirea unor erezii care 
nu acceptau venerarea icoanelor, considerându-le idolatrie, 
precum şi lupta puterii imperiale împotriva monahismului, care 
s-a dovedit totdeauna cinstitor al icoanelor). Care sunt fazele 
iconoclasmului? (Sunt doua faze. Prima fază durează între 726- 
787; iar a doua fază se desfăşoară între 813-843). De cine a fost 
inaugurat şi susţinut iconoclasmul? (De împăraţii bizantini). Cine 
a repus în drepturi cinstirea icoanelor? (Două împârătese: Irina 
şi Teodora). Când a avut loc Sinodul al VH-lca ecumenic? 
(Sinodul al VH-lea ecumenic s-a ţinut la Nicea între 24 septem¬ 
brie - 13 octombrie 787). Când s-a încheiat lupta împotriva 
cinstitorilor de icoane? (La 11 martie 843). Cum a fost numită 
prima duminică din postul Paştelui? (Duminica Ortodoxiei, 
considerând biruinţa dreptei credinţe asupra tuturor ereziilor). 

8. Aplicarea 

Deşi prigoana iconoclastă nu a ajuns pe meleagurile ţârii noastre, 
multe din mănăstirile Bisericii Ortodoxe Române păstrează în 
pronaos şi chiar în naos scenele reprezentând Sinodul al Vll-lea 
ecumenic, având în prim plan pe împăratul Constantin al Vl-Iea 
copil, împreună cu împărăteasa Irina, alături de ei fiind patriarhul 
Tarasie, trimişii papali şi patriarhii de Răsărit. Din aceste 
mănăstiri amintim: Cozia, Hurezi, Snagov, Sfântul Nicolae 
Domnesc de la Argeş, Humor, Neamţ, Suceviţa, Moldoviţa, 
Cetâţuia, precum şi catedrala patriarhală din Bucureşti. 

Intuiţia se poate face arătându-se pliante sau vederi 
cuprinzând aceste picturi. 

9. Temă pentru acasă 

Se va face o recapitulare a ereziilor care au determinat convocarea 
celor şapte sinoade ecumenice, evidenţiindu-se dreapta învăţătură 
de credinţă stabilită la fiecare din ele. 

10. Rugăciunea la ieşirea din clasă. 


Popoarele încreştinate de Bizanţ 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

După ce Constantin cel Mare legalizează creştinismul, succesorii 
lui devin tot mai interesaţi în susţinerea şi afirmarea lui, încât 
imperiul de Răsărit cu capitala la Bizanţ, devenit creştin, va 
exercita o influenţă benefică de culturalizare a popoarelor 
migratoare barbare, care promovau o religie politeistă şi duceau 
o viaţă „rudimentară". In acelaşi timp, popoarele barbare însele 
doreau să se creştineze, fiindcă astfel erau trecute în rândul 
popoarelor civilizate. 

5. Comunicarea subiectului lecţiei noi 

Ne vom referi în cele ce urmează la încreştinarea de către Bizanţ 
a sârbilor, bulgarilor, moravilor, ruşilor şi ungurilor. 

6. Dirijarea învăţării. însuşirea noilor cunoştinţe 

Creştinarea sârbilor Este cunoscut faptul că sârbii, bulgarii, 
macedonieii, croaţii, slovenii şi muntenegrii alcătuiesc grupul 
slavilor de sud. La început sârbii locuiau în bazinul Elbei şi 
Oderonului, la nord de Boemia. Ei au fost chemaţi de împăratul 
bizantin Heraclie ca să apere imperiul de desele năvăliri ale 
avarilor. Astfel se vor stabili în centrul peninsulei Balcanice, de 
la râul Morava până la Adriatica, la sud de croaţi. 

Creştinarea sârbilor s-a făcut în două etape. 

în prima etapă, la cererea, în 630, a misionarilor creştini de 
către Heraclie către papa Honoriu I a avut loc o creştinare spo¬ 
radică. 

în faza a doua, peste două secole, împăratul Vasile I Mace- 
donianul şi patriarhul Ignatie al Constantinopolului au trimis 
misionari greci, care au răspândit creştinismul ortodox în toată 
Serbia. Odată cu misionarii, împăratul a trimis şi un delegat im¬ 
perial, încât sârbii recunosc şi suzeranitatea Bizanţului. 

La statornicia şi organizarea creştinismului ortodox la sârbi, 
un rol important l-au avut ucenicii sfinţilor Chirii şi Metodiu, 
care le-au dat alfabetul glagolitic şi chirilic, introducând şi 
Liturgica slavă, care se săvârşeşte până acum. Prima episcopie 
ortodoxă a sârbilor a fost întemeiată la Raşca. 

Creştinarea bulgarilor Venind din părţile Volgii, de unde şi 
numele de „bulgari", s-au stabilit în cele din urmă pe teritoriul 
imperiului bizantin, în sudul Dunării. Aici a întâlnit o populaţie 
tracă romanizată şi triburi slave stabilite în Balcani în secolul al 
Vl-lea. Fiind mai puţin numeroşi s-au slavizat, numindu-se însă 
tot bulgari. în contact cu populaţia traco-romanizată creştină şi 
cu slavii, deveniţi în parte şi ei creştini, bulgarii încep să se 
încreştineze. Trecând în 863 prin Bulgaria, fraţii Chirii şi Metodiu 
le-a făcut cunoscut creştinismul ortodox. încreştinarea „oficială" 
a bulgarilor s-a făcut după un an, în 864, când ţarul Boris a primit 
botezul creştin, avându-1 ca naş pe împăratul Bizanţului Mihail 
al II-lea, de unde şi numele lui de Boris-Mihail.creştinarea 
poporului s-a făcut apoi pe cale paşnică, prin convingere, iar 
opoziţia celor 52 de boieri bulgari păgâni a fost înfrântă prin 
uciderea lor şi a familiilor lor. 

Creştinarea a fost benefică pentru bulgari, fiindcă, Bulgaria 
este recunoscută ca stat creştin european; iar pe de altă parte s-a 
creat unitatea poporului bulgar, prin înlăturarea deosebirilor 
etnice dintre vechii bulgari, slavi şi populaţia tracă romanizată. 

Ţarul Boris-Mihail spre a dobândi independenţa politică faţă 
de Bizanţ, doreşte să organizeze Biserica Bulgară sub forma unui 
patriarhat şi astfel cere papei Nicolae I un arhiepiscop. Acest 
fapt a creat conflictul cu Bizanţul care socotea Bulgaria în zona 
sa de influenţă. Patriarhul Fotie îi acuză pe latini că au intrat „ca 
nişte lupi răpitori" în Bulgaria. Lucrurile vor fi împăcate de către 
patriarhul Ignatie I, succesorul lui Fotie, şi Vasile I Macedoni- 
anul. într-un sinod care a avut loc la Constantinopol în 869-870 
delegaţia Bisericii Bulgare declară că aparţine jurisdicţiei 

Patriarhiei din Constantinopol. Patriarhul Ignatie a hirotonit pen¬ 
tru bulgari pe arhiepiscopul Iosif. 

Ucenicii sfinţilor Chirii şi Metodiu stabilindu-se în Bulgaria 
au întemeiat mănăstirea de la Ohrida şi au introdus alfabetul 
glagolitic şi chirilic, precum şi Liturghia slavă. Ohrida va deveni 
centrul religios al Bulgariei, iar în 1019, când Bulgaria a fost 
integrată în imperiul Bizantin, va fi recunoscută ca Arhiepiscopie 
greco-bulgară, aflată sub jurisdicţia Patriarhiei de Constantino¬ 
pol. 

Creştinarea moravilor în urma fărâmiţării imperiului lui Carol 
cel Mare, slavii din Boemia, Moravia şi Panonia au întemeiat în 
secolul al IX-lea Moravia Mare, ce se întindea din Boemia până 
la Tisa. Văzând că clericii franci şi germani primejduiesc 
independenţa politică a ţării, principele Rastislav al Marii Moravii 
cere împăratului bizantin Mihail al Ill-lea şi patriarhului Fotic 
misionari ortodocşi. Au fost trimişi fraţii Chirii şi Metodic. Ei 
vor face misiune între 863-867 în Marea Moravie, având ca centru 
oraşul Velehrad. Ei erau originari din Tesalonic. în jurul acestui 
oraş fiind mulţi slavi le-a învăţat limba. Metodiu după ce a studiat 
la Tesalonic, a intrat în armată, iar Chirii, după ce a studiat 
filosofia la Constantinopol, a devenit profesor de filosofie la 
universitatea de aici. Ei introduc alfabetul glagolitic (de la 
glagoliţa = scriere de mână a alfabetului grec) şi traduc pasaje 
din Evanghelie, din Faptele Apostolilor, Liturghierul şi Psaltirea. 
Alfabetul Chirilic a fost inventat de ucenicii Sfântul Chirii, fiind 
foarte răspândit în Bulgaria, Serbia, Rusia şi Ţările Române (până 
în 1860, când domnitorul Alexandru Ioan Cuza îl va înlocui cu 
alfabetul latin). Din Marea Moravie creştinismul de rit ortodox 
s-a răspândit în Boemia, dar în curând a fost înlocuit cu ritul 
latin, fiindcă ucenicii Sfinţilor Chirii şi Metodiu, numiţi 
„Apostolii slavilor 11 au fost alungaţi din Marea Moraviei, 
stabilindu-se în Bulgaria. Deşi ritul ortodox a fost înlocuit cu 
cel latin, tradiţia fraţilor Chirii şi Metodiu s-a menţinut sub 
anumite forme la slovaci şi la cehi, succesorii moravilor. 

Creştinarea ruşilor Cel mai mare şi mai însemnat popor dintre 
popoarele slave sunt ruşii. Ei fac parte din slavii răsăriteni şi 
sunt cunoscuţi sub acest nume din secolul al IX-lea. Primele 
formaţiuni politice al slavilor răsăriteni au fost făcute de veregi, 
porniţi din Scandinavia spre Constantinopol. Un conducător al 
veregilor, a fost Rurik, stabilit la Novgorod; iar alţii doi: Askold 
şi Dir s-au stabilit la Kiev. în 880 Kievul a fost cucerit de Oleg, 

fratele lui Rurik. Acesta omoară pe cei doi principi: Askold şi 
Dir. Olga, soţia lui Igor, succesorul lui Olcg, rămasă văduvă primi 
botezul la Constantinopol, în 957, când a vizitat capitala 
bizantină. Vladimir cel Mare, fiul lui Igor şi Olga trimite o 
delegaţie la grecii din Constantinopol spre a vedea creştinismul 
de acolo. La reîntoarcere ei au declarat: „Ne-am dus la greci şi ei 
ne-au condus acolo unde se închină la Dumnezeul lor (Sfânta 
Sofia) şi nu mai ştiam dacă suntem în cer sau pe pământ... Dar 
un lucru ştim că acolo Dumnezeu locuieşte în mijlocul oamenilor; 
şi slujba lor este mai minunată decât în oricare altă ţară' 1 . în 987, 
Vladimir în fruntea unei armate de 6000 de varego-ruşi ajută 
Bizanţul, la cererea sa, şi învinge răscoala lui Bardres Phokas. 
Pentru serviciile făcute Vladimir cere în căsătorie pe Ana 
Porfirogeneta, sora împăratului Vasile al 11-1 ea Bulgaroctonul. 
La refuzul acestuia, în semn de răzbunare Vladimir cucereşte 
Chcrsonul din Crimca. Curtea bizantină cedează şi trimite în 988 
pc Ana la Chcrson însoţită dc o solie alcătuită din mitropoliţi, 
episcopi şi clerici. Vladimir merge cu Ana la Kiev unde primeş¬ 
te botezul, aruncând zeul lor în Nipru. Ruşii vor adera la 
creştinism în masă. Kievul va deveni mitropolie, având ca vechi 
episcopii: Rostov, Novgorad, Cernigov, etc. Kievul pravoslavnic 
va deveni o cetate de pietate creştină, constituindu-se aici măreaţa 
catedrală „Sf. Sofia", iar Ilarion, arhiepiscopul Kievului, va fi 
întemeietorul celebrei lavre Pecerskaia. 

Creştinarea ungurilor Ungurii, popor fino-ugrian au emigrat 
din Asia Centrală spre vest, stabilindu-se în regiunea dintre Nis¬ 
tru şi Prut. Sunt nevoiţi să părăsească această regiune şi sub 
conducerea lui Arpad distrug Marca Moravie şi se stabilesc în 
896 în câmpia Panoniei şi a Tisei. Aici întâlnesc o populaţie 
creştină ortodoxă, care îi va influenţa atât în datini, cât şi în 
terminologie bisericească. 

In 943 se încheie un tratat de pace între unguri şi Bizanţ. 
Pentru respectarea păcii, împăratul Constantin al VH-lea 
Porfirogenetul a trimis în solie la unguri pe clericul Gavriil, iar 
ungurii ca garanţie au trimis pe principele Termatzus (Nepotul 
lut Arpad)şi pe Bultzos (numit de greci bizantini Bolosudes), 
care a primit botezul creştin, avându-1 ca naş pe însuşi împăratul 
Constantin. 

în 953 a sosit în Bizanţ şi principele Gyulas şi va primi 
botezul, având acelaşi naş împărătesc. Gyulas va primi la botez 
numele de Ştefan. La plecarea din Capitală va lua cu sine pe 
Ierotei, episcop evlavios, sfinţit de patriarhul Teofilact al Con- 


Istoria bisericească universală 


193 


stantinopolului spre a face misiune printre ungurii ortodocşi. 
Principesa Şarolta, fiica lui Guyla - Ştefan se va căsători cu Gheza 
şi vor avea un fiu pe nume Wajk (Voicu), cunoscut în istorie sub 
numele de Ştefan cel sfânt. 

S-a întâmplat însă ca Şarlota, susţinâtoarea ortodoxiei în 
Ungaria, să moară. Gheza se va recăsători cu Adelaida, susţi- 
nătoarea catolicismului. După 973 vor veni să predice creşti¬ 
nismul de rit latin în Ungaria mai mulţi episcopi şi misionari 
catolici. 

După moartea lui Gheza, Ştefan cel sfânt, succesorul la tronul 
Ungariei, se căsătoreşte cu principesa catolică bavareză Ghizela, 
sub a cărei influenţă va deveni un înverşunat susţinător al 
catolicismului în Ungaria, întemeind două arhiepiscopii şi opt 
episcopii catolice, iar clerul ortodox a fost înlocuit cu cel catolic. 

7. Fixarea cunoştinţelor 

In câte etape a avut loc încreştinarea sârbilor? (în două etape: pe 
timpul lui Heraclie şi pe timpul împăratului Vasile I Maccdoni- 
anul). Ce rol au îndeplinit ucenicii Sfinţilor Chirii şi Metodic? 
(Le-a dat sârbilor alfabetul glagolitic şi cel chiri li, introducând 
Liturghia în limbă slavă). Cum s-au creştinat bulgarii? (Venind 
în contact cu populaţia traco-romană şi cu slavii aşezaţi aici mai 
înainte, deveniţi în parte şi ei creştini). Când a avut loc creştinarea 
„oficială" a bulgarilor? (în 864, când ţarul Boris a primit botezul 
creştin, avându-1 ca naş pe împăratul bizantin Mihail al III-lea). 
A fost benefică creştinarea pentru bulgari? (Prin încreştinare, 
Bulgaria a fost recunoscută ca stat european. în acelaşi timp s-au 
înlăturat deosebirile etnice între vechii bulgari, slavi şi populaţia 
tracă romanizată). Ce rol au avut Sfinţii Chirii şi Metodiu la 
statornicia credinţei ortodoxe în Bulgaria? (Ei au întemeiat 
mănăstirea de la Ohrida, şi ca la sârbi au introdus alfabetul 
glagolitic şi chirilic, precum şi Liturghia slavă). Unde îşi vor 
mai desfăşura activitatea rodnică sfinţii Chirii şi Metodiu? (în 
Moravia Mare vor întări misiunea ortodoxă a împăratului Mihail 
al II-lea şi a patrairhului Fotie, dându-le celor de aici alfabetul 
glagolitic şi traducând pasaje din Evanghelie, Faptele Apostolilor, 
Liturghierul şi Psaltirea). Cine a avut rol hotărâtor la creştinarea 
ruşilor? (Olga, soţia, conducătorului Igor, a primit botezul la 
Constantinopol. La fel şi fiul ci Vladimir. Acesta, în urma 
căsătoriei în 988 cu prinţesa bizantină Ana Porfirogeneta, sora 
împăratului Vasile al II-lea Bulgarotonul, va face trecerea în masă 
a ruşilor la creştinism, întemeind Mitropolia de Kiev). în ce rit 

s-au creştinat ungurii? (în rit ortodox bizantin, prin primirea 
botezului la Bizanţ a principilor unguri: Termatzus, Bolosudes 
şi Gyula-Ştefan). Cum a pătruns catolicismul în Ungaria? (Prin 
recăsătoria lui Gheza, fiul lui Gyula Ştefan, cu Adelaida, 
susţinătoarea catolicismului. Catolicismul se va consolida în 
Ungaria prin căsătoria lui Ştefan cel sfânt, succesorul lui Gheza 
la tron, cu Ghizela, principesă bavareză catolică). 

8. Aplicarea 

Din creştinarea acestor popoare apare tot mai evident discordia 
dintre Biserica Răsăriteană şi cea Apuseană. In loc ca Biserica 
să-şi susţină unitatea de acţiune, pentru aceeaşi cauză comună a 
creştinării neamurilor, a apărut „concurenţa 1 " şi discordia, care 
intensificându-se a condus în mod necesar Ia schisma cea mare. 

9. Rugăciunea la ieşirea din clasă. 


Apariţia şi întinderea 
mahomedanismului 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

5 5 

încă de la întemeierea sa, la porţile imperiului bizantin au bătut 
şi au reuşit să pătrundă multe popoare migratoare. Cu multe din 
ele au avut lupte şi au fost învinse, încheindu-se pacte militare. 
Multe au primit creştinismul şi s-au bucurat, fiindcă aceasta 
însemna pentru ele ieşirea din sălbăticie şi accesul la cultură prin 
înobilarea sufletului, potrivit învăţăturii creştine pe care au 
primit-o de la Bizanţ. Ştim din istorie că în partea a doua a 
secolului VII, împăratul Heraclie a refuzat să mai achite plata 
anuală unor triburi arabe care păzeau graniţele imperiului. Celor 
nemulţumiţi li s-au asociat atunci toate triburile arabe, recent 
unite sub conducerea califului. Astfel, a avut loc extinderea 

teritorială a arabilor într-o mare parte a imperiului bizantin, care 
a durat secole de-a rândul. 

5. Comunicarea subiectului lecţiei noi 

Vom vedea în cele ce urmează cum a apărut şi cum s-a extins 
mahomedanismul ocupând o parte însemnată a imperiului bizantin 
şi a lumii creştine. 

6. Dirijarea învăţării. însuşirea noilor cunoştinţe 

Pământul Arabiei, cea mai mare peninsulă din lume, era ocupat 
de formaţiuni tribale de origine senită. Erau descendenţi din 
Ismael, fiul lui Avraam. Populaţia era atât stabilă, eât şi în 
majoritate nomadă. Majoritatea populaţiei o constituiau beduinii. 
Ocupaţia lor principală era păstorind oilor, caprelor, cailor, 
cămilelor. Sub raport moral şi social, arabii erau foarte războinici. 
Dc pildă, dacă un membru al tribului era lovit, toţi ceilalţi 
membrii săreau în ajutor. Femeia avea o poziţie inferioară, fiind 
ca şi la alte popoare antice, la dispoziţia bărbatului, ca o servitoare 
a lui. Fiind războinici, aveau nevoie dc viitori soldaţi, încât 
naşterea unei fete era socotită un adevărat blestem. Multe din ele 
erau chiar îngropate dc vii. 

Diferenţa socială era evidentă şi influenţa întreaga desfăşurare 
a vieţii. Dacă cci bogaţi trăiau în tot felul dc destrăbălări, având 
mai multe soţii şi concubine cei săraci băteau pe la porţile lor, 
cerşindu-le ajutorul pentru traiul zilnic. 

Sub aspect religios, credinţa lor era la început politeistă. 
Divinităţile lor erau reprezentate de spiritele bune şi rele. Beduinii 
spuneau că cel mai rău spirit locuia în deserturi şi ataca cu multă 
cruzime pe călătorul ce nu avea grijă. Arabii nomazi nu aveau 
anume locul de cult. Purtau idolii după ei, punându-i într-un cort 
roşu. Cei stabili aveau însă sanctuare. Un astfel dc sanctuar se 
afla la Mecca. Sanctuarul Kaaba de aici are un fel de împrejmuire 
de protecţie a „pietrii negre". Aceasta era un meteorit de dimen¬ 
siunii foarte mari. Ei spuneau că a fost primită de Ismael de la 
îngerul Gavril. Dar la Mecca mai erau încă vreo 360 de idoli. In 
fiecare an, în preajma echinocţiului dc toamnă, avea loc la Mecca 
sărbătoarea anuală care aduna pe toţi arabii, devenind simbolul 
unităţii lor naţionale. Timp de patru zile se instala ,.pacea 
religioasă" care oprea cu desăvârşire orice formă de ostilitate, 

Pe lângă ceremonialul religios de la Kaaba, la Mecca avea 
loc atât schimburi comerciale cât şi însufleţirea vieţii politice, 

culturale şi sociale a arabilor. Stăpânii sanctuarului de la Mecca, 
se numeau coraişiţi. In sarcina lor cădea şi buna desfăşurare a 
târgului anual de aici. 

După cucerirea Palestinei de către romani, foarte mulţi evrei 
au emigrat în Arabia. Prin interesul lor comercial ca şi prin 
meseriile exercitate, aceştia au avut o influenţă benefică asupra 
Arabici, atât sub aspect economic, cât şi moral religios. în spe¬ 
cial monoteismul va juca un rol decisiv asupra islamismului care 
se va forma în viitor ca religie. 

Pătrunderea apoi a creştinismului va consolida monoteismul 
sub o formă universală. Căderea imperiului roman de apus a avut 
însă o influentă economică dezastruoasă asupra Arabici, 
închizându-i porţile comerciale. Coraişiţi, având în grija lor 
Kaaba şi idolii din acest templu, i-au făcut opoziţie dură şi 
hotărâtă, încât la 622 va avea loc faimoasa fugă a lui Mabomed, 
de la Mecca la lathreb. Această emigrare se va numi „hegira 4 '.. 

De acum înainte începe epoca musulmană. Oraşul lathreb va 
primi numele de Mcdina. Aici Mahomed nu rămâne, ca şi la 
Mecca simplu predicator al noii religii. Aici va fi şi omul poli¬ 
tic. Aşa că după ce pune ordine în treburile interne ale cetăţii, 
organizează şi cultul într-un anume loc. Impune rugăciuni, rituale 
la anumite ore din zi oficiind chiar el. Reglementează postul şi 
milostenia după modul evrcesc. Vor mai fi conflicte, chiar armate 
între cei din Mecca şi cei din Mcdina, dar Mahomed rămâne 
neclintit. 

în 630 Mahomed porneşte în fruntea unei armate de 10000 
de luptători spre cucerirea cetăţii sale natale. Mecca. Aici 
Mahomed distruge cele câteva sute de idoli de la Kaaba instaurând 
forma monoteistă a cultului după modelul, spune el, pe care l-a 
rânduit Avraam, părintele arabilor. Această victorie va consfinţii 
marea unire a triburilor arabe ca închinători ai Iui Alah. Ele vor 
recunoaşte în acelaşi timp pe Mahomed singurul lui profet. Peste 
doi ani, victoriosul Mahomed însoţit de o mare mulţime de 
credincioşi va întreprinde pelerinajul solemn la Mecca. După 
moartea soţiei sale, având vârsta depăşita de 50 de ani, Mahomed 
şi-a făcut un adevărat harem, câsătorindu-se de 13 ori, una din 
femei fiind soţia fiului său adoptiv, iar alta, o fetiţă de numai 9 
ani. 

La 632 închide ochii pe totdeauna în braţele soţiei sale fa¬ 
vorite. După moartea sa a început glorificarea profetului, 
ajungându-se la un adevărat cult. Mormântul său a devenit al 
doilea loc sfânt după Mecca. 

După moartea lui Mahomed, pentru păstrarea unităţii tribale, 
s-a creat conducerea monarhică. Primul ales a fost un prieten al 
profetului, Abu-Bakr. Era acceptat şi de coraişiţii mecani. 
Continuând cu energie opera profetului a potolit revolta triburilor 
răsculate împotriva taxelor impuse de Mahomed, apoi a înfrânt 
armata bizantină, supunând islamului Siria. 

Urmaşul acestuia a fost Omar, devotat discipol al lui 
Mahomed. în cinstea lui Alah, Omar pune la sufletul fiecărui 
musulman (muslim=devotaţi lui Alah) ideea de „război sfânt“, 
îndemnându-i la luptă. Angajată în acest război sfânt, armata lui 
Omar alungă cu totul pe bizantini din Siria. Imperiul bizantin 
pierde apoi Palestina şi Egiptul. Armata imperială fiind distrusă, 
arabii cuceresc pe rând Damascul, Antiohia, Ierusalimul şi Al¬ 
exandria. Concomitent cuceresc şi capitala Persiei, apoi întreg 
regatul persan va cădea în mâna musulmanilor. Califul Omar 
moare, junghiat de un sclav de origine persană în moscheea din 
Medina. 

I-a urmat Othman. în timpul lui, luptătorii musulmani din 
Egipt se revoltă fiindcă prada de război trebuia să fie împărţită 
cu conducerea din Medina. Othman moare şi el înjunghiat ca 
predecesorul său, pe când citea Coranul, a cărui redactare 
definitivă se făcuse din iniţiativa sa. 

Califatul arab va fi condus de Aii, vărul şi în acelaşi timp 
ginerele lui Mohamed. împotriva acestuia se ridică guvernatorul 
Siriei, Moavia. Proclamându-se calif îşi fixează capitala la 
Damasc, cerând ca alegerea califilor să se facă după merite 
religioase şi nu după înrudirea cu Mohamed. împărtăşind soarta 
predecesorilor, Aii moare înjunghiat într-o moschee. 

După cucerirea Egiptului de către arabi, aceştia ajung în 
posesia flotei egiptene şi devin o mare putere maritimă. Astfel, 
flota bizantină este învinsă, şi arabii cuceresc insula Cipru, apoi 
Armenia. Timp de 5 ani Constantinopolul va fi asediat de arabi, 
împăratul Constantin al IV-lea Pogonatul salvează imperiul, 
incendiind corăbiile musulmanilor cu nişte aruncătoare de flăcări. 
După o scurtă pace, musulmanii atacă din nou imperiul dar fără 
succes. 

Cu timpul, sediul principal al lumii arabe va deveni 
Damascul. Mecca rămâne doar centrul lui religios. Luptele in¬ 
terne care au urmat în cele din urmă în lumea arabă, au făcut să 
apară dinastia Abasizilor, care şi-au luat reşedinţa la Bagdad. 

Pe lângă acestea, în scurgerea vremii, califatul arab se 
divizează, luând fiinţă califatul de la Cordoba (Spania) şi cel de 
la Cairo. Astfel, Bagdadul, Damascul, Mecca şi Cairo vor deveni 

centrele culturale ale lumii musulmane. Dar din cauza deselor 
răscoale, califatul de la Bagdad începe declinul. Egiptul îşi 
proclamă un califat propriu, separându-se de restul lumii arabe. 
Apasizii devin dependenţi de conducătorii gărzilor turceşti. 
Califatul de la Cordoba însă s-a consolidat tot mai mult, 
contribuind la înflorirea culturii şi ştiinţei, precum: chimia, 
ştiinţele naturale, matematica şi filosofia. Arabii vor fi deţinătorii 
filosofiei eline, iar scolastica prin mijlocirea lor, va cunoaşte 
opera lui Aristotel. 

Mileniul următor aduce dislocarea în mai multe stăpâniri mici 
a califatului de la Cordoba. (Pe la 1037 o nouă putere îşi face 
apariţia pe scena istoriei: turcii. Aceştia vor înrăutăţii şi mai mult 
viaţa răsăritului creştin în veacurile ce vor urma. Primul semnal 
al semilunei va fi dat în 1071, când Bizanţul, şi prin el întreaga 
creştinătate primea cea dintâi înfrângere de proporţii epocale). 
De fapt starea politică a lumii creştine ne oferă imaginea unei 
creştinătăţi dezbinate în faţa asaltului venit mai întâi din partea 
musulmanilor şi apoi a turcilor. 

7. Fixarea cunoştinţelor 

Cine au fost mahomedanii? (Adepţii lui Mahomed). Dar 
Mahomed? (El s-a considerat profetul lui Alah (Dumnezeu) şi a 
avut meritul de a fi unit triburile arabe prin monoteism, devenind 
o putere ce se angajează în „războiul sfânt 11 de cucerire a lumii 
pentru Alah). Ce se înţelege prin „islam 11 ? (Devotaţii lui Alah). 
Dar prin „musulman 11 ? (Tot la fel). Ce consfinţesc aceste două 
numiri? (Recunoaşterea lui Alah ca singurul lor Dumnezeu). Ce 
a însemnat aceasta? (Proclamarea monoteismului). Ce consecinţe 
a avut monoteismul asupra triburilor arabe? (Le-a unit mai întâi 
religios, apoi politic şi administrativ). Ce este „hegira 11 ? (Hegira 
înseamnă „emigrare 11 . Este vorba de fuga lui Mahomed de la 
Mecca, oraşul său natal spre Medina, unde a reuşit să proclame o 
nouă religie şi o nouă organizare statală). La ce an a avut loc 
hegira? (La anul 622 după Hristos). Ce a urmat apoi? (La 630 
cucereşte Mecca şi proclamă unirea tuturor triburilor arabe). Când 
a murit Mahomed? (La 632). Cum? (în braţele soţiei favorite). 
Cine i-a urmat? (Abu-Bakr, Omar, Otham, Aii şi Moavia). Care 
a fost cel mai mare cuceritor dintre ei? (Omar). Ce a cucerit el? 
(Siria, Palestina, Egiptul, Persia). Cum s-au numit aceştia? 
(Califi). Care au fost califatele arabilor întemeiate mai târziu? 
(Califatul din Bagdad, Damasc, Mecca, Cairo şi Cordoba). Care 
dintre acestea au fost benefice culturii şi ştiinţei? (Califatul de 

la Cordoba). Au reuşit musulmanii să cucerească Bizanţul? (Nu 
au reuşit). Cine va purta mai târziu victorii asupra Bizanţului? 
(Turcii). 

8. Aplicarea 

S-a spus pe bună dreptate că istoria este „magistra vitae“ 
(învăţătoarea vieţii). Ceea ce ne învaţă practic evenimentele 
istorice amintite este că „unirea face puterea". Când triburile arabe 
s-au unit au devenit o putere de temut. Când au apărut 
neînţelegerile interioare s-a destrămat şi puterea lor. La fel şi 
lipsa de unitate existentă în lumea creştină a facilitat victoria 
turcilor. 

9. Rugăciunea la ieşirea din clasă. 


Schisma cea mare din 1054 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Deşi Mântuitorul s-a rugat înaintea Sfintelor Sale Patimi cu 
stăruinţă ca toţi cei ce vor crede în El să fie una în iubirea Lui, 
datorită păcatului din fiinţa omului au apărut de-a lungul vremii 
orgolii, neînţelegeri, dezbinări şi rupturi între închinătorii 
Domnului. 

Aceste rupturi sau dezbinări, care nu lezează atât de mult 
învăţătura de credinţă cât mai mult cultul, organizarea canonică 
şi viaţa duhovnicească a credincioşilor sunt cunoscute în istoria 
bisericească sub numele de schisme. Ele au fost multe şi variate 
de-a lungul vremii, toate adunându-se şi culminând cu marea 
schisma din 1054, care a rupt cele două Biserici surori, a 
Răsăritului şi a Apusului, destrămând unitatea Bisericii lui 
Hristos cea „una, sfântă, sobornicească şi apostolească", cum 
mărturisim cu toţii în Simbolul de credinţă. 

5. C*'omunicarea subiectului lecţiei noi 

j 

Vom vedea în cele ce urmează cauzele, modul de desfăşurare a 
schismei din 1054, precum şi urmările ei. 

6. Dirijarea învăţării. însuşirea noilor cunoştinţe 

Cauzele care au determinat marea ruptură sau schisma din 1054 
nu sunt numai de ordin religios, şi nu s-au ivit dintr-odatâ. Ele 
sunt mult mai vechi şi foarte variate, referindu-se la toate 
implicaţiile create de-a lungul secolelor între neînţelegerile pe 
multiple planuri ale vieţii sociale, politice, culturale şi religioase 
între Răsărit şi Apus. Le vom vedea pe rând: 

Cauzele politice Ruptura politică între Răsărit şi Apus s-a 
produs la început sub o formă indirectă, prin împărţirea imperiului 
de Apus şi cel de Răsărit, începând cu Diocleţian în anul 286, şi 
continuându-se cu mutarea capitalei imperiului, de la Roma la 
Bizanţ, de către Constantin cel Mare, la 1 1 mai 330. Se vroia o 
consolidare a imperiului, datorită poziţiei strategice a Bizanţului. 
Se dorea doar o strămutare geografică. Dar în fond Bizanţul 
devine „a doua Roma", fiindcă aici se întâlneşte o civilizaţie şi 
cultură mai evoluată, precum şi datini împământenite, ce nu vor 
ceda noilor mutaţii oricât de mult s-ar fi dorit ele de neschimbat. 
Lumea Răsăritului devine de sine stătătoare faţă de cea a 
Apusului, fapt care oferă posibilitatea lui Teodosie cel Mare să 
împartă în anul 395 imperiul între cei doi fii ai săi, Arcadiu, care 
primeşte Orientul, şi Honoriu, care primeşte Occidentul. 

Desele şi izbutitele atacuri ale popoarelor migratoare 
culminează cu căderea imperiului Roman de Apus în anul 476 şi 
cu consolidarea imperiului Bizantin, considerat legitimul con¬ 
tinuator al imperiului roman, fapt care îi determină pe latinii 
învinşi să-şi îndrepte privirile spre alte popoare apusene, cu tot 
efortul de mai târziu al împăratului Justinian de a unifica imperiul 
roman. 

Astfel, pe la anul 752 papa Ştefan al II-lea face apel la regele 
francilor, Pipin cel Scurt, care, distrugând regatul longobarzilor 
din Italia centrală, îl oferă papei, creându-se astfel un stat terestru, 
concurând cu imperiul bizantin, papa declarându-se şeful lui. 
Ruptura politică între Răsărit şi Apus primeşte o amprentă.şi 
mai decisivă prin încoronarea în noaptea de Crăciun a anului 800 
a regelui franc Carol cel Mare, ca „împărat roman al Apusului", 
de către papa Leon al III-lea. 


Istoria bisericească universală 


201 


Cauzele culturale începând cu secolul al VH-lea imperiul 
bizantin se elcnizează tot mai mult, încât încreştinarea popoarelor 
migratoare era socotită un adevărat act de cultură, ele devenind 
astfel din „barbare“, capabile să participe la cultura şi civilizaţia 
grecească. Pe de altă parte, Apusul primeşte în mare parte limba 
şi cultura latină. Datorită strălucirii culturii şi civilizaţiei eline, 
bizantinii îi considerau pe latini „barbari", fapt care în secolele 
ce vor urma atrage după sine resentimentele latinilor faţă dc 
mândria şi dispreţul bizantin. 

Cauzele religioase se împletesc cu cele politice şi culturale. 
Astfel. în Apus sc dezvoltă tot mai mult idcca Bisericii ca împă¬ 
răţie pământească şi ideea statului papal în contradicţie cu cel 
bizantin, fapt care va duce la o neîncetată contradicţie între Oc¬ 
cident şi Orient. Dc pildă, când patriarhul îşi ia în 588 titlul de 
„patriarh ecumenic", ca replică şi indignare, papa Grigorie cel 
Marc îşi spune în semn de smerenie „servus servorum Dci". uitând 
că însuşi cuvântul de „papa" (prescurtare dc la „Patcr-patrum" = 
„părintele părinţilor") înseamnă o recunoaştere a paternităţii sale 
spirituale în întregul Apus creştin. 

Privind însă strict cauzele religioase vom observa că acestea 
au la origine însăşi diferenţa dc mentalitate între Răsărit şi Apus. 
Dacă grecii erau înclinaţi mai mult spre filozofic şi metafizică, 
latinii dovedeau mai mult spirit practic. Aşa ne explicăm abun¬ 
denţa discuţiilor teoretice, dogmatice cu apariţia ereziilor în 
Răsărit, faţă de aspectul inovaţiilor culticc şi a vieţii duhovni¬ 
ceşti în Apus. La sminteala creată de introducerea cuvântului 
„Filioque" în Simbolul de credinţă, spre a arăta că „Duhul pur¬ 
cede dc Ia Tatăl şi de la Fiul", Apusenii au mai adăugat purga¬ 
toriul, celibatul clericilor, împărtăşirea cu pâine nedospită, mân¬ 
carea de ouă şi brânză în postul Paştelui, au atras reacţii adverse 
şi acuzaţii dârze din partea Bisericii Răsăritului. 

Privind desfăşurarea schismei, ne vom referi la prima ei fază, 
şi anume la disputa dintre patriarhul Fotie şi papa Nicolae I. 

Pe la mijlocul secolului al IX-lea ajunge patriarh al Con- 
stantinopolului Ignatie, fiul fostului împărat Mihail I, o fire 
evlavioasă şi plină de demnitate morală. El dorea să pună ordine 
în Biserică, dar acest fapt îl va pune în conflict cu preoţii vicioşi, 
precum şi cu corupţia care stăpânea camarila imperială. In cele 
din urmă, sub acuzaţia dc conspiraţie împotriva tronului este 
acuzat, depus şi exilat. Scaunul patriarhal este luat dc Fotie, un 
om erudit, profesor la universitatea din Bizanţ, politician şi dip¬ 
lomat inegalabil, prim secretar imperial, şeful gărzii imperiale. 

Ignatienii se arată foarte nemulţumiţi de numirea lui Fotie. Când 
Fotie comunică papei Nicolae I cu privire la alegerea sa, acesta 
luându-şi rolul de arbitru, consideră numirea lui Fotie ca patriarh 
ca fiind necanonică, deoarece înainte de a fi numit patriarh, Fotie 
n-a făcut parte din cler. Papa Nicolae 1 convoacă în 863 un sinod 
la Roma, comunicând lui Fotie şi patriarhilor Răsăritului 
hotărârea de ncrecunoaştere a sa ca patriarh al Constantinopo- 
lului, fapt care constituie primul pas al schismei. La rândul său 
Fotie convoacă în 867 un sinod la Constantinopol în prezenţa 
împăratului, a membrilor senatului şi a celor 4 patriarhi din 
Răsărit, cu care prilej papa Nicolae I a fost excomunicat pentru 
inovaţiile latine şi pentru amestecul său necanonic în încreştinarca 
bulgarilor de către Patriarhia ecumenică. 

Acesta este al doilea pas al schismei dintre Răsărit şi Apus. 
Papa Nicolae 1 câştigă însă de partea lui întreg Apusul, dar moare 
nu după mult timp. Şi împăratul de la Constantinopol este 
asasinat, luându-i locul Vasilc I Macedoneanul. Ajungând în 
contradicţie cu noul împărat, Fotie este depus şi trimis la 
mănăstire, fiind readus pe scaunul patriarhal Ignatic. Acesta 
convoacă în 869-870 un sinod la Constantinopol, pe care îi 
numeşte „al VllI-lea ecumenic' 1 . Participă delegaţii împăratului 
franc şi ai noului papă. Adrian al 11-lea şi până la 102 cpiscopi. 
între timp relaţiile dintre Fotie şi împăratul Vasilc I Macedonea¬ 
nul s-au schimbat, Fotie fiind rechemat în Capitală, încredin- 
ţându-i-se instruirea celor doi fii ai împăratului şi făcându-se 
împăcarea dintre Ignatie şi Fotie. Ignatie moare în 877. Este 
reaşezat din ou pe scaunul patriarhal Fotie. Acesta convoacă în 
879-880 un mare sinod la Constantinopol pe care îl numeşte al 
„VllI-lea ecumenic 11 , cu participarea a 383 cpiscopi şi a 
delegaţiilor celor 4 Patriarhii de Răsărit. Se stabileşte cu acest 
prilej că Simbolul de credinţă să fie rostit fără „Filioque 11 , scaunul 
de Constantinopol să fie egal cu cel al Romei, precum şi 
recunoaşterea lui Fotie ca patriarh. în fond, ambele aceste sinoade 
nu sunt recunoscute de Biserică ca al VIII-1 ea sinod ecumenic, 
ele având mai mult o importanţă istorică de moment. 

Dacă partea întâia a schismei a avut loc cu prilejul conflictului 
dintre papa Nicolae I şi Fotie, partea a doua, care se va desfăşura 
şi consuma peste aproape două secole, când pe scaunul Romei 
ajunge papa Leon al IX-lca, cu dorinţa de a ridica autoritatea 
papală mai presus de orice, iar scaunul patriarhal de Constanti¬ 
nopol este ocupat de Mihail Cerukarie, despre care se spune că 
era plin „de iubirea de patrie şi de dorinţa de a comanda tuturor, 
de a mişca dintr-o încruntare de sprâncene cerul şi Olimpiii, 

conştient de mărirea şi gloria scaunului său, era hotărât la lupta 
cu adversarul său de la Roma, trecând peste toate obstacolele" 
(Mihail Psellos). 

Datorită faptului că în Italia de sud şi în Sicilia, unde la 
începutul veacului al Xl-lea se aşezaseră normanzii, existau cu 
mult mai înainte încrucişări ale intereselor dintre Biserica 
Răsăritului şi cea a Apusului, împăratul Constantin al IX-lea 
Monomahul, din interese politice hotărăşte convocarea la Con- 
stantinopol a unui sinod. Papa Leon al IX-lea neinspirat trimite 
în capitala Bizanţului, pentru a se stabili pacea în Biserică, o 
delegaţie condusă de cardinalul Humbert, mândru, arogant, vio¬ 
lent şi plin de ură faţă de greci. El se strecoară în ziua de 16 iulie 
1054 în biserica Sfânta Sofia din Constantinopol, unde clerul şi 
credincioşii veniseră să asculte Sfânta Liturghie, aşezând pe 
Sfânta Masă sentinţa de excomunicare, părăsind apoi biserica, 
scuturându-şi praful de pe încălţăminte şi exclamând: „Dumne¬ 
zeu să vadă şi să judece". Apoi pc nesimţite întreaga delegaţie se 
retrage din Constantinopol. în actul de anatemizare grecii erau 
acuzaţi dc simome, că fac eunuci pentru a acorda demnităţi 
bisericeşti (episcopi), că rebotează (mai ales pe latini) deşi aceştia 
primiseră botezul în numele Sfintei Treimi; că socotesc că jertfa 
cea adevărată şi botezul se află numai în Biserica grecilor; că 
admit căsătoria preoţilor, şi au scos din Simbolul de credinţă 
cuvântul „Filioque". 

Bucurându-se de simpatia credincioşilor şi a clerului, patri¬ 
arhul Mihail Cerularie convoacă la 24 iulie 1054 la Constantino¬ 
pol, în catedrala Sfânta Sofia un sinod permanent cu participarea 
a 12 mitropoliţi şi 2 arhiepiscopi pentru a rosti anatema contra 
cardinalului Humbert şi a delegaţilor papei Leon al IX-lea, 
condamnând în acelaşi timp şi inovaţiile latinilor. 

Vedem limpede că numai orgoliul, temperamentul violent şi 
comportarea necugetată a lui Humbert îl fac vinovat de această 
tristă şi nedorită ruptură a Bisericii de Apus de cea de Răsărit, 
mai ales că papa Leon al IX-lea murise cu câteva luni înainte, iar 
propusul sinod de la Constantinopol nici nu avusese loc. Deşi 
papii următori lui Leon al IX-lea şi nici contemporanii eveni¬ 
mentelor din 16 şi 24 iulie 1054 nu au acordat schismei importanţă 
prea mare, ea rămâne totuşi ca act formal înscrisă în istorie ca un 
eveniment trist şi dureros. Abia când cavalerii cruciadei a IV-a 
cuceresc Constantinopolul în 1204, despărţirea creată de cardi¬ 
nalul Humbert cu un veac şi jumătate înainte, se adânceşte tot 
mai mult. 

în secolul nostru, datorită Mişcării Ecumenice, care are ca 
obiectiv refacerea unităţii creştine, s-a emis o „Declaraţie 
comună 11 de ridicare a anatemelor care au provocat schisma cea 
mare din 1054. Această declaraţie a fost citită concomitent în 
ziua de 7 decembrie 1965 în catedrala „Sfântul Gheorghe” din 
Constantinopol şi „Sfântul Petru” din Roma dc către patriarhul 
Atenagoras I şi papa Paul al IV-lea. Deşi formal anatemele au 
fost ridicate, deosebirile existente şi adâncite de-a lungul veacu¬ 
rilor dintre Biserica Răsăritului şi cea a Apusului vor putea 
dispare numai în urma unui dialog teologic serios şi îndelungat. 

7. Fixarea cunoştinţelor 

Când a avut loc schisma cea marc? (La 16 şi 24 iulie 1054, când 
cardinalul Humbcrt şi patriarhul Mihail Ccrularic rostesc 
sentinţele de anatemizare sau excomunicare). Schisma a l'ost un 
act spontan? (Nu a fost un act spontan. Cauzele ci sunt politice, 
culturale şi religioase. Ele au luat naştere şi s-au adâncit tot mai 
muit, creându-sc dc-a lungul veacurilor resentimente, înstrăinare, 
răceală şi duşmănie. Dar „dincolo dc patimile politice şi slăbi¬ 
ciunile omeneşti, adevăratul motiv al dezbinării religioase din 
16 iulie 1054 îl constituie petenţia dc jurisdicţie universală a 
papilor asupra întregii Biserici de Apus şi dc Răsărit, la care 
papii nu au renunţat nici până astăzi).” 

8. Temă pentru acasă 

Se va face o trecere în revistă a manifestărilor schismatice înaintea 
marii schisme din 1054. 


10. Rugăciunea la ieşirea din clasă. 

încercări de unire a Bisericilor între 
secolele XI-XV 


1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Dincolo dc orice fel dc interpretări şi motivaţii, Schisma dc la 
1054 a fost un act împotriva dorinţei de unitate creştină pentru 
care Domnul S-a rugat înaintea Sfintelor Sale Patimi. 

Pc de altă parte, prezenţa cruciaţilor în Răsăritul creştin, 
soldată cu proclamarea imperiului latin de Constantinopol şi 
alungarea patriarhului ortodox, au mărit tot mai mult discordia 
dintre cele două Biserici. 

Dar odată cu creşterea puterii otomane şi a marilor izbânzi 
purtate asupra Bizanţului, a determinat pe creştini să considere 
că numai unirea dintre ei va putea pune stavilă semilunci turceşti. 
Astfel, au apărut încercările dc unire între Biserica de Apus şi 
cea dc Răsărit. 

5. Comunicarea subiectului lecţiei noi 

Vom trata în cele ce urmează despre încercările de unire a 
Bisericii de Răsărit cu cea dc Apus, urmărind concret sinoadele 
care au avut loc, precum şi rezultatul final al acestor tratative de 
unire. 

6. Dirijarea învăţării. însuşirea noilor cunoştinţe 

Tratative de unire a Bisericilor au existat imediat după schismă, 
impuse de situaţiile politice care apăsau creştinătatea. Astfel, în 
criza situaţiei foarte grele, grecii din sudul Italiei au acceptat 
unirea cu Roma, pe la sfârşitul secolului al X-lea. Unirea nu a 
avut însă un caracter universal, pe măsură să angajeze Biserica 
Ortodoxă şi de aceea a rămas fără finalitate. 

Tratativele de unire au continuat şi în secolul următor. Difi¬ 
cultatea a fost mereu aceeaşi, adică puterea de dominaţie.în timp 
ce papa cerea supremaţia, împăraţii bizantini o doreau şi ci. în 
acelaşi timp, ambiţia patriarhului de Constantinopol de a nu fi 

dominat de cel al Romei, constituia un obstacol în calea unirii 
bisericeşti. Biserica Romei se considera succesoarea de drept a 
puterii imperiale de altădată, dar Bizanţul devenise a doua Romă, 
iar patriarhul de aici era reprezentantul bisericesc al noului impe¬ 
riu roman. La aceasta s-au adăugat, desigur, polemicele dintre 
teologi având ca obiect unele aspecte ale învăţăturii de credinţă, 
iar antrenarea credincioşilor a condus la adâncirea dezbinărilor 
existente între cele două Biserici. 

Dar dincolo de acestea creştinii erau obligaţi să se apropie şi 
chiar să se unească dat fiind pericolul turcesc care devenea din 
ce în ce mai ameninţător şi în acelaşi timp mai victorios asupra 
creştinătăţii, în special asupra Bizanţului. 

Profitând de această situaţie, papa Grigoric al X-lea socoteşte 
că acum a sosit momentul să impună bizantinilor primatul papal. 
Cunoscând intenţia acestora, patriarhul ecumenic Iosif 1 anga¬ 
jează în polemici pc Ioan Bcccos, care îi declară pe latini eretici, 
împăratul Mihail al VlII-lca Paleologul, trebuind să facă faţă 
invaziei turceşti ce ameninţa mereu imperiul, este mai puţin 
interesat de aspectul doctrinar care îi deosebea pe creştini. Ca 
urmare, cere patriarhului să îl lase pc el să se ocupe dc unirea 
bisericilor. Astfel trimite la sinodul unionist dc la Lyon o 
delegaţie formată din teologi, pentru a realiza unirea cu Roma, 
fără ca grecilor să li se impună „filioque“, una din deosebirile 
doctrinare de bază dintre cele două Biserici. 

Acceptându-se propunerea delegaţiei imperiale, sinodul de 
la Lyon din 6 iulie 1274 proclamă unirea. Ea nu a fost însă bine 
primită la Constantinopol. Patriarhul Iosif îşi dă demisia, iar cre¬ 
dincioşii se arată şi ei potrivnici unirii. Unii din papii care au 
urmat, cereau mereu grecilor să accepte ritualul catolic, iar alţii, 
întreaga învăţătură de credinţă catolică, depăşind astfel cerinţele 
sinodului de la Lyon şi trezea tot mai mult indignarea credincio¬ 
şilor bizantini. în cele din urmă papa Martin al IV-lea, văzând că 
grecii se împotrivesc unirii, excomunică în 1281 pe împăratul 
Mihail ai VUI-lea Paleologul, declarându-1 înşelător şi schismatic, 
viclean. Astfel unirea de Lyon eşuează, ca şi celelalte tentative 
din secolul al XlV-lea, întrucât suveranul Romei cerea mai întâi 
supunerea grecilor apoi acordarea ajutorului militar solicitat. 

Zadarnic va merge în secolul următor împăratul Manuil al 
II-lea Paleologul, personal în Veneţia, Milano, Paris şi Anglia 
să ceară ajutoare împotriva necontenitei ameninţări a turcilor, de 
la încoronaţii reprezentanţi ai creştinătăţii. A stat aici doi ani, a 
fost foarte bine primit şi tratat, dar rezultatele au fost nule. 
Aflându-se însă în occident împăratul află de înfrângerea turcilor 

de către mongolii lui Tamerlan (Timurlenk), când Baiazid I, 
Fulgerul, fiind făcut prizonier, era ţinut într-o cuşcă de aur spre 
desfătarea învingătorilor. întorcându-se acasă Bizanţul va ben¬ 
eficia de 20 de ani de linişte. 

împăratul loan al VlII-lea Paleologul pentru a putea rezista 
în faţa turcilor osmalâi, cere asemenea predecesorilor săi, ajutorul 
creştinătăţii apusene, oferind din nou unirea bisericilor. După 
lungi tratative se deschide la 8 octombrie 1438 sinodul de la 
Ferrara, cu discuţii publice asupra celor patru puncte dc credinţă, 
veşnic actuale: 

1) . Purcederca Sfântului Duh şi de la Fiul (Filioquc). 

2) . Posibilitatea săvârşirii Sfintei Euharistii cu azimâ (pâine 
nedospită). 

3) . Doctrina despre purgatoriu. 

4) . Primatul papal. 

Discuţiile le-au fost lungi şi fără rezultat, încât grecii vroiau 
să sc reîntoarcă acasă. împăratul bizantin insistând pe lângă papă 
să continue discuţiile, acesta mută sinodul la Florenţa, încât 
începând cu 2 martie 1439 se reiau discuţiile, dar fără rezultat. 
(Numai despre „Filioque 11 s-a discutat în 6 şedinţe). împăratul 
stăruie insistent pe lângă delegaţia grecilor să accepte unirea. 
Până la urmă chiar şi patriarhul Iosif al II-lea a fost convins dc 
această necesitate şi îi sfătuieşte pe toţi să accepte unirea. între 
timp patriarhul moare, iar discuţiile sunt conduse chiar de împă¬ 
rat, favorabil unirii. în cele din urmă latinii au ajuns la concluzia 
că învăţătura lor nu este în contradicţie cu cea a grecilor. S-a 
compus decretul de unire, semnat de 115 delegaţi latini şi numai 
33 de răsăriteni. La 6 iulie 1439 a fost proclamată unirea dintre 
cele două biserici. 

Latinii au primit unirea cu multă bucurie, însă răsăritul 
ortodox a fost cuprins de o indignare cumplită. Odată cu reîntoar¬ 
cerea la Constantinopol, sinodalii au fost priviţi ca trădători, 
însuşi Ghenadie Scolarios, secretarul intim al împăratului şi 
teolog de seamă reîntors la Constantinopol a condamnat unirea, 
scriind: „Nici o nenorocire nu a fost pentru noi mai rea decât 
aceasta. Ea este mai rea decât foametea, chinurile şi decât mii de 
morţi' 1 . 

întreg Răsăritul ortodox s-a declarat acum antiunionist. 
Patriarhii unionişti din Constantinopol au fost trataţi de credin¬ 
cioşi cu multă aversiune. Mitrofan al II-lea a fost considerat 
„omorâtor de mamă 11 (adică de Biserică) şi depus din scaun, iar 
Grigorie al III-lea de frica poporului, a fugit la Roma, unde a şi 
murit. La fel s-a văzut nevoit să facă şi Visarion al Niceei, dar 

acesta a devenit cardinal. Patriarhii Alexandriei, Antiohiei şi 
Ierusalimului întruniţi la Ierusalim au declarat nulitatea unirii. 
Rusia pravoslavnică s-a manifestat şi ea împotriva unirii. Reîntors 
de la sinodul florentin mitropolitul Isidor al Kievului şi Moscovei, 
a fost depus din scaun şi arestat, la dispoziţia principelui Mosco¬ 
vei, Vasile al II-lea. Scăpând însă din temniţă se refugiază la 
Roma devenind ca şi Visarion, cardinal. Profitând de aceste 
împrejurări tensionate. Biserica Rusiei se declară autocefală, 
rupând relaţiile cu Biserica apostată. 

Situaţia istorică însă aduce elemente noi în viaţa bisericească. 
Noul împărat al Bizanţului, Constantin ai Xl-lea Dragases, pen¬ 
tru salvarea Constantinopolului cere din nou ajutorul latinilor, 
obligându-se să păstreze unirea. Cardinalul Isidor, fostul mitro¬ 
polit al Kievului şi Moscovei este trimis în delegaţie de către 
papa Nicolae al V-lca, ca să proclame ofocial şi solemn unirea 
cu latinii. Cu toate protestele antiunioniştilor. unirea a fost 
proclamată oficial la 12 decembrie 1452 în catedrala Sfânta Sofia 
din Constantinopol. Liturghia „pentru unire" a fost oficiată în 
prezenţa împăratului şi a demnitarilor bizantini dc către patriarhul 
Grigore al IlI-lca şi cardinalul Isidor. însoţiţi de 300 de preoţi. 

Din nou agitaţie în rândul credincioşilor din capitala impe¬ 
rială. Luca Nottaras, mare duce, al doilea în rang după împărat, 
a rostit acum memorabilele cuvinte: „Mai bine să vedem domnind 
în mijlocul oraşului (Constantinopol) turbanul turcilor decât mitra 
latinilor". 

Dacă a fost mai „bine" sau nu, o va constata marele antiuni- 
onist Ghenadie Scholarios, ajuns patriarh al Constantinopolului 
sub turci. 

7. Fixarea cunoştinţelor 

Schisma din 1054 a fost un act istoric după voinţa Mântuitoru¬ 
lui? (Orice motivaţii s-ar aduce, ea nu a fost după voia Domnului, 
fiindcă El S-a rugat ca toţi urmaşii Săi să fie una). Au fost după 
schisma din 1054 tentative de unire între Biserica de Apus şi cea 
de Răsărit? (Au fost mai multe). De când s-au intensificat aceste 
dorinţe? (De când turcii au ameninţat creştinătatea şi au obţinut 
chiar victorii asupra Bizanţului). S-a înfăptuit mult dorita unire? 
(Oficial da, în realitate însă nu s-a realizat). Care au fost sinoadele 
în care a fost ofocializată unirea? (Cel de la Lion, din 1274 şi cel 
de la Ferrara - Florenţa din 1438-1439). Cum a fost primită 
această unire în Apus? (Cu multă bucurie). Dar în răsăritul 
ortodox? (Cu multă indignare). De ce? (Datorită raporturilor 



Istoria bisericească universală 


209 


ta 

n 


foarte rele care se adânciseră pe parcursul vremii dintre Biserica 
Apuseană şi cea Răsăriteană). Ce situaţii istorice noi au inter¬ 
venit? (Turcii bătând la porţile Constantinopolului, l-au deter¬ 
minat pe noul împărat să ceară ajutorul Apusului creştin oferind 
în schimb unirea bisericească). La ce s-a ajuns în cele din urmă? 
(La proclamarea oficială a unirii celor două Biserici la 12 decem¬ 
brie 1452 în catedrala Sfânta Sofia). Credincioşii ortodocşi au 
primit acum unirea? (Nu au primit-o. de aceea Bisericile au rămas 
despărţite). 

8. Aplicarea 

Ca şi altă dată. cu atât mai mult acum. când este atât de mult 
divizată, creştinătatea trebuie să facă totul pentru ajungerea la 
idealul unităţii închinătorilor Domnului. Nu atât din interese să 
fie râvnită unirea ci din iubire pentru Hristos. ca lucrare a Duhului 
Sfânt în inima fiilor împărăţiei. Numai aşa ei vor putea să pună 
în acţiune valorile învăţăturii şi moralei creştine, atât de necesare 
sufletului omenesc. în lumea de azi. atât de bulversată prin ncopă- 
gânismul dominam. 

9. Rugăciunea la ieşirea din clasă. 


Cruciadele 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Cucerind locurile sfinte, arabii permiteau accesul pelerinilor la 
ele, în urma unei anume plăţi. Când însă turcii sclgiucizi au ocupat 
Siria şi Palestina, atât creştinii localnici, cât şi pelerinii au fost 
supuşi la tot felul de suferinţe şi tiranii. 

Pentru recucerirea Asiei Mici dc la turci, împăratul Alexios 
I Comen a cerut ajutorul papei Urban al 11-lea. într-o cuvântare 
entuziastă ţinută într-o adunare bisericească, papa cerc angajarea 
comuna a Occidentului creştin pentru eliberarea Locurilor Sfinte. 

Răspunsul mulţimii a fost promt: „Dumnezeu o vrea!, Dumne¬ 
zeu o vrea!“. 

5. Comunicarea subiectului lecţiei noi 

Astfel s-au constituit cruciadele care au ţinut câteva secole, după 
cum vom vedea în cele ce urmează. 

6. Dirijarea învăţării. însuşirea noilor cunoştinţe 

Numele de „cruciadă" vine de la crucea pe care şi-au pus-o pe 
umărul drept cei care au pornit lupta de eliberare a Locurilor 
Sfinte de sub ocupaţia turcească. Numărul convenţional este de 
şapte. Dar au fost mai mult de 12 expediţii între Europa şi Ţara 
Siântă. Ele s-au continuat apoi cu alte acţiuni creştine armate 
antiotomanc. cărora le putem spune tot cruciade, fiindcă au fost 
duse pentru salvarea şi biruinţa împotriva turcilor cotropitori. 

Va trebui să menţionăm încă dintru început că pe lângă 
avântul religios, nobilimea era animată de dorul de aventură şi 
ambiţii. în acelaşi timp era atrasă şi de bogăţiile fabuloase ale 
Orientului. Ţăranii plecând ia război îşi uşurau soarta, scăpând 
fie şi numai vremelnic de claca ce trebuia să o facă în favoarea 
nobililor. Cruciada l-a porneşte la 15 august 1096 şi ţine trei 
ani. 

înainte de marca cruciadă au pornit spre Locurile Sfinte două 
cruciade populare. Prima, constituită într-o armată de 50.000 
persoane, compusă din bărbaţi, femei şi copii, neinstruită şi 
nedisciplinată, în mare majoritate a fost nimicită de turci. O altă 
cruciadă condusă de doi preoţi germani, neavând cele necesare, 
s-a nimicit pe drum. 

Adevărata cruciadă a fost a nobililor şi baronilor. în drum 
spre Constantinopol, la desfăşurarea ci au luat parte patru grupe 
separate de cruciaţi: 

Prima grupă o formau cavalerii lotaringicni, flamanzi şi 
germani, avându-1 ca şi conducător pe Godefroy de Bouillon. 

A doua grupă, cea a cavalerilor din Franţa centrală, cavalerii 
bretoni şi englezi. 

Cea de a treia grupă este a cavalerilor provensali din sudul 
Franţei. 

Grupa a patra era alcătuită din cavalerii normanzi din Italia 
de Sud. 

Toţi aceştia ajung la Constantinopol în mai 1097, alcătuind 
o armată de peste 200.000 de luptători. 

După depunerea jurământului de fidelitate pornesc la luptă 
şi cuceresc de la turci Nicea, Cilicia, Antiohia. Cucerind Antiohia 
fac din ea un principat latin care va dura aproape două secole. 

Cruciaţii se îndreaptă spre Locurile Sfinte şi cuceresc 
Ierusalimul, ucigând cu sălbatică cruzime pe iudei şi pe 
musulmani. Constituind regatul latin al Ierusalimului. îl aşează 
rege pe Godefroy de Bouillon. Acesta refuză coroana regală, spu¬ 
nând că aici lisus a purtat coroana dc spini. Acum vor inaugura 
aici patriarhatul latin, aşezând un conducător catolic. Extind apoi 
regatul latin, prin cucerirea oraşelor: Cczarca Palestinei, Sidon. 
Beirut. Tir. 

Cucerirea Edesei dc către emirii arabi, i-a chemat din nou pe 
creştinii occidentali la arme. La cererea ducelui din Edesa, papa 
Eugeniu al IlI-lea îndeamnă creştinătatea din nou la luptă. Astfel, 
în cea de-a doua cruciadă se va înrola regele Franţei Ludovic al 
Vll-ica şi împăratul Germaniei. Conrad al 111-lea, cruciada fiind 
cunoscută sub numele de „cruciada franco - germană". 

în aprilie 1 147 armata germană porneşte la luptă cu 70.000 
dc cruciaţi şi se întâlneşte peste un an cu armata franceză la 
Antiohia. Reunite, cele două armate atacă Damascul şi după lupte 
grele, musulmanii reuşesc să menţină stăpânirea asupra Edesei. 
în schimb cruciaţii ajunşi la Ierusalim, ridică o biserică pe 
Golgota şi alta pe Sfântul Mormânt. între timp. stabilind relaţii 
de rudenie, germanii cruciaţi încheie cu Bizanţul o alianţă pe 
măsură să asigure pe viitor stabilitatea imperiului. 

Spre sfârşitul secolului XII sultanul Saladin al Egiptului atacă 
Palestina şi Siria. După o luptă crâncenă, în care armata creştină 
este zdrobită aproape în întregime (din 15.000 luptători au mai 
rămas doar 1000), Saladin intră biruitor în Ierusalim, în 1187, 
prcfăcând bisericile în moschei. 

Căderea Ierusalimului cheamă din nou la lupta Apusul creştin. 
Astfel se înrolează în 1189 trei monarhi puternici: împăratul 
german Friederic I Barbarossa, regele englez Richard Inimă de 
Leu şi regele Franţei, Filip al II-lea August. 

Trecând prin Ungaria, Serbia şi Bulgaria, armata Germană 
se îndreaptă spre Asia Mică şi cucereşte Iconium, capitala turcilor 
sclgiucizi. Ajungând în Cilicia, împăratul se îneacă în râul Selez, 
conducerea armatei fiind luată de fiul acestuia, care moare şi el 
la Acra. 

Richard Inimă de Leu se îndreaptă spre insula Cipru pe care 
o cucereşte de la bizantini. Se întâlneşte cu regele Franţei la Acra, 
şi după ce cuceresc cetatea, în urma unui conflict, Filip al II-lea 
August se reîntoarce acasă. Richard nu reuşeşte să cucerească 



Capitolul patru 


Ierusalimul, ci încheie un armistiţiu cu sultanul Saladin al Egip¬ 
tului. Acesta acordă occidentalilor litoralul Mediteranei, dintre 
Jafa şi Acra, asigurând solemn că nu va opri pe creştini să viziteze 
Ierusalimul. în drum spre Anglia, împăratul va cuceri Beirutul. 

Papa Inocenţiu al III-lea cheamă creştinătatea apuseană din 
nou la luptă pentru eliberarea Ierusalimului. în acest timp, Alexios 
IV al Bizanţului alungat dc pe tron şi orbit de fratele său, Alexios 
III Anghelos, cere ajutorul cruciaţilor, oferind o mare recompensă, 
precum şi supunerea Bisericii de Răsărit autorităţii papale. 

Socotind momentul favorabil, Republica Veneţia îşi 
angajează vestita ci flotă în acţiunea cruciată în 1202. Numai că, 
în loc să se îndrepte spre eliberarea Ierusalimului, se implică în 
luptele pentru tronul Bizanţului. înlăturând pe Alexios 111, 
instalează pe tron pe fratele său. Acesta însă nu poate achita 
recompensa promisă şi impusă de veneţieni încât aceştia iau cu 
asalt Constantinopolul chiar în Vinerea Patimilor Domnului. 
Jcrtfindu-1 barbar trei zile şi trei nopţi, crcază aici Imperiul latin 
de Constantinopol în 1204, punând rege pe Balduin de Fiandra. 
Alegând aici un patriarh latin, imperiul grec şi patriarhia 
ecumenică s-au mutat la Niccea, unde vor rămâne până în 1261. 

în această perioadă va avea loc cruciada copiilor. Entuziasmat 
de spiritul cruciadelor dominant în Apus, un tânăr cioban din 
Franţa, Ştefan, se consideră alesul lui Dumnezeu ca să conducă 
copiii spic Ierusalim. Cu toată opoziţia regelui, doi negustori îi 
îmbarcă în corăbii la Marsilia, spre a ajunge în Orient. Sfârşitul 
a fost însă tragic, fiindcă două corăbii au naufragiat, iar celelalte 
au dus copiii în Alexandria şi în ţările arabe, unde au fost vânduţi 
ca sclavi. 

Un fapt similar s-a întâmplat şi în Germania. Un copil de 
numai zece ani adună mii de copii spre a debarca în Palestina. 
Trecând însă Alpii spre a ajunge în porturile italiene, mulţi copii 
au murit dc oboseală şi de foame. 

Cruciada a V-a a fost organizată de regele Andrei al II-lea al 
Ungariei, leopold al IV-ela al Ungariei şi alţi nobili din Austria 
şi Bavaria. Aceştia pornesc în fruntea armatei spre Palestina, dar 
se reîntorc fără rezultate. 

Conducătorul principal al cruciadei a V-a este împăratul 
Germaniei, Friederich al II-lea. Fără auspiciile „Sfântului scaun“, 
Friederich al II-lea porneşte cruciada pe cont propriu. El reuşeşte 
prin negocieri cu sultanul Egiptului, Malik al Kamil, să obţină 
prin tratatul de la Jaffa, zece ani Ierusalimul, precum şi alte 
importante localităţi de pelerinaj creştin, precum: Nazaretul, 
Betleemul şi teritoriul Sidonului din Fenicia. Intrând triumfal în 

Ierusalim, Fiederich al II-lea îşi pune singur coroana regală pe 
cap. Părăsit însă de partiarhul latin de aici şi calomniat de cava¬ 
lerii templieri şi ioaniţi, se reîntoarce spre casă. 

Pierderea din nou a Ierusalimului în 1244 determină pe papa 
Inocenţiu al IV-lea să convoace creştinătatea apuseană spre o nouă 
cruciadă. 

în această cruciadă se înrolează regele Franţei, Ludovic al 
IX-lea cel Sfânt. El porneşte cruciada în 1248, îndreptându-se 
spre insula Cipru. Mergând mai departe spre Egipt, cucereşte 
portul Damietta dar înainte de a intra in Cairo a fost făcut prizo¬ 
nier de către egipteni. Se va răscumpăra prin plata unei sume 
importante de bani şi restituirea portului Damietta. Rămâne în 
Orient patru ani, încercând să fortifice oraşele martire, apoi revine 
în Franţa fără nici un rezultat. 

în anul 1270 acelaşi Ludovic al IX-lea cel Sfânt porneşte cea 
de a şaptea cruciadă spre Tunis, dorind să convertească pe e- 
mirul Tunisului şi apoi să pornească spre cucerirea Egiptului. 
Dar o epidemie de ciumă şi de dezinterie pune capăt zilelor 
piosului rege, şi odată cu el se încheieşi perioada cruciadelor 
clasice, anume organizate de Biserica Apuseană şi de statele creş¬ 
tine pentru eliberarea Locurilor Sfinte de sub ocupaţia turcească. 

Se vor mai organiza şi alte cruciade, dar devenind o putere 
militară de temut, turcii vor învinge creştinătatea pornită contra 
lor la Nicopole în 1396 şi la Varna, în 1444, punând capăt pentru 
totdeuna cruciadelor. De acum privire occidentalilor se vor orienta 
spre o Lume nouă, spre noul continent descoperit în 1492 de 
navigatorul genovez Cristofor Columb, America. 

7. Fixarea cunoştinţelor 

Făcând o privire de ansamblu asupra cruciadelor, putem spune 
că ele nu şi-au atins scopul pentru care au fost organizate. Cauza 
principală a fost lipsa de disciplină, de unitate şi de metodă în 
acţiune. Pornind dintr-o dorinţă dreaptă şi legitimă, cruciadele 
s-au transformat de multe ori în jafuri, urmărind interese mes¬ 
chine. Dacă cruciadele au avut şi un rol pozitiv prin dezvoltarea 
comerţului maritim, al artei, ştiinţei şi culturii, se pare că aspec¬ 
tul negativ este predominant. Acesta este marcat de scăderea 
disciplinei bisericeşti şi a comportamentului creştin, în urma 
contactului cu popoarele străine. Cruciada a IV-a în special a 
creat marea prăpastie dintre Biserica Răsăritului şi cea a Apusului. 
Slăbind puterea economică şi militară a Bizanţului, acesta va de¬ 
veni mai târziu o pradă uşoară pentru turcii cuceritori. 

8. Aplicarea 

Cruciadele au intrat şi în conştiinţa poporului român mai ales 
prin nemuritoarea „Scrisoarea a III-a“ a lui Mihai Eminescu, 
cunoscută chiar şi de cei mai mici şcolari. Prezentându-1 pe 
Baiazid faţă în faţă cu Mircea cel Bătrân, sultanul facă mult caz 
de izbânda sa asupra creştinătăţii, invocând în special victoria 
de la Nicopole şi sfidarea papei „cu a lui trei coroane puse una 
peste alta...“. 

9. Rugăciunea la ieşirea din clasă. 


Cultura teologică în Răsărit în secolele 
XI-XV 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

în general vorbind cultura teologică este modul de cultivare inte¬ 
lectuală a valorilor credinţei creştine. Ea se dezvoltă mereu pe 
măsura în care credinţa trăită, experimentată, este intensificată 
la nivelul valorilor spirituale pe care le reprezintă. Aşa ne expli¬ 
căm faptul că într-un fel era cultura teologică în perioada post 
apostolică, în perioada apologeţilor, în perioada de aur, sau în 
perioada patristică, şi astfel se va prezenta în perioada post 
patristică. 

5. Comunicarea subiectului lecţiei noi 

Vom vedea în cele ce urmează caracteristicile culturii teologice 
în Răsărit, în secolele XI-XV, reprezentanţii mai de seamă şi 
curentele de spiritualitate creştină pe care le-a promovat. 

6. Dirijarea învăţării. însuşirea noilor cunoştinţe 

Prin toate greutăţile prin care au trecut popoarele Răsăritului 
creştin, datorită atacurilor venite din partea arabilor, turcilor şi 
mongolilor, Spiritualitatea culturală a secolelor XI-XV va avea 
în centru teologia. Ea va fi dezvoltată pe baza Sfintei Scripturi, a 
scrierilor Sfinţilor Părinţi, din perioada patristică (sec. I-VIII), a 
hotărârilor sinoadelor ecumenice devenite dogme şi a influenţei 
filosofiei platonice şi aristotelice. 

Un fapt pozitiv care a impulsionat dezvoltarea culturii 
teologice în această perioadă, l-a constituit reorganizarea în 1045 
a universităţii din Constantinopol sub împăratul Constantin al 
IX-lea Monomahul. 

Dintre scriitorii bizantini din această perioadă vom numi la 
loc de frunte pe Mihail Pselos. Era un enciclopedist care a scris 
în toate domeniile: teologie, filozofie, ştiinţele naturale, mate¬ 
matică, medicină, drept, arheologie, istorie, retorică. El va dez¬ 
volta genul literar epistografic (a scrierii de scrisori), lăsând 
500 de scrisori adresate persoanelor mai importante ale vremii 
sale. A scris şi un secol de istorie bizantină (976-1077) intitulată: 
„Cronografia", în care apare mai mult povestitor decât istoric. 

Teofilact al Bulgariei a fost discipolul lui Mihail Pselos. A 
slujit ca diacon la catedrala Sfânta Sofia, iar sub Alexios I Com- 
nenul ajunge arhiepiscop de Ohrida. A mai scris multe Comentarii 
biblice, având ca model pe Sfântul Ioan Gură de Aur. 

Eutimie Zigabenos a fost monah la Constantinopol. La îndem¬ 
nul împăratului Alexios I Comnemul scrie „Panoplia dogmatică 11 
(Arsenalul dogmatic) în care combate toate ereziile existente. A 
mai scris şi rezumate la cele patru Evanghelii şi la Epistolele 
pauline. 

Ana Comnena a fost fica împăratului Alexios I Comnenul. 
Prin cultura şi talentul ei literar a fost unul din spiritele cele 
mai alese pe care le-a dat strălucitorul Bizanţ. în lucrarea sa 
„Alexiada", în 15 cărţi, scrisă în memoria tatălui său, se arată a 
fi un spirit encicloped, demonstrând cunoştinţe teologice, istorice, 
medicale, filosofice, geografice, literare, astrologice, etc. 

Ioan Zonaras s-a ocupat cu dreptul canonic lăsând valoroase 
comentarii la canoane. 

Teodor Balsamon a fost la început bibliotecarul (hartofilax) 
Bibliotecii ecumenice, apoi patriarh al Antiohiei. Este considerat 
cel mai mare canonist grec. 

Sfântul Grigorie Palama a fost arhiepiscopul Tesalonicului 
şi cel mai înflăcărat susţinător al mişcării isihaste. 

Scolastica raţionalistâ a vremii susţinea identificarea dintre 
fiinţa dumnezeiască şi lucrările sau energiile ei divine. Susţ¬ 
inătorul ei de frunte a fost Varlaam de Calabria. Spre deosebire 
de el. pe baza tradiţiei Bisericii Răsăritene, Sfântul Grigoric 
Palama făcea deosebire dintre fiinţa lui Dumnezeu şi energiile, 
puterile şi harul divin. Fiinţa lui Dumnezeu rămâne inaccesibilă 
omului, dar energiile (harul) nccreat, izvorând din Sfânta Treime 
se poate împărtăşi omului. Acesta îl sfinţeşte şi îl îndumnezeieşte, 
fiindcă îşi arc izvorul în Sfânta Treime. De pildă. Sfinţii Apos¬ 
toli pe Tabor nu s-au împărtăşit de fiinţa lui Dumnezeu. Lumina 
imaterială şi nccreatâ reprezintă lucrarea harului sau slavei lui 
Dumnezeu. 

Discuţia a devenit contradictorie. încât a constituit obiectul 
mai multor sinoade. In ultimul sinod ţinut la 27 mai 1451 la 
biserica Vlahcrne din Constantinopol. isihasmul a fost proclamat 
doctrina oficială a Bisericii Ortodoxe de Răsărit şi s-a răspândit 
la toate popoarele. Contemporanii l-au cinstit pe Grigoric Panama 
ca pe un al doilea Atanasie. iar sinodul din Constantinopol, l-a 
proclamat sfânt, pomenirea lui săvârşindu-sc în duminica a doua 
din Postul Paştelui. 

Nil Cabasilas a fost arhiepiscop în Tesalonic. Are scrieri 
temeinice despre primatul papal, purgatoriu şi „filioque". 

Nicolac Cabasilas era nepotul lui Nil Cabasilas. A studiat 
teologia, retorica şi ştiinţele la Constantinopol. Două din lucră¬ 
rile lui îl fac nemuritor în Biserica Ortodoxă: 

1. Tâlcuirea dumnezeieştii Liturghii şi 

2. Viaţa în Hristos. Aceste lucrări de adâncă spiritualitate 
creştină., ridică perspectiva „pârtăşiei dumnezeieşti firi“ (II Pe¬ 
tru 1,4). 

Sfântul Simeon, arhiepiscopul Tesalonicului, ne-a lăsat valo¬ 
roase lucrări de interpretare liturgică şi de combatere a ereziilor. 

Ghenadie Scholarios, patriarh al Constantinopolului după 
căderea acestuia sub turci. A scris 476 de lucrări, dintre care, la 
loc de frunte se află Mărturisirea de credinţă, tradusă şi în limba 
turcă Ia cererea sultanului Mahomed al II-lea. 

Unul din cele mai însemnate personalităţi din secolul al XIV- 
lea a fost Sfântul Eftimie, patriarh de Târnovo. Unii spun că era 
la origine vlah din părţile Adrianopolului. Lucrările lui au un 
caracter liturgic şi haghiografic. 

Sfântul Sava este cea mai proeminentă personalitate a 
Bisericii Sârbe din secolul XlII-lca. Lucrările lui cu caracter tipi- 
conal rămân îndrumătoare de mare autoritate în întreaga 
Ortodoxie. 

Biserica Ortodoxă a Kievului este cea mai însemnată din 
întreaga lume slavă. Lângă Kiev se va întemeia Lavra Mănăstirii 
Pccerskaia, căreia egumenul Teodosie i-a lăsat predici celebre şi 
rânduieli monahale. 

La români vom reţine în această perioadă numele lui Grigorie 
Ţamblac de la care avem lucrarea „Viaţa şi pătimirea Sfântului, 
slăvitului mucenic Ioan cel Nou" care a fost chinuit la Cetatea 
Albă, precum şi slujba Sfântul Ioan cel Nou. Dar cel mai însemnat 
moment cultural-religios în româneşte îl constituie „învăţăturile 
lui Neagoe Basarab către fiul său Teodosie", apărută în limba 
română, slavonă şi greacă. 

7. Fixarea cunoştinţelor 

Care este caracterul culturii bizantine din secolele XI-XV? (în 
cea mai mare parte teologia). Dar scriitori enciclopcdişti 
cunoaştem? (Cunoaştem pe Mihail Psclos şi Ana Comncna). Cine 
a scris în această perioadă lucrări exegetice? (Teofan al Bulgariei 
şi Eutimie al Zigabcnos). Dar lucrări de drept canonic? (Ioan 
Zonaras şi Teodor Balsamon). Cine a avut preocupări liturgice 
şi tipiconalc? (Nicolae Cabasilas, Simeon al Tesalonicului, 
Sfântul Sava, Eftimic de Târnova). Dar lucrări dogmatice? (Nil 
Cabasilas, Entimic Zigabenos, Ggcnadie Scholarios). în hagio¬ 
grafie pe cine vom numi? (Pe Sfântul Eftimie, patriarh de Târnovo 
şi pe Grigorie Ţamblac. nepotul său). Cine s-a impus mai mult 
pe plan spiritual? (Sfântul Grigorie Palama, care a făcut din isi- 
hasm o adevărată doctrină a Bisericii Răsăritului Creştin. Mai 
putem numi şi pe Nicolae Cabasilas cu lucrarea „Viaţa în Hris- 
tos“). Unde s-a dezvoltat mai mult viaţa mănăstirească? (lângă 
Kiev se întemeiază Lavra Pecerska, un adevărat focar de viaţă 
spirituală ortodoxă). 

8. Aplicarea 

Datorită importanţei şi a înţelesului deosebit faţă de lucrările mai 
sus amintite, unele din ele au fost traduse şi în româneşte spre a 
lumina viaţa spirituală a credincioşilor noştri ortodocşi. Dintre 
acestea amintim Comentariu la Evanghelii alcătuit de Eutimie 
Zigabenos, Nicolae Cabasilas cu „Viaţa în Hristos" şi „Tâlcuirea 
Sfintei Liturghii". 

9. Rugăciunea la ieşirea din clasă. 

Cultura teologică în Apus în secolele 
XI-XV 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Ca orice fenomen de suprastructură, cultura teologică sc formează 
şi se dezvoltă în funcţie de condiţiile materiale, iar mediul ambi¬ 
ant îi dă coloratura specifică. 

Date fiind aceste realităţi, în Biserică Apusenă se va dezvolta 
o cultură deosebită de cca Bizantină, care din nefericire va adânci 
tot mai multe diferenţierea de gândire dintre greci şi latini, fapt 
ce va avea repercusiuni asupra teologici celor două Biserici, îngre¬ 
unând posibilitatea unirii lor dogmatice. 

5. Comunicarea subiectului lecţiei noi 

In cele ce urmează vom vedea în concret modul de dezvoltare a 
culturii teologice în Apus, precum şi personalităţile care au 
reprezentat-o în secolele XI-XV. 

6. Dirijarea învăţării. însuşirea noilor cunoştinţe 

Date fiind condiţiile externe favorabile se poate vorbi de o înflo¬ 
rire a culturii teologice în această perioadă. Pe lângă fiecare 
catedrală şi mănăstire exista câte o şcoală. Erau apoi 44 de univer¬ 
sităţi, dintre care celebră devine Universitatea de la Paris, care 
din 1254 se va numi „Sorbona“, după numele organizatorului ei, 
Robert de Sorbona, capelanul regelui Ludovic al IX-lea. 

In predarea şi formularea conceptelor dogmatice ia fiinţă 
scolastica, nume luat de la predarea religiei în şcoală. Astfel, se 
analizează conţinutul dogmei creştine, care este rânduit şi expus 
pe baza logicii formale a lui Aristotel, în aşa fel încât adevărul 
dogmatic să fie demonstrat prin silogisme. Materialul dogmatic 
era luat din Sfânta Scriptură, din scrierile dascălilor bisericii şi 
gândit pe baza filosofică, în special aristotelică. Se aprecia şi sc 
motiva că atât credinţa, cât şi ştiinţa au acelaşi izvor divin, încât 
nici dogmele creştine nu se.^ontrazic cu raţiunea omului. 

Părintele scolasticii este Anselm, episcop de Cantergury. El 
defineşte acordul dintre credinţă şi raţiune sub forma: credo ut 
intelligam (crede ca să înţeleg). 

Un alt mare reprezentant al scolasticii a fost Petru Abelard. 
El spunea că trebuie să pornim în cercetare mai întâi de la îndoială 
şi apoi după ce am înţeles, să credem. Prin urmare, invers Iul 
Amsclm, el spunea: intelligo ut credam (înţeleg ca să cred). 

Petru Abelard era un erudit profesor şi un neîntrecut 
dialecticean, dar o dramă sentimentală i-a determinat sfârşitul 
nedorit. Datorită legăturilor amoroase cu eleva sa Hcloise, intră 
în conflict cu canonicul Fulbert. unchiul fetei, care după ce l-a 
castrat, îl sileşte să îmbrace haina monahală şi să devină vieţuitor 
al mănăstirii Sfântul Dionisic de lângă Paris. 

Bernard de Clairvaux era fiu de nobil. La numai 22 de ani 
intră în mănăstirea Clairvaux împreună cu patru fraţi şi cu unchiul 
său. Ajungând egumenul mănăstirii, determină pe tatăl său şi pe 
fratele mai mic să devină şi ei monahi. Era un cugetător adânc, 
un mare predicator, pătruns de o adâncă pietate, preferând 
singurătatea mănăstirii decât demnităţile bisericeşti. A devenit 
pentru calităţile lui deosebite sfetnicul multor principi, împăraţi 
şi papi. De exemplu, papei Eugen al 111-lea îi atrăgea atenţia că 
nu trebuie să urmărească „imperium", adică puterea lumească şi 
domnia luxoasă, ci „saccrdotium", adică slujirea smerită a preoţiei 
după modelul lui lisus Hristos. 

Bernard de Clairvaux depăşeşte raţionalismul scolastic ai 
cunoaşterii lui Dumnezeu, înlocuind mintea cu pietatea El 
spunea: „Tantum Deum congnoscitur, qantum diligitur" (Atât este 
cunoscut Dumnezeu cât est iubit). 

Pentru frumuseţea cuvântărilor sale a fost numit: „doctor 
mellifluus“, adică învăţător dulce ca mierea. 

Petru Lombardul era originar din Lombardia. După ter¬ 
minarea şcolii, va ajunge profesor la şcoala de la Notre Dame 
din Paris şi apoi episcop al Parisului. S-a remarcat ca dascăl prin 
calităţi excepţionale, scriind un manual de dogmatică bazat pe 
textele luate din operele părinţilor apuseni, aducând un aport de 
seamă la dezvoltarea scolasticii. Manualul său intitulat: „Patru 
cărţi de sentinţe" va fi orientativ trei secole în Biserica Apuseană, 
iar autorul va primi numele de „magister sententiarum". 

Alexandru dc Halcs era originar din Anglia, dar şi-a completat 
studiile la Paris, devenind aici cel mai renumit profesor şi teologul 
cel mai ingenios al timpului său. El este primul care a aplicat 
regulile logicii formale ale lui Aristotel la sistematizarea doctrinei 

creştine, fiind supranumit „doctor irrefrangabilis" = învăţător de 
neînlocuit. 

Albertus Magnus provenea dintr-o familie dc seniori. La 16 
ani devine călugăr dominican. îşi face studiile la Paris, unde 
devine profesor, având ca discipol pe celebrul teolog de mai 
târziu, Toma de Aquino. A fost chemat la Colonia (Koln) pentru 
a organiza un centru dominican. Aici va preda 1 2 ani, fiind urmat 
de Toma. în 1260 a fost numit episcop dc Regensburg. După 
numai doi ani părăseşte episcopatul şi revine în Colonia ca 
profesor. A fost cel mai mare erudit al scolasticii, căutând să 
stabilească raportul dintre ştiinţă şi teologie. Dc aceea pe lângă 
lucrările lui teologice, se numără şi multe lucrări ştiinţifice de 
matematică, medicină, ştiinţe naturale. Albertus aprecia că 
argumentele raţionale pentru cunoaşterea Iui Dumnezeu pe calc 
raţională nu pol fi abordate, deoarece Dumnezeu poate fi cunoscut 
decât în măsura în care El vrea să se descopere. De aceea numai 
argumentul cosmologic rămâne valabil. El spunea cu privire la 
modul de descoperire al lui Dumnezeu: „Vă spun că în înţelep¬ 
ciunea Sa, El nu era înclinat să dăruiască mai mult şi că nici nu 
vroia. De ce nu voia, eu nu pot să ştiu. Dar El ştie". 

Toma de Aquino provenea dintr-o familie nobilă. Tatăl său 
era aliatul împăratului german Friederich al 11-lea. Studiază mai 
întâi la mănăstirea bencdictinâ de pe Monte Cassius. La 18 ani 
intră în legătură cu dominicanii, ordin întemeiat de Sfântul 
Dominic în 1215, ca ordin al călugărilor cerşetori. Fără voia 
părinţilor, devine şi el dominican. La 20 de ani va fi elevul lui 
Albert cel Mare de la Paris şi se integrează în filosofia lui 
Aristotel. După susţinerea doctoratului la Paris devine profesor 
de teologie. Părăseşte apoi Parisul şi timp de 9 ani locuieşte la 
curtea pontificală a papilor. Moartea la surprins în 1274, când 
avea doar 49 ani, în drum spre sinodul unionist din Lyon, unde 
avea să participe ca trimis al papei Grigorie al X-lca pentru a lua 
parte la tratativele de unire dintre greci şi latini. 

Opera sa este imensă. A scris comentarii la cartea Iov, la 
Evanghelia după Matei şi după Ioan, precum şi la opera lui 
Dionisie (Areopagitul) „Despre numirile divine". A apărat cu o 
inegalabilă artă credinţa creştină contra păgânilor, iar apoi 
învăţătura catolică faţă de învăţătura ortodoxă. Opera sa cea mai 
însemnată rămâne „Summa Thcologiae", la care a lucrat 6 ani şi 
care din secolul al Xlll-lea şi până azi rămâne neîntrerupt în Bise¬ 
rica Romano-Catolicâ cel mai temeinic manual de dogmatică şi 
morală. 

Reuşind ca nimeni altul să împace credinţa cu raţiunea şi 
ştiinţa, printr-o operă de profundă spiritualitate şi originalitate 
filosofică, a fost canonizat ca sfânt în Biserica Romano-Catolică 
la 18 iulie 1323, iar pentru curăţia vieţii şi a blândeţii sale a fost 
declarat „doctor angelicus“. 

Dacă Toma de Aquino se prezintă în teologie ca realist şi 
raţionalist, Ioan Duns Scot (Scotus) este nominalist, punând 
accentul pe ideea de bine şi de dragoste, fiindcă multe din proble¬ 
mele dogmatice nu pot fi rezolvate numai prin raţiune, cum 
spunea Toma. Astfel, apar în gândirea Bisericii Apusene două 
şcoli, care nu sunt de acord în multe probleme. De pildă „sco- 
tiştii“, care reprezintă şcoala franciscană nu sunt de acord cu 
„tomiştii", ca reprezentanţi ai şcolii dominicane, în problema 
rolului harului pentru mântuire. In timp cc scotiştii sunt sinergişti, 
admiţând colaborarea harului cu faptele bune ale omului, tomiştii 
ca şi Augustin, susţin atotputernicia harului în actul mântuirii. 

Pentru subtilitatea argumentelor sale teologice şi filosofice, 
precum şi pentru modul în care a combătut raţionalismul excesiv 
a lui Toma. Duns Scotus a fost numit „doctor subtilis“. 

Wilhelm Occam este originar din Londra. De tânăr a intrat 
în ordinul franciscanilor. Studiază teologia şi filosofia la Ox¬ 
ford. Pentru ideile sale îndrăzneţe a fost chemat de papa Ioan al 
XXII-lea să justifice 51 teze numite eretice. Procesul a durat 4 
ani, dar nu s-a ajuns la nici un rezultat. Refugiindu-se la curtea 
regelui Ludovic al IV-lea de Bavaria, care îi era favorabil, a atacat 
papalitatea. 

în secolele XIV şi XV scolastica intră oarecum în decadenţă. 
Credincioşii au început să fie obosiţi de discuţiile sterile dintre 
tonişti şi scotişti, încercând să-şi găsească pacea sufletului prin 
cunoaşterea lui Dumnezeu pe calea inimii, adică prin rugăciune 
şi meditaţie. în secolul al XV-lea apare celebra carte de pietate 
creştină, intitulată „Imitatio Christi" = Urmarea lui Hristos. 
Această carte de pietate pune accentul pe cunoaşterea vie şi trăită 
a lui Dumnezeu, prin apropierea de Hristos cu inima iubitoare şi 
smerită, petrecând pe pământ o viaţă sfântă, ca o pregătire pen¬ 
tru comuniunea veşnică cu Dumnezeu. 

începând cu secolele XIII-XV, se va dezvolta în Europa Uma¬ 
nismul şi Renaşterea, care au dat culturii europene o nouă orien¬ 
tare religioasă, artistică, literară, socială. 

Noul spirit va fi impus de Dante Aligheiri, Francesco Petrar- 
ca, canonicul Laurenţiu Vala, Nicolae Cussanus, etc. în acest 
timp cultura europeană va cunoaşte un nou progres, dez- 
voltându-se ştiinţele şi manifestându-se un interes deosebit pen- 

tru promovarea invenţiilor tehnice, iar descoperirea Americii în 
1492 va da un nou impuls şi o nouă orientare. 

7. Fixarea cunoştinţelor 

Cum s-a dezvoltat cultura teologică în Apus? ( A fost mai 
înfloritoare ca în Răsărit, datorită condiţiilor favorabile. Existau 
44 universităţi, dintre care va excela universitatea Sorbona din 
Paris). Ce curent nou va lua fiinţă în cultura teologică apuseană? 
(Scolastica). Care este caracteristica scolasticii? (Scolastica are 
un caracter raţionalist, încercând să combine adevărul de credinţă 
luat din Sfânta Scriptură şi din operele Sfinţilor Părinţi, cu 
conceptele filosofice aristotelice). Cine este părintele scolasticii? 
(Anselm de Canterbury). Cine este cel mai celebru reprezentant 
al scolasticii? (Toma de Aquino). Cine va crea o nouă gândire în 
scolastică? (Duns Scotus). Lumea creştină a fost mulţumită de 
scolastică? (Sub aspectul învăţământului teologic din Biserica 
Romano-Catolică, scolastica rămâne dominantă, mai ales prin 
opera lui Toma de Aquino, „Summa Theologiae“; dar sub aspectul 
pietăţii, creştinii doreau să-l cunoască pe Dumnezeu prin rugă¬ 
ciune, şi prin meditaţie, motiv pentru care apare cartea de foarte 
mare circulaţie, intitulată „Urmarea lui Hristos“). Ce curente mai 
apar în această perioadă de timp? (Umanismul şi Renaşterea, care 
vor da un nou impuls culturii europene, orientând-o nu numai 
religios, ci şi artistic, literal, social, şi mai ales dovedind un in¬ 
teres deosebit pentru dezvoltarea ştiinţei şi tehnicii). 

8. Rugăciunea la ieşirea din clasă. 

Premergătorii Reformei - John Wicliff, 
Jan Hus, Girolamo Savonarola 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Se ştie că urmările contradicţiilor dintre papii Romei şi suveranii 
Germaniei, Franţei şi Angliei au fost nefaste. La acestea se adaugă 
decăderea şi dezordinea ce se instaurase la curtea papală, cu pri¬ 
lejul captivităţii babiloniene a papilor la Avinion, urmată de 
marea schismă papală din apus. Toate acestea au creat nemul¬ 
ţumire generală, cerându-se o reformă pe măsură să schimbe 
complet starea de lucruri. 

5. Comunicarea subiectului lecţiei noi 

Dintre cei care au cerut reforma, producând o mişcare de masă în 
acest sens, au fost John Wicliff în Anglia, Jan Hus în Boemia şi 
Girolamo Savonarola în Italia (Florenţa). 

6. Dirijarea învăţării. însuşirea noilor cunoştinţe 

John Wicliff era originar din ţinutul de York. A studiat 
filosofia, teologia şi dreptul la universitatea din Oxford. Era un 
om evlavios, curat la inimă şi învăţat. Ajungând profesor la Ox¬ 
ford se înrolează în lupta universităţii cu ordinele călugăreşti care 
acaparaseră toate demnităţile bisericeşti. El afirmă că puterea 
civilă a Angliei putea retrage prelaţilor bisericeşti şi călugărilor 
abuzivi bunurile materiale, iar Bisericii nu i se cuvine să posede 
bunuri temporale. John Wicliff nu se opreşte însă aici. El intră 
mai în adânc, atăcând însăşi învăţătura de credinţă a Bisericii 
Romano-Catolice, proclamând că Biblia este unicul izvor de 
credinţă. Sfintele Taine sunt simple simboluri care nu transmit 
harul divin mântuitor. Sfinţii, icoanele şi moaştele nu trebuie 
cinstite, iar cumpărarea indulgenţelor pentru iertarea păcatelor 
constituie un abuz şi o înşelăciune. Biserica Romano-Catolică 
este considerată „sinagoga lui satan“, iar papa antihrist. 
Atrăgându-şi mulţi adversari, este chemat la judecată în faţa 

instanţelor Arhiepiscopiei Londrei, spre a-şi justifica în faţa 
tribunalului ecleziastic ideile pe care le difuza. In cele din urmă, 
arhiepiscopul se mulţumeşte doar să-l avertizeze să nu-şi mai 
răspândească ideile sale. 

Papa Grigorie al Xl-lea aflând de tezele lui Wicliff dispune 
cercetarea lor amănunţită, iar dacă este eretic să fie arestat şi dus 
la Roma pentru a fi judecat. Arhiepiscopul primat al Angliei cere 
profesorilor de la universitatea din Oxford să se pronunţe asupra 
învăţăturii difuzate de colegul lor. Aflat la Lamberth pentru a fi 
judecat datorită intervenţiei curţii regale pe lângă magistraţi, 
scapă cu un avertisment de a nu-şi mai difuza învăţătura. Wicliff 
răspândeşte însă învăţătura sa în popor prin traducerea Bibliei în 
limba engleză şi angajarea predicatorilor ambulanţi. în acelaşi 
timp răspândeşte în popor broşuri religioase în limba engleză 
conţinând ironii la adresa papalităţii. Prin acestea el devine 
„părintele prozei engleze 11 . Răscoala ţărănească din iunie 1381 
va prelua ideile de libertate şi egalitate proclamate de Wicliff. 
Două sinoade ţinute la Londra în 1382 vor condamna ideile lui şi 
îl vor înlătura de la universitate. Retrăgându-se la parohia sa, 
moare în 1384 în urma unui atac de apoplexie. Sinodul de la 
Konstnz, din 1415 va condamna cele 45 de teze şi hotărăşte 
arderea lucrărilor lui, precum şi dezgroparea şi arderea trupului 
său. 

Jan Hus devine unul din admiratorii ideilor lui Wicleff. La 
învăţătura lui Wicliff, Hus ajunge în urma căsătoriei regelui Ri- 
chard al II-lea al Angliei cu principesa Ana de Boemia, fapt care 
a creat prietenia dintre aceste două ţări şi implicit a apropierii şi 
colaborării universităţii din Oxford, unde circulau ideile lui 
Wicliff şi cea din Praga, unde era rector Jan Hus. Pe lângă aceasta, 
Hus mai era şi preot, mare predicator la capela Betleem din Praga, 
precum şi confesorul reginei Sofia a Boemiei. Atacând în pre¬ 
dicile sale imoralitatea şi abuzurile clerului catolic, ajunge în 
conflict cu arhiepiscopul de Praga. Retrăgându-se la un castel, 
îşi scrie opera sa intitulată: „Tratat despre Biserică", din care 
puteau schiţa elementele caracteristice ale învăţăturii sale: 

1. Biserica este trupul mistic a lui Hristos din care fac parte 
numai cei predestinaţi. 

2. Numai Iisus Hristos este capul Bisericii. 

3. întrucât trăieşte în lux şi goană după bani, papa nu este 
urmaşul lui Petru, ci a lui Iuda, cel lacom de bani. 

4. Bulele papei nu merită crezare decât în măsura în care 
sunt conforme cu Scriptur^. 

5. Biblia trebuie predicată în limba poporului, ca să fie 
înţeleasă de toţi credincioşii. 

După cum vedem, Hus nu atacă Biserica privită ca instituţie 
sfinţitoare prin lucrarea Sfintelor Taine, ci combate mijlocirea 
ierarhiei bisericeşti. 

învăţătura lui Hus a fost transmisă prin adepţii săi în frunte 
cu Ieronim de Praga în Boemia, Macedonia, Polonia, Ungaria şi 
Ţările Române. 

Jan Hus j/a fi condamnat în cele din urmă de sinodul de la 
Konstnz (Germania), fiind pedepsit prin ardere pe rug. La 6 iulie 
1415 când executa sentinţa, o bătrână aruncă din evlavie vreascuri 
pe rug, considerând că îşi aduce aportul la arderea unui eretic. 
Văzând-o, Hus a exclamat memorabilele cuvinte: „O, sancta 
simplicitas" (O sfântă ignoranţă). Iar când flăcările rugului îl 
cuprindeau, a avertizat pe judecători: „Ardeţi acum o gâscă (Hus 
în limba cehă înseamnă gâscă), dar va veni o lebădă pe care nu o 
veţi mai putea arde“. Era o anticipaţie a reformei lui Luther. 

Moarte lui Hus a fost considerată în Boemia o jignire naţio¬ 
nală. Hus a fost declarat erou naţional şi cel mai sfânt dintre 
martiri. Când la Praga mulţi din adepţii lui Hus trec pe lângă 
primărie, s-a întâmplat ca cineva să arunce o cărămidă şi să 
lovească un preot husit. Mulţimea înfuriată s-a năpustit asupra 
primăriei, aruncând pe fereastră şapte consilieri. Apoi au prădat 
mai multe biserici, alungând din capitală pe preoţii şi călugării 
catolici. 

Husiţii se vor împărţi în două: moderaţi şi extremişti. 
Moderaţii au căzut la o oarecare înţelegere cu Biserica Romano- 
Catolică, extremiştii însă, conduşi de Ioan Zisca vor deveni 
fanatici, respingând preoţia şi Dumnezeiasca Taină a Euharistiei. 
Vor promova violenţa şi învrăjbirea dintre credincioşi, mergând 
până la crime, distrugeri de biserici, de oraşe, bunuri materiale, 
încât s-a simţit nevoia să fie alungaţi din ţară. Astfel, s-a răspândit 
în Moravia, Polonia, Ungaria, Transilvania, Moldova. Cei rămaşi 
în ţară alcătuiesc comunitatea „Fraţilor boemi sau moravi 11 , 
susţinând ideea traducerii Bibliei, a slujirii şi predicării în limba 
poporului. După apariţia Reformei mulţi s-au unit cu protestanţii 
sau calvinii. Ultimul lor episcop a fost Ioan Amos Komenscki 
(1592-1671), cunoscut ca unul din cei mai mari pedagogi ai lumii. 

Girolamo Savonarola este unul din marele predicator al 
pocăinţei, într-un timp în care Italia, aşa cum remarca ironic 
Macchiavelli, devenise în epoca Renaşterii cel mai de pe urmă 
stat din Europa, fiindcă acolo au aşezat-o papii şi călugării. Fra 

Girolamo Savonarola era fiul unui medic din Ferrara. După studiul 
medicinii şi a ştiinţelor naturale, deveni, fără consimţământul 
părinţilor, călugăr dominican. Devine superiorul bisericii San 
Marco din Florenţa, capitala Renaşterii. Aici îşi desfăşoară acti¬ 
vitatea predicatorială, combătând, asemenea lui Ioan Botezătorul, 
moravurile şi politica potenţialilor vremii. Era ascultat ca un 
profet, el însuşi considerându-se trimisul lui Dumnezeu pentru 
introducerea reformelor moralei creştine în Biserică şi stat. 
Dorind ca Florenţa să devină centrul unei reforme morale care să 
cuprindă întreaga Biserică, a proclamat pe Hristos „Regele Flo- 
renţei“. 

Florenţa devenea o republică ce se conducea după o 
constituţie democratică. Era o „republică creştină 14 în care spiritul 
Evangheliei era dominant. Se instituise aici un duh de viaţă nouă, 
asemenea primilor creştini. Plăcerile lumeşti, luxul şi frivolităţile 
au fost răsturnate. Femeile şi fetele şi-au lepădat podoabele, 
simplificându-şi toaletele. Tineri libertini deveniseră evlavioşi. 
Cântecele lumeşti au fost înlocuite cu cele bisericeşti. Averile 
câştigate pe nedrept au fost restituite, impozitele revizuite. 
Duşmăniile dintre oameni şi răzbunările dintre familii au fost 
înlocuite de iertare şi bună înţelegere. 

Dar n-a fost să ţină prea mult această lumină a Evangheliei, 
în duhul întunecat şi pustiitor al acestei lumii, dominată de 
interese meschine, de nedreptăţi, de minciună şi de ură. Din 
nefericire puternicii vremii, cărora s-a asociat şi Biserica l-au 
declarat pe Savonarola şarlatan şi impostor. După ce fost judecat 
şi chinuit sălbatic, spânzurat şi ars pe rug, cenuşa i-a fost aruncată 
în râul Arno, spre a avea siguranţă că nu se va mai întoarce 
niciodată... Şi cu toate acestea, mai târziu aceiaşi Biserică l-a 
canonizat pe Fra Girolamo ca sfânt. Moartea lui Savonarola 
rămâne o greşeală ireparabilă, ca de altfel multe altele, pe care 
istoria în necruţâtoarea balanţă a dreptăţii o va judeca şi răzbuna 
asupra urmaşilor... 

7. Fixarea cunoştinţelor 

Care au fost marii premergători ai Reformei? (John Wicliff şi 
Jan Hus). Dar Girolamo Savonarola? (El nu a fost reformator, ci 
un hotărât propovăduitor al pocăinţei într-o lume creştină domi¬ 
nată la cele mai înalte nivele ecleziastice de toate păcatele, pe 
care de fapt, Biserica avea menirea să le combată). Care au fost 
ideile reformatoare promovate de John Wicliff? (Biblia este 
considerată singurul izvor de credinţă. Sfânta tradiţie este înlă- 

turată. La fel Sfintele Taine sunt considerate simple simboluri. 
Nu admite ierarhia bisericească, nici cinstirea sfinţilor, a icoa¬ 
nelor şi moaştelor). Care este meritul lui Wicliff? (A tradus Biblia 
în limba engleză, oferind posibilitatea credincioşilor să cunoască 
cuvântul lui Dumnezeu). Prin traducerea Bibliei şi răspândirea 
acelor broşuri cu texte ironice la adresa papei, ce este considerat 
Wicliff? (Părintele prozei engleze). Ideile reformatoare ale lui 
Jan Hus s-au referit la învăţătura de credinţă? (El a contestat 
doar ierarhia harică, arătând că la mântuire se ajunge prin nemij¬ 
locita legătură cu Hristos, pe care îl cunoaştem din Biblie). Care 
a fost aportul lui pozitiv la întărirea credinţei? (A tradus Biblia 
în limba cehă, oferind astfel cuvântul lui Dumnezeu credincio¬ 
şilor). Condamnarea lui a fost dreaptă? (Nu a fost dreaptă, de 
aceea el a fost considerat erou naţional şi martir al credinţei). 
Cum s-au comportat urmaşii lui? (Ei s-au împărţit în moderaţi şi 
extremişti. Aceştia din urmă au devenit fanatici, propovăduind 
alte învăţături decât Jan Hus). Care a fost meritul lui Girolamo 
Savonarola? (A introdus duhul Evangheliei şi a instituit un com¬ 
portament de sfinţenie, asemenea primilor creştini, într-o lume 
care abandonase principiile moralei creştine). A fost dreaptă 
condamnarea lui Savonarola? (Nu a fost dreaptă. Dovadă este 
faptul că revizuindu-şi atitudinea, Biserica l-a canonizat ca sfânt). 

8. Aplicarea 

Istoria ne învaţă că mai târziu sau mai curând nedreptăţile 
oamenilor ies la lumină, şi aşa cum ne învaţă Sfânta Scriptură 
„adevărul se va propovădui de pe acoperişul caselor". Aceasta 
înseamnă că dreptatea lui Dumnezeu învinge şi de multe ori 
răzbună nedreptăţile oamenilor, că deşi, conform zicalei, 
„adevărul umblă cu capul spart", totuşi umblă... 


9. Rugăciunea la ieşirea din clasă. 

Reforma lui Martin Luther 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Dacă evul mediu s-a caracterizat printr-o anume religiozitate 
generală, începând cu secolul al XVI-lea apar o serie de fră¬ 
mântări, care vor provoca mari transformări religioase, politice 
şi sociale. în centrul acestora se va afla Reforma religioasă a lui 
Martin Luther. 

5. Comunicarea subiectului lecţiei noi 

Vom vedea astfel cauzele, modul în care s-a desfăşurat şi urmările 
Reformei. 

6. Dirijarea învăţării. însuşirea noilor cunoştinţe 

A. CAUZELE REFORMEI 

Cauze economico-sociale Descoperirea Americii a adus pe 
piaţa europeană capital bancar şi mult aur, dezvoltând un spirit 
pragmatic, utilitar, determinându-i pe oameni să privească mai 
mult spre pământ, decât spre cer. Pe de altă parte, se dezvoltă 
acum burghezia financiară, care intră în conflict cu burghezia 
nobiliară şi implicit cu Biserica romană, ai căror reprezentanţi 
(episcopii) erau recrutaţi din rândul nobilimii. 

Un exemplu negativ îl oferea însăşi papalitatea, care controla 
economia ţărilor occidentale, percepând impozite şi dobânzi mari 
prin emisari străini, mai ales prin bancherii italieni. în această 
situaţie de dezechilibru social-economic, se simţea tot mai 
necesară apariţia unor transformări, care să elimine tiparele 
existente, devenite din ce în ce mai insuportabile. 

Cauze politice încă cu secole în urmă, papii nu s-au mulţumit 
numai cu dreptul de supremaţie asupra Bisericii, ci căutând să 
pună mâna pe puterea lumească, au început discordiile şi luptele 
cu capetele încoronate ale vremii. E suficient să amintim de papa 
Adrian al IV-lea, care în 1 P55 a început lupta pentru stăpânirea 

asupra Italiei, luptă care s-a sfârşit abia după un secol. Papa 
Bonifaciu al VUI-lea intră în luptă cu regele Franciei şi al Angliei, 
spre a le demonstra că trebuie să i se supună. Numai că planul de 
supremaţie al puterii papale eşuează, şi lupta se sfârşeşte cu 
strămutarea timp de 70 de ani a scaunului papal la Avignon. Au 
mai urmat încă 40 de ani când Biserica romană dispunea de doi 
papi: unul la Roma, altul la Avignon, care se excomunicau 
reciproc. 

La sfârşitul evului mediu teocraţia papală preconizată de papa 
Grigorie al Vll-lea şi tradusă în viaţa de papa Inocenţiu al III- 
lea, „cel cu trei coroane puse una peste alta“, au fost un jug greu 
de suportat pentru toate popoarele Europei, încât zvâcnirile de 
independenţă naţională începute încă din secolul XIII şi 
continuate în secolul XIV, fermentau mereu, conturându-se tot 
mai mult ideea statului unitar centralizat, naţional, căruia îi da 
glas umanistul Nicolaus Machiaveli. Aceste tendinţe de 
independenţă naţională s-au repercutat cu siguranţă şi în viaţa 
religioasă. 

Cauze culturale Lumea medievală era orientată prin excelenţă 
spre preocupări de natură spirituală, spre teologie, spre mistică. 
S-au făcut însă greşeli în sânul Bisericii Apusene, condamnând 
unele idei şi idealuri nobile, fapt ce a determinat încă în epoca 
prereformatorilor multă confuzie, declanşând apariţia umanismu¬ 
lui păgân şi a renaşterii, adică a culturii clasice uitate. Umaniştii 
secolelor XV şi XVI au dezlănţuit atacuri necruţătoare asupra a 
tot ce li se părea medieval, papal sau decăzut. 

Cauze religioase Poporul aflat sub presiunea inchiziţiei 
nemiloase, rămânea în neştiinţă şi în superstiţii, crezând în tot 
felul de vrăjitorii şi cultivând farmecele, fără a avea o credinţă 
vie, roditoare în fapte. Nu era preocupat atât de mult de religie, 
cât de libertatea religioasă şi politică. Şi aceasta datorită nemul¬ 
ţumirilor create de reprezentanţii Bisericii, în primul rând de 
papi, care amestecându-se în treburile lumeşti, au generat mari 
scandaluri şi fapte imorale. 

Nepotismul a făcut din papii renaşterii adevăraţi uzufructuari 
care îşi disputau câştigul cu sabia. Simonia şi fiscalismul au 
înflorit şi ele, iar vinderea şi cumpărarea demnităţilor bisericeşti 
atinseseră cotele cele mai înalte, încât un scriitor a putut 
imortaliza următoarea observaţie: „La noi toate sunt de vânzare: 
bisericile, preoţii, altarele... până chiar şi Dumnezeu 11 . Dar nu 
numai papii erau decăzuţi, ci şi episcopii, preoţii şi călugării. 

Episcopii provenind din nobilime îşi duceau viaţa în lux şi în 
plăceri de tot felul, nepurtând grija Bisericii, ci a sporirii 
veniturilor lor proprii, nedreptăţind şi nesocotind pe clerici, iar 
pe credincioşi de-a dreptul îi dispreţuiau. 

Dar şi preoţii duceau o viaţă morală deplorabilă, transformând 
celibatul în concubinaj, trăind atât în lux, cât şi în mizerie, 
nemanifestând nici un interes duhovnicesc faţă de păstoriţii lor. 
Se chiar crease impresia publică despre ei că „sunt mai buni să 
pască măgarii, decât să conducă oamenii 11 . 

Chiar şi călugării duceau o viaţă decadentă. Până şi ordinele 
numite „cerşetoare", care aveau votul trăirii în sărăcie, îşi duceau 
viaţa în lux şi desfrâu, creând conflicte unii cu alţii datorită 
dorinţei de înavuţire. 

B. DESFĂŞURAREA REFORMEI 

Toate acestea au dezlănţuit nemulţumiri şi revolte de-a lungul 
vremii, care însă s-au mistuit în rugurile inchiziţiei. Se aştepta 
însă incendiul ce nu mai putea fi oprit. O spusese de altfel cu un 
secol în urma Jan Hus, când se mistuia printre flăcările rugului: 
„Acum ardeţi o gâscă, dar va veni o lebădă pe care nu o veţi mai 
putea-o arde". Şi „lebăda" a sosit în persoana lui Martin Luther. 

Era într-adevăr o personalitate uriaşă, dar plin de contradicţii, 
clădite din extreme şi paradoxuri. S-a născut la 10 noiembrie 
1483 în Eisleben, într-o familie de mineri. Crescut în religiozitate 
strictă şi în disciplină, spre a îndeplini dorinţa părinţilor lui de a 
îmbrăţişa avocatura. Idealul se împlineşte în 1504, când absol¬ 
veşte facultatea de drept, promovând apoi şi doctoratul; mai întâi 
în drept, apoi în filozofie şi teologie. Se întâmplă însă ca într-o 
călătorie să fie surprins pe valurile mării de o furtună 
ameninţătoare cu moartea. Adresându-i-se Sfintei Ana, făgă¬ 
duieşte că dacă va fi scăpat în viaţă se va călugări. Ţinându-şi 
promisiunea, intră în ordinul augustinienilor la Erfurt, iar în 1510 
plin de entuziasm vizitează Roma. Cele văzute acolo îl deza¬ 
măgesc însă cumplit, numind „Cetatea eternă" de altădată, „cea 
zidită de diavolul". 

A fost îndeaproape preocupat de problema mântuirii, 
practicând cu mult optimism o asceză riguroasă. Trăieşte totodată 
tulburări şi frământări mistice, create de prezenţa diavolului. Se 
păstrează şi acum pata de pe peretele unde a aruncat cu sticla de 
cerneală după diavol... în anul 1517 vine la Wittemberg şi ajunge 
profesor de exegeza Noului Testament la facultatea de teologie. 
Studiind atent epistola Sfântului Apostol Pavel către Romani se 

arată nemulţumit de interpretarea oficială a Bisericii dată 
mântuirii, încât el proclamă faptul că singură credinţa ( „Sola 
fide“) duce la mântuire (Romani 1, 18), iar credinţa reprezintă 
un dar al lui Dumnezeu de care nu pot beneficia toţi oamenii, ci 
numai cei mai dinainte aleşi, sau hotărâţi de Dumnezeu, adică 
predestinaţi pentru mântuire (Romani 8, 29). Nu faptele aduc 
mântuirea, ci harul, exclusiv harul („sola gratia") imprimă 
credinţa celor dinainte hotărâţi sau predestinaţi pentru mântuire. 

Ceea ce îl determină însă pe Martin Luther să pornească şi 
mai hotărât la acţiune împotriva abuzurilor romano-catolice, este 
sminteala pe care i-o produce Tetzel, care vânzând indulgenţe 
pentru iertarea păcatelor, proclamase ideea că cu cât adună banul 
mai tare, cu atât se iartă mai multe păcate... Biserica romano- 
catolicâ avea, ce-i drept, nevoie de bani, pentru a construi biserica 
„Sfântul Petru" din Roma, dar metoda reprezenta într-adevâr un 
mare compromis. Lovit în sensibilitatea lui, acest fapt constituie 
flacăra care face să izbucnească incendiul... 

La 31 octombrie 15 17 Martin Luther afişează pe uşa capelei 
din Wittemberg 95 de teze împotriva indulgenţelor şi a papalităţii. 
Noua învăţătură reformatoare avea să împartă Biserica Apuseană 
în două, datorită opoziţiei pe care o va prezenta faţă de învăţătura 
tradiţională romană. Astfel, Sfânta Scriptură singură este izvorul 
revelaţiei (descoperirii) divine. Sfânta Tradiţie nu-şi mai are nici 
o valoare. Biblia cuprinde cuvântul lui Dumnezeu şi cel ce-1 
citeşte ajunge prin lucrarea Sfântului Duh să cunoască planul 
mântuirii ce i se adresează lui personal. Mântuirea nu se 
dobândeşte în Biserică, ci prin legătura prin care cel predestinat 
o stabileşte cu Dumnezeu prin har, ceea ce-i naşte în suflet 
credinţa. De fapt, Biserica este comuniunea spirituală şi sfântă a 
credincioşilor, pe care însă numai Dumnezeu îi cunoaşte, fiindcă 
ei sunt predestinaţi. Ea nu este o instituţie lumească. Faptele bune 
nu aduc nici una la dobândirea mântuirii, ci singură credinţa 
mântuieşte. De aceea, iritat de textul Sfântului Iacob, care con¬ 
sideră că „credinţa fără fapte este moartă", Martin Luther o declară 
„epistola de paie". 

Din Sfintele Taine nu admite decât Botezul şi Euharistia. 
Prin Botez se iartă păcatul strămoşesc, de aceea trebuie aplicat 
şi copiilor, iar împărtăşania nu constituie o prefacere integrală, 
ci Hristos se află „în pâinea, sub pâinea, cu pâinea" euharisticâ. 
Cinstirea Maicii Domnului îşi pierde semnificaţia ei primară, iar 
mijlocirea ei şi a sfinţilor nu are nici o valoare. Cinstirea icoane¬ 
lor, a crucii şi a celorlalte obiecte de cult rămân şi ele alături de 
rugăciunile pentru cei morţi, abandonate. 

Desigur, această învăţătură opusă Bisericii romane nu putea 
fi tratată cu indiferenţă. Papa Leon al X-lea trimite pe teologul 
Dr. Eck să lămurească problemele ridicate de reformator. 
Neajungându-se la nici un rezultat, papa îl excomunică în 1520, 
condamnând 46 de teze. 

Lupta se intensifică cu atât mai mult cu cât în 1520 Luther 
îşi exprimă public ideile sale în mai multe opere, iar papa 
cenzurându-i 41 de teze ca eretice, îi acordă 60 de zile pentru 
retractare. Apare acum lucrarea lui Luther intitulată: „împotriva 
bulei lui antichrist“. I se cere să se prezinte în dieta de la Worms 
spre a-şi justifica poziţia. Refuzând prezentarea, împăratul 
semnează condamnarea în 1521. 

Izbăvirea îi vine însă din partea lui Lrederich cel înţelept (al 
Saxoniei), care l-a făcut scăpat în castelul său de la Wartburg, 
unde sub numele de „Cavalerul Jorlc“, a rămas ascuns traducând 
Biblia. în decembrie acelaşi an, apărea a treia ediţie, iar până la 
1546 apar la Wittemberg 52 de retipăriri, fiindcă „cizmarii, 
femeile şi toate categoriile de laici citeau Scriptura şi învăţau pe 
de rost pasagii din ea“. 

Reforma religioasă a lui Martin Luther primeşte şi un caracter 
social, trezind nemulţumirile anabaptiştilor lui Thomas Miintzer 
spre un război ţărănesc, care a costat moartea a 100 000 de ţărani. 
Sciziunea lumii apusene primeşte o formă tot mai pronunţată prin 
câştigarea de partea Reformei a capetelor încoronate şi a prin¬ 
cipilor, încât deşi Carol Quintul câştigase bătălia contra protes¬ 
tanţilor (1547), se stabileşte totuşi ca populaţia să primească 
religia regelui. Acest fapt consfinţeşte dezbinarea Bisericii 
Apusene. 

C. URMĂRILE RELORMEI 

Fiind un eveniment uriaş în istoria bisericească, Reforma lui Mar¬ 
tin Luther a împărţit lumea creştină apuseană în două: romano- 
catolici şi protestanţi. Ea a avut puterea de a fi scuturat Biserica 
romană din temelii, punând-o în situaţia de a-şi revizui întreaga 
formă de promovare şi cultivare a duhului Evangheliei lui Hristos. 
în acelaşi timp, Reforma a avut influenţe pozitive atât sub as¬ 
pect politic, social, cât şi cultural. 

Popoarele şi-au consolidat ideea naţională şi au pornit pe 
drumul eliberării din tirania în care erau ţinute, întărindu-se tot 
mai mult între oameni ideea egalităţii, fraternităţii şi libertăţii. 
Sub aspect cultural, spiritul omenesc dobândeşte acea indepen¬ 
denţă creatoare pe măsură să deschidă porţile ştiinţei, ale 

progresului şi ale civilizaţiei. Traducând Biblia în limba germană, 
aduce o contribuţie la dezvoltarea limbii literare şi la accesul 
poporului de rând spre valorile religios-culturale. Pe lângă aceste 
aspecte incontestabil magnifice pe care le-a adus Reforma, putem 
remarca în replică şi unele forme negative, mai ales pe plan 
religios. în primul rând evenimentul însuşi aduce o ruptură în 
Trupul tainic al Domnului, ceea ce rămâne de nedorit. Era mai 
bine „o pace strâmbă decât o judecată dreaptă!" 

Pe lângă acest regretabil aspect general, mai reţinem şi unele 
aspecte negative particulare. Astfel, oferind fiecărui credincios 
Biblia şi dreptul de a o interpreta după bunul sau plac, s-a ajuns 
la o diviziune a creştinismului, generând o mulţime de congregaţii 
şi secte, care de care mai aberante, câzându-se întru atâta 
dezordine şi individualism, încât în cele din urmă s-a ajuns ia 
formularea unui creştinism secularizat, lipsit de Hristos, sau chiar 
ateu... Distrugând apoi Sfânta Tradiţie şi cultul, nu numai că s-a 
ajuns la o formă aridă de manifestare a simţământului religios, 
dar s-au încălcat şi adevărurile de credinţă mântuitoare, 
pierzându-i creştinismului calitatea specifică de „religie a faptei", 
iar Bisericii caracterul comunitar al iubirii lui Hristos realizat în 
Trupul Său tainic. 

7. Fixarea cunoştinţelor 

Când a avut loc Reforma lui Martin Luther? (A început în 1517 
şi a luat sfârşit în 1520, când Luther a fost excomunicat). Care 
sunt cauzele Reformei? (Sunt multiple: economice, social-po- 
litice, culturale şi în special religioase. Aceste cauze nu au apărut 
dintr-odatâ, ci s-au amplificat în timp). Au mai existat reformatori 
înaintea lui Luther? (Au existat multiple nemulţumiri, şi ca 
urmare au apărut şi reacţiile credincioşilor conduse de anumiţi 
reprezentanţi. Deşi conducătorii lor au fost excomunicaţi, 
aplicându-li-se pedeapsa capitală, mişcările reformatoare au 
continuat să existe, însă pe raze teritoriale mai restrânse. Spre 
deosebire de acestea, Reforma lui Martin Luther reuşeşte să 
cuprindă o mare parte din lumea apuseană, încât „lebăda" nu a 
mai putut fi omorâtă, reuşind să descătuşeze spiritul credincio¬ 
şilor de ignoranţa în care era ţinut). Privind urmările Reformei, 
putem semnala şi greşeli? (Da, s-au creat multe erori religios- 
morale. Ca orice revoluţie, Reforma a schimbat structurile exis¬ 
tente, eliberând spiritele. Dar nu s-a ştiut când şi unde să se 
oprească, încât libertatea religioasă s-a transformat de-a lungul 
veacurilor în tot felul de diviziuni anarhice, care au creat multă 

vrajbă, derută şi tulburări în viaţa oamenilor şi în relaţiile dintre 
ei, ajungându-se la tot felul de compromisuri). 

8. Temă pentru acasă 

—Se va face o comparaţie între Reforma lui Martin Luther şi 
mişcările prereformatoare. 

-Se vor arăta aspectele negative ale denominaţiunilor şi sectelor 
neoprotestante provenite din protestantism. 

9. Rugăciunea la ieşirea din clasă. 


Biserica Reformată (Calvină) 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Vedem adesea că pe lângă Bisericile Luterane (sau Evanghelice) 
sunt şi alte Biserici foarte asemănătoare ca înfăţişare, şi ca 
manifestare religioasă. Reţinem apoi din istoria literaturii române 
că în Transilvania a apărut o carte de învăţătură a Bisericii Re¬ 
formate de aici, intitulată: „Catehismul calvinesc“, iar istoria ne 
arată că românii şi-au păstrat cu hotărâre legea străbună cu toată 
insistenţa principilor ardeleni de a-i atrage în secolul al XVI-lea 
şi al XVII-tea la calvinism. Biserica calvină se mai numeşte şi 
reformată, reprezentând sub o formă proprie răspândirea protes¬ 
tantismului în lume. 

5. Comunicarea subiectului lecţiei noi 

Ne vom referi în cele ce urmează la Biserica Reformată, văzând 
unde a apărut, care îi este învăţătura, ce rol a jucat în istorie şi 
unde s-a extins. 

6. Dirijarea învăţării. însuşirea noilor cunoştinţe 

Protestantismul s-a extins şi dincolo de graniţele Germaniei, mai 
ales în Elveţia, la Ziirich şi Ceneva. Numai că de la Geneva va 
porni de la Jean Calvin o formă de protestantism deosebită de 
cea a lui Martin Luther, întemeind Biserica Reformată. 

Jean Calvin s-a născut la 10 iulie 1509, fiind originar din 
nordul Franţei. Tatăl său era secretar episcopal. Crescându-şi 
copilul într-o educaţie foarte austeră îi va orienta viaţa spre studiul 
dreptului, al filozofiei şi al umanismului clasic. Primind noua 
învăţătură protestantă printr-o convertire bruscă, se vede nevoit 
să părăsească Franţa, întrucât regele şi autorităţile romano- 
catolice devin intolerante, urmărind pe „eretici 41 . 

Stabilindu-se în Elveţia va scrie opera sa devenită cea mai 
temeinică în lumea protestantă: „învăţătura religiei creştine 44 , 
explicând Decalogul, Simbolul apostolic, Tatăl nostru, Tainele, 
libertatea creştină şi organizarea Bisericii şi statului. învăţătura 
propovăduită de el porneşte de la libertatea nemărginită a lui 
Dumnezeu şi a preamăririi fără margini a majestăţii Lui. între 
Dumnezeu şi om există o distanţă ce nu poate fi pătrunsă. Nimic 
nu-1 poate apropia pe om de Dumnezeu, nici chiar credinţa. Doar 
Dumnezeu se poate apropia din exterior, dar numai spre cei 
predestinaţi. De aceea, virtutea supremă este ascultarea şi 
disciplina. Dacă după Luther omul nu avea nevoie de porunci, 
fiindcă credinţa şi harul l-au făcut liber, Calvin accentuează 
necesitatea frâului şi a disciplinei. Preamărirea lui Dumnezeu 
„cere o teocraţie sprijinită până şi pe mijloace tiranice şi 
inchizitoriale 44 , iar în organizarea bisericească, ţinând cont de 
acest principiu, o declară suprastatală, un fel de Vatican protes¬ 
tant. Toţi erau mobilizaţi pentru această operă de preamărire a 
lui Dumnezeu (bătrâni, femei, copii, slugi), plătindu-se chiar 
agenţi şi spioni. Atât de dure erau măsurile disciplinare pentru 
împlinirea legii lui Dumnezeu, încât doi tineri au fost decapitaţi 
pentru înjurarea şi maltratarea părinţilor. 

Un oarecare credincios a fost condamnat la moarte pentru că 
a negat predestinaţia, iar altul fiindcă a negat dogma Sfintei 
Treimi. între 1542-1546 au avut loc la Geneva 58 spânzurări şi 
78 arderi pe rug. în acelaşi timp Calvin a promovat comerţul, 
agricultura şi a înfiinţat fabrici de postav şi mătase, încât s-a 
putut spune că reformele lui au întemeiat capitalismul. 

Din Sfintele Taine nu acceptă decât Botezul şi Euharistia, 
dar şi acestea având putere numai pentru cei predestinaţi, 
împărtăşirea se face numai în cele patru mari praznice de peste 

an. Cultul este simplu, format din predică, rugăciuni şi cântări 
(în special psalmi). Referitor la răspândirea calvinismului reţinem 
mai întâi răspândirea lui în Elveţia (2/3 din oraşe şi sate erau 
reformate). întemeindu-se la Geneva o Academie teologică, 
aceasta devine Roma protestantismului, de unde ideile reformate 
şi protestante se vor difuza în toată lumea. începutul îl fac hughe- 
noţii (calvinii francezi). Opoziţia catolicilor face ca Reforma să 
pătrundă în Franţa cu vărsări de sânge. Este cunoscută „noaptea 
Sfântului Bartolomeu", 23 spre 24 august 1572, când vor muri 
în măcel peste 20 000 de oameni. Martiri au fost şi cu ocazia 
pătrunderii Reformei în Ţările de Jos, în Spania şi Olanda. Apoi 
calvinismul ajunge în Ungaria şi Transilvania, Polonia, Rusia, 
Lituania, Scoţia, Anglia. 

7. Fixarea cunoştinţelor 

De cine a fost întemeiată Biserica Reformată? (De Jean Calvin). 
Unde a fost locul de răspândire a calvinismului? (La Geneva). 
Care sunt elementele principale ale învăţăturii lui Calvin? 
(Pornind de la libertatea şi de la preamărirea nemărginită ce i se 
cuvine lui Dumnezeu, Calvin proclamă predestinaţia şi necesitatea 
respectării Legii lui Dumnezeu, ceea ce va conduce la o disciplină 
tiranică şi inchizitorială. Din Sfintele Taine acceptă doar Botezul 
şi Euharistia, dar cu efecte harice numai pentru cei predestinaţi. 
Cultul este simplu, format din predică, rugăciuni, cântări). Unde 
s-a răspândit calvinismul din Elveţia? (în Franţa, Ţările de Jos, 
Spania, Olanda, Rusia, Ungaria şi Transilvania). 

8. Temă pentru acasă 

Se va face o comparaţie mai detaliată între Luteranism şi Cal- 
vinism. 


9. Rugăciunea la ieşirea din clasă. 

Reforma în Anglia 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Este cunoscut faptul că încă din partea a doua a secolului al 
XlV-lea, John Wicliff se ridică cu dârzenie împotriva abuzurilor 
Romei, ca absolutismul papal şi goana nebună după îmbogăţire, 
nu numai a clerului superior dar şi a abaţilor de mănăstiri, precum 
şi a ordinelor călugăreşti, în special dominicani şi franciscani. 
La aceasta se adaugă imoralitatea clerului şi amestecul Bisericii 
în treburile statului. 

5. Comunicarea subiectului lecţiei noi 

Dintr-un astfel dc conflict dintre Biserica Romei şi statul englez 
se va naşte Reforma în Anglia. 

6. Dirijarea învăţării. însuşirea noilor cunoştinţe 

Iniţiatorul Reformei în Anglia este regele Henric al VlII-lea. 
Reforma nu va avea un caracter religios, ci este rezultatul 
conflictelor de interese la început personale, dintre rege şi papă, 
iar apoi dintre Biserica Romei şi statul englez. 

Regele Angliei, Henric al VlIIlea se îndrăgosteşte nebuneşte 
de Ana Boleyn, una din domnişoarele de onoare din suita reginei, 
de la care aşteptând un copil se hotărî să o ia în căsătorie. Ca 
urmare el ceru papei Clement al Vll-lea să aprobe desfacerea 
căsătoriei de soţia sa legitimă Caterina de Aragon, invocând 
motivul că aceasta fususe înainte logodnica fratelui său, iar Sfânta 
Scriptură opreşte căsătoria cu soţia fratelui: „De va lua cineva pe 
femeia fratelui său, este urâciune 4 * (Leviticul 20, 21). 

Regina în apărarea ei susţine că întrucât căsătoria cu tratele 
regelui nu a fost consumată, iar căsătoria cu Henric al VlII-lea 
este legitimă, ei convieţuiesc de 18 ani şi au împreună un fiu. 
După mai multe ezitări papa dă câştig de cauză reginei. Regele 
neţinând cont de hotărârea papei, obţine din partea clerului 
Angliei recunoaşterea ca „şef surpem al Bisericii, atât cât legea 
lui Hristos permite 44 . De partea sa avea pe arhiepiscopul de Can- 

terbury, care şi el se căsătorise în ascuns cu o luterană la 
Niirnberg, în Germania. Regele se căsători în secret cu aleasa 
inimii sale, pe care o proclamă ca regină, cu toată nemulţumirea 
poporului. Papa declară nulă recâsătorirea regelui şi îl 
excomunică. Regele obţinu însă aprobarea divorţului din partea 
parlamentului. în aceste împrejurări parlamentul englez aprobă 
„Actul de supremaţie" din 15 ianuarie 1534, prin care regele este 
declarat „Cap suprem al Bisericii". Se interzice orice apel din 
partea clericilor către „episcopul Romei", iar slujbaşii laici şi 
clerici erau obligaţi să jure fidelitate regelui. Orice încălcare a 
jurământului era considerată act de înaltă trădare şi era pedepsită 
cu moartea. Astfel Biserica Angliei se desparte de Biserica Romei, 
devenind Biserică naţională. 

De menţionat este faptul că reforma iniţiată de Henric al VIII- 
lea nu era asemenea celorlalte reforme anterioare. Nu era adică o 
despărţire doctrinară de Biserica romano-catolicâ, ci câştigarea 
independenţei faţă de aceasta şi posibilitatea secularizării averilor 
papale. Spre a demonstra că nu se atinge întru nimic de doctrina 
Bisericii catolice, regele publică în 1539 „Actul pentru înlăturarea 
diversităţii părerilor", conţinând 6 articole de credinţă. Acestea 
nu au fost pe placul protestanţilor, fiind contrare învăţăturii lor 
reformatoare. Regele a hotărât apoi că cine nu respectă aceste 
puncte, să fie pedepsit cu moartea. 

între timp, Ana Boleyn va naşte dar nu moştenitorul aşteptat 
de rege, ci o fată, Elisabeta. Revoltat, regele îşi acuză soţia de 
adulter, iar pe fiică bastardă, şi astfel Ana va sfârşi pe eşafod. 
Câteva zile mai târziu, îmbrăcat în haină albă ca şi cum nimic nu 
s-ar fi întâmplat, regele se recăsătoreşte cu Jeanne Seymur, care 
însă moare la scurt timp după naşterea lui Eduard, viitorul rege 
al Angliei. Au mai urmat trei căsătorii cu femei luterane. Una 
dintre ele sfârşeşte pe eşafod. Şi a şasea soţie ar fi avut aceeaşi 
soartă dacă nu ar fi supravieţuit regelui, care moare de apoplexie. 

Urmă la tron Eduard al Vl-lea, fiul lui Henric al VUI-lea. 
Având numai 10 ani, regenţa avut-o unchiul său, favorabil refor¬ 
mei. 

Arhiepiscopul Thomas Cranmer în relaţii apropiate cu Calvin 
şi simpatizant al luteranilor, a compus „Cartea comună de rugă¬ 
ciuni", care pe lângă asepctul liturgic, cuprindea şi aspectele noii 
învăţături de credinţă, mult influenţată de protestantism. Astfel, 
dintre cele şapte Sfinte Taine, păstrează numai Botezul şi 
Euharistia. Simbolul de credinţă îl menţine cu adausul „filioque". 
în schimb.păstrează cele trei trepte sacerdotale: episcop, preot şi 
diacon, accentuând neînteerupta lor succesiune apostolică. Acelaşi 

arhiepiscop publică apoi şi un catehism, cuprinzând 42 de articole 
de credinţă cu vădită influenţă protestantă. 

Noul arhiepiscop de Canterbury, Mathew Parker, va reduce, 
sub domnia noii regine, Elisabeta, cele 42 de articole de credinţă 
la numai 39, păstrând sistemul episcopal. 

Lucrurile vor lua însă altă întorsătură, când pe tronul Angliei 
va urca Maria Tudor, fiica legitimă a lui Hernie al VIII-lea cu 
Caterina de Savoia. Noua regină era soţia regelui Spaniei, Filip 
al Il-lea. Fiind o înfocată catolică, abrogă toate legile favorabile 
Reformei, iar partizanii Reformei sunt pedepsiţi. Au avut loc 28 
de arderi pe rug. Una din victime este şi arhiepiscopul Thomas 
Cranmer. Pentru cruzimile ei, a fost numită „Maria cea sânge¬ 
roasă". Moare la numai 42 de ani, luându-i locul Elisabeta, sora 
ei vitregă. 

Aceasta va reactiva din nou anglicanismul, reactualizând cele 
39 de articole de credinţă stabilite în timpul domniei lui Eduard 
al Vl-lea, precum şi Cartea comună de rugăciuni. în felul acesta, 
Biserica Angliei apare ca o intermediară între catolicism şi 
protestantism. Păstrându-se regimul episcopal. Biserica anglicană 
rămâne Biserică Episcopală. 

Din protestantism s-au reţinut următoarele învăţături de 
credinţă:Sfânta Scriptură ca singurul izvor al revelaţiei divine. 
Din Taine au păstrat doar Botezul şi Euharistia. Simbolul de 
credinţă este păstrat ca şi în Biserica Romei, cu adaosul 
„Filioque". Resping primatul papal, ca neavând temeiuri scip- 
turistice. Missa catolică este înlocuită cu un serviciu divin, în 
care accentul cade pe predică şi cântări religioase. Resping 
purgatoriul, predestinaţia, cultul sfinţilor şi cinstirea icoanelor. 
Din catolicism au păstrat treptele ierarhice, sărbătorile, veşmintele 
liturgice, naşii la botez şi crucea. 

Foarte mulţi catolici nu au acceptat noua învăţătură a Bisericii 
Anglicane şi 187 au murit ca martiri. 

Nu toţi englezii au primit organizarea episcopală a Bisericii 
Anglicane. Astfel au apărut „puritanii" sau „presbiterienii" care 
au înlocuit conducerea episcopală cu cea sinodală, în sensul că 
Biserica nu va fi condusă de episcop, ci de sinoadele formate din 
pastorii şi bătrânii comunităţii (presbiter = bătrân). Mai radicali 
au fost cei ce s-au numit „independenţi". Aceştia spuneau că 
fiecare comunitate locală este independentă să-şi aleagă 
comunitatea ei. 

După restabilirea în secolul următor a regalităţii în Anglia, 
presbiterienii fiind alungaţi, s-au refugiat în Scoţia vecină. Aici 
reforma a fost adusă de predicatorul John Knox; discipolul lui 

Calvin. Intenţia lui era să facă din Scoţia un stat teocrat, după 
modelul Vechiului Testament. Până la urmă a organizat aici o 
Biserică presbiteriană. în 1561 va veni Maria Stuart, catolică, 
aducând cu ea mult farmec şi veselie. Nefiind însă pe placul 
presbiterienilor, se vede nevoită să se refugieze la verişoara ei, 
regina Elisabeta, susţinâtoarea reformei în Anglia. Timp de 19 
ani a fost ţinută prizonieră, fiind suspectată că organizează coaliţii 
în Anglia cu ajutorul statelor catolice, Franţa şi Spania. în cele 
din urmă, regina Elisabeta dispune executarea ei prin decapitare. 
Biserica Romano-catolică o va declara martiră, iar pe Elisabeta 
a excomunicat-o. Filip al II-lea, regele Spaniei, va fi învins în 
expediţia navală pornită împotriva Angliei. 

7. Fixarea cunoştinţelor 

Când a luat fiinţă Reforma în Anglia? (La 15 ianuarie 1534, când 
regelui Henric al Vlll-lea i s-a acordat titlu de „Cap suprem al 
Bisericii Angliei 1 '. Atunci Biserica Angliei se desparte de Roma 
şi devine Biserică naţională). Sub regele Henric al Vlll-lea a fost 
o despărţire doctrinară? (Nu, ci numai de ordin administrativ. 
Obţinând independenţa faţă de Roma, regele a putut efectua 
secularizarea averilor papale. Sub aspect doctrinar sc publică şase 
articole de credinţă obligatorii pentru toţi credincioşii. Acestea 
nu aduceau nici o modificare doctrinară). Sub regele minor Eduard 
al Vl-ela, arhiepiscopul Thomas Cranmer compune „Cartea 
comună de rugăciuni" cuprinzând 42 Articole de credinţă. Acum 
apar şi elemente ale doctrinei protestante privind Sfintele Taine, 
dar păstrează de la catolici sacerdoţiul şi cultul. Mai târziu, sub 
regina Elisabeta, arhiepiscopul Mathew Parker reduce cele 42 
articole de credinţă la 39, păstrând sistemul Episcopal, dar 
principalele învăţături de credinţă catolică vor fi înlocuite cu cele 
protestante. De acum, Biserica Anglicană Episcopală va deţine o 
poziţie de mijloc între catolicism şi protestantism. Toţi englezii 
au primit organizarea episcopală a Bisericii Anglicane? (Unii au 
devenit dizidenţi, precum prezbiterienii şi independenţii). Care 
din aceştia au ajuns în Scoţia? (Prezbiterienii). 

8. Aplicarea 

Faptul că Biserica Anglicană Episcopală prezintă o poziţie inter¬ 
mediară între catolicism şi protestantism, au oferit în secolele 
XIX şi XX organizarea tratativelor de apropiere şi colaborare cu 
Bisericile Ortodoxe. Astfel (Je tratative s-au organizat şi în cadrul 

Patriarhiei Bisericii Ortodoxe Române, pe timpul patriarhului 
Miron Cristea, cu rezultate pozitive privind apropierea dintre cele 
două Biserici. 

9. Rugăciunea la ieşirea din clasă. 



MB Căderea Constantinopolului sub turci 


1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Au prezentat turcii un pericol pentru imperiul bizantin? (încă de 
la apariţia lui în viaţa politică şi militară a lumii, turcii s-au 
dovedit dornici să cucerească Bizanţul). Au reuşit sâ-i învingă 
pe bizantini? în parte au reuşit dar permanent a constituit un 
pericol pentru ei). Şi-au dat seama bizantinii de aceasta? 
(Bizantinii şi-au dat seama că turcii reprezintă o mare forţă 
militară şi un permanent pericol pentru ei). Ce măsuri au luat? 
(Au cerut în repetate rânduri sprijinul papei şi a capetelor 
încoronate ale creştinătăţii apusene). Au primit ajutor? (Sprijinul 
a fost condiţionat de acceptarea unirii bisericeşti, adică a supunerii 
faţă de suveranul Pontif). Ce eveniment a dus la slăbirea 
imperiului bizantin? (Cucerirea Constantinopolului de către 
cruciaţi, şi „exilul" politic şi bisericesc al Bizanţului la Niceea 
mai bine de o jumătate de veac). 

Văzând slăbiciunea politică şi militară a imperiului bizantin, 
ca şi lipsa de unitate dintre creştini, Mohamed al II-lea a hotărât 
să pornească la luptă pentru cucerirea Constantinopolului. 

5. Comunicarea subiectului lecţiei noi 

9 

Ne vom referi în cele ce urmează la căderea Constantinopolului 
sub turci. 

6. Dirijarea învăţării. însuşirea noilor cunoştinţe 

Premisele căderii Constantinopolului le-au pus bizantinii înşişi 
prin intrigiile şi duşmăniile existente între ei pentru cucerirea 
tronului. Astfel, loan al Vl-lea Cantacuzino în luptă cu Ioan al 
V-lea Paleologul îşi căsătoreşte fiica, Teodora cu sultanul Orkan, 
servindu-se de soldaţii turci în războiul civil împotriva vărului 
său. 

Aflându-sc în plină expansiune, sultanul Murad I mută 
capitala în Europa, la Adrianopol şi în scurt timp supune 
popoarele balcanice: greci, bulgari, sârbi, albanezi. Cade apoi 
Tesalonicul, iar cruciadele împotriva turcilor, de la Nicopole şi 
Vama eşuează în faţa semilunei. 

Sultanul Mahomed al II-lea va bate acum la porţile Bizan¬ 
ţului. Prima mişcare o face închizând Bosforul spre răsărit, oprind 
astfel orice corabie care ar fi putut merge spre Marea Neagră 
pentru aprovizionarea capitalei imperiale. 

Pentru a-şi asigura puterea artileriei, sultanul plăteşte foarte 
bine pe Orban. inginer ungur sau român din Transilvania, care a 
construit tunuri de o neobişnuită mărime, cu capacitatea de a 
arunca proiectile de piatră de 600 - 900kg. Aşezate la Adrianopol. 
tunurile lui Orban lovesc nemilos în zidurile care împrcjmuiau 
capitala imperială. 

Asediul Constantinopolului începe la 5 aprilie şi se termină 
la 29 mai 1453. 

Din 50.000 de locuitori ai Constantinopolului numai 5000 
puteau purta arme. Armata imperială număra 9000 de soldaţi, în 
parte genovezi, italieni şi veneţieni. Aceştia au luptat vitejeşte, 
cu un efectiv de 700 de oameni până la sfârşitul asediului. 

La 20 aprilie flota turcă este învinsă. Eşecul turcesc a fost 
însă de scurtă durată, fiindcă, pe uscat tunurile turceşti făceau 
tot mai multe spărturi în zidul de apărare al cetăţii, ce nu puteau 
fi reparate din lipsă de materiale. 

La zvonul că se pregăteşte o cruciadă împotriva lor, turcii 
pornesc în noaptea de 28 spre 29 mai, asediul cetăţii imperiale, 
între 1 şi 2 noaptea turcii au atacat de trei ori. împăratul Con¬ 
stantin al Xl-lea Dragases nu ascultă sfatul de a se retrage în 
vederea organizării unei campanii creştine pentru recucerirea 
Constantinopolului. Luând coiful şi scutul, împăratul se aruncă 
în luptă cu sacrificiul vieţii. Corpul lui amestecat printre cele ale 
soldaţilor nu a mai fost găsit. în zorii zilei de 29 mai 1453 turcii 
îşi fac apariţia în oraş, iar de atunci şi până azi „cetatea cea de 
Dumnezeu păzită 1 ' a Constantinopolului cade în mâna turcilor. 

Ienicerii victorioşi, fugărind populaţia înspăimântată până 
la culme, exclamau: „oraşul a fost luat, oraşul a fost luat!Apoi 
se năpustiră asupra lor trecând prin sabie peste 4000 de oameni 
(bărbaţi, femei şi copii), iar alte mii au fost înrobiţi şi vânduţi ca 
sclavi. Catedrala Sfânta Sofia, „cerul şi pământ 11 şi „scaunul 
măririi lui Dumnezeu 1 ', gloria întregii Ortodoxii, devine moschee, 
şi rămâne aşa până în 1924, când va fi declarată muzeu naţional. 

După câţiva ani căzură şi celelalte state greceşti. Sultanul 
s-a declarat moştenitorul legitim al puterii bizantine. Imperiul 
turc se întindea acum din Mesopotamia la Marea Adratică şi râul 
Sava. 

După cucerirea Bizanţului, sultanul va muta capitala de la 
Adrianopol, aici. Numele ei va fi până astăzi Istanbul. 

De notat faptul că Mahomed al 11-lea era un om foarte bine 
instruit, cunoscând şase limbi. Era influenţat în parte de spiritul 
Renaşterii. Nu e de mirare că în politica lui de viitor va căuta un 
„modus vivendi 11 pentru creştinii ortodocşi. 

Primul lucru pe care l-a făcut, a constat în alegerea patri¬ 
arhului ecumenic. Acesta va fi Glenadie Scolarios, instalat la 6 
ianuarie 1454 în biserica „Sfinţii Apostoli 11 , devenită şi reşedinţă 
patriarhală. Cu timpul reşedinţa se va muta de mai multe ori, în 
cele din urmă stabilindu-se în biserica „Sfântul Gheorghe 1 ' din 
cartierul grec al Fanarului, unde se află până azi. Patriarhul devine 
„etnarh 11 , adică conducătorul religios şi politic al supuşilor creştini 
din imperiu. Era pus pe picior de egalitate cu vizirii turci, putea 
judeca pe creştini, şi le putea pune taxă. în întregime clerul a 
fost scutit de bir. 

Bisericii Ortodoxe i s-a lăsat libertatea deplină a culturii, 
dreptul de a-şi stabili învăţătura de credinţă şi de a-şi modifica 
organizarea. S-a dat apoi libertatea ţinerii sărbătorilor creştine, 
ca şi oficierea nunţilor şi a înmormântărilor. 

Ceilalţi patriarhi de Răsărit au rămas doar cu drepturile 
religioase. 

După moartea lui Mahomed, situaţia creştinilor ortodocşi se 
înrăutăţeşte din ce în ce mai mult. Ei deveniseră numai toleraţi, 
nu aveau voie să facă propagandă creştină, iar combaterea 
credinţei musulmane era plătită cu viaţa. S-a interzis tragerea 
clopotelor, iar crucile au fost înlăturate de pe biserici. Multe 
biserici creştine, chiar în timpul lui Mahomed au fost transformate 
în moschei. Creştinii erau numiţi în derâdere „ghiauri 11 
(necredincioşi). Ei nu aveau voie să deschidă procese sau să 
depună mărturie într-un proces cu musulmanii. 



244 


Capitolul patru 


Cel mai inuman bir plătit de creştinii ortodocşi de pretu¬ 
tindeni a fost „birul sau darea sângelui". Consta din ridicarea 
copiilor din familiile cele mai bune pentru trupa de elită a ieni¬ 
cerilor. Pe lângă birul pe care creştinii îl plăteau, numit „haraci", 
lor li se răpeau copii. Apoi, creştinii trebuiau să dea dijme din 
produse, ce ajungeau până la 1/3 din recolta anuală. Ei nu puteau 
intra în administraţie, în armată, în funcţiile statului până nu se 
lepădau de credinţa creştină. Puteau însă să intre în serviciul 
militar, ca şi medici, interpreţi, secretari, agenţi fiscali etc. Erau 
supuşi urii şi fanatismului. 

Corveziile, atentatele asupra creştinilor, răpirile de copii pen¬ 
tru haremuri şi pentru a fi vânduţi ca sclavi pe pieţele Orientului, 
deveniseră la ordinea zilei, încât nimeni nu se mira de ele, ci le 
priveau, împlinindu-le cu supărare, dar fără nici un murmur. 

7. Fixarea cunoştinţelor 

Cât timp a durat asediul Constantinopolului? (Foarte puţin, dc la 
5 aprilie la 29 mai 1453). Cine a fost cuceritorul Bizanţului? 
(Mahomed al Il-lea). Ce srategie militară a adoptat el pentru 
cucerirea capitalei imperiale? (Şi-a consolidat artileria, folosind 
invenţia unor tunuri speciale de către Orban din Ungaria) Acesta 
era creştin? (Da, însă turcii l-au plătit foarte bine, mult mai bine 
decât i-au oferit bizantinii). Apusul creştin a venit în ajutorul 
capitalei creştine aflată în pericol de moarte? (In afară dc 
genovezi, nimeni nu a acordat nici un ajutor). De ce? (Fiindcă şi 
papa urmărea supunerea Bizanţului. Şi întrucât unirea propusă 
de Roma nu s-a realizat, Apusul a rămas ca un simplu spectator). 
Cum s-au comportat turcii cucerind capitala? (Dezastruos. Jaf şi 
prăpăd, cu o sălbatică cruzime. Mii de bărbaţi, femei şi copii au 
fost trecuţi prin ascuţişul săbiei, sau au fost vânduţi ca sclavi). 
Cum s-a comportat Mahomed al II-lea după cucerirea Constanti¬ 
nopolului? (Fiind un om instruit a depăşit cruzimea şi sălbăticia 
militarilor săi, stabilind ordinea). Care a fost soarta creştinilor? 
(Mahomed a căutat să stabilească poziţia patriarhiei ecumenice 
faţă de noii cuceritori, acordându-i anumite drepturi). Dar urmaşii 
săi? (Aceştia au fost mult mai duri, încât viaţa Bisericii creştine 
din Constantinopol devine din ce în ce mai grea). 

8. Aplicarea 

Odată cu căderea Constantinopolului sub turci, imperiul bizantin 
s-a stins. Dar numai politic, nu şi bisericesc şi cultural. Bizanţul 

în milenara sa existenţă a fost un izvor de viaţă creştină şi de 
organizare bisericească, şi în acelaşi timp un focar de cultură, 
încreştinarea multor popoare a venit din Bizanţ. Aceata s-a 
stabilizat în cultura lor, fiindcă păstra în sine valurile spirituale 
ale creştinismului. Biserica Ortodoxă Română nu şi-a întrerupt 
legăturile cu Patriarhia ecumenică din Constantinopol, sub as¬ 
pect organizatoric şi administrativ. Dar mai mult decât aceasta, 
cultura bizantină sub multiplele ei aspecte, s-a statornicit atât de 
mult în ţările legate de Bizanţ şi implicit la noi, încât pe drept 
cuvânt s-a spus că sub acest aspect Bizanţul nu a murit. El dăinuie 
afirmându-şi pe mai departe valorile culturale şi spirituale în 
secolele ce vor urma, încât se poate vorbi de „Bizanţ după Bizanţ' 1 
(Nicolae Iorga). 

9. Rugăciunea la ieşirea din clasă. 


Conciliul I si II Vatican 

9 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Statul papal, care dura din 754-755, a fost desfiinţat la 20 sep¬ 
tembrie 1870 prin pătrunderea în Roma a trupelor revoluţionarului 
J. Garibaldi, realizând unitatea Italiei sub regele Piemontului Vic¬ 
tor Emanuel al II-lea. 

5. Comunicarea subiectului lecţiei noi 

în astfel de împrejurări istorice, pentru a face să crească prestigiu 
papalităţii în lume, papa Pius al IX lea convoacă Conciliul I 
Vatican 

6. Dirijarea învăţării. însuşirea noilor cunoştinţe 

La Conciliul I Vatican deschis de papa Pius al IX-lea, din 1050 
episcopi cu drept de participare, s-au prezentat doar 700, adică 

două treimi. Au participat şi 60 prelaţi de rit oriental (uniţi cu 
Roma), cei mai mulţi din Orientul Apropiat. Protestanţii şi 
ortodocşii au refuzat participarea, motivând că nu e vorba de un 
conciliu ecumenic, care priveşte întreaga creştinătate, ci de un 
conciliu care priveşte Biserica Romano-Catolică. 

Problema care a creat discuţii înfierbântate a fost cea a 
infailibilităţii papale. Contra noii dogme se opun mulţi arhiepis¬ 
copi şi episcopi de mare prestigiu în Biserica Romano-Catolică. 
Arhiepiscopul croat de Agram (Zagreb) J.G. Strossmeyei se 
aruncă la picioarele papei cerându-i să nu proclame legea 
infailibilităţii, întrucât desfigurează adevărata fiinţă a Bisericii. 
Episcopul Guidi de Bologna invoca tradiţia Bisericii pentru a 
arăta că hotărârile papale trebuie să depindă de votul întregului 
conciliu. Papa Pius al IX replică scurt şi ferm: „io sono la 
tradizione“ (cu sunt tradiţia) şi „io sono la Chiesa“ (eu sunt Bise¬ 
rica). Protestul celor 136 dc episcopi nu a avut nici o finalitate, 
fiindcă la şedinţa din 18 iulie 1870, 535 de episcopi au votat în 
favoarea dogmei şi numai doi s-au opus. Prin această nouă dogmă 
papa deţine pe baza infailibilităţii „ex catedra" puterea în Bise¬ 
rica Romano Catolică. Aceasta înseamnă că papa se consideră 
infailibil (nu poate greşi), atunci când pronunţă un adevăr de 
credinţă şi de morală creştină. 

Această nouă dogmă a primatului papal şi a infailibilităţii 
papale a fost susţinută ca adevăr de învăţătură şi articol de credinţă 
şi papa Lcon al XlII-lea, urmaşul lui Pius al IX-lea care spunea 
că Conciliul „n-a introdus o învăţătură nouă, ci a afirmat credinţa 
cea veche şi constantă a tuturor secolelor". 

Hotărârea Conciliului I Vatican nu este însă conformă cu 
învăţătura apostolică, nici cu practica Bisericii apostolice, ştiut 
fiind că atunci când s-au ivit probleme în materie de credinţă şi 
de morală, Biserica a luat hotărâri în totalitatea ei. Aşa s-a 
întâmplat la sinodul de la Ierusalim din anul 50 (51), ca şi pe 
întreaga perioadă patristică a primului mileniu creştin. 

De fapt, după Marea Schismă de la 1054, diferenţierile dintre 
Biserica de Răsărit şi cea de Apus vor fi din ce în ce mai adânci, 
prin noile dogme proclamate de Biserica Romano- Catolică. 
Astfel, cu privire la preacinstirea Maicii Domnului s-a introdus 
dogma „imaculatei concepţii", potrivit căreia Sfânta Fecioară 
Maria s-a născut fără păcat strămoşesc. Deşi cinsteşte după 
cuviinţă pe Maica Domnului, Biserica Ortodoxă nu acceptă 
învăţătura, deoarece, potrivit cuvintelor apostolice „unul este 
mijlocitorul între Dumnezeu şi oameni, Cel ce s-a făcut om 
Hristos Dumnezeu" (I Timot^i 2, 15). 



Istoria bisericească universală 


247 7 

___ 

O altă dogmă proclamată de Biserica Romano Catolică este 
cea înălţării cu trupul la cer a Sfintei Fecioare Maria. 

Nemulţumirile faţă de hotărârile dogmatice proclamate de-a 
lungul vremii de către Biserica Romano-Catolică au răbufnit, 
creându-se în 1871 despărţirea de Roma a unor episcopi şi cle¬ 
rici catolici din Germania, Austria, Elveţia, Olanda, Anglia şi 
America. Noua Biserică, cea a Vechilor Catolici sau Vetero- 
Catolică se va uni cu Biserica de la Utrecht (Olanda), întemeiată 
în 1724, tot prin despărţirea de Biserica Romei. 

Primul congres al vechilor catolici germani a avut loc la 
Munchen, între 22-24 septembrie 1871. Biserica Vetero-Catolică 
s-a declarat autocefală şi s-a organizat aparte cu clerul, cu 
Liturghia şi cu Tainele ei, având ca model organizarea Bisericii 
Ortodoxe. Necăzând de acord cu primatul şi infailibilitatea pa¬ 
pală, noua Biserică introduce ca for de conducere sinodul, din 
care vor face parte atât clerici, cât şi laici. Cultul se va desfăşura 
în limba maternă. împărtăşirea credincioşilor se va face sub 
ambele forme (pâine şi vin). Celibatatul preoţilor şi chiar a 
episcopilor este suprimat. Postul este obligatoriu. 

La 24 septembrie 1889 Biserica vechilor catolici din 
Germania, Elveţia şi Olanda s-au organizat în Uniunea 
Internaţională a Vechilor Catolici sau Uniunea de la Utrecht, la 
care au aderat şi alte Biserici Vechi-Catolice din Europa şi 
America. Organul superior de conducere a Uniunii de la Utrecht 
este Conferinţa Internaţională Episcopală a Vechilor Catolici care 
ţine până azi congrese din doi în doi ani, la care participă şi Bise¬ 
rica Ortodoxă. Dată fiind apropierea Vechilor Catolici faţă de 
Biserica Ortodoxă, în urma mai multor întruniri, s-a căzut de 
acord asupra următoarelor învăţături de credinţă: canonul Sfintei 
Scripturi, cele şapte sinoade ecumenice, doctrina despre Sfânta 
Treime cu respingerea lui Filioque, Dumnezeu Tatăl fiind singurul 
principiu, cauză şi izvor în dumnezeiasca Treime, primirea celor 
şapte Taine, Preacinstirea Maicii Domnului, nu şi imaculata 
concepţie şi ridicarea cu trupul la cer, cinstirea icoanelor şi a 
moaştelor, rugăciunile pentru cei adormiţi în Domnul. Conciliul 
II Vatican s-a desfăşurat între 11 octombrie şi 7 decembrie 1965 
cu participarea a 2500 de episcopi romano-catolici din toate ţările 
lumii. Au participat ca observatori reprezentanţi ai Biserici 
Ortodoxe, a Vechilor Catolici, Biserica Anglicană şi 28 de 
Biserici şi Confesiuni protestante Conciliul s-a desfăşurat în patru 
sesiuni. în prima sesiune, patronată de papa Ioan al XXIIII-lea, 
s-a discutat despre Sfânta Liturghie şi s-a stabilit ca pe viitor 
Missa catolică să fie săvârşită în limbile naţionale. 

Tema principală a sesiunii a doua a fost despre Biserică. Papa 
loan al XXIIII-lea pune în circulaţie aşa-zisul „aggiornamento“ 
= „aducere la zi“, socotind că Biserica trebuie să fie în pas cu 
noile probleme ale lumii contemporane. 

După moartea papei loan al XXIIII-lea, sesiunea a treia a 
fost patronată de noul papă Paul al Vl-lea. Tema a fost tot despre 
Biserică, cu specială privire la ecumenism şi la Bisericile 
Orientale Catolice. 

O atenţie deosebită se acordă „colegialităţii episcopale 41 , 
privind raportul dintre autoritatea papală şi autoritatea Colegiului 
episcopilor. S-a spus că după cum Petru, fruntaşul apostolilor şi 
ceilalţi apostoli au format „colegiul apostolic 11 , tot aşa pontificele 
roman, succesorul lui Petru, şi episcopii, succesorii apostolilor, 
se unesc între ci, formând un colegiu. „Colegiul însă, sau Corpul 
episcopilor, nu are autoritate decât numai împreună cu pontificele 
roman, succesorul lui Petru, care este socotit capul său, iar puterea 
primatului acestuia rămâne întreagă asupra tuturor, fie pastori, 
fie credincioşi. Pontificele roman, ca succesor al lui Petru, este 
principiul şi temelia unităţii, fie a episcopilor, fie a mulţimii cre¬ 
dincioşilor". 

Din acest text rezultă cu claritate afirmarea primatului şi a 
infalibilitâţii papale. 

Sesiunea a patra s-a ocupat cu problema cu care este 
confruntată lumea contemporană, precum: libertatea religioasă. 
Monahismul, educaţia creştină, problema evreilor, apostolatul 
laicilor, misiunile creştine. 

în ziua de 7 decembrie 1965 s-a citit concomitent în catedrala 
„Sfântul Petru" din Roma şi în catedrala „Sfântul Gheorghe" din 
Constantinopol, declaraţia comună semnată de papa Paul al VI- 
lea şi pariarhul Atenagoras I al Constantinopolului, de ridicare a 
excomunicărilor reciproce, care au oficializat marea schismă din 
iulie 1054. Practic, schisma este anulată, dar deosebirile dintre 
cele două Biserici s-au adâncit atât de mult, încât, se recunoaşte 
în declaraţie că acestea pot fi depăşite numai „prin lucrarea 
Sfântul Duh, graţie curăţiei inimilor, regretul nedreptăţilor 
istorice, precum şi printr-o viaţă activă de a se ajunge la înţe¬ 
legerea şi expresia comună a credinţei şi a cerinţelor ei". 

7. Fixarea cunoştinţelor 

> 5 

Ce a determinat convocarea sinodului Vatican I? (Slăbind puterea 
statului Vatican în exterior, s-a căutat consolidarea poziţiei papale 
în interiorul creştinismului). Care este dogma principală menită 




Istoria bisericească universală 


249 


să consolideze poziţia suveranului pontif? (Este dogma primatului 
şi a infailibilităţii papale). S-a reuşit acest lucru? (în parte s-a 
reuşit, dar nemulţumirea a răbufnit şi s-a concretizat prin apariţia 
vechilor catolici, care se declară dornici să menţină tradiţia apos¬ 
tolică a Bisericii creştine). Manifestând această dorinţă, de cine 
s-au apropiat? (De Biserica Ortodoxă). Când s-a desfăşurat 
Conciliul Vatican II? (între 1962-1965). Ce hotărâre a luat acest 
Conciliu cu privire la biserică şi la primatul şi infailibilitatea 
papală? (S-a stabilit că hotărârile se iau în Biserică de către 
„colegiul episcopilor", dar acesta nu poate activa decât în prezenţa 
papei ca şi conducător al lui). Ce alte probleme ale Bisericii a 
avut în atenţie conciliul Vatican 11? (Probleme cu care se 
confrunta lumea contemporană, faţă de care Biserica nu poate 
rămâne indiferentă). Ce formulă a fost pusă în circulaţie privind 
acest aspect? (Expresia ,,aggiornamento‘\ care înseamnă „aducere 
la zi“. adică nevoia dc implicare a Bisericii în problemele zilei). 
Ce act a marcat sfârşitul Conciliului Vatican II? (Declaraţia 
comună din 7 decembrie 1965 semnată dc papa Paul al Vl-lca şi 
patriarhul Atenagoras 1 al Constanlinopolului şi citită concomitent 
în catedrala „Sfântul Petru" din Roma şi „Sfântul Ghcorghe" din 
Constantinopol, prin caic s-a ridicat excomunicarea reciprocă 
dintre cele două Biserici, care a determinat marea schismă din 
1054). S-a anulat schisma şi cele două Biserici au devenit una? 
(Ca act istoric schisma a fost ridicată, dar ca realitate spirituală, 
acest act istoric rămâne o perspectivă de viitor...). 

8. Rugăciunea la ieşirea din clasă. 


Mişcarea ecumenică 

5 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

înainte de a se despărţi de Sfinţii Apostoli, Mântuitorul le-a lăsat 
o poruncă sfântă, asemenea unui testament al Său: „Poruncă nouă 
vă dau: să vă iubiţi unul pe altul. Precum v-am iubit eu pe voi, 

aşa să vă iubiţi şi voi unul pe altul. După aceasta vor cunoaşte 
toţi că sunteţi ucenicii mei, dacă veţi avea dragoste între voi“ 
(Ioan 13, 34-35). Şi s-a rugat apoi la Tatăl zicând: „Şi nu numai 
pentru aceştia mă rog, ci şi pentru cei ce vor crede în mine, prin 
cuvântul lor, ca toţi să fie una, precum tu, Părinte, în mine şi eu 
în tine, aşa şi aceştia în noi să fie una, ca să creadă lumea că tu 
mai trimis" (Ioan 17, 20-21). 

5. Comunicarea subiectului lecţiei noi 

Conştienţi că nu au împlinit această poruncă a Domnului, dar şi 
că au datoria să o împlinească s-a format mişcarea ecumenică, 
de refacere a unităţii creştine, la care ne vom referi în cele ce 
urmează. 

6. Dirijarea învăţării. însuşirea noilor cunoştinţe 

Mişcarea ecumenică ca acţiune mondială menită să militeze pen¬ 
tru unitatea creştină îşi are originea în lumea anglicană şi protes¬ 
tantă. 

Astfel în 1864 a luat fiinţă Asociaţia Bisericilor Anglicană 
şi Răsăriteană. 

în 1902 patriarhul ecumenic Ioachim al 11-lea cerea 
Bisericilor ortodoxe să caute „puncte de întâlnire şi de contact" 
cu Bisericile Romano-Catolice şi Protestante. 

în 1910 a luat fiinţă Consiliul Misionar Internaţional care a 
ţinut prima conferinţă internaţională la Edinburg în Scoţia. 

La 2 august 1914 s-a înfiinţat asociaţia mondială pentru 
promovarea înfrăţirii popoarelor prin Biserici. 

Aceste iniţiative s-au amplificat şi s-au constituit sub numele 
de Mişcarea ecumenică, din 1920, în două grupări principale: 

1. Gruparea creştinismului practic numit: Life and Work = Viaţă 
şi acţiune. 

2. Gruparea doctrinară numită: Faith and Order = Credinţă şi 
organizare. 

Aceste două grupări au funcţionat separat până în 1948. Dar 
încă din 1937 s-a produs unirea celor două grupări, dar nu a putut 
fi pusă în aplicare din cauza celui de al doilea război mondial. 
La 22 august 1948 Adunarea generală ecumenică de la Amsterdam 
se constituie în Consiliul Ecumenic al Bisericilor, care se definea 
ca o asociaţie frăţească de Biserici, care primesc pe Domnul Iisus 
Hristos ca Mântuitor. 

Prima Adunare generală de la Amsterdam, ţinută între 23 
august -5 septembrie 1948 a avut ca temă: „Planul lui Dumne¬ 
zeu şi situaţia prezentă a omului". Biserica este privită atât sub 
aspect duhovnicesc, cât şi sub aspect instituţional. La această 
Adunare de constituire a Consiliului ecumenic (mondial) al 
Bisericilor au participat 351 de delegaţi din partea a 147 de 
Biserici, din 44 de ţări. Participarea Bisericilor ortodoxe a fost 
slabă, deoarece între 8-18 iulie 1948 a avut loc la Moscova 
Conferinţa interortodoxă care a hotărât că Bisericile ortodoxe 
(aflate sub dominaţie comunistă) refuză participarea, întrucât 
socotesc că mişcarea ecumenică are orientare social-po 1 itică. 

Biserica Romano-Catolică a refuzat încă din 1 928 să participe 
la mişcarea ecumenică. Ea se consideră „Ecclesia mater" (Bise¬ 
rica mamă) şi nu acceptă discuţii asupra unirii Bisericilor. 
Unitatea creştină poate avea doar o singură direcţie: revenirea la 
„staulul lui Petru", adică la integrarea tuturor credinţelor creştine 
în catolicismul roman. 

In 1952 patriarhul ecumenic Atcnagoras I al Constantinopo- 
lului recomandă tuturor Bisericilor Ortodoxe să participe la 
mişcarea ecumenică. Cu timpul şi Biserica Romano-Catolică a 
adoptat o acţiune dc bunăvoinţă faţă de mişcarea ecumenică, 
admiţând participarea neoficială ca observatori în cadrul 
Consiliului ecumenic al Bisericilor, iar din 1952 s-a creat în lumea 
catolică „Secretariatul pentru unitatea creştinilor", pus sub 
preşedenţia cardinalului Augustin Bea. De menţionat este faptul 
că din 1954 ia fiinţă Institutul ecumenic de la Bossey (Elveţia) 
pentru a consolida dialogul dintre creştini printr-o mai apropiată 
cunoaştere reciprocă. 

Adunarea generală a Consiliului Ecumenic al Bisericilor a 
avut loc la Evanston (S.U.A.) între 15 şi 31 iulie 1954. Tema a 
fost: Hristos — singura speranţă a lumii. Au fost reprezentate 
163 de Biserici. Au participat şi unele Biserici Ortodoxe, iar Bise¬ 
rica Romano-Catolică a participat ca observator. Bisericile 
Ortodoxe au criticat poziţia protestantă care consideră Bisericile 
asemenea unui om păcătos, dar mântuit. 

A treia Adunare generală al Consiliului Ecumenic al 
Bisericilor a avut loc la New-Delhi, India, între 18 noiebrie şi 6 
decembrie 1961. Tema a fost „Iisus Hristos lumina lumii". La 
această Adunare generală, Consiliul Internaţional al Misiunilor 
a fost integrat în Consiliul Ecumenic al Biseircilor. Au fost primi¬ 
te ca membre între altele, şi Bisericile Ortodoxe: Rusă, Română, 
Bulgară, Polonă şi apoi Sârbă. 

La această Adunare s-a stabilit câ Consiliul Ecumenic al 
Bisericilor are simpla menire de a ajuta Bisericile să-şi găsească 
unitatea în Hristos. El nu este şi niciodată nu trebuie să devină o 
supra Biserică, care să decidă asupra poziţiei Bisericilor 
participante, sau să ia hotărâri asupra poziţiei lor. 

A patra Adunare generală a Consiliului Ecumenic al 
Bisericilor s-a ţinut la Uppsala (Suedia) între 4-20 iulie 1968, 
tema fiind „Iată, eu înoiesc toate“ (Apocalipsa 21, 5-6). Au 
participat peste 2000 de delegaţi în numele a 232 Biserici 
membre, din 80 de ţări. S-a publicat la sfârşit un mesaj în care se 
face apel la unirea tuturor creştinilor spre „a se anticipa împărăţia 
lui Dumnezeu, făcând vizibil de pe acum ceva din cele ce va 
înnoi Dumnezeu". 

A cincia Adunare generală a Consiliului Ecumenic al 
Bisericilor s-a ţinut la Nairobi (Kenya) între 23 noiembrie şi 10 
decembrie 1975, având ca temă: Iisus Hristos liberează şi uneşte. 
Au fost de faţă 2500 de participanţi. Bisericile Ortodoxe au 
combătut intenţia Bisericilor protestante şi anglicane de a 
transforma Consiliul Ecumenic al Bisericilor într-un sinod 
ecumenic, deoarece atât protestanţii cât şi denominaţiunilc 
neoprotestantc nu au primit harul Duhului Sfânt prin succesiunea 
apostolică. 

A şasea Adunare generală a Consiliului Ecumenic al Bise¬ 
ricilor s-a ţinut la Vancouver (Canada) între 24 iulie - 10 august 
1983. Au participat 3000 de persoane. Tema principală a fost: 
„Iisus Hristos, viaţa lumii". 

A şaptea Adunare generală a Consiliului Ecumenic al 
Bisericilor s-a ţinut între 7-20 februarie 1991 la Canberra (Aus¬ 
tralia) în prezenţa a 826 delegaţi reprezentând 316 Biserici şi 
grupări religioase. Tema a fost: „Vino, Duhule Sfânt şi reînnoieşte 
întreaga creaţie". 

în mesajul Adunării se arată: „...Noi, cei care formăm 
Bisericile membre al Consiliului, trăim încă despărţirea dintre 
noi. împăcarea dintre Biserici n-a fost încă înfăptuită. Totuşi, în 
mijlocul mişcării ecumenice ne-a fost dat să ieşim din izolare şi 
să intrăm într-o comunitate solidară: ne simţim din ce în ce mai 
răspunzători unii faţă de alţii, în bucurie şi în suferinţă. Sub con¬ 
ducerea Sfântul Duh, încercăm să ne asumăm responsabilităţile 
unii faţă de alţii şi înaintea Domnului nostru Iisus Hristos care 
s-a rugat ca „toţi să fie una" (Ioan 17, 20). Noi ştim însă, că 
plenitudinea împăcării este darul lui Dumnezeu şi că nu poate 
deveni a noastră decât dacă suntem transformaţi şi sfinţiţi de 
Duhul Sfânt". 

7. Fixarea cunoştinţelor 

? •> 

Prin ce este reprezentată mişcarea ecumenică menită să conducă 
la unitatea creştină? (Prin Consiliul Ecumenic al Bisericilor). 
Când a fost creat Consiliul Ecumenic al Bisericilor? (A fost înte¬ 
meiat în 1937, dar activează din 1948). Care sunt Adunările gene¬ 
rale ale Consiliului Ecumenic al Bisericilor şi când a avut loc? 
(Prima Adunare a avut loc în 1948 la Amsterdam; a doua la 
Evanson în 1954; a treia la New-Delhi în 1961; a patra la Uppsala 
în 1968; a cincia la Nairobi, în 1975; a şasea la Vancouver în 
1983; a şaptea la Canberra în 1991). De când participă Biserica 
noastră cu membri în Consiliul Ecumenic al Bisericilor? (Din 
1961— dc la Adunarea generală de la New-Delhi). Consiliul 
Ecumenic al Bisericilor are valoarea unui sinod ecumenic, care 
să stabilească învăţătura de credinţă obligatorie pentru toate Bise¬ 
ricile participante? (Nu. Consiliul ecumenic nu este supra-Bise- 
rică. El arc simpla menire dc a apropia pe creştini şi a-i ajuta să 
meargă pe drumul unităţii în Hristos). 

8. Aplicarea 

Foarte mulţi dintre creştini nu sunt dc acord cu dezbinarea dintre 
ei, susţinând că ei cred cu toţii în acelaşi Dumnezeu şi în Fiul 
Său care s-a jertfit pentru toţi, fără nici o deosebire. Ei se bucură, 
de pildă, când sărbătoresc toţi creştinii pastile la aceeaşi dată şi 
sunt mâhniţi că acest fapt nu se întâmplă în fiecare an. Există 
însă din nefericire şi o altă tabără, care cultivă prozelitismul, 
făcând mult caz de faptul că mântuirea o obţin numai aceia care 
aderă la credinţa propovăduită de ei. Deşi minoritari, aceştia 
cultivă discordie şi ura între închinătorii Domnului. în fond, noi 
toţi cei ce ne numim creştini trebuie să fim împlinitorii poruncii 
de unitate pe care ne-a lăsat-o Domnul şi pentru care El s-a rugat 
în cea mai înălţătoare rugăciune rostită vreodată în lume. Se 
cuvine să căutăm şi să adâncim totdeauna ceea ce ne apropie, nu 
ceea ce ne desparte, şi necontenit să ne rugăm pentru unitatea 
creştină, ştiut fiind că „ceea ce la oameni este cu neputinţă, este 
cu putinţă la Dumnezeu". 



9. Rugăciunea la ieşirea din clasă. 

întemeierea bisericii creştine pe 
teritoriul tării noastre 

5 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

împlinind porunca Mântuitorului de a propovădui Evanghelia, la 
toată făptura, după pogorârea Sfântului Duh, Sfinţii Apostoli s- 
au răspândit în toata lumea spre a întemeia Biserici creştine. 
Remarcabilă s-a făcut activitatea sfântului Apostol Pavcl, care 
în cele trei călătorii misionare a răspândit Evanghelia, întemeind 
Biserici creştine în cele mai importante centre politice şi culturale 
ale lumii vechi. Dar şi ceilalţi Sfinţi Apostoli s-au dovedit activi 
în răspândirea Evangheliei lui Hristos în lumea păgână. Astfel, 
cunoscutul istoric bisericesc Eusebiu de Cezarcca ne-a lasat 
mărturia unei tradiţii potrivit căreia Sfântul Apostol Andrei a 
propovăduit Evanghelia şi a întemeiat Biserica creştină din Sciţia 
Minor (Dobrogea de azi), ca şi în cetăţile greceşti de pe ţărmul 
Mării Negre. 

5. Comunicarea subiectului lecţiei noi 

Având origine apostolică, vom vedea în cele ce urmează cum s-a 
răspândit Biserica creştină pe teritoriul ţării noastre, folosind 
dovezi istorice, lingvistice şi arheologice. 

6. Dirijarea învăţării. însuşirea noilor cunoştinţe 

Propovăduind pe ţărmurile Pontului Euxin Evanghelia, Sfântul 
Apostol Andrei a întemeiat comunităţi creştine, rânduind episcopi 
şi preoţi ca să-i continue activitatea de mântuire a credincioşilor. 
Dar creştinismul s-a răspândit pe teritoriul ţării noastre încă din 
cele mai vechi timpuri. Astfel, odată cu cucerirea Daciei de către 
romani, Traian a adus colonişti şi unităţi militare „din tot imperiul 
roman" (cum spune Eutropiu): din Moesia, Iliria, Panonia, Siria, 
Asia Mica. Iar pentru paza noii provincii a adus Legiunea a XIII-a 
Gemina, aşezată la Apulum (Alba Iulia), sau Legiunea a V-a 
Macedoneana, aşezată la Potaissa (Turda), când Dacia a fost 

ameninţată de popoarele migratoare. Au venit apoi şi negustori 
din toate părţile imperiului roman. Printre coloniştii, militarii şi 
negustorii veniţi aici erau fără îndoială şi mulţi creştini. Unii 
rămânând pe aceste meleaguri şi întemeind familii, au statornicit 
şi noua învăţătură creştină. Mulţi istorici amintesc şi de venirea 
goţilor (popor migrator de origine germanică) în Dacia, care în 
cursul expediţiilor efectuate în Asia Mica şi Balcani, au luat 
numeroşi captivi, printre care erau şi creştini, chiar şi preoţi, 
care s-au statornicit printre daco-romani. 

Unii scriitori creştini din secolele II şi III arată clar că 
Evanghelia se răspândise în toată lumea, şi că „nu există nici un 
neam, fie trăind în căruţe şi în corturi şi crescând vite, la care să 
nu se facă rugăciuni în numele lui Hristos" (Sfântul Iustin 
Martirul şi Filozoful). Alţii scriu că „Hristos stăpâneşte şi în 
ţinuturile sarmaţilor, dacilor şi sciţilor* 1 (Tertulian). 

Vechimea creştinismului la daco-romani este dovedită şi prin 
argumentul lingvistic. Aproape toate cuvintele care definesc 
credinţa şi cultul creştin au fost create în secolele 11-IV, iar noi 
le-am primit prin intermediul limbii latine vulgare, impusă dc 
cuceritori şi devenită limba noului popor care se forma. Aşa avem 
cuvintele: a boteza, altar, creştin, cruce, duminică, cuminecare, 
părinte, rugăciune; sau cu compusul „sfânt" (de la „sanctus") 
devenit propriu limbii române în combinaţie cu numele sfântu¬ 
lui, precum: Sântion, Sântoader, Sântgeorgiu, Sânnicoară, 
Sântana, etc. Interesant este faptul ca 90% din cuvintele cuprinse 
în Simbolul de credinţă şi în rugăciunea „Tatăl nostru" sunt de 
origine latină. Aceasta nu înseamnă însă că noul popor care se 
forma a fost încreştinat prin misionari apuseni, latini, fiindcă 
într-o astfel de situaţie Biserica Apuseană ne-ar fi impus termenii 
ei, mai ales că aveam aceeaşi limbă. 

Mai avem apoi şi cuvinte păgâne intrate în terminologia 
creştină, care şi-au schimbat însă înţelesul potrivit noii realităţi 
pe care o definea. Aşa avem cuvântul „biserică", privit ca locaş 
de închinare, de la „basilică", având iniţial utilitatea de casă de 
judecată. întrucât aceste case de judecată au fost oferite de 
Constantin cel Mare creştinilor, prin noua lor utilizare, ele devin 
locaşuri de cult şi primesc un înţeles specific creştin. La fel „Dum¬ 
nezeu", de la „Domine-Deus"; „sărbătoare" de la „dies servatoria" 
(zile închinate zeilor protectori omului), „Floriile" de la 
„Floralia", sărbătoarea florilor, Rusaliile, de la „Rosalia", 
sărbătoarea pomenirii morţilor, odată cu înflorirea trandafirilor 
(„roşa"). Pe lângă aceasta, mai remarcăm faptul că dacă 
vocabularul privind credin^. şi datinile sunt de origine latină, 

cel privind organizarea şi cultul bisericesc sunt mai mult de 
origine slavă, ceea ce înseamnă că Biserica ca instituţie sacră s-a 
întemeiat pe teritoriul ţării noastre înainte de venirea slavilor. 

Pe de altă parte, odată cu declanşarea persecuţiilor împotriva 
creştinilor apar încă din secolul II martiri atât din cadrul armatei, 
cât şi din restul populaţiei daco-romane. Numărul celor care şi-au 
dat viaţa pentru Evanghelia lui Hristos se înmulţesc tot mai mult 
în secolele III şi IV, ceea ce înseamnă că în acest timp 
creştinisinul era generalizat pe teritoriul ţării noastre. 

Privind apoi descoperirile arheologice constatăm că ele 
constituie mărturii grăitoare ale continuităţii populaţiei daco-ro- 
mane pe teritoriul ţării noastre, creştinismul prinzând rădăcini 
în Dacia şi Sciţia Mică în secolele IV-VI, având legături tot mai 
consistente cu Răsăritul creştin Ortodox. 

7. Fixarea cunoştinţelor 

Din cele până aici tratate vedem că Biserica creştină întemeiată 
pe teritoriul ţării noastre este de origine apostolică dezvoltându-se 
şi răspândindu-se odată cu formarea poporului român, prin 
coloniştii, militarii, negustorii şi captivii creştini aduşi aici de 
popoarele migratoare din întreg imperiul roman. Argumentul 
lingvistic constituie o dovadă incontestabilă a stabilităţii 
creştinismului pe teritoriul patriei noastre odată cu formarea 
limbii române din limba latină vulgară, iar numărul martirilor 
mereu crescut din timpul persecuţiilor demonstrează răspândirea 
Bisericiii creştine pe o zonă tot mai vastă. Descoperirile 
arheologice vin cu un argument în plus spre a preciza orientarea 
Bisericii creştine statornicită pe aceste meleaguri spre Răsăritul 
Ortodox Bizantin. 

8. Temă pentru acasă 

Se va lectura despre martirii creştini din ţinuturile daco-romane. 

9. Rugăciunea la ieşirea din clasă. 

Organizarea bisericească în ţinuturile 
Dunărene până la sfârşitul secolului VI 

1. Rugăciunea la intrarea în clasă 

2. Organizarea clasei pentru lecţie 

3. Verificarea cunoştinţelor predate anterior 

4. Legătura cu lecţia precedentă sau cu 
cunoştinţele anterioare 

Viaţa creştină de pe pământul locuit azi de români a cunoscut 
încă de la întemeierea Bisericii prin propovăduirea Sfântului 
Apostol Andrei, o dezvoltare sub aceeaşi influenţă bizantină, fiind 
menţionată chiar în documentele sinoadelor ecumenice. 

5. Comunicarea subiectului lecţiei noi 

Datorită faptului că viaţa bisericească s-a dezvoltat cu precădere 
în ţinuturile dunărene, vom urmări organizarea ei până la sfârşi¬ 
tul secolului VI. 

6. Dirijarea învăţării. însuşirea noilor cunoştinţe 

Din documentele sinodului I ecumenic (Nicea, 325), printre cei 
318 participanţi, au fost şi episcopi din ţinuturile dunărene. 
Printre aceştia este numit Dominius din Sirmium, Protogenes din 
Sardica (azi Sofia), Dacus din Scupi (provincia Dardania). 
Desigur, nu a lipsit nici episcopul de la Tomis (Constanţa). Alte 
centre episcopale cunoscute în această perioadă sunt: Mursa şi 
Sirmium (azi Mitroviţa în Iugoslavia), Aquae, Bononia (azi 
Vidin), Naisus (azi Niş în Iugoslavia), Remesiana (azi Bela 
Palanca în Iugoslavia), etc. Pătrunzând aici erezia lui Arie (care 
tăgăduia dumnezeirea Fiului), condamnată de sinodul I ecumenic, 
s-au „contaminat 11 de ea şi unii din episcopii aflaţi pe eceste 
meleaguri. Se cunosc astfel dintre ei: Valens din Mursa şi 
Ursacius din Singidunum. Pentru combaterea arianismilui s-au 
constituit şi două sinoade locale. Unul a fost la Sardica în 343, 
la care au participat 170 de episcopi. Pe aici a trecut, reîntorcân- 
du-se din exil, Sfântul Antonie cel Mare, apărătorul otrodoxiei 
la primul sinod ecumenic. El a petrecut Sfintele Paşti ale anului 
344 în oraşul Naius. 

Alt sinod a avut loc la Sirmium în anul 378, condus de Sfântul 
Ambrozie al Milanului şi de episcopul Anemius din Sirmium. 
La sinod a luat parte şi împăratul Graţian. Desigur că din aceste 
părţi treceau în fosta Dacie Troianâ mulţi misionari, convertind 
la noua credinţă pe mulţi plugari şi păstori daco-romani. 
Creştinismul s-a răspândit în nordul Dunării în limba latină, sub 
forma lui ortodoxă. 

Este cunoscut faptul că în Biserica veche între secolele III— 
XI existau aşa-numiţii horepiscopi, adică episcopi de sat. Ei luau 
din împuternicirea episcopilor din cetatea de scaun, având 
misiunea de a hirotoni clerul bisericesc, a sfinţi locaşurile de 
cult şi a organiza viaţa bisericească acolo unde au fost repartizaţi, 
în cetatea de scaun existau pe lângă episcopi şi episcopii 
misionari. Atât episcopul „titular 11 cât şi cei misionari, precum 
şi horepiscopii îndeplineau şi activitatea de catehizare a fraţilor 
aflaţi în nordul Dunării. 

Se cunoaşte documentar că până la marea penetraţie avaro- 
slavâ în Dobrogea, spre Balcani, din 602, în Scytia Minor existau 
la începutul secolului VI, 14 scaune episcopale aflate sub 
jurisdicţia Constantinopolului. Una din Episcopiile atestate 
documentar, ai cărei episcopi îi cunoaştem ca participanţi la 
primele cinci sinoade ecumenice, este Episcopia Tomisului. 

Primul episcop se numea Efrem. El moare ca martir pe timpul 
persecuţiilor romane îndreptate împotriva creştinilor, în 7 martie 
304. 

Tot pentru credinţa creştină vor muri şi urmaşii lui, episcopii 
Evangelius şi Tit. Episcopul Vetrarion, care a urmat, a fost 
surghiunit de împăratul Valens fiindcă nu a vrut să treacă la arieni. 
De teama unei răscoale este însă repus în scaun. 

Episcopul Gherontie (Terentius) participă la lucrările 
sinodului II ecumenic'(ConstantinopoI 381), fiind remarcat de 
împărat pentru convingerile lui ortodoxe. I-a urmat episcopul 
Teotim, om învăţat şi cu viaţă sfântă. La sinodul III ecumenic 
(Efes 431) participă pentru a mărturisi ortodoxia contra ereticului 
Nestorie, episcopul Timotei. Episcopul Alexandru a semnat 
documentele ortodoxe împotriva ereziei monofizite a lui Eutihie, 
la sinodul IV ecumenic (Calcedon 451). 

Numele ultimului episcop cunoscut la Tomis este Valenti- 
nian. Era un om învăţat, întreţinând corespondenţă pe probleme 
controversate de credinţă cu papa Vigilius al Romei. Nu a luat 
parte la sinodul V ecumenic (Constantinopol 553), dar i s-a 
pomenit numele. Dintre teologii din Scytia Minor amintim în 
primul rând pe Sfântul Ioan Casian. Este hirotonit diacon de către 

Sfântul Ioan Gură de Aur. în tinereţe se află la Betleenr, apoi în 
Egipt şi la Roma, întemeind o mănăstire de maici la Marsilia 
(Franţa), promovând astfel monahismul din Răsărit în Apus. 

Un alt călugăr învăţat din părţile Dobrogei a fost Dionisie 
Euxiguul (cel Mic). El a pus bazele erei creştine, numărând pen¬ 
tru prima dată anii de la naşterea lui Hristos, dar cu o greşeală de 
4 ani. 

Dat fiind faptul că organizarea administrativ bisericească s-a 
orientat după cea de stat, episcopiile din aceste teritorii au fost 
incluse sub jurisdicţia Patriarhiei Constantinopolului, potrivit 
canonului 3 de la sinodul II ecumenic şi 28 de la sinodul IV 
ecumenic. împăratul bizantin Justinian transformă satul său na¬ 
tal intr-un oraş înfloritor numit Justiniana Prima (aflat la 40 Km 
de Niş - Iugoslavia). Prin Novela XI din 535 întemeiază aici o 
Arhiepiscopie, având sub jurisdicţia sa 25 de eparhii. Fără 
îndoială că misionarii de aici au dus noua învăţătură şi daco-ro- 
manilor aflaţi în nordul Dunării, care vorbeau aceeaşi limbă. 

7. Fixarea cunoştinţelor 

Cum a fost organizată viaţa bisericească în ţinuturile dunărene 
până la sfârşitul secolului al Vl-lea? (în episcopii, organizate 
după modelul ortodox, fiindcă se aflau sub jurisdicţia Bizanţului). 
Câte episcopii au fost? (14 episcopii). Despre care dintre ele avem 
documente sigure că a fost temeinic organizată? (Episcopia 
Tomis). Cunoaştem numele episcopilor? (Le cunoaştem din chiar 
documentele sinoadelor ecumenice la care au participat). Care 
sunt cele mai reprezentative nume? (Efrem, Vetrarion, Gherontie, 
Teotim, Timotei, Alexandru, Valentinian). Mai sunt şi alte nume 
de personalităţi bisericeşti care provin de pe aceste meleaguri? 
(Sunt reţinute în special numele Sfântului Ioan Casian care a 
introdus monahismul răsăritean în Apus, şi Dionisie Exiguul care 
a alcătuit prima numărătoare a anilor, începând cu naşterea 
Domnului. Numărătoarea are însă o greşeală de 4 ani). Temeinica 
organizare a vieţii bisericeşti de la Dunăre, asupra cui a exercitat 
o influenţă creştină benefică? (Asupra locuitorilor din nordul 
Dunării care vorbeau aceeaşi limbă. 

8. Aplicarea 

Fiind păstrători fideli ai credinţei ortodoxe, prin combaterea 
arianismului, creştinii din părţile dunărene au contribuit la 
statornicia credinţei cele acevărate. Pe de altă parte, prin 

răspândirea creştinismului în nordul Dunării s-a creat unitatea 
de simţire a tuturor mărturisitorilor Domnului după modelul oferit 
de Bizanţ. 

9. Rugăciunea la ieşirea din clasă. 


Martiri din Ţinuturile Dunărene 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

începând cu Nero (54-68) mulţi împăraţi romani au dezlănţuit 
persecuţii sângeroase împotriva creştinilor, care au durat până la 
edictul de la Milan, emis de împăratul Constantin, la 313, prin 
care creştinismul deţine, asemenea celorlalte religii din imperiul 
roman, dreptul de a-şi exercita învăţătura, morala şi cultul. 

Faptul că în această perioadă creştinismul de rit bizantin era 
bine consolidat în ţinuturile dunărene o dovedesc şi martirii care 
au murit pentru credinţa lor. 

5. Comunicarea subiectului lecţiei noi 

In cele ce urmează vom reţine câteva nume ale martirilor din 
ţinuturile dunărene. 

6. Dirijarea învăţării. însuşirea noilor cunoştinţe 

De la început se cuvine să precizăm că numele celor mai mulţi 
dintre martiri a rămas necunoscut. Slujitori ai altarului, militari, 
simpli credincioşi, bărbaţi şi femei de diferite îndeletniciri au 
plătit cu sângele lor mărturisirea credinţei în Hristos. Numărul 
lor este necunoscut. La fel şi numele tuturor acestora numai 
Dumnezeu îl cunoaşte. El care le-a dat răsplata fericirii veşnice. 
Noi vom face doar pomenirea acelor eroi ai credinţei creştine ale 
căror nume au rămas înscrise în documentele istorice ale vremii, 
sau au fost date la iveală cu prilejul descoperirilor arheologice. 

Astfel, în sudul Dunării, la Sirmium (Mitroviţa de azi) au 
pătimit pentru Hristos preotul Montanus şi soţia sa Maxima, apoi 
episcopul Irineu şi încă 40 de creştini au fost înecaţi în râul Sava. 

în Moesia Inferior, părţile răsăritene ale Bulgariei de azi, 
întâlnim mulţi martiri daco-romani în oraşul Durostorum. Vom 
pomeni numele soldaţilor Pasicrat şi Valentin, care nu au vrut să 
aducă jertfă zeilor. Apoi soldaţii Marcian şi Nicandru, la care se 
mai adaugă încă 47 de ostaşi. La 28 aprilire 304 au fost martirizaţi 
şi trei ţărani din jurul Durostorului. 

în Scythia Minor, Dobrogea de azi, cunoaştem numele 
episcopului Efrem din Tomis (Constanţa de azi). în cetatea 
Axiopolis (lângă Cernavodă de azi) sunt menţionaţi trei martiri: 
Chirie, Chindeas şi Darius. Moaştele acestuia din urmă se 
păstrează la Ancona (Italia). 

Se ştie că după retragerea trupelor romane din nordul şi sudul 
Dunării, de către Aurelian, Dacia a fost ocupată de goţi. Muln 
dintre ei erau creştini, dar numărul creştinilor goţi s-au inmunu 
sub influenţa populaţiei daco-romane autohtone. Creştinii goţi 
din Dacia aveau chiar organizaţie bisericească, dovadă fiind faptul 
că în documentele primului sinod ecumenic de la Nicea, din 325 
este pomenit episcopul Tcofil, zis „al Goţiei“. Aici a făcut misiune 
creştină printre goţi Ulfila, predicând în limbile gotică, latină şi 
greacă. El a tradus chiar Biblia în limba gotică şi a ajuns episcopul 
lor. 

Regele goţilor Atanaric porneşte persecuţie împotriva 
creştinilor, suspectându-i că ar avea legături cu imperiul roman, 
în această persecuţie primeşte moarte martirică Nichita, ars de 
viu, şi Sfântul Sava, înecat în râul Muscos (Buzău). 

Vrednice de amintit sunt recentele descoperiri arheologice 
din 1971, de la Niculiţel (jud. Tulcea). în cripta aşezată sub altarul 
unei bazilici poleocreştine au fost descoperite moaştele a patru 
martiri: Zoticos, Attalos, Kamasis şi Filippos, depuse şi păstrate 
la biserica mănăstirii Cocoş (jud Tulcea). 

7. Fixarea cunoştinţelor 

Ce dovadă avem că în sudul şi în nordul Dunării creştinismul era 
bine consolidat? (Faptul că aici existau organizaţi episcopale, 
precum şi mulţi martiri). Cunoaştem numărul acestora? (Nu-1 
cunoaştem, dar ştim că era foarte mare şi că martirii proveneau 
din toate categoriile sociale). Cunoaştem câteva nume de martiri 
din ţinuturile dunărene? (La Sirmium - sudul Dunării, a pătimit 
pentru Hristos preotul da£ 0 -roman Montanus şi soţia sa, precum 

şi episcopul Inneu. în oraşul Durostrum-Moesia Inferior cu¬ 
noaştem mai mulţi soldaţi martiri: Pasicrat, Valentin, Marcian, 
Nicandru, precum şi trei ţărani. La Scytia Minor (Dobrogea) a 
suferit martiriu episcopul Efrenr din Tomis; iar în Dacia din 
nordul Dunării, în urma persecuţiei dezlănţuită de regele goţilor 
Atanaric, au fost martirizaţi Sfântul Sava, înnecat şi Nichita, ars 
de viu). Descoperirile arheologice ne-au scos la iveală nume de 
martiri? (în 1971 la Niculiţel într-o bazilică paleocreştină au fost 
găsite moaştele a patru martiri care se păstrează la mănăstirea 
Cocoş, fiind singurele moaşte de martiri găsite pe teritoriul ţării 
noastre). 

8. Aplicarea 

Biserica noastră a înscris în calendarul sfinţeniei şi numele 
martirilor din ţinuturile dunărene. Astfel, la 7 martie se face 
pomenirea episcopului Efrem din Tomis, la 15 martie a lui Nichita 
Romanul, la 12 aprilie a Sfântul Sava de la Buzău, la 20 noiembrie 
a Sfântului mucenic Dasius, etc. 

9. Rugăciunea la ieşirea din clasă. 


Viaţa bisericească pe teritoriul patriei 
noastre în secolele VII-XIII 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Am văzut că permanenta legătură dintre viaţa bisericească de la 
Dunăre şi cea a populaţiei daco-romane din Nordul Dunării 
reprezintă chezăşia faptului că creştinismul de rit bizantin a 
devenit aici stabil, pe măsură să facă faţă tuturor influenţelor şi 
vicisitudinilor ce s-au abătut asupra provinciilor nord dunărene 
locuite acum de români. 

5. Comunicarea subiectului lecţiei noi 

Vom vedea în cele ce urmează situaţia vieţii bisericeşti pe 
teritoriul patriei noastre pe o mai mare perioadă de timp, respectiv 
în secolele VII-XIII. 

6. Dirijarea învăţării. însuşirea noilor cunoştinţe 

Venind în secolul VI din părţile de răsărit ale Poloniei şi din 
pământul Ucrainei de azi, slavii au pătruns în Peninsula Balcanică 
până la ţărmul Adriaticei, aşezându-se peste populaţia romanică 
din aceste locuri. Dislocând populaţia romanică din sudul Dunării, 
parte din ea s-a refugiat în nord. Nu au reuşit acelaşi lucru să-l 
facă slavii şi în provinciile ocupate de daco-romani. Au fost 
asimilaţi până în secolul X de populaţia aflată în nordul Dunării, 
dar slavii au exercitat o mare influenţă asupra culturii şi vieţii 
bisericeşti de aici. 

în 679 vin în Peninsula Balcanică din părţile Volgei, bulgarii, 
sub conducerea lui Asparuh. Cuceritorii vor fi asimilaţi nu peste 
mult timp de populaţia slavă băştinaşă. încreştinarea în 864 a 
ţarului Boris al Bulgarilor, luând numele Mihail, a determinat 
oficial încheierea procesului de încreştinare a întregului popor 
bulgar în „ritul slav“, adică în cultul şi limba slavei vechi 
(paleoslavă) folosită de Chirii şi Metodie pentru prima dată în 
Moravia (Cehia). Aceştia au întemeiat alfabetul numit „chirilic”, 
devenind prin traducerea Sfintei Scripturi şi a cărţilor de cult, un 
ferment de răspândire a vieţii culturale şi bisericeşti în toate 
părţile locuite de slavi. Astfel, limba paleoslavă (slava veche) va 
intra şi în cultul Bisericii Ortodoxe aflate în nordul Dunării, 
locuită de populaţia daco-romană. Aici, odată cu întemeierea 
formaţiunilor statale feudale româneşti, limba slavă va intra şi 
în cancelariile domneşti. 

Această influenţă exercitată în mare măsură şi de ucenicii 
sfinţilor Chirii şi Metodie este pe deplin dovedită de multitudinea 
cuvintelor intrate în limbajul bisericesc, precum: duh, jertfă, 
maslu, pomană, pravilă, praznic, prohod, cazanie, altar, schit, 
troiţă, utrenie, vecernie, vlădică, mucenic, stareţ, etc. 

Se consideră că şi cuvintele din limba greacă au pătruns în 
cult tot prin intermediul celei slavone, precum: potir, icoană, idol, 
liturghie, schit, mănăstire, călugăr, har, etc. 

Faptul că slavii s-au încreştinat după venirea pe aceste locuri, 
înseamnă că aici exista bine consolidat creştinismul. Desigur că 
existau aici episcopi, fiindcă numai ei puteau dispune introdu- 

cerea ritului slav bizantin în cult. La fel existenţa preoţilor nu 
poate fi concepută fără cea a episcopilor. Dovadă concludentă în 
acest sens o constituie faptul că pe lista participanţilor la sinodul 
VII ecumenic figurează şi numele episcopului Ursus, care îşi avea 
probabil reşedinţa la Morisena unde se păstrează o bazilică cu 
baptisteriu încă din secolul IV. 

Despre existenţa vieţii religioase creştine viguros organizată, 
pe măsură să-i asimileze pe slavi, vorbesc şi descoperirile 
arheologice. S-au descoperit mai multe bisericuţe cu felurite 
inscripţii, vase de lut cu semnul crucii, apoi cruci relicvar, având 
incizate imaginile unor sfinţi, un capac de cădelniţă de 
provenienţă bizantină, vase ceramice, ornamente cu cruci, etc. 

Când ungurii conduşi de Arpad se stabilesc în secolul IX în 
Câmpia Panoniei, găsesc aici populaţie românească, alături de 
care trăiau şi grupări de slavi, având organizaţii statale numite 
cnezate şi voievodate. Despre existenţa lor dă mărturie cronica 
scrisă de secretarul regelui maghiar Bella II. Din ea aflăm că la 
sfârşitul secolului IX şi începutul secolului X existau la răsărit 
de Tisa voievodatul lui Menumorut, în ţara Crişurilor, a lui Glad 
în Banat şi a lui Gelu, „ducele român“ care stăpânea ţara 
Transilvaniei, locuită de români şi slavi, avându-şi cetatea pe 
Someş, identificată cu Dăbârca, lângă Cluj-Napoca. S-au 
descoperit aici şase biserici creştine de prin secolele IX-XI. Exista 
şi o altă formaţiune politică la Alba Iulia. Pe lângă fiecare 
formaţiune politică era şi cea bisericească condusă de episcop. 
Astfel de reşedinţe episcopale au existat la Dăbârca, Alba Iulia, 
Morisena şi Dibiscos (identificată cu Timişoara). 

între secolele IX şi XIII maghiarii au cucerit prin lupte grele 
Tfansilvania impunând peste administraţia românilor 
administraţia lor. 

Cuceritorii au primit însă credinţa creştină a celor învinşi. 
Dovadă sunt mulţimea cuvintelor bisericeşti transcrise din română 
în maghiară. Iată câteva: păgân - pogany; altar - oltar; sfânt - 
szent; crăciun - karacsony. De la populaţia slavă existentă aici 
au împrumutat mai multe cuvinte, din care amintim: Cruce - Krest 
(slavonă), Kereszt (maghiară); bobotează - vodocrest (slavonă), 
vizkereszt (maghiară); vecernie - vecsernye (maghiară), etc. 

Chiar interese politice îi vor determina pe maghiarii stăpâni 
ai Transilvaniei să primească creştinismul răsăritean. E vorba de 
încheierea păcii de 5 ani cu Bizanţul prin Gyula, demnitar maghiar 
care odată ajuns în capitala imperiului se va boteza, primind 
numele de Ştefan avându-1 ca naş chiar pe împăratul Constantin 
al VH-lea Porfirogenetul. Se reîntoarce împreună cu Ierotei, pe 

care patriarhul Constantinopolului l-a hirotonit ca episcop al 
„Turkiei 11 (Ungaria), aducând mulţi unguri la credinţa ortodoxă. 
Dar încă din primii ani ai secolului XI Ştefan cel Sfânt îşi 
orientează privirile spre Apusul catolic, având nevoie de sprijinul 
papilor. 

De acum vechile centre episcopale ortodoxe vor fi înlocuite 
cu altele catolice. Se urmărea dispariţia oricărei urme de 
organizare statală şi bisericească românească şi ortodoxă. De 
pildă, Morisena va fi ocupată în 1028 de către Ştefan cel Sfânt 
alungându-I pe Ohtum trădat de sfetnicul său Chanadinus. 
Mănăstirea „Sfântul Ioan Botezătorul 41 a fost astfel trecută la 
catolici, instalându-se aici episcopul Gerard împreună cu 12 
călugări. 

Cu toate acestea, creştinismul ortodox al românilor nu a putut 
fi total înlăturat. Ca document avem scrisoarea papei Inocentiu 
al IV-lea, în care se aminteşte de existenţa unei „episcopii 
ortodoxe pe moşiile fiilor cneazului Bâlea 11 , probabil în părţile 
Hunedoarei. 

în timpul care a urmat, adică în secolele XIV-XV s-au luat 
din partea ungurilor catolici măsuri foarte dure împotriva 
ortodocşilor din Transilvania, interzicându-le să săvârşească 
slujbe, să zidească biserici şi capele, fiind chiar alungaţi împreună 
cu familiile lor. Măsurile se înăspresc mereu încât regele 
Sigismund dispunea în 1428 ca nimeni să nu poată deţine 
proprietăţi şi titluri nobiliare dacă nu face parte din Biserica 
romano-catolică. 

Cu toate acestea românii ortodocşi nu au încetat să-şi găsească 
identitatea numai ca fii ai Bisericii Ortodoxe. 

Viaţa bisericească a românilor din teritoriile extracarpatice 
a fost şi ea viguroasă şi înfloritoare în perioada la care ne referim, 
deşi după năvălirea avarilor şi slavilor la începutul secolului VII, 
Episcopia Tomisului şi celelalte 14 episcopii au fost distruse. 

Reorganizarea vieţii bisericeşti ortodoxe a românilor dintre 
Dunăre şi Mare se concretizează prin înfiinţarea în prima jumătate 
a secolului al XlII-lea a Mitropoliei Vicinei, localitate aşezată 
pe malul drept al Dunării, lângă deltă. Mitropolia se afla sub 
jurisdicţia Constantinopolului, având ierarhi greci. Datorită 
deselor incursiuni ale tătarilor în nordul Mării Negre, importan¬ 
ţa Vicinei scade. în cele din urmă ajunge sub stăpânirea lui 
Basarab I, domnul Ţării Româneşti. 

în teritoriul cuprins între Carpaţi şi Dunăre este atestată 
documentar existenţa unor formaţiuni statale în prima jumătate 
a secolului al XlII-lea. Documentul îl reprezinâ o scrisoare a papei 

Grigorie al IX-lea adresată principelui de coroană al Ungariei 
Bela IV, viitorul rege. Papa exprimă în scrisoare doleanţa că „în 
episcopia cumanilor 11 (părţile sudice şi estice ale Carpaţilor) trăiau 
„valahi 11 ortodocşi care primeau Sfintele Taine „de la nişte 
pseudoepiscopi care ţin de ritul grecilor 11 . Desigur, aceşti 
„pseudoepiscopi 11 (episcopi falşi) erau români ortodocşi, iar 
păstoriţii lor erau „valahi 11 . 

Mai târziu, în diploma regelui Ungariei, Bela IV, dată 
cavalerilor ioaniţi aflăm de existenţa unor formaţiuni statale ro¬ 
mâneşti în teritoriile situate între Carpaţi şi Dunăre. Se pomeneşte 
astfel de ţara Severinului (partea de răsărit a Banatului şi vestul 
Olteniei) ca fiind voievodatul lui Litovoi. Valea Jiului şi Ţara 
Haţegului erau cnezatul lui Ioan; în sud-estul Olteniei, probabil 
în Vâlcea era cnezatul lui Farcaş, iar „ţara lui Semeslau", 
voievodul românilor în stânga Oltului, cuprindea actualele judeţe 
Argeş, Dâmboviţa, Olt, Teleorman şi eventual Prahova. în di¬ 
ploma menţionată se face precizarea că în teritoriile respective 
existau „biserici clădite şi cele ce se vor clădi“, ale căror venituri 
urmau să rămână „arhiepiscopilor şi episcopilor“. De aici rezultă 
că fiecare din voievozii şi cnejii amintiţi aveau câte un ierarh 
pentru îndrumarea vieţii bisericeşti. 

Desigur astfel de ierarhi au existat şi în ţările din răsăritul 
Carpaţilor. Un astfel de „pseudoepiscop“, din cei amintiţi mai 
înainte, au existat în ţara Boholovenilor şi în „ţara Brodnicilor“ 
situată în apropierea episcopiei catolice a cumanilor. O seamă 
de descoperiri arheologice atestă existenţa unei vieţi bisericeşti 
ortodoxe pe aceste meleaguri. 

în întreaga Peninsulă Balcanică, de la Marea Egee până la 
Dunăre şi de la Marea Neagră până la Adriatica întâlnim o 
populaţie de macedo-români sau aromâni, vlahi ce aveau propria 
organizare politică, având în anul 980 conducător pe Niculiţă. 

Aceştia au jucat în istorie, la un moment dat un rol impor¬ 
tant. Pe la 1185 vlaho-românii se unesc cu bulgarii într-o răscoală, 
reuşind să înlăture pe bizantini şi să întemeieze un stat nou, 
cunoscut sub numele de „statul Asâneştilor" sau „imperiul vlaho 
(româno) bulgar 11 . Primul conducător a fost Asan, urmat de fraţii 
săi Petru şi Ioniţă. Acesta din urmă a fost recunoscut deopotrivă 
de bizantini şi de papa, fiind încoronat ca rege al bulgarilor şi 
vlahilor 11 , la Târnovo, în 1204. Târnovo devine astfel cel mai 
însemnat centru politic, cultural şi bisericesc al noului stat. în 
1 235 sinodul Patriarhiei din Constantinopol recunoaşte 
autocefalia Bisericii din Târnovo, acordând cârmuitorului ei titlul 
de Patriarh. Taratul de la Târnovo va fi însă ocupat de turci în 
1393, iar patriarhul Eftimie a fost dus în exil. 

7. Fixarea cunoştinţelor 

Venind slavii în Peninsula Balcanică în contact cu popoarele de 
aici, ce raporturi etnice au rezultat? (Slavii au asimilat popoarele 
din sudul Dunării, dar ei^u fost asimilaţi de cei din nord). Cine 

au fost apostolii slavilor? (Sfinţii Chirii şi Metodie veniţi din 
Moravia au înfiinţat alfabetul chirilic şi au tradus Sfânta Scriptură 
şi celelalte cărţi de cult în limba slavă veche (paleoslavă). Astfel 
limba slavă veche intră în cultul ortodocşilor români de aici şi 
apoi în cancelariile domneşti). Ce dovedeşte faptul că slavii au 
primit creştinismul de la populaţia existentă în nordul Dunării? 
(Că aici creştinismul a fost bine consolidat). Ce dovadă avem în 
acest sens? (Faptul că episcopul Ursus participă la al VlI-lea sinod 
ecumenic). Ungurii pătrunzând în Câmpia Panoniei găsesc aici 
populaţie românească organizată statal? (Găsesc cnezate şi 
voievodate locuite de români şi grupuri de slavi). Aceste 
formaţiuni politice aveau şi organizări bisericeşti? (Exista 
totdeauna pe lângă conducerea politico-administrativă şi 
conducerea bisericească, în frunte cu episcopul). Unde au existat 
reşedinţe episcopale? (La Dobârca, Alba Iulia, Morisena şi 
Dibiscos). Ce anume confirmă că ungurii s-au încreştinat la 
început ca ortodocşi? (Existenţa cuvintelor creştine româneşti în 
limba maghiară). Au rămas ungurii încreştinaţi pe mai departe 
sub jurisdicţia Bizanţului? (Nu, ci din interese politice regele 
Ştefan cel Sfânt trece de partea catolicismului apusean). Ce a 
urmat? (Persecutarea românilor ortodocşi de aici). A putut fi 
înlăturat creştinismul ortodox dc aici? (Nu, fiindcă românii 
majoritari s-au regăsit ca fraţi în Biserica Ortodoxă). în sudul 
Dunării a mai existat viaţă bisericească ortodoxă după năvălirea 
avarilor şi slavilor? (S-a reorganizat în secolele următoare. 
Dovadă este existenţa Mitropoliei Vicinei). Ce documente istorice 
atestă existenţa formaţiunilor statale între Carpaţi şi Dunăre în 
prima jumătate a secolului al XlII-lea? (Scrisoarea papei Grigorie 
al IX-lea adresată principelui de coroană Bela IV şi mai târziu 
diploma lui Bela IV, ajuns rege, adresată ioaniţilor). Existenţa 
formaţiilor statale, ce ne dovedesc cu privire la viaţa bisericească? 
(Dovedesc că dacă existau formaţii statale, adică cnezate şi 
voievodate, exista pe lângă acestea şi câte o reşedinţă episcopală 
pentru organizarea vieţii bisericeşti a românilor ortodocşi). Au 
existat formaţiuni statale şi organizări ierarhice în răsăritul 
Carpaţilor? (Au existat în „ţara boholovenilor“ şi „ţara brodni- 
cilor“, în teritoriul Moldovei de azi. Descoperirile arheologice 
dau mărturie asupra unei vieţi bisericeşti ortodoxe şi româneşti 
pe aceste meleaguri). Care a fost contribuţia macedo-românilor 
sau aromânii vlahi pentru consolidarea vieţii ortodoxe proprii? 
(Unindu-se cu bulgarii, alungă pe bizantini şi întemeiază „statul 
asăneştilor“ sau „imperiul vlaho (româno) bulgar", recunoscut 

atât de Bizanţ cât şi de Roma. La Târnovo se va întemeia 
patriarhatul ce va dura mai bine de un secol şi jumătate). 

8. Aplicarea 

Faptul că organizării statale i-a urmat totdeauna organizarea 
bisericească, a oferit românilor ortodocşi de-a lungul veacurilor 
şi în ciuda vicisitudinilor vremurilor, să-şi găsească identitatea 
proprie sub oblăduirea Bisericii. în felul acesta, legea ortodoxă 
va deveni şi lege românească, pe măsură să rămână chezăşia 
unităţii naţionale. 

9. Rugăciunea la ieşirea din clasă. 


întemeierea şi începuturile Mitropoliei 
Ungrovlahiei 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Cunoaştem din istorie că românii aveau organizaţii politice şi 
administrative prestatale numite cnezate şi voievodate. în lupta 
de la Posada, din 1330, voievodul Basarab de la Argeş, 
învingându-1 pe Carol Robert, înlătură suzeranitatea regatului 
feudal maghiar şi câştigă independenţa Ţării Româneşti, 
învingând apoi pe tătari, stăpânirea sa se va întinde şi în ţinuturile 
de răsărit ale Munteniei. Ortodoxia românească fiind organic 
legată de viaţa statală, odată cu întemeierea Ţării Româneşti va 
avea loc şi întemeierea Mitropoliei. 

5. Comunicarea subiectului lecţiei noi 

Ne vom referi în cele ce urmează la întemeierea şi începuturile 
Mitropoliei Ungrovlahiei. 

6. Dirijarea învăţării. însuşirea noilor cunoştinţe 

După moartea lui Basarab în 1352, urmează la conducerea Ţării 
Româneşti fiul său, Nicolae Alexandru. Fără îndoială, el a avut 

la curtea domnească şi un arhiereu ca să hirotonească preoţi şi să 
sfinţească biserici. Dar o ierarhie bisericească, recunoscută canonic de 
Patriarhia ecumenică din Constantinopol, nu a existat. De aceea, Nicolae 
Alexandru cere în mai multe rânduri Patriarhiei ecumenice ca Ţara 
Românească să fie luată sub patronajul ei, numind aici un mitropolit 
care să facă parte din sinodul patriarhal. 

Sinodul Patriarhiei Constantinopolului din mai 1359 aprobă 
întemeierea Mitropoliei Ungrovlahiei şi numeşte aici ca mitropolit pe 
Iachint din Vicina. Se ştie că Dobrogea a intrat, începând cu partea a 
doua a secolului al XVI-lea sub stăpânirea imperiului Bizantin, care 
va întemeia la Vicina, orăşel aflat în apropierea Deltei, o mitropolie. 
De aici a fost „transferat“ Iachint la Argeş, capitala noii organizări 
statale şi bisericeşti. 

După moartea lui Nicolae Alexandru, urmează la domnie Vlaicu 
Vodă. Din primii ani de domnie, acesta îşi întinde stăpânirea şi asupra 
Amlaşului. Acesta cuprindea mai multe feude transilvane aflate în jurul 
Sibiului, Ţara Făgăraşului şi Banatul Severinului. în 1370 sinodul 
Patriarhiei din Constantinopol va numi, la cererea domnitorului şi a 
boierilor munteni, pe Daniil Cristopol ca un al doilea mitropolit în Ţara 
Românească. El se va numi ca arhiereu Antim şi va avea reşedinţa în 
cetatea Severinului. Antim a participat de mai multe ori la şedinţele 
sinodului Patriarhiei ecumenice din Constantinopol. 

După moartea lui Iachint în 1572 va urma ca mitropolit Hariton, 
egumenul mănăstirii Cutlumuş şi mai marele mănăstirilor din Muntele 
Athos. Din 1581 scaunul de mitropolit va fi ocupat de Antim. 

Documentele istorice ne dezvăluie că, în timpul lui Mircea cel 
Bătrân, alături de Antim era şi un al doilea mitropolit, adică „celălalt 
al Ungrovlahiei“, Atanasie al Severinului. După moartea lui Mircea 
cel Bătrân, în 1418, ţinutuţ Severinului va fi ocupat de regii feudali 
maghiari, iar apoi de turci. în astfel de situaţii încetează şi Mitropolia 
de aici, rămânând numai la Argeş. 

7. Fixarea cunoştinţelor 

Când a fost întemeiată Mitropolia Ţării Româneşti? (în 1359, pe timpul 
domniei lui Nicolae Alexandru). Cine a fost primul mitropolit şi unde 
îşi avea reşedinţa? (Primul mitropolit a fost Iachint de Vicina şi îşi 
avea reşedinţa, ca şi domnitorul, la Argeş). A mai existat în Ţara 
Românească şi altă mitropolie? (Da. în 1370 Vlaicu Vodă întemeiază 
mitropolia cu reşedinţa în cetatea Severinului). Cine a fost numit aici 
mitropolit? (Daniil Cristopol, cu numele de Antim). Cine i-a succedat 
lui Iachint? (Hariton). Dar lui Hariton? (Antim). Cine a fost ales în 
scaunul de mitropolit al Severinului pe timpul domniei lui Mircea cel 
Bătrân, după trecerea lui Antim în locul lui Hariton? (Atanasie). Cât 
va dura Mitropolia Severinului? (Până la ocuparea cetăţii de regii 
feudali maghiari şi apoi de turci, adică după moartea lui Mircea cel 
Bătrân, mai precis după 1418). 

8. Aplicarea 

întemeierea în Ţara Românească a primei Mitropolii a făcut să 
se dezvolte aici viaţa şi cultura bisericească şi românească, 
devenind un focar de răspândire peste veacuri a acesteia în 
celelalte provincii româneşti surori. 

9. Rugăciunea la ieşirea din clasă. 


întemeierea şi începuturile Mitropoliei 
Moldovei 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predată anterior 

4. Legătura cu lecţia precedentă sau cu 
cunoştinţele anterioare 

Cunoaştem din istorie că după învingerea tătarilor, pentru 
păstrarea suzeranităţii, regele Ungariei, Ludovic cel Mare, face 
între Şiret şi Carpaţi o „marcă" de apărare, încredinţându-i 
conducerea lui Dragoş, voievod român din Maramureş, depen¬ 
dent de Ungaria. Dar adevăratul „descălecător" al statului 
moldovean a fost Bogdan, venit tot din Maramureş. Prin luptă el 
obţine independenţa Moldovei faţă de regatul feudal maghiar şi 
organizează aici viaţa creştinătăţii ortodoxe. Hotarele Moldovei 
se lărgesc mereu pe timpul Muşatinilor, aflaţi în bună înţelegere 
atât cu Ţara Românească, cât şi cu Polonia. în timpul domniei 
lui Petru Muşat, scaunul domnesc se mută de la Şiret la Suceava. 
Tot Suceava va fi şi prima reşedinţă a viitoarei Mitropolii a 
Moldovei. 

5. Comunicarea subiectului lecţiei noi 

5 

Vom vedea în cele ce urmează cum s-au desfăşurat evenimentele 
istorice care au condus la întemeierea Mitropoliei Moldovei. 

6. Dirijarea învăţării. însuşirea noilor cunoştinţe 

Până la Petru Muşat, Biserica Moldovei depindea de Mitropolia 
Haliciului, din Polonia, încă de la începutul secolului al XH-lea. 

Pentru a consolida independenţa Moldovei faţă de Polonia, 
Petru Muşat intervine pe lângă mitropolitul Haliciului ca să-i 
sfinţească doi arhierei: pe Iosif, rudenia sa, şi pe Metetie. Pentru 
a întemeia Mitropolia Moldovei, domnitorul avea nevoie de 
recunoaşterea Patriarhiei ecumenice din Constantinopol. Din 
dorinţa de a impune un arhiereu grec, Antonie, patriarhul 
ecumenic, refuză la început să recunoască hirotonia celor doi 
arhierei, impunând, fără consimţământul domnului şi al boierilor 
pe mitropolitul Ieremia. Nefiind primit, acesta se reîntoarce la 
Constantinopol, aruncând anatema asupra întregii ţâri, iar pe 
domn, pe boieri, pe clerici şi pe credincioşi, i-a afurisit. 

Urmând la domnie Ştefan Muşat, din dorinţa stingerii con¬ 
flictului cu Patriarhia ecumenică, trimite pe protopopul Petru la 
Constantinopol cu scrisori şi cu daruri. Patriarhul refuză catego¬ 
ric, în schimb îl numeşte pe Petru „dichiu“, adică împuternicit al 
său la conducerea treburilor bisericeşti din Moldova. 

Mai târziu, iniţiativa de împăcare o va avea patriarhul ecu¬ 
menic. în înţelegere cu împăratul Manuil Paleologul, este trimis 
pentru stingerea conflictului mitropolitul Iosif de Mitilene. Deşi 
misiunea acestuia nu a avut finalitatea dorită, sinodul patriarhal 
ridică anatema aruncată de Ieremia asupra clerului şi asupra cre¬ 
dincioşilor moldoveni. 

Având însă în vedere propaganda romano-catolicâ, şi gândin- 
du-se că va pierde o ţară ortodoxă în continuă afirmare, noul 
patriarh ecumenic, Matei, ia legătură cu noul domn al Moldovei, 
Alexandru cel Bun, şi după ce Grigorie Ţamblac şi Manuil Arhon, 
ca delegaţi ai patriarhului constată validitatea hirotoniei lui Iosif, 
prin gramata patriarhală din 26 iulie 1401 recunoaşte pe 
mitropolitul Iosif. Prin această recunoaştere ia fiinţă Mitropolia 
Moldovei. 

Primul act de autoritate bisericească a nou înfiinţatei mitro¬ 
polii a Moldovei este aducerea în 1402 la Suceava cu mult alai 
sărbătoresc a moaştelor Sfântului Ioan cel Nou, de la Cetatea 
Albă. 

7. Fixarea cunoştinţelor 

Când s-a întemeiat Mitropolia Moldovei? (S-a întemeiat prin 
gramata Patriarhiei ecumenice din 26 iulie 1401). Ce a prevăzut 

aceasta? (Recunoaşterea arhiereului Iosif ca mitropolit al 
Moldovei). Cine a fost arhiereul Iosif? (A fost rudenia 
domnitorului Petru Muşat, hirotonit ca arhiereu de către 
mitropolitul Haliciului). Cu ce scop? (Spre a deveni noul 
mitropolit al Moldovei). Ce trebuia să facă Petru Muşat pentru 
realizarea acestui plan măreţ? (Să obţină recunoaşterea Patriarhiei 
ecumenice din Constantinopol). A reuşit să o obţină? (Patriarhul 
Antonie dorind să numească un mitropolit grec, a impus pe 
lercmia). Cum a fost primit acesta în Moldova? (Nu a fost primit, 
ci a fost respins). Ce a făcut Ieremia? (Reîntorcându-se la Con¬ 
stantinopol, a aruncat anatema asupra întregii ţări a Moldovei). 
Ce a făcut în continuare domnitorul? (A trimis zadarnic pe 
protopopul Petru la Constantinopol ca să obţină ridicarea 
anatemei). De cine a fost recunoscut Iosif ca mitropolit al 
Moldovei? (De noul patriarh ecumenic, Matei). Ce l-a determinat 
pe noul patriarh să emită gramata de recunoaştere? (Din prudenţă, 
văzând propaganda pe care o făceau romano-catolicii şi gândindu- 
se că ar fi păcat să piardă o ţară ortodoxă în continuă afirmare). 

8. Aplicarea 

Noua Mitropolie a Moldovei în dezvoltarea ei bisericească va fi 
de bun auspiciu pentru propăşirea culturală şi pentru păstrarea 
conştiinţei unităţii naţionale şi a originii comune a românilor 
din cele trei provincii. 

9. Rugăciunea la ieşirea din clasă. 


Biserica Ortodoxă din Transilvania 
în secolele XIV-XV 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 


Trecuţi la catolicism regii Ungariei au exercitat represalii asupra 
creştinilor ortodocşi din Transilvania. Mulţi nobili şi cneji 

români, pentru a nu-şi pierde drepturile, au trecut la catolicism, 
înstrăinându-se de poporul din care făceau parte. Dar marea 
majoritate a credincioşilor ortodocşi au rămas statornici credinţei 
lor strămoşeşti, încât asistăm la o continuitate şi prosperitate a 
vieţii bisericeşti în Transilvania, ţn timpul ce va urma. 

5. Comunicarea subiectului lecţiei noi 

Ne vom referi în cele ce urmează, la Biserica Ortodoxă din 
Transilvania în secolele XIV şi XV. 

6. Dirijarea învăţării. însuşirea noilor cunoştinţe 

Proba cca mai convingătoare a continuităţii poporului român în 
Transilvania o constituie viaţa bisericească ortodoxă şi 
româneasca de aici. 

In Transilvania au existat mănăstiri ortodoxe ca focare de 
credinţă şi cultură, au existat episcopii şi chiar mitropolii. Toate 
acestea s-au dezvoltat printr-o neîntreruptă legătură cu 
mitropoliile Ungrovlahiei şi Moldovei, asigurându-se în felul 
acesta unitatea de credinţă, de neam, dc limbă şi de cultură. 

Cea mai veche mănăstire existentă în Transilvania este cea 
din Peri, în Maramureş, având hramul Sfântului Arhanghel 
Mihail. Ea a fost construită de către Sas Vodă la mijlocul secolului 
XIV. în 1391 fiii lui Sas, Baliţă şi Drag închină mănăstirea 
Patriarhului din Constantinopol, devenind stavropighie, adică 
dependentă direct de Patriarhia ecumenică. Pahomie a fost numit 
exarh patriarhal investit cu drepturile unui episcop, afară de cel 
al hirotoniei preoţilor, care era săvârşită de „arhierei locali". 

Din secolul XIV datează şi mănăstirea Prislop, de lângă 
Haţeg, iar din secolul XV, mănăstirile Râmeţi şi Geoagiu (jud. 
Alba). 

în Banat viaţa mănăstirească este cunoscută încă din secolul 
XI, prin mănăstirea de la Morisena (Cenad). Din secolul XII 
datează mănăstirea Hodoş (jud. Arad), iar din secolele XIV-XV, 
mănăstirile Ilidia, Partoş, Săraca, Vărădia, Caransebeş, Lugoj. 

în judeţul Bihor este cunoscută mănăstirea Voivozi, iar în 
Maramureş, Cuhea şi Giuleşti. 

Viaţa parohială este atestată documentar încă din secolul X 
prin biserica de la Densuş (jud. Hunedoara), apoi din secolul XII 
datează biserica din Streisângiorgiu, ctitorită de cneazul Balea 
(Bâlea). Din secolul XIII exista la Scheii Braşovului o biserică 
de lemn, iar în secolul următor s-a ridicat în locul ei o biserică 

de piatră. Din secolul XV datează bisericile din Almaşul Mare 
(1418), Zlatna (1424 - jud. Alba), Seghişte în Bihor. 

Am văzut că în hotărârea de ridicare a mănăstirii din Peri ca 
stavropighie, se specifica faptul că hirotoniile de preoţi nu le va 
face exarhul, ci „arhiereii locali“, ceea ce înseamnă că aici era 
organizată activitatea eparhială. Apoi într-o scrisoare a papei 
Inocentiu III din 1205, era menţionată o episcopie ortodoxă pe 
moşiile fiilor cneazului Bâlea. Aceasta se afla în părţile 
Hunedoarei. 

Odată cu întemeierea mitropoliei Ungrovlahiei, cârmuitorul 
de aici se intitula „exarh al Ungariei şi al Plaiurilor", era adică 
reprezentantul patriarhului din Constantinopol pentru credincioşii 
ortodocşi din Transilvania. 

Este cunoscut şi numele primului episcop ortodox din 
Transilvania. E vorba de Ioan, venit din Caffa Crimeii, înainte 
de 1456. El îşi avea reşedinţa la Hunedoara. Inchizitorul papal 
Ioan Capistran având în obiectiv nimicirea „schismaticilor", adică 
a ortodocşilor români, episcopul este prins tocmai când se afla 
într-o vizitaţie canonică, închcindu-şi astfel activitatea. 

La Felcac lângă Cluj-Napoca exista chiar o mitropolie. La 
25 octombrie 1488 este pomenit Daniil ca arhiepiscop. Aici s-a 
zidit o biserică cu hramul Cuvioasa Paraschiva cu ajutorul 
domnului Moldovei, Ştefan cel Mare. Lui Daniil îi vor urma încă 
patru mitropoliţi, apoi în partea a doua a secolului XVI nu mai 
avem nici o atestatare documentară a existenţei mitropoliei 
Feleacului. 

7. Fixarea cunoştinţelor 

Cum a fost, organizată viaţa bisericească din Transilvania în 
secolele XIV şi XV? (Viaţa bisericească a fost organizată sub 
formă mănăstirească, parohială şi eparhială). Care a fost cea mai 
veche mănăstire de aici? (Mănăstirea din Peri Maramureş), zidită 
de Sas Vodă şi devenită stavropighie de Constantinopol). Mai 
cunoaştem şi alte mănăstiri în Transilvania? (Densuş, Morisena, 
Hodoş, Partoş, Vărădia, Prislop). Ce dovedeşte existenţa 
mănăstirilor şi a parohiilor din Transilvania? (Că aici exista o 
viaţă bisericească autohtonă). Cum s-a numit primul episcop 
ortodox din Transilvania? (Ioan. El a venit din Caffa Crimeii şi 
îşi avea reşedinţa Ia Hunedoara). Unde sunt cunoscuţi primii 
mitropoliţi ai Transilvaniei? (La Feleac, lângă Cluj-Napoca). 

8. Aplicarea 

Existenţa clerului superior în Transilvania şi neîntrerupta legătură 
cu mitropolia Ungrovlahiei şi Moldovei a asigurat continuitatea 
vieţii ortodoxe româneşti de aici, întărind în acelaşi timp 
conştiinţa unităţii de neam, de limbă şi de credinţă a tuturor 
românilor, împotriva vicisitidinilor vremii. 

9. Rugăciunea la ieşirea din clasă. 


Viata bisericească în Maramureş si 

9 5 9 

Bihor până la sfârşitul secolului al XVIII-lea 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Viaţa românească în părţile Maramureşului avea organizare poli- 
tico-administrativă proprie. Aici existau cnezate şi voievodate 
stabile şi bine consolidate, întreţinând legături apropiate cu 
celelalte provincii româneşti. Dovadă este faptul că de aici a fost 
luat în secolul al XlV-lea voievodul Dragoş şi apoi Bogdan, 
devenind primul domn neatârnat al Moldovei. 

5. Comunicarea subiectului lecţiei noi 

9 

Vom vedea mai în amănunt care era viaţa bisericească din 
Maramureş şi Bihor până la sfârşitul secolului al XVIII-lea. 

6. Dirijarea învăţării. însuşirea noilor cunoştinţe 

Faptul că Maramureşul a avut o viaţă bisericească ortodoxă bine 
consolidată o dovedeşte existenţa celei mai vechi mănăstiri din 
părţile transilvănene şi anume mănăstirea Peri, ctitorită de Sas 
Vodă, fiul lui Dragoş. Devenită în 1391 stavropighie, Patriarhia 
din Constantinopol aşează aici pe egumenul Pahomie, cu drepturi 
de episcop, afară de hirotonia preoţilor, fapt ce cădea în sarcină 

„episcopilor locali“. De aici vedem că Biserica ortodoxă română 
din nordul Transilvaniei dispunea în această perioadă de „episcopi 
locali 11 , iar mănăstirea Peri a avut un rol benefic mai ales sub 
aspectul cultural al vieţii bisericeşti. 

Mai târziu, în secolul al XVI-lea, românii ortodocşi au ajuns 
sub ascultarea episcopilor ruteni din Muncaci, alteori erau sub 
jurisdicţia Episcopiei Vadului, sau chiar a Mitropoliei din Alba 
Iulia. 

în secolele următoare, prin apropiatele legături cu provinciile 
româneşti vom întâlni aici mai mulţi episcopi ortodocşi. Astfel, 
la mănăstirea Peri îşi avea reşedinţa episcopul Serghie. El a fost 
egumen la Tismana şi recomandat de Mihai Viteazul ca episcop 
de Muncaci şi Maramureş. Domnul Moldovei Constantin Movilă, 
la „rugămintea creştinilor de legea noastră din Maramureş 11 , a 
recomandat pe episcopul Silovon. 

în partea a doua a secolului al XVII-lea ortodocşii români 
din Maramureş se aflau sub jurusdicţia Mitropoliei dc Alba Iulia. 
Mitropolitul Sava Brancovici a sfinţit aici mănăstirea Moisei, 
devenită metoc al mănăstirii Putna. 

Se cunoaşte în această perioadă numele episcopului Iosif 
Stoica, hirotonit dc DosofteŢîn anii pribegiei lui în Polonia, 
întrucât nici unul din preoţi nu a semnat „manifestul de unire 11 
cu Roma din 1690, autoritâţiile habsburgice intentează proces 
episcopului, înlăturându-1 şi întemniţându-1. Aceeaşi soartă a 
întâmpinat-o şi episcopul Serafim, în luptă cu calvinii şi romano- 
catolicii. Episcopul Dosoftei Teodorovici a sfinţit în secolul al 
XVIII-lea preoţi şi în Transilvania, unde nu exista în această 
perioadă episcop ortodox. 

în 1596 mulţi ruteni ortodocşi din Polonia primesc la Brest- 
Litovsc unirea religioasă cu Roma. Ei vor întemeia o Episcopie 
unită la Muncaci, înlocuind Episcopia ortodoxă de aici. în 1732 
dominaţia habsburgică hotăreşte ca judeţele (comitatele) 
Maramureş, Sălaj, Sătmar şi Bihor să fie alipite Ungariei. în felul 
acesta, toate bisericile ortodoxe sunt trecute la uniaţie, afându-se 
sub jurisdicţia Episcopiei unite a rutenilor din Muncaci, iar din 
partea a doua a secolului al XlX-lea Episcopiei românilor uniţi 
din Gherla. 

Cu toate acestea, credincioşii ortodocşi vor păstra legături 
cu românii din Moldova şi Ţara Românească, apelând la episcopii 
şi mitropoliţii de aici să le sfinţească preoţi şi să le asigure cărţile 
de cult, încât bisericile maramureşene vor folosi din plin în timpul 
ce va urma cărţile de slujbă tipărite mai ales la Râmnic, Bucureşti, 
Iaşi. 

Pe de altă parte, în Maramureş se va dezvolta arta bisericească 
în lemn, specific românească. Originalitatea şi valoarea ei artis¬ 
tică îi vor da peste veacuri aureola nemuririi. în Bihor viaţa 
bisericească românească ortodoxă este atestată documentar încă 
din secolul X, din timpul lui Menumorut. 

Până în 1700, românii ortodocşi au stat sub jurisdicţia 
Mitropoliei de Alba Iulia. Acţiunile principilor maghiari de a 
atrage pe românii ortodocşi la calvinism au eşuat, încât în secolul 
al XVIII-lea întâlnim în părţile bihorene un episcop ortodox cu 
numele Petru Hristofor. Dar în anul 1 777 se înfiinţează la Oradea 
Episcopia română unită, care a început acţiunea prozelită. Nu au 
avut succesul scontat, fiindcă ortodocşii români din Oradea s-au 
constituit în 1792 într-un Consistoriu (Vicariat) dependent de 
Episcopia Aradului. 

Dar permanenta legătură cu Biserica ortodoxă română din 
Ţara Românească şi Moldova a menţinut de-a lungul vremii, prin 
hirotonia episcopilor şi prin dotarea cu cărţi de slujbă, conştiinţa 
unităţii de neam, de limbă şi de credinţă în Bihorul ortodox. 

7. Fixarea cunoştinţelor 

Sub ce formă a credinţei s-a desfăşurat viaţa bisericească în părţile 
Maramureşului şi a Bihorului, de-a lungul istoriei? (Sub forma 
credinţei ortodoxe de rit bizantin, asemenea credincioşilor români 
din celelalte provincii ocupate de ei). Cum s-a reuşit adeziunea 
la Biserica unită? (La început episcopii ortodocşi maramureşeni 
au apărat cu jertfa propriei vieţi credinţa strămoşească, dar 
dominaţia habsburgică a hotărât ca mai multe comitate (judeţe) 
să fie alipite Ungariei. Credincioşii din aceste judeţe au fost 
trecuţi la uniaţie, fiind incluşi în Episcopia ruteană unită de la 
Gherla. Au rămas românii ortodocşi pasivi, acceptând situaţia? 
(Nu au rămas indiferenţi faţă de măsurile ce le-au fost impuse, 
menţinând permanent legăturile cu Episcopiile şi Mitropoliile din 
Ţara Românească şi Moldova). Dar credincioşii ortodocşi români, 
au trecut la uniaţie după întemeierea Episcopiei unite din Oradea? 
(Nu au trecut, ci s-au constituit într-un Vicariat dependent de 
Episcopia Aradului. Apoi ca şi cei din Maramureş au menţinut 
neîntrerupt legăturile cu Episcopiile şi Mitropoliile din Ţara 
Românească şi Moldova). 

8. Aplicarea 

Se vor prezenta diapozitive, albume sau ilustrate cu frumoasele 
biserici de lemn construite în Maramureş şi Bihor. 

9. Rugăciunea la ieşirea din clasă. 


Tiparul în Ţara Românească şi 
Transilvania în secolul al XVI-lea 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4 . Legătura cu lecţia precedentă sau cu 
cunoştinţele anterioare 

Se cunoaşte faptul că una din marile tipografii unde se tipăreau 
cărţi de slujbă ortodoxă în limba slavă încă din secolul al XV- 
lea era la Cetine în Muntenegru. în 1496 Cetine cade sub turci şi 
activitatea tipografică va înceta. Ieromonahul Macarie era unul 
din iscusiţii tipografi, care odată cu încetarea activităţii de la 
Cetine se retrage în Ţara Românească, care îşi păstrase autonomia 
faţă de turci. El va fi găsit casă bună la mitropolitul de aici, fiind 
rudă cu principele muntenegrean, care a întemeiat tipografia din 
Cetine. Pe de altă parte, domnitorul Radu cel Mare era un bun 
organizator al vieţii bisericeşti şi nu va rămânea indiferent de 
prezenţa unui iscusit tipograf în ţara sa. 

5. Comunicarea subiectului lecţiei noi 

Vom vedea în cele ce urmează cum s-au pus bazele tiparului în 
Ţara Românească şi Transilvania în secolul al XVI-lea. 

A 

6. Dirijarea învăţării. însuşirea noilor cunoştinţe 

Domnul Radu cel Mare a pus bazele tipografiei în ţara noastră, 
fie la Târgovişte, unde îşi avea reşedinţa, fie la mănăstirea Dealu, 
ctitoria sa, aflată în apropiere. 

Macarie tipăreşte între 1508-1512 trei cărţi de slujbă: 
Liturghierul, cuprinzând cele trei Sfinte Liturghii; Octoihul şi 
Tetraevangheliarul, cuprinzând pericopele celor patru Evanghelii 
ce se citesc în fiecare duminică şi sărbătoare. 

După Macarie timp de 33 de ani activitatea tipiografică va 
înceta. Va fi continuată tot de un sârb, Dimitrie Liubavici. El va 
tipări la Târgovişte două cărţi de cult, un Moluftelnic, cuprinzând 
slujbele la Sfintele Taine, la înmormântare şi alte rugăciuni, 
precum un Apostol. 

Primele tipărituri în limba română se datoresc lui Filip 
Moldoveanul. Venind din Moldova se stabileşte la Sibiu, ca 
angajat al magistratului de aici, adică scrib. în această calitate 
va fi trimis de mai multe ori în solie la domnii Ţării Româneşti. 
La Sibiu, Filip a turnat material tipografic şi xilografic, adică 
gravură ilustrată în lemn. Fiind un bun cunoscător al limbilor 
slavonă, latină şi germană, el va tipări pentru prima dată cu litere 
chirilice Tetraevangheliarul slavo-român, prin 1551-1553. 
Aceasta este prima carte tipărită în limba română şi păstrată, 
fiindcă Filip Moldoveanul a mai scris în 1544 un Catehism 
românesc, dar acesta s-a pierdut. 

Peste câteva decenii vom mai întâlni în Ţara Românească o 
tipografie instalată la mănăstirea Plumbuita (Bucureşti). 
Ieromonahul Lavrentic va tipări aici o Psaltire şi un 
Tetraevangheliar. Aceste cărţi au circulat şi în celelalte provincii 
româneşti, precum şi la slavii sudici (Bulgaria, Serbia) aflaţi sub 
dominaţia otomană. 

Unul dintre ucenicii lui Dimitrie Liubavici din Târgovişte a 
fost cărturarul diacon Coresi. Prima carte de slujbă tipărită de 
Coresi la Braşov este un Octoih. Mergând la Târgovişte a tipărit 
în slavoneşte, cu gravuri în lemn un Triod-Penticostar. 

Stabilirea definitivă a diaconului Coresi la Braşov a fost 
determinată de mediul prielnic al tipăriturilor în limba română, 
mai ales că saşii de aici trecuţi la luteranism, i-au oferit şi hârtia 
necesară. 

Prima carte tipărită în limba română la Braşov se numeşte 
„întrebare creştinească" şi datează din 1560. Ea cuprinde 
Decalogul, Simbolul de credinţă, Tatăl nostru şi câteva noţiuni 
elementare despre rugăciune, botez şi împărtăşanie. în prefaţă se 
spune că s-a tipărit cu aprobarea principelui Transilvaniei şi a 
„vlădicului" Sava, fiind închinată mitropolitului Efem al 
Ungrovlahiei. O altă carte tipărită de Coresi în limba română 
este Psaltirea din 1570. 

Tipăriturile lui Coresi la Braşov sunt foarte multe. Ele sunt 
redactate atât în slavonă cât şi în româneşte. Majoritatea sunt 
cărţi de slujbă care circulau nu numai în Transilvania, ci şi în 
Ţara Românească, Moldova, precum şi în ţările ortodoxe vecine. 

De o importanţă deosebită este Evanghelia cu învăţătură sau 
Cazania, cuprinzând tâlcuirea Evangheliilor din toate duminicile 
şi sărbătorile de peste an. Cartea apare în limba română în 1581, 
tipărită cu cheltuiala judelui Braşovului, Lucas Hirscher. Aşa cum 
arăta în prefaţă, acesta a găsit cartea la mitropolitul Serafim al 
Ungrovlahici, de la care „cu multă rugăciune cerutu-am“. Cartea 
apare şi cu binecuvântarea mitropolitului Glenadie pentru 
trebuinţa preoţilor ortodocşi din Transilvania. în felul acesta 
cartea reprezintă o colaborare transilvano-munteană. 

Faptul că tipăriturile lui Coresi au circulat în toate provinciile 
româneşti, ele au avut un însemnat rol în menţinerea conştiinţei 
unităţii de credinţă şi de neam a tuturor românilor. Tipăriturile 
în limba română constituie apoi o adevărată pledoarie în favoarea 
introducerii ci în cult. Dar importanţa cu totul excepţională a 
tipăriturilor lui Coresi rezidă în uniformitatea limbii române. 
Eliminând arhaismele şi provincialismele, Coresi va adopta graiul 
din Ţara Românească şi din sud-estul Transilvaniei, care se va 
impune ca limba română literară. 

De o importanţă majoră pentru afirmarea limbii române este 
Palia de la Orâştie, din 1582. Ea cuprinde primele două cărţi ale 
Vechiului Testament şi a fost tipărită prin osteneala lui Şerban, 
fiul lui Coresi, şi a diacului Marian. Cartea apare în contextul 
propagandei de a atrage pe români la calvinism. Traducerea şi 
tipărirea Paliei este iniţiată de Mihail din Turdaş, pretinsul 
„episcop" româno-calvin, dar în Predoslovia cărţii se specifică 
faptul că la traducerea ei în româneşte au participat „Herce Ştefan, 
propovăduitorul Evangheliei lui Hristos în oraşul Caransebeşului, 
Zâcan Efrem, dascăl de dăscălie şi cu Peştişel Moisi, 
propovăduitorul Evangheliei în oraşul Lugojului şi cu Archirie 
protopopul varmeghiei Hunedoarei". 

Cu aceste tipărituri activitatea tipografică va înceta în 
Transilvania un secol şi jumătate. 

7. Fixarea cunoştinţelor 

5 5 

Care a fost prima tipăritură din Ţara Românească? (Liturghierul 
lui Macarie din 1508). în ce limbă a fost tipărit? (în limba 
slavonă). Cine va tipări primele cărţi în limba română? (Filip 
Moldoveanul la Sibiu). Care este prima carte care ni s-a păstrat? 

(Tetraevangheliarul slavo-român, tipărit cu litere chirilice). Care 
este importanţa tipăriturilor lui Coresi? (Ele reprezintă o pledoarie 
pentru introducerea limbii române în Biserică; aduc o contribuţie 
deosebită la întărirea conştiinţei unităţii de neam a tuturor 
românilor, şi mai mult, oferă modelul limbii române literare ce 
se va dezvolta în viitor). 

8. Aplicarea 

Faptul că primele tipărituri au apărut şi s-au dezvoltat sub 
oblăduirea Bisericii Ortodoxe, dovedeşte pe deplin rolul acesteia 
în promovarea limbii şi culturii româneşti. 

9. Rugăciunea la ieşirea din clasă. 


Mitropolitul Varlaam al Moldovei 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Este cunoscut faptul că Biserica Ortodoxă din Moldova a cunoscut 
pe timpul lui Ştefan cel Mare o situaţie înfloritoare. O astfel de 
strălucire va cunoaşte mai târziu, pe timpul domniei lui Vasile 
Lupu (1634-1653), mitropolit al Moldovei fiind Varlaam. 

5. Comunicarea subiectului lecţiei noi 

Vom urmări în cele ce urmează viaţa şi activitatea mitropolitului 
Varlaam al Moldovei. 

6. Dirijarea învăţării. însuşirea noilor cunoştinţe 

Era originar din părţile Vrancei, trăgându-se dintr-o familie de 
răzeşi. Numele lui de botez era Vasile. De tânăr învaţă greaca şi 
slavona. Fiind atras spre viaţa monahnlă, ajunge vieţuitor al 
mănăstirii Secu, primind numele de Varlaam. Ajungând egumenul 

mănăstirii, pe lângă grijile administrative, are şi preocupări 
cărturăreşti, traducând „Scara 14 Sfântului Ioan Sinaitul. 

Apreciind calităţile intelectuale şi duhovniceşti ale 
egumenului Varlaam, domnitorul Miron Barnovschi îl ia ca 
sfetnic şi duhovnic al său. Acesta îl trimite la Moscova şi la Kiev 
să cumpere icoane pentru ctitoriile sale. Reîntors din această 
călătorie, nu-1 mai găseşte pe Barnovschi în scaunul de domnie. 
Nu-i mai rămâne nici lui decât să se retragă la mănăstirea Secu. 

Dar calităţile sale deosebite şi cultura sa l-au făcut vrednic 
de scaunul de mitropolit, fapt care s-a şi întâmplat în 1632. 
Vremurile erau tulburi, fiindcă domnitorii se schimbau des, încât 
nici pastoraţia nu i-a fost prea uşoară în primii ani. Abia după ce 
Vasile Lupu ajunge domn al Moldovei lucrurile şi viaţa însăşi 
începe să primească stabilitate şi prosperitate. Activitatea 
mitropolitului Varlaam se va distinge, conform înclinaţiilor sale, 
în domeniul cultural. Astfel, în chiliile mănăstirii Trei Ierarhi a 
fost instalată prima tipografie din Moldova, dăruită de Petru 
Movilă, mitropolitul Kievului. 

în 1643 va apare la Iaşi, Cazania sau Cartea de învăţătură 
(predici la duminicile de peste an, la praznice împărăteşti şi în 
cinstea sfinţilor). Această carte are o importanţă deosebită pen¬ 
tru dezvoltarea culturii româneşti. 

în cuvântul introductiv, domnitorul se adresează „la toată 
seminţia românească de pretutindenea 11 , arătând că face „acest 
dar limbii româneşti, carte pre limbă românească, întâi de laudă 
lui Dumnezeu, după aceea, de învăţătură şi de folos sufletelor 
pravoslavnici 11 . Cartea va cunoaşte o răspândire în toate 
provinciile româneşti, fiind citită nu numai de preoţi, ci şi de 
credincioşi. Având o largă răspândire în Transilvania, a circulat 
aici şi sub formă de copii, fiind atât de râvnită şi de căutată, 
încât au avut loc chiar procese pentru posesia ei. 

A doua carte scrisă de mitropolitul Varlaam este intitulată 
„Şapte Taine ale Bisericii 11 , apărută la Iaşi în 1644. Menirea cărţii 
este de a apăra învăţătura ortodoxă în faţa prozelitismului calvin. 

A treia carte este „Răspuns la catehismul calvinesc 11 . E vorba 
de catehismul publicat de calvini la Alba Iulia în 1640. Cartea 
apare în urma aprobării ei din partea unui sinod convocat de 
mitropolitul Varlaam, cu participarea ierarhilor din Moldova şi 
Ţara Românească, încât apariţia acestei cărţi este expresia unităţii 
de credinţă şi de neam. 

La îndemnul lui Varlaam, Vasile Lupu deschide în 1640 
Colegiul de la Iaşi. cerând ajutoare şi profesori de la mitropolitul 
Petru Movila al Kievului^Aici se preda în limba greacă şi slavonă 

teologia, filosofia, retorica, aritmetica, geometria, dialectica, 
gramatica, astronomia, catehismul şi muzica. 

O altă faptă vrednică de reţinut din activitatea cultural 
bisericească a mitropolitului Varlaam, este convocarea în 1642 a 
Sinodului de la Iaşi, care aprobă Mărturisirea de credinţă a lui 
Petru Movilă. 

După ce Vasile Lupu a pierdut scaunul domnesc, Varlaam se 
retrage la mănăstirea Secu, unde îşi sfârşeşte în linişte viaţa în 
1657, unde a fost şi înmormântat. 

7. Fixarea cunoştinţelor 

In ce domeniu se evidenţiază cu precădere activitatea 
mitropolitului Varlaam? (In domeniul cultural bisericesc) Care 
estc'contribuţia lui în acest domeniu? (A scris şi tipărit Cazania, 
Cele Şapte Taine, Răspuns la catehismul calvinesc, aducându-şi 
în acelaşi timp şi contribuţia aprobării la sinodul de la Iaşi a 
Mărturisirii de credinţă a lui Petru Movilă). Care a fost impor¬ 
tanţa apariţiei acestor cărţi pentru viaţa bisericească din 
provinciile româneşti? (în primul rând au contribuit la adâncirea 
conştiinţei de neam şi de credinţă a tuturor românilor. în al doilea 
rând a oferit un mijloc de apărare a credinţei ortodoxe în faţa 
prozelitismului calvin. în al treilea rând şi-au adus contribuţia la 
făurirea limbii şi culturii româneşti). Care a fost contribuţia 
mitropolitului Varlaam în domeniul dezvoltării vieţii culturale 
din Moldova? (La îndemnul său, domnitorul Vasile Lupu va 
deschide Colegiul de la Iaşi). 

8. Aplicarea 

Pentru activitatea culturală a mitropolitului Varlaam, numele său 
rămâne scris cu litere de aur în istoria culturii şi literaturii române. 


9. Rugăciunea la ieşirea din clasă. 

Mitropolitul Petru Movilă şi Sinodul 
de la Iaşi 

5 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Au fost dc-a lungul veacurilor personalităţi bisericeşti care prin 
activitatea lor au făcut cinste Bisericii Ortodoxe, iar dacă au 
activat în slujba altor Biserici Ortodoxe surori, şi-au adus 
contribuţia la propăşirea acestora şi a întregii Ortodoxii. O astfel 
de personalitate bisericească este Petru Movilă, mitropolitul 
Kievului. 

5. Comunicarea subiectului lecţiei noi 

Ne vom referi în cele ce urmează la viaţa şi activitatea 
mitropolitului Petru Movilă, cât şi la Sinodul de la Iaşi, din 1642. 

6. Dirijarea învăţării. însuşirea noilor cunoştinţe 

Mitropolitul Petru Movilă s-a născut la 21 decembrie 1596 la 
Suceava, ca fiu al lui Simion Movilă, domn al Ţării Româneşti 
şi al Moldovei. Dintre fraţii săi, trei au ajuns domni în Tara 
Românească sau în Moldova, iar mănăstirea Suceviţa este ctitoria 
familiei Movileştilor. Mihai Viteazul ocupând Moldova, fiul lui 
Simion Movilă, la numai 4 ani a luat drumul pribegiei în Polonia, 
unde şi-a început şi continuat învăţătura la colegiul „Frăţiei 
Ortodoxe 11 din Lvov, studiind gramatica, retorica, didactica, 
teologia; iniţiindu-se în cunoaşterea limbilor greacă, latină şi 
slavonă. 

Tânărul fecior de domn îşi îndreaptă paşii spre mănăstirea 
Pecerska din Kiev, cu prilejul sărbătorii „Adormirii Maicii 
Domnului", hramul mănăstirii. Dovedind vocaţie pentru viaţa 
monahală, este îndemnat de mitropolitul Kievului să se 
călugărească. A fost tuns în monahism la Kiev şi ajunge egumen 
al mănăstirii Pecerska, fiind hirotesit şi ca arhimandrit. 

în acest timp Ucraina şi Kievul erau sub dominaţia regatului 
polon catolic. în 1596 o parte din clerul şi credincioşii ortodocşi 
semnează actul de unire de la Brest-Litovsk (Polonia), aderând 
la unirea cu Roma. Mulţi credincioşi rămân însă în legea 
strămoşească, ortodoxă. 

Petru Movilă ajunge în astfel de condiţii stareţ al mănăstirii 
Pecerska, apărător al Ortodoxiei ucrainiene în regatul polon. 
Având loc în 1632 alegerea noului rege al Poloniei, atrăgând de 
partea sa mai mulţi nobili, arhimandritul Petru Movilă joacă un 
rol important în urcarea pe tron a lui Vladislav, fapt care oferă 
Ortodoxiei din Polonia posibilitatea de a-şi manifesta cultul în 
libertate, primind o parte din bisericile şi episcopiile luate de 
uniţi, precum şi dreptul de a construi biserici, spitale şi tipografii. 
Aceste succese dobândite prin iscusinţa lui Petru Movilă, duc la 
alegerea sa în 1633 ca „arhiepiscop şi mitropolit al Kievului, al 
Galiţiei şi al întregii Rusii 11 . 

De acum începe activitatea sa de propăşire a Bisericii sale, 
ridicând la gradul de Academie, colegiul pe care tot el îl înfiinţase 
la Kiev în 1631. Această Academie a fost socotită cea mai veche 
universitate modernă ortodoxă. A mai înfiinţat apoi la Kiev şi 
Lvov şi o tipografie, unde s-au tipărit cărţi de slujbă, de 
învăţătură, de evlavie creştină, de apărare a Ortodoxiei şi traduceri 
din Sfinţii Părinţi. 

Aici apare şi lucrarea sa intitulată „Lithos 11 (Piatra) de apărare 
a Ortodoxiei, precum şi „Evanghelia învăţătoare 11 a patriarhului 
ecumenic Calist (traducere din limba greacă). Dar cea mai im¬ 
portantă carte a sa de doctrină a întregii ortodoxii este 
„Mărturisirea de credinţă 11 . Se simţea de mult nevoia unei astfel 
de mărturisiri de credinţă, pentru clarificarea Ortodoxiei faţă de 
catolicism şi protestantism, mai ales că Mărturisirea de credinţa 
a patriarhului Chirii Lucaris nu de mult apărută, a fost suspectată 
de influenţe protestante. Scrisă în limba latină, „Mărturisirea de 
credinţă 11 a lui Petru Movilă cuprinde 261 de întrebări şi 
răspunsuri, temeluite pe cele trei virtuţi teologice: credinţa, 
nădejdea şi dragostea. Aspectul credinţei îl constituie tâlcuirea 
Simbolului de credinţă, cel al nădejdii, rugăciunea „Tatăl nos¬ 
tru 11 , iar dragostea se referă la Dumnezeu şi la semenii noştri. 

Supusă discuţiei Sinodului de la Kiev, din 1640, format din 
clerici şi mireni, nu s-a căzut de acord asupra a două puncte, 
motiv pentru care s-a cerut părerea patriarhului de Constantino- 
pol, şi s-a hotărât convocarea unui mare sinod cu participarea 
reprezentanţilor mai multor Biserici Ortodoxe. 

Acest sinod a avut loc la Iaşi între 15 septembrie — 27 oc¬ 
tombrie 1642, în trapeza bisericii „Sfinţii Trei Ierarhi 11 , cu 
participarea delegaţilor Patriarhiei ecumenice, a Mitropoliei 
Kievului şi a Moldovei. Discutată punct cu punct, au fost respinse 
afirmaţiile cu privire la purgatoriu, precum şi la stabilirea faptului 
că prefacerea darurilor la Sfânta Liturghie are loc cu prilejul 
epiclezei. Mărturisirea a fost aprobată apoi de sinodul patriarhal 
de Constantinopol şi de patriarhii Alexandriei, Antiohiei şi 
Ierusalimului, intrând în istorie ca al treilea document de 
mărturisire a credinţei ortodoxe, după Simbolul de credinţă şi 
după Dogmatica Sfântului Ioan Damaschin. 

Cartea a fost tipărită pentru prima dată la Amsterdam, după 
moartea autorului, în limba greacă, fiind apoi tradusă în mai multe 
limbi. Logofătul Radu Greceanu o tipăreşte pentru prima dată în 
limba română la Buzău, în 1691. După 13 ani de păstorire, în 
1646, chiar când a împlinit vârsta de 50 de ani, mitropolitul Pe¬ 
tru Movilă închide ochii, fiind înmormântat în biserica mănăstirii 
Pecerska. 

7. Fixarea cunoştinţelor 

Cine a fost Petru Movilă? (Fiul domnului Ţârii Româneşti şi a 
Moldovei, Simion Movilă). Unde şi-a făcut studiile? (La colegiul 
din Lvov Polonia). La ce mănăstire îmbracă haina călugărească? 
(La mănăstirea Pecerska din Kiev, unde ajunge egumen şi stareţ). 
Ce funcţie înaltă bisericească va ocupa el? (Cea de arhiepiscop 
şi mitropolit al Kievului şi întregii Rusii). Ce activitate desfăşoară 
el aici? (De apărare şi propăşire a Ortodoxiei faţă de atacurile 
catolicismului). Cum îşi concretizează el această activitate? 
(întemeind Academia Teologică, care devine cea mai veche 
universitate modernă ortodoxă. Apoi prin tipărirea mai multor 
cărţi, şi mai ales prin scrierea Mărturisirii de credinţă Ortodoxă, 
care îi va purta cu cinste numele peste veacuri). Ce for bisericesc 
a aprobat această Mărturisire de credinţă? (Sinodul de la Iaşi, 
ţinut între 15 septembrie - 27 octombrie 1642). 

8. Temă pentru acasă 

Prezentaţi portretul ortodox al mitropolitului Petru Movilă. 


9. Rugăciunea la ieşirea din clasă. 

Lupta Bisericii Ortodoxe din 
Transilvania - Mitropoliţii Ilie Iorest, 
Simion Ştefan si Sava Brancovici 

5 5 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Pentru a-i supune cu mai multă siguranţă pe românii din 
Transilvania, care erau majoritari, politica dominantă a 
stăpânitorilor unguri de aici acţiona prin orice mijloace la 
deznaţionalizarea lor. Faptul că românii îşi regăseau identitatea 
etnică în Biserica Ortodoxă, s-a cosiderat că aici este punctul 
asupra căruia se cuvine să se acţioneze. Aşa s-a şi întâmplat, 
numai că în cadrul Bisericii Ortodoxe din Transilvania au fost 
rânduiţi de Dumnezeu ierarhi, care, considerându-se răspunzători 
de soarta credincioşilor lor şi a etniei lor româneşti, au opus 
rezistenţă, şi cu preţul vieţii lor au rămas la datorie. Printre 
aceştia, în secolul al XVII-lea, s-au remarcat mitropoliţii Ilie 
Iorest, Simion Ştefan şi Sava Brancovici. 

5. Comunicarea subiectului lecţiei noi 

Ne vom referi în cele ce urmează la aceşti trei mitropoliţi, 
urmărind modul în care au apărat fiinţa naţională şi credinţa 
străbună. 

6. Dirijarea învăţării. însuşirea noilor cunoştinţe 

După moartea mitropolitului Ghenadie, pentru ocuparea scaunului 
de la Alba Iulia (Bălgrad) a fost ales de către principele Gheorghe 
Rakoczy, la recomandarea domnitorului Vasile Lupu, călugărul 
putnean Ilie Iorest. în această perioadă acţiunile de prozelitism 
calvin se intensificau în Transilvania tot mai mult. Apare chiar 
un Catehism calvinesc pentru a răspândi învăţătura de credinţă a 
acestora. Principele maghiar îi cere noului mitropolit, fixându-i 
în mai multe puncte, un program privind modul în care trebuie 
să se asocieze prozelitismului calvin în Transilvania. Mitropolitul 
a rămas însă statornic în credinţa păstoriţilor săi. Pentru acest 

motiv a fost aruncat în temniţă unde a stat aproape un an. A fost 
eliberat pe baza garanţiei a 24 de chezaşi că va plăti pentru 
vistieria principelui 1000 de taleri. După ieşirea din temniţă merge 
pentru un scurt timp la mănăstirea de metanie (Putna) pentru a 
se reculege, apoi se deplasează în Rusia pentru a strânge ajutoare 
spre a-şi achita datoria. Ajungând la ţar, oferă acestuia părticele 
din moaştele Sfântului Dumitru, iar ţarul la rândul său îi oferă 
daruri şi bani pentru a-şi răscumpăra chezăşii. Se retrage apoi la 
Putna, unde îşi va da obştescul sfârşit la adânci bătrâneţe. 

După înlăturarea lui Ilie Iorest din scaun, locul lui va fi luat 
de Simion Ştefan. După hirotonia în Ţara Românească şi 
instalarea în scaun, acelaşi principe îi impune 15 condiţii în 
favoarea prozelitismului calvin. Printre acestea i se cerea ca 
predica să fie rostită în româneşte dar numai după Sfânta 
Scriptură, catehizarea tineretului să fie orientată după Catehismul 
calvinesc, împărtăşirea numai a celor vârstnici, desfiinţarea 
obiceiurilor de le botez, cununie şi înmormântare, înlăturarea 
cinstirii icoanelor şi a crucii, să nu se facă opoziţie celor care 
doreau să treacă la calvinism şi să se recunoască drepturile su- 
perintendentului calvin asupra Bisericii Ortodoxe româneşti. 
Bineînţeles că mitropolitul nu a respectat acesta condiţii. 

Numele lui Simion Ştefan rămâne aureolat prin tipărirea în 
1648 a Noului Testament (de la Bălgrad) adevărat document de 
pledoarie pentru unitatea limbii române. Noul Testament de la 
Bălgrad reprezintă prima traducere a Cărţii Sfinte în limba 
noastră, având o importanţă deopotrivă spirituală, literară şi 
lingvistică; „este una dintre pietrele fundamentale pe care s-a 
clădit în secolele următoare limba noastră literară". 

Sunt memorabile cuvintele scrise în predoslovia cărţii, cu 
privire la importanţa limbii române pentru păstrarea conştiinţei 
de neam a tuturor românilor risipiţi de vitregia soartei şi a 
vremurilor necruţătoare: „Aciasta încă vă rugăm să luaţi aminte 
că rumânii nu grăiesc în toate ţările într-un chip... pentru aceia 
cu nevoie poate să scrie cineva să înţeleagă toţi, grăind un lucru 
unii într-un chip, alţii într-alt chip. Bine ştim că cuvintele trebuie 
să fie ca banii, că banii aceia sunt buni carii umblă în toate ţările, 
aşia şi cuvintele acelea sânt bune care le înţeleg toţi. Noi drept 
aceia ne-am silit, de în cât am putut, să izvodim aşia cum să 
înţeleagă toţi, iar dacă nu vor înţelege toţi, nu-i de vina noastră, 
ce-i vina altuia ce-au răsfirat rumânii printr-alte ţări de ş-au 
amestecat cuvintele cu alte limbi, de nu grăiesc toţi într-un chip“. 

Urmaşul lui Simion Ştefan va fi Sava Brancovici. Era originar 
de la Ineu (Arad), provenind dintr-o familie sârbească. Numele 

lui era Simion Brancovici. Tatăl său fusese înrolat în oastea lui 
Mihai Viteazul. învaţă carte în casa părintească şi apoi la 
mănăstirea Comana, unde se afla un unchi după tată. Reîntors în 
Ineu, de multe ori se vede nevoit să îmbrace haina militară pen¬ 
tru a face faţă deselor invazii turceşti. S-a căsătorit şi a avut copii. 
Un alt unchi al său, Grigorie Brancovici, era protopopul Ineului. 
După moartea acestuia, credincioşii au insistat pe lângă el să ia 
locul unchiului său. Merge în Ţara Românească şi este hirotonit 
la Târgovişte. Reîntors 1a. Ineu, află cu durere că soţia şi copii 
săi au decedat. După mai mulţi ani df protopopiat, în 1656 va 
succede în scaunul de mitropolit al Bălgradului pe Simion Ştefan, 
înainte însă a fost călugărit şi a primit numele de Sava, iar apoi 
a fost hirotonit ca arhiereu în aceeaşi catedrală din Târgovişte. 
Nu după mult timp noul principe calvin al Transilvaniei l-a 
destituit din scaunul de mitropolit. Dar în 1662 soborul 
protopopilor întrunit la Alba Iulia îl realege ca mitropolit. Pen¬ 
tru că Biserica Ortodoxă din Transilvania se zbatea în multe 
greutăţi, Sava Brancovici merge de mai multe ori în Rusia după 
ajutoare. Acest fapt nu era pe placul autorităţilor calvine, încât 
principele îi cere printre altele reînfinţarea tipografiei pentru 
tipărirea cărţilor calvinizante. Nu a satisfăcut puterea principelui, 
în schimb pentru înviorarea vieţii religioase a clerului şi credin¬ 
cioşilor, mitropolitul convoacă un sobor la Alba Iulia. Dintre 
hotărârile luate amintim: săvârşirea regulată a slujbelor în 
duminici şi sărbători, înlăturarea superstiţiilor legate de cultul 
morţilor, respectarea gradelor de rudenie la căsătorie, împărtăşirea 
credincioşilor de patru ori pe an, catehizarea în biserică şi 
învăţarea Rugăciunii Domneşti, Decalogul şi Crezul, înlăturarea 
preoţilor nevrednici. 

Principele Mihai Apaffi revoltat de acţiunile misionare ale 
mitropolitului ortodox, convoacă scaunul de judecată, şi după o 
judecată nedreaptă, îl întemniţează confiscându-i toate bunurile. 
Fratele său Gheorghe Brancovici reuşeşte însă să meargă în Ţara 
Românească spre a cere ajutorul lui Şerban Cantacuzino pentru 
eliberarea mitropolitului. Cu toate acestea, mitropolitul a fost 
supus în continuare la tot felul de suferinţe în închisoarea din 
Vinţ. în cele din urmă a fost eliberat. Apăsat de boală şi bătrâneţe 
se stinge din viaţă în 1683. 

7. Fixarea cunoştinţelor 

î 5 

Care au fost cei trei mitropoliţi care au luptat împotriva intro¬ 
ducerii calvinismului în Transilvania, în secolul al XVII-lea? (Cei 

trei mitropoliţi au fost Ilie Iorest, Simion Ştefan şi Sava 
Brancovici). De ce nu s-au supus ei calvinismului? (Fiindcă prin¬ 
cipii calvini au angajat acţiunea de deznaţionalizare a poporului 
român, iar Biserica Ortodoxă întreţinea prin ierarhii ei mereu 
aprinsă conştiinţa etnică a românilor din Transilvania). Care este 
lucrarea de o importanţă cu totul deosebită pe care ne-a lăsat-o 
mitropolitul Simion Ştefan? (A fost Noul Testament de la 
Bâlgrad, una din pietrele de temelie a unităţii de limbă a tuturor 
românilor şi de temelie a limbii noastre literare). 

8. Aplicarea 

Pentru calităţile sale lingvistice şi literare Noul Testament de la 
Bălgrad din 1648 a intrat în literatura română ca un document de 
inestimabilă valoare, pe măsură să vorbească peste secole de 
conştiinţa naţională a mitropolitului Simion Ştefan. 

Pentru acţiunea lor hotărâtă de a apăra cu jertfa propriei vieţi 
legea ortodoxă şi românească, Biserica, în semn de pioasă aducere 
aminte i-a canonizat în 1950 pe Ilie Iorest şi Sava Brancovici ca 
sfinţi mărturisitori, făcând pomenirea lor în fiecare an, în ziua 
de 24 aprilie după ziua de pomenire a unui vajnic apărător al 
credinţei din timpul celor mai grele persecuţii împotriva 
creştinilor, Sfântul Gheorghe. 

9. Rugăciunea la ieşirea din clasă. 


Mitropolitul Dosoftei al Moldovei 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Când a activat mitropolitul Varlaam în Moldova? (în timpul 
domniei lui Vasile Lupu). în ce domeniu de activitate s-a distins 
el? (Mai ales în domeniul cultural). Care este meritul său în acest 
domeniu? (A scris cărţi pentru apărarea credinţei străbune, 

contribuind în acelaşi timp la temeluirea limbii şi culturii româ¬ 
neşti). 

5. Comunicarea subiectului lecţiei noi 

Dintre urmaşii mitropolitului Varlaam cel mai de seamă a fost 
mitropolitul Dosoftei, despre a cărui activitate vom trata în cele 
ce urmează. 

6. Dirijarea învăţării. însuşirea noilor cunoştinţe 

Cei mai mulţi socotesc că provenea dintr-o familie de negustori 
macedoneeni. S-a născut în 1624. La botez primeşte numele 
Dimitrie. Având rudenii la Liov, învaţă aici la şcoala „Frăţiei 
Ortodoxe", reorganizată de Petru Movilă. Dvenind monah la 
mănăstirea Probota îşi schimbă numele în Dositei, dau Dosoftei. 

La 34 de ani ajunge episcop al Huşilor, iar peste un an, 
episcop al Romanului. în 1671 a fost ales mitropolit al Moldovei. 
Cronicarul Ion Neculce spune despre el: „Acest Dosoftei 
mitropolit... era prea învăţat, multe limbi ştia: elineşte, latineşte, 
sloveneşte şi altă adâncă carte şi învăţătură, deplin călugăr şi 
cucernic şi blând ca un miel. în ţara noastră pe-această vreme nu 
este om ca acela". 

în 1673 izbucneşte războiul dintre turci şi poloni. împreună 
cu domnul Moldovei, Ştefan Petriceicu, trece de partea polonilor. 
Aceştia fiind înfrânţi, se vede nevoit să fugă din faţa invaziei 
turceşti, împreună cu domnitorul, în Polonia. Aici stă doi ani. în 
Polonia, la mănăstirea din Uniev, tipăreşte în 1673 Psaltirea în 
versuri, cea mai de seamă lucrare a sa. Ea apare, după cum el 
însuşi declară, după „multă trudă şi vreme îndelungată, cinci ani 
cu foarte osârdie mare". Aceasta este prima mare operă în versuri 
tipărite în româneşte. După cum declară B. P. Haşdeu, Dosoftei 
rămâne „fondatorul poeziei române literare", fiind — cum remarcă 
altcineva — „o apariţie nouă a timpului său, în plan românesc 
sau european" (I. G. Chiţimia). S-a remarcat apoi că Psaltirea în 
versuri reafirmă una din caracteristicile poeziei ecleziastice 
bizantine, anume faptul că într-însa cele două elemente — 
rugăciunea liturgică şi contemplaţia personală — sunt mai puţin 
separate unul de altul decât în poezia occidentală. 

Reîntors în 1675 în ţară, noul domnitor al Moldovei l-a închis 
în mănăstirea Sfântul Sava din Iaşi. 

Reaşezat în scaunul de mitropolit al Moldovei, Dosoftei se 
va concentra cu precădere asupra activităţii culturale. în curând 

va tipări, punând la îndemâna preoţilor, Dumnezeiasca Liturghie 
în limba română. Apoi, după ce primeşte o nouă tipografie, de la 
patriarhul Ioachim al Moscovei, tipăreşte principalele cărţi de 
slujbă, tot în româneşte fiind în Moldova deschizător de drumuri 
în direcţia pătrunderii limbii române în biserică, în locul celei 
slavone. 

Dosoftei s-a dovedit şi un bun traducător. Astfel, după o trudă 
de 25 de ani traduce din greceşte şi slavoneşte „Viaţa şi petrecerea 
sfinţilor", în patru volume. 

Activitatea cărturărească a mitropolitului Dosoftei se încheie 
aici, fiindcă în 1686 regele Poloniei, Ian Sobieski porneşte un 
război împotriva turcilor. Trecând prin Moldova încearcă 
zadarnuc să obţină ajutorul domnitorului Constantin Cantemir, 
încât la retragere, ca răzbunare, ia din Moldova mai mulţi ostateci, 
printre care şi pe mitropolitul Dosoftei. Exilul şi pribegia i-au 
fost foarte grele. în Polonia avea în grijă duhovnicească pe puţinii 
creştini ortodocşi aflaţi acolo. Necazul şi sărăcia apăsându-1 tot 
mai mult, se vede nevoit să ceară ajutor de la ţarii Rusiei, Ioan şi 
Petru, care îi trimit 100 de ruble. în Polonia a scris „Poemul 
despre domnii Moldovei" şi a tradus „Constituţiile Sfinţilor Apos¬ 
toli" şi „Mărgăritare", cuprinzând 40 de cuvântări bisericeşti ale 
Sfinţilor Părinţi, dintre care 34 cuvântări aparţin Sfântului Ioan 
Gură de Aur. A început, dar nu a terminat, traducerea Dogmaticii 
Sfântului Ioan Damaschin. 

Se stinge din viaţă în 1693, în vârstă de aproape 70 de ani, 
cu dorul ţării şi al credincioşilor săi moldoveni în suflet. 

7. Fixarea cunoştinţelor 

în ce domeniu s-a evidenţiat cu strălucire Dosoftei, marele 
mitropolit al Moldovei? (Mai ales pe plan cultural). Prin ce s-a 
remarcat el în acest domeniu? (Prin Psaltirea în versuri el devine 
fondatorul poeziei române literare). Când apare această lucrare? 
(în 1673, când Dosoftei se afla în Polonia). Care este contribuţia 
sa culturală pe tărâm bisericesc? (Mitropolitul Dosoftei tipăreşte 
Sfânta Liturghie şi alte cărţi de cult, în limba română, fiind primul 
care a înlocuit în Moldova limba slavonă). Cunoscând multe 
limbi, a făcut traduceri? (Da, a făcut). Care sunt cele mai 
importane pe plan bisericesc? (Vieţile Sfinţilor în patru volume, 
Constituţiile Apostolice, lucrarea intitulată „Mărgăritare", 
cuprinzând predici ale Sfinţilor Părinţi. Apoi a început traducerea 
„Dogmaticii" Sfântului Damaschin, pe care însă nu a terminat-o). 

8. Aplicarea 

Datorită popularităţii de care se bucura Psaltirea în versuri, 
psalmii 46 şi 48 au devenit colinde populare, iar psalmii 94 şi 98 
au fost introduşi în cântecele de stea. 

9. Temă pentru acasă 

Să se identifice aceşti psalmi şi să se analizeze conţinutul lor. 

10. Rugăciunea la ieşirea din clasă. 


Biblia de la Bucureşti 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Care sunt primele încercări de traducere a Sfintei Scripturi în 
limba română? (Palia de la Orăştie din 1582, care cuprindea cartea 
Facerii şi Ieşirea. Apoi Psaltirea lui Coresi, din 1570, Psaltirea 
şi Paremiile lui Dosoftei, Evanghelia şi Apostolul tipărite de 
mitropolitul Teodosie al Ţării Româneşti). Dar Noul Testament 
când a fost tradus? (în 1648 apare Noul Testament de la Bălgrad 
(Alba Iulia), apariţie datorată mitropolitului Simion Ştefan). Ce 
importanţă a avut apariţia acestei cărţi? (Ea constituie „una din 
pietrele fundamentale pe care s-a clădit în secolele următoare 
limba română literară 11 . Circulând în cele trei provincii, a întărit 
conştiinţa unităţii de neam prin limba vorbită de toţi românii). 

5. Comunicarea subiectului lecţiei noi 

O altă lucrare monumentală tipărită în limba română, reunind pe 
cele mai sus amintite, este Biblia de la Bucureşti, din 1688. 

6. Dirijarea învăţării. însuşirea noilor cunoştinţe 

Biblia de la Bucureşti se mai numeşte şi Biblia lui Şerban 
Cantacuzino, fiindcă el a avut iniţiativa şi tot el a fost acela care 
a suportat costul tipăririi. 

Tipărirea a început la 5 noiembrie 1687 şi s-a încheiat în 
septembrie 1688. 

Biblia de la Bucureşti este o operă de mari proporţii, 
numărând 944 pagini, format mare, tipărit pe două coloane cu 
litere mărunte. 

în ceea ce priveşte traducerea Bibliei, la baza ei a stat textul 
făcut de eruditul umanist moldovean Nicolae Milescu Spătaru 
pc când se afla ca diplomat al Ţârii Româneşti la înalta Poartă. 
El a tradus după Septuaginta, confruntată cu ediţii ale Vulgatei 
şi cu altele în limba slavonă. După unii cercetători versiunea 
traducerii lui Milescu a fost îndreptată de către mitropolitul 
Dosoftci al Moldovei, pe când era episcop la Roman. 

înainte ca textul să fie dat la tipar a fost revizuit în întregime 
de doi cărturari munteni, logofeţi la curtea domnească. Radu şi 
Şerban Greceanu, ajutaţi de mai mulţi cunoscători ai limbii 
greceşti, aflaţi în Ţara Românească, mitropolitul Ghermano de 
Nissa şi patriarhul Dositei al Ierusalimului. La tălmăcirea unor 
locuri mai dificile le-a venit în ajutor şi marele cărturar Constantin 
Cantacuzino, iar textul a fost diortosit de episcopul Mitrofan de 
Huşi, ucenic al lui Dosoftei. 

Cu toate ecestea în text apar unele cuvinte netraduse, iar unele 
fraze sunt redate confuz, de unde vedem greutatea traducătorilor 
de a reda textul într-o limbă română ce nu poseda toată 
expresivitatea stilului. 

Privind lucrarea în ansamblu, ea cuprinde cărţile canonice şi 
necanonice ale Vechiului Testament, traduse de Nicolae Miclescu, 
precum şi apocrifa IV Macabei, tradusă tot de el. Titlul cărţii era 
„Despre raţiunea dominantă" şi prezenta capacitatea raţiunii de 
a domina afectele. Este atribuită lui Iosif Flaviu, în fond aparţine 
unui filosof anonim din Alexandria, din secolul îd. Hs. Aceasta 
este prima scriere filosofică tradusă în limba română. 

La baza Noului Testament al Bibliei de la Bucureşti stă ediţia 
mitropolitului Simion Ştefan de la Alba Iulia din 1648. 

Biblia de la Bucureşti are două prefeţe. Prima este semnată 
de domnitorul Şerban Cantacuzino, şi este adresată clerului şi 
credincioşilor. Cea de-a doua prefaţă poartă semnătura 
patriarhului Dositei al Ierusalimului. El face amintire de faptul 
că strămoşii domnului au stat odinioară pe tronul Bizanţului, 

vrând să mărească prin aceasta prestigiul domnitorului român ca 
protector al întregii Ortodoxii. Tot în prefaţa semnată de Dositei 
se arată că „această carte s-a tipărit spre înţelegerea limbii româ¬ 
neşti" şi „pentru cea de obşte priinţă s-a dăruit neamului românesc 
să lumineze celor din casă şi Bisearicii noroade: românilor, 
moldovenilor şi ungrovlahilor" (transilvănenilor). 

Prin faptul că la traducerea în limba română au colaborat cei 
din Moldova, din Muntenia şi din Transilvania, s-a reuşit să se 
dea limbii române un caracter unitar, iar circulaţia ei în toate 
provinciile româneşti a contribuit la difuzarea unei limbi comune, 
întărind conştiinţa unităţii de neam a tuturor românilor. S-a 
remarcat apoi că Biblia de la Bucureşti este „un document de 
consolidare a limbii literare" (G. Călinescu), contribuind „la 
fixarea unor norme de exprimare înainte de apariţia gramaticilor, 
cu mai mult de un secol" (Al. Piru). Biblia de la Bucureşti rămâne 
un „monument literar de limbă, dar, în acelaşi timp, şi un act 
editorial fără egal, raportat chiar la tehnica tipografică modernă" 
(Dan Simonescu). 

7. Fixarea cunoştinţelor 

Cum se mai numeşte Biblia de la Bucureşti? (Se mai numeşte 
Biblia lui Şerban Cantacuzino, fiindcă s-a tipărit din iniţiativa 
lui şi cu cheltuiala lui). Cine a definitivat textul Bibliei înainte 
de tipărirea ei? (Fraţii Radu şi Şerban Greceanu, cărturari de 
seamă şi logofeţi la curtea domnească). Care lucrări au stat la 
temelia Bibliei de la Bucureşti? (Vechiul Testament tradus de 
eruditul Nicolae Miclescu Spătaru, corectat de mitropolitul 
Dosoftei; şi Noul Testament de la Bâlgrad, tipărit exact cu 20 de 
ani în urmă). De cine au fost ajutaţi fraţii Greceanu? (De 
mitropolitul Ghermano de Nissa şi de patriarhul Dositei al 
Ierusalimului, aflaţi în Ţara Românească). Ale cui semnături 
poartă prefeţele Bibliei? (A domnitorului Şerban Cantacuzino şi 
a patriarhului Dositei al Ierusalimului în care este arătată impor¬ 
tanţa traducerii Bibliei într-o limbă unitară, înţeleasă de toţi 
românii). Cum s-a ajuns la caracterul unitar al limbii? (Prin 
colaborarea la fixarea textului a cărturarilor de seamă provenind 
din cele trei provincii româneşti). Care este importanţa Bibliei 
lui Şerban? (Ea constituie un monument literar şi editorial care 
va circula printre români, întărindu-le prin limbă conştiinţa 
unităţii de neam. în acelaşi timp ea constituie o pledoarie în 
favoarea introducerii limbii române în cultul bisericesc). 

8. Aplicarea 

Biblia de la Bucureşti din 1688 va constitui un model pentru 
traducerea pe viitor a Sfintei Scripturi în limba română. 

9. Rugăciunea la ieşirea din clasă. 


Mitropolitul Antim Ivireanul 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anteriore 

Care dintre mitropoliţii moldoveni studiaţi au întreprins activităţi 
culturale pe măsură să le imortalizeze numele? (Mai cu seamă 
mitropolitul Varlaam şi apoi mitropolitul Dosoftei). Dar dintre 
mitropoliţii din Transilvania? (în special mitropolitul Simion 
Ştefan). La fel ca şi în Moldova şi în Transilvania, a existat şi în 
Ţara Românească un interes major pentru limba şi cultura 
românească. Biblia de la Bucureşti, din 1688, este o mărturie 
grăitoare în acest sens. Au fost însă şi personalităţi bisericeşti 
care au activat în Ţara Românească şi au înscris pagini strălucite 
în istoria Bisericii noastre. 

5. Comunicarea subiectului lecţiei noi 

Una dintre cele mai proeminente personalităţi care a activat în 
Ţara Românească este mitropolitul Antim Ivireanul, despre care 
vom trata în cele ce urmează. 

6. Dirijarea învăţării. însuşirea noilor cunoştinţe 

După cum spune şi numele, Antim Ivireanul era din îndepărtata 
Ivirie. S-a născut în jurul anului 1650 din părinţii Ioan şi Maria, 
primind la botez numele Andrei. 

încă de tânăr a fost luat rob de turci şi dus la Constantino- 
pol. îşi regăseşte identitatea de creştin ortodox, trăind în jurul 

Patriarhiei ecumenice, şi deprinzând pictura, sculptura în lemn 
şi broderia. Totodată a învăţat şi limbile greacă, arabă şi turcă, 
arătându-se a fi un spirit elevat, destoinic să întreprindă o 
activitate culturală de calitate superioară. Intuindu-i calităţile, 
Constantin Brâncoveanu îl aduce în jurul anului 1690 în Ţara 
Românească. Aici învaţă meşteşugul tiparului de la Mitrofan, 
conducătorul tipografiei domneşti din Bucureşti. După alegerea 
lui Mitrofan ca episcop al Buzăului, Antim preia conducerea 
tipografiei. A lucrat aici patru ani şi a tipărit trei cărţi. Dintre 
acestea. Psaltirea românească, cuprinde versuri scrise dc el în 
limba română, pe care deja a deprins-o. Cartea este dedicată 
domnitorului protector. 

între 1694-1701 va funcţiona la noua tipografie întemeiată 
de el la mănăstirea Snagov. Devenind egumenul mănăstirii, şi-a 
creat mulţi ucenici, dintre care cel mai de seamă a fost Mihail 
Ştefan. Acesta va fi trimis în 1699 la Alba Iulia unde va tipări 
două cărţi pentru folosul credincioşilor ortodocşi din 
Transilvania. La mănăstirea Snagov, tipograful şi egumenul 
Antim tipăreşte 14 cărţi, printre care şi un Liturghiei' şi mai târziu 
un Ceaslov greco-arab pentru credincioşii din Patriarhia 
Antiohiei. 

Recunoscându-i-se vrednicia, a fost ales în 1705 episcop al 
Râmnicului. Ducând acolo tipografia sa de la Snagov, va tipări 
mai multe cărţi de slujbă în limba română. După moartea 
mitropolitului Teodosie al Ungrovlahiei este ales în 1708 
episcopul Antim. La înscăunarea sa au fost de faţă şi patriarhii 
Alexandriei şi Ierusalimului. 

Ca mitropolit va întemeia o nouă tipografie la Târgovişte, 
unde vor apărea mai multe cărţi de slujbă, majoritatea în limba 
română. Astfel, în 1713 apare primul Liturghiei' de pe pământul 
Munteniei redactat în limba română. Peste doi ani va muta 
tipografia de la Târgovişte la Bucureşti. Tot aici, la mănăstirea 
cu hramul Tuturor Sfinţilor, ctitorită de el, va deschide încă o 
tipografie. 

Făcând acum un bilanţ al activităţii tipografice a lui Antim 
Ivireanul, putem număra 64 de cărţi, dintre care 38 tipărite de el. 
Dintre acestea 24 erau în limba română. 

Cărţile tipărite şi scrise de Antim Ivireanul pot fi împărţite 
în trei categorii: 

1. Cărţi de slujbă; 

2. Cărţi menite să apere adevărul de credinţă mărturisit de 
Biserica Ortodoxă; 

3. Cărţi de predici. 

Din această ultimă categorie fac parte Didahiile. Cele 28 de 
predici la diferite duminici şi sărbători, ca şi cele şapte cuvântări 
ocazionale îl prezintă pe Antim ca un mare predicator, apărător 
al valorilor moralei creştine, dispunând de un vast orizont cul¬ 
tural. 

De remarcat este faptul că deşi ne despart aproape trei secole 
de tipăriturile lui Antim în limba română, aceasta este foarte 
asemănătoare celei pe care o vorbim acum. Rezultă de aici, nu 
numai că a deprins bine limba română, dar şi că a fost un adevărat 
vizionar, apreciind importanţa tipăriturilor bisericeşti în limba 
poporului, o limbă clară, intrată în vorbirea curentă, dar văzută 
în devenirea ei în timp. 

Ca şi ctitor al amintitei mănăstiri, care acum îi poartă numele 
şi unde avea de gând să-şi doarmă somnul veşnic, a întocmit 
pentru ca un „Aşezământ 1 ", în care era prevăzut modul de ajutorare 
a copiilor săraci, dornici să înveţe carte, a străinilor, a fetelor şi 
oamenilor săraci, etc. 

Pe lângă tipograful, cărturarul, mitropolitul şi ctitorul, trebuie 
să vedem în persoana lui Antim şi pe patriotul român, angajat în 
lupta antiturcească, orientându-se spre pravoslavnica Rusie. De 
aici însă şi-a tras moartea, fiindcă legăturile cu Constantin 
Brâncoveanu, marele lui susţinător şi protector, se sting, locul 
lor fiind luat de aversiunea domnitorului. Acesta merge până la 
a-i cere mitropolitului Antim demisia. Zadarnic încearcă sâ-i arate 
domnitorului nevinovăţia sa, că neîndreptăţirile aduse de vrăj¬ 
maşi au fost mai puternice. De altfel, Constantin Brâncoveanu 
moare ca martir în 1714, iar în 1716, Nicolae Mavrocordat, primul 
domn fanariot, acuzăndu-1 pe Antim de legături cu austriecii şi 
de uneltiri împotriva sa, îl arestează, închizându-1 în temniţa 
palatului. în acelaşi timp îi cere mitropolitului demisia. Refuzul 
acestuia îl determină pe domn să se adreseze patriarhului din 
Constantinopol şi să obţină caterisirea lui Antim, pe baza unor 
false şi netemeinice învinuiri. Mitropolitul urma să fie închis pe 
viaţă în mănăstirea Sfânta Ecaterina din Muntele Sinai. Nu va 
ajunge însă aici, fiindcă ostaşii turci îl măcelăresc pe drum, 
aruncându-i trupul în râul Tungia, lângă Adrianopol. 

La două secole şi jumătate de la moartea martirică a 
mitropolitului Antim, în 1966 la cerea Patriarhiei Române, 
Patriarhia ecumenică din Constantinopol anulează nedreapta 
sentinţă de caterisire. 

7. Fixarea cunoştinţelor 

în ce calitate şi-a început Antim Ivireanul activitatea în Ţara 
Românească? (în calitate de tipograf). Cine l-a adus aici? 
(Domnitorul Constantin Brâncoveanu). Unde a activat el ca 
tipograf? (Mai întâi la tipografia domnească din Bucureşti, apoi 
la mănăstirea Snagov). După ce a fost episcop şi apoi mitropolit, 
a rămas ataşat tiparului? (Da. La Râmnic va întemeia prima 
tipografie de aici. Apoi la Târgovişte, şi pe urmă la mănăstirea 
ctitorită de el la Bucureşti). Câte cărţi a tipărit? (în total 64, 
dintre care 38 au fost tipărite de el, iar restul de ucenicii lui). 
Din acestea, câte cărţi au fost tipărite în limba română? (24). 
Care a fost meritul lui cultural şi bisericesc prin tipărirea atâtor 
cărţi? (El a fost deschizător de drum, ca unul care a introdus 
pentru prima dată în Ţara Românească limba română în cărţile 
de cult). Fiind străin, a cunoscut bine limba română? (A cunoscut- 
o foarte bine, încât cu aproape trei secole în urmă limba română 
din cărţile de cult tipărite de Antim este foarte aproape de limba 
română contemporană). Ce caracter au cărţile tipărite de Antim? 
(Majoritatea sunt cărţi de cult. Altele au ca şi conţinut apărarea 
credinţei ortodoxe. Didahia este cartea de predici la unele 
duminici şi sărbători. Este o lucrare originală, care scoate în 
evidenţă cultura autorului şi problemele vieţii sociale din acele 
vremuri). Ce ctitorie ne-a lăsat el? Mănăstirea cu hramul „Tuturor 
Sfinţilor" din Bucureşti, care acum poartă numele lui). A fost 
bun patriot? (Deşi străin, s-a legat fiinţial de poporul român, 
rămânându-i credincios până la moarte). 

8. Aplicarea 

Se va citi una din predicile lui prin care combate moravurile 
sociale din vremea sa. 


9. Rugăciunea la ieşirea din clasă. 

Dezbinarea Bisericii Ortodoxe din 
Transilvania (Uniaţia) între anii 
1698-1701 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Cunoaştem din istoric că timp dc un veac şi jumătate Transilvania 
a fost principat independent aflat sub suzeranitate turcească. Din 
anul 1 688, fiind cotropită de habsburgi, a fost inclusă în graniţele 
imperiului austriac. Această schimbare politică va atrage după 
sine şi anumite mutaţii religioase în favoarea stăpânilor. Astfel, 
pentru o mai sigură dominare a românilor ortodocşi din 
Transilvania, majoritari, habsburgii catolici vor căuta să impună 
religia lor, creind între 1698-1701 dezbinarea Bisericii Ortodoxe 
din Transilvania, cunoscuţi în istorie şi sub numele de „Uniaţic 11 . 

5. Comunicarea subiectului lecţiei noi 

Cum s-au desfăşurat evenimentele pentru atingerea acestui 
obiectiv, vom vedea în cele ce urmează. 


6. Dirijarea învăţării. însuşirea noilor cunoştinţe 

Pentru atingerea obiectivului urmărit a început propaganda 
iezuiţilor catolici. Prima încercare o face parohul iezuit din Alba 
Iulia, Paul Baranyi, care îl asigură pe mitropolitul Teofil de aici 
că dacă va accepta unirea cu Roma, va scăpa de sub ascultarea 
superintendentului calvin. Situaţia rămâne însă neschimbată, 
întrucât Teofil trece la cele veşnice. Scaunul de mitropolit va fi 
ocupat de Atanasie Anghel. Acesta a fost hirotonit de mitropolitul 
Teodosie, la Bucureşti, în ianuarie 1698. Avându-se în vedere 
confruntarea cu calvinismul şi catolicismul în Transilvania, 
noului mitropolit i se dă să semneze o mărturisire de credinţă în 
22 de puncte, obligându-1 să păstreze învăţătura de credinţă, cultul 
şi canoanele Bisericii Ortodoxe. De faţă era şi Dositei, patriarhul 
Ierusalimului. 

Reîntors la Alba Iulia, Atanasie va fi confruntat nu peste 
mult timp cu evenimente care vor schimba cursul istoriei. Situaţia 
istorică a fost pusă în mişcare de două acte ce se adresau preoţilor 
ortodocşi. 

La 14 aprilie 1698 împăratul din Viena dă o diplomă prin 
care, adresându-se preoţilor ortodocşi le promite că dacă acceptă 
să se unească cu Biserica romano-catolică şi să accepte pe papa 
drept cap al Bisericii, vor beneficia de aceleaşi privilegii ca şi 
preoţii Bisericii Romei. 

La 2 iunie 1698 cardinalul Calonici, arhiepiscop de 
Esztergom, (din Ungaria) vine cu precizarea că numai atunci vor 
putea beneficia preoţii ortodocşi de privilegiile pe care le au 
preoţii şi bisericile catolice, dacă vor accepta următoarele patru 
puncte: 

1. Papa să fie recunoscut capu întregii Biserici. 

2. împărtăşirea să poată fi făcută cu azimâ (pâine nedospită). 

3. Să admită învăţătura că Duhul Sfânt purcede şi de la Fiul 
(filioque). 

4. Să admită că între rai şi iad există un loc curăţitor numit 
purgatoriu. 

După cum vedem, sunt exact cele patru mari deosebiri dintre 
Ortodoxie şi Catolicism, care au dus la marea schismă din 1054. 
(Pentru împlinirea acestei dorinţe de unire, acelaşi Paul Baranyi 
întreprinde o activitate de lămurire a clerului ortodox să accepte 
unirea cu Roma). 

La 7 octombrie 1698, 38 de protopopi declarau că acceptă 
unirea cu „Biserica Romei cea catolicească“ pentru a beneficia 
de privilegiile de care se împărtăşeau „popii acestei Biserici 
sfinte 11 . Un adaus la acest act vine cu precizarea că se acceptă 
unirea cu condiţia ca rânduiala bisericească şi sărbătorile 
tradiţionale ortodoxe să nu fie întru nimic schimbate, iar pe 
Atanasie „nimeni să nu aibe putere a-1 clăti din scaunul sfinţiei 
Sale“. Apoi urmaşul lui să fi e ales de sobor, să fie întărit de 
papa şi de împărat şi hirotonit de „patriarhul de sub biruinţa 
înălţării sale“. 

După cum vedem, nu se face nici o referire la cele patru 
puncte privind învăţătura de credinţă. Manifestul a fost însă 
falsificat. Baranyi şi iezuiţii făcând traducerea latină pentru a fi 
înaintat Dietei Transilvaniei spre aprobare, au adăugat şi cele 
patru puncte specifice învăţăturii catolice. Dieta a rânduit să se 
facă un fel de referendum spre a se vedea câte sate şi câţi preoţi 
ortodocşi primesc unirea. S-a constatat că nici un sat nu a aderat 
la unire, iar dintre preoţi, foarte puţini. Cu toate acestea, în 

februarie 1699 prin diploma I-a leopoldină (după numele 
împăratului Leopolda) se prevedea înfiinţarea Bisericii Unite. 

Mitropolitul Atanasie Anghel menţine însă legăturile 
bisericeşti cu mitropolitul şi cu domnitorul Ţârii Româneşti. Este 
chemat la Viena în faţa unei comisii de judecată, invocându-se 
asupra lui 22 de învinuiri. Este sfătuit să primească unirea; altfel 
urmând să fie destituit. Sub presiune şi şantaj, Atanasie semnează 
la 20 martie 1701 unirea cu Roma, depunând jurământul că nu 
va menţine în viitor nici un fel de legături cu mitropolitul şi 
domnul Ţării Româneşti. A fost hirotonit apoi preot şi episcop 
după ritualul catolic. Intre timp Viena emite cea de a doua diplomă 
leopoldină în care se întărea făgăduinţa iniţială, dar se adăuga că 
episcopia unită va depinde de arhiepiscopia de Esztergom 
(Ungaria), iar episcopul va fi controlat în tot ceea ce face de 
către un teolog iezuit. 

Odată cu acceptarea unirii au apărut şi protestele împotriva 
ei din partea credincioşilor ortodocşi mai ales din părţile 
Haţegului şi Hunedoarei. Rămânând statornici legii strămoşeşti, 
credincioşii din părţile Braşovului şi Ţara Bârsei au râjnas pe 
mai departe sub oblăduirea duhovnicească a ierarhilor 
Ungrovlahici şi Râmnicului. Mai dureros a fost însă faptul că 
preoţii şi credincioşii uniţi nu au primit nimic din promisiunile 
făcute. Pentru acest motiv protopopii şi Atanasie au semnat un 
act prin care se lepădau de unire. Atanasie a fost însă constrâns 
să revină. Chinuit de remuşcări Atanasie îşi dă obştescul sfârşit 
în 1713. (Biserica Ortodoxă unită cu Roma va intra în istorie sub 
numele de Biserica greco-catolică, sau simplu: Biserica unită). 

7. Fixarea cunoştinţelor 

Ce i-a determinat pe habsburgi să intervină pe lângă românii 
ortodocşi din Transilvania să treacă la catolicism? (Politica lor 
de dominare a românilor prin adoptarea de către ei a religiei 
oficiale, fidelă intereselor lor). Prin ce mijloace vroiau ei să 
realizeze această unire? (Prin promisiuni). Care au fost acestea? 
(Că mirenii vor avea aceleşi drepturi cu cei aparţinători 
maghiarilor, iar preoţii ortodocşi vor avea aceleaşi drepturi cu 
cele ale preoţilor aparţinători catolicilor). Ce condiţii au fost fi¬ 
xate de către reprezentanţii catolicismului în vederea unirii? (Să 
respecte patru puncte din învăţătura de credinţă specifică Bisericii 
Romei. Adică, recunoaşterea papei ca suveran, împărtăşirea şi 
cu azimă, filioque şi purgatoriu). Au acceptat protopopii români 
aderenţi la unire aceste învăţături de credinţă? (în adeziunea la 

unire, cei 38 protopopi au cerut să nu le fie schimbate ortodocşilor 
uniţi cu Roma rânduiala cultică şi sărbătorile). S-au mulţumit 
iezuiţii catolici numai cu această specificaţie? (Nu s-au mulţumit, 
de aceea când au tradus textul în limba latină spre a fi înaintat 
spre aprobare Dietei Transilvaniei, au adăugat şi cele patru 
puncte). Au fost ei corecţi când au făcut aceasta? (Nu au fost 
corecţi, de aceea nici actul de unire nu putea fi valabil). Care a 
fost răspunsul final al habsburgilor? (Au acceptat unirea 
ortodocşilor români din Transilvania cu Biserica romano- 
catolică). Şi-au ţinut ei făgăduinţa făcută odată cu propunerea de 
unire? (Nu şi-au ţinut făgăduinţa, de aceea toţi cei care şi-au 
manifestat adeziunea la unire au fost înşelaţi). Care a fost 
atitudinea credincioşilor faţă de unire? (Credincioşii au protestat 
atât individual cât şi în grup). Care a fost atitudinea mitropolitului 
Atanasie Anghel? (El a avut o atitudine foarte oscilantă. A semnat 
actul unirii sub presiune şi şantaj). A fost el mulţumit de unirea 
cu Roma? (Nu a fost mulţumit, de aceea a protestat alături de 
credincioşii săi. Dar protestul lui a fost zadarnic...). 

8. Aplicarea 

Deşi s-a căutat despărţirea românilor, nu s-a reuşit. De-a lungul 
istoriei românii „din cele două strane" şi-au dat mâna acţionând 
împreună ca fraţi fără a ţine cont de dezbinarea ce le-a fost im¬ 
pusă. 

9. Rugăciunea la ieşirea din clasă. 



Urmările dezbinării românilor 
ortodocşi din Transilvania 

9 


1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 


4. Legătura cu lecţia precedentă sau cu 
cunoştinţele anterioare 

Au respectat habsburgii promisiunile făcute preoţilor şi credin¬ 
cioşilor care au primit unirea cu Roma? (Nu le-au respectat. 

Situaţia a rămas aceeaşi). Episcopul Atanasie care a semnat unirea 
a fost mulţumit? (Nu a fost mulţumit. El s-a frământat mereu, 
dar nu a avut ce face). A murit cu conştiinţa împăcată? (A trecut 
la cele veşnice apăsat de conştiinţa vinovăţiei şi neîmplinirii). 

5. Comunicarea subiectului lecţiei noi 

Amănuntele privind urmările dezbinării românilor ortodocşi din 
Transilvania le vom vedea în cele ce urmează. 

6. Dirijarea învăţării. însuşirea noilor cunoştinţe 

După moartea lui Atanasie Angliei, Biserica unită a fost condusă 
de teologul unit, iar apoi a fost „ales“ ca episcop preotul romano- 
catolic Ioan Paţachi. Noua sa reşedinţă s-a mutat, la dispoziţia 
împăratului şi a papei, de la Alba Iulia, la Făgăraş. Noua catedrală 
unită de aici va deveni biserica ctitorită de Constantin 

Brâncoveanu, şi luată abuziv de la ortodocşi. Moartea subită a 

% 

episcopului Ioan Paţachi a făcut ca la conducerea Episcopiei unite 
să fie numit Inochentie Micu, fiind încă student în anul III la 
teologie şi filosofie în Târnavia (Cehoslovacia). 

Ajuns episcop şi profitând de faptul că face parte din Dieta 
Transilvaniei începe o adevărată acţiune în favoarea românilor 
uniţi, cerând Curţii împărăteşti din Viena recunoaşterea românilor 
ca a patra „naţiune" în stat, cu drepturi egale celor trei naţiuni 
privilegiate: ungurii, saşii şi secuii. Pe lângă această luptă 
naţională, s-a angajat şi într-o acţiune de susţinere a drepturilor 
Bisericii româneşti. Sunt memorabile cuvintele lui adresate unui 
conte maghiar: „Eu cu clerul meu cu adevărat suntem şi vom 
rămânea uniţi, numai să ni se dea şi nouă acele beneficii şi 
imunităşi de care se bucură clerul romano-catolic". 

în 1737 obţinând un domeniu la Blaj, mută reşedinţa episco¬ 
pală aici şi începe construcţia clădirii şi a unei mănăstiri, 
reflectând în acelaşi timp la refacerea tipografiei de la Alba Iulia, 
apreciind foloasele acesteia pentru români. 

La sinodul'de la Blaj, din 1739 cere independenţa faţă de 
teologul iezuit, care avea venituri mari din domeniul episcopal 
şi căuta prin toate mijloacele să catolicizeze „legea strămoşească" 
a românilor. 

Revoltat, se adresează cu alt prilej primatului romano-catolic 
al Ungariei, cerându-i să sprijine cauza românilor, altfel „unirea 
se va prăbuşi, încât nici urmele nu i se vor mai cunoaşte". 

Un nou sinod va avea loc la Blaj, în 6 iulie 1744, cu o largă 
participare, deopotrivă a protopopilor şi preoţilor, ca şi a nobililor 
şi ţăranilor. Nu au lipsit nici ortodocşii. Era un adevărat „sfat 
naţional românesc". Arătându-se că cererea în favoarea românilor 
a fost de fiecare dată refuzată, se lansează acum întrebarea „dacă 
toate câte s-au făgăduit românilor nu s-ar putea dovedi, mai voiesc 
ei să ţină unirea sau se leapădă de ea?“ Răspunsul multora a fost 
că se leapădă de unire. Episcopul declară deschis că dacă nici 
acum împărăteasa Maria Tereza nu va face dreptate românilor, el 
se va pune în fruntea clerului şi poporului şi va trece munţii, 
fiindcă acum „uniţii văd că le-a mers mai bine până au fost 
ortodocşi, decât le merge acum, căci aflau totdeauna scut la 
voievozii români... şi cu sprijinul acestora tot mai erau băgaţi în 
seamă, atât de Curtea regească, cât şi în Principat, ori pe altă 
cale erau ajutaţi". 

Acest sinod a tulburat autorităţile de stat, şi văzând un pericol 
în repetatele acţiuni întreprinse de episcopul unit, a fost chemat 
la Roma, în faţa unei comisii împărăteşti de judecată, cerându-i-se 
să răspundă la 82 de învinuiri mincinoase. Refuzând să se 
înfăţişeze înaintea comisiei, merge pe ascuns la Roma, cerând 
ajutorul papei. în loc de ajutor, papa îl ţine ca pe un ostatec la 
Roma, cerându-i să renunţe la scaunul episcopal şi să întrerupă 
orice legătură cu cei din Transilvania. Moare în lipsuri şi în 
suferinţe sufleteşti la Roma în 1768, unde va fi şi înmormântat. 

Obligat să renunţe la scaunul episcopal, acesta a fost ocupat 
de Petru Pavel Aron, fostul vicar al lui Inochentie. Sub aspect 
cultural noul episcop de Blaj a avut anumite merite prin 
reînfiinţarea tipografiei şi a deschiderii a trei şcoli: una 
elementară, una medie numită „latinească" şi seminarul. Pe de 
altă parte însă Petru Pavel Aron şi urmaşii săi la scaunul episco¬ 
pal de la Blaj se vor arăta aprigi prigonitori ai Bisericii Ortodoxe. 
Poporul român va rămâne însă fidel Bisericii Ortodoxe, şi pen¬ 
tru apărarea ei va începe o adevărată luptă împotriva uniaţiei. 
începutul îl face Visarion Sarai în 1744. El acţionează pe Valea 
Mureşului, în părţile Lipovei, Devei, Orăştiei, Alba Iuliei şi 
Săliştei (lângă Sibiu). Prins aici este anchetat şi judecat de 
autorităţile austriece din Sibiu. Pedepsit la temniţă grea, moare 
ca un mărturisitor al ortodoxiei. 

Mai târziu, Nicolae Oprea (Miclăuş), ţăran din Săliştea 
Sibiului împreună cu alţi confraţi merg la Viena cu o jalbă către 
împărăteasa Maria Tereza din partea credincioşilor transilvăneni. 
Dar după ce au fost primiţi de cancelarul Austriei şi de 

împărăteasă, în loc de drepturi, au fost trimişi la închisoare unde 
au şi murit. 

Vrednic de pomenit este şi numele protopopului Nicolae Pop. 
Acesta a fost vicarul episcopului Inochentie. Lepădându-se de 
uniaţie se retrage în Ţara Românească, de unde se va deplasa 
spre Petersburg ca să ceară ţarinei Elisabeta să intervină pe lângă 
Curtea din Viena în favoarea credincioşilor ortodocşi din 
Transilvania. Intervenţia ţarinei rămâne însă fără rezultat. 

Un alt luptător împotriva uniaţiei a fost ieromonahul 
Nicodim, călugărit la Râmnic. Acţiunile lui la Viena şi de două 
ori la Petersburg au rămas fără rezultat. Asemenea şi acţiunile 
preotului Ioan din Aciliu (jud. Sibiu), care pe lângă drumurile 
de la Viena şi Rusia, s-a îndreptat şi spre Carloviţ, ca să ceară 
oblăduirea mitropolitului ortodox sârb, s-au dovedit fără rezultat. 

Lupta clerului şi a credincioşilor împotriva unirii cu Roma 
se înteţeşte în deceniul al cincilea al secolului al XVIII-lea. Este 
cunoscut cazul preotului Cosma din Deal, lângă Sebeş (jud. Alba), 
care în 1755 a cutreierat 42 de sate, înaintând Curţii imperiale 
din Viena doleanţele românilor. Fiind prins, a fost aruncat în 
închisoare cu soţia sa şi copilul mic care a degerat dc frig. 

De mare răsunet a fost în acest timp răscoala ţăranilor români 
ortodocşi iniţiată de călugărul Sofronie, fiu de preot din satul 
Cioara (Săliştea, jud. Alba). în 1760 el a adunat mulţi pi'eoţi şi 
credincioşi la Zlatna, în Munţii Apuseni, întocmind memorii către 
împărăteasă şi guvernul Transilvaniei prin care cereau printre 
altele un episcop ortodox, înapoierea bisericilor parohiale deţinute 
de preoţii uniţi, scutirea preoţilor ortodocşi de dări, eliberarea 
celor închişi pentru apărarea credinţei străbune. Răscoala s-a 
întins cuprinzând aproape întreaga Transilvanie. îndreptându-se 
spre Blaj, Petru Pavel Aron s-a văzut nevoit să se retragă la Sibiu. 
Răscoala organizată de Sofronie a însemnat o adevărată biruinţă 
a ortodoxiei în Transilvania, fiindcă zeci şi sute de sate au părăsit 
uniaţia, iar credincioşii ortodocşi au primit episcop de neam sârb, 
pe Dionisie Novacovici, cu reşedinţa la Răşinari (lângă Sibiu). 
De acum românii ortodocşi ardeleni vor rămâne sub autoritatea 
episcopilor sârbi până în 1810. 

Pentru a întări uniaţia şi a zădărnici orice acţiune împotriva 
ei împărăteasa Maria Tereza trimite în fruntea unei armate pe 
generalul Bucow, în 1761, pentru a obliga pe românii ortodocşi 
să revină la uniaţie. Iar pentru a lovi în profunzime însăşi spiri¬ 
tualitatea ortodoxă şi românească, generalul de tristă amintire a 
ordonat incendierea şi zdrobirea cu tunurile a mănăstirilor 
ortodoxe, alungând pe călugări. 

7. Fixarea cunoştinţelor 

Care au fost reacţiile românilor care au primit unirea cu Roma? 
(Văzându-se înşelaţi prin nerespectarea promisiunilor făcute, 
românii uniţi au cerut cu stăruinţă împlinirea acestora). Cine i-a 
reprezentat cu multă hotărâre şi dârzenie? (Mai întâi episcopul 
uniat Inochentie Micu, apoi reprezentanţii clerului ortodox — 
preoţi şi călugări — şi chiar masa cea mare a ţăranilor au pornit 
la acţiunea de revendicare a drepturilor ce li se cuveneau ca 
populaţie băştinaşă pe aceste locuri). Cine a deschis şirul luptelor 
ce vor urma? (Visări Sarai). De cine au fost continuate? (De 
preoţii, călugării şi ţăranii români). Daţi câteva nume. (în ordine 
cronologică: ţăranul Nicolae Oprea (Miclăuş) din Sălişte, 
protopopul Nicolae Pop, ieromonahul Nicodim, preotul Ioan din 
Aciliu, preotul Cosma din Deal şi mulţi alţii). Cui s-au adresat 
aceştia? (Curţii imperiale din Viena, ţarinei Rusiei ca să intervină 
pe lângă autorităţile habsburgice şi cele ale Carloviţului sârb 
pentru ca luându-i pe ortodocşi sub oblăduirea lor, să poată avea 
şi ei un episcop ortodox). Au avut aceste acţiuni vreo izbândă? 
(Nu au avut. Preoţii şi ţăranii locali au fost judecaţi şi închişi, 
iar cei de peste munţi s-au retras). Când s-au obţinut totuşi 
anumite izbânzi? (După răscoala organizată de călugărul Visarion 
foarte multe sate au trecut la ortodoxie, iar românii au obţinut un 
episcop ortodox sârb cu reşedinţa la Răşinari). A durat mult 
victoria ortodoxiei? (Nu a durat prea mult, fiindcă împărăteasa 
Maria Tereza trimite în Transilvania o armată condusă de 
generalul Bucow pentru a restabili uniaţia). 

8. Aplicarea 

Având în vedere acţiunea dusă de cuvioşii ieromonahi Visarion 
şi Sofronie, precum şi de credinciosul Nicolae Oprea, sfântul 
sinod al Bisericii Ortodoxe Române a hotărât în 1950 ca ei să fie 
cinstiţi ca mărturisitori ai dreptei credinţe. Ei vor fi prăznuiţi în 
fiecare an la 21 octombrie, fiindcă în 1955 la această dată a avut 
loc canonizarea lor oficială. 


9. Rugăciunea la ieşirea din clasă. 

Mitropolitul Veniamin Costachi al 
Moldovei 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

> 5 

Care din mitropoliţii Moldovei, la care ne-am referit până acum, 
au rămas peste veacuri figuri proeminente ale Bisericii Ortodoxe 
Române, precum şi ai culturii, literaturii şi limbii poporului 
român? (Varlaam şi Dosoftei). 

5. Comunicarea subiectului lecţiei noi 

Un alt mitropolit al Moldovei asemenea celor pomeniţi este 
Veniamin Costachi, la a cărui activitate ne vom referi în cele ce 
urmează. 

6. Dirijarea învăţării. însuşirea noilor cunoştinţe 

S-a născut la 20 decembrie 1768 în satul Roşieşti (ţinutul 
Fălciului) primind numele de botez Vasile. Familia din care 
provenea era cu adânci rădăcini înfipte în trecutul istoric de glorie 
al Moldovei, încât de mic copil a fost îndrumat spre carte, mai 
întâi în casa părintească cu un dascăl grec, apoi la şcoala de la 
Trei Ierarhi din Iaşi, formându-şi o temeinică cultură teologică, 
temeluită pe cunoaşterea Sfintei Scripturi şi a operelor Sfinţilor 
Părinţi. La numai vârsta de 15 ani a fost călugărit la Huşi, primind 
numele de Veniamin. 

Nu peste mult timp trece în slujba Mitropolitului din Iaşi, 
mai întâi ca mare ecleziarh, apoi ca egumen al mănăstirii Sfântul 
Spiridon. în această calitate întemeiază în cadrul mănăstirii un 
spital pentru îngrijirea bolnavilor. 

Când episcopul Iacob Stamati de la Huşi a fost ales mitropolit 
al Moldovei, în locul lui va fi ales Veniamin, în vârstă de numai 
23 ani. După patru ani de păstorire arhierească la Huşi, se va 
muta la Roman. Aici a întemeiat un spital cu farmacie, 
împrumutând 80 de pungi de bani, pe care se obligă să-i achite 
din veniturile viitoare. Dejapt, întreaga sa avere moştenită de la 

părinţi sau câştigată ulterior a pus-o pentru ajutorarea celor săraci 
şi neputincioşi. Simţindu-şi vocaţia caritativâ, va declara mai 
târziu în faţa boierilor: „chemarea mea este să fiu părintele tuturor 
şi mai cu seamă al orfanilor şi al săracilor“. 

După moartea mitropolitului Iacob Stamati, ajunge în 1803 
mitropolit al Moldovei. Acum va deschide la mănăstirea Socola 
un seminar teologic, iar în 1805 va înfiinţa la Iaşi o şcoală de 
cântăreţi bisericeşti. Pentru bunul mers al acestor două şcoli 
teologice a adus, pentru seminar profesori destoinici din 
Transilvania, iar pentru şcoala de cântăreţi, un dascăl dc psaltichie 
din Constantinopol. La mănăstirea Agapia, unde era stareţă sora 
sa Ecaterina, va întemeia o şcoală mănăstirească de fete. 

Pentru tipărirea de cărţi, a organizat două tipografii: una la 
Iaşi şi alta, în 1 807, la Mănăstirea Neamţ. La Iaşi va ieşi de sub 
tipar „Tâlcuirea celor şapte Taine 1 ' şi „Dogmatica Sfântului Ioan 
Damaschin". La Mănăstirea Neamţ va tipări cartea „Vieţile 
Sfinţilor" în 12 volume. 

Din motive politice se vede nevoit să părăsească scaunul de 
mitropolit, în 1808, retrâgându-se la Mănăstirea Neamţ. Va reveni 
însă la Iaşi ca mitropolit în 1812. 

Pentru promovarea unui învăţământ de calitate, mitropolitul 
Veniamin trimite la studii în Apus, în Grecia, în Rusia şi la şcoala 
Sfântul Sava din Bucureşti, mulţi bursieri, printre care amintim 
pe Filaret Scriban, cu studii la Kiev. El va deveni rectorul 
seminarului de la Socola. Apoi Gheorghe Asachi va studia la 
Viena şi Roma, devenind cel mai apropiat colaborator al 
mitropolitului în direcţia organizării învăţământului. Astfel, la 
Academia Domnească din Iaşi Gheorghe Asachi a predat între 
1814-1818 un curs de inginerie în limba română, punând bazele 
învăţământului politehnic la noi în ţară. 

în 1821 Veniamin Costachi va părăsi din nou scaunul de 
mitropolit. Numai pentru un an, fiindcă după 1822 îşi va relua 
tot aici activitatea sa arhierească deosebit de rodnică, privind 
dezvoltarea culturii şi învăţământului în limba română. La această 
deschidere spre cultura românească şi-a adus substanţial aportul 
factorul politic, şi anume, dispariţia regimului turco-fanariot din 
ţara noastră. 

Înl824 mitropolitul Veniamin Costachi a deschis la 
Mănăstirea Trei Ierarhi o şcoală elementară, cu limba română de 
predare. împreună cu Gheorghe Asachi organizează în 1828 o 
şcoală „normală", având durata de studii doi ani, apoi un 
gimnaziu, cu durata de patru ani de studii. 

Mai târziu, cei doi ctitori ai învăţământului românesc deschid 
în 1834, la laşi, Academia Mihăileană (după numele domnitorului 
Mihail Sturza), având o facultate de filosofie, una juridică, 
precum şi cursuri extraordinare de inginerie, filologie, arte 
frumoase. A fost înzestrată cu bibliotecă, laboratoare, muzeu de 
ştinţe naturale şi un internat pentru copiii săraci. 

Paralel, cei doi ctitori ai învăţământului din România deschid 
o şcoală pentru „fetele orăşenilor" la Iaşi, precum şi „şcoli 
ţinutale" în multe din oraşele Moldovei. La îndemnul mitro¬ 
politului mulţi boieri au înfiinţat şcoli săteşti pe moşiile lor. La 
fel au făcut şi mănăstirile. Tot lui Veniamin Costachi îi revine 
meritul de a fi întemeiat prima şcoală de arte şi meserii din 
Moldova, aducând dascăli pricepuţi din Transilvania. 

Cele două tipografii vor spori mereu tipăriturile în limba 
română, pe lângă cărţile de cult. La Iaşi se va tipări Istoria 
Vechiului şi Noului Testament, în trei volume; Istoria bisericească 
a arhiepiscopului Meletie al Atenei, patru volume. La Neamţ va 
apare Pidalionul, o colecţie de canoane. In prefeţele scrise de 
Veniamin Costachi, sc va insista asupra importanţei limbii 
române, ca mijloc de cultivare a conştiinţei originii comune şi a 
unităţii de neam a tuturor românilor. „Precum limba grecească 
este fiica limbii elineşti — spune mitropolitul Veniamin în prefaţa 
unei cărţi tipărită de el — de asemenea limba noastră românească 
este fiica limbii latineşti, care a fost limba romanilor strămoşilor 
noştri, cei ce la 105, după Mântuitorul Hristos, ne-au adus din 
Italia, vechea patrie, şi ne-au lăcuit aici în Moldova, Ţara 
Românească, Ardeal şi Banat, care ţeri se numea pe atunci Dachia, 
fiindcă se lâcuia de o gintă numită dachi...". 

Mitropolitul Veniamin Costachi a fost şi un important om 
politic. După plecarea ultimului domn fanariot, el ajunge 
caimacam, adică locţiitor de domn. Ca preşedinte al Divanului 
ţării sau al Adunării obşteşti a luat totdeauna măsuri pentru 
îmbunătăţirea vieţii clerului ortodox moldovean. In această 
calitate, cuvintele sale au fost un ferment al unităţii de acţiune 
pentru prosperitatea ţării. Iată însă cuvintele lui: „Fieşte-carele 
dar cu slobodă limbă şi cu suflet duios de Patrie, nerăpindu-se 
de iubirea de sine, sau de a interesului particulariu, vorovească 
fără sfialăcele ce socoteşte pentru obştescul folos şi pentru 
fericirea Patriei, şi darul cel dumnezeesc să întărească sfaturile 
noastre la un cuget şi să ne învrednicească a vedea fericirea ei şi 
scăparea de realele ce o au cuprins". 

A făcut multe danii pentru biserici şi mănăstiri, încât multe 
din ele l-au trecut în riadul ctitorilor. în 1 833 va pune temelia 

actualei catedrale din Iaşi, fără a mai avea însă şi fericirea să o 
sfinţească. 

în urma unei neînţelegeri cu domnitorul Mihail Sturza, 
Veniamin Costachi părăseşte din nou scaunul de mitropolit, în 
1842, retrăgându-se la mănăstirea Slatina, unde va închide ochii 
în 1846, având 78 de ani. 

7. Fixarea cunoştinţelor 

în ce a excelat activitatea culturală a mitropolitului Veniamin 
Costachi? (în întemeierea de şcoli şi în tipărirea de cărţi). Ce 
caracter au avut şcolile întemeiate de el? (Atât bisericesc, cât şi 
laic). Care au fost şcolile teologice ctitorite de el? (Seminarul de 
la Socola, şcoala de cântăreţi din Iaşi, precum şi şcoala 
mănăstirească de la mănăstirea Agapia). Dar cele laice? (Şcoala 
elementară, şcoala normală şi gimnaziul din Iaşi. Apoi Academia 
Mihăileanâ. La Iaşi a deschis prima şcoală publică pentru fete. 
în fiecare oraş va exista câte o şcoală, iar la sate şi la mănăstiri, 
şcoli elementare. El a deschis în Moldova prima şcoală de arte şi 
meserii). Unde a întemeiat el tipografii? (La Iaşi şi la Mănăstirea 
Neamţ). Care a fost activitatea lui social-pastorală? (Şi-a pus 
toată avuţia sa întemeind spitale şi săvârşind opere caritative 
pentru ajutorarea celor nevoiaşi. A făcut multe danii către biserici 
şi mănăstiri şi a acţionat necontenit pentru îmbunătăţirea vieţii 
clerului). Dar ca om politic? (A fost preşedintele Divanului ţării, 
susţinând conştiinţa unităţii românilor prin limbă, şi animând 
spiritul dragostei de ţară). 

8. Aplicarea 

Prin activitatea sa culturală, mitropolitul Veniamin Costachi 
rămâne în conştiinţa posterităţii unul din ctitorii învăţământului 
bisericesc şi laic din ţara noastră, precum şi animatorul conştiin¬ 
ţei originii comune şi a unităţii de neam a tuturor românilor. 


9. Rugăciunea la ieşirea din clasă. 

Mitropolitul Grigorie Dascălul 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Care este cea mai proeminentă personalitate a vieţii bisericeşti 
din Moldova în secolul al XVIII-lea? (Mitropolitul Veniamin 
Costachi). în ce latură a vieţii bisericeşti s-a afirmat el cu 
precădere? (în latura culturală mai ales, evidenţiindu-se prin 
înfiinţarea de şcoli şi prin tipărirea cărţilor de slujbă şi de 
învăţătură creştinească). Sub aspect social, ce activitate a 
întreprins el? (Activitatea caritativă de ajutorare a celor nevoiaşi, 
a văduvelor şi orfanilor. El a întemeiat chiar spitale şi farmacii). 

5. Comunicarea subiectului lecţiei noi 

Contemporan cu mitropolitul Veniamin Costachi din Moldova, 
se remarcă în Ţara Românească mitropolitul Grigorie Dascălul. 

6. Dirijarea învăţării. însuşirea noilor cunoştinţe 

Mitropolitul Grigorie Dascălul s-a născut în Bucureşti în 1765, 
primind numele de Gheorghe. Se instruieşte la vestita şcoală 
„Sfântul Sava“, însuşindu-şi temeinic greaca şi latina. Făcând 
aici cunoştinţă cu doi călugări de la Neamţ, va cunoaşte activitatea 
stareţului Paisie. Părăseşte cursurile de la Sfântul Sava şi după o 
scurtă şedere la Neamţ, va intra în monahism sub numele de 
Grigorie. Aici va găsi o tipografie bine dotată şi împreună cu 
ceilalţi doi prieteni va tipări, la cererea mitropolitului Veniamin 
Costachi mai multe cărţi printre care şi Dogmatica Sfântului Ioan 
Damaschin. 

Revenind la Bucureşti, se va retrage la Căldăruşani, unde, 
trăind în rugăciune şi meditaţie, traduce Cuvintele despre preoţie 
ale Sfântului Ioan Gură de Aur şi Sfântului Grigorie de Nazianz. 

Ajuns mitropolit al Ungrovlahiei pune ordine în viaţa 
bisericească şi mănăstirească a Mitropoliei. 

Primul lucru pe care îl face este completarea celor trei scaune 
vacante ale Episcopiilor sufragane: Râmnic, Argeş şi Buzău; apoi 
se va strădui să achite datorite foarte mari cu care era împovărată 

Mitropolia la aşezarea sa în scaun. Scuteşte pe preoţi de dările 
abuzive pe care le încasau de la ei protopopii şi episcopii. Cu 
ajutorul domnitorului ţării încearcă să stăvilească jaful pe care 
egumenii greci îl făcuseră la mănăstirile închinate Locurilor 
Sfinte, aşezând egumeni români. 

Având în apropiată atenţie învăţământul, a luat măsuri ca 
fiecare eparhie să aibă câte un seminar teologic, iar elevilor 
merituoşi le-a creat posibilităţi de a studia în străinătate. 

în acelaşi timp a continuat activitatea tipografiei, tipărind 
mai multe cărţi. 

în 1828 începe războiul ruso-turc. După victorie, până în 
1834, Principatele române au stat sub ocupaţie ţaristă. încă din 
1 828 ajunge caimacan (locţiitor de domn), fiindcă domnul 
Grigorie Ghica fugise din ţară. Ajungând în conflict cu noua 
stăpânire, a fost înlăturat din scaun şi surghiunit la Chişinâu. A 
primit cu resemnare exilul, socotind „fără nici o mustrare de 
ştiinţă pentru depărtare, că nu iaste din voia mea, ci din pricina 
celor ce au voit să neguţitorească Biserica lui Hristos“. După 
pacea de la Adrianopol dintre turci şi ruşi, Divanul ţârii cere 
revenirea lui în ţară. Pentru a nu crea tulburare în popor, generalul 
Kiseleff îi cere să mai rămână la Buzău până se mai aşază 
lucrurile. Aici va deschide o tipografie spre a tipări traducerile 
făcute în exilul de la Chişinău. De la Buzău se îndreaptă spre 
mănăstirea Căldăruşani, unde a primit un exemplar din 
Regulamentul Organic votat de Adunarea Obştească Extraordinară 
în 1831, spre a-şi face observaţiile sale. 

Reîntors în scaun după patru ani şi şase luni, îşi reia 
activitatea arhierească. A instituit o comisie formată din „feţe 
biserfceşti şi boieri", cu care a întocmit două proiecte de acţiune. 
Primul proiect prevedea organizarea mănăstirilor neînchinate, iar 
al doilea se referea la înfiinţarea a patru seminarii eparhiale, cu 
cheltuiala eparhiilor respective. Tot în acest proiect se fixa 
numărul protopopilor la 40 pe întreg Principatul şi un preot în 
fiecare sat sau cătun, iar dacă numărul caselor trecea de 50, doi 
preoţi, fiind scutiţi de clacă şi de dijmă. 

în primăvara anului 1834 a început lucrările de refacere a 
catedralei mitropolitane din Bucureşti, iar la Căldăruşani tipăreşte 
cea de a doua ediţie a cărţii „Vieţile Sfinţilor", în 12 volume, pe 
care însă nu o va vedea terminată, fiindcă va trece la cele veşnice. 

7. Fixarea cunoştinţelor 

Unde şi-a început activitatea viitorul mitropolit Grigorie, 
supranumit Dascălul? (La mănăstirea Neamţ, unde a intrat în 
monahism. Aici a început să traducă şi să tipărească mai multe 
cărţi de învăţătură şi din operele Sfinţilor Părinţi). Mergând de 
aici unde s-a aşezat? (La mănăstirea Câldăruşani, unde va con¬ 
tinua aceeaşi activitate ca la Neamţ). După ajungerea lui ca 
mitropolit al Ţării Româneşti ce obiective îşi propune? 
(Completarea scaunelor vacante ale celor trei Episcopii sufragane, 
achitarea datoriilor Mitropoliei făcute de antecesori, scutirea 
preoţilor de dările abuziv încasate de protopopi şi episcopi, 
punerea în administrare corectă a mănăstirilor închinate Locurilor 
Sfinte, prin numirea egumenilor români; înfiinţarea de seminarii 
teologice la nivelul fiecărei eparhii, precum şi continuarea 
activităţii de traducere şi tipărire a cărţilor necesare credincio¬ 
şilor). Şi-a putut cl duce la îndeplinire aceste planuri? (Numai 
parţial, fiindcă odată cu războiul ruso-turc a fost surghiunit din 
scaunul mitropolitan, cu destinaţia Chişinâu). Ce s-a întâmplat 
ulterior? (După încheierea războiului Divanul ţârii a obţinut 
aprobarea generalului rus să revină în scaun. Generalul Kiseleff 
preciza însă că pentru a nu se tulbura poporul va trebui să mai 
rămână la Buzău). Va redobândi totuşi scaunul de mitropolit? 
(De la Buzău va merge la Câldăruşani şi abia după patru ani şi 
jumătate de surghiun va reintra în drepturi). Ce acţiuni va 
întreprinde acum? (Va întocmi două proiecte pentru reglementarea 
vieţii bisericeşti, va începe lucrările de refacere a catedralei 
mitropolitane şi va tipări „Vieţile Sfinţilor 41 în 12 volume). îşi 
va vedea terminate aceste proiecte? (Numai parţial, fiindcă i-a 
venit obştescul sfârşit). 

8. Rugăciunea la ieşirea din clasă. 


Istoria Bisericii Ortodoxe Române 



Biserica Ortodoxă din Tara 

5 

Românească şi Moldova în timpul 
domnilor fanarioţi 

5 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Cunoaştem din istorie că neavând încredere în domnii pământeni, 
imperiul otoman stăpânitor a trimis în Ţările Române greci din 
Fanar, un cartier al Istambulului. Aceştia vor înscrie o pagină de 
tristă amintire, datorită faptului că fiind străini de neamul şi de 
poporul peste care au fost puşi să stăpânească, în scurta lor domnie 
nu urmăreau decât să se îmbogăţească, secătuind ţara de bunuri 
şi asuprind masele largi ale românilor băştinaşi. Epoca fanariotă 
va dura în Ţările Române mai bine de un secol. în Moldova va 
începe în 1711, iar în Ţara Românească în 1716. Mişcarea 
revoluţionară condusă de Tudor Vladimirescu va pune capăt 
domniilor fanariote în 1821. 

5. Comunicarea subiectului lecţiei noi 

Vom vedea în cele ce urmează cum era viaţa bisericească în Ţara 
Românească şi Moldova în timpul domnilor fanarioţi. 

6. Dirijarea învăţării. însuşirea noilor cunoştinţe 

Mitropolia Ungrovlahiei Cu toate vitregiile prin care a trecut 
ţara, viaţa bisericească din Mitropolia Ungrovlahiei cu cele trei 
Episcopii sufragane cunoaşte în secolul al XVIII-lea o prosperitate 
vrednică de luat în seamă. 

Deşi veniţi din alte părţi, mulţi din cârmuitorii bisericeşti 
stabiliţi aici au căutat să se identifice cu necazurile şi aspiraţiile 
păstoriţilor lor. 

O figură luminoasă e cea a mitropolitului Neofit Cretanul. 
Venind din insula Creta ca dascăl al copiilor domnitorului 
Constantin Mavrocordat ajunge în 1738 în scaunul de mitropolit 
al Ungrovlahiei. Luând parte la divanul domnesc, susţine 
dezlegarea ţăranilor de glie. A premers cu exemplu, aprobând 

dezrobirea de pe moşiile Mitropoliei. Pentru a nu fi însă de nimeni 
acuzat că păgubeşte Mitropolia, a cumpărat la Pătroaia (jud. 
Dâmboviţa) o moşie pe seama ei, plătind-o cu banii săi. Aici va 
înfiinţa o şcoală unde vor învăţa copiii ţăranilor în mod gratuit. 

O atenţie deosebită a arătat mitropolitul Neofit, şcolii de la 
Sfântul Gheorghe-Vechi din Bucureşti şi Academiei de la Sf. 
Sava. Pe lângă aceasta, a mai tipărit 30 de cărţi de slujbă şi de 
învăţătură bisericească. 

Mitropolitul Grigorie al II-lea, care a urmat în scaunul de 
mitropolit al Ungrovlahiei era român de neam. înainte fusese 
egumen la mănăstirea Colţea din Bucureşti, apoi ecleziarh al 
Mitropoliei şi apoi mitropolit al Mirelor. 

O preocupare a mitropolitului Grigorie era impusă de 
necesitatea cărţilor de cult. Astfel se vor tipări 40 de cărţi de 
slujbă în limba română. 

A îndeplinit apoi şi un rol politic în războiul ruso-turc, 
obţinând din partea comandantului trupelor ruseşti intrate în ţările 
române, moaştele Sfântului Dimitrie Basarabov, pe care le aşează 
în biserica Mitropoliei. 

Patriarhul ecumenic i-a acordat titlul de „locţiitor al scaunului 
de Cezarea Capadochiei“, locul al doilea după patriarh. 

La sfârşitul secolului al XVIII-lea şi începutul secolului al 
XlX-lea scaunul de mitropolit al Ungrovlahiei va fi ocupat de 
episcopul Buzăului Dositei Filitti. El a căutat să uşureze greutăţile 
preoţilor reducând la jumătate „ploconul cârjei 11 , adică taxa ce se 
dădea la instalarea unui episcop sau mitropolit. 

De numele lui se leagă şi înfiinţarea la mănăstirea Antim din 
Bucureşti a unei şcoli de pregătire a clerului. 

Cea mai însemnată faptă a mitropolitului Dositei este înfiin¬ 
ţarea Episcopiei Argeşului la 18 octombriel793, aşezând aici ca 
episcop pe Iosif, cărturar de seamă şi bun chivernisitor al 
treburilor bisericeşti. 

în secolul al XVIII-lea Episcopia Râmnicului a avut o seamă 
de episcopi vrednici, care au făcut cinste misiunii sfinte. Cea 
mai proeminentă figură a fost episcopul Chesarie. De numele lui 
se leagă tipărirea la Râmnic a Mineelor pe lunile octombrie- 
martie, lucrare ce va desăvârşi pentru totdeauna românizarea 
slujbelor bisericeşti. Mineele au fost răspândite în toate ţinuturile 
locuite de români, fiindcă limba prezenta graiul viu înţeles de 
toţi. 

Mitropolia Moldovei Cu toate greutăţile existente, viaţa 
bisericească în Moldova, ca şi în Ţara Românească, a fost pros¬ 
peră. 

Astfel domnitorul Constantin Mavrocordat a sprijinit 
dezvoltarea vieţii bisericeşti în Moldova, în special a pregătirii 
clerului, în acest sens el dă un aşa numit „aşezământ" prin care 
episcopii erau obligaţi să hirotonească numai preoţi cu pregătire 
corespunzătoare. Cei hirotoniţi trebuiau să facă o practică de 40 
de zile la „Vlădicie". Pe lângă fiecare Episcopie şi Mitropolie 
trebuia să fie o şcoală. Pentru buna desfăşurare a vieţii monahale, 
cei primiţi în mănăstiri trebuiau să îndeplinească anumite condiţii, 
iar egumenii se făceau răspunzători de buna gospodărire a averilor 
mănăstireşti. Domnul a scutit atât clerul cât şi aşezările 
mănăstireşti de orice fel de dări. 

Acţiunea de îmbunătăţire a învăţământului este continuată 
şi de domnitorul Grigorie al II-lea Ghica. Printr-un „hrisov" din 
1747 el dispunea ca şcolile să fie întreţinute prin contribuţia 
tuturor preoţilor şi diaconilor. 

Cel mai de seamă mitropolit din secolul al XVIII-lea a fost 
Iacob Putneanul. La început el a fost egumen al mănăstirii Putna, 
apoi episcop la Rădăuţi. Pe lângă Episcopie va deschide o şcoală 
pentru învăţărea limbii slavone şi greceşti. 

După demisia mitropolitului grec, va fi numit în 1750 Iacob 
Putneanul. 

Activitatea lui culturală este deosebit de importantă, punându- 
se bazele unei direcţii favorabile dezvoltării limbii şi culturii 
naţionale, în ciuda intenţiei domnitorilor fanarioţi de a introduce 
limba greacă în şcoli şi în biserică. Mutând tipografia de la 
Rădăuţi la Iaşi va tipări 15 cărţi în limba română, necesare 
Bisericii şi şcolii, apoi va traduce şi tipări, cu prefeţe întinse 
scrise de el, cărţi de slujbă şi de învăţătură, majoritatea cu 
cheltuiala lui. 

Nu numai că îndemna mereu părinţii să-şi dea copiii la şcoală, 
dar a şi tipărit pentru elevi un Bucvar (Abecedar). 

în ianuarie 1752 a întrunit un sobor al episcopilor şi egu¬ 
menilor mănăstirilor neînchinate prin care a stabilit ca vlădicii 
să fie aleşi numai dintre români. 

Dârzenia mitropolitului pentru apărarea intereselor românilor 
a condus la conflictul cu domnii fanarioţi, capul de divergenţă 
constituindu-1 vâcăritul — un fel de dare pentru vitele mari — 
de care ţăranii erau foarte nemulţumiţi. Domnul a cedat la început, 
apoi revenind, l-a determinat pe mitropolit să se retragă, lucru 
ce se va şi întâmpla după numai 10 ani de păstorire. Retrăgându- 

se la mănăstirea Putna, va efectua lucrări de restaurare şi va 
întemeia o şcoală duhovnicească după modelul Academiei 
moviliene din Kiev. 

Dintre mitropoliţii mai de seamă la sfârşit de secol a fost 
lacob Stamati. Originar din Transilvania s-a călugărit la Neamţ 
unde ajunge econom al mănăstirii. De aici trece ca administrator 
al Mitropoliei şi apoi ajunge episcop la Huşi. Va zidi aici o nouă 
reşedinţă şi va reface toate clădirile din incinta Episcopiei. 
Aceleaşi calităţi gospodăreşti Ic va pune în evidenţă şi când va 
deveni mitropolit al Moldovei. Aici reclădeşte reşedinţa şi obţine 
reprimirea unor moşii. La Iaşi va zidi biserica Bann în locul alteia 
din lemn. 

Tot ca mitropolit va întreprinde o activitate caritativă, 
deschizând o farmacie şi acordând asistenţă socială celor nevoiaşi, 
văduvelor şi orfanilor. 

Activitatea tipografică a mitropolitului sc materializează prin 
tipărirea cărţilor de cult şi de învăţătură, precum şi a manualelor 
şcolare. 

în 1775 Moldova de nord (Bucovina) a fost ocupată de 
imperiul habsburgic. Episcopia din Rădăuţi a fost mutată la 
Cernăuţi şi pusă sub jurisdicţia Mitropoliei Ortodoxe sârbe din 
Carloviţ. Mănăstirile din Bucovina au fost transformate în biserici 
de mir, rămânând doar Putna, Suceviţa şi Dragomirna. 

Viaţa bisericească de aici va fi dirijată de Curtea din Vicna. 

în secolul al XlX-lea episcopul Isaia Baloşescu va deschide 
la Cernăuţi un institut teologic (1823-1824), care va deveni în 
timp un focar de cultură teologică şi de viaţă bisericească 
românească. 

7. Fixarea cunoştinţelor 

Care a fost viaţa bisericească din ţările române în timpul 
domnitorilor fanarioţi? (Deşi aceştia au jefuit ţara, viaţa 
bisericească a fost totuşi prosperă). Care a fost aportul Bisericii 
la îmbunătăţirea vieţii sociale a credincioşilor ortodocşi? (S-a 
obţinut în Ţara Românească dezlegarea ţăranilor de glie, iar în 
Moldova s-a reuşit parţial desfiinţarea văcăritului). Dar pe plan 
bisericesc, ce s-a realizat? (S-au tipărit peste tot cărţile de slujbă 
necesare, precum şi cărţi de învăţătură; s-a înfiinţat Episcopia 
Argeşului şi mănăstirea Antim; au fost aduse moaştele Sfântului 
Dimitrie Basarabov; mitropolitul Ungrovlahiei primeşte titlul de 
„locţiitor al Scaunului de Cezarea Capadociei“; s-au deschis şcoli 
eparhiale şi mănăstireşti; s-a îmbunătăţit pregătirea clerului; s-a 

întărit disciplina călugărească şi administrarea mănăstirilor). Dar 
sub aspect cultural ce s-a realizat? (S-au deschis şcoli pentru 
copiii ţăranilor şi a apărut un Abecedar (Bucvar), ca şi alte 
manuale şcolare). Care a fost rolul Mineelor de la Râmnic, tipărite 
în limba română? (Tipărite în graiul viu al tuturor românilor, 
Mineele au circulat în toate bisericiile ortodoxe, stabilind pentru 
totdeauna autoritatea limbii române în cultul bisericesc). Când 
va apărea episcopia de la Cernăuţi? (După ocuparea în 1775 a 
Moldovei de nord de către imperiul habsburgic, Episcopia de la 
Rădăuţi se va muta la Cernăuţi. Deşi aceasta se va afla sub 
jurisdicţia Mitropoliei Ortodoxe sârbe din Carloviţ, viaţa 
bisericească a românilor va cunoaşte o prosperitate, concretizată 
printre altele cu înfiinţarea unui institut teologic). 

8. Rugăciunea la ieşirea din clasă. 


Biserica Ortodoxă din România în 
timpul lui Alexandru Ioan Cuza 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Legătura cu lecţia precedentă sau cu cunoştinţele anterioare Ziua 
de 24 ianuarie înscrie în istoria patriei Unirea Principatelor 
Române, punând bazele statului naţional şi unitar, liber şi 
suveran, România. Noul domn al României unite, Alexandru Ioan 
Cuza va făptui reforme noi, pe măsură să-i imortalizeze numele. 
Noi schimbări va cunoaşte şi viaţa bisericească a Principatelor 
unite. 

5. Comunicarea subiectului lecţiei noi 

Ne vom referi în cele ce urmează la Biserica Ortodoxă din 
România în timpul lui Alexandru Ioan Cuza. 

6. Dirijarea învăţării. însuşirea noilor cunoştinţe 

Primele înnoiri în Biserica Ortodoxă din România se referă la 
ierarhia bisericească, cu specială privire a numirii de către domn, 
respectiv de guvern, a noilor episcopi şi mitropoliţi. Astfel, printr- 
un decret domnesc s-a înfiinţat în noiembrie 1864 episcopia 
Dunării de Jos, având ca întâi stătător pe arhiereul Melhisedec 
Ştefănescu. Apoi, „Legea instrucţiunii publice” din 1 864 prevedea 
trecerea seminariilor teologice în grija statului. S-a stabilit ca în 
fiecare eparhie să funcţioneze câte un seminar cu patru clase, iar 
la Bucureşti şi Iaşi câte un seminar cu şapte clase. în acelaşi an 
se dă şi „legea comunală” prin care întocmirea şi evidenţa actelor 
de stare civilă au fost trecute în seama primăriilor, iar divorţurile 
au fost luate din competenţa tribunalelor bisericeşti şi trecute în 
seama tribunalelor civile. 

La 3 decembrie 1864 s-a promulgat „Decretul organic pen¬ 
tru înfiinţarea unei autorităţi sinodale centrale”, adică a unei 
singure autorităţi bisericeşti pentru cele două foste Principate 
române. Aceasta înseamnă proclamarea oficială a independenţei 
Bisericii Ortodoxe din România unită faţă de Patriarhia din Con- 
stantinopol. Fiind o Biserică independentă, se cerea şi un singur 
for de conducere. Acesta era sinodul general, format din 
mitropoliţii şi episcopii eparhioţi, arhiereii titulari, trei deputaţi 
din fiecare eparhie aleşi de clerul de mir dintre preoţi sau laici 
cu studii teologice. Pe de altă parte, fiecare eparhie avea sinodul 
eparhial. Sinodul general având competenţe administrative, le¬ 
gislative şi judecătoreşti s-a întrunit doar de trei ori, apoi s-a 
dizolvat, hotărârile luate fiind nule. 

în 1863 noul guvern al României condus de Mihail Kogâlni- 
ceanu, ministrul cultelor fiind Alexandru Odobescu, a depus în 
Camera Deputaţilor un proiect privind secularizarea averilor 
mănăstireşti închinate şi neînchinate. E vorba de mănăstirile 
închinate de către domnul român, încă din secolul al XVI-lea 
Muntelui Athos, Muntelui Sinai, precum şi patriarhiilor din Con- 
stantinopol, Alexandria, Antiohia şi Ierusalim, date fiind situaţiile 
grele în care se aflau acestea sub ocupaţia otomană. Venind aici 
egumeni greci şi abuzivi, veniturile mănăstirilor erau îndreptate 
spre locurile cărora erau închinate, sau intrau în posesia 
egumenilor, încât mănăstirile se aflau în ruină. Proiectul de lege 
fiind aprobat cu mult entuziasm, în 1864 s-a putut face reforma 
agrară, intrând în proprietatea statului un sfert din pământul 
întregii ţări. Odată cu împroprietărirea ţăranilor clăcaşi, s-a dat 
şi bisericilor parohiale câte 8,5 ha de pământ. Egumenii greci 

erau obligaţi prin această lege să restituie statului toate obiectele 
de artă şi documentele mănăstirilor, iar veniturile mănăstirilor 
să fie încasate de stat. Pe lângă toate acestea, ca expresie a dorinţei 
de unitate bisericească se dă legea prin care se prevedea 
obligativitatea limbii române în toate bisericile din ţară. 

Pentru unificarea administraţiei bisericeşti, mitropolitul 
Unrovlahiei va primi titlul de „primat al României 14 . Primul astfel 
intitulat va fi mitropolitul Nifon. 

7. Fixarea cunoştinţelor 

Care au fost principalele legi date de primul domn al României 
unite privind viaţa bisericească? (Unirea ierarhilor prin decret, 
înfiinţarea Episcopiei Dunării de Jos, „legea instrucţiunii 
publice 44 , „legea comunală 44 , „Decretul organic pentru înfiinţarea 
unei autorităţi sinodale centrale 44 , legea secularizării averilor 
mănăstireşti, obligativitatea limbii române în toate bisericile din 
ţară şi introducerea titlului de „primat al României 44 pentru 
mitropolitul Ungrovlahiei). Care erau obiectivele principale ale 
acestor legi? (Să impună unitatea în administraţia bisericească 
prin autoritatea unicului stat român şi să întărească conştiinţa 
naţională a tuturor românilor). Legea privind întemeierea 
autorităţii sinodale centrale a creat autocefalia Bisericii Ortodoxe 
Române? (Nu a creat autocefalia, fiindcă proclamarea 
„independenţei 44 a creat neînţelegeri cu Patriarhia ecumenică din 
Constantinopol). Care din aceste legi a fost primită cu mat mult 
entuziasm? (Legea secularizării averilor mănăstireşti, fiindcă s-a 
retrocedat ţării un sfert din pământul ei, punându-se capăt 
secularelor abuzuri ale egumenilor greci, reuşindu-se în cele din 
urmă să se facă împroprietărirea ţăranilor clăcaşi, iar bisericilor 
parohiale să li se dea pământ). 

8. Aplicarea 

Multe din legile promulgate sub autoritatea domnului Unirii au 
rămas şi vor rămâne valabile în viaţa Bisericii Ortodoxe Române. 
Altele, precum proclamarea independenţei, va rămâne un ideal 
ce se va realiza nu peste mult timp. 

9. Rugăciunea la ieşirea din clasă. 

Mitropolitul Andrei Şaguna 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Biserica Ortodoxă Română din Transilvania şi-a desfăşurat cu 
greu activitatea, având de luptat cu asupririle ce veneau atât din 
partea Curţii imperiale din Viena, cât şi cu piedicile venite din 
partea Bisericii unite cu Roma, sprijinită de autorităţile de stat 
cu scopul dezbinării religioase a poporului român. 

5. Comunicarea subiectului lecţiei noi 

în aceste condiţii va ajunge la cârma Bisericii Ortodoxe Române 
din Transilvania, Andrei Şaguna, la a cărui activitate ne vom 
referi în cele ce urmează. 

6. Dirijarea învăţării. însuşirea noilor cunoştinţe 

Date biografice S-a născut la 20 decembrie 1808 la Miscolţ 
(Ungaria). Tatăl se numea Naum, iar mama Anastasia, de origine 
macedo-română. La botez a primit numele de Anastasie. învaţă 
mai întâi la şcoala elementară „greco-valahă“ din Miscolţ. 
Studiile gimnaziale le începe la Miscolţ şi finalizează la 
Budapesta. Tot aici studiază filosofia şi dreptul. 

Studiile de teologie ortodoxă le face la Vârşeţ. Este numit 
profesor de teologie şi secretar al Consistoriului Mitropoliei Sârbe 
din Carloviţ, fiind tuns în monahism sub numele de Andrei şi 
hirotonit ca diacon şi preot. Ajunge apoi profesor la secţia 
românească a şcolii de teologie din Vârşeţ, precum şi consilier 
al Episcopiei de aici. Pe linie monahală este ridicat la rangul de 
arhimandrit şi egumen. Din anul 1846 îşi începe activitatea printre 
românii transilvăneni, la început vicar general al Episcopiei 
Sibiului, iar în anul 1848 este hirotonit episcop. 

Activitatea organizatorică bisericească Obiectivul său prin¬ 
cipal era acela de a restaura Mitropolia Ortodoxă a Transilvaniei 
(desfiinţată în 1701). Trebuia mai întâi să iasă de sub jurisdicţia 
Mitropoliei de CarlovîŢ şi apoi să obţină aprobarea Curţii 

imperiale din Viena. Abia la 24 decembrie 1864 se ajunge la 
reînfiinţarea Mitropoliei Ortodoxe Române a Transilvaniei cu 
reşedinţa la Sibiu. 

Pentru a organiza viaţa bisericească a Mitropoliei autonome 
a Transilvaniei, Congresul Naţional Bisericesc al românilor 
ortodocşi a discutat şi aprobat în 1868 proiectul prezentat de 
mitropolitul Andrei Şaguna, cunoscut sub numele de „Statutul 
Organic al Bisericii Ortodoxe Române din Transilvania 11 . Se 
prevedea ca treburile bisericeşti sa fie rezolvate prin participarea 
deopotrivă a clericilor (1/3) şi a mirenilor (2/3). Parohia era 
condusă de Adunarea parohială, iar bunurile parohiale erau ad¬ 
ministrate de epitropie. 

Activitatea culturală şcolară Marele mitropolit a depus un 
interes deosebit pentru întemeierea şcolilor primare confesionale, 
învăţătorii erau absolvenţi ai institutului pedagogic din Sibiu, 
condus de Biserică. Preoţii erau directorii şcolilor, iar protopopii 
inspectori. 

Pe timpul lui erau în cuprinsul Arhiepiscopiei Sibiului 
aproape 800 dc scoli poporale, dotate cu toate cele necesare: 
clădiri, manuale, materiale didactice. Pe lângă acestea, fiecare 
învăţător şi preot avea obligaţia ca la nivelul parohiei să 
întemeieze cursuri serale pentru neştiutorii de carte. înfiinţează 
apoi un gimnaziu superior (liceu) la Braşov şi un gimnaziu infe¬ 
rior (4 clase) la Brad. 

încă din 1850 a hotărât crearea unui institut teologic- 
pedagogic (din 1853 secţia de pedagogie se separă). Institutul 
teologic este ridicat de la un an, la trei ani. Studenţii merituoşi 
erau trimişi la studii în străinătate. 

în 1850 fondează tipografia, de sub ale cărei teascuri au ieşit 
câteva manuale scrise de mitropolit, precum: Elementele dreptului 
canonic, Istoria Bisericii Universale, Compendiu de drept 
canonic, precum şi Biblia ilustrată. întemeiază în 1853 foaia 
„Telegraful Român 11 , aducându-şi în acelaşi timp şi o însemnată 
contribuţie la întemeierea „Asociaţiei Transilvaniei pentru cultura 
şi literatura poporului român 11 (ASTRA), fiind ales primul ei 
preşedinte. 

Activitatea pe plan politic naţional împreună cu episcopul unit 
de la Blaj, Ioan Lemeni, mitropolitul Andrei Şaguna a condus 
„Adunarea Naţională a românilor de pe Câmpia Libertăţii de la 
Blaj, din 3/15 mai 1848, fiind ales apoi în fruntea unei delegaţii, 
spre a prezenta Curţii din Viena doleanţele naţiunii române din 

Transilvania. în pastoralele de Crăciun şi de Paşti făcea cunoscute 
credincioşilor acţiunile pe care le ducea pentru poporul sau şi 
pentru Biserica Ortodoxă. Moare la vârsta de 65 de ani, după o 
activitate de mai bine de un pătrar de veac, depusă cu totală 
dăruire pentru împlinirea idealurilor pe care istoria i le ceruse. 

Toata averea sa a lăsat-o Arhiepiscopiei Sibiului „spre scopuri 
bisericeşti, şcolare şi filantropice". 

7. Fixarea cunoştinţelor 

Chiar şi numai din aceste scurte date istorice prezentatele putem 
face o imagine asupra personalităţii culturale, bisericeşti şi 
patriotice a Mitropolitului Andrei Şaguna. După studii temeinice 
care i-au deschis un orizont intelectual şi moral, îşi desfăşoară 
vocaţia, atât sub aspect cultural, devenind dascăl de teologie, cât 
şi administrativ-gospodâresc şi patriotic-bisericesc. Reînfiinţând 
în 1864 Mitropolia Transilvaniei, îi dă un Statut Organizatoric 
care devine normativ în toate eparhiile Bisericii Ortodoxe Române 
de pe aceste meleaguri. Sub aspect patriotic-bisericesc înfiinţează 
pentru români şcoli primare, cursuri serale, gimnazii, un institut 
teologic şi unul pedagogic, asigurând buna lor funcţionare din 
toate punctele de vedere. Fondează apoi o tipografie, scoate cărţi, 
tipăreşte Biblia ilustrată, editează foaia eparhială „Telegraful 
Român", care apare şi acum fără nici o întrerupere. Devine 
preşedinte al „ASTREI", depunând o activitate intensă de slujire 
a Bisericii Ortodoxe şi a năzuinţelor poporului român. 

8. Aplicarea 

Viaţa şi activitatea mitropolitului Andrei Şaguna rămâne vie în 
memoria credincioşilor, bucurându-se de preţuire şi cinstire, după 
îndemnul Apostolului: „Aduceţi-vă aminte de mai marii voştri, 
care v-au grăit vouă cuvântul lui Dumnezeu, la al căror sfârşit al 
purtării privind, să le urmaţi credinţa" (Evrei 13, 10). 

9. Temă pentru acasă 

Se va vedea mai în detaliu viaţa şi activitatea marelui mitropolit. 

10. Rugăciunea la ieşirea din clasă. 

Viaţa bisericească în părţile Banatului 

de-a lungul vremii 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Odată cu primirea creştinismului de rit bizantin în sudul Dunării, 
acesta s-a răspândit şi în nord, cuprinzând întreg spaţiul geografic 
locuit de daco-romani, încât din cele mai vechi timpuri exista în 
părţile Banatului o viaţă bisericească organizată şi prosperă. 

5. Comunicarea subiectului lecţiei noi 

în cele ce urmează ne vom referi la viaţa bisericească în părţile 
Banatului de-a lungul vremii, adică în părţile Caransebeşului, 
Timişoarei, Aradului şi Oradiei. 

6. Dirijarea învăţării. însuşirea noilor cunoştinţe 

Descoperirile arheologice scot la lumină documente ce atestă 
existenţa vieţii bisericeşti încă din secolul al IV-lea. La sfârşitul 
secolului IX şi începutul secolului X exista în Banat, fără nici o 
îndoială, un voievodat condus de Glad. Exista şi o viaţă 
bisericească organizată într-o neîntreruptă legătură cu Biserica 
creştină de rit bizantin din sudul Dunării. Dovadă concludentă 
este faptul că la începutul secolului al Xl-lea un om politic pe 
nume Ohtum a fost botezat în cetatea Vidin şi a întemeiat la 
Morisena mănăstirea ortodoxă cu numele Sfântul Ioan Boteză¬ 
torul. 

Când regele maghiar Ştefan cel Sfânt cucereşte Morisena şi 
instalează aici pe episcopul catolic Gerard, călugării ortodocşi 
se retrag la mănăstirea Sfântul Gheorghe din Oroslanoş (azi 
Maidan), întemeiată de un strămoş al său. Cotropit de regii unguri 
catolici, voievodatelor şi cnezatelor existente în Banat, le iau 
locul districtele româneşti, fiecare având mai multe sote. Un astfel 
de district ce se conducea după „legea românilor 11 exista şi la 
Caransebeş. 

în 1552 Timişoara şi Banatul vestic căzând sub stăpânirea 
turcească, devine „paşalâc", în timp ce Banatul caransebeşan şi 
lugojanrămân sub stăpânirea principilor Transilvaniei, aflaţi şi 
ei sub suzeranitate turcească. Datorită deselor invazii turceşti 
mulţi locuitori din Serbia se vor refugia cu preponderenţă în 
părţile Timişoarei şi ale Aradului, găsind aici aceeaşi credinţă 
ortodoxă şi aceeaşi limbă slavonă în cult. Aici se va organiza o 
viaţă bisericească românească şi sârbească la nivelul episcopiilor 
şi mitropoliilor. Astfel este cunoscut numele Sfântului Iosif cel 
Nou de la Partoş ca mitropolit ortodox român al Timişoarei, între 
1650-1653. 

în secolul al XVII-lea Mitropolia Timişoarei va fi redusă la 
rangul de Episcopie ortodoxă sârbă. Episcopul Gheorghe Popovici 
va ridica la Timişoara o catedrală şi o reşedinţă eparhială. Prin 
diploma leopoldină (dată de Leopold I) din 21 august 1690 se 
acordau sârbilor o seamă de privilegii politice şi bisericeşti, 
numite „privilegii ilirice“. Patriarhul sârb devenea conducătorul 
bisericesc al tuturor ortodocşilor din imperiul habsburgic, cu 
dreptul de a sfinţi episcopi şi preoţi, de a sfinţi biserici, de a 
stăpâni diferite bunuri, de a se folosi de calendarul vechi. în 
secolul XVIII, după 1716 exodul sârbilor înaintează spre Arad, 
Timişoara şi spre sud, până la Vârşeţ. După 1718 au fost aduşi în 
Banat numeroşi colonişti (germani, francezi, spanioli, bulgari, 
croaţi, slovaci, maghiari), cărora li s-au acordat terenuri dintre 
cele mai fertile. Au apărut acum şi călugării franciscani şi iezuiţi 
în scopuri prozelitiste. 

La începutul secolului al XVIII-lea episcopiile Timişoarei şi 
Caransebeşului au ajuns sub cârmuirea duhovnicească a unor 
episcopi sârbi, aflaţi sub jurisdicţia Patriarhiei de Ipek, iar după 
1716 sub a celei din Carloviţ. Cârmuitorii bisericeşti sârbi au 
început să acţioneze pentru deznaţionalizarea românilor şi pen¬ 
tru reprimarea oricăror manifestări cu caracter naţional românesc, 
fapt care va conduce în secolul următor la lupte pentru 
emanciparea naţional-bisericească de sub ierarhia sârbească. în 
partea a doua a secolului al XVIII-lea Episcopia Caransebeşului 
se va muta la Vârşeţ, rămânând aici un secol. La Vârşeţ se va 
deschide o şcoală teologică cu secţie sârbească şi românească. în 
părţile Aradului întâlnim episcopi ortodocşi în secolul al XVI-lea 
cu reşedinţa la Lipova şi Ienopole (Ineu). în secolul următor a 
păstorit la Ineu „mitropolitul" Longhin Brancovici, Unchiul lui 
Sava Brancovici. La Lipova se cunoaşte un „mitropolit" Sofronie, 
cu reşedinţa la mănăstirea Hodoş-Bodrog. în secolul al XVIII- 
lea Episcopiilor Lipovei şi Ienopolei le va lua locul Episcopia 

Aradului. Primul episcop a fost Isaia Diacovici, devenind în scurt 
timp mitropolit al ortodocşilor sârbi. Cea mai impunătoare 
personalitate ierarhică a Episcopiei Aradului din secolul al XVIII- 
lea a fost Sinesie Jivanovici. în vizitele canonice întreprinse în 
părţile Aradului şi ale Bihorului se va dovedi un dârz apărător al 
ortodoxiei în faţa uniatismului. Pe timpul pastoraţiei sale se va 
zidi mănăstirea din Gai (cartier al Aradului). 

Cu timpul, episcopii sârbi nu au mai fost favorabili românilor 
ortodocşi. Se comportau abuziv, numind vicari, protopopi şi 
egumeni numai dintre sârbi. Candidaţilor români la preoţie li se 
cereau sume mari pentru a fi hirotoniţi, preoţilor li se sârbizau 
numele, tinerii români erau crescuţi în şcoli sârbeşti spre a se 
înstrăina de neamul lor. 

Impunerea limbii slavone în Biserică şi corupţia clerului 
sârbesc nemulţumesc pe credincioşii români. 

Datorită acestor situaţii nedrepte, la începutul secolului al 
XlX-lea vom asista la lupta de emancipare bisericească a 
românilor, cerând imperiului habsburgic, episcop român. Această 
mişcare politico-naţională şi bisericească a românilor bănăţeni 
nu a rămas fără rezultat. Astfel, în 1812 se va deschide la Arad 
institutul pedagogic, iar peste zece ani (1822) o secţie de teologie. 
Aici au activat profesori distinşi care prin activitatea lor şi-au 
imortalizat numele în istoria culturii naţionale. 

Demne de reţinut sunt astfel numele lui Dimitrie Ţichindeal, 
Constantin Diaconovici Loga şi Iosif Iorgovici. Prin numeroase 
memorii adresate Curţii din Viena, românii arădeni au cerut 
episcop din neamul lor. Un vrednic susţinător al acestei lupte de 
emancipare naţional-bisericească a românilor, a fost Moise 
Nicoară. Abia în 1829 Curtea din Viena aprobă numirea ca 
episcop al Aradului pe arhimandritul Nestor loanovici de la 
mănăstirea Bezdin de lângă Arad. După moartea acestuia, scaunul 
episcopal va fi ocupat de Gherasim Raţ, originar din părţile 
Bihorului. S-a dovedit un luptător hotărât pentru afirmarea 
ortodoxiei româneşti în eparhia sa. A atras multe parohii unite la 
ortodoxie, a pus clerici români la institutul teologic-pedagogic 
şi a înlocuit limba slavonă cu limba română în catedrala episco¬ 
pală. 

în 1864 are loc reînfiinţarea Mitropoliei Ortodoxe Române 
din Transilvania (desfiinţată în 1701). Acum Episcopia Aradului 
şi cea a Caransebeşului vor deveni sufragane Mitropoliei 
Ardealului, ieşind de sub jurisdicţia Mitropoliei sârbe din 
Carloviţ. Dintre ierarhii Episcopiei Aradului vom reţine numele 
lui Ioan Meţianu, profund preocupat de soarta şcolilor 

confesionale. Sub el s-au înfiinţat peste o sută de astfel de şcoli. 
A cumpărat o tipografie şi a pus în circulaţie foaia oficială a 
eparhiei: «Biserica şi şcoala». 

A urmat la conducerea eparhiei Iosif Goldiş şi apoi, Ioan 
Papp. Participând ca locţiitor de mitropolit la Marea Adunare 
Naţională de la 1 decembrie 1918, de la Alba lulia, a fost ales 
copreşedinte al ei, rostind cu acest prilej o memorabilă cuvântare. 

Au urmat în timp la cârma eparhiei Grigorie Comşa, Andrei 
Magieru, Dr. Nicolae Corneanu, viitorul mitropolit al Banatului, 
Teoctist Arâpaşu, viitorul patriarh al Bisericii Ortodoxe Române. 
Din 1984 episcop al Aradului este Dr. Timotei Seviciu. 

La 30 august 1920 s-a înfiinţat Episcopia Oradiei în locul 
Vicariatului dependent de Episcopia Aradului. Primul episcop a 
fost Roman Ciorogariu. El a pus bazele unei tipografii şi a scos 
foaia eparhială „Legea Românească", A deschis cursurile 
Academiei teologice, cu un corp profesoral select. Au urmat: Dr. 
Nicolae Popovici, fost profesor de teologie la Sibiu, Dr. Vasile 
Coman, fost protopop al Braşovului. Actualmente la cârma 
eparhiei se află Dr.. Ioan Mihălţan, fost profesor de teologie la 
Sibiu. 

Primul episcop al reînfiinţatei eparhii a Caransebeşului a fost 
Ioan Popasu, colaborator apropiat al lui Andrei Şaguna. S-a 
remarcat ca un bun organizator, deschizând un institut teologic 
şi pedagogic, înfiinţând o tipografie spre a tipări „Foaia 
Diecezană". După modelul mitropolitului ardelean, a înfiinţat 
numeroase şcoli poporale (elementare). 

A urmat Nicolae Popea, fostul vicar al mitropolitului Andrei 
Şaguna. Pentru scrierile sale valoroase a fost ales membru activ 
al Academiei Române. Episcopul Miron Cristea, după o arhi- 
păstorire de zece ani la Caransebeş, va deveni primul patriarh al 
României. 

La Caransebeş a urmat Iosif Traian Bâdescu, care a făcut din 
institutul teologic întemeiat de Ioan Popasu, Academia teologică, 
cu un distins corp profesoral. La cârma episcopiei a urmat Dr. 
Vasile Lăzărescu, care în 1940 s-a transferat la Episcopia 
Timişoarei, iar din 1947 a devenit mitropolitul noii Arhiepiscopii. 

în scaunul rămas vacant de la Caransebeş a fost ales Veniamin 
Nistor, fost consilier la Arhiepiscopia Sibiului, care a păstorit 
până în 1949, când eparhia Caransebeşului s-a contopit cu 
Arhiepiscopia Timişoarei. Din 1962 va fi la cârma Mitropoliei 
Banatului Dr. Nicolae Corneanu, fost episcop al Aradului, iar 
din 1994, odată cu reactivarea Episcopiei Caransebeşului, scaunul 
de episcop va fi ocupat de Emilian Birdaş, fost episcop de Alba 


Istoria Bisericii Ortodoxe Române 


333 


Iulia, iar actualmente, din 1996, Eparhia Caransebeşului este 
condusă de Dr. Laurenţiu Streza, fost profesor universitar la Sibiu. 


7. Fixarea cunoştinţelor 

Dovezile arheologice, de când ne mărturisesc că a existat în Banat 
viaţa bisericească organizată după ritul bizantin? (încă din secolul 
al IV-lea). Unde întâlnim mai târziu o mărturie documentară a 
vieţii bisericeşti organizate? (La Morisena (azi Cenad) exista la 
sfârşitul secolului al IX-lea mănăstirea ortodoxă „Ioan Boteză¬ 
torul". Alungaţi de aici călugării se stabilesc la mănăstirea 
„Sfântul Gheorghe", zidită cu mult mai înainte, ceea ce înseamnă 
că pe aceste locuri exista o viaţă bisericească organizată). De 
unde ştim că la Timişoara exista în secolul al XVII-lea mitropolie 
ortodoxă română? (De numele ei se leagă ccl al Sfântului Iosif 
cel nou de la Partoş). Dar în Caransebeş? (Tot în secolul al XVII- 
lea, iar în secolul al XVIII-lea se mută la Vârşeţ). Ce s-a întâmplat 
cu Mitropolia Timişoarei? (A fost redusă la rangul de Episcopie 
Ortodoxă sârbă). Dar Episcopia Caransebeşului? (Aceasta 
mutându-se la Vârşeţ, a devenit Episcopie sârbo-română). Cum 
a luat fiinţă Episcopia Aradului? (Prin contopirea Episcopiilor 
Lipovei şi Ineului în secolul al XVIII-lea). Ce atitudine au avut 
episcopii sârbi faţă de românii de aceeaşi credinţă? (La început a 
fost favorabilă, apoi ierarhia sârbească a săvârşit tot felul de 
abuzuri faţă de români). Au avut românii vreo reacţie? (Au 
întreprins mai multe acţiuni de emancipare de sub jurisdicţia 
sârbească, cerând Curţii din Viena episcop român). Au reuşit? 
(Până la urmă au reuşit). Care este evenimentul ce constituie 
piatra de hotar a reorganizării temeinice a vieţii ortodoxe româ¬ 
neşti în Banat? (Reînfiinţarea în 1864 a Mitropoliei Ortodoxe 
Române în Transilvania prin strădania mitropolitului Andrei 
Şaguna). Ce urmări a avut acest eveniment? (Reînfiinţarea 
Episcopiei Aradului şi Caransebeşului, ca episcopii sufragane). 
Care a fost primul episcop al Aradului? (Ioan Meţianu). Dar al 
Caransebeşului? (Ioan Popasu). Episcopia Oradiei când a luat 
fiinţă? (La 30 august 1920). Ce a fost până atunci? (Vicariat de¬ 
pendent de Episcopia Aradului). Care a fost primul ei episcop? 
(Roman Ciorogariu). Dar Mitropolia Timişoarei când a fost 
reactivată? (în 1947). Cine se află acum la cârma Episcopiei 
Aradului? (Episcopul Dr. Timotei Seviciu). Dar la cea a 
Caransebeşului? (Episcopul Dr. Laurenţiu Streza). Dar la Oradea 
cine este episcop? (Dr. Ioan Mihălţan). Cine este mitropolitul 
Banatului? (Dr. Nicolae Corneanu). Care din episcopii 

organizatori ai vieţii bisericeşti din Banat au devenit patriarhi ai 
României? (Episcopul Miron Cristea a fost primul patriarh al 
Bisericii Ortodoxe Române, iar fostul episcop al Aradului, 
Teoctist Arăpaş este actualul patriarh al Bisericii Ortodoxe 
Române). 

8. Aplicarea 

Dintre arhiereii care au condus destinele vieţii ortodoxe bănăţene, 
mitropolitul Iosif cel Nou de la Partoş a fost învrednicit de Dum¬ 
nezeu, pentru viaţa lui curată, să fie trecut în rândul sfinţilor. El 
este un sfânt cu prăznuire locală, având ca zi de pomenire 15 
septembrie. 

9. Rugăciunea la ieşirea din clasă. 


Mănăstirile de pe teritoriul patriei 
noastre si însemnătatea lor 

5 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Cunoaştem din istorie că una din componentele de bază ale 
evlaviei creştine a fost şi rămâne monahismul. El s-a organizat 
în Răsăritul creştin începând cu secolul IV şi de aici s-a transmis 
şi în Biserica apuseană. Odată cu primirea creştinismului de rit 
bizantin, pe lângă învăţătură ni s-a transmis şi evlavia specifică, 
deoarece învăţătura creştină nu poate fi concepută decât în 
simbioză cu viaţa trăită. Dezvoltarea vieţii monahale va rămâne 
de-a lungul veacurilor pe aceste meleaguri chezăşia păstrări vieţii 
şi culturii deopotrivă ortodoxe şi româneşti. 

5. Comunicarea subiectului lecţiei noi 

în cele ce urmează ne vom referi la mănăstirile de pe teritoriul 
patriei noastre, identificândsrle separat în cele trei provincii ro- 

mâneşti, cu evidenţierea rolului lor spiritual, artistic, cultural 
precum şi al păstrării conştiinţei unităţii de neam a tuturor 
românilor. 

6. Dirijarea învăţării. însuşirea noilor cunoştinţe 

Faptul că viaţa duhovnicească a creştinilor de la Scytia Minor 
(Dobrogea de azi) cunoştea o stabilitate înfloritoare sub protecţia 
Bizanţului o dovedesc documentele istorice care în secolele IV-VI 
fac pomenirea „călugărilor sciţi". Ne explicăm în acest context 
uşor faptul că Sfântul Ioan Casian şi-a îndreptat paşii spre 
mănăstirea din Betleem şi apoi spre monahismul egiptean, al cărui 
model l-a „transferat" în Apusul creştin. Desigur, el a avut dorinţa 
săîşi desăvârşească învăţătura şi viaţa duhovnicească, ale căror 
începuturi le-a întreprins la una din mănăstirile existente pe 
meleagurile natale. 

Apoi, misionarii creştini plecaţi din Scytia Minor spre nordul 
Dunării, la populaţia daco-romană, au dus odată cu propovăduirea 
Evangheliei şi modul concret de spiritualitate ortodoxă deprinsă 
în monahism. 

Şi când spunem aceasta ne gândim în primul rând la viaţa 
mănăstirească, ca şi căutare a liniştii sufleteşti prin retragerea 
din vuietul asurzitor al lumii, în locuri mai puţin umblate, «în 
poieni învăluite de farmecul îmbietor al codrilor, în văi ocrotite 
de munţi şi dealuri, în locuri de taină şi de linişte odihnitoare, 
străjuiesc de veacuri mănăstirile...». încă şi cuvântul „sihăstrie" 
atât de propriu limbii noastre, provenind din limba greacă, 
înseamnă tocmai „loc liniştit", loc de reculegere duhovnicească. 
De fapt, tiponimia, prin numele multor localităţi de pe teritoriul 
patriei noastre confirmă existenţa monahismului şi a mănăstirilor 
din cele mai vechi timpuri, adică odată cu pătrunderea 
spiritualităţii creştine monahale, începând cu secolul al IV-lea. 
Numai numele de Călugăreni îl poartă 15 localităţi. Altele se 
numesc Călugări, Mănăstioara, Valea Călugărească, Călugăriţa, 
Chilia, Chilieni, Mănăstirea, Schitu. 

Dezvoltarea vieţii mănăstireşti pe teritoriul locuit de români, 
va fi imortalizat în documentele vremii, mai cu seamă după 
întemeierea la Muntele Athos a vieţii monastice. De aici se va 
răspândi isihasmul ca un curent de spiritualitate creştină menit 
să ridice sufletul omenesc spre cele mai înalte culmi ale sfinţeniei, 
prin neîncetata rugăciune a lui Iisus sau a inimii. De la Muntele 
Athos spiritualitatea isihastă s-a răspândit în mănăstirile din 
Serbia, Bulgaria, Rusia şi Ţările române. 

Astfel, în mileniul al doilea va apărea tot mai mult în 
documente numele „călugărilor greci" adică ortodocşi, precum 
la mănăstirea Morisena, sau în scrisoarea papei Inocenţiu al III-lea 
adresată episcopului catolic din Oradea. Faptul că hotărârea 
sinodului de transferare a lui Iachint de Vicina în scaunul de 
mitropolit al Ungrovlahiei prevedea ca „toţi clericii din acea ţară 
şi toţi cei sfinţiţi călugări şi laici să-l asculte şi să i se supună 
lui", dovedeşte pe deplin că la 1359 existenţa mănăstirilor era 
evidentă, asemeni parohiilor de mir. 

De acum, din partea a doua a secolului al XlV-lea dăinuie 
peste veacuri ca o salbă de pietre scumpe duhovniceşti, presărate 
pe tot cuprinsul provinciilor româneşti, mănăstirile ortodoxe. Pen¬ 
tru o mai clară expunere a materialului, după cum am anunţat 
încă de la început, vom identifica cele mai importante aşezăminte 
mănăstireşti la nivelul fiecărei provincii româneşti. 

Mănăstirile din Ţara Românească Deschizătorul de drum, 
organizatorul sau mai bine zis „reorganizatorul" mănăstirilor de 
pe pământul locuit de români a fost Sfântul Nicodim. Era originar 
din Prilep (Serbia), probabil macedo-român. Simţind de tânăr 
vocaţia monahală s-a îndreptat spre Muntele Athos, unde se crede 
că ar fi ajuns chiar egumenul unei mănăstiri de acolo. 

Venind în Ţara Românească, în partea a doua a secolului al 
XlV-lea, în părţile Severinului, cu cheltuiala domnitorului Vlaicu 
Vodă, ridică în 1372 mănăstirea Vodiţa (lângă râul cu acelaşi 
nume; vodă = apă) pe locul uneia mai vechi, datând din secolul 
al XlII-lea. în hrisovul domnesc sunt arătate sotele, odoarele şi 
odăjdile dăruite noului locaş mănăstiresc. Organizarea chinovială 


Biserica mănăstirii Cozia 

Biserica mănăstirii Cotmeana, jud. Argeş 

(vieţii în comun) se numea samovlasie, adică de sine stătătoare, 
independentă de orice autoritate exterioară fie bisericească, fie 
laică, soborul alegându-şi stareţul. Nu după mult timp, Banatul 
de Severin cade în stăpânirea Ungariei catolice, încât Nicodim 
se va deplasa în părţile Gorjului, unde va întemeia un nou 
aşezământ mănăstiresc cu numele Tismana. Era, ca şi Vodiţa, la 
început sub autoritatea lui Nicodim, apoi va deveni şi ea 
samovlasie. Aici îşi doarme somnul de veci Sfântul Nicodim. 

De reţinut este faptul că nu numai domnitorii au fost ctitorii 
şi binefăcătorii sfinţitelor locaşuri mănăstireşti, ci şi alte persoane 
înstărite, cu suflete generoase şi pline de credinţă, dar în 
majoritate credincioşii ortodocşi, egumenii, călugării, alături de 
demnitari bisericeşti, cneji, dregători, sfetnici domneşti. Astfel, 
mănăstirile sus menţionate au fost înzestrate de cneazul Lazăr al 
sârbilor cu zece sote în ţara sa. 

în ordine cronologică vom reţine în Ţara Românească numele 
mănăstirii Cozia din 1388, ctitoria lui Mircea cel Bătrân, având 
o situaţie materială foarte bună, domnitorul făcându-i numeroase 
danii de moşii. Aici este înmormântat şi Mircea cel Bătrân. în 
stăpânirea mănăstirii Cozia se afla mănăstirea Cotmeana, ctitorită, 
se pare, în timpul lui Vlaicu Vodă. în timpul domniei lui Mircea 

cel Bătrân s-au ridicat mai multe mănăstiri, dintre care reţinem 
numele aşezământului monahal Snagov de lângă Bucureşti. 

Mai târziu va apare pe harta Ţării Româneşti mănăstirea 
Dealu (1431) lângă Târgovişte, care va îndeplini un însemnat rol 
cultural. Pe timpul lui Radu cel Mare se va construi mănăstirea 
Glavacioc-Argeş şi Govora-Vâlcea, iar boierii Craioveşti au 
ctitorit mănăstirea Bistriţa. 

în secolul al XVI-lea va fi ridicată de către domnitorul Neagoe 
Basarab mănăstirea din Curtea de Argeş. A fost târnosită la 15 
august 1517 de către patriarhul Constantinopolului, alături de un 
impunător sobor format din ierarhi, preoţi, egumeni, români şi 
străini. Pentru arhitectura sa este considerată cea mai desăvârşită 
expresie a artei medievale româneşti şi una din capodoperele artei 
universale, intrată în legendă, în bine cunoscuta baladă a 
meşterului Manole... 

Cel mai mare ctitor de locaşuri sfinte din trecutul poporului 
român a fost Matei Basarab. Din cele aproape 40 de mănăstiri şi 
biserici ridicate sau refăcute din temelie de el, reţinem numele 
mănăstirii Arnota, în munţii Vâlcei, unde avea să fie înmormântat 
împreună cu soţia sa. Apoi: Căldăruşani (jud. Ilfov), Brebu (jud 
Prahova), Strehaia (jud Mehedinţi), Plumbuita din Bucureşti. 



Biserica mănăstirii Hurezi, ctitoria lui Constantin Vodă Brâncoveanu (1690 - 1693) 

Mai târziu, Şerban Vodă Cantacuzino va ctitori mănăstirea 
Cotroceni din Bucureşti, iar Constantin Brâncoveanu va zidi 
locaşuri mănăstireşti şi dincolo de hotarele ţării sale, precum 
mănăstirea Sâmbăta de Sus. Lângă Bucureşti va ctitori mănăstirea 
Mogoşoaia, iar apoi Horezu (jud. Vâlcea). 

Spătarul Mihail Cantacuzino a ridicat mănăstirea Sinaia în 
munţii Buctgi şi Colţea în Bucureşti. Mănăstirile din Valea 
Prahovei: Suzana, Zamfira şi Cheia, precum şi o serie de schituri 
vor fi ctitorite în secolul al XVIII-lea de mari dregători, egumeni 
şi călugări. 

Mănăstirile din Moldova Cea mai veche mănăstire din 
Moldova atestată documentar în a doua jumătate a secolului al 
XlV-lea este mănăstirea Neamţul, întemeiată în timpul lui Petru 
Muşat de trei pusnici: Sofronie, Pimen şi Silvan. 

Pe timpul lui Alexandru cel Bun va fi ctitorită în primii ani 
ai secolului al XV-lea mănăstirea Bistriţa, bucurându-se de 
numeroase danii: sate, mori, prisăci, venituri de la vămi, etc. 
Alexandru cel Bun a mai ctitorit mănăstirea Moldoviţa şi Hu¬ 
mor, precum şi alte mănăstiri dincolo de Prut. Urmaşul acestuia, 
Ştefan cel Mare, în glorioasa lui domnie de 47 de ani a avut în 
atenţie în mod deosebit viaţa bisericească. Se spune că după 

fiecare biruinţă zidea câte o biserică sau mănăstire. Dintre 
mănăstirile ctitorite de el îşi înalţă peste secole turlele spre cer, 
cunoscuta mănăstire Putna, devenită şi gropniţă domnească, 
Voroneţ şi Neamţ, aceasta din urmă aflată pe locul vechii zidiri 
a lui Petru Muşat. 

în secolul al XVI-lea acelaşi domnitor a construit mănăstirea 
Probota (jud. Iaşi), gropniţă sa şi a familiei sale, iar unul din 
sfetnicii săi, mănăstirea Humor. Alexandru Lâpuşneanu a ctitorit 
mănăstirea Slatina, devenită gropniţă domnească, Petru Şchiopu 
a înălţat mănăstirea Galata din laşi, iar familia Movileştilor 
mănăstirea Suceviţa. 

în secolul al XVII-lea mitropolitul Atanasic Crimca a ridicat 
mănăstirea Dragomirna, iar marele vornic Nestor Ureche (tatăl 
cronicarului) va fi ctitorul mănăstirii Secu. Spre deosebire de 
Matei Basarab, contemporanul său moldovean, Vasile Lupu, va 
zidi mai puţine mănăstiri, dar mai fastuoase şi mai trainice. 

Dintre toate, înfruntă secolele mănăstirea Sfinţii Trei Ierarhi 
din Iaşi, sfinţită la 6 mai 1639 de către mitropolitul Varlaam. 
Patriarhia ecumenică dăruieşte domnului moldovean moaştele 
Cuvioasei Paraschiva. Pe lângă membrii familiei ctitorului, aici 
vor fi depuse osemintele lui Dimitrie Cantcmir şi Alexandru Ioan 



Biserica mănăstirii Putna, ctitoria Iul Ştefan cel Mare 






Biserica de la Voroneţ, ctitoria lui Ştefan cel Mare 

Cuza. Tot în secolul al XVII-lea, hatmanul Gavriil şi soţia sa 
Liliana vor ctitorii mănăstirea Agapia, iar peste două secole ea 
va fi pictată de Nicolae Grigorescu. 

Ca şi în Ţara Românească, şi în Moldova numeroase schituri 
vor fi ridicate de egumeni, călugări şi credincioşi. Astfel este 
cunoscut Pocrov şi Sihăstria, sau Văratecul ctitorit de stareţa 
Olimpiada şi duhovnicul Iosif. Dacă până acum viaţa 
mănăstirească din Ţara Românească şi Moldova era înfloritoare, 
constituind un ferment al dezvoltării culturale şi artistice, 
începând cu secolul al XVIII-lea, odată cu domniile fanariote, se 
remarcă o decădere, mai ales la mănăstirile închinate Locurilor 
Sfinte de Răsărit (Constantinopol, Alexandria, Antiohia, Ieru¬ 
salim, Muntele Athos, Muntele Sinai, etc.). Egumenii şi călugării 
greci instalaţi aici erau în afara culturii şi tradiţiilor româneşti, 
singurul lor scop fiind acela de a trimite cât mai multe bunuri 
către Locurile Sfinte şi a se îmbogăţii ei înşişi de pe urma muncii 
credincioşilor români, care osteneau pe moşiile mănăstireşti. 

Un nou duh de viaţă călugărească se va forma şi desăvârşi în 
Moldova, în a doua jumătate a secolului al XVIII-lea prin venirea 
de la Muntele Athos a lui Paisie Velicicovski. în 1763, însoţit de 
64 de ucenici se va stabili, cu aprobarea domnitorului şi a 

mitropolitului, la mănăstirea Dragomirna. Pe lângă păstrarea cu 
sfinţenie a pravilei mănăstireşti, au început acum traducerile din 
operele Sfinţilor Părinţi în limbile slavonă şi română. 

Odată cu ocuparea nordului Moldovei de cărte austrieci, 
Paisie însoţit de 350 de fraţi va sta patru ani la mănăstirea Neamţ. 
A introdus aici viaţa de obşte, cu slujbe zilnice şi predici, cu 
muncă şi îngrijirea bolnavilor, bătrânilor şi călătorilor. S-a ridicat 
aici un spital, o casă de oaspeţi, iar numărul chiliilor s-a înmulţit 
potrivit numărului mărit de vieţuitori. Numărul acestora era de 
700, între care erau moldoveni, munteni, transilvăneni, ucraineni, 
ruşi, bulgari, greci şi chiar convertiţi dintre necreştini la 
Ortodoxie. Ucenicii lui Paisie s-au răspândit în multe mănăstiri 
româneşti şi ruseşti, ducând cu ei un nou duh de viaţă creştinească 
şi mănăstirească. 

Mănăstirile din Transilvania Desigur, aflându-se sub aceeaşi 
influenţă ca şi Ţara Românească şi Moldova, populaţia daco-ro- 
manâ din Transilvania a rămas şi a dezvoltat mereu viaţa creştină 
şi bisericească după ritul bizantin. Ca urmare, nu avem motive 



Biserica mănăstirii Hodoş - Bodrog, jud. Arad 

să punem la îndoială existenţa monahismului pe aceste meleaguri 
înaintea atestării lui documentare. Arătam că există aici în Banat, 
un voievodat condus de Glad înaintea venirii ungurilor. 

Documentele vorbesc de existenţa unei mănăstiri în Morisena, 
în primele decenii ale secolului XI întemeiată de Ohtum. El a 
primit botezul în rit ortodox la Vidin, dincolo de Dunăre, iar 
mănăstirea purta numele Sfântului Ioan Botezătorul. A adus aici 
călugări de la Muntele Athos şi un egumen de la Vidin. Alungat 
de aici de catolici, s-a aşezat la mănăstirea ortodoxă Sfântul 
Gheorghe din Maidan întemeiată de un srtâmoş al său. 

Viaţa mănăstirească în Banat s-a continuat şi în secolele XII- 
XV. Nimeni nu pune la îndoială existenţa mănăstirilor Hodoş- 
Bodrog (secolul XII), Caransebeş, Lugoj, Călugăra, Cebza, 
Partoş, Săraca, ctitorite de cneji, preoţi, şi mai ales de credin¬ 
cioşii ortodocşi. Iar în Ardeal exista mănăstirea Geoagiu, Feleac, 
Râmeţi. Se crede că pe lângă vodiţa şi Tismana, Sfântul Nicodim 
a mai ctitorit şi mănăstirea Prislop, de lângă Haţeg. La acestea 
se mai adăuga în secolul XVI şi XVII mănăstirea Lancrăm, 
Topliţa, Moisci, Sâmbăta de Sus. Din evlavia şi prin dărnicia 
credincioşilor s-au ridicat în Transilvania 200 de schituri de lemn. 

Datorită faptului că mănăstirile deveniseră în Transilvania 
adevărate focare de spiritualitate ortodoxă şi românească, 
generalul austriac Bucow dispune în 1761 incendierea şi 
distrugerea cu tunurile a mănăstirilor existente aici. Multe 
mănăstiri au fost transformate în biserici parohiale, iar cei cu 
vocaţie monahală se puteau călugări la mănăstirile fraţilor de peste 
Carpaţi. 

Privind însemnătatea mănăstirilor, putem spune că ele au 
constituit pentru poporul român adevărate faruri de lumină care 
au ţinut mereu aprinsă flacăra spiritualităţii ortodoxe pe aceste 
meleaguri. Ele rămân în acelaşi timp monumente de arhitectură, 
pe măsură să vorbească peste veacuri de geniul poporului român. 

Mănăstirile au fost primele şcoli şi locaşuri unde s-au efectuat 
primele tipărituri pentru poporul român ortodox de pe aceste 
meleaguri. Ele au fost primele spitale unde iubirea creştină s-a 
revărsat asupra celor bolnavi şi neputincioşi, înstrăinaţi de 
ajutorul familiei lor. După cum arăta atât de sugestiv patriarhul 
Iustin Moisescu, mănăstirile „au fost puternice focare de cultură 
bisericească şi românească. în chiliile din jurul acestor sfinte 
locaşuri au vieţuit caligrafi şi miniaturişti care, cu duh artistic, 
au copiat şi decorat textele trebuitoare slujbelor bisericeşti. 
Manuscrise ca de pildă, Tetraevanghelul copiat şi decorat în 1429 
de Gavriil Uric la mănăstirea Neamţ, este una din cele mai 

importante şi mai apreciate piese a bibliotecii Bodleyene din 
Oxford. In jurul unor ctitorii voievodale au vieţuit meşteri 
ingenioşi de la care au rămas valoroase obiecte de cult făurite 
din metale preţioase, meşteri renumiţi în arta broderiei în fire de 
aur şi argint, autorii epitafelor care constituie un adevărat tezaur 
artistic al patrimoniului nostru naţional, sculptori în piatră şi în 
lemn, de la care au rămas renumite pietre funerare şi jilţuri, 
zugravi talentaţi ale căror nume trebuie căutate cu îndelungată 
zăbavă pe icoane şi fresce. La unele mănăstiri au fost aşezate 
tiparniţe, la care s-au imprimat cărţi de cult, pravile şi cărţi de 
îndrumare creştinească. 

încă din veacurile al XlV-lea şi al XV-lea, pe lângă unele 
mănăstiri au fiinţat diferite şcoli în care se pregăteau dieci şi 
slujitori bisericeşti; la aceste şcoli au ostenit dascăli vestiţi care 
în desfăşurarea culturii româneşti au adus bogate contribuţii. 
Vieţuitorii din unele mănăstiri au înfiripat anale şi cronici, care 
sunt astăzi preţioase izvoare pentru cercetătorii trecutului nostru 
naţional" (Reprodus din volumul: «Monumente istorice bisericeşti 
din Mitropolia Moldovei şi Sucevei» - Iaşi, 1974 p.5-7). 

7. Fixarea cunoştinţelor 

Cine este considerat „oficial" întemeietorul vieţii monahale pe 
teritoriul ţârii noastre? (Sfântul Nicodim care a ridicat mănăstirile 
Vodiţa şi Tismana). Dar înaintea lui a fost viaţă monahală la 
noi? (A fost, desigur, ea fiind adusă din sudul Dunării de 
misionarii încreştinaţi în rit bizantin, unde viaţa monahală începu 
să câştige tot mai mulţi adepţi începând cu secolul al IV-lea). 
Cunoaştem numele unei mănăstiri mai vechi decât Vodiţa? (Este 
mănăstirea „Sfântul Ioan Botezătorul" din Morisena (Cenad), 
ridicată de Ohtum). Numiţi câteva mănăstiri din Ţara 
Românească. (Cozia, Cotmeana, Dealu, Govora, Curtea de Argeş, 
Arnota, Căldăruşani, Horezu, Sinaia, Colţea, etc.). La fel, în 
Moldova. (Neamţul, Moldoviţa, Humor, Putna, Voroneţ, 
Suceviţa, Dragomirna, Secu, Sihăstria, Trei Ierarhi, Agapia, 
Văratecul, etc.). Viaţa mănăstirească a cunoscut numai înflorire? 
(A cunoscut şi declin în epoca fanariotă). Cine a impulsionat 
viaţa spirituală în secolul al XVIII-lea? (Paisie Velicicovski). 
De unde a venit el? (De la Muntele Athos). Unde s-a stabilit? 
întâi la Dragomirna, apoi la Secu şi în cele din urmă la mănăstirea 
Neamţ, aceasta devenind un focar de viaţă spirituală ortodoxă în 
ţară şi în celelalte ţări ortodoxe). Care a fost soarta mănăstirilor 
din Transilvania? (Până în secolul al XVIII-lea au avut o situaţie 

înfloritoare, dar în 1761 din ordinul generalului austriac Bucow 
s-a tras cu tunurile în mănăstiri sau au fost incendiate). Ce l-a 
determinat pe Bucow să dea acest ordin atât de mârşav? ( Faptul 
că mănăstirile reprezentau fermentul de promovare a spiritualităţii 
ortodoxe şi româneşti, care nu era pe placul catolicismului im¬ 
perial). Care este însemnătatea mănăstirilor? (Ele au fost primele 
şcoli, aici s-au efectuat primele tipărituri, aici au fost primele 
spitale, mănăstirile au cultivat de-a lungul vremii spiritualitatea 
ortodoxă şi conştiinţa unităţii de neam a poporului român. Ele 
constituie apoi gloria arhitecturii, a artei şi culturii româneşti 
din perioada medievală). 

8. Aplicarea 

Se va programa o excursie la mai multe mănăstiri sau la una din 
apropiere, oferind explicaţii asupra vieţii monahale. 

9. Temă pentru acasă 

Fiecare va prezenta impresiile de la o mănăstire vizitată. 

10. Rugăciunea la ieşirea din clasă. 



Preoţii ortodocşi români alături de 

? 3 

credincioşi de-a lungul vremii 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Potrivit învăţăturii creştine, viaţa bisericească este condusă 
ierarhic. Iar ierarhia este formată din episcopi, preoţi şi diaconi. 
Primind creştinismul de rit bizantin, implicit am acceptat şi 
organizarea bisericească ierarhică. De aceea nu poate fi concepută 
viaţa ortodoxă românească fără preoţi. 

5. Comunicarea subiectului lecţiei noi 

In cele ce urmează vom vedea că preoţii ortodocşi români au fost 
de-a lungul vremii totdeauna alături de credincioşi. 

6. Dirijarea învăţării. însuşirea noilor cunoştinţe 

Dintru început vom da cuvântul unui temeinic cunoscător al vieţii 
preoţeşti specifică ortodoxiei româneşti din cele mai vechi 
timpuri. „Au fost vremuri când au lipsit vlădicii din scaunele 
lor, când de sinoade, de consistorii şi de protopopi nu era vorba, 
când şcoli de preoţie nu se pomeneau. Dar n-au fost niciodată 
vremuri în care, de când se ţine minte, satul să nu-şi aibă preotul 
lui... 

Când, după groaznicul război din urmă (1914-1918), se 
răriseră numărul preoţilor şi sate întregi urcau dealul Mitropoliei 
să ceară preot şi să ameninţe că ele la urma urmei, or îmbrăca pe 
unul cu haine preoţeşti şi i-or zice: tu să ne fi preot, aceasta nu 
era una din cererile pretenţioase, obişnuite după mari tulburări 
sociale, ci înfăţişa tradiţia puternică, făurită de veacuri, că „sat 
fără popâ“ nu se poate închipui. Căci iarăşi adevărat este. Preotul 
a fost cu totul legat de sat. 

In vechime, îmbrăcămintea preotului nu se deosebea de a 
sătenilor. Doar pletele şi barba (azi aproape nici acestea) au făcut 
cunoscut pe preotul îmbrăcat în aceeaşi cămaşă albă şi cu acelaşi 
cojoc ca şi săteanul. Mâna lui care da binecuvântarea a ştiut să 
mânuiască, după regiuni, barda dulgherului sau coarnele plugului, 
căci viaţa e grea, copiii sunt numeroşi, gospodăria lui se cade să 
fie pildă în sat, iar de leafă cu gradaţii şi adaose nu putea fi vorba. 
Durerea săteanului era şi a preotului. Când se pustia satul, nu 
putea rămâne în urmă preotul; şi el umplea pădurile. Când birurile 
apăsau satele, nu era scutit nici preotul; şi el se vindea cu ocina 
lui, ajungând legat de brazdă, „sărac lipit pământului". în bocetul 
sătencei la mormântul soţului sau al flăcăiandrului, s-a amestecat 
de atâtea ori lacrima curată a preotului văduv cu copii de crescut 
sau cu flăcăi duşi în patru scânduri; el nu-i cuc în sat... 

La începuturile lui, învăţământul românesc, tot cu banul 
preoţilor s-a ţinut. Birul şcolilor strâns numai de la preoţi - era 
de 10 lei pe an - sub numele dulceag de plocon, se strângea cu 
catastife în regulă de protopopi, şi prin logofeţia bisericească se 
întreţineau cu el şcolile... Vorbirea aleasă a săteanului a fost 
apărată de cartea preotului. 

Din uşile împărăteşti a sunat cuvântul ales al Evangheliei; 
iar din strana dascălului a răsunat troparul artistic alcătuit de 
Mineelor... Din gospodăria mai înstărită a preotului, din earul 
mai curat al casei lui, s-au ridicat, odată cu înfiinţarea şcolilor 
pentru săteni, mai ales a seminariilor, şiruri numeroase de feciori 
de preoţi trebuincioşi pentru viaţa tot mai complicată a neamului 
nostru. în învăţământ, în administraţie, în artă, în politică, ei au 
adus stăruinţa la muncă, cumpănirea în gând şi în vorbă...“ (Acad. 
Pr. Prof. Dr. Nicolae M. Popescu, Preoţi de mir adormiţi în 
Domnul, Bucureşti, 1942, p. 3-5). 

După cum vedem, neexistând şcoli speciale pentru formarea 
clerului decât din a doua jumătate a secolului al XVIII-lea, 
pregătirea preoţilor era modestă: scrisul, cititul, rânduielile 
tipiconale, cântarea bisericească şi învăţătura de credinţă atât cât 
o putea deprinde la şcolile de pe lângă unele mănăstiri bisericeşti, 
sau reşedinţe vlădiceşti. Existau totuşi şi preoţi cu diferite 
preocupări cărturăreşti, exersâdu-se ca şi copişti a manuscriselor 
frumos ornamentate, alţii tipografi, zugravi de biserici şi de 
icoane. Erau însă buni îndrumători ai obştei credincioşilor, 
redactând diverse acte juridice, precum: acte de donaţie, acte de 
vânzare-cumpărare, testamente, foi de zestre. Ei rezolvau şi 
micile neînţelegeri dintre enoriaşi. în multe cazuri erau şi dascălii 
copiilor din sat, oferind ca local de şcoală tinda bisericii sau casa 
personală. 

în Scheii Braşovului îndeplineau chiar calităţi funcţionăreşti 
de stat, fiind „scriitori la cetate 11 , adică interpreţi pentru limba 
română şi soli ai Primăriei din Braşov la domnii din Ţara 
Românească şi Moldova. Apoi, preoţii mai puteau îndeplinii pe 
lângă eparhii şi diferite îndeletniciri, precum: pogonaşi (lucrau 
la viile episcopiilor), postăvari (lucrau postav pentru confecţio¬ 
narea veşmintelor preoţeşti), călăraşi (curieri care transmiteau 
ordinele episcopilor), zapcii (strângeau dările preoţeşti către 
eparhii). 

Pe de altă parte, starea socială a preoţilor era foarte grea. în 
Transilvania erau chiar iobagi. Plăteau dări către vistieria 
domnească, taxe către chiriarhul locului, taxe pentru hirotonie, 
la înscăunarea episcopului, sau la hramul catedralei. în schimb, 
pentru slujbele săvârşite primeau anumite ofrande, la care se 
adăugau şi „stolele 11 , adică taxele anuale plătite de fiecare familie, 
constând în bani, cereale şi 1-2 zile de clacă. Abia în timpul 
domniei lui Alexandru Ioan Cuza şi prin Legea clerului mirean 
s-a introdus salarizarea preoţilor din bugetul de stat sau al 
primăriilor. 

în secolele XVIII-XIX apar cosistoriile, adică forurile de 
judecată a preoţilor care se abateau de la disciplina canonică 
bisericească. Pedepsele erau caterisirea, adică daţi afară din 
preoţie, puşi în rândul ţăranilor, obligaţi la plata birului, tunderea 
părului şi rasul bărbii. Cei cu păcate mai mici erau canonisiţi, 
adică trimişi pe un anumit termen la mănăstire sau la centrul 
eparhial. 

Identificându-se întru totul cu soarta poporului, participau 
la toate acţiunile sociale, politice şi naţionale. Se înrolau în oastea 
ţării, participau la răscoalele populare şi la mişcările prin care 
poporul român îşi revendica'drepturile. Nu puţini au fost episcopii 
şi preoţii care se evidenţiau în astfel de lupte. Spre exemplu, 
episcopul din Ineu a cucerit în 1606 Lipova de la otomani, iar 
preotul Simion Brancovici tot din Ineu a luptat împreună cu cre¬ 
dincioşii săi împotriva otomanilor. Se cunoaşte apoi preoţiţi Lupa 
Şandru din Borşa, angajat în fruntea românilor maramureşeni 
împotriva tătarilor, reuşind prin acte de vitejie să-i alunge şi să 
elibereze zece mii de robi din satele învecinate. 

Numărul preoţilor înrolaţi în răscoala lui Horia, Cloşca şi 
Crişan din Munţii Apuseni a fost foarte mare, încât după 
înăbuşirea răscoalei mulţi au fost ucişi, alţii judecaţi şi 
condamnaţi, iar alţii alungaţi din parohiile lor. 

Totdeauna şi pretutindeni domnitorii români au avut alături 
de ei sfetnici apropiaţi dintre arhierei, preoţi şi călugări. Este 
prea bine cunoscută, de pildă, intimitatea duhovnicească dintre 
Ştefan cel Mare şi Daniil Sihastru. La fel Mihai Viteazul, Tudor 
Vladimirescu, Avram Iancu şi toţi ceilalţi, încât nu se face nici o 
greşală dacă se spune că aceste apropiate legături între domnitor 
şi clerul bisericesc reprezintă o firească moştenire de la strămoşii 
noştri daci, cunoscute fiind bunele relaţii dintre Decebal şi 
Deceneu. 

Referindu-ne însă mai îndeaproape la evenimentele istorice 
din secolul al XlX-lea, precum revoluţia din 1848, vom arăta că 
în Ţara Românească, preoţii îndreptându-se împotriva auto¬ 
rităţilor administrative ale vechiului regim, participau la întruniri, 
prezidând şedinţele şi luând parte la discuţii. în timpul revoluţiei 
au înflăcărat poporul la luptă, sfinţind tricolorul românesc şi 
săvârşind slujbe şi rugăciuni pentru buna ei reuşită. 

A intrat în istorie numele preotului Radu Şapcă, care a făcut 
parte din cei cinci membrii ai primului guvern provizoriu 
revoluţionar. Tot din paginile istoriei naţionale este cunoscut şi 
„popa Tun“, un călugăr cu numele Ambrozie care, pentru a opri 

vărsările de sânge, s-a aruncat spre tunurile îndreptate împotriva 
mulţimii revoluţionare. 

La fel, în timpul revoluţiei din 1848 din Transilvania, din 
delegaţia alcătuită din 30 de persoane condusă de Andrei Şaguna 
spre a prezenta Curţii din Viena doleanţele românilor, făceau parte 
şi preoţii Timotei Cipariu din Blaj şi Ioan Popasu din Braşov. 

în armata lui Avram Iancu s-au înrolat foarte mulţi preoţi, 
unii fiind prefecţi, tribuni, ori centurioni. Mulţi dintre ei au fost 
ucişi în luptă, iar mulţi alţii de către moşierii locali. In încleştarea 
revoluţionară multe biserici ortodoxe au fost jefuite şi arse. în 
Banat, după înăbuşirea revoluţiei, 70 de preoţi au fost aruncaţi 
în închisori, alţii au fost caterisiţi şi alungaţi din parohiile lor. 

Unirea Principatelor Române a fost un alt eveniment naţional 
în care nu numai clerul superior a fost angajat, ci şi preoţimea de 
rând. Propovăduitori însufleţiţi ai unirii, mulţi preoţi şi călugări 
au fost membrii Divanurilor Ad-Hoc. 

în timpul războiului de independenţă din 1877-1878 preoţii 
din toate eparhiile au organizat comitete pentru strângerea de 
ajutoare pe seama răniţilor, a orfanilor şi a văduvelor de război, 
în toate bisericile din ţară s-au făcut parastase pentru cei căzuţi 
în luptă şi rugăciuni pentru biruinţă. Alţi preoţi au acordat 
asistenţă religioasă armatelor aflate pe câmpul de luptă, iar 
călugări şi călugăriţe s-au înrolat ca voluntari în serviciile sanitare 
ale armatei. 

în răscoala din 1907 mulţi din preoţii participanţi au fost 
împuşcaţi fără nici o cercetare prealabilă. Alţii au fost arestaţi, 
judecaţi şi trimişi la închisoare. 

Dar nu numai în suferinţă şi în luptă preoţimea s-a identificat 
cu viaţa credincioşilor, ci şi în clipele de biruinţă şi de sărbătoare, 
cum este Unirea cea mare de la Alba Iulia din 1918. Păstrând 
mereu aprinsă peste veacuri conştiinţa unităţii de neam a tuturor 
românilor, preoţimea ortodoxă trăieşte acum momentul împlinirii 
ei supreme... 

7. Fixarea cunoştinţelor 

5 5 

Care a fost soarta preoţilor ortodocşi români de-a lungul vremii? 
(Identică cu a păstoriţilor lor, numai că ei au fost luminătorii 
conştiinţelor acestora pe drumul mântuirii). Care a fost rolul 
preoţilor în acţiunile social-naţionale ale poporului român? (Au 
avut un rol mobilizator şi de exemplară dăruire, până la jertfă). 
Ce acţiuni culturale au întreprins preoţii printre credincioşi? 
(Secole de-a rândul au fost pentru popor dascăli, oferind tinda 

bisericii sau casa personală ca local de învăţătură. în acelaşi timp 
le redacta unele acte juridice şi aduceau împăcarea în micile 
neînţelegeri. Tot sub aspect cultural preoţii au fost copişti de 
manuscrise, iar mai târziu tipografi şi traducători; precum şi 
zugravi de biserici şi icoane). Identificându-se cu poporul, care 
a fost aportul naţional al preoţimii ortodoxe? (A menţinut peste 
secole făclia aprinsă a conştiinţei originii comune şi a unităţii de 
limbă şi de neam a poporului român drept credincios). 

8. Aplicarea 

Una din poruncile bisericeşti ne îndeamnă să „cinstim feţele 
bisericeşti", adică pe preoţi. Ei sunt păstrătorii autorizaţi ai 
învăţăturii şi vieţii creştine lăsată de Mântuitorul, de Sfinţii Apos¬ 
toli, şi păstrată cu sfinţenie de Biserică. Numai ascultând şi 
urmând îndemnurile lor me vom putea dovedi buni credincioşi 
ai Bisericii strămoşeşti. 

9. Rugăciunea la ieşirea din clasă. 


Autocefalia Bisericii Ortodoxe 
Române 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

9 9 

La 9 mai 1877 a fost proclamată de către Adunarea deputaţilor 
independenţa de stat a României, act consfinţit apoi prin jertfele 
de sânge ale ostaşilor noştri în războiul dus împotriva imperiului 
otoman în 1877-1878. Biserica şi-a adus contribuţia la victoria 
deplină, încât că se poate considera ca o problemă de prestigiu 
cerinţa legitimă a dobândirii independenţei, sau autocefaliei sale 
din partea Patriarhiei ecumenice. 

5. Comunicarea subiectului lecţiei noi 

Vom vedea modul în care Biserica Ortodoxă şi-a dobândit 
independenţa sau autocefalia. 

6. Dirijarea învăţării. însuşirea noilor cunoştinţe 

După moartea mitropolifului primat Nifon (1875) a fost ales în 
scaunul rămas vacant mitropolitul Calinic Miclescu al Moldovei. 
Lui îi revine sarcina ca după războiul de independenţă să intervină 
pe lângă Patriarhia de Constantinopol pentru obţinerea 
autocefaliei Bisericii noastre. Patriarhul ecumenic nu acceptă, 
considerându-se nemulţumit de anumite atitudini ale Bisericii 
Ortodoxe Române, care îi lezau autoritatea. Astfel, s-a depus în 
Parlamentul României un proiect de reformare a legii sinodale, 
în sensul că mitropolitul primat să fie ridicat la treapta de patriarh 
al României, iar Episcopia Râmnicului să fie ridicată la rangul 
de Mitropolie cu reşedinţa la Craiova. 

Pe lângă aceasta, la 25 martie 1882 se sfinţeşte pentru prima 
dată în catedrala Mitropoliei din Bucureşti Sfântul Mir. La 
scrisoarea dojeintoarc adresată de patriarhul ecumenic ierarhilor 
români, Sfântul Sinod alcătuieşte un nou memoriu Patriarhiei 
ecumenice, insistând asupra dreptului de autocefalie al Bisericii 
Ortodoxe Române. în acest act sinodal se arată printre altele: 
„Pe temeiul istoriei noastre române, pe temeiul legisiaţici noastre 
moderne, pe temeiul demnităţii statului român şi al demnităţii 
naţiunii române, Sfântul Sinod declară sus şi tare că Biserica 
Ortodoxă Română a fost şi este autocefală în cuprinsul teritoriului 
României şi nici o autoritate bisericească străină nu are drept a 
ne impune ceva. Nu avem nevoie a fi din nou recunoscută de 
cineva autocefalia noastră bisericească; ea este un fapt istoric 
îndestulător pentru noi şi pentru cei ce ne iubesc şi voiesc a fi cu 
Biserica şi cu statul nostru în relaţii amicale. Astfel stăm şi astfel 
vom sta cât vom fi o suflare, şi nimic nu ne va urni din această 
poziţie. Declarăm totodată că noi apărând autocefalia Bisericii 
noastre de orice presiune din afară, nu voim a ne despărţi în 
întregimea Bisericii Ortodoxe. Noi păstrăm aceleaşi doctrine 
bisericeşti, aceeaşi disciplină, acelaşi cult divin, care le-am 
moştenit de la părinţii noştri şi care sunt comune Bisericii 
Ortodoxe din toate ţările. Noi recunoaştem în Patriarhia de Con¬ 
stantinopol un centru moral de unde trebuie să purceadă 
direcţiunea în chestiunile de interes general al întregii Biserici 
Ortodoxe în privinţa dogmelor, a disciplinei, a cultului. Patriarhia 

poate, la trebuinţă, a ne consulta şi pe noi în asemenea materii; 
şi noi în asemenea cazuri să o consultăm. Patriarhul este socotit 
de noi ca primul ierarh al Bisericii Ortodoxe şi mitropoliţii noştri 
îl pomenesc la sfintele slujbe, implorându-i de la Dumnezeu pace, 
sănătate, cinstire, viaţă îndelungată şi povâţuire a Bisericii pe 
calea cea dreaptă. Vom primi de la acest Centru bisericesc cu 
dragoste chiar, povăţuiri spirituale de folos naţiunii şi Bisericii 
noastre. Dorim însă ca corespondenţa noastră bisericească să fie 
în formele obişnuite la noi şi cerute de demnitatea reciprocă". 

Cu toată această hotărâre, reverenţă şi demnitate cu care a 
fost compus memoriul Sfântului Sinod şi adresat Patriarhiei 
ecumenice a rămas fără răspuns doi ani, până la venirea în scaunul 
de patriarh ecumenic a lui Ioachim al IV-lea. 

Mitropolitul Calinic Miclescu îi adresează în aprilie 1885 o 
scrisoare noului patriarh prin care îl încunoştiinţează despre 
proclamarea autocefaliei Bisericii Ortodoxe Române, cerând 
recunoaşterea ei. Luând în considerare această cerere legitimă, 
patriarhul împreună cu întreg sinodul patriarhal recunoaşte 
autocefalia Bisericii Ortodoxe Române, prin Tomosul de 
autocefalie semnat de el şi 10 membri ai sinodului, comunicând 
acest eveniment şi Bisericilor Ortodoxe surori, cu care Biserica 
noastră îşi păstrează unitatea de credinţă şi organizatorică, 
aducându-şi aportul la progresul întregii Ortodoxii. 

7. Fixarea cunoştinţelor 

Când a fost recunoscută autocefalia (sau independenţa) Bisericii 
Ortodoxe Române de către Patriarhia ecumenică? (La 25 aprilie 
1885, în urma Tomosului de autocefalie semnat de patriarhul 
ecumenic Ioachim al IV-lea). însemnă autocefalia o rupere a 
relaţiilor doctrinare, cultice sau canonice cu Bisericile Ortodoxe, 
sau cu Patriarhia ecumenică? (Nu înseamnă acest lucru, ci dreptul 
ca Biserica Ortodoxă Română să hotărască singură asupra pro¬ 
blemelor cu care este confruntată ea în mod particular). De ce 
Patriarhia ecumenică s-a opus iniţial să recunoască autocefalia 
Bisericii noastre? (Fiindcă a dorit să o menţină într-o mai 
apropiată dependenţă de ea). I-ar fi micşorat în acest caz 
prestigiul? (Desigur. Tocmai pentru a se considera egală cu 
celelalte Biserici Ortodoxe surori, Biserica noastră şi-a cerut 
autocefalia. Iar cerinţa i-a fost legitimă). 


9. Rugăciunea la ieşirea din clasă. 


Istoria Bisericii Ortodoxe Române 


355 

înfiinţarea Patriarhiei Ortodoxe 
Române 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Este cunoscut faptul că la 1 decembrie 1918 a avut loc marea 
unire a Transilvaniei cu Patria mamă adică formarea Statului 
naţional unitar român. Acest fapt atrăgea după sine şi organizarea 
unitară a Bisericii Ortodoxe Române, sub conducerea Sfântului 
Sinod din Bucureşti. 

5. Comunicarea subiectului lecţiei noi 

Ne vom referi în cele ce urmează la înfiinţarea Patriarhiei 
Ortodoxe Române. 

6. Dirijarea învăţării. însuşirea noilor cunoştinţe 

înţelegând importanţa înfiinţării Patriarhiei Ortodoxe Române, 
Sinodul ierarhilor ortodocşi din Mitropolia Ardealului s-a declarat 
desfiinţat la 23 aprilie 1919, cerând includerea în cadrul Sfântului 
Sinod din Bucureşti. Comisia instituită în cursul anului 1919 la 
Sinaia a hotărât ca la baza viitoarei legi de organizare bisericească 
să stea Statutul Organic al lui Andrei Şaguna, care jumătate de 
veac şi-a adus roadele cele mai binefăcătoare pentru Biserica 
Ortodoxă din Transilvania. 

în 1920 se alcătuieşte o „Constituantă bisericească* 4 , formată 
din membrii Sfântului Sinod, profesorii de teologie, delegaţi ai 
preoţimii şi foşti miniştri de culte. în cadrul acestei constituante 
se formează o Comisie de 15 membri care să întocmească un 
proiect de statut privind organizarea şi funcţionarea Bisericii 
Ortodoxe Române. Din pricina neînţelegerilor iscate între membii 
acestei comisii, abia peste 5 ani a fost supus Parlamentului legea 
şi statutul de organizare al Bisericii Ortodoxe Române. 

Sfântul Sinod în şedinţa din 4 februarie 1925 a hotărât să 
înfiinţeze Patriarhia Ortodoxă Română prin înălţarea mitropo¬ 
litului primat la rangul de patriarh. Legea pentru înfiinţarea 

Patriarhiei a fost apoi votată de Parlament şi publicată în 
monitorul oficial la 25 februarie 1925. Vestea înfiinţării 
Patriarhiei Române a fost comunicată tuturor Bisericilor Ortodoxe 
surori, primindu-se scrisori de răspuns frăţeşti. 

La 1 noiembrie 1925 s-a făcut investirea primului patriarh al 
Bisericii Ortodoxe Române, Miron Cristea, în prezenţa 
reprezentanţilor statului şi a reprezentanţilor Bisericilor Ortodoxe 
surori. Miron Cristea a fost începând cu 31 decembrie 1919 
mitropolit primat al Bisericii Ortodoxe autocefale române. înainte 
a fost secretar eparhial şi consilier la Arhiepiscopia Sibiului, iar 
din 1910 a devenit episcop al Caransebeşului. La 1 decembrie 
1918 a făcut parte din delegaţia românilor transilvăneni trimisă 
la Bucureşti ca să prezinte actul unirii. 

Referitor la Legea şi Statutul de organizare şi funcţionare a 
Patriarhiei Ortodoxe Române se stabileşte ca în fruntea ei să se 
afle Sfântul Sinod, format din patriarh, ca preşedinte, din 
mitropoliţi, episcopi şi arhierei vicari în funcţiune, ca membri. 
Sinodul avea în atribuţii probleme de ordin dogmatic, canonic şi 
spiritual. Organul deliberativ al Patriarhiei era Congresul Naţional 
Bisericesc, format din 6 reprezentanţi aleşi pe 6 ani. Se întrunea 
în mod ordinar o dată la 3 ani. Ca organe executive avea Consiliul 
central bisericesc, format din 15 membri şi Eforia Bisericii, 
compusă din 3 membri pentru treburile economice. Fiecare 
eparhie avea ca organ deliberativ Adunarea Eparhială, întrunindu- 
se o dată pe an; şi Consiliul Eparhial, ca organ executiv. Parohia 
avea şi ea Adunarea parohială, ca organ deliberativ, şi consiliul 
parohial, sau epitropia, ca organ executiv. Congresul Naţional 
Bisericesc împreună cu Adunarea Eparhială a Eparhiei vacante 
alegeau pe mitropoliţi şi episcopi. în Transilvania preoţii erau 
aleşi de Adunarea parohială, iar în restul ţării erau numiţi de 
episcopul locului. 

După cum se arată în actul de înfiinţare a Patriarhiei Ortodoxe 
Române din 4 februarie 1925, „poporul român a ajuns să-şi arate 
în hotarele străbune întregite şi în libertăţile lui maturitatea 
desăvârşită şi puternicia naţională la care s-a ridicat. Maturitatea 
şi puternicia aceasta sunt în mâinile lui izbânzi, sunt în mâinile 
lui podoabe, sunt în mâinile lui zăcăminte de vlagă şi de înălţare, 
dar mai presus de orice, sunt drepturi şi datorii, care îl leagă, de 
astăzi înainte în modul cel mai firesc de trupul şi de soarta 
naţiunilor mari, adică de răspunderile şi de îndatoririle acelor 
popoare şi state şi care au creat şi continuă să creeze progresul şi 
civilizaţia întregii omeniri 41 . 

7. Fixarea cunoştinţelor 

Când s-a înfiinţat Patriarhia Ortodoxă Română? (S-a înfiinţat prin 
actul Sfântuiui Sinod din 4 februarie 1925). Cum au privit celelate 
Biserici surori înfiinţarea Patriarhiei Ortodoxe Române? (Cu 
simpatie şi cu frăţească dragoste). Cine a fost ales patriarh? 
(Mitropolitul primat al bisericii autocefale a României, Miron 
Cristea). De cine este condusă Patriarhia? (De Sfântul Sinod, 
avându-1 ca preşedinte pe patriarh). Care este organul deliberativ? 
(Congresul Naţional Bisericesc). Care sunt organele executive? 
(Consiliul central bisericesc şi Eforia Bisericii). De cine erau 
aleşi episcopii şi mitropoliţii? (De Congresul Naţional Bisericesc 
împreună cu adunarea Eparhială a eparhiei vacante). 

8. Temă pentru acasă 

Se vor enumera patriarhii Bisericii Ortodoxe Române. 

9. Rugăciunea la ieşirea din clasă. 

Originea şi formele cultului ortodox 


I. Pregătirea aperceptivă 

Există în sufletul omului pornirea, sau tendinţa de a da cinstire 
celor superiori în vârstă, în cultură sau în putere; precum şi 
sentimentul de recunoştinţă faţă de binefecători. Având apoi 
credinţă în Dumnezeu, se naşte în sufletul nostru sentimentul de 
admiraţie a atotputerniciei şi perfecţiunii Lui, în contrast cu 
slăbiciunile, micimea şi imperfecţiunea noastră. 

II. Anunţarea temei 

Exteriorizarea acestui simţământ de cinstire şi de adorare a Fiinţei 
supreme se realizează prin cultul divin, la care ne vom referi în 
cele ce urmează. 

III. Tratarea 

Cuvântul „cult“ (derivat din latinescul: „colo-ere, colui, cultum) 
înseamnă a cultiva, a îngriji. El poate avea un înţeles agricol, 
referindu-se la cultivarea pământului, a pomilor, a plantelor, 
precum şi un înţeles intelectual, definind noţiunea de „cultură 11 , 
ca proces de dezvoltare a vieţii spirituale omeneşti. Când se re¬ 
feră la raportul omului faţă de Dumnezeu, cuvântul primeşte un 
înţeles religios, însemnând cinstirea şi adorarea Lui. 

După modul de unde se formează, sau de unde porneşte cultul, 
poate fi intern şi extern. Cel intern este dat de simţirea religioasă, 
de evlavia sau pietatea ascunsă în sufletul nostru. Cel extern 
înseamnă exprimarea în afară, sau exteriorizarea prin acte de cult, 
sau forme ritualistice a pietăţii interioare. După forma de 
manifestare a sentimentului religios, cultul poate fi particular şi 
public. Cel particular (personal, sau individual) este practicat de 
fiecare credincios în parte; pe când cel public este practicat de 
întreaga obşte a credincioşilor, motiv pentru care se mai numeşte 
şi cult bisericesc. Acesta se exercită în anumite timpuri determi¬ 
nate, în anumite locaşuri şi după o anumită rânduială (sau după o 
anumită formă stabilită). Cultul particular şi cel public nu se 
exclud, ci se completează în rugăciunea personală şi obştească, 
în celebrarea credinţei cu bucurie şi nădejde, atât ca act perso¬ 
nal, cât şi obştesc sau public. Subiectul cultului particuar este 
credinciosul luat separat, individual, pe când subiectul cultului 

public este întreaga obşte a credincioşilor, sau Biserica. Obiectul 
cultului este Dumnezeu, Unul în fiinţă şi întreit în Persoane. în 
acest caz se are în vedere nu atât frica, sau teama, care exprimă 
sentimentul religios de respect rigid, sau cinstirea îngheţată, ci 
iubirea faţă de Dumnezeu, considerat Părinte, şi de care ne 
apropiem cu cinstirea plină de încredere, bucurie şi nădejde a 
fiului către bunătatea pe care o aşteaptă de la Părintele Său iubitor. 
Ca obiect al cultului pot fi şi îngerii, sfinţii, icoanele... Acesta 
este însă un cult relativ şi subordonat cultului absolut îndreptat 
spre Dumnezeu. Cultul îndreptat spre Dumnezeu este un cult 
suprem de adorare, numit în limbaj teologic: „latric“, sau cult de 
adorare. Pe Dumnezeu îl cinstim pentru El însuşi, pentru 
perfecţiunea Lui, pentru că El este Stăpânul, Creatorul, Purtătorul 
nostru de grijă, Părintele nostru, de care depinde viaţa noastră şi 
destinul nostru veşnic. Cultul relativ este dependent de cel suprem 
şi subordonat lui, numit în limbaj teologic „dulie“. Acest cult 
relativ porneşte din cel de adorare a lui Dumnezeu şi se împli¬ 
neşte, se finalizează tot prin adorarea Lui. „Cinstea ce li se dă 
sfinţilor se îndreaptă şi trece la mărirea lui Dumnezeu căruia 
sfinţii I-au plăcut prin credinţa şi viaţa îmbunătăţită ce au avut“, 
ne spune Mărturisirea Ortodoxă (partea a III-a, întrebarea 52). 
La fel ne spune şi Moliftelnicul în una din rugăciunile pentru 
sfinţirea icoanelor: „Cinstim pe sfinţii Tăi, care sunt chipul şi 
asemănarea Ta; iar pe ei cinstindu-i, pe Tine Te cinstim şi Te 
mărim, ca pe chipul cel dintâi“. 

Având menirea de a crea o legătură sau o comunicare între 
om şi Dumnezeu, cultul are mai întâi un scop latreutic de adorare 
a lui Dumnezeu, prin sentimentele noastre de respect, admiraţie 
şi dragoste faţă de Dumnezeu, precum şi de cinstire a persoanelor 
şi lucrurilor pe care le punem în raport, sau în legătură cu El. 
Cultul are apoi şi un scop harismatic, sau sfinţitor, dat de faptul 
că prin cult Biserica ne împărtăşeşte harul lui Dumnezeu, precum 
şi darurile şi binefacerile Sale necesare progresului duhovnicesc 
în scopul mântuirii şi a desăvârşirii spirituale. 

Originea şi instituirea cultului creştin a fost făcută de Mân¬ 
tuitorul. El ia parte la toate actele cultului public, respectând 
toate datinile religioase ale poporului Său, dar în acelaşi timp 
promovează şi un cult particular, practicând postul şi petrecând 
nopţi întregi de rugăciune. în acelaşi timp, Mântuitorul caută să 
dea cultului orientarea sa autentică, fundamentându-1 pe 
„închinarea în duh şi adevăr" (Ioan 4, 24-25) şi debarasându-1 
de formalismul steril în care era practicat pe timpul Său. Văzând 
însă că oamenii nu se pot mântui prin puterile proprii, El se aduce 




Cateheze liturgice 



pe Sine ca Jertfă de răscumpărare şi pecetluieşte esenţa cultului 
creştin pe împărtăşirea credincioşilor cu Trupul şi Sângele Său 
sub forma pâinii şi vinului, instituind astfel cultul euharistie din 
care se vor dezvolta şi celelalte forme de cult. Sfinţii Apostoli 
au statornicit în Biserică cultul euharistie (prin „frângerea pâinii“) 
şi au adăugat rugăciuni de laudă lui Dumnezeu, citirea şi predi- 
carea cuvântului lui Dumnezeu, cântări religioase, agapele 
frăţeşti, colecte pentru săraci şi manifestări harismatice, ca ex¬ 
presie a lucrării harului Duhului Sfânt în Biserică. în această 
perioadă apostolică, sâmbăta este înlocuită cu duminica, se fixea¬ 
ză cele două sărbători: Pastile şi Cincizecimea în noua interpre¬ 
tare creştină, precum şi aplicarea Sfintelor Taine: Botezul, Mirun- 
gerea, Mărturisirea păcatelor, Cununia, Maslul şi Hirotonia slujitorilor 
bisericeşti pentru comunităţile creştine întemeiate de Apostoli, 
luând astfel naştere ierarhia bisericească. 

în epoca persecuţiilor există încercări dc sistematizare şi 
reglementare a serviciilor divine. Prin aşa-zisele „Rânduieli 
bisericeşti 11 , se generalizează sărbătorile (duminica, Pastile şi Ru¬ 
saliile), iau fiinţă pe lângă catacombe, şi biserici creştine de la 
suprafaţa pământului, se dezvoltă cultul martirilor, din care va 
lua fiinţă cultul sfinţilor. 

După epoca persecuţiilor se vor construi biserici măreţe şi 
încăpătoare şi se va dezvolta o artă bisericească creştină, 
învăţământul catehetic, iar din vechea Liturghie apostolică a 
Sfântului Iacob vor lua naştere Liturghiile bizantine, apoi cele 
şapte Laude bisericeşti, regulile monahale pentru serviciul 
mănăstiresc, se dau canoane pentru fixarea formelor cultului, va 
apărea poezia imnografică, precum şi cele mai vechi cărţi de 
slujbă, începând cu „Tipicul 11 . O mare dezvoltare va lua cultul 
sfinţilor şi cultul sfintelor moaşte, ca şi cel al Sfintei Fecioare 
Maria, instituindu-se sărbători speciale pentru sfinţi, iar după 
epoca iconoclastă se va fixa definitiv cultul sfintelor icoane, încât 
odată cu încheierea perioadei sinoadelor ecumenice, se vor 
temelui elementele esenţiale ale cultului Bisericii Ortodoxe. 

IV. Recapituarea - Aprecierea 

Ce este cultul divin? (Este cultivarea raportului şi a relaţiei dintre 
om şi Dumnezeu). După modul de unde se formează cultul, cum 
se împarte? (în intern şi extern). Dar după forma de exteriorizare 
a sentimentului religios? (în particuar şi public). Care este 
subiectul cultului particular? (Credinciosul). Dar al cultului pu¬ 
blic? (Obştea credincioşilor). Care este obiectul cultului particular 

şi public? (Dumnezeu, Unul în fiinţă şi întreit în Persoane). Care 
este caracteristica cultului creştin? (Se caracterizează prin legă¬ 
tura de iubire a Fiului faţă de Părintele ceresc, bun şi îndurător). 
Ce este cultul de latrie? (Este cultul de adorare îndreptat spre 
Dumnezeu). Ce fel de cult este acesta? (Este un cult suprem, 
absolut, fiindcă adorăm pe Dumnezeu în Sine ca Creator, Proni- 
ator şi Părintele nostru). Ce este cultul de dulie? (Este cultul 
relativ îndreptat spre cinstirea sfinţilor, a icoanelor, moaştelor...). 
Care este raportul dintre cultul de latrie şi cel de dulie? (Cultul 
de dulie este dependent de cel de latrie, pornind din el şi 
împlinindu-se tot în cultul de latrie, adică în adorarea lui Dum¬ 
nezeu). Cultul Bisericii Ortodoxe de cine a fost întemeiat? (De 
către Mântuitorul nostru Iisus Hristos). A cunoscut de-a lungul 
veacurilor o dezvoltare? Da, a cunoscut o dezvoltare fără însă a 
se schimba în el însuşi, adică fără a schimba Sfânta Tradiţie 
Apostolică, ci ca o reprezentare a aspectului dinamic al Sfintei 
Tradiţii, a vieţii Duhului în Biserică, a memoriei vii a Bisericii). 
Când se poate vorbi de o definitivare a cultului Bisericii 
Ortodoxe? (La sfârşitul epocii patristice, adică după încheierea 
perioadei sinoadelor ecumenice). 

V. Asocierea 

Deşi cultul are menirea de a temelui şi consolida relaţia, sau le¬ 
gătura omului cu Dumnezeu, adică a religiei, totuşi cultul nu se 
confundă cu religia. Sfera religiei e mult mai mare. Ea cuprinde 
elemente de cunoaştere a lui Dumnezeu, adică învăţătura, sau 
doctrina; apoi cuprinde morala, ca acţiune religioasă de aplicare 
practică, sau de trăire a credinţei; şi în sfârşit, cuprinde cultul ca 
formă de adorare a lui Dumnezeu, sau de celebrare, de sărbătorire 
cu bucurie şi nădejde a credinţei. Deci, cultul face parte din reli¬ 
gie, ca un element cinstitutiv. 

VI. Generalizarea 

Din cele până aici tratate vedem că în general cultul „înseamnă 
orice formă sau act religios, menit să pună pe om în legătură cu 
Dumnezeu, exprimând, pe de o parte, cistirea sau respectul faţă 
de Dumnezeu, iar pe de altă parte, mijlocind sfinţirea omului sau 
împărtăşirea harului ceresc" (Preot Prof. Dr. Ene Branişte, 
«Liturgica Generală» — Bucureşti, 1985, p. 51). 

VII. Aplicarea 

Văzând caracteristicile, scopul şi obiectul cultului creştin, cre¬ 
dincioşilor le revine datoria de a promova în viaţa lor duhovni¬ 
cească atât aspectul intern, cât şi cel extern; atât cultul particu¬ 
lar, cât şi cel public; atât cultul de latrie sau de adorare acordat 
lui Dumnezeu, cât şi cel de dulie, sau de cinstire a sfinţilor, a 
crucii, a moaştelor, a icoanelor... aducând prin toate acestea prea¬ 
mărirea Părintelui ceresc şi participând activ la viaţa Bisericii 
spre a primi cu inima curată harul mântuitor, pe măsură să ne 
conducă pe drumul desăvârşirii vieţii duhovniceşti. 


Persoanele liturgice 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

> 5 

Când ne-am referit la Taina Preoţiei (Hirotoniei), am văzut că 
aceasta este de origine divină, că Mântuitorul este „preot în veac 
după rânduiala lui Melhisedec“, că El a ales şi a lăsat pe Sfinţii 
Apostoli să-I continue activitatea văzută, iar aceştia la rândul lor 
au instituit cele trei trepte ierarhice: episcopul, preotul şi dia¬ 
conul, fiecare îndeplinind o slujire sfântă bine determinată, cu 
atribuţii specifice fiecărei trepte. 

5. Comunicarea subiectului lecţiei noi 

5 

în cele ce urmează ne vom referi la Persoanele liturgice, adică la 
rolul şi funcţiile celor trei trepte ierarhice în cultul Bisericii 
Ortodoxe. 

/v 

6. Dirijarea învăţării. însuşirea noilor cunoştinţe 

Treapta cea mai înaltă a clerului este episcopul sau arhiereul. Ei 
sunt urmaşii direcţi ai Sfinţilor Apostoli având toată puterea haris- 
matică în Biserică, adică putând săvârşi toate slujbele. După cum 

spune şi numele, „episcop" = „supraveghetor". Toată viaţa 
bisericească a obştei credincioşilor dintr-un anume ţinut gravi¬ 
tează în jurul episcopului. Odată cu înmulţirea comunităţilor creş¬ 
tine, prin delegaţia episcopului, în scopul săvârşirii slujbelor şi 
a conducerii credincioşilor, au fost hirotoniţi preoţi. Episcopii 
şi-au păstrat exclusiv pentru ei sfinţirea Sfântului şi Marelui Mir, 
hirotonia clerului, sfinţirea bisericilor şi antimiselor. în timpul 
slujbelor, episcopul reprezintă pe Mântuitorul, fiind înconjurat 
de preoţi, diaconi şi clerul inferior. El binecuvintează poporul 
cu amândouă mâinile, asemenea Mântuitorului şi este pomenit 
în cadrul ecteniilor de la sfintele slujbe. 

Preoţii sunt consideraţi ca urmaşi ai celor 70 de ucenici ai 
Domnului. Preotul îndeplineşte un dublu rol în Biserică. în primul 
rând, pe baza harului primit la hirotonie este continuatorul preoţiei 
Mântuitorului. în al doilea rând este interpret, purtător de cuvânt 
şi delegat al obştei păstoriţilor săi, fiindcă nu slujeşte numai în 
numele său, ci şi a credincioşilor, şi pentru ei. El prezintă lui 
Dumnezeu ofrandele credincioşilor şi rugăciunile lor, dar în 
acelaşi timp le transmite harul divin, precum şi toate darurile 
spirituale şi materiale. 

Diaconii îndeplinesc slujirea de ajutători ai preoţilor la 
săvârşirea Sfintelor Taine, în special a Sfintei Euharistii, rostind 
ecteniile şi citind textul Sfintei Evanghelii. Ei nu pot săvârşi decât 
Botezul din necesitate, ca orice alt credincios. în Biserica primară 
ei îndeplineau şi anumite funcţii administrative, la buna desfă¬ 
şurare a agapelor, a catehumenatului, urmat de botezul adulţilor, 
penitenţa publică, etc. în timpul serviciului divin diaconul închi¬ 
puie pe sfinţii îngeri. Orarul pe care ei îl au în timpul slujbelor 
simbolizează tocmai aripile îngereşti. 

Odată cu creşterea numărului credincioşilor, parte din 
atribuţiile diaconului au fost preluate de clerul inferior. Cei mai 
importanţi sunt: ipodiaconul, psaltul (cântăreţul) şi citeţul (ana- 
gnostul). După cum spune numele, ipodiaconul (subdiacon) înde¬ 
plinea unele atribuţii ale diaconului. Ei supravegheau ordinea şi 
disciplina în timpul serviciului divin, păzeau uşile bisericii să 
nu intre vreun străin, primeau darurile aduse de credincioşi la 
altar, ajutau pe arhiereu în timpul slujbei, ţineau vasele sfinte în 
bună rânduială, grijeau mormintele martirilor. Citeţul (ana- 
gnostul, lectonul) citea lecturile biblice, actele martirice, vieţi 
de sfinţi, epistole pastorale. Cântăreţul (psaltul sau cantorul) 
dubla activitatea citeţului. în Biserica veche toţi credincioşii 
cântau la Sfintele Slujbe. Cântăreţul avea rolul de a-i instrui şi 
a-i conduce în interpretarea imnelor religioase. Executarea 

psalmilor o făceau însă singuri. Credincioşii se uneau prin 
răspunsuri scurte (refrenuri). Numărul clerului inferior în vechime 
era în funcţie de centrele eparhiale şi mitropolitane. La Biserica 
„Sfânta Sofia“ din Constantinopol, pe timpul împăratului Jus- 
tinian, pentru a satisface pompa şi strălucirea cultului, erau 90 
ipodiaconi, 1 10 citeţi şi 25 cântăreţi. Se cuvine să menţionăm că 
treptele clerului inferior au apărut şi s-au dizolvat în timp, încât 
din secolul al XlV-lea au scăzut considerabil. Activitatea în 
mănăstiri şi la catedrale episcopale va cădea în sarcina ecle¬ 
ziarhului, ajutat de paraclisier. Tot aici mai pot fi întâlniţi şi 
ipodiaconii, purtând stihar şi orar (încrucişat). Funcţiile de citeţ 
şi psalt s-au concentrat în cea de cântăreţ. Toate nevoile cultului, 
precum şi ordinea în bisericile de mir sunt asigurate de paraclisier 
(crâsnic, târcovnic, făt). 

Prezenţa clerului la cult nu exclude pe cea a laicilor. Numai 
clerul şi laicii alcătuiesc Biserica, „pleroma" (plinătatea) Trupului 
tainic al Domnului. Deopotrivă clerici şi credincioşi alcătuiesc 
Biserica deplină, încât unii şi alţii constituie părţi indispensabile 
ale Organismului bisericesc. De aici vedem că laicii au dreptul 
şi datoria de a participa activ la viaţa liturgică a Bisericii. în 
urma Botezului şi Mirungerii, laicii alcătuiesc „preoţia univer¬ 
sală" şi participă la preoţia Mântuitorului ca membre ale Trupului 
Său. Astfel, credincioşii laici pot fi, pe de o parte, beneficiarii 
darurilor harului divin obţinut prin mijlocirea preoţilor, dar pe 
de altă parte, ca membre active, cooperează la săvârşirea cultului. 
De pildă, la Sfânta Liturghie nu sunt simpli asistenţi, ci parti¬ 
cipanţi, fiindcă preotul nu slujeşte numai pentru el însuşi, ci în 
numele şi din partea credincioşilor. De aceea, ei aduc darurile, 
care după ce se sfinţesc, se împărtăşesc de sfinţenie. Pe de altă 
parte, însăşi rânduiala slujbei este astfel întocmită încât să se 
desfăşoare cu răspunsurile credincioşilor. La Taina Cununiei şi 
cea a Botezului credincioşii participă în calitate de naşi. La Taina 
Hirotoniei, confirmă alegerea celui hirotonit, amintind de faptul 
că în trecutul istoric al Bisericii, comunitatea alegea slujitorii 
bisericeşti. De unde şi numirea lor de „cleros = ales". Credincioşii 
laici pot săvârşi „Botezul din necesitate" în situaţii dificile când 
copilul este pe moarte. 

7. Fixarea cunoştinţelor 

Care persoane liturgice alcătuiesc cele trei trepte ierarhice? 
(Episcopul, preotul, diaconul). Cine alcătuia în vechime clerul 
inferior? (Ipodiaconul, citeţul şi cântăreţul). Dar acum? (La 

mănăstiri şi catedrale, ecleziarhul şi paraclisierul, iar la bisericile 
parohiale: cântăreţul şi crâsnicul). Credincioşii laici participă la 
viaţa Bisericii? (Pleroma, plinătatea Bisericii ca Trup tainic al 
Domnului este alcătuită din clerici şi laici). La care din slujbele 
Bisericii participă mai ales credincioşii laici? (în special la Sfânta 
Liturghie, apoi la Taina Botezului şi Cununiei, precum şi la 
acţiunile gospodăreşti). 

8. Aplicarea 

Porunca a IlI-a bisericească ne îndeamnă să cinstim feţele 
bisericeşti, ca pe unii care mijlocesc mântuirea şi sfinţirea noastră. 
Se cuvine ca credincioşii să împlinească şi celelalte porunci 
bisericeşti care îi sfătuiesc să participe cu regularitate la Sfânta 
Liturghie, precum şi la celelalte slujbe bisericeşti în duminici şi 
sărbători. 

9. Rugăciunea la ieşirea din clasă. 


Calendarul 


I. Pregătirea aperceptivă 

încă de la început omul şi-a dat seama că viaţa este într-o continuă 
mişcare şi schimbare. Privind la sine, de pildă, a văzut că din 
copil se schimbă în adolescent, iar apoi în om matur; ca apoi în 
cele din urmă să îmbătrânească şi să moară. 

Pe de altă parte, a observat că şi lumea din afara lui este în 
schimbare. Lumina zilei alternează cu întunericul nopţii. Apoi 
sunt zile când pământul poate fi semănat, altele când se face rod, 
iar altele când se culege rodul; urmate în cele din urmă de zilele 
reci şi geroase... Astfel putem spune că viaţa omului şi a lumii 
se desfăşoară în timp. Pentru a-şi organiza mai bine viaţa a apărut 
necesitatea măsurării timpului. 

II. Anunţarea temei 

» 

în felul acesta a apărut calendarul la care ne vom referi în cele ce 
urmează. 

III. Tratarea 

Cuvântul „calendar 11 este de origine latină („kalendae 11 de la 
„calere 11 = a chema, a convoca) şi indică timpul când se făcea 
convocarea, sau chemarea cetăţenilor romani în forum spre a li 
se comunica probleme cu caracter cetăţenesc. Iar aceasta se făcea 
în prima zi a fiecărei luni. Fiind aceasta o dată fixă din lungul şir 
al timpului care se scurgea, forma de bună seamă un mod de 
măsurare a timpului. Nu însă primul şi nici singurul, fiindcă în 
diferite forme, din cele mai vechi timpuri, toate popoarele au 
avut calendar, adică un mod de măsurare a timpului. 

Cartea Sfânta arată că durata timpului poate fi determinată 
de cei doi luminători de pe cer: soarele şi luna. Aceştia „despart 
ziua de noapte şi sunt semne ca să se deosebească anotimpurile, 
zilele şi anii 11 (Facerea 1, 14; Psalmul 103, 20). 

Astfel vedem că dintru început oamenii şi-au dat seama că 
durata timpului poate fi cel mai bine determinată după raportul 
în care se află pământul şi luna în continuă mişcare faţă de soare, 
în felul acesta, în cele din urmă s-a stabilit că mişcarea de rotaţie 
a pământului în jurul axei sale determină ziua şi noaptea; mişcarea 
lunii în jurul pământului indică lunile; iar mişcareâ pământului 
în jurul soarelui fixează durata anului solar, sau tropic. S-a reuşit 
chiar să se calculeze cu mai multă precizie durata anului, a lunilor 
şi a zilelor. Astfel, durata anului solar este de 365 zile, 5 ore, 48 
minute şi 45-46 secunde. Durata lunii este de 29 de zile, 12 ore, 
44 minute şi 2,9 secunde. Şi după cum este cunoscut oricui, ziua 
are 24 de ore, ora are 60 de minute, iar minutul 60 de secunde 
(Pr. Prof. Dr. Ene Branişte, «Liturgica Generală» - Bucureşti, 
1985, p. 147-155). 

După calendarul solar sau tropic se face şi calendarul civil. 
Şi cu cât calendarul civil corespunde mai mult calendarului so¬ 
lar, cu atât este mai exact. 

Cel mai reuşit calendar civil a fost făcut pentru prima dată 
de astronomul Sosigene din Alexandria, la anul 46 în. Hs., având 
circulaţie în tot imperiul roman pe timpul lui Iuliu Cezar, de 
unde şi numele de „calendar iulian 11 . Cu acest prilej s-a stabilit 
durata anului calendaristic de 365 de zile. Apare însă faţă de 
anul solar o rămânere în urmă de 5 ore, 48 minute, 46 secunde, 
întrucât la patru ani se ajunge la o zi diferenţă, Sosigene a hotărât 
ca la fiecare 4 ani să apară o zi în plus. Aceşti am se numeau ani 
bisecţi şi apăreau de 366 de zile. Şi întrucât anul începea la 1 
martie, ultima lună, adică februarie creştea cu o zi în anii bisecţi, 
având 29 de zile. în calendarul iulian, echinocţiul de primăvară 

cădea în 24 martie. Socotind anul civil de 365 de zile şi 6 ore, 
apare mai lung cu 1 1 minute şi 14-15 secunde decât anul solar. 
Diferenţa este desigur neglijabilă, însă în scurgerea anilor va 
creşte. Astfel, în 128 de ani va creşte cu o zi, iar în 384 de ani va 
creşte cu 3 zile. Această diferenţă a fost sesizată atunci când s-a 
pus problema calculării datei Paştelui, care este în legătură cu 
echinocţiul de primăvară. Şi când, la sinodul I ecumenic de la 
Nicea, din 325, s-a pus problema calculării datei Paştilor, 
echinocţiul fixat în anul 46 în. Hs. de Sosigene la 24 martie, 
după trecerea a 384 ani, a ajuns să cadă la 21 martie. Prin trecerea 
anilor această zi şi-a schimbat însă corespondentul faţă de anul 
solar, încât în secolul al XVI-lea apare cu 10 zile în urmă, ceea 
ce incomodează din nou fixarea Paştelui. Mai mulţi calendarişti 
ai Bisericii Ortodoxe şi Romano-Catolice au sesizat necesitatea 
unei reforme. Aceasta a fost făcută de papa Grigorie al XlII-lea 
în anul 1582, când calendarul iulian este dat cu 10 zile înainte (5 
octombrie a fost socotit 15 octombrie, şi astfel echinocţiul din 
1583 cade la 21 martie). Pentru a crea pe viitor o mai mare 
stabilitate a identităţii calendarului civil cu cel solar s-a stabilit 
ca dintre anii bisecţi seculari (1600, 1700, 1800, 1900, 2000), să 
’ fie socotiţi bisecţi numai cei care se împart exact la 4, adică 1600 
şi 2000. Rămânând nebisecţi 1700. 1 800 şi 1900, aceştia vor avea 
365 de zile. Şi astfel se va opri diferenţa pe o perioadă de cel 
puţin 3400 de ani. Aceasta se numeşte „Reforma Gregoriană" a 
calendarului şi a fost primită aproape de toate statele şi Bisericile 
creştine din Europa, Asia şi Africa, precum şi de statele 
necreştine, ca Turcia, China, Japonia. în anul 1900 s-a operat 
din nou o îmbunătăţire a calendarului gregorian din 1582, 
mârindu-se astfel cu 3 numărul zilelor care se adaugă la calen¬ 
dar, încât popoarele care vor primi după 1900 calendarul 
gregorian, vor creşte numărul zilelor cu 13. Bisericile ortodoxe 
au căutat să aducă îmbunătăţire calendarului gregorian, spre a 
minimaliza numărul zilelor care îl diferenţiază de calendarul so¬ 
lar. Astfel, Congresul Internaţional Ortodox de la Constantino- 
pol, din anul 1923, a stabilit suprimarea anilor bisecţi mai mult 
decât în calendarul gregorian, ajungându-se astfel la coincidenţe 
cu calendarul solar pe o perioada de 44.000 de ani. 

Dintre Bisericile Ortodoxe autocefale, trei nu au primit noile 
reforme calendaristice, rămânând la forma veche a calendarului 
iulian neîndreptat. Acestea sunt: Patrarhia Ierusalimului, 
Moscovei, Belgradului, precum şi aşezămintele monahale de la 
Muntele Athos. 

Bisericile Ortodoxe pentru a nu se rupe din unitate cu celelalte 
Biserici surori, au fixat sărbătorile cu dată mobilă şi Pastile pe 
stil vechi, iar sărbătorile cu dată fixă, pe stil nou, conform 
recomandărilor Congresului Interortodox de la Constantinopol 
din 1923. Rămâne însă diferenţa de 13 zile, pe care Bisericile 
Ortodoxe orientate după calendarul iulian neîndreptat, nu le ac¬ 
ceptă. 

După cum am văzut, pentru creştini calendarul civil, devenit 
şi bisericesc, cât mai apropiat celui solar, are importanţă deosebită 
mai ales pentru stabilirea datei Paştilor. Se ştie că Pastile este o 
sărbătoare cu dată variabilă, mobilă şi este prâznuit după echi- 
nocţiul de primăvară. Aceasta porneşte de la faptul istoric că 
moartea şi învierea Domnului a avut loc la pastile iudeilor. La 
rândul său, pastile iudaic se sărbătorea în prima lună a anului, 
numită nissan, în prima săptămână după echinocţiul de primăvară. 
(Ieşirea 12, 14). Atunci au stabilit ei, potrivit datelor istorice, că 
a avut loc eliberarea din robia egipteană. Sinodul I ecumenic de 
laNicea, din anul 325, a căutat să uniformizeze data sărbătoririi 
Paştelui în toată creştinătatea. A stabilit astfel ca Pastele să fie 
sărbătorit totdeauna duminica. Şi anume, duminica imediat 
următoare echinocţiului de primăvară, întrucât şi iudeii calculau 
astfel pastile (Ieşirea 12, 27; Leviticul 23, 5-8). Pentru a nu co¬ 
incide însă, şi spre a nu fi confundat cu pastile iudeilor în cazul 
în care prima lună plină după echinocţiul de primăvară este o 
dată fixă, 21 martie, luna plină de după echinocţiu constituie o 
dată schimbătoare. Datorită acestui fapt data Paştelui se schim¬ 
bă în fiecare an. Dacă, spre exemplu, luna plină coincide cu 
echinocţiul şi cade sâmbăta, Pastile poate fi sărbătorit char în 
duminica din 22 martie. Dacă luna plină cade înainte cu o zi de 
echinocţiu, adică în 20 martie, mai trebuie să aşteptăm o lună 
plină. Luna nouă va apare peste 29 de zile. Adăugat la 20 martie, 
va rezulta 19 aprilie. Dar când se întâmplă că 19 aprilie să cadă 
într-o zi de luni se mai adaugă 6 zile, fiindcă Pastile se serbează 
totdeauna duminică. Şi astfel Pastile va fi sărbătorit la 25 aprilie. 
De aici vedem că data sărbătoririi Paştelui variază între 22 martie- 
25 aprilie. La aceste date se mai adaugă 13 zile, fiindcă ne orien¬ 
tăm după stilul nou. Şi astfel vom avea în calendarul nostru 
bisericesc variaţia sărbătoririi Paştelui între 4 aprilie şi 8 mai. 
Catolicii şi Protestanţii calculând sărbătoarea Paştelui după stilul 
nou, prezintă diferenţa pe care o vedem cu toţii. De aceea, se 
impune o uniformitate în sărbătorirea Paştelui. La aceasta se poate 
ajunge renunţându-se la calendarul în stil vechi şi adoptându-se 
calendarul în stil nou. 

IV. Recapitularea - Aprecierea 

Am văzut din cele până aici tratate că adevăratul calendar anual 
este cel solar sau tropic, determinat de mişcarea de rotaţie a 
pământului în jurul soarelui. Cel mai apropiat de acest calendar 
este cel civil, numit iulian. Acesta însă păstrează diferenţa de o 
zi la 4 ani. Pentru a se evita această diferenţă, în anul 1582 prin 
Reforma Gregoriană se adaugă 10 zile la calendarul iulian. în 
jurul anului 1900 se adaugă încă 3 zile, iar în 1923 Bisericile 
Ortodoxe au redus mai mult diferenţierea de timp faţă de 
calendarul solar. Sunt însă şi Biserici Ortodoxe care se orientează 
tot după calendarul iulian neîndreptat, adică după vechiul stil, 
neacceptând îndreptările aduse ulterior. Acest fapt creează 
dificultatea ca marea sărbătoare a învierii Domnului să fie 
sărbătorită de toţi creştinii în aceeaşi zi. 

V. Asocierea 

Deşi ţara noastră, precum şi Biserica Ortodoxă Română a acceptat 
stilul nou, îndreptat al calendarului, mai sunt totuşi creştini care 
s-au desprins de Biserică şi formează o grupare sectară numiţi 
„Stilişti 14 sau „Calendarişti 44 . Ei refuză calendarul îndreptat, orien- 
tându-se tot după stilul vechi. Stiliştii constituindu-se într-o gru¬ 
pare anarhică, la nerespectarea calendarului nou, asociază şi alte 
greşeli, cum ar fi: neadmiterea ierarhiei oficiale a Bisericii 
Ortodoxe Române, alegând o altă ierarhie; apoi adaugă şi greşeala 
rebotezării creştinilor care aderă la secta lor. 

VI. Generalizarea 

Calendarul reprezintă, aşadar, instrumentul de măsurare a 
timpului. Calendarul este mai reuşit cu cât corespunde calen¬ 
darului solar, încât primirea calendarului creştin îndreptat, pe 
stil nou, de către toţi creştinii oferă posibilitatea sărbătoririi 
Paştelui la aceeaşi dată. 

VII. Aplicarea 

Referindu-ne la calendar ca instrument de măsurare a timpului, 
ne dăm mai bine seama că viaţa noastră se desfăşoară în timp. 
De felul cum vom trăi viaţa acum şi aici, depinde dobândirea 
mântuirii. Astfel s-a subliniat pe bună dreptate că „marele Apostol 
dă efesenilor această veşnic nouă şi înţeleaptă povaţă: Răscum¬ 
păraţi vremea 44 (5, 6). Nu oJăsaţi să treacă în zadar, nu o pierdeţi 

cu îndeletniciri păgubitoare, nu o risipiţi în lene şi în petreceri 
nesăbuite. Răscumpăraţi vremea cu rugăciuni stăruitoare şi cu 
muncă cinstită. Rugaţi-vă muncind şi munciţi rugându-vă, cerând 
de la Domnul sănătate şi înţelepciune, ca să câştigaţi „pâinea cea 
de toate zilele" pentru această viaţă şi ca săvârşind cu cinste 
drumeţia vieţii pământeşti să vi se deschidă prin îndurarea lui 
Dumnezeu şi porţile vieţii veşnice, că zice Sfânta Carte (Apoc. 
2, 10): „Fii credincios până la moarte şi îţi voi da cununa vieţii" 
(Nicolae, Mitropolitul Banatului, La început de an, în «îndrumă¬ 
torul Bisericesc» pe anul 1986, p. VI). 


Anul liturgic şi subdiviziunile lui 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Pentru a avea mereu în atenţie evenimentele mântuirii petrecute 
într-un anumit timp, în anumite zile, Biserica a rânduit pe lângă 
sărbători, fiecare zi sau perioade mai mari de timp să primească 
o semnificaţie pe măsură să angajeze evlavia credincioşilor aflată 
sub binecuvântarea lui Dumnezeu. Spre exemplu, ziua de vineri 
ne aduce totdeauna aminte de jertfa Mântuitorului, şi ca urmare 
o petrecem în post şi rugăciune. La fel într-o zi de miercuri, a 
avut loc trădarea Mântuitorului. Prima zi a săptămânii devine zi 
de sărbătoare, fiindcă ne oferă posibilitatea să comemorăm 
învierea Domnului. La fel sunt şi perioadele mai mari, care 
cuprind mai multe zile în vederea comemorării cu anume pregătire 
duhonicească evenimentele importante din opera de mântuire. 

5. Comunicarea subiectului lecţiei noi 

Astfel, s-a format anul liturgic cu diviziunile lui în zile şi săptă¬ 
mâni, la care ne vom referi mai în amănunt în cele ce urmează. 

6. Dirijarea învăţării. însuşirea noilor cunoştinţe 

1. Ziua liturgică urmează orientarea calendarului iudaic, începând 
cu seara zilei precedente. Deja după săvârşirea slujbei vecerniei 
ne considerăm în ziua următoare. 

Tot din cultul iudaic a luat Biserica creştină împărţirea zilei 
în ceasuri. Adică cele doisprezece ore ale zilei sunt împărţite în 
sferturi, compuse fiecare din trei ore. In felul acesta ceasul I 
cuprinde primele trei ore ale dimineţii: 6-9. Ceasul III este partea 
a doua a dimineţii, între 9-12. Ceasul IV îl constiuie al treilea 
sfert al zilei (amiaza), între 12-15. Ceasul IX al patrulea şi ultimul 
sfert al zilei, între orele 15-18, încât la ora 18 se oficiază vecernia, 
după terminarea slujbei anticipăm ziua următoare. 

Importanţa acestei împărţiri se referă la faptul că slujbele 
bisericeşti sunt rânduite conform acesteia. 

Pe lângă aceasta, fiecare zi este pusă sub ocrotirea duhov¬ 
nicească a proniei divine şi închinată cinstirii unui eveniment 
din istoria mântuirii noastre sau a unui sfânt. Astfel, duminica 
este sărbătoarea săptămânală de odihnă, care ne aminteşte de 
învierea Domnului. Lunea este închinată sfinţilor îngeri. Marţea 
este închinată cinstirii prorocilor, în general, şi a sfântului Ioan 
Botezătorul, în special. Miercurea şi Vinerea sunt închinate 
Cinstitelor Patimi ale Domnului, motiv pentru care sunt zile de 
post. Joia este închinată Sfinţilor Apostoli, fiindcă într-o zi de 
joi a avut loc Cina cea de Taină. Tot joia se pomeneşte Sfântul 
Ierarh Nicolae, în numele Sfinţilor Părinţi, fiindcă este cel mai 
popular şi venerat sfânt. Sâmbăta este închinată amintirii tuturor 
morţilor, în primul rând a sfinţilor mărturisitori şi mucenici. 
Această zi aminteşte de coborârea Mântuitorului cu trupul în 
mormânt şi scoaterea drepţilor de sub osânda morţii. 

2. Săptămâna liturgică urmează tradiţiei iudaice stabilite de 
Moise după cele şase zile ale creaţiei şi instituirea zilei de odihnă, 
în calendarul roman nu exista săptămâna. 

Şirul celor 52 de săptămâni care alcătuiesc anul bisericesc 
începe cu Săptămâna Luminată ce urmează prazincului învierii 
şi se sfârşeşte cu Săptămâna Sfintelor Patimi. 

3. Cele trei perioade ale anului bisericesc 

Spre deosebire de anul civil care începe la 1 ianuarie, anul 
bisericesc începe la 1 septembrie. Se urmează la fel tradiţia Legii 
Vechi, care consideră că la această zi a avut loc începutul creaţiei 

Pe de altă parte, anul bisericesc, având în centru marea sărbă¬ 
toare a învierii Domnului, se împarte după numele cărţii de cult 
folosită într-o anume perioadă. Astfel, avem în primul rând 

Perioada Triodului, ca perioadă prepascală, care începe cu 
Duminica Vameşului şi Fariseului, adică cu trei săptămâni înainte 
de postul Sfintelor Patimi. Urmează, Perioada Penticostarului, 
ca perioadă pascală, care începe cu Duminica învierii şi ţine până 
la Duminica Pogorârii Sfântului Duh. în al treilea rând este 
Perioada Octoihului, care începe de la Cincizeeime şi ţine până 
la Duminica Vameşului şi Fariseului. 

Această împărţire a anului bisericesc are o adâncă semni¬ 
ficaţie în opera de mântuire, întrucât fiecare dintre ele se referă 
la câte o etapă din viaţa şi activitatea Domnului pe pământ. Astfel, 
Perioada Octoihului comemorează activitatea profetică a 
Domnului, de propovăduire a Evangheliei împărăţiei. Perioada 
Triodului se referă la activitatea arhierească a Mântuitorului, când 
se aduce Jertfă de ispăşire pentru păcatele noastre. Perioada 
Penticostarului celebrează timpul dintre învierea Domnului, 
înălţarea Sa la cer şi pogorârea Sfântului Duh. E perioada în care 
se comemorează biruinţa învierii asupra morţii şi păcatului, 
culminând cu întemeierea Bisericii creştine. 

7. Fixarea cunoştinţelor 

Când începe ziua liturgică? (Din seara zilei precedente, după 
oficierea slujbei vecerniei). Cui îi este închinată fiecare zi 
liturgică? (Duminica este zi de sărbătoare, comemorând învierea 
Domnului. Luni este închinată sfinţilor îngeri. Marţea este 
închinată profeţilor Vechiului Testament, în special sfântului Ioan 
Botezătorul. Miercurea şi Vinerea sunt închinate Sfintei Cruci şi 
Sfintelor Patimi. Joia este închinată Sfântului Nicolae. Sâmbăta 
este închinată pomenirii mărturisitorilor şi mucenicilor. Prin 
extensie, ziua de sâmbătă este închinată amintirii tuturor mor¬ 
ţilor). Când începe săptămâna liturgică? (începe cu Duminica, 
prima zi a săptămânii, sărbătoarea săptămânală de odihnă). Din 
câte zile este formată săptămâna liturgică? (Din şase zile, după 
numărul zilelor creaţiei). Câte săptămâni sunt într-un an? (52). 
De când începe săptămâna liturgică? (Prima săptămână liturgică 
este Săptămâna Luminată, care începe cu Duminica învierii, iar 
ultima este Săptămâna Sfintelor Patimi). Când începe anul 
bisericesc? (La 1 septembrie, urmând aceeaşi tradiţie iudaică). 
Cum este stabilită perioada anului bisericesc? (în funcţie de car¬ 
tea folosită la slujbe). Câte perioade avem? (Trei perioade: a 
Octoihului, a Triodului, şi a Penticostarului). La care anume as¬ 
pecte din activitatea Mântuitorului se referă fiecare din această 
perioadă? (Perioada Octoihului se referă la activitatea profetică, 




Capitolul şase 


376 


de propovăduire a Evangheliei şi a împărăţiei lui Dumnezeu în 
lume. Perioada Triodului se referă la activitatea arhierească, când 
Domnul s-a adus Jertfă pentru păcatele noastre; iar Perioada 
Penticostarului, la activitatea împărătească, de biruinţă a învierii 
asupra păcatului şi a morţii). 

8. Aplicarea 

Se recomandă ca ziua liturgică să fie trăită cu evlavie, adre- 
sându-se rugăciune Persoanei căreia îi este închinată, iar în zilele 
de miercuri şi vineri să fie intensificată pietatea prin post şi ru¬ 
găciune. 

9. Rugăciunea la ieşirea din clasă. 


Sărbătorile Bisericii Ortodoxe si 

5 

semnificaţia lor 

9 


I. Pregătirea aperceptivă 

Privind calendarul bisericesc vedem că sunt unele zile înseninate 
cu roşu pentru a atrage atenţia spre a le deosebi de celelalte zile 
şi pentru a indica anumite evenimente sau persoane din istoria 
mântuirii noastre, cărora li se cuvine o specială aducere aminte 
şi cinstire din partea credincioşilor. 

II. Anunţarea temei 

Acestea sunt sărbătorile, la care ne vom referi în cele ce urmează. 

III. Tratarea 

în general vorbind, sărbătorile reprezintă zile mai deosebite, zile 
solemne din viaţa oamenilor, când încetând lucrul, sau îndelet¬ 
nicirile obişnuite, se odihnesc spre a-şi recupera puterile fizice 
şi sufleteşti, sau pregătiţi mai dinainte, aduc cinstire, comemorând 
un anume eveniment din istoria naţională, ca şi a persoanelor 
legate de el. La fel sunt şi sărbătorile religioase, însă ele purtând 
specificul religiei căreia aparţin. în acest cadru se situează şi 

sărbătorile creştine în general, sau ale Bisericii Ortodoxe, în spe¬ 
cial. 

Astfel, pe lângă ziua de duminică — ca zi săptămânală de 
sărbătoare şi odihnă, sărbătorile Bisericii Ortodoxe le putem 
urmări după calendarul bisericesc, având în vedere faptul că anul 
bisericesc începe cu data de 1 septembrie. 

în felul acesta, urmând cronologic, în succesiunea lunilor, 
putem enumera următoarele sărbători: 8 septembrie - Naşterea 
Maicii Domnului; 14 septembrie - înălţarea Sfintei Cruci; 14 
octombrie - Cuvioasa Maică Paraschiva; 26 octombrie - Sfântul 
Mucenic Dimitrie; 8 noiembrie - Sfinţii Arhangheli Mihail şi 
Gavriil; 6 decembrie - Sfântul Ierarh Nicolae; 25 decembrie - 
Naşterea Domnului; 26 decembrie - Soborul Maicii Domnului; 
27 decembrie - Sfântul Arhidiacon Ştefan, întâiul mucenic; 1 
ianuarie - Tăierea împrejur a Domnului şi Sfântul Vasile cel Mare; 
6 ianuarie — Botezul Domnului; 7 ianuarie — Soborul Sfântului 
Ioan Botezătorul; 30 ianuarie - Sfinţii Trei Ierarhi: Vasile, 
Grigorie şi Ioan; 2 februarie - întâmpinarea Domnului; 25 martie 
- Bunavestire. între 4 aprilie şi 8 mai poate fi fixată data Paştelui. 
în funcţie de aceasta, vom avea Floriile, cu o săptămână înainte 
de învierea Domnului, adică vom sărbători Intrarea triumfală a 
Mântuitorului în Ierusalim. La 40 de zile după Paşti vom sărbători 
înălţarea Domnului, iar la 50 de zile după Paşti este sărbătoarea 
Rusaliilor, sau a Pogorârii Sfântului Duh urmată de sărbătoarea 
închinată cinstirii Sfintei Treimi. Reluând firul cronologic, vom 
nota la 23 aprilie - Sfântul Mare Mucenic Gheorghe; 21 mai - 
Sfinţii împăraţi Constantin şi Elena; 24 iunie - Naşterea Sfântului 
Ioan Botezătorul, 29 iunie - Sfinţii Apostoli Petru şi Pavel; 20 
iulie - Sfântul Prooroc Ilie Tesviteanul; 6 august - Schimbarea 
Domnului la faţă; 15 august - Adormirea Maicii Domnului; 29 
august -Tăierea capului Sfântului Ioan Botezătorul. 

După cum uşor putem vedea, majoritatea sărbătorilor sunt 
cu dată fixă. în funcţie de data Paştelui avem însă şi sărbători cu 
dată variabilă. Acestea sunt: Floriile, înălţarea Domnului şi 
Rusaliile. Observăm apoi că cele mai multe sărbători sunt rânduite 
spre cinstirea Fiului lui Dumnezeu întrupat, sau comemorând 
evenimente din activitatea Sa mântuitoare. Nu este lipsită nici 
cinstirea Sfintei Treimi, iar cu cinstire deosebită este sărbătorit 
evenimentul Pogorârii Sfântului Duh, cu care prilej a avut loc 
întemeierea Bisericii. Toate aceste sărbători, ca şi cea a înălţării 
Sfintei Cruci se numesc „praznice împărăteşti”. 

Pe lângă acestea — după cum se poate vedea — mai avem o 
sărbătoare închinată Sfinţilor îngeri Mihail şi Gavril. Patru 

sărbători sunt rânduite întru cinstirea Maicii Domnului şi trei 
sărbători întru cinstirea Sfântului Ioan Botezătorul. 

Nu este trecută sub tăcere nici cinstirea sfinţilor, începând 
cu profeţii Vechiului Testament şi Sfinţii Apostoli. Şirul sfinţiilor 
este neîntrerupt, cuprinzând toate categoriile sociale şi religioase: 
martiri, mărturisitori,ierarhi, împăraţi, medici, retori, ţărani, 
meseriaşi, demnitari, generali, monahi, pustnici, simpli credin¬ 
cioşi... Nu este lipsit de importanţă faptul că sărbătorile închinate 
sfinţiilor sporesc continuu în toate Bisericile Ortodoxe locale, 
odată cu canonizarea, sau recunoaşterea lor oficială. Pe lângă 
aceasta, se cuvine să arătăm că s-a generalizat în Biserica noastră 
şi cinstirea unor sfinţii locali, cât şi străini, a căror moaşte au 
fost aduse şi se păstrează în ţara noastră. 

Văzând mulţimea sărbătorilor care împodobesc calendarul 
Bisericii Ortodoxe, ne punem în mod firesc întrebarea: cum s-a 
ajuns la fixarea uneia sau alteia din datele în care sărbătorim 
evenimentele din viaţa Mântuitorului sau ale sfinţiilor? Pentru 
Sfinţii a căror dată a morţii se cunoaşte, aceasta fixează şi ziua 
de pomenire sau de sărbătoare, fiindcă este socotită ca zi de naş¬ 
tere spirituală pentru viaţa veşnică, în comuniune cu.Dumnezeu. 

La sărbătorile cu dată variabilă, am văzut că cele dependente 
de Paşti sunt în funcţie de data Paştelui. Dar, şi data la care au 
fost stabilite sărbătorile cu dată fixă, are şi ea o anumită explicaţie 
şi semnificaţie. Dacă ne gândim, de pildă, că anul bisericesc în¬ 
cepe la 1 septembrie, ne apare firesc ca prima sărbătoare să fie 
închinată Naşterii Maicii Domnului, iar ultimele, Adormirii 
Maicii Domnului şi Tăierii capului Sfântului Ioan Botezătorul. 

Datele celorlalte sărbători fac ca evenimentele din istoria 
mântuirii să fie mai uşor simţite şi trăite prin asemănarea şi 
apropierea omului de viaţa universului şi a firii înconjurătoare. 
Astfel, doi sfinţi (Dimitrie şi Cuvioasa Paraschiva) sunt sărbă¬ 
toriţi toamna, odată cu natura care moare, nu definitiv însă, ci 
spre reînviere, asemenea lor, care odată cu moartea, vor învia în 
împărăţia lui Dumnezeu. Pe Sfinţii Arhangheli Mihail şi Gavriil 
îi sărbătorim înaintea Postului Crăciunului, fiindcă îngerii, fiind 
vestitorii lui Dumnezeu către oameni, ne vestesc şi nouă că Mân¬ 
tuitorul se va naşte în fiecare an pentru izbăvirea noastră din 
păcat. 

Aşa cum natura intră odată cu sfârşitul toamnei în „adormire, 
nu ca să moară, ci întocmai precum intră Maica Domnului în 
Biserică, pentru ca să se gătească în vederea primirii Izbăvi¬ 
torului" (Mitropolit. Dr. Nicolae Corneanu, Semnificaţia 

sărbătorilor, în colecţia de predici „Ieşit-a semănătorul", 
Timişoara, 1974, p. 320). 

Sărbătoarea Sfântului Nicolae, care reprezintă chipul 
milosteniei şi al bunătăţii, cu darurile sale anticipează Marele 
Dar al cerului oferit oamenilor odată cu Naşterea Domnului. Odată 
cu Crăciunul se măreşte şi ziua, ceea ce semnifică biruinţa luminii 
asupra întunericului, după cum Naşterea Domnului reprezintă 
răsăritul Soarelui dreptăţii. 

Botezul Domnului, ca primă sărbătoare după Crăciun, ne 
aminteşte de începutul activităţii mesianice, ca evenimentul cel 
mai important pe care ni-1 prezintă Evangheliile după Naşterea 
Sa. Natura reînvie la viaţă, odată cu venirea primăverii. 

Bunavestire ne arată că primăvara este aceea care izbăveşte 
de moartea îngheţului întreaga fire, după cum Iisus mântuieşte 
pe credincios de moartea sufletească, deschizându-i perspectivele 
nemuririi. 

Floriile şi Rusaliile ce sunt altceva decât sărbătoarea florilor 
şi a naturii ce învie la o viaţă nouă? „în greacă „gheorghos" — 
care va da pe cel al praznicului Sfântului Gheorghe — înseamnă 
lucrător de pământ, agricultor. îndemnul sărbătorii este prin 
urmare de a ieşi la ţărână, de a pleca urechea la şoapta pământu¬ 
lui din care suntem şi noi zămisliţi". (Mitropolit Dr. Nicolae 
Corneanu op. cit., p. 321). 

Sărbătoarea Sfinţilor împăraţi Constantin şi Elena este fixată 
în partea a doua a lunii mai, când orice pericol al îngheţului a 
dispărut, iar lumina şi căldura, devenind biruitoare, oferă condi¬ 
ţiile optime dezvoltării vegetaţiei, întocmai cum sfinţii sărbătoriţi, 
scoţând Biserica din întunericul catacombelor, îi deschid 
perspectivele dezvoltării ei libere. 

Naşterea Sfântului Ioan Botezătorul, fixată imediat după 
solstiţiul de vară nu este lipsită de semnificaţie. Aşa cum solstiţiul 
de vară anunţă perioada roadelor naturii, tot astfel şi Ioan Bote¬ 
zătorul anunţă deschiderea Noului Legământ cu roadele mântuirii. 

Sfântul Ilie, „socotit în mitologia populară pricinuitorul 
tunetelor şi trăznetelor, aducătorul de ploaie, ne apropie de 
înţelegerea vieţii pământului, care, spre a rodi, are trebuinţă de 
ploaie, întocmai ca şi sufletul de fapte bune" (Mitropolitul Dr. 
Nicolae Corneanu, op. cit., p. 321). 

în partea a doua a verii sărbătorim Schimbarea la faţă a 
Domnului, când natura însăşi începe să se schimbe, deşi soarele 
păstrându-şi puterea şi strălucirea anunţă sosirea roadelor coapte, 
asemenea harului care a rodit în viaţa Apostolilor, când au văzut 

şi simţit minunea, ca şi a credincioşilor care permanent o fac 
activă în viaţa lor duhovnicească. 

Datorită faptului că nu toţi creştinii acceptă ca necesare toate 
sărbătorile aduse spre cinstirea Mântuitorului, iar pe toate 
celelalte de-a dreptul le resping, ne punem în mod firesc 
întrebarea: Cine a fixat sărbătorile care le avem în calendar, sau 
cine ne încredinţează că nu greşim, ci facem un lucru bine plăcut 
lui Dumnezeu, aducând cinstire nu numai Fiului Său, ci şi Sfintei 
Fecioare, îngerilor, Sfintei Cruci, precum şi Sfinţilor? 

Răspunsul la această întrebare ni-1 dă chiar Sfânta Scriptură, 
arătând deosebit de clar că cinstirea acordată persoanelor sfinte 
şi evenimentelor care le-a consacrat reprezintă însăşi voia lui 
Dumnezeu. Măreţia evenimentelor Naşterii şi învierii Domnului, 
de pildă, a fost vestită din poruncă divină de îngeri, păstori, magi, 
la Naştere; sau Apostoli, ucenici, femeile mironosiţe, la înviere. 
Aceştia au fost de altfel şi primii care au sărbătorit aceste 
evenimente. Şi nu numai aceste două praznice împărăteşti 
recunoscute de toţi creştinii reprezintă porunca sau voia divină, 
ci şi toate celelalte pe care unii creştini nu le sărbătoresc. Astfel, 
îngerul Gavril este trimis de Dumnezeu către Sfânta Fecioară 
spre a-i comunica voia Sa. Iată şi expresiile care ne îndeamnă la 
sărbătorirea ei: „Binecuvântată eşti tu între femei..." (Luca 1, 
41); „Maica Domnului meu" (Luca 1, 43); „Iată, de acum mă vor 
ferici toate neamurile... Mi-a făcut mărire Cel Puternic “ (Luca 
1,47-49). La fel se poate spune şi despre întâmpinarea Domnului 
la templul din Ierusalim de către dreptul Simeon şi proorociţa 
Ana, care au „venit la templu din îndemnul Duhului" (Luca 2, 
25-38). Tot astfel putem spune şi despre Schimbarea la faţă a 
Domnului, când Apostolii, fiind pătrunşi de măreţia eveni¬ 
mentului, nu ar dori să se despartă de El niciodată... (Matei 16, 
4). La fel şi credincioşii, dorind ca acest eveniment să reapară în 
viaţa lor duhovnicească, îl comemorează în mod solemn sub forma 
sărbătorii sau praznicului respectiv. 

Sărbătorile închinate proorocilor, apostolilor, ca şi tuturor 
sfinţiilor sunt date de cinstirea pe care Dumnezeu însuşi le-o 
acordă: „Cel ce vă primeşte pe voi, pe Mine Mă primeşte, şi Cel 
ce Mă primeşte pe Mine, primeşte pe Cel ce M-a trimis pe Mine. 
Cel ce primeşte pe prooroc, în nume de prooroc, plată de prooroc 
va lua şi cel ce primeşte pe drept în nume de drept, plată de drept 
va lua" (Matei 10, 40-41). 

IV. Recapituarea - Aprecierea 

Din cele tratate mai sus, putem stabili sensul şi funcţia majoră 
pe care le au sărbătorile în viaţa credincioşilor. 

în primul rând, sărbătorile au un sens aniversar, comemorativ, 
ţinând trează în conştiinţa credincioşilor evenimentele şi 
persoanele mai însemnate din istoria mântuirii. 

în al doilea rând, sărbătorile sunt mijloace prin care ne mani¬ 
festăm cultul de adorare către Dumnezeu, sau de venerare adresat 
Sfinţilor. 

în al treilea rând, sărbătorile au un rol instructiv, oferindu-ne 
posibilitatea de a ne cunoaşte învăţătura de credinţă. în acelaşi 
timp îndeplinesc şi o funcţie educativă, fiind o şcoală a virtuţilor 
creştine şi a curăţirii vieţii de păcat. Sărbătorile ne pun în faţa 
chipul luminos al vieţii duhovniceşti a Mântuitorului şi virtuţile 
care au împodobit viaţa morală a sfinţiilor, ca tot atâtea modele 
care ne cheamă la imitarea lor. 

în al patrulea rând, sărbătorile nu constituie numai simple 
mijloace de odihnă, ci în cadrul lor ne putem împărtăşi de lucrarea 
harului mântuitor. De aceea, Biserica a hotărât ca cele mai mari 
sărbători să fie întâmpinate cu perioade de post şi, de intensificare 
a rugăciunii şi a vieţii duhovniceşti. Aşa se întâmplă înaintea 
Crăciunului, Paştelui, a sărbătorii închinată cinstirii Sfinţilor 
Apostoli Petru şi Pavel, ca şi înaintea Adormirii Maicii Domnului. 

V. Asocierea 

Referindu-ne la sărbători, se cuvine să avem în atenţie faptul că 
ele s-au format la început sub influenţa calendarului iudaic, 
primind însă specificul învăţăturii creştine. Astfel se trece de la 
serbarea sâmbetei ca zi săptămânală de odihnă, la cea a dumi¬ 
nicii, ca şi a noului sens pe care-1 primesc Pastile şi Cincizecimea, 
legate de opera răscumpărătoare a Domnului şi respectiv de 
pogorârea Sfântului Duh, care marchează întemeierea Bisericii, 
prin botezul în numele Sfintei Treimi. S-a remarcat apoi pe bună 
dreptate că dezvoltându-se pe fondul specific creştin, „calendarul 
păgân n-a exercitat decât cel mult o influenţă indirectă asupra 
celui creştin. N-a fost adoptată în creştinism nici o sărbătoare 
păgână, char dacă se constată unele coincidenţe de date 
întâmplătoare sau intenţionate, între unele sărbători creştine cu 
dată fixă şi cele păgâne pe care acestea le-au înlocuit... Reminis¬ 
cenţe păgâne supravieţuiesc doar în folclor, adică în datinile, 
credinţele şi riturile cvasi-religioase, legate mai ales de vechile 

sărbători păgâne cu caracter naturist, înlocuite de cele creştine 
„Crăciunul, Anul Nou, Sânzâienele, Rusaliile' 1 (Preot prof. Dr. 
Ene Branişte, «Liturgica Generală» — Bucureşti, 1985, p. 173). 

VI. Generalizarea 

Din cele până aici tratate vedem că sărbătorile reprezintă aniver¬ 
sări sau comemorări ale vieţii şi activităţii Domnului, dăruite 
pentru mântuirea noastră, precum şi modele ale vieţii duhovni¬ 
ceşti a sfinţiilor, pe care avându-le ca pilde de urmat şi cin- 
stindu-le, să ne menţinem cu ajutorul harului divin într-o perma¬ 
nentă comuniune cu Dumnezeu şi cu Sfinţii Săi. 

VII. Aplicarea 

De aici rezultă şi datoriile creştinului faţă de sărbătorile biseri¬ 
ceşti: 

1. împlinind poruncile bisericeşti, creştinul este dator să 
participe activ în fiecare duminică şi sărbătoare la slujbele 
săvârşite în biserică, străduindu-se să le pătrundă înţelesul 
duhovnicesc şi să urmeze modelul de vieţuire morală a per¬ 
soanelor sărbătorite. 

2. De asemenea, ţinând rânduiala Bisericii, se cuvine ca 
fiecare creştin să se străduiască pe cât posibil să întâmpine cu 
sporită evlavie marile praznice prevăzute cu perioade speciale 
de pregătire duhovnicească. 

3. Ca o aureolare a cinstirii sărbătorilor, se cuvine ca bunii 
creştini să trăiască permanent în lumina sărbătorilor. Fiecare zi, 
fiecare ceas, fiecare clipă din viaţa lor duhovnicească să fie pă¬ 
trunsă de luminosul praznic al comuniunii cu Dumnezeu şi cu 
întreaga creaţie. 


Serbarea Duminicii 


I. Pregătirea aperceptivă 

Fiecare popor îşi are sărbătorile şi ziua de odihnă potrivit eveni¬ 
mentelor semnificative şi comemorative, ea şi cinstirea persoa¬ 
nelor care le-au determinat. 

La fel se întâmplă şi pe plan religios. Poporul evreu, bună¬ 
oară, avea ca zi săptămânală de odihnă, sâmbăta. Era o poruncă a 
lui Dumnezeu cu adânci semnificaţii în viaţa lor religioasă şi 
naţională. Pentru creştini însă semnificaţia zilei de odihnă se 
schimbă, potrivit noilor realităţi duhovniceşti care apar şi care o 
determină. 

II. Anunţarea temei 

Vom vedea în cele ce urmează că creştinii cinstesc ca zi săptă¬ 
mânală de odihnă şi sărbătoare, duminica. 

III. Tratarea 

Aşa cum sărbătorile sunt legate de anumite evenimente, tot ast¬ 
fel sărbătoarea duminicii este în legătură cu cel mai înălţător 
eveniment al mântuirii noastre, învierea Domnului. Ea come¬ 
morează de fiecare dată acest eveniment, care stă la baza credinţei 
creştine: „Dacă Hristos nu a înviat, spune Apostolul, zadarnică 
este atunci propovăduirea noastră, zadarnică este şi credinţa 
voastră" (I Corinteni 15, 14). 

De fapt, în prima zi a săptămânii, adică prima după sâmbătă, 
fiind adunaţi Apostolii în foişorul (sala) unde a avut loc Cina 
cea de Taină, L-au văzut pentru prima dată pe Domnul înviat 
(Ioan 20, 19-25). Lipsea însă Apostolul Toma. Peste o săptămână, 
tot în acelaşi loc se arată Domnul Sfinţilor Apostoli de faţă fiind 
şi Sfântul Apostol Toma. (Ioan 20, 26-29). Şi după înălţarea 
Domnului la cer se adunau Sfinţii Apostoli în acelaşi loc. Aşa se 
explică faptul că tot în prima zi a săptămânii la cincizeci de zile 
după înviere, are loc pogorârea Sfântului Duh şi întemeierea 
Bisericii. Uşor putem înţelege că arătarea Domnului înviat în 
prima zi a săptămânii în foişorul Cinei celei de Taină, i-a 
determinat pe Sfinţii Apostoli ca să-L aştepte şi altă dată pe 
Domnul cel înviat tot în acelaşi loc şi tot în aceeaşi zi. Astfel 
pogorârea Sfântului Duh şi întemeierea Bisericii va consacra 
prima zi a săptămânii ca zi a Domnului şi se va numi „Duminica" 
(de la „dominica-dies"). Duminica devine astfel ziua cea mai 
potrivită de înălţare a sufletului spre Dumnezeu. De aceea Sfân¬ 
tul Apostol Ioan ne spune că „a fost în duh în zi de duminică" 
(Apocalipsa 1, 10). 

După întemeierea Bisericii, Sfinţii Apostoli şi ceilalţi creştini 
se adunau duminica pe la case pentru „frângerea pâinii", împlinind 
prin aceasta porunca Domnului de a aduce până la sfârşitul vea- 

curilor Jertfa mântuitoare (Luca 22, 19). în felul acesta, cinstirea 
duminicii este legată de însăşi întemeierea cultului creştin. Dacă 
la început creştinii se rugau în templu şi în sinagogile iudaice, ei 
nu au putut continua prea mult acest lucru, fiindcă au fost alun¬ 
gaţi. Dar şi când mergeau la templu, nu puteau săvârşi acolo „frân¬ 
gerea pâinii" adică nu aduceau acolo Jertfa Domnului Iisus, 
fiindcă nimeni nu le permitea aceasta. Ei săvârşeau frângerea 
pâinii „pe la case". Astfel rugăciunea începea sâmbătă seara şi 
continua cu „frângerea pâinii" şi predicarea cuvântului lui Dum¬ 
nezeu până în zorii zilei următoare, adică până duminica. Desli- 
pindu-se apoi tot mai mult de cultul iudaic de la templu, ei nu 
mai săvârşeau Cina sâmbătă seara, ci duminica, în prima zi a 
săptămânii. Şi astfel duminica a devenit, după cum arată şi 
numele, Ziua Domnului, zi de odihnă săptămânală, zi de înălţare 
a sufletului spre Dumnezeu, prin săvârşirea cultului public... 

Sfântul Apostol Pavel a răspândit sărbătoarea săptămânală a 
duminicii şi printre neamuri, peste tot unde a propovăduit 
Evanghelia; şi aducând noua credinţă, în această zi se împărtăşeau 
toţi în aceeaşi comuniune de iubire cu Trupul şi Sângele Domnului 
(Fapte 20, 7). Şi ca dovadă că aceasta era sărbătoarea săptămânală 
de odihnă şi comuniune frăţească a creştinilor din perioada apos¬ 
tolică, o arată în plus faptul că în această zi se făceau şi colectele 
pentru ajutorarea celor nevoiaşi, obicei care se generalizase în 
toate comunităţile creştine (I Corinteni 16, 1-2). 

Despre cinstirea duminicii şi instituirea ei ca zi de odihnă 
săptămânală pentru creştini, avem mărturii scrise încă din primul 
şi al doilea secol creştin. Astfel, „învăţătura celor 12 Apostoli" 
scrisă în primul secol creştin cuprinde următorul îndemn: „Când 
vă adunaţi în duminica Domnului, frângeţi pâinea şi mulţumiţi, 
după ce mai întâi v-aţi mărturisit păcatele voastre, ca jertfa voastră 
să fie curată (cap. XIV, 1). La fel ne spune şi Sfântul Ignatie 
Teoforul (f 107), ucenic al Sfinţilor Apostoli, episcop al 
Antiohiei: „Aşadar, cei care au trăit în rânduielile cele vechi şi 
au venit la nădejdea cea nouă, să nu mai ţină sâmbăta, ci duminica, 
în care şi viaţa noastră a răsărit, prin El şi moartea Lui" (Epistola 
către Magnezieni 9, 1). 

Sfinţii Părinţi motivând cinstirea duminicii, o socotesc ca 
prima zi a creaţiei. Astfel, Sfântul Iustin Martirul şi Filozoful 
(t 165) arată că în această zi „noi ne adunăm cu toţii laolaltă, 
deoarece aceasta este prima zi în care Dumnezeu, schimbând 
întunericul şi materia, a creat lumea, iar Iisus Hristos, Mântuito¬ 
rul nostru, în aceeaşi zi a înviat din morţi (Apologia I, cap. 67). 

La fel o numeşte şi Sfântul Vasile cel Mare (t379) mai târziu, ca 
„începutul zilelor". 

De aici vedem că duminica reprezintă pentru creştini şi o 
sărbătoare a Sfintei Treimi, dat fiind că zidirea lumii este făcută 
de Dumnezeu Tatăl începând cu această zi; răscumpărarea lumii 
o face Fiul prin învierea în această zi; iar sfinţirea lumii o face 
Duhul Sfânt prin pogorârea Sa în lume, tot în această zi (Preot 
prof. Dr. Ene Branişte, «Liturgica Generală» — Bucureşti, 1985, 

p. 180-181). 

Aşadar, după cum subliniază Sfântul Teofil al Alexandriei, 
„atât obiceiul, cât şi cuviinţa cer de la noi să cinstim toată 
duminica şi să o serbăm, fiindcă întru aceasta ne-a mijlocit nouă 
Domnul nostru Iisus Hristos învierea cea din morţi; din care cauză 
în Sfintele Scripturi s-a şi numit întâia, ca una ce este începătura 
vieţii noastre şi a opta, ca ceea ce întrece sărbătoarea sabatului 
evreilor". 

Datorită faptului că duminica devenise încă din epoca apos¬ 
tolică sărbătoarea creştinilor, împăratul Constantin cel Mare 
hotărăşte în anul 321 ca această zi să devină zi săptămânală de 
odihnă în întreg imperiul. In calendarul păgân această zi era 
cunoscuta sub numele de „ziua soarelui". Creştinii i-au dat însă 
o interpretare specifică, punând-o în legătură cu Mântuitorul, care 
este „soarele dreptăţii" şi „Lumina lumii" (Ioan 9, 5). El a învins 
mormântul întunecat şi a strălucit lumina învierii. Pentru a nu se 
face totuşi confuzie cu „ziua soarelui" din calendarul păgân, încă 
din timpul împăratului Constantin cel Mare, creştinii i-au dat 
numele de „duminica", adică „Ziua Domnului şi era sărbătorită 
după specificul învăţăturii creştine, prin participarea la Sfânta 
Liturghie, unde se făcea împărtăşirea cu Trupul şi Sângele 
Domnului, urmată de agape (mese comune ca expresie a dragostei 
frăţeşti) şi apoi de colecte pentru ajutorarea celor nevoiaşi. Pe 
lângă repausul duminical garantat de legile statului, în zi de 
duminică „se suspendau exerciţiile militare, activitatea tribu¬ 
nalelor şi a oricăror instanţe de judecată, precum şi lucrul 
neguţătorilor şi al meseriaşilor, muncile agricole, etc. Vechii 
creştini se fereau de petrecerile, jocurile şi luptele din circuri şi 
arene, de spectacolele profane din teatre, obişnuite lumii păgâne, 
pe care le combat cu atâta înverşunare unii din Sfinţii Părinţi 
pentru imoralitatea lor, şi pe care de altfel le-a interzis nu numai 
Biserica prin dispoziţii canonice, ci char şi unii dintre împăraţii 
creştini, prin legi speciale. în schimb, duminica creştinii se 
îndeletniceau cu acte de pietate şi milostenie şi cu tot ce putea 

contribui la înălţarea sufletului 41 (Pr. prof. Dr. Ene Branişte, op. 
cit., p. 1 87). 

IV. Recapitularea - Aprecierea 

Cinstirea duminicii în locul sâmbetei este determinată de învierea 
Domnului, ca zi eliberatoare din păcat, ca biruinţă a vieţii asupra 
morţii. Pogorârea Sfântului Duh în prima zi a săptămânii 
consfinţeşte necesitatea sărbătoririi ei, fiindcă în această zi s-a 
întemeiat Biserica, prin săvârşirea primului Botez în numele 
Sfintei Treimi. Sfinţii Apostoli instituind cultul creştin public, 
au fixat ca zi săptămânală de odihnă, prima zi a săptămânii şi au 
răspândit această sărbătoare peste tot unde au întemeiat comunităţi 
creştine. împăratul Constantin cel Mare nu a instituit ziua 
duminicii, ci doar a legiferat ceea ce a găsit instituit şi generalizat 
în toată Biserica creştină. 

V. Asocierea 

Este cunoscut faptul că primele sărbători creştine au fost primite 
de la evrei, fiindcă ei deveniseră primii membri ai Bisericii 
creştine. Acestea au fost Pastile, Cincizecimea, precum şi ziua 
săptămânală de odihnă. Trecute în creştinism aceste sărbători 
primesc un înţeles duhovnicesc nou, propriu noii religii. Astfel, 
Pastele primeşte sensul eliberării din robia păcatului prin moartea 
şi învierea Domnului, iar Cincizecimea se referă la întemeierea 
Bisericii şi la lucrarea sfinţitoare a Sfântului Duh. La fel şi dumi¬ 
nica înlocuieşte în acest nou înţeles sabatul ca zi de odihnă 
săptămânală. Pe lângă sărbători mai sunt şi alte acte de cult şi de 
vieţuire duhovnicească, care impun pecetea învăţăturii creştine, 
înlocuindu-le pe cele ale vechii legi. Astfel, dacă iudeii ţineau 
ca zile de post lunea şi joia, în amintirea primirii Legii pe muntele 
Sinai, creştinii ţin miercurea şi vinerea în amintirea Patimilor 
Domnului. Tot astfel şi Jertfa Mântuitorului desfiinţează toate 
jertfele de animale prescrise de Legea Veche, rămânând peste 
veacuri jertfa Sa cea nesângeroasă. 

VI. Generalizarea 

Din cele până aici tratate vedem că duminica înlocuieşte sabatul 
şi rămâne pentru creştini ziua de odihnă săptămânală, în amintirea 
învierii Mântuitorului şi a pogorârii Sfântului Duh. Ea este „ziua 
pe care a făcut-o Domnul să ne bucurăm şi să ne veselim într-însa“ 
(Psalmul 117, 25). 

VII. Aplicarea 

Această „bucurie şi veselie" trebuie să aibă un caracter duhov¬ 
nicesc, fiindcă „sărbătorile nu se cuvine să le facă mulţimea celor 
care se adună, ci virtutea; nu prin veşminte scumpe, ci prin împo¬ 
dobirea pietăţii, nu prin fastul mesei, ci prin grija de suflet. Căci 
cea mai mare sărbătoare este conştiinţa curată", spune Sfântul 
Ioan Gură de Aur. 

Prima poruncă bisericească ne îndeamnă să împlinim 
rânduiala Bisericii, participând în fiecare duminică la slujbele 
oficiate în sfântul locaş de închinăciune, în special la Sfânta 
Liturghie. 

Cinstirea duminicii va aduce spor duhovnicesc atunci când 
din iubire creştinească ne îndreptăm privirea şi atenţia spre 
semenii noştri care au nevoie de sprijinul nostru moral sau mate¬ 
rial, după cum ne îndeamnă Apostolul: „Purtaţi sarcinile unul 
altuia şi aşa împliniţi Legea lui Hristos" (Galateni 6, 2). 


Sărbătoarea închinată cinstirii Sfintei 
Cuvioase Paraschiva 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Când ne-am referit la cinstirea sfinţilor am văzut că ei sunt aleşii 
lui Dumnezeu, care au bine plăcut Lui prin viaţa lor curată. Ei 
nu aparţin unui neam, unei clase sociale, sau unei epoci. Bărbaţi 
şi femei, bogaţi şi săraci, tineri şi bătrâni, pustnici, monahi şi 
mireni, toţi, fără nici o deosebire, pot deveni sfinţi, dacă îşi 
consacră viaţa lui Dumnezeu. Cu acelaşi prilej am văzut că sfinţii, 
stând în cea mai apropiată comuniune cu Dumnezeu, sunt 
mijlocitorii noştri către El. Iar pentru noi devin pilde de urmat, 
care asemenea unor indicatoare sau jaloane ne arată calea ce duce 
spre piscul desăvârşirii vieţii duhovniceşti a Mântuitorului. 

5. Comunicarea subiectului lecţiei noi 

O astfel de sfântă pe care o cinstim cu prăznuire este Cuvioasa 
Paraschiva, la a cărei viaţă duhovnicească ne vom referi în cele 
ce urmează. 

6. Dirijarea învăţării. însuşirea noilor cunoştinţe 

Cuvioasa Paraschiva s-a născut în Epivat, Tracia (Bulgaria de 
azi) în partea a doua a secolului al Xl-lea, dintr-o familie înstărită, 
de buni creştini. în special mama sa a insuflat copiilor ei dragostea 
faţă de Hristos. Simţindu-şi vocaţia de a se dedica în întregime 
lui Hristos, fratele ei Evtimie, iubind mai mult virtutea decât 
bogăţia, ajunge călugăr, şi după o temeinică pregătire teologică, 
devine episcop. Aceeaşi vocaţie a simţit-o şi tânăra de numai 10 
ani, Paraschiva. 

La fel ca şi Sfântul Antonie, întemeietorul monahismului, 
hotărârea ei pentru Hristos a avut loc tot la biserică şi tot în timpul 
participării la Sfânta Liturghie. Sfântul Antonie, auzind 
întâmplarea cu tânărul bogat, care refuză să-L urmeze pe Mântu¬ 
itorul, contrar acestuia, se hotărăşte să-şi vândă toate averile, şi 
împărţindu-le săracilor, să se dedice căutării şi găsirii bunurilor 
duhovniceşti netrecătoare. La fel şi tânăra de numai 10 ani 
Paraschiva, auzind la Sfânta Liturghie citindu-se cuvintele Mân¬ 
tuitorului: „oricine voieşte să vină după Mine, să se lepede de 
sine, să-şi ia crucea sa şi să-mi urmeze" (Marcu 8, 34), atât de 
mult a fost pătrunsă de această chemare sfântă, încât îndată şi-a 
schimbat îmbrăcămintea cu cea a săracilor care trăiau ca nişte 
robi în jurul casei îmbelşugate a părinţilor săi. Zilnic împărţea 
hrana cu ei şi simţea o bucurie sfântă atunci când îl putea urma 
pe Domnul în sărăcie. Era pătrunsă până în adâncul sufletului de 
bogăţia darurilor duhovniceşti, care îi întăreau mereu entuziasmul 
de a se dedica în întregime lui Hristos. 

Spre a-şi împlini vocaţia, după câţiva ani se hotărăşte să pără¬ 
sească casa părintească şi să se retragă în pustie. Mai întâi trece 
prin Constantinopol, unde ascultă îndrumările duhovniceşti ale 
celor consacraţi lui Hristos, vieţuitori în mănăstiri, apoi se 
îndreaptă spre Heraclea Pontului, unde stă 5 ani. Dorea însă să-şi 
petreacă restul vieţii pe Pământul Sfânt, străbătut de Mântuito¬ 
rul şi Sfinţii Apostoli. Ajungând în Ţara Sfântă, închinându-se 
la biserica din Betleem şi la Sfântul Mormânt se stabileşte în 
pustiul Iordanului pe locurile unde a predicat înaintemergătorul 
Domnului şi unde au vieţuit, după modelul său, atâţia pustnici. 

Mitropolitul Varlaam, în Cazania sa spune că Paraschiva şi- 
a dedicat de acum întreaga viaţă lui Hristos, încât „nici de 
veşminte şi aşternuturi, nici de mâncări şi de mese, nici de casă 
sau slujnice se îngrijea, ci numai de curăţia sufletului şi de răspuns 
bun judecăţii ce va să fie. Pururea suspina şi neîntrerupt tânjea 
cum să-şi înfrumuseţeze sufletul, cum se va logodi pe sine Mirelui 
ceresc, lui Iisus Hristos, cum se va îndulci la vederea Mirelui 
său, de slava şi de lumina şi de bucuria cea fericită.într-adevăr, 
devenise „suflet îngeresc în trup jertfelnic". 

La chemarea unei voci tainice, când avea numai 25 de ani 
părăseşte pustia spre a se îndrepta spre locul natal, ca să-şi dea 
trupul pământului. Reîntorcându-se acasă nimeni nu o mai 
cunoştea. Părinţii muriseră. Mama sa a împărţit toată averea 
săracilor. Toţi cei care o vedeau, rămâneau însă uimiţi dc adâncul 
de simţire a vieţii ei duhovniceşti, văzând parcă un înger în trup. 
A murit şi trupul i-a fost îngropat, fără ca cineva să o recunoască. 

S-a întâmplat însă ca un marinar să moară şi trupul să-i fie 
aruncat pe ţărm. Un călugăr sihastru, găsind trupul, îl va îngropa 
după datina creştinească. S-a întâmplat ca groapa să fie săpată 
tocmai în mormântul unde fusese aşezată cuvioasa Paraschiva. 
Groparului i s-a arătat în vis chipul unei împărătese înconjurată 
de îngeri care îi poruncise să ia trupul ce-1 găsise şi să-l aşeze la 
loc de cinste. 

Credincioşii au înţeles că e vorba de o poruncă dumneze¬ 
iască, şi luând trupul Cuvioasei l-au aşezat în biserica „Sfinţii 
Apostoli" din Epivat. îndată au avut loc vindecări ale celor ce 
s-au atins de moaştele ei. Sfintele ei moaşte neputrezite, 
răspândeau un miros plăcut şi săvârşeau minuni. Ele au stat la 
Epivat vreo 200 de ani, încât mulţi credincioşi greci, bulgari şi 
vlahi din Peninsula Balcanică şi Asia Mică au venit aici spre a se 
închina sfintelor ei moaşte. 

Prin 1235 moaştele Cuvioasei au fost strămutate la Târnovo, 
capitala imperiului româno-bulgar, condus de împăratul Ioan Asan 
II, devenită Patriarhie. Năvălirea turcilor în Peninsula Balcanică 
a determinat, după 160 de ani, mutarea moaştelor la Belgrad. în 
1521 turcii transformă Serbia în paşalâc, iar moaştele au fost 
aduse de patriarhul ecumenic Ieremia I la Constantinopol, fiind 
aşezate la început în catedrala patriarhiei, iar după 1601 au fost 
mutate în catedrala „Sfântul Gheorghe" din Fanar. De aici au 
fost strămutate pe pământul românesc, ele fiind cumpărate cu 
300 pungi de aur de evlaviosul domn Vasile Lupu, împreună cu 
mitropolitul Varlaam al Moldovei şi depuse la 13 iulie 1641 în 
biserica „Sfinţii Trei Ierarhi" din Iaşi. Aici au stat până în 1884, 

când în urma lucrărilor de restaurare au fost depuse în paraclisul 
mănăstirii. După câţiva ani un incendiu devastator face ca racla 
unde erau moaştele să ardă în întregime, iar moaştele să rămână 
intacte. Fiind luate cu multă evlavie, moaştele ei au fost depuse 
în noua catedrală mitropolitană, sfinţită de curând. 

Aici se află şi azi, ca ocrotitoarea duhovnicească a Moldovei, 
fiind cinstită după cuviinţă de credincioşii de pretutindeni. 

7. Fixarea cunoştinţelor 

Când a trăit Sfânta Cuvioasă Paraschiva? (în partea a doua a 
secolului al Xl-lea). De unde era originară? (Din Epivat - Tracia 
- Bulgaria de azi). Ce a determinat-o să părăsească locurile natale 
şi să se dedice consacrării lui Hristos? (Pe de o parte dragostea 
faţă de Hristos, insuflată de mama sa, iar mobilul hotărârii sale 
au fost cuvintele Evangheliei auzite la Sfânta Liturghie: „cel ce 
vrea să vină după Mine, să se lepede de sine, să-şi ia crucea sa şi 
să-mi urmeze“). Câţi ani avea când a fost pătrunsă la suflet de 
aceste cuvinte? (Doar 10 ani). Cum s-a lepădat de sine ca să 
urmeze lui Hristos? (A făcut ca dragostea faţă de Hristos pe care 
o avea în suflet să se prelungească cu generozitate prin acte de 
caritate faţă de cei săraci şi neputincioşi). Ce cale a urmat mai 
târziu? (A plecat la Constantinopol, unde a primit instruirea 
duhovnicească, apoi mergând la Locurile Sfinte, s-a aşezat în 
pustiul Iordanului). A rămas aici pe tot restul vieţii? (Nu a rămas, 
fiindcă un glas tainic a rechemat-o spre locurile natale spre a-şi 
da obştescul sfârşit). Câţi ani avea? (Doar 25 de ani). Au recu¬ 
noscut-o cei de acolo? (Nu au recunoscut-o, fiindcă între timp 
părinţii ei au murit, iar mama sa a împărţit averea săracilor, încât 
ea a murit ca o străină). După aflarea moaştelor ei, unde au fost 
ele depuse? (Mai întâi la Epivat, apoi la Târnovo; de aici la 
Belgrad, apoi la Constantinopol şi în sfârşit au venit pe pământul 
Moldovei la 13 iunie 1641). Cine le-a adus? (Evlaviosul domn 
Vasile Lupu şi mitropolitul Varlaam al Moldovei). Unde se află 
ele acum? (în catedrala mitropolitană din Iaşi). 

8. Aplicarea 

în şedinţa Sfântului Sinod al Bisericii Ortodoxe Române din 28 
februarie 1950 s-a hotărât canonizarea mai multor sfinţi români. 
Printre aceştia, cu mult fast bisericesc, la 14 octombrie 1955 
Cuvioasei Paraschiva i s-a generalizat cultul pe întreg teritoriul 
ţării. 

De menţionat este faptul că numele ei intrase cu mult timp 
înainte în evlavia ortodoxă a poporului român. Astfel, încă din 
secolul al XVI-lea exista o biserică în Răşinari (Sibiu), iar în 
1408 în „târgul Romanului 14 exista o biserică cu harul „Sfintei 
Vineri 44 (un alt nume dat Cuvioasei Paraschiva). 

în acelaşi timp, multe femei au primit la botez numele 
Cuvioasei, iar icoana ei împodobeşte multe locaşuri sfinţite de 
cult şi ocroteşte multe case ale creştinilor ortodocşi. Ziua de 14 
octombrie a fiecărui an a devenit sărbătoare de pelerinaj a cre¬ 
dincioşilor din toată ţara, spre a se închina la racla Sfintei 
Cuvioase Paraschiva din Iaşi. 

9. Rugăciunea la ieşirea din clasă. 


Sărbătoarea închinată Sfinţilor 

9 

Gheorghe şi Dimitrie 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Este cunoscut faptul că dintre toate persecuţiile îndreptate 
împotriva creştinilor, cea din timpul lui Diocleţian s-a exercitat 
cu cea mai mare cruzime. Ea era pornită împotriva Bisericii şi a 
însuşi numelui de creştin. Foarte mulţi creştini au căzut în această 
persecuţie, dar nu ca învinşi ci ca biruitori, învrednicindu-se prin 
mărturisirea credinţei lor în Hristos de nevestejita cunună a 
muceniciei. Dintre toţi, Biserica reţine numele a doi militari 
superiori ai împăratului, care au devenit ostaşi ai lui Hristos. Iar 
prin curajul lor rămân nemuritori în viaţa Bisericii şi în calendarul 
sfinţeniei creştine. 

5. Comunicarea subiectului lecţiei noi 

Este vorba de Sfântul mare mucenic Gheorghe, purtătorul de 
biruinţă şi de Sfântul Dimitrie izvorâtorul de mir, pe care Bise¬ 
rica îi pomeneşte cu prăznuire la date diferite. 

6. Dirijarea învăţării. însuşirea noilor cunoştinţe 

Sfântul mare mucenic Gheorghe provenea dintr-o familie de 
ofiţeri din Capadochia. în acele timpuri, în imperiul roman angajat 
mereu în lupte, cariera militară era cea mai râvnită. Urmau apoi 
juriştii, fiindcă un imperiu cucerit prin arme trebuia ţinut în ordine 
şi bună rânduială prin lege. 

încă de tânăr, Gheorghe va face o strălucită carieră militară, 
ajungând „comes". Fiind alăturat împăratului, îl însoţeşte la 
Nicomidia, unde Diocleţian cere sfetnicilor săi să găsească metode 
pe care să le aplice pentru distrugerea char şi a numelui de creştin, 
în acest consiliu imperial se ridică comesul Gheorghe luând parte 
creştinilor şi arătând că acţiunea porniţă cu atâta cruzime contra 
lor este nedreaptă. împăratul mâniat caută mai întâi să-şi abată 
sfetnicul de la convingerile creştine. Dar fiindcă nu reuşeşte 
prin cuvinte şi ameninţări, trece la fapte cu o brutalitate sălba¬ 
tică. Fiind închis i se pune pe piept o piatră mare şi grea. Deşi cu 
pieptul strivit, nu renunţă la mărturisirea lui Hristos în faţa 
împăratului. El şi-a amintit cuvintele Domnului adresate Sfinţilor 
Apostoli înaintea patimilor Sale: „Nu este sluga mai mare ca 
stăpânul său. Dacă M-au prigonit pe Mine şi pe voi vă vor prigoni 11 
(Ioan 15, 20). Sfântul Gheorghe a socotit o cinste de care Dum¬ 
nezeu l-a învrednicit, să se poată identifica cu suferinţa lui 
Hristos, jertfindu-se pentru apărarea numelui de creştin. De aceea 
nu l-au înfricoşat nici chinurile care au urmat. El a simţit în mod 
real că Hristos suferă în martirii Lui. Astfel a fost pus cu trupul 
pe o roată dinţată care fiind împinsă la vale aproape că i-ar fi 
măcinat trupul. Dar nu numai că nu a fost vătămat, ci din jertfa 
sa pentru Hristos s-a răspândit tot mai mult noua credinţă, 
atrăgând chiar pe soţia lui Diocleţian, împărăteasa Alexandra. 

Văzând că cu cât se varsă mai mult sânge, cu atât ucenicii 
Domnului sporesc mai mult, un scriitor din timpul persecuţiilor 
a imortalizat această realitate în cuvintele: „Sanguis est semen 
christlanorum 11 (Sângele este sămânţa creştinilor). 

Curajul sfântului Gheorghe a fost din nou pus la încercare 
cu alte chinuri, precum aruncarea într-o groapă cu var nestins 
din care a ieşit nevătămat. Apoi a fost încălţat cu nişte sandale 

având în interior cuie ascuţite. Punându-1 să fugă, i s-au făcut 
răni pe picioare, dar acestea repede s-au vindecat. Pentru a-i curma 
zilele, Diocleţian a poruncit unui vrăjitor să-i dea otravă puter¬ 
nică. Şi peste acest obstacol l-a învrednicit Dumnezeu să treacă. 
L-au dus în cele din urmă în templul zeului Apoilo pentru a jertfi 
idolilor. Când s-a rugat însă, puterea rugăciunii lui asemenea celei 
a proorocului Ilie, a făcut ca toţi idolii să cadă la pământ. Noaptea 
i s-a arătat în vis Hristos pentru care el se jertfise, spunându-i că 
suferinţa lui se va termina. De aceea va fi încununat cu biruinţa 
veşnică. Aşa s-a şi întâmplat. A doua zi, la 23 aprilie, împreună 
cu Alexandra au fost târâţi spre locul de execuţie. împărăteasa 
moare de spaimă, iar lui Gheorghe îi este tăiat capul, rămânând 
în amintirea creştinătăţii ca „purtător de biruinţă 11 (de învingere). 
De aceea este înfăţişat în icoane călare pe cal, în ţinută militară, 
învingând cu lancea balaurul, adică pe diavolul, potrivnicul de 
totdeauna asupra vieţii omului. Pe de altă parte, însuşi numele 
lui, „Gheorghe 11 care se tălmăceşte „lucrător de pământ", 
simbolizează pământul lucrat în primăvara vieţii pentru a aduce 
roadele pe care Dumnezeu le aşteaptă de la noi toţi la ziua sece¬ 
rişului. 

în aceeaşi sângeroasă persecuţie va depune jertfa supremă a 
vieţii pentru Hristos şi Sfântul Dimitrie. El era originar din 
Tesalonic (Macedonia), provenind dintr-o familie cu bună stare 
materială şi socială. Avea în acelaşi timp adânci convingeri creş¬ 
tine. Asemenea Sfântului Gheorghe, s-a angajat în serviciul 
militar cu un grad înalt, pe măsura vredniciei lui. Era în timpul 
aceleiaşi persecuţii, numai că împărţind imperiul roman în două, 
Diocleţian şi-a luat Răsăritul iar lui Maximillan i-a fost dat 
Occidentul. 

împăraţii se declaraseră zei şi pretindeau să li se aducă jertfe 
din partea poporului. Diocleţian şi-a luat numele de Jovius, iar 
Maximillan, Herculius. A nu aduce jertfă împăratului era consi¬ 
derat în acele timpuri un act de impietate, şi era pedepsit cu moar¬ 
tea. Creştinii erau cinstitorii Dumnezeului celui adevărat şi nu 
puteau aduce jertfe idolilor, nici zeilor, char dacă aceştia se 
considerau a fi tocmai împăraţii. Deşi apreciat pentru calităţile 
militare, lui Dimitrie asemeni lui Gheorghe nu i se putea îngădui 
să nu aducă jertfe împăratului. Şi astfel este închis şi schingiuit 
dar rămâne pe poziţia convingerilor sale, având mereu în minte 
cuvintele Domnului adresate Sfinţilor Apostoli: „Cine mă va 
mărturisi pe Mine înaintea oamenilor, şi Eu voi mărturisi pentru 
el înaintea Tatălui Meu cel din ceruri. Iar de cel ce se vepăda de 
Mine înaintea oamenilor şi Eu mă voi lepăda de el înaintea Tatălui 

Meu cel din ceruri" (Matei 10, 32-33). Credinţa lui în Hristos 
era mai puternică decât ameninţările vrăjmaşilor, iar viaţa dăruită 
lui Dumnezeu era o experienţă vie a dragostei faţă de Hristos, de 
care nimeni şi nimic în lumea aceasta nu-1 putea despărţi. Un 
tânăr în plină putere, cu maximă capacitate profesională, curat 
în toată fiinţa sa, îşi oferă viaţa ca jertfă, cu ochii aţintiţi spre 
idealul măreţ al dragostei lui Dumnezeu care-1 va învrednici de 
nevestejita cunună a biruinţei. Iată portretul spiritual al Sfântului 
Dimitrie. 

Condamnat la moarte prin tăierea capului, credincioşii au 
adunat rămăşiţele sale pământeşti, iar pe locul unde l-au îngropat 
au zidit o biserică. Un mare admirator al lui, pe nume Leontin, 
vrând să zidească tot pe acel loc o biserică mai mare, în urma 
săpăturilor a găsit trupul neputrezit al sfântului, din care curgea 
mir plin de aromă. De atunci moaştele lui sunt păstrate cu sfinţe¬ 
nie în acelaşi locaş sfinţit de cult, ele emanând mir aromat de 
care se împărtăşesc toţi cei ce se închină la racla lui. 

7. Fixarea cunoştinţelor 

Cine au fost Sfinţii Gheorghe şi Dimitrie? (Doi tineri foarte 
iscusiţi, care au îndeplinit cele mai înalte funcţii militare, având 
aprecieri maxime din partea împăraţilor). Care erau aceşti împă¬ 
raţi? (Diocleţian în Orient şi Maximillan în Occident). De ce au 
ajuns ei în conflict cu împăraţii lor? (Fiindcă împăraţii s-au 
declarat zei şi cereau să li se aducă jertfe. Cei ce refuzau erau 
condamnaţi la moarte). Au refuzat creştinii să acorde împăratului 
cuvenita cinstire? (Nu au refuzat, din contră, ei îndeplineau cu 
cea mai mare conştiinciozitate datoriile cetăţeneşti, dar întrucât 
ei se închinau adevăratului Dumnezeu din cer şi numai pe Hristos 
îl considerau Dumnezeu, au fost condamnaţi la moarte). Cum au 
murit cei doi mărturisitori ai credinţei în Hristos, ca învinşi sau 
ca învingători? (Prin curajul lor fără margini, suportând toate 
ocările şi schingiuirile, ei nu s-au lepădat de credinţa lor, ci jertfa 
lor transformată într-un ideal măreţ, îi afirmă peste veacuri ca 
modele vii de biruinţă a credinţei în Hristos). Cum au putut 
martirii să suporte chinuri atât de violente fără nici un oftat? 
(Martiriul pentru Hristos nu reprezintă o suferinţă sau o jertfă 
oarecare. Nu e numai firea care suportă, ci este şi harul sau puterea 
lui dumnezeu care ajută, care aduce bucuria supremă a idealului 
împlinit în jertfa ce se aduce pentru Hristos. De aceea toţi cei 
care s-au jertfit pentru Hristos au simţit şi au mărturisit că în 
martirul care suferă nevinovat se află Hristos). 

8. Aplicarea 

Acordând cuvenita cinstire sfinţilor, Biserica îşi venerează fiii 
ei cei mai buni, amintindu-şi cu sărbătorire de ziua morţii lor 
martirice, ca zi a încununării lor în împărăţia lui Dumnezeu, şi 
în acelaşi timp spre a rămâne pentru credincioşi pilde vii de urmat. 

Astfel, pe Sfântul Gheorghc îl sărbătorim ca „purtător de 
biruinţă" (învingere) la 23 aprilie iar pe Sfântul Dimitrie, ca 
izvorâtor de mir, la 26 octombrie. 

Preţuindu-i după cuviinţă, multe biserici sunt puse sub 
ocrotirea lor duhovnicească, iar icoanele lor străjuiesc pe pereţii 
sfinţitelor locaşuri de cult sau în casele credincioşilor. 

Mulţi credincioşi care poartă numele acestor sfinţi, sunt 
chemaţi la acelaşi ideal al credinţei lor, iar serbarea zilei 
onomastice să nu se transforme în destrăbălare, ci să fie căutată 
bucuria duhovnicească pe care sfinţii au simţit-o în străfundul 
fiinţei lor. 

9. Rugăciunea la ieşirea din clasă. 


Sărbătoarea cinstirii Sfântului Ierarh 
Nicolae 


1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Stând cu faţa către sfântul altar, în dreapta uşilor împărăteşti 
este icoana Mântuitorului iar la stânga, icoana Maicii Domnului. 
Lângă ea vedem icoana unui sfânt ierarh îmbrăcat în veşminte 
arhiereşti, având în mână o carte care reprezintă Sfânta Scriptură. 

5. Comunicarea subiectului lecţiei noi 

Aceasta este icoana Sfântului Ierarh Nicolae, despre a cărui viaţă 
şi fapte vom trata în cele ce urmează. 

6. Dirijarea învăţării. însuşirea noilor cunoştinţe 

în partea sudică a asiei Mici, între insulele Creta şi Cipru se afla 
cetatea Patara. Aici a văzut lumina zilei în jurul anului 275 Sfântul 
Nicolae, al cărui nume înseamnă „biruitorul poporului 11 . Era fiul 
lui Teofan şi Nona, oameni cu adânci convingeri creştine şi cu 
multă râvnă de a le pune în practică. 

încă din fragedă colpilărie şi-a făcut remercată evlavia 
creştină, hrănindu-se cu cuvintele Scripturilor Sfinte, încât fiinţa 
lui devenise „un sanctuar de nevinovăţie şi sfinţenie 11 , petrecând 
ore în şir în rugăciune. Remarcându-i vocaţia de a sluji lui Dum¬ 
nezeu, un unchi de-al său, episcop al locului l-a hirotonit ca preot. 

Rămâne însă orfan, dar moştenea o mare avere agonisită de 
părinţii săi. Nu a folosit însă din ea decât strictul necesar, 



îmbogăţindu-se sufleteşte prin bine¬ 
facerile materiale făcute celor nevoiaşi, 
sau aruncaţi de viaţă în prăpastia ruinării 
şi compromisului. Un astfel de om ajuns 
în dificultăţi materiale se vede pus în 
situaţia de a-şi arunca cele trei fete pe 
care le avea, în slujba desfrânării. Trei 
zile la rând, nevăzut de nimeni Sfântul 
Nicolae arunca în acea casă câte o pun¬ 
gă de bani pe măsură să salveze de la 
moartea sufletească trei fiinţe omeneşti. 
Era mâna dragostei lui Dumnezeu pe care 
El o punea în acţiune, fără ca cineva să 
cunoască fapta lui milostivă. învăţase din 
cuvintele Evangheliei să nu facă „milos¬ 
tenia înaintea oamenilor ca să aibă lauda 
lor 11 (Matei 6, 14). Iar fapta lui de nimeni 
ştiută atunci, va fi înscrisă în Cartea 
Vieţii şi va vorbi peste veacuri de sufle¬ 
tul lui milostiv, prin care Dumnezeu îşi 
întinde mâna Sa plină de iubire. 

Ajuns printr-o întâmpare fericită epis¬ 
cop în Mira Lichiei, a avut în atenţie 
mântuirea păstoriţilor săi prin mărturi¬ 
sirea dreptei credinţe despre Hristos, Fiul 
lui Dumnezeu Mântuitorul lumii. A- 
ceasta mai ales în condiţiile de libertate 
pe care împăratul Constantin cel Mare 
le-a acordat creştinilor. Participând la 

primul sinod ecumenic din 325, de la Niceea, Sfântul Nicolae se 
va arăta un neînduplecat apărător al dreptei credinţe împotriva 
lui Arie, care tăgăduia dumnezeirea lui Iisus Hristos. 

Pe de altă parte, Sfântul Nicolae a acţionat şi pe plan social, 
ca un apărător al dreptăţii. Astfel s-a întâmplat ca guvernatorul 
Lichiei, Eustaţiu să condamne la moarte trei tineri nevinovaţi. 
Episcopul le ia apărarea şi se opune executării pedepsei. Cu alt 
prilej, trei ofiţeri ai împăratului Constantin cel Mare, au oprit o 
răscoală în Frigia. în urma unor intrigi, aceştia au fost condamnaţi 
la moarte. Revoltat de nedreptatea comisă, Sfântul Nicolae 
intervine pe lângă împărat şi obţine libertatea acestor ofiţeri 
nevinovaţi. 

în felul acesta, Sfântul Nicolae rămâne în conştiinţa creşti¬ 
nătăţii „apărător credinţei şi chip blândeţelor“, îmbogăţindu-se 
sufleteşte prin milostenia făcută altora. 

A trecut la cele veşnice în ziua de 6 decembrie 343. Moaştele 
lui au fost păstrate în Mira până în 1087, când împăratul Alexei 
I Comnenul le duce la Bari (sudul Italiei) spre a fi salvate de 
ameninţarea popoarelor năvălitoare. 

7. Fixarea cunoştinţelor 

Cine a fost Sfântul Nicolae? (Un mare ierarh al Bisericii creştine). 
Când a activat el ca ierarh? (în secolul al IV-lea). Unde? (în Mira 
Lichiei). Care au fost trăsăturile vieţii lui duhovniceşti care rămân 
pilduitoare pentru toţi creştinii? (Milostenia, blândeţea, apărarea 
credinţei şi a dreptăţii sociale). Când îl sărbătorim noi pe Sfântul 
Nicolae? (în fiecare an la 6 decembrie, adică la ziua trecerii lui 
la cele veşnice). De ce în ziua morţii sale? (Fiindcă moartea 
trupească îl consacră ca născut pentru împărăţia lui Dumnezeu. 
Cineva poate duce un oarecare timp viaţă de sfinţenie, dar poate 
să şi cadă din ea. De aceea, numai după moartea trupească poate 
fi declarat cineva sfânt). 

8. Aplicarea 

Sfântul Nicolae este unul dintre cei mai populari sfinţi. Datorită 
blândeţii şi dărniciei sale, el este patronul copiilor, care se bucură 
fiindcă primesc daruri la sărbătoarea închinată lui. La fel, este 
patronul călătorilor şi marinarilor. 

Cinstiindu-1 după cuviinţă, Biserica a pus ziua de joi sub 
ocrotirea sa duhovnicească. în mod deosebit în această zi în 
slujbele bisericeşti i se aduce laudă şi mulţumire, cerându-i-se 

în acelaşi timp mijlocirea pe lângă Părintele ceresc pentru 
mântuirea noastră. 

Mulţi creştini poartă numele lui şi multe biserici au ca hram 
ziua pomenirii lui. 

Faptul că multe localităţi poartă numele de Sânnicoară sau 
Sânicolau, dovedeşte că numele lui a pătruns pe teritoriul ţării 
noastre odată cu încreştinarea poporului român. 

Icoana Sfântului Nicolae se află luminată de candelă în casele 
multor credincioşi pentru ca privindu-1 şi adresându-i rugăciuni, 
să-l aibe şi ca model de blândeţe, dărnicie şi fermitate a carac¬ 
terului în mărturisirea credinţei celei adevărate. 

9. Rugăciune la ieşirea din clasă. 


Sărbătoarea anului nou 


I. Pregătirea aperceptivă 

Privind în calendar, observăm că în fiecare zi facem pomenirea 
unuia sau mai multor sfinţi, pe care-i rugăm să fie mijlocitori în 
rugăciunile noastre către Părintele ceresc. Sunt apoi zile de 
praznic, când sărbătorim concomitent şi evenimente mai 
importante din istoria mântuirii. Aşa este şi o triplă sărbătoare, 
care face pomenirea unui eveniment legat de Mântuitorul Iisus 
Hristos, apoi a unui Sfânt, precum şi a unui eveniment din viaţa 
noastră civilă, nu fără semnificaţii şi pentru viaţa creştinească. 

II. Anunţarea temei 

Această întreită prăznuire o facem de Anul Nou, la 1 Ianuarie, 
iar despre însemnătatea ei duhovnicească ne vom ocupa în cele 
ce urmează. 

III. Tratarea 

Prima semnificaţie a sărbătorii este legată de Mântuitorul Iisus 
Hristos. Ca unul care „nu a venit să strice legea, ci să o 
împlinească" (Matei 5, 17), Domnul i s-a supus încă din primele 
zile ale întrupării Sale. Astfel, la 8 zile a fost dus la templu şi, 
potrivit Legii, fiind tăiat împrejur, a primit şi numele. Iar acest 

nume este Iisus (Luca 2, 21). Există aici două aspecte, cel dintâi 
fiind faptul că Domnul a primit să fie tăiat împrejur. Sfântul 
Apostol Pavel remarcă în acest sens că „Iisus Hristos s-a făcut 
slujitor al tăierii împrejur pentru adevărul lui Dumnezeu ca să se 
întărească făgăduinţele părinţilor" (Romani 15, 8). Pornind de 
aici, Dascălii Bisericii au arătat că Dumnezeu Fiul a demonstrat 
prin aceasta că s-a întrupat luând un trup omenesc real şi nu 
aparent, cum spuneau unii eretici. 

Apoi, împlinind legea prin circumciziune. Domnul ne-a 
eliberat din robia legii trupeşti, aducând Botezul „ca tăiere 
împrejur cca în duh a inimii" (Sfântul Maxim Mărturisitorul), 
spre eliberarea firii de păcat şi înnoirea ei printr-o comuniune 
veşnică cu Dumnezeu: „în Hristos Iisus, nici tăierea împrejur, 
nici netâierea împrejur poate ceva: ci făptura cea nouă" (Galateni 
6, 15). Tot prin tăierea Sa împrejur, Domnul încă de la întrupare 
ne-a arătat iubirea Sa jertfelnică, începând să-şi verse sângele 
pentru noi şi pentru mântuirea noastră. 

Pe de altă parte, această sărbătoare poate fi numită şi 
sărbătoarea numelui lui Iisus, fiindcă în acea zi i s-a dat numele 
cel prevestit de Sfântul Arhanghel Gavriil la Bunavestire (Luca 
1,31), nume ce are o semnificaţie deosebita. Când spunem „Iisus" 
înţelegem „Dumnezeu este mântuitor" (Matei 1, 21), încât prin 
însăşi pronunţarea Lui facem o mărturisire de credinţă, sau 
recunoaştem că „Dumnezeu este cu noi" (Matei 1, 22) şi că El 
s-a întrupat pentru a fi şi a rămâne Mântuitorul nostru. Acesta 
este „singurul nume dat între oameni, în care să ne mântuim" 
(Fapte 4, 12). De aceea, numele Lui este „mai presus de orice 
nume pentru că în numele lui Iisus tot genunchiul să se plece, al 
celor cereşti şi al celor pământeşti şi a celor dedesubt" (Filipeni 
2, 9-10). 

A doua semnificaţie a sărbătorii este dată de pomenirea 
Sfântului Vasile cel Mare (f 1 Ianuarie 379). Pomenirea sfinţilor 
şi cinstirea morţii lor este o practică străveche în Biserică, data 
morţii fiind socotită „naşterea pentru viaţa veşnică cu Hristos". 
Sfântul Vasile cel Mare se bucură de o cinstire cu totul deosebită, 
atât pentru viaţa duhovnicească de sfinţenie, cât şi pentru opera 
scrisă şi activitatea practică înfăptuită. 

Era originar din Cezareea Capadociei, provenind dintr-o 
familie evlavioasă care a împodobit calendarul cu şase sfinţi. Şi-a 
făcut pregătirea la cele mai vestite şcoli ale timpului din Cezareea 
Capadociei, Constantinopol şi Atena, având şi cei mai erudiţi 
dascăli. A profesat la început retorica, apoi primind Botezul 

creştin şi-a împărţit averea săracilor, a intrat în monahism, 
organizând viaţa de obşte şi cultivând astfel munca manuală 
împletită cu cea intelectuală şi îmbinate cu rugăciunea. A 
organizat apoi asistenţă socială, cu prilejul unei foamete şi a fost 
ales episcop-mitropolit al Cezareii. A dus o luptă dârza pentru 
apărarea Ortodoxiei împotriva ereziilor, iar pe plan social şi-a 
dedicat viaţa ajutorării celor năpăstuiţi, criticând pe bogaţi şi 
întemeind instituţii de asistenţă socială, cunoscute sub numele 
de „Vasiliada" (Spitale, azilc, şcoli, case de reeducare). A 
împodobit cultul Bisericii cu o Sfântă Liturghie. A trecut la cele 
veşnice la vârsta de 49 ani, fiind plâns de toţi creştinii şi 
considerat încă de atunci „cel Mare“. 

A treia semnificaţie a sărbătorii este cea a Anului Nou, care 
arc şi un caracter simbolic-duhovnicesc, ca o continuă înnoire a 
vieţii în virtute. în această privinţă putem distinge trei aspecte 
mai importante. Cel dintâi se referă la meditaţia fiecărui 
credincios asupra vieţii sale în momentul înnoirii anului. în 
scurgerea timpului, ne dăm scama că viaţa pământească este 
efemeră, trecătoare, că potrivit cuvintelor Scripturii, „abur 
suntem, care se arată o clipă şi după aceea piere" (Iacob 4, 14), 
că suntem „călători şi oaspeţi pe acest pământ" (Psalmul 33, 13), 
că nu „avem aici cetate stătătoare, ci o căutăm pe aceea ce va să 
fie" (Evrei 13, 14) şi de aceea, viaţa pământească trebuie trăită 
în optica celei veşnice. 

Al doilea aspect se referă la analiza vieţii duhovniceşti trăită 
în trecut şi a datoriei de transformare a ei în bine, în viitorul care 
se deschide cu începerea Anului Nou. Aceasta înseamnă că deşi 
viaţa este trecătoare, totuşi aici şi acum este timpul pentru 
dobândirea mântuirii, singurul timp şi loc în care putem câştiga 
sau pierde mântuirea. Numai aici este arena unde alergătorul poate 
lua „cununa nestricăcioasă" (I Corinteni 9, 25-27). 

De aici rezultă şi al treilea aspect duhovnicesc, cel al 
hotărârii, al angajamentului, al faptei îndreptate în viitor, în Anul 
Nou, după îndemnul apostolic: „Dezbrăcaţi-vă de omul cel vechi 
dimpreună cu faptele lui şi îmbrăcaţi-vă în cel nou, care se 
înnoieşte spre a ajunge la cunoaştere, după chipul Celui ce l-a 
făcut" (Coloseni 3, 10). 

IV. Recapituarea - Aprecierea 

Ce sărbătoreşte Biserica la Anul Nou? (Sărbătoarea bisericească 
arc o întreită semnificaţie. în primul rând, ea este „împărătească", 

fiindcă se referă la Mântuitorul nostru Iisus Hristos; apoi tot acum 
se face pomenirea unui Dascăl al Bisericii, Stântul Vasile cel 
Mare. Iar în al treilea rând, Anul Nou are şi un înţeles duhov¬ 
nicesc, fiecare credincios meditând asupra vieţii sale, cu hotărârea 
de a şi-o înnoi în virtute). 

V. Asocierea 

Se ştie că la 1 ianuarie românii sărbătoreau începutul anului. 
Sărbătoarea era închinată zeului Ianus, al păcii şi al războiului 
(de la care vine şi numele primei luni a anului, ianuarie, ce urma 
saturnaliilor). Ea era foarte populară, dar împreunată cu obiceiuri 
indecente, motiv pentru care la început creştinii şi-au manitestat 
rezerva, postind în acea zi. Cu timpul, odată cu dispariţia păgânis- 
mului şi a sărbătorilor politeiste, creştinii au încetat postul în 
aceasta zi, prăznuind-o ca sărbătoare împărătească, la care s-a 
adăugat pomenirea Sfântului Vasile cel Mare şi sărbătoarea de 
început a anului calendaristic, consfinţită de Bisciicâ prin ser¬ 
viciul religios al „Tedeum“-ului. 

VI. Generalizarea 

Sărbătoarea Anului Nou a primit astfel specificul cieştin, ca zi 
de praznic împărătesc (tăierea împrejur a Domnului şi primirea 
numelui de Iisus), ca cinstire a Sfântului Vasile cel Mare, precum 
şi ca meditaţie şi hotărâre de înnoire a vieţii duhovniceşti. 

VII. Aplicarea 

Dată fiind cinstirea în această zi a Sfântului Vasile cel Mare, 
Biserica săvârşeşte Sfânta Liturghie care îi poartă numele. 

Tedeum-ul ce consfinţeşte începutul anului civil reprezintă 
o rugăciune de laudă şi mulţumire adusă Părintelui ceresc pen¬ 
tru binefacerile revărsate asupra noastră în anul care s-a scurs, 
precum şi de cerere pentru anul care începe, „pentru ca să 
binecuvânteze începutul şi surgerea anului cu harul iubirii Sale 
de oameni şi să ne dăruiască vremuri de pace şi bună linişte 
văzduhului şi viaţă fără de păcate, cu sănătate şi îmbelşugate 14 . 

Praznicul Duminicii Ortodoxiei 


I. Pregătirea aperceptivă 

Când s-a ţinut ultimul sinod ecumenic şi ce adevăr de credinţă a 
stabilit? (S-a ţinut la Nicea în anul 787 şi a stabilit dreapta 
învăţătură de credinţă a Bisericii privind cinstirea sfintelor 
icoane). Ce s-a mai stabilit după aceasta? (Că duminica din 18 
martie 843, prima din postul Sfintelor Paşti, să fie numită 
„Duminica Ortodoxiei” (a dreptei măriri aduse lui Dumnezeu), 
sărbătorind astfel triumful dreptei credinţe. 

II. Anunţarea ternei 

Ne vom referi mai în amănunt asupra semnificaţiei pe care o are 
Duminica Ortodoxiei în viaţa Bisericii. 

III. Tratarea 

Cuvântul „Ortodoxie”, derivat din limba greacă, înseamnă 
„dreaptă mărire” adusă de Biserică lui Dumnezeu. Deşi s-a stabilit 
ca Duminica Ortodoxiei să fie sărbătorită în prima duminică din 
postul Sfintelor Paşti, Ortodoxia în sine, ca dreapta credinţă şi 
dreapta mărire adusă lui Dumnezeu este opera Proniei divine, 
care nelăsându-1 pe om pradă păcatului, permanent i-a arătat calea 
întoarcerii la Dumnezeu, a preamăririi adusă Creatorului şi în 
felul acesta a împărtăşirii din iubirea şi viaţa Lui. Nepărăsindu-1 
pe om atunci când acesta a căzut în păcat, Dumnezeu, prin 
făgăduinţa unui izbăvitor, îl cheamă mereu la Sine, la adevărul 
Său mântuitor... Şi încheind un legământ veşnic cu un anume 
popor, l-a pregătit permanent pe acesta pentru a fi vrednic să 
primească la „plinirea vremii” pe Mântuitorul făgăduit: „După 
aceea a zis Domnul către Avraam: voi ridica din tine un popor 
mare, te voi binecuvânta, voi mări numele tău şi vei fi mie izvor 
de binecuvântare... Şi se vor binecuvânta întru tine toate 
neamurile pământului” (Facerea 12, 2-3). Mai pe urmă, 
eliberându-1 de sub stăpâniri străine, Dumnezeu întăreşte legă¬ 
mântul cu poporul ales, dându-i prin Moise Legea Sa: „Deci de 
veţi asculta glasul Meu şi de veţi păzi legământul Meu, dintre 
toate neamurile îmi veţi fi popor ales, că al Meu este tot pământul” 
(Ieşirea 19, 5). Prin Lege Dumnezeu comunică voia Sa şi ţine 
astfel pe poporul ales în p^rtăşia sfinţeniei şi dreptăţii Sale; iar 

prin profeţi Dumnezeu ţine mereu trează conştiinţa venirii unui 
Mântuitor, ferind în acelaşi timp de alte rătăciri în care putea să 
cadă. 

în sfârşit, iubirea Părintelui ceresc este arătată prin întruparea 
Fiului Său. Acum El descopere în mod direct adevărul şi sfinţenia, 
pe care cunoscându-le şi urmându-le, poate deveni oricine fiu al 
lui Dumnezeu, „popor ales şi neam sfânt“, aducând astfel cea 
mai dreaptă preamărire lui Dumnezeu: „în multe rânduri şi în 
multe chipuri grăind Dumnezeu odinioară părinţilor noştri prin 
prooroci, în zilele acestea din urmă ne-a grăit nouă prin Fiul, pe 
care L-a pus moştenitor al tuturor, prin care a făcut şi veacurile; 
care, fiind strălucirea slavei şi chipul fiinţei lui, şi ţinând toate 
cu cuvântul puterii Sale, făcând prin Sine însuşi curăţirea 
păcatelor noastre, a şezut de-a dreapta măririi întru cele înalte“ 
(Evrei 1, 1-3). 

în felul acesta, adevărata mărire adusă lui Dumnezeu devine 
universală prin Fiul Său. Şi pe drept cuvânt. Fiul putea spune 
despre Sine că este „calea, adevărul şi viaţa' 1 (Ioan 1 4, 6) pentru 
oricine vrea să-L urmeze. Prin cuvântul Său, prin învăţătura pe 
care El ne-a lăsat-o, noi putem cunoaşte calea care duce spre 
Dumnezeu. Prin adevărul descoperit de El avem siguranţa mân¬ 
tuirii, nu bâjbâim şi nu rătăcim pe alte căi. Iar prin viaţa Lui 
avem comuniune cu Tatăl în Duhul Stânt, împărtăşindu-ne de 
iubirea Lui şi aducându-I cea mai mare mărire: „Părinte, voiesc 
ca unde sunt eu să fie împreună cu mine şi aceia pe care mi i-ai 
dat, ca să vadă slava Mea pe care mi-ai dat-o... Şi le-am arătat 
numele Tău şi îl voi arăta, ca dragostea cu care m-ai iubit să fie 
în ei şi eu în ei“ (Ioan 17, 24-26). 

Dar întrucât calea lui Hristos este una, adevărul este unul, 
viaţa lui Hristos este una; tot astfel şi cei ce cred în EI şi-L 
mărturisesc ca Mântuitor al lor, sunt şi trebuie să fie una. Ei 
alcătuiesc „Trupul lui Hristos 11 (I Corinteni 12, 27), adică Bise¬ 
rica, având pe Domnul ca şi Cap al ei: „Hristos a iubit Biserica 
şi s-a dat pe Sine pentru ea ca să o sfinţească, curăţind-o prin 
baia apei prin cuvânt, ca să şi-o înfăţişeze Biserică slăvită, 
neavând pată nici zbârcitură, sau altceva de acest fel, ci ca să fie 
sfântă şi fără prihana 11 (Efesem 5, 25- 27). Aceasta este Biserica 
dreptmăritoare, una, sfântă, sobornicească şi apostolească. Având 
permanent lucrarea şi viaţa Duhului Sfânt în membrele ei, ea 
este — după expresia Sfântului Apostol Pavel — „Biserica 
Dumnezeului celui viu, stâlp şi temelie a adevărului 11 (I Timotei 
3, 15). Păstrând cu fidelitate lăsămintele dumnezeieşti, Biserica 
cea una aduce peste veacuri o permanentă preamărire lui Dum- 

nezeu, conducând pe credincioşi pe drumul mântuirii, sfinţin- 
du-i şi ferindu-i de rătăcire şi de păcate. Le arată necontenit calea 
dreptăţii, împreunându-i cu Hristos, înfrăţindu-i întreolaltă, 
precum şi cu întreaga creaţie. 

IV. Recapitularea - Aprecierea 

Ce înseamnă „Ortodoxie“? (Dreapta mărire adusă lui Dumnezeu). 
Dar „Biserica Ortodoxă"? (înseamnă Biserica dreptmăritoare, care 
aduce dreapta şi adevărata mărire lui Dumnezeu). Cui se datoreşte 
această posibilitate de a aduce dreapta mărire lui Dumnezeu şi a 
nu cădea în greşeală şi în rătăcire? (Dumnezeu este Acela care 
de-a lungul vremii a arătat oamenilor calea dreaptă şi adevărul 
de credinţă, pe care urmându-le, să poată intra în comuniune cu 
El. Iar „la plinirea vremii" Fiul lui Dumnezeu s-a întrupat, fiind 
El însuşi „calea, adevărul şi viaţa". El a întemeiat apoi Biserica 
Sa, care este Trupul Său tainic şi care având viaţa Duhului Sfânt, 
a Duhului Adevărului, este ferită de greşeală, de rătăcire. în 
acelaşi timp, prin lucrarea Duhului Sfânt în Biserică, fiii ei se 
sfinţesc prin harul Sfintelor Taine şi aduc astfel o continuă 
preamărire lui Dumnezeu). 

V. Asocierea 

Deşi Biserica Ortodoxă are caracter universal, ca însuşi mântuirea 
pe care o oferă credincioşilor, ea a pătruns la diferite popoare, 
în diferite locuri geografice, fiecare având particularităţile 
specifice, obiceiurile, tradiţiile şi idealurile de viaţă. Biserica 
Ortodoxă aducând mântuirea lumii prin slujirea ei, a cultivat tot 
ceea ce a găsit mai bun, adevărat, drept, şi frumos, mergând până 
la identificare cu idealurile nobile spre care tindeau popoarele 
respective. Aşa ne explicăm de ce Biserica Ortodoxă statornicită 
pe meleagurile noastre a devenit Biserica Ortodoxă Română. Fără 
a pierde întru nimic caracterul universal al Ortodoxiei, ea a primit 
şi specificul românesc, identificându-se atât de mult cu aspiraţiile 
credincioşilor, încât Biserica Ortodoxă a devenit „Lege româ¬ 
nească şi strămoşească". 

VI. Generalizarea 

Din cele până'aici tratate vedem că, aşa cum sublinia un Sfânt 
Părinte, Biserica Ortodoxă reprezintă voinţa lui Dumnezeu de a 
se păstra şi transmite neschimbat adevărul de credinţă şi de 
vieţuire duhovnicească aducător al mântuirii sufletului. 

VII. Aplicarea 

1. Credincioşii aparţinând Bisericii Ortodoxe au în primul rând 
datoria să cunoască învăţătura de credinţă care să-i conducă pe 
drumul mântuirii: „Şi aceasta este viaţa veşnică: să Te cunoască 
pe Tine singurul Dumnezeu adevărat şi pe Iisus Hristos pe care 
L-ai trimis" (Ioan 17, 3). 

2. Dar nu e suficient să cunoaştem învăţătura Bisericii. 
Trebuie să o păstrăm, să rămânem adică fideli Bisericii, prin 
urmarea sau trăirea după dreapta credinţă pe care o mărturisim şi 
pe care o păstrăm cu scumpătate: „Când ştiţi toate acestea, fericiţi 
sunteţi de le veţi şi face" (Ioan 13, 17), spune Mântuitorul. Este 
tocmai ceea ce va sublinia mai târziu un dascăl al Bisericii, 
spunând că „a fi ortodox înseamnă a crede drept şi a trăi drept!" 


Sărbătoarea închinată Sfinţilor 

5 

împăraţi Constantin şi Elena 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Am văzut în una din catehezele anterioare că la sfinţenia creştină 
poate ajunge orice om credincios indiferent de starea socială, de 
neam sau char de poziţia pe care o are în Biserică. Deopotrivă, 
credincioşii de rând, sihastrii, sau arhiereii, sclavii, stăpânii lor 
sau împăraţii s-au putut încununa cu sfinţenia vieţii creştine. 

5. Comunicarea subiectului lecţiei noi 

Ne vom referi în cele ce urmează la Sfinţii împăraţi Constantin 
şi Elena, socotiţi de Biserică „întocmai cu apostolii". 

6. Dirijarea învăţării. însuşirea noilor cunoştinţe 

împăratul Constantin era fiul lui Constantin Chlorus şi succesorul 
lui la tronul Romei. Mama sa era Elena. înainte Constantin era 

păgân, adept al cultului sincretist al soarelui (Sol invictus) 
introdus la Roma de împăratul Aurelian. Ca împărat al Romei se 
afla în faţa unei bătălii decisive contra lui Maxenţiu, care dorea 
tronul imperial. Armata lui număra 20.000 de ostaşi, pe când cea 
a lui Maxenţiu era mult mai mare, având 150.000 de soldaţi. 

La 28 octombrie 312 avea loc confruntarea decisivă a arma¬ 
telor celor doi, la Ponos Milvius (Podul Vulturului). îngrijorarea 
ce-1 apăsa pe Constantin este spulberată în ajunul luptei, când pe 
cer, în amiaza mare i se arată crucea cu inscripţa: „în acest semn 
vei învinge”. Acelaşi semn al crucii îl va vedea şi noaptea în vis. 
Acum Iisus Hristos l-a îndemnat să pună acest semn pe steagurile 
de luptă ca să-i fie protector în bătălia ce va urma. Făcând precum 
i s-a spus, spre marea lui surprindere „în acest semn a învins" pe 
Maxenţiu. Ca urmare, în ianuarie 313 dă edictul de toleranţă de 
la Milan, prin care creştinismul scos în afara legii şi persecutat, 
devine acum „religio licita", adică liber, asemenea celorlelte 
religii din imperiu să-şi exercite învăţătura, morala şi cultul. Deşi 
a pus religiile pe acelaşi picior de egalitate, împăratul Constantin 
va deveni protector al creştinismului, impunând valorile lui mo¬ 
rale ca norme de conduită în imperiu. Prin acest edict Constantin 
cel Mare va deschide victoria creştinismului în lumea păgână, el 
fiind pe drept cuvânt socotit prin reformele ce vor urma, primul 
împărat creştin, „asemenea sfinţilor apostoli". Adică aşa cum 
Sfinţii Apostoli au mers în toată lumea pentru încreştinarea ei, 
tot astfel şi Constantin a schimbat chipul lumii, deschizând pen¬ 
tru succesorii lui calea spre o lume nouă, lumea creştină. 

încă de la început Sfântul Constantin hotăreşte ca Biserica 
creştină să-şi primească toate posesiile ce i-au fost confiscate în 
timpul persecuţiilor. El acordă subvenţii importante pentru 
susţinerea clerului creştin, scutindu-1 de obligaţia costisitoare a 
funcţiilor municipale de care beneficiau preoţii păgâni, şefii 
iudeilor, medicii şi profesorii. 

în noua legislaţie se va vedea spiritul creştin umanist. Astfel, 
vor fi eliminate pedepsele prin răstignire, zdrobirea oaselor şi 
stigmatizarea (arderea cu fierul roşu). S-a îmbunătăţit apoi 
tratamentul în închisori şi s-a uşurat eliberarea sclavilor. S-au 
luat măsuri de protecţie a săracilor, bolnavilor, văduvelor şi 
orfanilor. Luptele de gladiatori s-au desfiinţat, s-a întărit unitatea 
familiei, prin combaterea adulterului şi a divorţurilor, precum şi 
a raportului dintre părinţi şi copii. Monogramul creştin va lua 
locul emblemelor păgâne, iar funcţiile înalte în stat vor fi ocupate 
de preferinţă de creştini. în tot imperiul vor apărea biserici 

creştine, dezvoltându-se odată cu cultul creştin şi pelerinajele la 
Locurile Sfinte. 

Pe lângă acestea. Sfântul Constantin introduce cinstirea 
duminicii ca zi săptămânală de odihnă în tot imperiul, preluând 
astfel o datină apostolică. 

Sfântul Constantin va întemeia la 1 1 mai 330, pe Bosfor, la 
Bizanţ o nouă capitală care-i va purta numele (Constantinopol) 
şi care va deveni o reşedinţă imperială creştină, realitate ce va fi 
dovedită nu numai de noile monumente creştine, ci şi de însuşi 
spiritul creştin care se va forma aici. 

Când lumea a fost tulburată de erezia lui Arie, pentru a avea 
linişte în imperiu, Constantin convoacă primul sinod ecumenic 
în 325 la Niceea, cu participarea a 3 18 episcopi din întreaga lume 
creştină, pentru stabilirea adevărului de credinţă privitor la 
Dumnezeirea lui Iisus Hristos. 

Sfânta Elena, mama împăratului a manifestat un interes 
deosebit pentru Locurile Sfinte, din dispoziţia ei făcându-se 
săpături pentru găsirea crucii pe care a fost răstignit Mântuito¬ 
rul, fapt care s-a şi întâmplat în 326. Tradiţia ne spune că s-au 
găsit cele trei cruci, şi pentru a se identifica crucea lui Iisus, un 
bolnav aflat în acele locuri când s-a atins de lemnul de viaţă 
făcător al crucii Domnului, s-a făcut sănătos. Aici se va zidi bise¬ 
rica Sfântului Mormânt ce va fi sfinţită la 13 septembrie 335, iar 
înălţarea ei solemnă, spre văzul poporului de către episcopul 
Macarie al Ierusalimului a avut loc la 14 septembrie 335. Această 
biserică va rămâne peste veacuri un loc de pioasă atracţie pentru 
toţi creştinii. 

Urmând obiceiului multor creştini de a se boteza înainte de 
moarte, Constantin cel Mare va primi Taina Sfântului Botez, iar 
la 21 mai 337 va trece la cele veşnice spre a lua cununa cea neveş¬ 
tejită de la împăratul împăraţilor, fiindcă „plăcută este înaintea 
Domnului moartea cuvioşilor Lui“ (Psalmul 155,6). 

Datorită faptului că Sfinţii împăraţi Constantin şi Elena au 
acordat o importanţă deosebită crucii lui Hristos, în iconografia 
bisericească ei apar având între chipurile lor crucea. 

7. Fixarea cunoştinţelor 

Cine a fost Constantin cel Mare? (A fost împărat roman, care 
văzând în amiaza mare crucea pe cer, cu inscripţia „în acest semn 
vei învinge“, s-a convertit la creştinism şi a dat libertate Bisericii, 
asigurându-i prosperitatea). De ce este cinstit el de Biserică, fiind 
considerat „întocmai cu Apostolii"? (Fiindcă aşa cum Apostolii 

au răspândit noua credinţă şi au schimbat chipul lumii, tot astfel 
Sfântul Constantin, dând libertate creştinilor şi impunând spiri¬ 
tul valorilor creştine, a făcut ca viaţa lumii să fie înnoită în duhul 
Evangheliei). Cu care dintre Sfinţii Apostoli se aseamănă Sfântul 
Constantin, dacă ne gândim la convertirea sa prin intervenţia lui 
Iisus Hristos? (Cu Sfântul Apostol Pavel, care înaintea lui 
Constantin a fost convertit pe drumul Damascului prin minunata 
lumină cerească în a cărei strălucire i-a apărut Iisus cel înviat şi 
înălţat întru slavă). Prin ce a câştigat Elena, mama împăratului, 
sfinţenia? (Prin curăţia vieţii ei şi prin răsplata evlaviei ei învred- 
nicindu-se din partea lui Dumnezeu ca să i se descopere lemnul 
de viaţă făcător al Sfintei Cruci). Când a avut loc descoperirea 
Sfintei Cruci? (în 326). Dar sfinţirea bisericii Sfântului Mormânt? 
(La 13 septembrie 335). Dar înălţarea Sfintei Cruci în văzul 
poporului de către episcopul Macarie al Ierusalimului? (La 14 
septembrie 335). 

8. Aplicarea 

Biserica îi cinsteşte pe Sfinţii împăraţi Constantin şi Elena la 21 
mai, ziua morţii Sfântului Constantin. Multe locaşuri sfinţite de 
cult au hramul în această zi, şi mulţi credincioşi poartă numele 
Sfinţilor Constantin şi Elena. 

Ziua de 11 septembrie rămâne pentru totdeauna sărbătoarea 
înălţării Sfintei Cruci, ca zile de post şi de meditaţie la Patimile 
Domnului săvârşite pe cruce pentru mântuirea noastră. 

9. Rugăciunea la ieşirea din clasă. 


Locaşul Sfintit de Cult 

9 9 


I. Pregătirea aperceptivă 

Aşa cum rugăciunea obştească pretinde un anumit timp pentru 
ca cei care alcătuiesc obştea credincioşilor să se adune în unitatea 
de simţire îndreptată spre Dumnezeu, tot astfel se impune ca ei 
să se adune într-un anumit loc. 

II. Anunţarea temei 

Acesta este locaşul sfinţit de rugăciune, despre care vom trata în 
cele ce urmează. 

III. Tratarea 

încă dintru început oamenii au simţit nevoia să se închine lui 
Dumnezeu într-un anume loc, care prin ambianţa oferită să se 
poată înălţa mai uşor cu sufletul spre cer. Nu au lipsit câmpiile 
frumoase, platourile înalte, vârful munţilor, pădurile nepătrunse, 
liniştea peşterilor şi a izvoarelor. Au apărut apoi altarele de jertfă 
şi templele măreţe şi împodobite cu ceea ce omul a creat mai 
frumos. 

S-a generalizat la toate religiile casa de rugăciune, ca loc de 
adunare publică pentru rugăciune şi cult adus divinităţii. Tot astfel 
şi iudeii, dacă la început se închinau pe înălţimea munţilor unde 
şi-au făcut altare de piatră, din porunca lui Dumnezeu, Moise 
construieşte cortul sfânt pentru păstrarea tablelor legii, iar apoi 
regele David şi Solomon construiesc templul din Ierusalim care 
prin frumuseţea lui putea fi socotit una din cele şapte minuni ale 
lumii. Dar cum acest templu era numai în Ierusalim, pentru a da 
posibilitatea credincioşilor din tot cuprinsul Ţării Sfinte să se 
roage lui Dumnezeu împreună, şi împreună să citească şi să 
cunoască legea, s-au creat în fiecare cetate sinagogi, ca locuri de 
adunare. 

Mântuitorul ca om şi-a îndeplinit cu multă credincioşie 
datoriile faţă de templu, participând în acelaşi timp cu regulari¬ 
tate şi la serviciu religios public al sinagogilor. Mai mult char, 
Mântuitorul a apărat sfinţenia templului ferindu-1 de profanare 
şi numindu-L „casa Tatălui Meu“ (Luca 2, 49; Matei 21, 12-13; 
Ioan 2, 14-16). La fel s-au rugat şi Sfinţii Apostoli, după înălţarea 
Domnului la cer şi pogorârea Sfântului Duh. împreună cu primii 
creştini proveniţi dintre iudei, mergeau la templu şi la sinagogi, 
respectând întru totul programul rugăciunii publice de acolo. Se 
impunea însă, potrivit poruncii Domnului, să săvârşească 
„frângerea pâinii". Cum aceasta nu se putea săvârşi nici la templu, 
nici la sinagogă, şi cum Apostolii au fost char izgoniţi din templu, 
s-a întemeiat tot mai mult cultul specific creştin încât Apostolii 
şi primii creştini au fost nevoiţi să oficieze cultul public în case 
particuare. 

Prima dintre ele a fost foişorul Cinei de Taină unde 
învăţătorul a săvârşit prima Liturghie, prima slujbă publică. 

Mergând însă în toata lumea pentru a propovădui Evanghelia, 
Apostolii au cercetat mai întâi sinagogile iudaice şi au predicat 
mai întâi iudeilor Vestea cea bună. Cum însă nu le-a fost primit 
cuvântul, s-a simţit nevoia săvârşirii cultului public în casele 
particulare ale primilor creştini, care au devenit astfel primele 
locaşuri de rugăciune. Acestea fiind case particulare, numai în 
timpul săvârşirii cultului public primeau destinaţia de locaş de 
închinăciune, în restul timpului rămânând în folosinţa particu¬ 
lară a posesorilor. 

Abia pe la sfârşitul secolului al II-lea şi începutul secolului 
al III-lea avem dovezi de existenţa caselor cu destinaţie proprie 
cultului public creştin. Multe din ele au devenit apoi donaţii ale 
creştinilor înstăriţi. Şi astfel casele particulare deveneau primele 
biserici. 

Persecuţiile împotriva creştinilor îi obliga să folosească ca 
şi locaşuri de cult casele particulare şi mai ales catacombele, sau 
alte locuri ascunse, precum iar fi cimitirele de la periferia marilor 
oraşe. După încetarea persecuţiilor, odată cu libertatea noii religii, 
nu numai că se va înmulţi numărul locaşurilor de închinare, dar 
ele vor primi o formă deosebit de impunătoare atât sub aspect 
arhitectonic, cât şi ca frumuseţe, podoabă şi artă. Datorită maies¬ 
tăţii lor arhitectonice şi picturale, ele se vor numi locaşuri împără¬ 
teşti, adică „basilici“, sau „biserici". Originea şi numele vine de 
la basilicile păgâne. Acestea erau clădiri publice aflate în pieţele 
cetăţilor, unde aveau loc judecăţile şi întrunirile cetăţeneşti fă¬ 
cute în numele împăratului, numit „basileu". Acestea s-au trans¬ 
format în biserici creştine. Adică casa împăratului pământesc s-a 
transformat în casa împăratului ceresc. 

Referitor la părţile bisericii distingem pronaosul, naosul şi 
altarul. 

1. Pronaosul este partea de la intrare, dinaintea naosului. Aici 
stăteau în vechime catehumenii, care se pregăteau să primească 
Botezul. Aici se afla cristelniţa, precum şi sfeşnicul unde pun 
credincioşii lumânările aprinse, care ne aduc aminte de slujbele 
primilor creştini din timpul nopţii. 

2. Naosul este partea din mijloc, unde stau credincioşii în 
timpul slujbei: în dreapta bărbaţii, iar în stânga femeile. Se 
continuă cu o ridicătură numită solee, care premerge altarului. 
Aici se află tronul Maicii Domnului, scaunul episcopului 
(arhieresc) şi cele două strane. Ar pe lateral scaune pentru 
credincioşi şi praporii. în mijloc se află un tetrapod cu icoana 
hramului sau a sărbătorii, în faţa căreia credincioşii când intră şi 
ies din biserică se închin# cu evlavie, făcând semnul sfintei cruci 

şi sărutând-o. Naosul închipuie corabia în care stând credincioşii, 
sunt conduşi pe valurile vieţii spre limanul mântuirii. 

3. Altarul este locul unde sfinţii slujitori oficiază Sfânta 
Liturghie. El simbolizează cerul în care se află sfinţii şi îngerii, 
în mijlocul Altarului se află Sfânta Masă numită şi „Jertfelnic 11 
sau „prestol 11 , fiindcă pe ea se aduce Jertfa nesângeroasă în cadrul 
Sfintei Liturghii. Ea închipuieşte mormântul lui Hristos. De aceea 
este făcută din piatră, având patru colţuri, ceea ce închipuieşte 
cele patru margini ale pământului. în piciorul mesei sunt aşezate 
moaşte de sfinţi, amintind epoca primară a creştinismului, când 
bisericile erau zidite pe mormintele martirilor. Pe Sfânta Masă 
se află Evanghelia, crucea, sfeşnicul cu lumânare, chivotul în 
care se păstrează Sfânta Cuminecătură şi tot pe Sfânta Masă se 
află Antimisul, o bucată de pânză având imprimat chipul punerii 
în mormânt al Domnului. Antimisul are în el moaşte ale sfinţilor. 
Fără el nu se poate săvârşi Sfânta Liturghie. în altar se mai află 
şi proscomidierul, o scobitură în peretele din nord, unde se 
pregătesc darurile ce vor fi sfinţite în timpul Liturghiei. El 
închipuie ieslea în care s-a născut Mântuitorul. Altarul este 
despărţit de naos printr-un perete de lemn (sau în unele părţi din 
cărămidă sau piatră) numit „iconostas 11 , „catapeteasmă 11 , sau 
„tâmplă 11 . în faţa iconostasului se află două sfeşnice mari cu câte 
trei braţe. Pe iconostas sunt zugrăvite, după rânduială, chipurile 
Mântuitorului, Maicii Domnului, ale Sfinţilor Apostoli, ale 
Profeţilor, ale unor sfinţi (Sfântul Nicolae şi icoana hramului 
bisericii), precum şi icoanele care ne amintesc de cele 12 praznice 
împărăteşti. Deasupra tuturor se află crucea Mântuitorului răstig¬ 
nit, reproducând imaginea de pe Golgota, având de-o parte pe 
Maica Domnului, iar pe de altă parte pe Sfântul Apostol Ioan. 
Intrarea în altar se face prin uşile laterale ale iconostasului, numite 
şi „diaconeşti 11 (având pictate chipul Sfinţilor Arhangheli), sau 
preoţii liturgisitori în timpul slujbelor intră şi ies din altar pe 
cele două uşi centrale din iconostas, numite „uşile împărăteşti 11 
(având pictate pe ele scena Buneivestiri). Pe soleea din faţa 
altarului se află amvonul, de unde se rosteşte cuvântul de 
învăţătură şi tot pe solee vin credincioşii atunci când se 
împărtăşesc cu Trupul şi Sângele Domnului. 

înainte de a putea fi folosită ca lăcaş de cult, biserica este 
sfinţită de episcopul locului. Sfinţirea sau târnosirea bisericii 
imprimă locaşului de cult pecetea sfinţeniei. El nu mai este o 
casă ca oricare alta; aici credincioşii vin cu evlavie să-şi sfinţească 
viaţa prin harul Sfintelor Taine. Sfinţind locaşul de cult, nu facem 
altceva decât să împlinim porunca dată de Dumnezeu lui Moise, 

atunci când a sfinţit cortul sfânt, sau lui Solomon atunci când a 
sfinţit templul din Ierusalim (III Regi 8, 10-11). 

Frumuseţea locaşului sfinţit de cult este dată şi de pictura de 
pe pereţi, care prezentând scene din Sfânta Scriptură ca şi chipuri 
ale Sfinţilor este ca o carte deschisă care ne vorbeşte permanent 
de opera de mântuire săvârşită pentru noi, ca şi de comuniunea 
pe care o avem cu Sfinţii mijlocitori şi rugători Părintelui ceresc 
pentru noi. Nu toţi creştinii acceptă sfinţenia locaşului de închi¬ 
năciune. Sunt chiar secte pretinse creştine, care nu primesc deloc 
să se închine într-un locaş de cult. Ei se bazează pe cuvintele 
Domnului că „unde sunt doi sau trei adunaţi în numele Său, acolo 
va fi şi El“ (Matei 18, 20); sau, „închinarea în duh şi adevăr 41 , pe 
care Iisus o proclamă în dialogul cu femeia samarineancă (Ioan 
4, 21-24) poate exclude locaşul de cult. Fac apoi referire şi la 
cuvintele Apostolului rostite în Areopagul din Atena, unde arată 
că Dumnezeu care a făcut lumea şi toate cele ce sunt în ea... nu 
locuieşte în temple făcute de mâini 44 (Fapte 17, 24). 

Analizând însă cuvintele Domnului uşor putem remarca faptul 
că nici cultul public şi nici locaşul de închinăciune nu sunt anulate 
prin aceste cuvinte. Pe de o parte, locaşul de cult tocmai că uneşte, 
adună pe membrii aceleiaşi comunităţi să se roage împreună pen¬ 
tru ca astfel şi Domnul să fie împreună cu ei. 

Pe de altă parte, desfăşurarea rugăciunii într-un anumit loc 
sfinţit şi închinat în mod special lui Dumnezeu nu contravine 
„închinării în duh şi adevăr". în sfântul locaş de cult se aduce 
Jertfa duhovnicească şi fără de Sânge a Mântuitorului, căci primim 
harul prin celelalte Sfinte Taine, ca o binecuvântare' a vieţii în 
diferitele ei situaţii, iar rugăciunile şi celelalte acte de cult 
săvârşite în sfântul locaş reprezintă tocmai o închinare în duh şi 
adevăr. Cât privesc cuvintele Apostolului, ele se adresează unor 
păgâni care credeau în idoli şi nu în adevăratul Dumnezeu, pe 
care Apostolul încearcă acum să îl descopere lor. în temple 
păgânii se închinau idolilor materiali şi anulau astfel spirituali¬ 
tatea lui Dumnezeu. Cinstind locaşul de cult, noi aducem un plus 
de cinstire spiritualităţii lui Dumnezeu. Mântuitorul însuşi a 
numit templul din Ierusalim „Casa Tatălui Meu", iar Sfinţii Apos¬ 
toli după înălţarea la cer a Mântuitorului, „toată vremea erau în 
templu, lăudând şi binecuvântând pe Dumnezeu" (Luca 24, 53). 

IV. Recapitularea - Aprecierea 

De unde îşi trage numele cuvântul „biserică"? (De la „basilică" 
din lumea veche, care era „casa împăratului pământesc şi care 

devenind locaş de cult, a primit înţelesul de casa împăratului 
ceresc, a lui Dumnezeu). Care este simbolul bisericii? (Biserica 
ne oferă imaginea corăbiei în care aflându-ne pornim spre limanul 
mântuirii). Care sunt părţile bisericii? (Biserica are trei părţi: 
pronaos, naos şi altar). Unde stau credincioşii în timpul sfintelor 
slujbe? (Ei stau în naos: bărbaţii în dreapta şi femeile în stânga). 
Dar în altar? (Sfinţiţii preoţi liturghisitori). Când poate fi folosită 
biserica sub formă de locaş de cult? (Numai după sfinţirea ei de 
către arhiereu). Sfinţirea sau târnosirea bisericii este o datină 
omenească sau o poruncă a lui Dumnezeu? (După cum am văzut, 
sfinţirea locaşului de cult reprezintă o poruncă dată de Dumne¬ 
zeu lui Moise, pe care a respectat-o şi Solomon atunci când a 
sfinţit templul, pe care Mântuitorul îl va numi „Casa Tatălui Meu" 
şi a cărui sfinţenie o apără de profanare. 

V. Asocierea 

Când spunem „bisericâ“ înţelegem, după cum am văzut, locaşul 
de cult sfinţit, unde se adună credincioşii pentru rugăciunea 
obştească. Dar şi comuniunea credincioşilor o numim tot Biserică 
(Scris cu majuscule). Nu trebuie să confundăm aceste noţiuni. 
Biserica privită ca şi comunitate şi comuniune a credincioşilor 
este numită de Apostol „Trupul lui Hristos“: „Voi sunteţi Trupul 
lui Hristos şi măduare în parte" (I Corinteni 12, 27), şi este dată 
de faptul că ea se realizează prin aceea că toţi se împărtăşesc din 
acelaşi Potir. Locaşul sfinţit de cult creează însă cadrul cel mai 
potrivit şi atmosfera cea mai prielnică în care Biserica, Trupul 
tainic al Domnului, adică comunitatea credincioşilor, se poate 
desăvârşi în comuniunea şi unitatea lor. 

VI. Generalizarea 

Din cele până aici tratate vedem că locaşul sfinţit de cult este 
locul unde credincioşii aduc lui Dumnezeu rugăciunea obştească 
în unitatea şi comuniunea Trupului tainic al Domnului. 

VII. Aplicarea 

1. Porunca Bisericii ne îndeamnă să participăm cu evlavie la 
Sfânta Liturghie şi la celelalte slujbe săvârşite în sfântul locaş 
de cult. Evlavia trebuie arătată încă de la intrarea în biserică, 
când închinându-ne şi sărutând icoana din mijlocul naosului 
rostim rugăciunea: „Intra-voi în casa Ta Doamne, închina-mâ-voi 
în biserica Ta cea sfântă, povăţuieşte-mă întru dreptatea Ta“. 

2. Tot potrivit poruncii Bisericeşti nu trebuie să înstrăinăm 
averea bisericii. Mai mult însă, trebuie să avem totdeauna în 
atenţie ca locaşul de cult să fie pe măsura sfinţeniei sale, 
împodobit din daniile noastre,"iar când apar stricăciuni, degrabă 
să le remediem. 


Obiectele întrebuinţate la slujbele 
bisericeşti 


I. Pregătirea aperceptivă 

în multe din activităţile pe care le desfăşoară omul în viaţă se 
ajută de diferite obiecte, care îi fac munca mai uşoară şi mai 
plăcută. Unele sunt mai mici altele sunt mai mari; unele sunt 
mai simple, altele sunt mai sofisticate, în funcţie de activitatea 
pe care o îndeplineşte. Tot aşa şi săvârşitorul slujbelor bisericeşti 
se foloseşte, în funcţie de serviciul pe care îl săvârşeşte, de 
anumite obiecte de cult. 

II. Anunţarea temei 

Vom vedea în cele ce urmează care sunt obiectele de cult şi ce 
semnificaţie au ele cu prilejul diferitelor slujbe. 

III. Tratarea 

La început obiectele de cult aveau un scop practic, util, iar apoi 
au primit diferite semnificaţii potrivit slujbei la care sunt 
întrebuinţate. 

1. Sfântul Disc este un vas de metal sub forma unei farfurii. 
Poate fi cu picior, sau fără picior. El ne aminteşte de blidul 
(farfuria) pe care era pusă mâncarea de la Cina cea de Taină. Pe 
el se pune Sfântul Agneţ şi miridele pentru Sfânta Liturghie, 
precum şi Sfântul Agneţ de la Liturghia Darurilor înainte sfinţite. 
Discul are o dublă semnificaţie. Când se află la proscomidar 
simbolizează ieslea în care s-a născut Mântuitorul, iar după 
Vohodul mare, când este pus pe Sfânta Masă simbolizează locul 
unde a fost pus Mântuitorul după pogorârea de pe cruce. 

2. Sfântul Potir este paharul sfinţit în care se pregăteşte vinul 
ce urmează să fie sfinţit şi transformat în sângele Domnului. în 
acest sens a fost folosit pentru prima dată la Cina cea de Taină. 
Are ca suport un picior, legat de cupă printr-un nod mijlociu. Se 
crede că primele potire (folosite char de Sfinţii Apostoli) erau 
din lemn. Se confecţionau şi din pământ (argilă sau ceramică), 
corn de fildeş, pietre preţioase, sticlă. S-a generalizat, pentru a li 
se crea mai multă durabilitate, folosirea metalelor în confecţio¬ 
narea potirelor. La început arama, cositorul şi bronzul. Dar 
întrucât acestea se oxidau, au fost înlocuite cu metale preţioase: 
aur şi argint. S-a dezvoltat o adevărată artă creştină privind 
împodobirea potirelor cu pietre preţioase, ca şi cu decoruri 
iconografice, şi cu diferite inscripţii legate de funcţia liturgică a 
potirului, cum ar fi de pildă: „Beţi dintru acesta toţi.. 

3. Steaua, sau steluţa este obiectul de cult format din două 
arcuri unite la mijloc printr-un cui, având deasupra o mică cruce, 
care îi permite să se închidă şi să se deschidă. Ea se aşează pe 
Sfântul Disc după scoaterea Agneţului şi a miridelor la prosco- 
midar, simbolizând steaua care a condus pe magi, iar după 
Vohodul mare, simbolizează pecetea pusă pe mormântul 
Domnului. 

4. Copia este asemenea unei'suliţe, sau lance, având tăişul 
sub formă de triunghi, iar mânerul are la capăt o cruce. Se 
foloseşte la proscomidie pentru scoaterea Agneţului şi a miridelor, 
simbolizând suliţa cu care a fost împuns Domnul pe cruce. 

5. Linguriţa este o simplă linguriţă, care poate avea la capătul 
mânerului o cruciuliţă. Este folosită la împărtăşirea credincio¬ 
şilor, şi închipuie pe Maica Domnului care a purtat în pântecele 
ei Pâinea cea cerească (pe Hristos, Fiul lui Dumnezeu). 

6. Chivotul (este numit şi Tabernacol) este o copie mini¬ 
aturală a bisericii respective. Stă pe Sfânta Masă şi în el se 
păstrează Sfânta împărtăşanie pentru cei bolnavi ca şi Sfântul 
Agneţ de la Liturghia Darurilor înainte sfinţite. El ne aminteşte 
de vasul cu mană care se păstra în chivotul Legii din templul 
Vechiului Testament. 

7. Cădelniţa (căţula, tămâierul, tămâietoarea) este formată 
dintr-un recipient de metal legat cu lănţişoare care se unesc sus 
într-un mâner cu două belciuge pentru a putea fi ţinut în timpul 
cădirii. Cădelniţa simbolizează umanitatea Mântuitorului (sau 
pântecele feciorelnic al Maicii Domnului). Focul simbolizează 
divinitatea Mântuitorului, iar fumul de tămâie simbolizează 
mireasma Duhului Sfânt. 

8. Bipida este o apărătoare în formă de evantai rotund cu 
mâner făcută din metal. Cu ea diaconii apără Sfintele Daruri să 
nu cadă ceva în ele. Ea aminteşte de cei doi Heruvimi de aur care 
străjuiau chivotul Legii din Sfânta Sfintelor, sau pe Serafimii 
cei cu şase aripi din viziunea profetului Isaia... 

9. Sticluţa cu Sfântul Mir. Uneori este o cutie cu două 
despărţituri. în una se păstrează Sfântul Mir, iar în cealaltă untde¬ 
lemnul sfinţit, necesar la Botez. Se păstrează în chivot. 

10. Litierul este asemenea unei tăvi cu patru cupe în care se 
pun pâinile, untdelemnul, grâul şi vinul de la slujba Litiei. 

11. Vasul pentru „căldură", asemenea unui ibric din metal 
unde se pune apă caldă binecuvântată, ce urmează a fi turnată în 
potir înainte de împărtăşanie. 

12. Tava pentru anaforă (anaforniţă) pe care se pune pâinea 
binecuvântată (anafora) ce se împarte credincioşilor după Sfânta 
Liturghie. 

13. Panaharele sunt obiecte din metal preţios, folosite pen¬ 
tru păstrarea şi ridicarea Panahiei, adică a particulelor de pâine 
sfinţită închinate Prea Sfintei Născătoare de Dumnezeu, folosită 
în mănăstiri la serviciile pentru pomenirea morţilor. 

14. Miruitorul (Pomăzuitorul) este un obiect din metal, de 
câţiva centimetri lungime, terminat la capăt cu o cruce şi folosit 
La miluirea credincioşilor sau la ungerile din slujba Botezului. 

15. Cununile sunt obiecte din metal sub formă de cunună, cu 
care se încununează capetele mirilor la slujba nunţii. 

16. Aghiazmatarul este un vas special din metal în care se 
păstrează apa sfinţită de la Bobotează. 

17. Căldăruşa pentru aghiazmă este o căldare mică cu mâner, 
în care se pune apa sfinţită cu care preotul stropeşte la Bobotează 
casele credincioşilor. 

18. Colimvitra (Cristelniţa, Baptistierul) reprezintă vasul cu 
apă sfinţită în care sunt botezaţi copiii. El simbolizează râul Ior¬ 
danului în care s-a botezat Mântuitorul. 

19. Sfântul Antimis este o bucată de pânză cu laturile de 50/ 
60 cm, păstrând moaşte ale sfinţilor şi având imprimată scena 
pregătirii pentru înmormântare a trupului Domnului. Numele lui 
se traduce cu „înlocuitor al mesei" (adică al jertfelnicului sau 
altarului) pe care se aducea jertfa nesângeroasă, el constituind o 
masă portabilă, sau altar mobil din timpul persecuţiilor, de aceea 
fără el nu se poate oficia Sfânta Liturghie. Antimisul este învelit 
cu o bucată de pânză sau de stofă numită „iliton", care în timpul 
persecuţiilor se aşternea peste altare sau se înveleau Sfintele 
Daruri, când trebuiau transportate. în Antimis se află şi buretele, 

care se foloseşte la strângerea fărâmiturilor rămase pe Antimis 
după împărtăşanie. 

20. Acoperămintele (Pocroveţe) sunt valuri mici asemenea 
veşmintelor preoţeşti cu care se acoperă Discul şi Potirul, precum 
şi un al treilea mai mare, numit „Aer“, cu care se acoperă ambele 
vase sfinţite. Acoperămintele amintesc de şerveţelele folosite de 
creştini în primele veacuri, la acoperirea Darurilor, spre a le feri 
de atingerea laicilor şi a le profana. 

21. Epitaful (Sfântul Aer) este o pânză mai mare ce are 
imprimată icoana înmormântării Domnului. La slujba vecerniei 
din Vinerea Patimilor este scos din Altar şi aşezat în mijlocul 
bisericii până la prohodul din Vinerea Patimilor, când este luat 
în procesiune şi aşezat pe Sfânta Masă, până la înălţarea 
Domnului. Epitaful închipuie înmormântarea Trupului mort al 
Domnului şi apoi înalţarea Sa la cer. 

înainte de a fi folosite în cult, toate obiectele şi vasele sunt 
sfinţite prin ierurgii speciale. Ele sunt păstrate fiecare la locul 
potrivit pentru a fi ferite de profanare. Discul, Potirul, ca şi 
celelalte obiecte folosite la Sfânta Liturghie se păstrează la 
proscomidar. Colimvitra este aşezată în pronaos, pentru a arăta 
că numai cei ce trec prin Taina Botezului, pot intra în Biserica 
lui Hristos. întrucât în timpuri mai vechi grija păstrării în bună 
rânduială a vaselor liturgice revenea diaconilor, ele erau ţinute 
în diaconicon, sau veşmântar (unde se aflau şi veşmintele litur¬ 
gice). 

Exista în vechime chiar şi o funcţie bisericească, la catedralele 
şi mănăstirile mai mari, numită „schevofilax“, căruia îi revenea 
datoria păstrării odoarelor sfinte. Această funcţie era numărată, 
bunăoară, la catedrala Patriarhală din Constantinopol între 
demnitarii ecleziastici de frunte (Preot Prof. Dr. Ene Branişte, 
«Liturgica Generală» — Bucureşti, 1985, pp. 483-510). 

IV. Recapitularea - Aprecierea 

Cum se împart, după materialul din care sunt confecţionate, 
obiectele de cult? (Se împart în obiecte din metal şi obiecte din 
pânză). Care sunt confecţionate din metal? (Sfântul Disc, Sfântul 
Potir, Steua, Copia, Linguriţa, Cădelniţa, Bipida, Litierul, Vasul 
pentru „căldură", tava pentru anaforâ, panaghiarele, miruitorul, 
cununile, aghiazmatarul, căldâruşa şi colimvitra. Mai avem 
chivotul, ce poate fi confecţionat şi din lemn, precum şi sticluţa 
cu Sfântul Mir, care, după cum arată şi numele, este din sticlă, 
dar poate fi şi din metal, cu două compartimente). Care sunt 

obiectele confecţionate din stofă sau pânză? (Sfântul Antimis, 
Acoperămintele şi Epitaful, iar buretele are o compoziţie aparte). 
Am văzut însă că în decursul vremii Potirele în special erau 
confecţionate din foarte variate materiale... în fond nu aceasta 
contează prea mult, ci evlavia şi sfinţenia care se transmite atât 
prin obiectele de cult, cât şi din sufletul slujitorilor care le 
folosesc la slujbele bisericeşti. Canonul 18 al sinodului de la 
Tribur, din 895, ne-a lăsat o celebră sentinţă atribuită Sfântului 
Bonifaciu, episcop de Mongunt (1755): „odinioară preoţi de aur 
slujeau cu potire de lemn, acum dimpotrivă, preoţi de lemn slujesc 
cu potire de aur“. 

V. Asocierea 

Existenţa obiectelor de cult este întâlnită la toate religiile, în 
funcţie de necesităţile practice pe care le cereau diferitele şi 
variatele slujbe. Ele sunt astfel întâlnite şi în Vechiul Testament. 
Primele obiecte de cult în Biserica creştină au fost introduse de 
Mântuitorul, când a săvârşit la Cina cea de Taină prima Liturghie, 
aşezând în centrul cultului divin Dumnezeiasca Euharistie. 
Sfinţenia acestei Jertfe şi Taine se transmite şi obiectelor cu care 
intră în atingere. De aici vedem că sfinţenia obiectelor de cult 
este dată de legătura, sau de relaţia (asocierea) cu materia 
liturgică. Astfel, Potirul, Discul, Antimisul şi Epitaful sunt nu 
numai sfinţite, ci şi sfinte datorită faptului că sunt în contact 
direct şi nemijlocit cu Sfintele Daruri. 

VI. Generalizarea 

Din cele până aici tratate vedem că obiectele liturgice sunt acele 
obiecte sfinţite care sunt întrebuinţate la săvârşirea slujbelor 
bisericeşti şi de folos sfinţirii vieţii credincioşilor. 

VIL Aplicarea 

Dat fiind faptul că obiectele de cult constituie un mijloc de 
transmitere a sfinţeniei, încă dintru început Biserica a luat măsuri 
pentru ferirea lor de profanare. Astfel, canonul 73 apostolic 
interzice sustragerea lor din biserică şi folosirea în alte scopuri 
decât cele liturgice, iar canonul 21 de la Laodicea interzice 
atingerea şi mânuirea sfintelor vase de către persoane nesfinţite. 
Date fiind aceste precizări, credincioşii trebuie să se apropie cu 

evlavie de obiectele de cult, acordându-le cinstire sau venerare 
acelora care poartă în ele materia sfinţitoare a harului dumne¬ 
zeiesc. 


Veşmintele liturgice 


I. Pregătirea aperceptivă 

Privind în jurul nostru putem observa fără prea mare greutate că 
într-un fel se îmbracă oamenii în sezonul de iarnă, altfel în cel 
de vară; într-un fel când este ploaie, altfel când dogoreşte 
soarele... într-un fel se îmbracă atunci când merg în excursie, 
altfel când călătoresc, altfel când merg la teatru sau la operă... 
Când merg la serviciu, unii din ei îmbracă char uniformă spe¬ 
cifică, iar în exerciţiul funcţiunii îmbrăcămintea este şi mai 
adecvată şi mai corespunzătoare, nu numai pentru a se deosebi 
de ceilalţi oameni, ci şi pentru a răspunde unor necesităţi impuse 
de funcţia exercitată, sau pentru a-i da funcţiei demnitatea şi 
prestanţa specifică. 

II. Anunţarea temei 

Aşa a luat fiinţă şi costumul clerical pentru viaţa de toate zilele, 
precum şi anumite veşminte numite litrugice, folosite la oficierea 
slujbelor bisericeşti. 

III. Tratarea 

„La început (primele trei secole) clericii creştini oficiau sfintele 
slujbe în haine obişnuite, curate, îngrijite, păstrate ca haine de 
sărbătoare, de preferinţă de culoare albă, ca simbol al curăţiei şi 
sfinţeniei duhovniceşti. Apoi apar veşminte cu formă şi culoare 
distinctă ornate cu semnul sfintei cruci. începând cu secolul IV 
veşmintele liturgice apar din ce în ce mai necesare, mai numeroase 
şi mai luxoase, pentru a atrage prin splendoarea cultului, pe cei 
încă neconvertiţi la creştinism" (Preot Profesor Dr. Ene Branişte, 
«Liturgica Generală», Bucureşti - 1985, p.515). Veşmintele apar 
astfel fixate pentru fiecare treaptă ierarhică, după cum urmează: 

A. Veşmintele diaconeşti 

1. Stiharul este un veşmânt lung până la călcâie, cu mâneci, 
confecţionat din stofă preţioasă (de preferinţă de culoare deschisă) 
simbolizând curăţia sufletească a persoanelor sfinţite. 

2. Orarul este sub forma unei fâşii de stofă. Se pune pe umărul 
stâng, încrucişându-se pe umăr, încât o parte atârnă pe spate, iar 
cealaltă parte trecând pe subţioară vine în faţă spre a-1 putea ţine 
ridicat în mână, atunci când rosteşte rugăciunea (ectenia). El 
simbolizează firea nevăzută a îngerilor. Atârnarea pe umăr indică 
aripile îngerilor. 

3. Mânecuţele se pun peste marginea mânecilor stiharului, 
strângându-le şi facilitând astfel mobilitatea mâinilor în timpul 
slujbei. Diaconul ia mânecuţele numai când oficiază Sfînta 
Liturghie. Ele simbolizează puterea lui Dumnezeu, care dă tărie 
slujitorilor Săi. 

B. Veşmintele preoţeşti 

1. Stiharul este un veşmânt preoţesc. Cele de culoare albă închi¬ 
puie strălucirea Dumnezeirii şi viaţa vrednică de admirat a 
preotului. 

2. Epitrahilul (Patrafirul) constă dintr-o bucată de stofă lată 
de 30-40 cm, lucrată în aşa fel încât să poată fi dată peste gât şi 
să atârne în faţă până jos. Fără epitrahil preotul nu poate săvârşi 
nici o slujbă. El închipuie atât jugul cel bun al Slujirii lui Hristos, 
cât şi revărsarea harului divin peste cel ce-1 poartă. 

3. Brâul (Cingătoarea) era întrebuinţat şi în viaţa laică la 
popoarele orientale care purtau veşminte lungi şi argi, spre a le 
fixa mai bine, mai ales atunci când porneau la drum. El închipuie 
puterea lui Dumnezeu dată slujitorilor altarului. 

4. Felonul este veşmântul ce se punea deasupra tuturor 
celorlalte, amintind de toga antică, purtată şi de evrei. Cu timpul 
felonul se desparte de veşmintele zilnice, rămânând numai 
veşmânt liturgic, ca simbol al hlamidei purpurii cu care a fost 
îmbrăcat Mântuitorul în semn de batjocură când a fost judecat de 
Pilat. Fiindcă acopere tot corpul, el închipuie şi puterea atotcu¬ 
prinzătoare a lui Dumnezeu cu care îmbracă pe slujitorii Săi. 

C. Veşmintele arhiereşti 

Pe lângă amintitele veşminte, aparţinătoare diaconilor şi preoţilor, 
arhiereul are în plus următoarele: 

1. Sacosul este în formă de sac asemenea stiharului, dar mai 
scurt şi cu mâneci mai largi şi mai scurte. El înlocuieşte felonul, 
şi de aceea este îmbrăcat peste stihar, epitrahil, brâu şi mânecuţe. 

La început îl purta numai patriarhul de la Constantinopol la cele 
trei mari praznice: Naşterea Domnului, Pastile şi Rusaliile (ca 
moştenire a vechii tunici a bazileilor bizantini). Apoi s-a gene¬ 
ralizat îmbrăcarea sacosului de către toţi arhiereii, la slujbele 
oficiate de ei. El are acelaşi simbol ca şi felonul preoţesc. Mai 
poate închipui şi cămaşa lui Hristos pentru care s-au aruncat sorţi. 
Clopoţeii cu care se încheie cele două părţi ale sacosului închipuie 
cuvântul lui Dumnezeu pe care trebuie să-l propovăduiască 
episcopul iar numărul lor de 12 ne indică propovăduirea celor 12 
Apostoli. 

2. Omoforul este un veşmânt purtat de arhierei pe umăr, în 
jurul gâtului. Originea lui trebuie căutată în Vechiul Testament, 
fiind o actualizare a efodului (sau umerarului), purtat de arhierei 
în timpul slujirii la Cortul Sfânt şi la templu. Pe omofor este 
aplicată o iconiţă sub forma unui medalion, cu chipul Mântuito¬ 
rului. El simbolizează oaia rătăcită pe care o ia Hristos pe umeri, 
sau firea omenească pe care El a luat-o prin întrupare, ca să o 
mântuiască. 

3. Mantia este un veşmânt lung şi lat de culoare purpurie, 
încheiat la gât, jos şi în faţă. Ea este o continuare a mantiei 
monahale pe care arhiereii proveniţi din rândurile călugărilor, 
au adoptat-o ca veşmânt liturgic. Ea se foloseşte numai la slujbele 
pentru care arhiereul nu îmbracă stiharul şi sacosul, cum ar fi: 
vecernia, sfinţirea apei, Maslul, sau înaintea oficierii Sfintei 
Liturghii, când se închină la icoane. Mantia simbolizează darul 
lui Dumnezeu cel purtător de grijă şi acoperitor. 

Pe lângă aceste veşminte specific arhiereşti, sunt cunoscute 
în plus şi următoarele insigne, semne distinctive, sau ornate 
arhiereşti, care evidenţiază strălucirea demnităţii arhiereşti. 
Acestea sunt următoarele: 

1. Mitra având forma coroanei sau diademei împăraţilor 
bizantini, este purtată de arhiereu ca acoperământ al capului în 
timpul serviciilor divine. Ea aminteşte de cununa sau chidaris-ul 
purtat la serviciile religioase de la Cortul Mărturiei de către 
arhierei. La început o purta la serviciile divine numai episcopul 
Romei şi patriarhul Alexandriei, apoi s-a generalizat. Ea simbo¬ 
lizează cununa de spini a Mântuitorului, precum şi mahrama 
(saderiul) de pe capul Lui. 

2. Epigonatul (Bedelniţa) este un veşmânt sub formă 
romboidală legată de brâu sau de gât cu o panglică şi atârnă la 
coapsa dreaptă. Originea lui este în şervetul purtat de arhierei la 
brâu şi folosit la ştergerea mâinilor cu prilejul diferitelor spălări 
rituale. El mai simbolizează şi ştergarul cu care Mântuitorul a 

şters picioarele Ucenicilor după ce le-a spălat, sau ştergarul cu 
care s-a sters Pi lat pe mâini, după ce s-a spălat în faţa poporului 
ca să-şi arate nevinovăţia. 

3. Engolpionul (Panachiul) este o iconiţă reprezentând pe 
Mântuitorul sau pe Maica Domnului, pe care îl poartă arhiereul, 
atârnat pe piept, fiind legată cu un lănţişor petrecut peste gât. El 
aminteşte de hosenul sau pectoralul arhiereilor din Legea Veche 
şi simbolizează pecetea şi mărturia credinţei cea din inimă. 

4. Crucea pectorală este o insignă a demnităţii arhiereşti 
simbolizând crucea lui Hristos. 

5. Cârja (sau toiagul arhieresc) purtată la slujbe, frumos 
împodobită, simbolizează crucea lui Hristos în numele căruia 
păstoreşte arhiereul. 

6. Dicherul şi Tricherul sunt sfeşnice cu două şi trei braţe în 
care sunt fixate lumânări folosite lâ Liturghia arhierească şi 
amintind de sfeşnicul purtat de împăraţii bizantini pentru a bine¬ 
cuvânta poporul. 

7. Vulturul este un mic covor (sau perniţă) având imprimat 
chipul unui vultur cu aripile întinse zburând deasupra unei cetăţi 
cu trei râuri. Pe el stă arhiereul în timpul slujbelor. Vulturul 
simbolizează pietatea şi înţelepciunea arhiereului, iar cetatea peste 
care zboară reprezintă episcopia condusă de el. 

Referitor la culoarea veşmintelor liturgice, trebuie să 
-ecizăm ca la început toate erau albe, simbolizând sfinţenia şi 
bucuria slujitorilor îmbrăcaţi în ele. Abia după secolul al Vl-lea 
s-au adoptat şi alte culori, precum cea roşie, folosită la sărbătorile 
martirilor, simbolizând sângele lor, şi cea neagră pentru slujbele 
funebre, indicând întristarea, iar pentru zilele de post, simbolizând 
pocăinţa. în Apus s-a introdus şi culoarea verde, închipuind 
speranţa în dobândirea fericirii veşnice. 

IV. Recapitularea - Aprecierea 

Cu ce veşminte oficiau la început primii clerici creştini? (Cu 
hainele personale, de culoare albă). Prin ce se deosebeau totuşi 
de hainele purtate zilnic? (Prin aceea că erau ornamentate cu 
semnul sfintei cruci). Când putem spune că s-au introdus veş¬ 
mintele liturgice propriu-zise? (Din secolul al IV-lea s-au fixat 
veşmintele liturgice pentru fiecare treaptă a clerului). Care sunt 
veşmintele diaconului? (Acestea sunt: stiharul, orarul şi mâne- 
cuţele). Dar ale preotului? (Stiharul, mânecuţele, epitrahilul, brâul 
şi felonul). Dar arhiereul, ce veşminte îmbracă în timpul slujbei? 
(Pe lângă cele ale preotuluh, mai îmbracă: sacosul, omoforul, 

mantia; iar ca insigne, sau ornamente, amintim: mitra, epigonatul, 
engolpionul, crucea pectorală. în mână are cârja, dă binecuvân¬ 
tări cu dicherul şi tricherul, şi stă pe un covoraş rotund numit 
„vulturul"). 

V. Asocierea 

Am văzut că veşmintele liturgice îşi pot găsi originea fie în 
îmbrăcămintea zilnică a oamenilor de rând, fie în religia Vechiului 
Testament, ori au fost împrumutate sau imită îmbrăcămintea 
bazileilor bizantini, fie că au fost luate din vestimentaţia 
mănăstirească, de unde proveneau arhiereii. Ori de unde ar pro¬ 
veni veşmintele liturgice, originalitatea şi finalitatea lor este dată 
de faptul că reprezintă obiecte sfinţite, au un simbolism aparte, 
specific creştin; şi cu ajutorul lor sfinţiţii slujitori impun demni¬ 
tatea sacră a slujirii lui Dumnezeu. 

VI. Generalizarea 

Din cele până aici tratate vedem că veşmintele liturgice reprezintă 
îmbrăcămintea specială pe care o folosesc sfinţiţii slujitori în 
timpul oficierii slujbelor bisericeşti. 

VII. Aplicarea 

Sub aspectul întrebuinţării veşmintelor liturgice, remarcăm faptul 
că ele sunt mai întâi sfinţite de către preot sau episcop şi apoi 
îmbrăcate şi folosite la sfintele slujbe, ceea ce înseamnă că sunt 
deosebite de orice altă îmbrăcăminte de rând. 

în timpul în care sunt îmbrăcate de preot pentru slujbă se 
rosteşte câte o rugăciune pentru fiecare veşmânt, atrăgând în felul 
acesta atenţia asupra importanţei sacerdotale, a semnificaţiei şi 
a pietăţii cu care ele trebuiesc purtate şi cinstite. 

Din respect faţă de Dumnezeu şi în semn de evlavie faţă de 
slujba îndeplinită, veşmintele liturgice ca mijloc de exteriorizare 
a simţământului religios, a curăţiei şi a sfinţeniei, care trebuie să 
caracterizeze vieţuirea duhovnicească a preotului, trebuiesc 
păstrate cu grijă, ferite de profanare şi ţinute totdeauna curate. 

Materia folosită la sfintele slujbe 


I. Pregătirea aperceptivă 

Aşa cum păcatul a cuprins întreaga fiinţă a omului, tot astfel şi 
opera răscumpărătoare a Domnului aduce deopotrivă sfinţenia 
sufletului şi a trupului. în felul acesta, pe lângă actele de pietate 
cu caracter duhovnicesc, precum rugăciunea, postul, pocăinţa, 
etc, este folosită în cadrul slujbelor bisericeşti şi o anumită 
materie, care prin lucrarea sfinţitoare a Duhului Sfânt asupra ei 
transmite harul mântuitor asupra întregii noastre fiinţe, spre de¬ 
săvârşirea deopotrivă a trupului şi a sufletului. 

II. Anunţarea temei 

Vom vedea astfel care este materia necesară sfintelor slujbe 
bisericeşti şi ce importanţă are ca pentru dobândirea sfinţeniei şi 
mântuirii. 

III. Tratarea 

Materiile folosite în cult sunt: pâinea, vinul, apa, untdelemnul, 
Sfântul Mir, tămâia şi lumânările. Le vom vedea pe rând. 

1. Pâinea reprezintă alimentul principal, care ne asigură viaţa 
biologică, după cum rezultă şi din rugăciunea „Tatăl nostru“. 
Pâinea este în acelaşi timp şi darul lui Dumnezeu, însă şi stră¬ 
dania noastră. Din evlavie noi oferim lui Dumnezeu darul nostru 
din darul lui şi astfel intrăm în comuniune cu El: „Ale Tale dintru 
ale Tale, Ţie îţi aducem de toate şi pentru toate!“... Dumnezeu 
însuşi porunceşte lui Moise ca în cortul mărturiei, „pe masă să 
pui pâinile punerii înainte, care se vor afla pururea înaintea mea“ 
(Ieşire 25, 30; Levitic 2, 1-4). Pe lângă aceasta, oferirea pâinii 
şi a vinului erau socotite şi un mod de cinstire şi de binecuvân¬ 
tare arătat persoanei preţuite (Facere 14, 18-19). Mântuitorul dă 
o semnificaţie proprie pâinii, care se aduce jertfă: „Eu sunt pâinea 
vieţii. Cel ce vine la mine nu va flămânzi şi cel ce crede în mine 
nu va înseta niciodată 11 (loan 6, 35). Datorită acestei asemănări, 
Domnul preface pâinea în trupul Său la Cina cea de Taină, spre a 
fi o permanentă hrană spirituală credincioşilor (Matei 26, 25). 
Pâinea prefăcută în Trupul lui Hristos defineşte Biserica. Aşa 
cum pâinea este formată din mai multe boabe de grâu, tot aşa şi 
Biserica este Trupul lui Hristos, format din mai multe membre. 

Pâinea euharistică nu trebuie sâ se confunde cu pâinea 
binecuvântată, precum este prescura (anafura) de sfârşitul 
Liturghiei, sau pâinea de la litie, care ne aminteşte de cele cinci 
pâini pe care le-a binecuvântat Domnul în pustie (Matei 14, 
19-21). 

2. Vinul, asemenea pâinii, avea în Vechiul Testament 
simbolul cinstirii cuiva şi a binecuvântării lui. El era considerat 
ca fiind „sângele boabelor de struguri" (Deuteronom 32, 14), fiind 
folosit în alimentaţie, ca întăritor al trupului şi chiar ca leac 
vindecător (Luca 10, 34; Tim. 5, 23). Ca şi pâinii, Mântuitorul 
dă vinului o semnificaţie proprie, prefăcându-1 în Sângele Său la 
Cina cea de taină, cu puterea de a ierta păcatele (Matei 26, 27- 
28). La fel ca pâinea, vinul rezultă tot din boabe şi reprezintă 
astfel Biserica, adica Trupul tainic al Domnului, ca unitate a cre¬ 
dincioşilor care se împărtăşesc din acelaşi Pahar. Ca simbol al 
unităţii şi bucuriei, vinul este folosit şi în cadrul Tainei Sfintei 
Cununii. Este binecuvântat împreună cu pâinea în cadrul slujbei 
litiei. Se mai foloseşte apoi şi la stropirea trupului celor adormiţi. 

3. Apa este un element indispensabil vieţii. Este şi un ele¬ 
ment al curăţici trupului, devenind şi un simbol al curăţiei 
sufleteşti, precum era şi botezul lui loan: „Eu unul vă botez cu 
apă spre pocăinţă..." (Ioan 3, 11). Prin botezul Domnului însă 
apele se sfinţesc, primind puterea Sfântului Duh. Şi astfel prin 
harul Sfântului Duh apa se sfinţeşte mereu, constituind materia 
tainei Sfântului Botez în numele Sfintei Treimi (Ioan 3, 5). Apa 
sfinţită este folosită de Biserică şi în slujbele ierurgiilor. Aceasta 
este apa cea vie la care se referă Iisus în dialogul cu femeia 
samarineancă (Ioan 4, 14). Sfinţirea apei se numeşte „aghiasmă". 
Cunoaştem „Aghiasma mică", numită şi „sfeştanie", făcută la 
casele credincioşilor, precum şi „Aghiasma mare" săvârşită în 
special la Bobotează. 

4. Untdelemnul alături de pâine şi tămâie constituie în 
Vechiul Testament jertfa care se aduce lui Dumnezeu pe altar 
(Levitic 2, 4). El este simbolul puterii, de aceea cu el erau unşi 
marii demnitari religioşi şi politici, adică arhiereii, profeţii şi 
regii (Regi 10, 1; 19, 16; III Regi, 1, 45). Asemenea ramurii de 
măslin din al cărui fruct se extrage, untdelemnul este simbolul 
bucuriei şi al mântuirii (Facere 8, 11). Fiindcă se folosea şi la 
întreţinerea luminii în candele, are şi simbolul înţelepciunii 
(Matei 25, 1-13). Ca şi vinului, untdelemnului i se atribuie pu¬ 
teri vindecătoare (Luca 10, 34). Mântuitorul recomandă Sfinţilor 
Apostoli trimişi în misiune să acorde vindecări prin ungere cu 
untdelemn (Marcu 6, 13), întemeind astfel Taina Sfântului Maslu, 

practicată de Biserică (Lacob 5, 14). Untdelemnul simbolizează 
apoi şi bucuria mântuirii atunci când este folosit la Taina Sfântului 
Botez. 

5. Sfântul Mir constituie un amestec de untdelemn, vin şi 38 
de aromate preparate după o anume rânduială şi sfinţite în Joia 
Sfintelor Patimi de un sobor de episcopi. Purtând în sine prin 
sfinţire puterea darurilor sfântului Duh, Sfântul Mir constituie 
materia Tainei Mirungerii, care se aplică imediat după Botez ca 
o „pecete a darului Sfântului Duh“ (I Corinteni 1, 2). Se mai 
foloseşte apoi la sfinţirea lăcaşurilor de închinăciune, a anti- 
miselor, precum şi a celor căzuţi şi reveniţi la Biserica Ortodoxă. 

6. Tămâia este răşina frumos mirositoare a unor arbori. Sub 
formă mai fină, de calitate superioară este şi smirna. Ea servea 
mai mult ca aromat la îmbălsămarea Inorţilor. încă din Vechiul 
Testament tămâia era folosită din porunca lui Dumnezeu (Ieşire 
30, 1-8). Tămâia care se ridică în sus oferă imaginea rugăciunii 
curate care se înalţă spre Dumnezeu (Psalmul 140, 25). Ea 
reprezintă şi simbolul curăţiei, fiindcă aroma ei alungă mirosul 
neplăcut. Venirea lui Mesia va aduce o preamărire a numelui lui 
Dumnezeu, printr-o jertfă universală de tămâie (Maleahi 1, 11). 
De aceea. Domnul a fost întâmpinat la Naşterea Sa cu aur, smirnă 
şi tămâie... Este folosită în cultul creştin din cele mai vechi 
timpuri. Obiectul de cult cu care se tămâiază se numeşte cădelniţă. 
Se folosea la început la slujbele de înmormântare, apoi s-a gene¬ 
ralizat la toate slujbele, având de fiecare dată o altă interpretare. 

7. Lumânările au intrat în cultul creştin încă dintru început, 
fiind aduse de iudeii încreştinaţi (Faptele Apostolilor 20, 7-8). 
Lumânarea închipuie lumina lui Hristos (Ioan 8, 12). Pentru 
credincioşi simbolizează şi lumina vieţii lor curate, izvorâte din 
viaţa lui Hristos (I Tesaloniceni 5, 5). Ca imagine a luminii lui 
Hristos, lumânările sunt folosite la toate slujbele bisericeşti, 
având de fiecare dată simbolul ei specific. Lumânările sunt făcute 
din ceară culeasă de albine din cele mai variate şi aromate flori. 
Şi cum albinele sunt toate fecioare lumânarea făcută din ceara 
lor închipuie Trupul Mântuitorului născut din Sfânta Fecioară. 
Lumânările sunt puse în sfeşnic. Acestea, după forma în care 
sunt făcute, au anumite simboluri. Sfeşnicul cu un braţ închipuie 
unitatea Sfintei Treimi. Cele cu două braţe simbolizează cele două 
firi ale Mântuitorului; cele cu trei braţe oferă imaginea persoa¬ 
nelor Sfintei Treimi. Cele cu 7 braţe indică cele 7 daruri ale 
Sfântului Duh, iar cele cu 12 braţe amintesc de cei 12 Apostoli. 

IV. Recapitularea - Aprecierea 

Am văzut că materia folosită în cultul creştin îşi are originea în 
cultul iudaic. Ea a fost folosită nu la întâmplare, ci din porunca 
lui Dumnezeu. 

Trecând însă în cultul creştin ea primeşte specificul şi sensul 
spiritual al noii religii, încât şi semnificaţia ei va primi amprenta 
vieţii duhovniceşti specifică creştinilor. Astfel, pâinea şi vinul, 
de pildă, reprezintă modul de cinstire şi de binecuvântare a unei 
persoane deosebite. Folosite însă la Sfânta Liturghie şi prefăcute 
în Trupul şi Sângele Mântuitorului, pâinea şi vinul se oferă spre 
iertarea păcatelor, ele reprezentând în acelaşi timp şi Unitatea 
Bisericii, ca Trup tainic al Domnului. în felul acesta, puterea 
Sfântului Duh se transmite prin materia folosită întregii fiinţe a 
credincioşilor, atât trupului, cât şi sufletului. 

V. Asocierea 

în acest caz nu trebuie să confundăm materia folosită la unele 
slujbe, faţă de aceeaşi materie folosită la alte slujbe. De pildă 
pâinea şi vinul folosite la slujba litiei reprezintă doar un simbol 
pe când pâinea şi vinul folosite ca daruri în cadrul Sfintei Litur¬ 
ghii, reprezintă o prefacere reală în Trupul şi Sângele Domnului, 
având şi efectele unei jertfe reale. Untdelemnul din candele e 
simbolul înţelepciunii, iar cel de la Taina Botezului simbolizează 
bucuria mântuirii, pe când în cadrul tainei Sfântului Maslu, 
untdelemnul sfinţit are efecte de vindecare a bolilor şi de iertare 
a păcatelor. Tămâia şi lumânarea sunt simboluri. Sfântul Mir nu 
este de asemenea un simbol, ci purtătorul darurilor Sfântului Duh 
care pecetluiesc viaţa duhovnicească a celui botezat. La fel apa 
sfinţită (care nu se strică) are în ea puterea harului sfinţitor, nu 
este ca înainte un simplu simbol al curăţiei. 

VI. Generalizarea 

Din cele până aici tratate vedem că materia necesară slujbelor 
bisericeşti reprezintă darul lui Dumnezeu dat nouă spre între¬ 
ţinerea vieţii trupeşti, dar pe care îl oferim şi noi lui Dumnezeu 
spre a-1 sfinţi şi a ne fi de folos spre dobândirea mântuirii. 

VII. Aplicarea 

Materia folosită la cult reprezintă în cea mai mare parte dania 
credincioşilor. Se cuvine ca aceste daruri oferite lui Dumnezeu 

şi sfinţite spre mântuirea noastră să corespundă întru totul acestui 
scop. Astfel, pâinea oferită ca dar trebuie să fie făcută din făină 
de grâu şi dospită, vinul să fie din struguri curat şi neoţetit, de 
preferinţă de culoare roşie. Untdelemnul să nu fie râncezit, iar 
apa să fie curată. Se obişnuieşte apoi ca la intrarea în Sfântul 
Locaş de închinare credincioşii să aprindă lumânări şi să se roage 
pentru cei vii şi pentru cei adormiţi. Aprinderea lumânării atrage 
după sine luarea aminte ca şi conştiinţa şi faptele să fie pătrunse 
de lumina lui Hristos: „Aşa să lumineze lumina voastră înaintea 
oamenilor, ca văzând faptele voastre cele bune, să preamărească 
pe Tatăl vostru Cel din ceruri" (Matei 5, 16). La fel când credin¬ 
ciosul aduce darul spre a fi sfinţit să ia aminte la cuvintele Mân¬ 
tuitorului: „De-ţi vei aduce darul tău la altar şi acolo îţi vei aduce 
aminte că fratele tău are ceva asupra ta, mergi mai întâi de te 
împacă cu fratele tău, şi atunci venind, adu darul tău“ (Matei 5, 
23-24). 


Cărţile folosite la sfintele slujbe 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 

cunoştinţele anterioare 

’ )■ 9 

Pentru ca viaţa bisericească ortodoxă să se desfăşoare în unitate 
duhovnicească, se impune ca slujbele bisericeşti să fie rânduite 
într-o anume ordine şi uniformitate generală. 

Pentru împlinirea acestui deziderat al comuniunii duhovni¬ 
ceşti au apărut din cele mai vechi timpuri cărţile bisericeşti, 
cuprinzând slujbele şi rânduiala lor specifică. 

5. Comunicarea subiectului lecţiei noi 

Vom vedea în cele ce urmează care sunt cărţile folosite la sfintele 
slujbe. 

6. Dirijarea învăţării. însuşirea noilor cunoştinţe 

Odată cu întemeierea Bisericii s-a format şi cultul divin public, având 
în centru „frângerea pâinii“, adică Sfânta Liturghie. Acestui nucleu i 
s-a creat o ambianţă corespunzătoare împlinirii roadelor lui duhovni¬ 
ceşti în viaţa credincioşilor. Astfel au apărut lecturile din Sfânta 
Scriptură, predicarea cuvântului şi cântarea bisericească. Cultul s-a 
îmbogăţit permanent cu slujbele, rugăciunile, precum şi cu imne, pe 
măsură să ridice permanent aspiraţiile sufletului spre Dumnezeu. Pen¬ 
tru evitarea neorânduielilor, a inovaţiilor şi a abuzurilor, şi pentru buna 
desfăşurare a slujbelor bisericeşti, s-au creat din cele mai vechi timpuri 
cărţile de slujbă. 

Cărţile bisericeşti de slujbă le putem împărţi în două 
categorii: 

1. Cărţi compuse din texte luate din Sfânta Scriptură; 

2. Cărţi compuse de Sfinţii Părinţi în duhul Sfintei tradiţii 
apostolice şi bisericeşti cultivate de credincioşi de-a lungul 
vremii. Le vom vedea pe rând cuprinsul şi întrebuinţarea lor. 

Din categoria cărţilor compuse din texte luate din Sfânta 
Scriptură sunt: Evanghelia, Apostolul şi Psaltirea. 

1. Evanghelia cuprinde pericope, adică bucăţi de lectură luate 
din cuprinsul celor patru Evanghelii. Acestea se citesc la Sfânta 
Liturghie săvârşită în duminici şi sărbători, la oficierea Sfinte¬ 
lor Taine, a unor ierurgii, precum şi la Utrenia de duminică. 

2. Apostolul cuprinde pericope luate din cartea Faptele 
Apostolilor şi din epistolele scrise de Sfinţii Apostoli, în special 
din epistolele pauline. Lecturile biblice din scrierile Apostolilor 
au fost introduse în cult încă de la început, fiind încadrate în 
texte din Psalmi. Apoi au devenit de sine stătătoare. 

3. Psaltirea. Numele ei indică instrumentul muzical de 
acompaniat. Datorită faptului că psalmii cuprind aspiraţia cea 
mai adâncă a sufletului de a se afla în comuniunea lui Dumne¬ 
zeu, au intrat încă de la început, sub formă de cântare, în cultul 
creştin public. Apoi psalmii au intrat şi în rândul lecturilor biblice 
alături de Evanghelie şi Apostol, dar nu la nivelul importanţei 
acordate acestora. Lectura psalmilor a fost alternată şi de cânta¬ 
rea lor. Acestea se numeau „catisme“, cuvânt care înseamnă „a 
sta jos“, indicând faptul că în timp ce se citeau psalmii se putea 
sta jos. Citirea psalmilor se face mai ales la Vecernie şi la Utrenie, 
pe când citirea Evangheliei şi a Apostolului se face la Sfânta 



430 


Capitolul şase 


Liturghie. Când se citeşte Evanghelia, credincioşii se ridică în 
picioare. 

Cărţile bisericeşti compuse de Sfinţii Părinţi sunt următoa¬ 
rele: 

1. Liturgherul cuprinde rânduiala celor trei Sfinte Liturghii, 
la care se adaugă şi slujbele pregătitoare pentru Sfânta Liturghie: 
Vecernia şi Utrenia. Mai cuprinde şi rânduiala pentru pregătirea 
celor ce săvârşesc Sfânta Liturghie, ca şi rugăciuni la diferite 
cereri ale credincioşilor, ce urmează să fie citite după caz în 
timpul oficierii Sfintei Liturghii. 

2. Molitfelnicul numit şi Evhologhiul, cuvânt grecesc care 
înseamnă „rugăciune". După cum spune numele, cuprinde o mare 
varietate de rugăciuni incluse în slujbele ce se referă la viaţa 
omului de la naştere şi până la moarte. Mai cuprinde şi rânduiala 
Sfintelor Taine, a Ierurgiilor, rugăciuni la diferite trebuinţe, la 
izgonirea duhurilor rele, la sfinţirea obiectelor de cult, etc. 

3. Aghiazmatarul cuprinde rânduiala slujbelor referitoare la 
primirea la Ortodoxie a celor de alte confesiuni, precum şi 
rânduiala primirii în cinul monahal. 

4. Panahida cuprinde slujbele înmormântării, precum şi cele¬ 
lalte slujbe legate de cultul morţilor. 

5. Acatistierul cuprinde cele 29 Acatiste. 

6. Ceaslovul este o carte care cuprinde multe şi variate slujbe. 
După cum îi spune numele, cuprinde rânduiala celor 9 ceasuri, 
numite şi „laude bisericeşti". Apoi în ceaslov mai putem găsi o 
bună parte din Psalmi, Acatiste, Paraclise, precum şi rânduiala 
celor ce se pregătesc pentru împărtăşire la Sfânta Liturghie. 

7. Penticostarul. Numele său se referă la „Cincizecime", cea 
ce înseamnă că această carte reprezintă imnele cântate la stană în 
perioada liturgică ce începe cu Pogorârea Duhului Sfânt. în ge¬ 
neral cântările cuprinse în Penticostar exprimă sentimentul 
bucuriei vieţii, a triumfului învierii Domnului. 

8. Triodul este cartea folosită la strană în perioada numită a 
„Triodului", care începe cu Duminica „vameşului şi fariseului", 
şi ţine până în Sâmbăta Paştilor. Prin urmare, cuprinde zece 
săptămâni: trei săptămâni înaintea Postul Paştelui sunt de pre¬ 
gătire duhovnicească pentru întâmpinarea după cuviinţă a Marelui 
Post, iar celelalte şapte săptămâni constituie însăşi perioada 
Postului. Cântările triodului au un caracter de pocăinţă, de re¬ 
gret pentru păcatele săvârşite, dar şi de încredere în bunătatea 
iertătoare a lui Dumnezeu. 

9. Octoihul. După cum spune numele, cuprinde cele opt 
glasuri care se succed săptămânal. Octoihul este cartea de strană 
ce cuprinde slujbele bisericeşti din fiecare zi, precum şi din 
duminici şi sărbători, începând cu duminica I-a după Pogorârea 
Sfântului Duh şi până la Duminica „vameşului şi fariseului 11 , când 
am văzut că se foloseşte Triodul. 

10. Mineiele. Cuvântul se referă la luna de zile. Astfel, 
Mineiul cuprinde piesele muzicale din perioada unei luni. Prin 
urmare, în perioada anului bisericesc sunt 12 Mineie, începând 
cu luna septembrie. Aceste cărţi bisericeşti au apărut încă din 
secolul al IV-lea odată cu dezvoltarea cultului sfinţilor. Ele 
cuprind imne de laudă şi cerere adresate sfinţilor pomeniţi în 
ziua respectivă, de aceea, se folosesc în tot anul bisericesc, fiindcă 
în fiecare zi facem pomenirea unuia sau mai mulţi sfinţi. 

11. Tipicul cuprinde rânduiala, precum şi îndrumările după 
care se desfăşoară slujbele în toate cele trei perioade ale anului 
bisericesc. Compunerea sa datează din secolul al V-lea şi este 
atribuită Sfântul Sava. Importanţa lui este deosebit de mare pen¬ 
tru uniformizarea slujbelor bisericeşti, evitând şi combătând 
greşelile şi inovaţiile. 

7. Fixarea cunoştinţelor 

Cum împărţim cărţile bisericeşti de slujbe? (în două părţi. în 
prima categorie încadrăm cărţile compuse din textele luate din 
Sfânta Scriptură. în a doua categorie intră cărţile compuse de 
Sfinţii Părinţi de-a lungul vremii, în duhul sfintei tradiţii 
apostolice şi bisericeşti). Care cărţi intră în prima categorie? 
(Evanghelia, Apostolul, Psaltirea). Dar în a doua categorie? 
(Liturghierul, Molitfelnicul, Aghiazmatarul, Acatierul, Panahida, 
Ceaslovul, Penticostarul, Triodul, Octoihul, Mineiele şi Tipicul). 
Care din aceste cărţi sunt folosite mai ales de preot? (Evanghe¬ 
lia, Liturghierul, Molitfelnicul). Dar de strană? (Ceaslovul, 
Penticostarul, Triodul, Octoihul, Mineiele şi Tipicul). Când 
foloseşte strana Penticostarul? (De la sărbătoarea învierii 
Domnului până la Pogorârea Sfântul Duh). Dar Octoihul? (De la 
sărbătoarea Cincizecimii până la Duminica „vameşului şi 
fariseului"). Dar Triodul? (De la Duminica „vameşului şi 
fariseului", până la sâmbăta Sfintelor Patimi). Dar Mineiele? (în 
tot timpul anului). 

8. Aplicarea 

Este recomandabil ca pe lângă cărţile de rugăciune, credincioşii 
să aibă şi Ceaslovul. In această carte pot găsi Psalmi, Acatiste, 
Paraclise, precum şi rânduiala pregătirii pentru spovedanie şi 
împărtăşanie, ceea ce este de mare folos duhovnicesc pentru cultul 
particular. Octavian Goga a imortalizat în versuri vechile tradiţii 
de folosire a Ceaslovului de către credincioşi: „Aşa vă treceţi 
bieţi bătrâni / Cu rugi la Preacurate / Şi plânge mama pe ceaslov, 
/ Şi-n barbă plânge tata“. 

9. Rugăciunea la ieşirea din clasă. 


Cântarea bisericească 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Pe lângă „frângerea pâinii", pe lângă lecturile biblice, predicarea 
cuvântului şi instruirea credincioşilor în cunoaşterea noii credinţe, 
un rol important l-a avut în desfăşurarea cultului public, cântarea 
bisericească. Ea este propriu-zis un imn de preamărire, care pune 
în acţiune întreaga vibraţie a sufletului omenesc închinată şi 
dăruită lui Dumnezeu. Dar în acelaşi timp pune în faţa lui Dum¬ 
nezeu întreg zbuciumul şi dramatismul cu care este confruntat 
sufletul creştinesc dornic să-şi regăsească liniştea în viaţa divină. 
De aceea cântarea este prezentă în marile religii ale lumii, iar 
creştinismul i-a acordat încă dintru început o importanţă cu totul 
deosebită. 

5. Comunicarea subiectului lecţiei noi 

în cele ce urmează ne vom referi la specificul cântării bisericeşti 
în cultul ortodox. 

6. Dirijarea învăţării. însuşirea noilor cunoştinţe 

Cântarea bisericească în cultul ortodox se împarte în două mari 
categorii: 

1. Cântarea de origine biblică; 

2. Imne liturgice ca forme ale poeziei imnografice exprimată 
muzical de diferiţi melozi bisericeşti. 

Cântările de origine biblică Cântările de origine biblică re¬ 
prezintă compoziţii muzicale ale unor texte biblice din Vechiul 
Testament şi din Noul Testament. 

Elementul comun al cântărilor din Noul Testament şi Vechiul 
Testament sunt Psalmii. Ei constituiau o piesă importantă atât în 
cultul iudaic, cât şi în cel creştin. In cultul creştin un accent deo¬ 
sebit se punea pe psalmii mesianici. Aceştia erau cântaţi atât în 
cultul public euharistie, în cel de seară, de dimineaţă, ca şi la 
celelalte slujbe, precum şi în cultul particular purtând sentimentul 
puternic al bucuriei împlinite. 

în Biserica creştină primară psalmii se cântau alternativ. 
Prima strofă o cântau bărbaţii care stăteau în dreapta; a doua 
strofă femeile, care stăteau în stânga. Vocile se uneau la refren 
sau în strofa finală. 

Pe lângă psalmi menţionăm în Vechiul Testament şi celelalte 
imne pe care le-au preluat şi creştinii. Amintim dintre acestea 
cântarea de mulţumire a lui Moise după izbăvirea din robia 
egipteană (Ieşirea 15, 1-19). Cântarea de mulţumire a Sfintei 
Ana, mama lui Samuel, (I Regi 2, 1-10); cântarea prorocului 
Avacum (Avacum 3, 2-13).; a prorocului Iona când se afla în 
pântecele chitului (Iona 2, 3-10); a celor trei tineri evrei aruncaţi 
în cuptorul cu foc din Babilon (Daniel 3, 24-20), etc. 

în Noul Testament vom menţiona cântarea de mulţumire a 
lui Zaharia, tatăl Sfântul Ioan Botezătorul (Luca 1, 67-79); 
Cântarea Sfintei Fecioare Maria după primirea veştii de la înger 
că va naşte pe Mesia (Luca 1, 46-54).; cântarea - rugăciune a 
dreptului Simion când a primit în braţele sale pe Fiul lui Dum¬ 
nezeu (Luca 2, 29-32). 

Se consideră apoi ca imne şi fragmentele cu structură po¬ 
etică (ritmică) din epistolele Sfântul Apostol Pavel, precum 
„imnul creştinătăţii": Cu adevărat mare este taina creştinătăţii... 
(I Timotei 4, 16); sau: „Deşteaptă-te, cel ce dormi / Şi te scoală 
din morţi / şi te va lumina Hristos" (Efeseni 5, 14); sau: „Şi 
aceasta, fiindcă ştiţi / în timp ce ne găsim / că este ceasul să vă 
treziţi din somn; / că de acum mântuirea este mai aproape de noi 

/ Decât atunci când am primit credinţa / Noaptea este pe sfârşite, 
/ Ziua este aproape.(Romani 13, 11-12). Apostolul îndeamnă 
apoi pe credincioşi ca alături de psalmi să cânte şi celelalte imne 
biblice: „Vorbiţi între voi în psalmi şi imne şi în cântări duhov¬ 
niceşti" (Efeseni 5, 19; Coloseni 3, 16). Vrednică de reţinut este 
apoi şi „cântarea celor 24 de bătrâni înaintea tronului dumne¬ 
zeiesc" (Apocalipsa 4, 11) sau „cântarea de slăvire a Mielului" 
(Apocalipsa 5, 12). 

După modelele acestor imne biblice s-au format şi primele 
imne creştine, precum sunt doxologiile care au ca temei cântarea 
îngerilor din Noaptea Naşterii Domnului (Luca 2, 14). 

Imnele bisericeşti au fost folosite apoi şi pe tărâm apolo¬ 
getic pentru combaterea ereziilor. Unul dintre cele mai vechi imne 
este „Lumină lină", cu un pronunţat caracter trinitar şi hristologic. 
(Pr. Prof. Dr. Ene Branişte,« Liturgica generală» — Bucureşti, 
1993, p. 710-712). 

Imnele liturgice începând cu secolele V-VI, odată cu 
dezvoltarea artei poeziei imnografice creştine, vom remarca o 
bogată producţie a imnelor liturgice prin creaţiile imnografilor 
(poeţi care au scris imne) şi a melozilor (compozitorilor). 
Lucrările acestora vor forma de-a lungul vremii conţinutul 
pricipalelor cărţi de strană: Octoihul, Triodul, Penticostalul şi 
Mineiele. De acum cântarea bisericească va avea un pronunţat 
caracter dogmatic, popularizând prin muzică adevărurile de 
credinţă care s-au impus în faţa ereziilor acelor timpuri. Odată 
cu dezvoltarea cultului Maicii Domnului, imnele mariologice vor 
alimenta din ce în ce mai mult pietatea ortodoxă. Alături de 
acestea se află şi imnele închinate sfinţilor. 

De acum, formele fundamentale ale imografiei liturgice vor 
fi: troparul (stihira), condacul şi canonul. 

1. Troparul în scurte cuvinte scoate în evidenţă biruinţa pe 
care Sfântul o avea asupra păcatului, a patimilor, sau mai târziu 
asupra ereticilor. La sărbătorile închinate Mântuitorului, se 
prezenta pe scurt semnificaţia duhovnicească a evenimentului 
comemorat. 

2. Condacul este un singur vers care prezintă în sinteză 
întreaga semnificaţie a sărbătorii. Un exemplu strălucit este 
condacul Crăciunului, compus de Sfântul Roman Melodul în sec. 
al Vl-lea, având următorul conţinut: „Fecioara, astăzi, pe Cel 
mai presus de fiinţă naşte". 

3. Canonul este forma cea mai dezvoltată a imnografiei 
creştine, deoarece reuneşte trei ş^u mai multe cântări, (ode) într-o 

unitate nouă. Cele trei ode au la rândul lor trei strofe unite între 
ele. Canonul îl are slujba Utreniei, taina Sfântului Maslu şi 
ierurgia înmormântării. 

Printre imnografii şi melozii cântării Bisericii Ortodoxe 
Răsăritene vom reţine numele lui Roman Melodul care a compus 
1000 de imne la sărbătorile închinate Mântuitorului, Sfintei 
Fecioare şi sfinţilor. 

în secolul al VUI-lea, odată cu înflorirea canoanelor imno- 
grafice se remarcă Andrei Criteanul care a compus Canonul cel 
Mare (de pocăinţă) aflat în Triod. Sfântul Ioan Damaschin a 
compus canoanele învierii la cele opt glasuri din Octoih. Apoi, 
canonul la Naşterea, Botezul şi înălţarea Domnului, la Cinzecime 
şi Adormirea Maicii Domnului. Sfântul Cosma de Maiuma 
(Cosrna Melodul) a scris Canonul Crăciunului („Hristos se naşte, 
mâriţi-L...“). Lui i se atribuie şi Axionul care se cântă şi acum Ia 
Sfânta Liturghie: „Cuvine-se cu adevărat...“. începând cu secolul 
al X-lea cărţile de cult aproape că se încheie, întrucât scade şi 
numărul imnografilor şi melozilor. în Biserica Apuseană reţinem 
numele Sfântului Ambrozie al Milanului care a introdus cântarea 
antifonală. Apoi, Sfântul Grigorie cel Mare Dialogul uniformi¬ 
zează cântarea bisericească în Apus. 

7. Fixarea cunoştinţelor 

Care este originea cântării bisericeşti? (Originea ei este în primul 
rând biblică, apoi este opera marilor imnografi şi rnelozi). Care 
cântări din Vechiul Testament au intrat în cultul Bisericii creştine 
primare? (în primul rând psalmii mesianici. Apoi cântările lui 
Moise, ale Sfintei Ana, mama lui Samuel, ale profeţilor Iona, 
Avacum şi Daniel). Care cântări din Noul Testament au intrat în 
cultul bisericesc? (Cântarea de mulţumire a lui Zaharia, cântarea 
Sfintei Fecioare, rugăciunea dreptului Simeon, precum şi 
fragmente cu structură poetică din epistolele pauline şi din 
Apocalipsa). Ce gen de cântare bisericească se va dezvolta ulte¬ 
rior? (Doxologia, precum cea cântată de îngeri la Naşterea 
Domnului). Pe lângă caracterul duhovnicesc, ce alt rol va mai 
avea cântarea bisericească? (Apologetic, de apărare a dreptei 
credinţe faţă de ereziile trinitare şi hristologice). Se cunoaşte un 
imn liturgic din antichitatea creştină, folosit în favoarea dreptei 
credinţe? (Imnul „Lumină lină“ are un pronunţat caracter trinitar 
şi hristologic). De când s-au dezvoltat creaţiile imnografilor şi 
melozilor bizantini? (începând cu secolul V-VI). Care sunt 
formele fundamentale ale imnografiei liturgice? (Troparul, 

condacul şi canonul). Care din imnografi şi melozi au dezvoltat 
aceste forme ale cântării bisericeşti? (S-a evidenţiat în mod 
deosebit cu imne bisericeşti, care şi astăzi se păstrează în cultul 
Bisericii Ortodoxe: Roman Melodul, Andrei Criteanul, Ioan 
Damaschin, Cosma de Maiuma, etc.). Dar în Biserica Apuseană 
cine s-a impus? (S-a impus mai ales Sfântul Ambrozie care a 
introdus cântarea antifonalâ şi Sfântul Grigorie cel Mare, care a 
uniformizat cântarea bisericească). 

8. Aplicarea 

Se cuvine ca, participând la cultul divin public, credincioşii să 
unească rugăciunea cu cântarea. Nu numai strana să cânte, ci 
„toată făptura să laude pe Domnul!“ spune psalmistul. Dat fiind 
faptul că în orice act cultic cântarea are un rol deosebit la zidirea 
duhovnicească, se cuvine ca şi cântarea comună să se facă „cu 
vrednicie 11 (I Corinteni 14, 20). Biserica ne povăţuieşte ca 
„devreme ce cântând nc unim cu Dumnezeu, toţi suntem datori a 
păzi acest lucru mântuitor 11 . Canonul 75 de la sinodul VI ecumenic 
vine cu stăruitorul îndemn: „Cei e vin în biserică spre a cânta, 
voim nici strigări necuviincioase a întrebuinţa şi firea spre răcnire 
a o sili... ci cu multă luare aminte şi cu umilinţă a aduce lui 
Dumnezeu, Privitorul celor ascunse, acest fel de psalmodiere: 
„cântarea să fie naturală: nici guturală (din gât), nici nazală sau 
alene 11 . Tonurile înalte sunt potrivite, dar adaptate la posibilităţile 
vocale ale cântăreţului. Să se ţină seama de volumul locaşului, 
„nu se potriveşte o voce prea puternică într-un spaţiu strâmt 11 
(Ioan D. Lungulescu, «Manual de practică liturgică» (tipic) — 
Bucureşti, 1926, p. 207). 

9. Rugăciunea la ieşirea din clasă. 


Sfânta Liturghie 


I. Pregătirea aperceptivă 

Rugăciunea reprezintă modul de ridicare a sufletului nostru spre 
Dumnezeu, pentru a intra în comuniune cu El. Ea poate fi par¬ 
ticulară atunci când fiecare credincios îşi îndreaptă simţămintele 

de laudă, cerere şi mulţumire către Părintele ceresc. Dar poate fi 
şi publică, când obştea credincioşilor într-o unitate de simţire îşi 
înalţă sufletul spre Dumnezeu. Acesta este cultul divin public. 

II. Anunţarea temei 

în centrul cultului divin public stă Sfânta Liturghie la care ne 
vom referi în cele ce urmează. 

III. Tratarea 

La originea cultului creştin public stă Sfânta Liturghie întemeiată 
de către Mântuitorui la Cina cea de Taină, când „a luat pâinea şi 
mulţumind a frânt şi a dat ucenicilor şi a zis: luaţi, mâncaţi, acesta 
este trpul meu. Şi luând paharul şi mulţumind le-a dat zicând: 
beţi dintru acesta toţi, acesta este sângele Meu, al legii celei noi, 
care pentru voi şi pentru mulţi se varsă spre iertarea păcatelor" 
(Matei 26, 26-28). 

La Cina cea de Taină Mântuitorul instituie deci o Jertfă, 
prefăcând pâinea şi vinul în trupul şi sângele Său, şi o taină prin 
oferirea spre împărtăşirea ei spre iertarea păcatelor şi dobândirea 
mântuirii. întemeind sub forma pâinii şi vinului transformate 
(prefăcute) în trupul şi sângele Său, forma cultului public, 
Domnul a poruncit Sfinţilor Apostoli „să facă aceasta întru 
pomenirea Sa“ (Luca 20, 19,1 Corinteni 11,24-25). Astfel, Sfinţii 
Apostoli împreună cu toţi cei care în fiecare zi se adunau „spre 
frângerea pâinii", se împărtăşeau cu trupul şi sângele Domnului 
(Fapte 2, 46). Şi cum „frângerea pâinii" ca şi prefacere în trupul 
şi sângele Domnului se făcea prin rugăciunea de mulţumire şi de 
invocare a Sfântului Duh, „Cina Domnului" (I Corinteni 10, 16) 
se mai numea şi „Euharistie" (adică „Mulţumire"), iar cadrul ge¬ 
neral în care se săvârşea poartă numele de slujire, oficiere, sau 
liturghie. Această slujbă sfântă în care îşi are originea cultul divin 
public creştin s-a transmis apoi din generaţie în generaţie, 
păstrându-se neîntinat adevărul de credinţă care exprimă esenţa 
ei, înfrumuseţată fiind în timp cu rugăciuni şi imne, dintre cele 
mai înălţătoare, încât în forma în care o avem astăzi, reprezintă 
cel mai înalt mod de înălţare duhovnicească a credincioşilor, care 
participă la cultul divin public. 

Privind locul săvârşirii Sfintei Liturghii, acesta este sfinţitul 
locaş de închinăciune. Ea mai poate fi săvârşită cu binecuvântarea 
episcopului, şi afară, sau în vreo casă. Lucrul principal este ca la 
săvârşirea Sfintei Liturghii să existe Sfântul Antimis. Fără el nu 

poate fi săvârşită. Referitor la timpul săvârşirii Sfintei Liturghii, 
zilele de duminică şi sărbători sunt special dedicate acestui scop. 
Urmând exemplul primilor creştini, la mănăstiri, sau la catedrale 
episcopale, se săvârşeşte zilnic Sfânta Liturghie. în Biserica 
Ortodoxă există trei Liturghii. Cea mai frecvent oficiată şi mai 
bine cunoscută de credincioşi este cea a Sfântului Ioan Gură de 
Aur. Apoi mai avem şi Liturghia Sfântului Vasile cel Mare, cu 
mici deosebiri faţă de cea amintită. Liturghia Sfântului Vasile 
cel Mare se săvârşeşte de zece ori pe an, mai ales în perioada 
Postului Paştelui. în sfârşit, Liturghia numită „a darurilor înainte 
sfinţite", săvârşită numai în perioada postului Paştelui, la 
mănăstiri zilnic; iar la biserici parohiale numai miercurea şi 
vinerea. 

Fiindcă cea mai frecvent folosită este Liturghia Sfântului Ioan 
Gură de Aur, vom vedea care sunt părţile ei componente şi care 
este explicaţia gesturilor şi actelor liturgice care o compun. 
Liturghia Sfântului Ioan Gură de Aur (ca şi cea a Sfântului Vasile) 
are trei părţi: 

Proscomidia săvârşită numai de preot ca fază de pregătire a 
darurilor aduse de credincioşi pentru jertfa liturgică.Cuvântul 
„Proscomodie" înseamnă „punerea-înainte", sau „oferirea unui 
dar“. E vorba de darurile de pâine şi vin care alcătuiesc materia 
sfintei jertfe. Ele sunt aduse de credincioşi şi simbolizează tocmai 
comunitatea lor. Preotul pregăteşte în cadrul proscomidiei în chip 
tainic darurile pentru jertfă. Le pregăteşte în locul numit 
„Proscomidar" - o scobitură în partea de nord a altarului. 

Liturghia propriu-zisă săvârşită de preot împreună cu credin¬ 
cioşii în scopul prefacerii cinstitelor daruri în trupul şi sângele 
Domnului, precum şi a împărtăşirii credincioşilor. Liturghia 
propriu-zisă are la rândul ei două părţi: 

a) Liturghia catehumenilor. Sfânta Liturghie a catehumenilor 
se numeşte astfel pentru că în vechime la ea puteau lua parte cei 
care se înscriau pentru primirea Botezului şi care se numeau 
catehumeni. Această parte a Liturghiei ţine de la binecuvântarea 
în numele Sfintei Treimi şi până la cuvintele: „cei chemaţi 
ieşiţi..." Aceste cuvinte atrăgeau în vechime atenţia catehume¬ 
nilor că nu vor mai putea participa la restul Sfintei Liturghii în 
care se sfinţeau darurile şi se împărtăşeau credincioşii. Catehu- 
menii nefiind botezaţi, nu erau socotiţi membri ai Bisericii, şi ca 
urmare nu se puteau împărtăşi. Părţile Liturghiei catehumenilor 
sunt următoarele: Ectenia mare, Antifoanele, Vohodul mic, adică 

ieşirea cu Sfânta Evanghelie, imnul „Trisaghion („Sfinu 
Dumnezeule..."), citirea Apostolului şi a Evangheliei, apoi ecte- 
nia întreită şi cea pentru catehumeni. în vechime după citirea 
pericopei evanghelice se ţinea şi predica pentru instruirea catehu- 
menilor. De aceea, aceasta este şi partea didactică a Sfintei 
Liturghii. 

b) Liturghia credincioşilor. „Liturghia credincioşilor" se 
numeşte astfel fiindcă la ea nu puteau participa decât cei care 
prin Botez au devenit membri ai Bisericii. întrucât partea princi¬ 
pală a ei este prefacerea cinstitelor daruri pe masa altarului, primul 
lucru este a aduce cinstitele daruri de la proscomidar pe masa 
altarului. Şi aceasta se face prin vohodul mare, sau ieşirea cu 
darurile. înainte însă se cântă imnul heruvimic şi se face 
tămâierea, pentru crearea atmosferei de taină şi înmiresmarea ei 
spre a primi pe Domnul care se aduce ca jertfă. Vohodul mare 
închipuie ultimul drum al Mântuitorului din Betania la Ierusa¬ 
lim, unde se va aduce ca jertfă; sau mai degrabă luarea trupului 
Domnului de pe cruce şi punerea în mormânt. Pomenirile care se 
fac în timpul vohodului aduc aminte de rugăciunea tâlharului de 
pe cruce: „Pomeneşte-mă, Doamne, când vei veni întru împă¬ 
răţia Ta". în acest caz, antimisul închipuie mormântul în care a 
fost pus trupul Domnului, iar masa altarului, grădina unde se 
afla mormântul. Acoperământul potirului simbolizează giulgiul 
în care a fost pus trupul Domnului, iar acoperământul discului, 
mahrama pusă pe faţa Mântuitorului. Acoperământul mare (numit 
„Aer") pus peste potir şi disc închipuie piatra prăvălită la intrarea 
în mormânt, iar steluţa care rămâne pe disc reprezintă pecetea 
pusă pe piatra mormântului; cădirea aminteşte de miresmele aduse 
de femeile mironosiţe la mormânt. 

De acum urmează partea pregătitoare pentru săvârşirea jertfei: 

1. Rugăciunea redată prin ectenie; 

2. „Sărutul păcii", practicat încă dintru început între creştini, 
ca manifestare a dragostei care îi leagă în unitatea jertfei care se 
aduce spre iertarea păcatelor. La început acest sărut era practicat 
de întreaga comunitate, bărbaţii între ei, şi femeile între ele. Acum 
îl practică numai preoţii slujitori. 

3. Mărturisirea de credinţă, prin rostirea Crezului de întreaga 
Biserica este precedată de cuvintele: „Uşile, uşile..." La început 
atrăgea atenţia celor ce păzeau uşile ca nu cumva să fie lăsat 
vreun catehumen să participe şi să se împărtăşească cu sfânta 
jertfă. 

Partea centrală a Liturghiei este sfinţirea darurilor. Aceasta 
este numită „Anaforaua" (cuvânt grecesc care înseamnă: ridicare, 

înălţare, jertfă) şi cuprinde mai multe rugăciuni prin care se înalţă, 
se oferă, se aduc daruri ca jertfă lui Dumnezeu. înainte însă 
preotul anunţă pe credincioşi: „Să stăm bine, să stăm cu frică, să 
luăm aminte sfânta jertfă cu pace a o aduce". La care strana şi 
credincioşii răspund: „Mila păcii, jertfa laudei". în acest timp 
preotul citeşte în altar „Marea Rugăciune Euharistică". Aceasta 
este prima rugăciune din anaforaua liturgică. Ea exprimă recu¬ 
noştinţa şi mulţumirea adresată lui Dumnezeu pentru toate 
binefacerile primite. în acest timp preotul intervine cu ecfonisul: 
„Cântare de biruinţă cântând..." şi citeşte mai departe rugăciunea, 
în timp ce credincioşii cântă: „Sfânt, sfânt, sfânt Domnul 
savaot..." Rugăciunea Euharistică se încheie cu ecfonisul care 
reproduce cuvintele Domnului de la Cina cea de Taină: „Luaţi, 
mâncaţi, acesta este trupul Meu", şi „Beţi^dintru acesta toţi, acesta 
este sângele Meu..." 

A doua rugăciune din anaforaua liturgică citită de preot se 
numeşte „Anamneză", adică „Amintirea" întregii opere de 
mântuire; de cruce, de groapă, de învierea cea de a treia zi, de 
suirea la ceruri, de şederea la dreapta lui Dumnezeu Tatăl şi de 
cea de a doua venire, încheind cu ecfonisul: „Ale Tale dintru ale 
Tale, Ţie aducem de toate şi pentru toate", în timp ce preotul 
ridică darurile spre a le oferi lui Dumnezeu spre sfinţire, iar cre¬ 
dincioşii încep să cânte: „Pe Tine Te lăudăm..." Preotul continuă 
cu cea mai importantă rugăciune numită „Epicleza", adică 
„invocarea" sau „chemarea" Sfântului Duh spre a sfinţi darurile. 
Anaforaua se sfârşeşte cu rugăciunea de mijlocire pentru întreaga 
Biserică, deopotrivă pentru cei aflaţi în viaţă, cât şi pentru cei 
adormiţi. Această rugăciune de mijlocire a Bisericii se numeşte 
„Diptice". în continuare, în cadrul Dipticilor se face pomenirea 
Maicii Domnului, a Sfântului Ioan Botezătorul, a Apostolilor şi 
a sfântului zilei, mijlocind apoi în continuare pentru toată lumea... 

Până aici am văzut Liturghia ca jertfă, adică sfinţirea daru¬ 
rilor şi prefacerea lor în trupul şi sângele Domnului. Partea care 
va continua slujba se referă la taina liturghiei, adică la pregătirea 
darurilor sfinţite, pentru sfinţirea credincioşilor prin împărtăşirea 
cu ele. Prima arătare a potirului şi chemarea credincioşilor să se 
împărtăşească, închipuie arătarea Domnului după înviere. La fel 
şi arătarea potirului după împărtăşirea lor. Cea de a treia arătare 
a potirului simbolizează ultima arătare a Domnului, iar ducerea 
şi depunerea din nou la proscomidar a sfintelor daruri închipuie 
înălţarea Domnului la cer. Cădirea darurilor ne aminteşte de corul 
în care s-a înălţat Domnul la cer, sau răspândirea în lume a învăţă¬ 
turii Sale. Masa proscomidarului simbolizează locul şederii Fiului 

de-a dreapta Tatălui, iar masa altarului închipuie acum Scaunul 
slavei lui Dumnezeu Tatăl. Anafura este pâinea binecuvântată (a 
nu se confunda cu Anaforaua la care ne-am referit mai sus), tăiată 
din prescurile din care s-au pregătit cinstitele daruri. Ea închipuie 
comuniunea credincioşilor şi le este oferită lor după oficierea 
Sfintei Liturghii. „Potrivirea" Sfintelor daruri înseamnă consu¬ 
marea lor de către preot, şi închipuie cina fericirii veşnice în 
împărăţia lui Dumnezeu împreună cu Mântuitorul. 

IV. Recapitularea - Aprecierea 

Care este locul Sfintei Liturghii în cultul creştin public? (Sfânta 
Liturghie se află la originea şi în centrul cultului creştin public). 
De ce? (Fiindcă la Cina cea de Taină Mântuitorul a întemeiat 
cultul creştin. El fiind Arhiereul care s-a adus pe Sine ca jertfă 
de iertare a păcatelor şi de dobândire a mântuirii pentru toţi cei 
care se vor împărtăşi din ea). Care este scopul Sfintei Liturghii? 
(în Sfânta Liturghie distingem două acte: jertfa şi taina. Prin jertfă 
se sfinţesc darurile, iar ca taină sfinţeşte pe credincioşi prin 
împărtăşirea cu ele). Care sunt momentele mai importante ale 
Sfintei Liturghii? (Pregătirea, sfinţirea şi împărtăşirea cu sfintele 
daruri). Când are loc pregătirea lor? (în cadrul proscomidiei). 
Dar sfinţirea? (în cadrul Liturghiei propriu-zise, şi anume, când 
preotul rosteşte rugăciunea epiclezei). De unde ştim noi când are 
loc epicleza? (Strana şi credincioşii cântă atunci „Pe Tine te 
lăudăm..." şi îngenunchează în semn de pietate). Când se împăr¬ 
tăşesc credincioşii? (Când preotul ridică potirul, rostind chema¬ 
rea: „Cu frică'de Dumnezeu, cu credinţă şi cu dragoste să vă 
apropiaţi"). Ce ne redă Sfânta Liturghie cu privire la persoana 
Mântuitorului? (întreaga Sa viaţă, de la naştere şi până la înălţarea 
Sa la cer, şi şederea de-a dreapta Tatălui. în centrul Sfintei Litur¬ 
ghii se află Jertfa Mântuitorului, care nu este un simbol, ci o 
realitate). 

V. Asogierea 

Privind raportul jertfei liturgice faţă de jertfa de pe cruce, în 
esenţă este una şi aceeaşi. Adică, noi ne împărtăşim cu trupul şi 
sângele Domnului cu care s-a întrupat din Sfânta Fecioară, cu 
care a pătimit, a înviat şi s-a înălţat la cer. în formă însă apar 
unele deosebiri. Astfel, jertfa de pe cruce s-a adus în chip dureros 
şi sângeros, aducând moartea fizică; pe când jertfa liturgică sub 
forma văzută a pâinii şi vinului ne oferă în mod nesângeros, sa- 

cramental trupul şi sângele Domnului. Apoi, jertfa de pe Golgota 
este adusă pentru mântuirea oamenilor de Hristos singur, pe când 
jertfa liturgică este adusă şi cu participarea obştei credincioşilor,’ 
a Bisericii. în sfârşit, dacă jertfa liturgică se aduce pretutindeni, 
până la sfârşitul veacurilor, jertfa de pe cruce s-a adus o singură 
dată pentru totdeauna şi într-un singur loc. Altfel spus, „jertfa 
din liturghie este o reproducere, o formă de prelungire în timp în 
mijlocul nostru, a prezenţei lui Hristos, Cel junghiat odată pen¬ 
tru totdeauna; este o multiplicare în timp şi în spaţiu a unicei 
jertfe de pe Golgota“ (Pr. Prof. Dr. Ene Branişte, «Liturgica Spe¬ 
cială»— Bucureşti, 1980, p. 291-292). 

VI. Generalizarea 

De aici vedem că Sfânta Liturghie reprezintă originea şi centrul 
cultului divin public, fiind slujba care perpetuează până la sfâr¬ 
şitul veacurilor jertfa lui Hristos, oferită credincioşilor spre 
iertarea păcatelor şi spre sfinţirea vieţii lor duhovniceşti. 

VII. Aplicarea 

1. Având în vedere importanţa Sfintei Liturghii pentru viaţa 
duhovnicească a credincioşilor, porunca Bisericii ne îndeamnă 
să participăm cu regularitate şi evlavie la Sfânta Liturghie şi să 
ne împărtăşim în cele patru mari posturi de peste an, sau cel puţin 
în postul Paştelui. 

2. Se vor cânta cu credincioşii nunele liturgice mai impor¬ 
tante: „Sfinte Dumnezeule.. „Heruvicul“; „Sfânt Domnul 
savaot"; „Pe Tine Te lăudăm"; „Axionul"; „Am văzut lumina 
cea adevărată..." „Fie numele Domnului binecuvântat", ca şi 
pricesne aflate în cărţile de cult. 

3. Se va rosti cu credincioşii „Crezul" şi rugăciunea „Tatăl 
nostru", indicându-se apoi şi rugăciunile pe care trebuie să le 
rostească ei înainte şi după împărtăşanie. 

I. Pregătirea aperceptivă 

Pe lângă rugăciunile particuare pe care le rosteşte credinciosul, 
ori de câte ori simte nevoia, fără a-şi fixa un anume timp, există 
şi „neîncetata" rugăciune a Bisericii, a obştei credincioşilor. 
Aceasta însă trebuie anume rânduită în timp, precum anume 
rânduită este ca ea să se desfăşoare în sfântul locaş de închi¬ 
năciune. 

II. Anunţarea temei 

Grupul de rugăciuni astfel rânduite de Biserică pentru obştea cre¬ 
dincioşilor, ca în toată vremea să poată lăuda pe Domnul, sunt 
cele şapte laude la care ne vom referi în cele ce urmează. 

III. Tratarea 

Cele şapte laude, cuprinzând „toată vremea", sunt repartizate în 
tot timpul zilei şi al nopţii, în aşa fel încât rugăciunea obştei 
credincioşilor să se îndrepte spre Dumnezeu (Psalmul 54, 19). 

Având originea în cultul iudaic, ziua liturgică începe seara, 
constituind intervalul de timp dintre două seri. Astfel, vom 
enumera cele şapte laude bisericeşti începând cu slujba de seară 
numită „vecernie", apoi pavecerniţa, miezonoptica, după care 
urmează slujbele numite „ale Ceasurilor" din zi. 

1. Vecernia (de la cuvântul „veceru" = seară) reprezintă slujba 
de seară. în cadrul ei aducem mulţumire lui Dumnezeu că ne-a 
ajutat să străbatem durata zilei şi-L rugăm să ne ajute pe mai 
departe să trecem seara şi noaptea în pace: „învredniceşte-ne 
Doamne, în seara aceasta fără de păcat să ne păzim noi..."; „Seara 
toată desăvârşită, sfântă, în pace şi fără de păcat, la Domnul să 
cerem...". Şi fiindcă slujbele bisericeşti fac totdeauna pomenire 
de istoria mântuirii noastre, desfâşurându-se seara, vecernia ne 
aminteşte de epoca îndepărtată a Vechiului Testament. Psalmul 
103 pe care îl citeşte strana ne atrage atenţia asupra creaţiei lumii 
şi ne arată puterea şi înţelepciunea Creatorului, ca şi frumuseţea 
creaţiei. Ne indică apoi şi crearea omului în rai, precum şi 
alungarea lui. Preotul care, după ce dă binecuvântarea, părăseşte 
altarul şi se roagă în faţa uşilor împărăteşti, de unde rosteşte şi 
ectenia, evidenţiază tocmai această imagine. Reprezentând omul 

căzut în păcat, preotul înalţă Părintelui ceresc rugăciuni, şi lui 1 
se asociază toţi credincioşii, cerând îndurare şi iertare: „Doamne, 
strigat-am către Tine, auzi-mă; ia aminte la glasul rugăciunii mele 
când strig către Tine...“. Iar tămâia în timpul cădirii oferă, pe de 
altă parte, imaginea rugăciunii care se ridică spre cer: „Să se 
îndrepteze rugăciunea mea ca tămâia înaintea Ta...“. Această ru¬ 
găciune nu este însă lipsită de nădejde şi de încredere în venirea 
unui Mântuitor. Intrarea preotului pe uşile împărăteşti în altar, 
în timp ce credincioşii cântă sau citesc imnul „Lumină lină“ arată 
tocmai bucuria acestei nădejdi, sau aşteptări. La slujba vecerniei 
însă lumina lui Hristos nu se vede în toată strălucirea ei. Este 
asemănătoare cu cea a luceafărului de seară în timpul nopţii... 
Hristos nu este prezent, ci aşteptat, dorit, nădăjduit, de aceea şi 
lumina Lui este palidă. Dar nădejdea în Hristos primeşte tot mai 
multă putere prin cuvintele dreptului Simeon, care îl întâmpină 
pe Pruncul Iisus la templu. Rugăciunea dreptului Simeon ne aduce 
în acelaşi timp luare aminte şi de sfârşirea vieţii noastre, la 
necesitatea pregătirii noastre duhovniceşti pentru a întâmpina 
după cuviinţa lumina nevestejită a lui Hristos. Troparele care 
încheie vecernia oglindesc virtuţile sfinţilor ca rod a luminii 
Mântuitorului. Referitor Ia opera de mântuire a Domnului, 
vecernia ne aminteşte de patimile Lui care au început de seara. 

2. Pavecerniţa, sau „după-cinare“ este slujba care urmează 
vecerniei. Se săvârşeşte mai mult în mănăstiri, la începutul nopţii, 
în bisericile parohiale se săvârşeşte imediat după vecernie. După 
cum arată şi numirea, rolul acestei slujbe este de a ne ruga lui 
Dumnezeu după cină şi înainte de culcare. Ea are trei părţi: în 
prima parte se mulţumeşte lui Dumnezeu pentru ajutorul pe care 
ni l-a dat în ziua care s-a scurs. Partea a doua are un caracter de 
căinţă şi regret pentru păcatele săvârşite, cerându-se iertare lui 
Dumnezeu. Iar partea a treia exprimă rugăciunea de cerere pen¬ 
tru a trece în pace somnul nopţii prin ferirea de ispite şi alte rele. 
Referitor la activitatea mântuitoare a Domnului, pavecerniţa mai 
aminteşte de coborârea Sa cu sufletul la iad pentru a dezlega pe 
cei osândiţi de păcat. 

3. Miezonoptica. După cum arată şi numele, este slujba care 
se oficiază după miezul nopţii. Se săvârşeşte la mănăstiri. Mân¬ 
tuitorul obişnuia şi El să se retragă în liniştea nopţii şi să se 
roage. Şi petrecea chiar „toată noaptea în rugăciune către Dum- 
nezeu“ (Luca 6, 12). I-a îndemnat şi pe Sfinţii Apostoli ca „toată 
vremea să se roage“ (Luca 21,36) şi „să nu lenevească a se ruga“ 
(Luca 18, 1). S-a rugat împreună cu ei într-un anume loc, atât 
ziua, cât şi noaptea (Ioan 18, 2). Miezonoptica ne aminteşte de 

parusia (a doua venire) Domnului şi de rugăciunea Mântuitoru¬ 
lui din grădina Ghetsimani, prinderea şi judecarea Lui de către 
arhiereul Ana. 

4. Utrenia. După cum arată numele („utro“ = dimineaţă), utre¬ 
nia este slujba de dimineaţă. Prin rugăciunile pe care le rostim 
aducem mulţumire lui Dumnezeu că ne-a ajutat să trecem noaptea 
şi cerem ajutor pentru ziua care se deschide acum. Ea este cea 
mai lungă dintre toate laudele bisericeşti. Aici întâlnim cele mai 
variate forme de creaţie ale cântării bisericeşti. Privind istoria 
mântuirii, mai mult decât vecernia, utrenia ne aminteşte de ivirea 
Noului Testament. De fapt însăşi apariţia luminii şi a razelor de 
soare ne oferă imaginea luminii lui Hristos, care îşi arată puterea 
şi strălucirea din ce în ce mai mult. 

La început utrenia se oficia înainte de apariţia luminii, fiind 
legată de miezonoptică. Oglindind această treptată apariţie a 
luminii lui Hristos, utrenia începe cu psalmii de pocăinţă, care 
amintesc de sentimentul de tristeţe şi de căinţă în care se află 
omul cufundat în noaptea păcatului înainte de venirea Mântuito¬ 
rului. în suflet apare însă mângâierea din partea lui Dumnezeu şi 
nădejdea spre dobândirea mântuirii. Credincioşii cântă: „Dum¬ 
nezeu este Domnul şi s-a arătat nouă; bine este cuvântat cel ce 
vine întru numele Domnului". Nădejdea creşte însă tot mai mult 
primind pecetea bucuriei, care se exercită printr-un imn de 
preamărire adus mult-milostivirii lui Dumnezeu, „că în veac e 
mila Lui, Aliluia!" Acesta este cunoscut sub numele de „Poli- 
eleu“. Iar ca împlinire a nădejdii şi bucuriei se citeşte Evanghelia, 
care reprezintă însăşi lumina cuvântului pe care l-a rostit Mântu¬ 
itorul. Evanghelia se pune apoi în biserică spre a fi văzută de 
credincioşi: ^Cuvântul era lumina care luminează pe tot omul 
care vine în lume" (Ioan 1, 9). Arătarea Evangheliei înseamnă 
arătarea luminii învierii lui Hristos, de aceea strana şi credin¬ 
cioşii cântă sau citesc: „învierea lui Hristos văzând, să ne 
închinăm sfântului Domnului Iisus, Unuia celui fără de păcat...". 
Cântările care urmează acum, cunoscute sub numele de „Canon" 
(„Catavasie") aduc starea de linişte şi împăcare a sufletului. 

Pe măsură ce apare lumina zilei, tot mai vie se arată şi lu¬ 
mina lui Hristos prin sfinţii Săi şi prin Sfânta Sa Maică. De aici 
şi imnul de preamărire înălţat Sfintei Fecioare, la provocarea 
preotului: „Pe Născătoarea de Dumnezeu şi Maica luminii întru 
cântări cinstind-o, să o mărim". Lauda lui Dumnezeu creşte şi 
mai mult odată cu creşterea luminii zilei. Se cântă acum 
„Laudele", iar pe măsură ce înaintează ziua şi apar primele raze 
ale soarelui, bucuria mântuirii creşte şi ea tot mai mult. Se mani- 

festă sub forma unui entuziasm, cântându-se „Doxologia“, în care 
se arată strălucirea luminii lui Hristos: „întru lumina Ta vom 
vedea lumina 11 . Troparele care urmează după Doxologie se re¬ 
feră la învierea Domnului, care a biruit întunericul păcatului şi 
al morţii. Referitor la opera mântuitoare a Domnului, slujba 
utreniei ne aminteşte de naşterea şi învierea Sa. Cu privire la 
Patimile Sale, face să ne amintim de ducerea lui Iisus de la Ana 
la Caiafa, ca şi batjocurile care au urmat. 

Ceasurile alcătuiesc laudele de zi. Spre deosebire de utrenie 
şi vecernie, care se numesc „Laude mari 11 , ceasurile se numesc 
„Laude mici 11 , şi corespund câte unui sfert din timpul zilei 
liturgice, după cum urmează: Ceasul I este legat de utrenie, iar 
ceasul III, VI şi IX formează trei laude separate. Ceasurile se 
oficiază zilnic numai la mănăstiri. La bisericile de enorie se 
oficiază în perioada postului mare. în această perioadă toate 
ceasurile se citesc înainte de masă, fiindcă după ele se oficiază 
Liturghia Darurilor înainte sfinţite, care, după cum se ştie, se 
săvârşeşte împreună cu vecernia. 

Privind rânduiala slujbei ceasurilor, remarcăm în general că 
ea are trei părţi. Prima parte cuprinde lecturi din psalmi. Câte 
trei psalmi la fiecare ceas închipuie perioada Vechiului Testa¬ 
ment, când a fost proorocită mântuirea. Partea a doua a ceasurilor, 
formată din tropare, care laudă virtuţile sfinţilor, închipuie 
perioada de împlinire a mântuirii prin vieţile sfinţilor. Partea a 
treia o constituie rugăciunea de încheiere. 

Pe lângă ceasurile obişnuite, mai există şi aşa-zisele „Ceasuri 
împărăteşti 11 , sau „Ceasuri Mari 11 , oficiate doar de trei ori pe an: 
în ajunul Naşterii şi Botezului Domnului şi în Vinerea Sfintelor 
Patimi. Slujba acestor ceasuri este mai dezvoltată şi are un 
caracter mai solemn. în cadrul ei se citeşte Apostolul şi 
Evanghelia. Referitor la opera de răscumpărare a Mântuitorului, 
ceasul III ne aminteşte de condamnarea Domnului de către Ponţiu 
Pilat. La fel, ne aduce aminte şi de pogorârea Sfântului Duh. 
Ceasul VI ne face să luăm aminte la răstignirea Domnului, iar 
Ceasul IX, la cutremurul ce se făcuse pe tot pământul odată cu 
moartea Mântuitorului pe cruce. 

IV. Recapituarea - Aprecierea 

împlinind porunca Mântuitorului de a ne „ruga toată vremea 11 , 
Biserica a instituit cele şapte Laude desfăşurate atât în timpul 
zilei, cât şi al nopţii. întrucât ziua liturgică începe cu seara zilei, 
prima laudă va fi vecernia, iar ultima Ceasul IX. Astfel ziua 

liturgică se împarte în trei grupe, fiecare grupă având trei slujbe. 
Grupa de seară este alcătuită din Ceasul al IX-lea, vecernia şi 
pavecerniţa. Grupa de noapte şi dimineaţă este alcătuită din 
Miezonoptica, Utrenia şi Ceasul I. Iar rugăciunile din cursul zilei 
alcătuiesc grupa a treia. Acestea sunt: Ceasul al IlI-lea şi al Vl-lea. 
Laudele încadrate în timp au deosebită semnificaţie în viaţa du¬ 
hovnicească a credincioşilor, care se desfăşoară şi ea în timp. 
Astfel, vecernia este rugăciunea de mulţumire adusă lui Dumne¬ 
zeu, care ne-a învrednicit să mai adăugăm încă o zi la viaţa pe 
care ne-a dăruit-o, şi în felul acesta să ne apropiem de cununa 
zilei celei veşnice. Pavecerniţa săvârşită odată cu pogorârea 
nopţii, ne atrage luare aminte la moarte şi ne apropie mai mult 
de Dumnezeu, care nu ne va lăsa pradă ispitei şi păcatului aducător 
de moarte. Miezonoptica ne aminteşte de cea de a doua venire a 
Domnului, iar Utrenia este o înălţare a sufletului spre Dumnezeu 
cu mulţumire că ne-a ajutat să trecem în pace noaptea, rugându-L 
în acelaşi timp să ne ajute să trăim şi ziua pe care o începem, 
împlinind poruncile Lui. Ceasurile, care revin din trei în trei ore, 
ne ridică mintea spre Sfânta Treime, căreia asemenea îngerilor, 
îi aducem zi şi noapte neîntreruptă preamărire. 

V. Asocierea 

Pe lângă cele şapte laude fixate într-un anume timp şi cu obligaţie 
pentru obştea credincioşilor, mai sunt şi rugăciuni, sau slujbe cu 
caracter periodic, neavând obligativitate generală. Din acestea 
fac parte: Acatistele, Paraclisele, ca şi rugăciunile particuare ale 
dimineţii, ca şi cele de la masă, sau de la culcare. Apoi, tot slujbe 
cu caracter ocazional, nelegat de anumite date şi nerepetate zilnic 
sunt şi Sfintele Taine prin care primim harul divin mântuitor, 
precum şi ierurgiile, care aduc binecuvântarea divină spre sfinţirea 
diferitelor lucruri sau persoane. Sfânta Liturghie uneşte efectul 
tuturor slujbelor bisericeşti. Ea este în primul rând lauda şi 
mulţumirea supremă adusă de Biserică lui Dumnezeu. Dar în 
acelaşi timp este cea mai supremă Taină şi Jertfă prin care ni se 
transmite nu numai harul mântuitor, ci Dumnezeu însuşi, ca izvor 
al harului. 

VI. Generalizarea 

Din cele până aici tratate vedem că cele şapte Laude alcătuiesc 
un grup special de slujbe fixate într-un anumit timp de Biserică 
prin care obştea credincioşilor neîncetat îşi poate îndrepta 

rugăciunile de laudă, de mulţumire şi de cerere către Părintele 
ceresc. 

VII. Aplicarea 

Credincioşii având datoria să participe La toate slujbele oficiate 
în sfinţitul locaş de închinăciune, vor fi prezenţi şi la Laudele 
bisericeşti, în special la vecernie şi utrenie, ca şi la ceasurile 
oficiate mai ales în perioada postului Paştelui. 

Participarea lor va trebui să fie activă, ei având datoria să 
cunoască rânduiala acestor slujbe, semnificaţia lor şi a 
rugăciunilor pe care se cuvine să le rostim împreună cu strana. 
Cu acest prilej credincioşii vor repeta: Psalmul 150; „învredni- 
ceşte-ne Doamne.„Lumină lină“; „Tatăl nostru"; „Prea Sfântă 
Treime", precum şi diferite cântări din cadrul vecerniei şi al 
utreniei. 


Ierurgiile 


I. Pregătirea aperceptivă 

Binecuvântând viaţa credincioşilor de la naştere până la moarte, 
Biserica permanent se îngrijeşte de buna ei desfăşurare, de sporul 
duhovnicesc şi de ferirea de orice primejdie sau rea pătimire. în 
felul acesta, în funcţie de trebuinţele credincioşilor Biserica a 
instituit slujbe speciale, rânduieli sau rugăciuni pe măsură să-i 
ajute şi să-i întărească în sfinţenie. 

II. Anunţarea temei 

Acestea sunt ierurgiile, la care ne vom referi în cele ce urmează. 

III. Tratarea 

Cuvântul „ierurgie" înseamnă o slujbă sfântă. Ele se mai numesc 
şi „euhologii", care tălmăcindu-se înseamnă „cuvânt de rugă¬ 
ciune", sau „slujbă de rugăciune". Cuvântul „sfânt" este 
echivalent cu cel de „curat", adică lipsit de orice întinăciune. 
Spunem că Dumnezeu este „Sfânt", fiindcă în El nu există 
atingerea întinăciunii. Şi d^pă Dumnezeu constată, omeneşte 

vorbind, că toată creaţia Lui a fost „foarte bună“ (Facerea 1,31), 
ne putem da uşor seama că nici nu putea fi altfel din moment ce 
ea a ieşit din mâna lui Dumnezeu care este sfânt. Pe de altă parte, 
omul ca şi coroană a creaţiei nu numai că nu se putea desăvârşi 
în afara firii înconjurătoare, dar chiar existenţa sa era în strictă 
dependenţă de ea. El este creat cu suflet şi cu trup. Iar trupul a 
fost creat din pământ. Poartă în sine aceeaşi compoziţie ca şi 
cealaltă creaţie. Şi ca urmare, nu poate exista în afara ei. Ceea ce 
tulbură însă această armonică interdependenţă şi corelaţie de 
structură şi destin a omului cu creaţia, a fost păcatul. El a adus 
dezarmonie, necurăţie, şi blestem. 

Cartea Sfântă arată deosebit de lămurit că atunci când păcatul 
a adus blestemul asupra omului, datorită legăturii de structură şi 
destin pe care el o avea cu creaţia, blestemul s-a răsfrânt şi asupra 
creaţiei, necurăţia a cuprins-o şi pe ea (Facerea 5, 17-19). Sub 
povara păcatului omului, creaţia se află şi ea într-o suferinţă. Ea 
nu-şi poate îndeplini rostul sau menirea existenţei, este tulburată 
şi se află în contradicţie nu numai cu omul, ci şi cu ea însăşi: 
„Căci făptura s-a supus deşertăciunii nu din voie ci din pricina 
celui ce a supus-o, în nădejdea că şi făptura însăşi se va slobozi 
din robia stricăciunii, spre slobozenia măririi fiilor lui Dumne¬ 
zeu" (Romani 8, 20-22). Această „slobozenie 11 s-a înfăptuit odată 
cu întruparea, moartea şi învierea Domnului. El a luat trup ca al 
nostru „cu toate rănile păcatului", dar fără de păcat, findcă era 
Dumnezeu, în care nu putea exista întinăciunea păcatului. Şi 
neavând păcat, l-a putut mântui pe omul aflat în suferinţa 
păcatului. Dar aşa cum păcatul a cuprins întreaga creaţie, tot astfel 
şi eliberarea „fiilor lui Dumnezeu" va atrage după sine şi 
eliberarea creaţiei „din robia stricăciunii". 

De aceea, odată cu pogorârea Duhului Sfânt harul mântuitor 
împărtăşeşte sfinţenia sa atât omului, cât şi întregii creaţii. După 
cum arată un teolog, „prin sfinţirea elementelor naturii, universul 
se transformă într-un templu al prezenţei şi acţiunii lui Dumne¬ 
zeu. Totul e pus în legătură cu Dumnezeu, se referă la El, creştinul 
fiind astfel conştient că el trăieşte, se mişcă şi acţionează nu într- 
o lume ostilă, ci într-o lume a lui Dumnezeu, pătrunsă de puterea 
şi iubirea Lui" (Paul Evdokimov). De aici vedem că rugăciunea 
Bisericii se referă deopotrivă la sfinţirea omului şi a firii 
înconjurătoare. 

Cartea de slujbă numită „Molitfelnic" cuprinde astfel de ru¬ 
găciuni numite „ierurgii", referitoare atât la viaţa omului de la 
naştere până la moarte, cât şi la firea înconjurătoare. în ultima 
analiză însă tot viaţa omului este vizată, fiindcă sfinţirea firii 

înconjurătoare este făcută pentru a intra în armonie cu viaţa 
omului, a-i fi folositoare şi în acelaşi timp a se desăvârşi prin 
acţiunea protectoare a stăpânului ei, omul. 

Privind ierurgiile după efectul lor distingem patru feluri: 

1. Exorcisme, adică rugăciuni pentru eliberarea omului şi a 
naturii de sub puterea şi influenţa diavolului. Sunt cunoscute din 
Molitfelnic exorcismele de la Botez, ca şi rugăciunile Sfântului 
Vasile cel Mare, şi ale Sfântului Ioan Gură de Aur, care se citesc 
pentru cei chinuiţi de diavol. La fel avem şi molitfa Sfântului 
Trifon pentru holde, grădini şi vii. 

2. Curăţiile şi dezlegările, cum ar fi: rânduiala în ziua dintâi 
la femeia lăuză; rugăciunea când leapădă femeia, molitfa femeii 
la 40 de zile după naştere. La fel, dezlegările de blestem şi de 
jurământ. Aici putem include şi ierurgiile în legătură cu sfârşitul 
vieţii pământeşti şi cu slujba înmormântării. Privitor la ierurgiile 
de curăţie putem avea în atenţie şi rugăciunile de curăţie a fân¬ 
tânilor şi a vaselor necurate. 

3. Binecuvântările sunt rugăciuni prin care se invocă prin 
semnul sfintei cruci harul şi ajutorul lui Dumnezeu la diferite 
trebuinţe. Aşa aveam rugăciunea pentru binecuvântarea meselor 
şi pomenilor, rugăciunea pentru temelia casei şi pentru casa nouă. 
La fel, rugăciunea la săparea fântânii, binecuvântarea ogoarelor 
La începerea semănatului, a roadelor, a fructelor... Tot aici pot 
fi incluse şi rugăciuni pentru diferite trebuinţe ale omului, la fel 
şi cererea ajutorului dumnezeiesc prin slujbele numite „Tedeum 11 , 
săvârşite la începutul Anului Nou, la începutul anului şcolar, la 
sărbători naţionale, aniversări şi onomastici. Avem apoi binecu¬ 
vântări incluse în slujbe mai mari. Aşa cum este binecuvântarea 
anafurei şi tamâii din cadrul Sfintei Liturghii, sau a untdelemnului 
şi a apei din slujba Botezului. 

4. Sfinţirile sau consacrările prin care anumite persoane sau 
lucruri, care fiind scoase din folosirea lor zilnică primesc o între¬ 
buinţare sfântă. Aşa avem: sfeştanii, aghiasme (sfinţirea apei) 
sau slujbe pentru sfinţirea obiectelor de cult (veşminte, vase, 
cruci, icoane, clopote, cristelniţe, etc.), sfinţirea sfântului şi 
marelui Mir folosit la Taina Mirungerii. Referitoare la persoană, 
consacrările sunt cele legate de intrarea în monahism sau hiro- 
tesiile. 

După forma în care sunt săvârşite, ierurgiile se împart în 

trei: 

1. Cea mai scurtă ca extensiune este rugăciunea sau molitfa 
citită de preot, având numai epitrahilul la diferite trebuinţe şi 
nevoi ale credincioşilor. La fel e^e şi rugăciunea de binccuvân- 

tare a sălciei la Florii, sau a strugurilor la sărbătoarea schimbării 
la faţă a Domnului. 

2. Rânduielile bisericeşti pe care nu le poate oficia preotul 
singur, ci şi cu participarea cântăreţilor şi a credincioşilor. Ele 
sunt mai dezvoltate, cuprinzând ectenii, citiri şi cântări. Aşa avem 
rânduiala parastasului, binecuvântarea colivei, rânduiala în ziua 
întâi după naşterea copilului. 

3. Slujbele au cea mai mare extensiune. In cadrul lor se citeşte 
Apostolul şi Evanghelia, iar preotul este îmbrăcat în toate 
veşmintele (sau numai în epitrahi 1 şi felon). Dintre acestea amin¬ 
tim: slujba înmormântării, sfinţirea bisericii, aghiasme, sau 
sfinţirea apei. Privind locul săvârşirii ierurgiilor, ele se pot oficia 
în biserică sau în case (cele în legătură cu naşterea şi înmor¬ 
mântarea, precum şi sfeştaniile), sau în mijlocul naturii 
(binecuvântarea ţarinelor şi holdelor, a fântânilor), etc. Referitor 
la timpul săvârşirii ierurgiilor, unele din ele sunt legate de 
sărbătorile cu dată fixă, cum ar fi: aghiasma mare, la Bobotează; 
binecuvântarea • .' ici, la Florii; sfinţirea sfântului şi marelui Mir 
din joia din săptămână patimilor, binecuvântarea ouălor de Paşti. 
Celelalte ierurgii nu sunt legate de anumite termene. 

în sfârşit, săvârşitorii ierurgiilor sunt în general preoţii. 
Arhiereul sau episcopul săvârşeşte doar sfinţirea bisericilor, 
antimiselor, hirotesiile şi sfântul şi marele Mir. Unii creştini nu 
admit ierurgiile, spunând că sunt simple invenţii ale Bisericii. 
Este adevărat ca sub forma rugăciunilor, binecuvântărilor, sau a 
slujbelor reprezintă o creaţie a Bisericii. Dar nu este nimic rău în 
aceasta, întrucât „toată făptura... se sfinţeşte prin cuvântul lui 
Dumnezeu şi prin rugăciune" (I Timotei 4, 4-5). 

Ierurgiile nu sunt însă o simplă invenţie a Bisericii. Originea 
lor o găsim în actele de curăţie practicate în Vechiul Testament 
din porunca lui Dumnezeu. Dar mai cu seamă, ele au fost 
practicate de către Mântuitorul sub forma exorcismelor şi a bine¬ 
cuvântărilor. Iar Sfinţii Apostoli le-au transmis Bisericii ca pe o 
Sfântă Tradiţie lăsată de divinul lor învăţător. 

înmulţirea ierurgiilor în funcţie de necesităţile vieţii credin¬ 
cioşilor nu este altceva decât rugăciunea ca şi comuniune 
neîntreruptă cu Părintele ceresc de la care „orice dar desăvârşit 
de sus este" (Iacob 1, 17). 

IV. Recapituarea - Aprecierea 

Care este rolul ierurgiilor? (De a sfinţi pe om şi firea încon¬ 
jurătoare). De ce este nevoie de această sfinţire? (Fiindcă păcatul 

a adus necurăţia şi a tulburat raportul omului cu firea 
înconjurătoare). Ce sunt propriu-zis ierurgiile? (Sunt binecuvân¬ 
tări, rugăciuni, rânduieli, slujbe bisericeşti efectuate de preot 
pentru a spori harul şi ajutorul lui Dumnezeu). De câte feluri 
sunt ierurgiile, după efectele pe care le pot avea? (Pot fi de patru 
feluri: exorcisme, dezlegări (curăţiri), binecuvântări şi sfinţiri). 
Dar după formă? (De trei feluri: rugăciuni, rânduieli şi slujbe). 
Unde pot fi săvârşite ierurgiile? (în biserică, în casă, sau chiar în 
mijlocul naturii). Când sunt săvârşite? (Unele sunt legate de 
anumite sărbători, sau evenimente bisericeşti, iar altele au un 
caracter personal. Majoritatea sunt însă cerute de diferite trebuinţe 
şi nu sunt impuse de un anumit timp). Reprezintă ierurgiile o 
simplă „invenţie 11 a Bisericii? (Originea lor este în Vechiul Tes¬ 
tament, iar practica lor o avem de la Mântuitorul şi Sfinţii Apos¬ 
toli. Biserica le-a dezvoltat ca pe o Sfânta Tradiţie, care rămâne 
neschimbată în, ea însăşi, în esenţa ei). 

V. Asocierea 

Ierurgiile având ca scop sfinţirea vieţii noastre prin puterea 
nevăzută a harului divin, se apropie de lucrarea Sfintelor Taine. 
Totuşi nu trebuiesc confundate, fiindcă între Taine şi ierurgii 
există unele deosebiri fundamentale. 

în primul rând, Tainele au fost instituite direct de către Mân¬ 
tuitorul şi se referă numai la viaţa credincioşilor, pe când 
ierurgiile au o sferă de înrâurire mult mai mare. 

în al doilea rând. Sfintele Taine aduc harul mântuitor, pe 
când ierurgiile răspunzând numai anumitor trebuinţe din viaţa 
credincioşilor, fac doar ca harul Sfintelor Taine să sporească şi 
să întărească viaţa lor duhovnicească. 

VI. Generalizarea 

Din cele până aici tratate vedem că ierurgiile „sunt slujbe, 
rânduieli şi rugăciuni pentru binecuvântarea şi sfinţirea omului 
în diferite momente şi împrejurări din viaţa sa, ca şi pentru 
binecuvântarea şi sfinţirea naturii înconjurătoare şi a diferitelor 
lucruri sau obiecte de folos omului 11 (Pr. Prof. Dr. Ene Branişte, 
«Liturgica Specială» — Bucureşti, p. 437). 

VII. Aplicarea 

Credincioşii au datoria să cunoască rostul şi efectele ierurgiilor, 
pentru ca cerându-le să se încadreze ca măduare vii în viaţa de 
sfinţire a Bisericii. 

Credincioşii, când pentru diferite trebuinţe cer ierurgii, 
trebuie să aibe şi credinţa puternică asupra împlinirii cererii lor, 
conform spuselor Mântuitorului: „De aceea vă zic: toate câte 
cereţi rugându-vă, credeţi că veţi lua, şi le veţi avea“ (Marcu 
11, 24). 

Credincioşii, când cer preoţilor să săvârşească unele ierurgii 
sub formă de rugăciuni, rânduieli sau slujbe, trebuie ca şi ei să 
se roage lui Dumnezeu atât alături de preot, cât şi în rugăciunile 
particuare. 


Acatistele si Paraclisele 

1. Rugăciunea la intrarea în clasă 

2. Organizarea clasei pentru lecţie 

3. Verificarea lecţiei predate anterior 

4. Legătura cu lecţia precedentă sau cu 
cunoştinţele anterioare 

Pe lângă cele şapte Laude bisericeşti ca slujbe fixate să fie 
săvârşite într-un anume timp, cu obligaţie pentru obştea credin¬ 
cioşilor, mai sunt şi rugăciuni sau slujbe cu caracter periodic, 
neavând obligativitate generală. 

5. Comunicarea subiectului lecţiei noi 

Acestea sunt Acatistele şi Paraclisele la care ne vom referi în 
cele ce urmează. 

6. Dirijarea învăţării. însuşirea noilor cunoştinţe 

Acatistele Cuvântul „acatist", derivat din limba greacă, 
înseamnă „a nu sta jos“. Se referă la faptul că atunci când se 
citeşte Acatistul trebuie să stăm picioare sau în genunchi în faţa 
icoanei Sfântului. Acatistul reprezintă imne de laudă şi rugăciuni 

de cerere adresate Mântuitorului, Sfintei Fecioare sau Sfinţilor. 
Conţinutul Acatistelor se află în cartea numită „Ceaslov", sau în 
cărţi special alcătuite, numite „Acatistiere". Se mai pot afla şi în 
cărţile de rugăciuni, spre a fi mai uşor la îndemâna credincio¬ 
şilor. 

Cel mai vechi Acatist se adresează Sfintei Fecioare, mai pre¬ 
cis Buneivestiri. A fost compus în secolul al VH-lea de patriarhul 
Serghie al Constantinopolului. Sub aspectul structurii, Acatistul 
este format din 12 condace şi 12 icoase urmate de o rugăciune 
finală. Condacul se sfârşeşte cu „Aliluia", iar icosul se termină 
cu „Bucură-te, Mireasă, pururea Fecioară". Pentru frumuseţea 
lui literară, ca imn de laudă, profunzime dogmatică şi adâncime 
duhovnicească, dăm un exemplu: 

Condacul 2 - „Văzându-se pc sine sfânta întru curăţie, a zis 
lui Gavril cu îndrâznire: Prea slăvit glasul tău se arată a fi cu 
anevoie de primit sufletului meu; că naştere cu zămislire, fără 
sămânţă, cum îmi spui? Strigând: Aliluia". 

Icosul 2: „înţelegerea cea neînţeleasă, căutând Fecioara să o 
înţeleagă, a strigat către cel ce slujea: Din pântece curat, cum 
este cu putinţă să se nască fiu, spune-mi? Către acesta el a zis cu 
frică, însă strigând aşa: Bucură-te, tăinuitoarea sfatului celui 
nespus, /Bucură-te încredinţarea celor ce au trebuinţă de tăcere, 
/Bucură-te, începutul minunilor lui Hristos, /Bucură-te capul 
poruncilor lui, /Bucură-te scara cerească, pe care s-a pogorât 
Dumnezeu, /Bucură-te, podul, care treci la cer pe cei de pe pă¬ 
mânt, /Bucură-te, minunea, care de îngeri eşti mult slăvită, 
/Bucură-te ceea ce eşti diavolilor roadă de mult plâns, /Bucură-te, 
ceea ce ai născut lumina cea neapusă, /Bucură-te, ceea ce n-ai 
învăţat pe nimeni în chip a fost, /Bucură-te, ceea ce întreci mintea 
celor înţelepţi, /Bucură-te, ceea ce luminezi gândul celor 
credincioşi, /Bucură-te, Mireasă, pururea Fecioară" 

Pe lângă Acatistul Buneivestiri, ca imn de laudă adresat 
Maicii Domnului, s-au formulat şi celelate Acatiste, precum 
Acatistul Domnului nostru Iisus Hristos şi Acatistul întru cinstirea 
Sfântului Nicolae. Apoi, Acatiste la sărbători mari: în cinstirea 
sfintei cruci, Adormirea Maicii Domnului, Sfinţii Apostoli, 
Sfântul Ioan Botezătorul, Sfântul Ioan cel Nou de la Suceava. 
S-au generalizat Acatistele în sensul că toţi sfinţii care sunt 
patronii hramurilor de biserici, precum şi celor care au moaşte la 
noi în ţară, li s-a alcătuit Acatist. 

Paraclisele Cuvântul tradus din limba greacă înseamnă 
invocare, rugăciune, mijlocire, chemare spre mângâiere. în Ceas- 

loavele vechi se găseşte cinstitul Paraclis al Sfântul Mormânt, 
iar în Ceasloavele mai noi se găseşte cinstitul Paraclis către 
Născătoarea de Dumnezeu. 

Ne vom referi la acesta din urmă. Paraclisul este asemenea 
unei slujbe bisericeşti, care începe cu Binecuvântarea şi rugă¬ 
ciunile începătoare: împărate ceresc..., Sfinte Dumnezeule..., 
Prea Sfântă Treime..., Tatăl Nostru..., apoi se continuă cu tropare 
şi condace. Partea principală o constituie canonul format din ode 
(cântări). Se citeşte apoi Evanghelia după Sfântul Luca în care 
se relatează vizita Sfintei Fecioare Maria la Elisabeta... Se tac 
apoi ectenii stăruitoare asemenea celor de la Litie, aducătoare de 
încredere şi mângâiere din partea Născătoarei de Dumnezeu. Iată, 
spre exemplificare, una din acestea: „Nu mă încredinţa pe mine 
ajutorul omenesc Prea Sfântă Stăpână, ci primeşte rugăciunea 
robului tău, că necazul mă cuprinde şi nu pot să rabd sâgetările 
diavolilor. Acoperământ n-am agonisit nicăirea, să scap eu 
ticălosul. Pururea fiind biruit, mângâiere nu am, afară de tine, 
stăpâna lumii, nădejdea şi folositoarea credincioşilor nu trece 
rugăciunea mea, ci fă ceea ce este de folos. Nimeni din cei ce 
aleargă la tine nu iese ruşinat, Prea Curată Născătoare de Dum¬ 
nezeu, Fecioară. Ci, dar bun cerând, îl primeşte spre cererea cea 
de folos. Prefacerea celor scârbiţi, izbăvirea celor neputincioşi 
fiind, Născătoare de Dumnezeu, Fecioară, mântuieşte ţara aceasta 
şi poporul, ceea ce eşti pacea celor din războaie, liniştea celor 
înviforaţi, singura folositoare a credincioşilor". 

Paraclisul sfârşeşte cu o prea frumoasă rugăciune către Maica 
Domnului. 

7. Fixarea cunoştinţelor 

Ce sunt Acatistele? (Imne de laudă aduse Sfinţilor). De unde vine 
acest nume? (De la faptul că atunci când se rostesc, credincioşii 
trebuie să stea în genunchi la icoana Sfântului, sau în picioare). 
Care este cel mai vechi Acatist? (Este cel al Buneivestiri, datând 
din secolul al IV-lea). Mai sunt şi alte Acatiste? (Mai este şi 
Acatistul Mântuitorului, a Sfinţilor Apostoli, a Sfântului Ioan 
Botezătorul, precum şi a tuturor Sfinţilor care au moaşte la noi 
în ţară, sau sunt patroni ai hramurilor bisericilor). Ce sunt 
Paraclisele? (Rugăciuni de invocare, de chemare, de mijlocire, 
spre mângâiere şi liniştea vieţii). Câte Paraclise cunoaştem? 
(Cinstitul Paraclis al Sfântului Mormânt şi al Prea Sfintei 
Născătoare de Dumnezeu). Cum este alcătuit Paraclisul? (Sub 
forma unei slujbe, având Binecuvântarea, rugăciunile începătoare, 

canonul format din nouă cântări şi apoi ectenii sau rugăciuni 
stăruitoare adresate Maicii Domnului). 

8. Aplicarea 

La mănăstiri Acatistele se citesc în fiecare dimineaţă între Utrenie 
şi Ceasuri. La bisericile de enorie se citesc luni, miercuri, dar 
mai ales vineri seara. în special se citeşte Acatistul Sfântului 
înaintea zilei de prăznuire a harului bisericii. Ca slujbă specială 
Acatistul se citeşte la denia din vineri seara din săptămâna a V-a 
din postul Paştelui, care reprezintă Utrenia de sâmbătă. 
Paraclisele se citesc de credincioşi, după cum citim în Ceaslov, 
„la toată scârba sufletului şi la vreme de nevoie 11 . Acatistele se 
recomandă a fi citite de fiecare credincios la casa lui, dar atunci 
când se citeşte în biserică, se recomandă ca credincioşii să prezinte 
preotului la Sfântul Altar pomelnicul pentru vii şi morţi, tămâie 
şi untdelemn, participând activ prin cântările comune ale imnelor 
respective. 


9. Rugăciunea la ieşirea din clasă. 

Cartea conţine 210 cateheze grupate după 
aspectele învăţăturii de credinţă a Bisericii, pe care 
o cuprinde în totalitate. Astfel sunt: cateheze biblice 
şi dogmatice în volumul I, morale, liturgice şi 
istorice în volumul II. 

în această alcătuire, cartea îndeplineşte o 
funcţie didactică pentru cei ce se pregătesc să devină 

/V 

preoţi şi profesori de religie. In acelaşi timp, 
constituie, asemenea unui manual şcolar, un 
instrument de lucm în predarea religiei la clasele 
V-XII. Chiar dacă nu urmează o anumită programă 
analitică, aflată de altfel într-o continuă îmbu¬ 
nătăţire, cartea cuprinde temele esenţiale ce nu pot 
lipsi dintr-o programă judicios alcătuită. 

Părinţii parohi vor găsi în carte materialul 
necesar unei catehizări sistematic efectuate, atât de 
necesară zilelor noastre, când o generaţie de 
credincioşi necatehizaţi se confruntă cu tot felul de 
erezii şi secte, care de care mai nocive adevărului 
descoperit de Dumnezeu. 

Cartea tipărită în prima ediţie (1992) s-a 
doveditutilă şi a fost folosită la alcătuirea alocuţiilor 
catehetice, a predicilor exegetice, la cursurile 
misionare anuale (de definitivare şi promovare), la 
examenele de capacitate preoţească, precum şi la 
examenul de concurs pentru ocuparea unei parohii 
în mediul urban. 

în sfârşit, dar nu în ultimul rând, redactată 
într-o manieră care respectă principiul adaptării la 
auditoriu, cartea poate fi utilizată, asemenea unui 
catehism, şi de credincioşii dornici să cunoască şi 
să mărturisească adevărul descoperit spre mântuire 
de Dumnezeu oamenilor. 

